PARTEA ÎNTÎI 


CĂPITANUL HATTERAS 


Capitolul | 
BRICUL FORWARD 


„Miine, odată cu refluxul, bricul Forward - căpitan K.Z., 
secund Richard Shandon - va pleca din New Prince's Docks spre 
o destinaţie necunoscută.” 

lată ce s-a putut citi în Liverpool Herald din 5 aprilie 1860. 

Plecarea unui bric este un eveniment de mică importanţă 
pentru portul cel mai comercial din Anglia. Cine l-ar lua în 
seamă în mijlocul vapoarelor de toate tonajele şi de toate 
naţionalităţile pe care docuri întinse pe două leghe cu greu le 
pot cuprinde? 

Totuşi, la 6 aprilie, încă de dimineaţă, o mulţime 
considerabilă umplea cheiurile de la New Prince's Docks; 
nenumărați membri ai corporației marinarilor din oraş păreau 
să-şi fi dat acolo întîlnire. Muncitorii de la danele din jur îşi 
părăsiseră lucrul, comercianții, tejghelele lor întunecoase, 
negustorii, magazinele lor pustii. Omnibuzele multicolore, care 
merg de-a lungul zidului exterior al docurilor, îşi goleau în 
fiecare minut încărcătura lor de curioşi; oraşul părea că nu mai 
are decit o singură preocupare: să asiste la plecarea bricului 
Forward. 

Forward era un bric de o sută şaptezeci de tone, prevăzut 
cu o elice şi cu o maşină cu vapori de o sută douăzeci de cai 
putere. Ar fi putut fi uşor confundat cu alte bricuri din port. Dar, 
dacă pentru privirile publicului nu avea nimic deosebit, 
cunoscătorii remarcau la el anumite particularităţi asupra cărora 
un marinar nu se poate înşela. 


De aceea, la bordul lui Nautilus, ancorat nu departe, un 
grup de marinari făcea mii de presupuneri cu privire la 
destinaţia lui Forward. 

— Ce zici, spunea unul, despre felul cum sunt aşezate 
catargele? totuşi, nu e ceva obişnuit ca navele cu vapori să fie 
atit de îmbelşugat înzestrate cu vele. 

— Se vede, răspunse un submaistru cu o faţă mare, roşie, 
că bastimentul acesta se bizuie mai mult pe catargele sale decit 
pe maşini şi, dacă s-a dat atita amploare velelor superioare, e 
fără îndoială pentru că la cele inferioare vintul nu va ajunge. 
Astfel, pentru mine nu încape îndoială că Forward este destinat 
mărilor arctice sau antarctice, acolo unde munţii de gheaţă 
maschează vintul, mai mult decit îi convine unui vas solid şi 
cumsecade. 

— Probabil că ai dreptate, maistre Cornhill, continuă un al 
treilea marinar. Ai observat şi etrava, cum cade drept în mare? 

— Mai pune la socoteală, maistre Cornhill, că etrava are un 
tăiş de oţel turnat, ascuţit ca o lamă şi în stare să taie în două o 
corabie cu trei punți, dacă Forward, în plină viteză, ar ciocni-o 
într-un bord. 

— Desigur, răspunse un pilot de pe Mersey, căci bricul 
acesta goneşte uşor cu paisprezece noduri, cu elicea pe care o 
are. Era o minune să-l vezi tăind apa, cînd se făceau probele. 
Vă rog să mă credeţi, e o navă de rasă... 

— Nici cînd navighează cu vele nu se lasă mai prejos, reluă 
maistrul Cornhill; ţine drumul drept şi numai cu cîrma de mînă. 
Vedeţi dumneavoastră, vasul acesta va gusta din mările polare, 
să nu-mi spuneţi mie pe nume dacă n-o fi aşa! Şi luaţi aminte 
încă un amănunt! Aţi observat gaura din punte prin care trece 
axul cîrmei? 

— De văzut, am văzut, răspunseră cei care stăteau de 
vorbă cu maistrul Cornhill, dar ce dovedeşte asta? 

— Asta dovedeşte, băieţi, răspunse maistrul cu o satisfacţie 
amestecată cu dispreţ, că voi nu ştiţi nici să vedeţi, nici să 
gîndiţi; aceasta dovedeşte că au vrut să lase joc liber axului 
cîrmei, ca să poată fi cu uşurinţă ridicată ori lăsată la apă. Sau 
nu ştiţi că în mijlocul gheţurilor această manevră se repetă des? 

— Straşnic judecat! exclamară marinarii de pe Nautilus. 

— Şi, de altfel, reluă unul dintre ei, încărcătura acestui bric 
confirmă părerea maistrului Cornhill. O ştiu de la Clifton, care a 


avut curaj să se îmbarce. Forward duce cu el alimente pentru 
cinci sau şase ani şi cărbuni în cantitatea corespunzătoare. 
Cărbuni şi alimente, asta-i toată încărcătura lui, plus un maldăr 
de haine de lînă şi din piele de focă. 

— Ei bine, spuse maistrul Cornhill, nu mai încape îndoială, 
dar, în fine, prietene, de vreme ce-l cunoşti pe Clifton, nu ţi-a 
spus nimic despre destinaţia lui? 

— Nu mi-a putut spune nimic; nu ştie nici el. Echipajul a 
fost angajat în aceste condiţii. Încotro merge? Nu va şti decît 
cînd va ajunge. 

— Mai ales, răspunse un neîncrezător, dacă se duc la 
dracu', după cum se pare. 

— Dar şi ce leafă! reluă amicul lui Clifton însufleţindu-se. Ce 
leafă grozavă! De cinci ori mai mare decit leafa obişnuită! Păi, 
fără asta, Richard Shandon n-ar fi găsit pe nimeni care să se 
angajeze în asemenea condiţii! Un bastiment cu o formă ciudată 
care pleacă nu se ştie în ce direcţie şi care nu pare c-ar dori 
prea mult să se şi înapoieze. În ce mă priveşte, asta nu mi-ar fi 
convenit deloc. 

— Ţi-ar fi convenit sau nu, i-o reteză maistrul Cornhill, tot 
n-ai fi putut niciodată să faci parte din echipajul lui Forward. 

— Şi de ce, mă rog? 

— Pentru că nu îndeplineşti condiţiile cerute. Mi s-a spus că 
oamenii căsătoriţi au fost excluşi. Or, tu, faci parte din această 
mare categorie. Deci, n-ai de ce să te încrunţi, ceea ce, de altfel, 
ar fi din partea ta un adevărat tur de forţă. 

Marinarul interpelat astfel rise împreună cu camarazii lui, 
dovedind cît de îndreptăţită era gluma maistrului Cornhill. 

— Pînă şi numele acestui bastiment, urmă Cornhill, 
satisfăcut de sine, este teribil de îndrăzneţ. Forward*! Forward 
pînă unde? Fără să mai pui la socoteală că nici pe căpitanul 
acestui bric nu-l cunoaşte nimeni! 

— Ba da e cunoscut, răspunse un tînăr marinar cu o figură 
destul de naivă. 

— Cum! E cunoscut?! 

— Fără îndoială! 

— Mă puştiule, spuse Cornhill, eşti cumva gata să crezi că 
Shandon ar fi căpitanul lui Forward? 

— Dar, răspunse tînărul marinar... 

— Află, dar, că Shandon este comander-ul*, nimic altceva; 


e un marinar brav şi îndrăzneţ, un comandant de baleniere, care 
şi-a dovedit aptitudinile, un camarad de nădejde, foarte capabil 
să comande, dar, în fine, nu el e cel care comandă; s-avem 
iertare, dar nu e mai căpitan ca tine sau ca mine! Cît despre cel 
ce va fi stăpîn după Dumnezeu la bord, nici el nu-l cunoaşte 
încă. Cînd va sosi momentul, va apare adevăratul căpitan, nu se 
ştie cum şi de pe care țărm al celor două lumi, căci Richard 
Shandon n-a spus şi n-a avut dezlegare să spună către care 
punct al globului îşi va îndrepta bastimentul. 

— Totuşi, maistre Cornhill, interveni iar tînărul marinar, vă 
asigur că s-a prezentat cineva la bord, cineva anunţat în 
scrisoarea prin care locul de secund i-a fost oferit domnului 
Shandon! 

— Cum! ripostă Cornhill, încruntînd sprincenele, vrei să 
susţii că Forward are un căpitan la bord? 

— Păi, da, maistre Cornhill. 

— Mie-mi spui tu asta? 

— Desigur, deoarece o ştiu de la Johnson, şeful echipajului. 

— De la maistrul Johnson? 

— Desigur mi-a spus-o chiar mie! 

— Ţi-a spus asta Johnson? 

— Nu numai că mi-a spus-o, dar mi l-a şi arătat pe căpitan. 

— ŢI l-a arătat! exclamă Cornhill, uluit. 

— Mi l-a arătat. 

— Şi l-ai văzut tu? 

— Văzut, cu proprii mei ochi. 

— Şi cine e? 

— E un cîine. 

— Un cîine cu patru labe? 

— Da. _ 

Mare a fost uluirea printre marinarii de pe Nautilus. In orice 
împrejurare, ei ar fi izbucnit în rîs. Un cîine, căpitan al unui bric 
de o sută şaptezeci de tone! Să te prăpădeşti de ris, nu alta! 
Dar, zău aşa, Forward era un bastiment atit de ieşit din comun, 
încît trebuia să te gindeşti bine înainte de a ride sau de a nega. 
De altfel, nici chiar maistrul Cornhill nu rîdea. 

— Şi zici că Johnson ţi l-a arătat pe căpitanul ăsta atit de 
ciudat, pe cîinele ăsta? continuă el adresîndu-se tînărului 
marinar. Şi tu l-ai văzut? 

— Aşa cum vă văd, cu voia dumneavoastră. 


— Ei bine, ce crezi despre asta? îl întrebară marinarii pe 
Cornhill. 

— Nu cred nimic, răspunse acesta din urmă cu bruscheţe, 
nu cred nimic, decît că Forward e un vas al diavolului sau al 
unor nebuni de băgat la Bedlam*! 

Marinarii continuară să privească în tăcere la Forward, ale 
cărui pregătiri de plecare se apropiau de sfîrşit; şi printre ei nu 
s-a găsit nici unul care să pretindă că şeful de echipaj Johnson 
şi-ar fi bătut joc de tînărul marinar. 

Povestea cu cîinele ajunsese să facă ocolul oraşului şi, în 
mulţimea aceea de curioşi, erau mulţi care-l căutau cu privirea 
pe acest captain-dog, foarte dispuşi să-l creadă vreun animal 
supranatural. 

De altfel, de cîteva luni încoace, Forward atrăgea atenţia 
publică; caracteristicile mai speciale în construcţia vasului, 
misterul care-l învăluia, incognito-ul păstrat de căpitanul lui, 
modul în care Richard Shandon primise propunerea de a angaja 
construcţia şi a conduce armarea vasului, grija cu care s-a 
procedat la alcătuirea echipajului, destinaţia necunoscută, 
de-abia bănuită de cîțiva, totul contribuia ca să-i dea acestui 
bric o înfăţişare mai mult decit stranie. 

Şi-apoi, pentru un giînditor, un visător, un filozof, nimic nu-i 
mai emotionant decit un bastiment gata de plecare; imaginea ÎI 
însoţeşte bucuros în luptele lui cu marea, în bătăliile purtate cu 
vintul, în această cursă aventuroasă care nu se sfirşeşte 
întotdeauna într-un port şi în timpul căreia orice incident 
neobişnuit face ca vasul să se prezinte sub o înfăţişare 
fantastică pînă şi spiritelor refractare la fantezie. 

Aşa şi cu Forward. Şi dacă privitorul obişnuit n-a putut să 
facă observaţiile savante ale maistrului Cornhill, zvonurile 
adunate timp de trei luni fură suficiente ca să întreţină 
cancanurile din Liverpool. 

Bricul intrase în şantier la Birkenhead, o adevărată mahala 
a oraşului, situată pe malul stîng al Mersey-ului şi legată de port 
printr-un du-te-vino neîncetat de bărci cu motor. 

Constructorul, Scott&Co, unul din cei mai pricepuţi din 
Anglia, primise de la Shandon un deviz şi un plan amănunţit, în 
care tonajul, dimensiunile, gabaritul bricului erau indicate cu 
cea mai mare grijă. Se ghicea în acest proiect perspicacitatea 
unui marinar desăvirşit. Shandon avînd fonduri foarte însemnate 


la dispoziţia sa, lucrările începură şi, urmînd recomandarea 
necunoscutului proprietar, înaintau repede. 

Bricul a fost atît de solid construit, încît să reziste la orice 
încercare; era desigur menit să facă faţă unor presiuni enorme, 
căci bordajul lui din lemn de teck, un fel de stejar de India, 
remarcabil prin duritatea lui, a fost în plus legat cu puternice 
armături de fier. În lumea marinarilor se punea chiar întrebarea 
de ce coca unui vas, construit cu o asemenea rezistenţă, nu era 
făcută din tablă de fier, ca aceea a altor vase cu vapori. La asta 
se răspundea că misteriosul inginer avea motivele sale ca să 
procedeze aşa. 

Incet, încet, bricul capătă contur pe şantier, şi calităţile lui, 
în ce priveşte forţa şi fineţea, izbiră pe specialişti. Aşa cum 
observaseră marinarii de pe Nautilus, etrava făcea un unghi 
drept cu chila vasului; ea era prevăzută nu cu un pinten, ci cu 
un tăiş de oţel turnat în atelierele lui R. Hawthon din Newcastle. 
Prova aceasta metalică, strălucind în soare, îi dădea bricului un 
aer special, dar nu neapărat militar. Totuşi, la extremitatea 
provei a fost instalat un tun de calibrul 16, montat pe un pivot, 
care putea fi uşor manevrat în toate direcţiile; mai trebuie să 
adăugăm atit despre tun, cît şi despre etravă că, în ciuda 
aparenţelor, n-aveau nimic războinic în ele. 

La 5 februarie 1860, ciudatul vas a fost lansat în prezenţa 
unui uriaş număr de spectatori şi lansarea lui la apă reuşi 
perfect. 

Dar dacă bricul nu era un vas de război, nici bastiment 
comercial, nici iaht de plăcere - căci nu se fac plimbări cu 
provizii în cală pe timp de şase ani - atunci ce putea să fie? 

Un vas destinat căutării lui Erebus şi Terror, şi a lui sir John 
Franklin? 

Nici asta, căci în 1859, cu un an înainte, comandantul Mac 
Clintock se întorsese din mările arctice, aducînd dovada sigură a 
dispariţiei acestei nenorocite expediţii. 

Forward voia, aşadar, să încerce şi el faimoasa trecere din 
nord-vest? La ce bun? Căpitanul Mac Clure o găsise în 1853, iar 
locotenentul său, Creswell, a fost primul care a avut cinstea să 
ocolească continentul american de la strimtoarea Behring la 
strimtoarea Davis. 

Totuşi, era sigur, neîndoielnic pentru specialişti, că Forward 
se pregătea să înfrunte regiunea ghețarilor. Va înainta el spre 


pol, mai departe decit balenierul Wedell, mai departe decit 
căpitanul James Ross? Dar la ce bun şi în ce scop? 

După cum se vede, deşi cîmpul presupunerilor era extrem 
de restrîns, imaginaţia mai găsea loc să se piardă în ele. 

A doua zi, după ce bricul fu lansat la apă, sosi maşina 
expediată de atelierul lui R. Hawthorn din Newcastle. 

Maşina cu vapori de o sută douăzeci de cai putere, cu 
cilindri oscilanţi, ocupa puţin loc; forţa ei era disproporţionată 
pentru un vas de o sută şaptezeci de tone, atît de bine înzestrat 
cu vele şi care mergea deosebit de uşor. Probele făcute nu lăsau 
nici o îndoială în această privinţă şi însuşi şeful echipajului, 
Johnson, crezu de cuviinţă să-şi exprime astfel părerea către 
prietenul lui, Clifton: 

— Deşi Forward se foloseşte în acelaşi timp de vele şi de 
elice, va ajunge mai repede cu velele. 

Prietenul său Clifton nu înţelese nimic din această 
propoziţiune, dar credea că totul e posibil din partea unui vas 
comandat de un cîine. 

După instalarea maşinii cu vapori la bord, începu arimajul* 
proviziilor, ceea ce nu era puţin lucru, căci vasul ducea cu el 
alimente pentru şase ani. Acestea constau din carne sărată şi 
uscată, peşte afumat, biscuiţi şi făină; munţi de cafea şi de ceai 
fură aruncaţi în magaziile de provizii în avalanşe enorme. 
Richard Shandon conducea lucrările de aranjare a acestei 
preţioase încărcături, ca un om care se pricepe la asemenea 
treburi; toate erau puse în ordine, etichetate, numerotate cu un 
calm perfect; a fost îmbarcată şi o foarte mare provizie din 
preparatul indian numit „pemmican”* şi care cuprinde într-un 
volum mic multe elemente nutritive. 

Acest fel de alimente nu lăsa nici o îndoială despre durata 
croazierei, dar un om cu spirit de observaţie înţelegea de la 
prima ochire că Forward avea să navigheze în mările polare, 
văzînd butoaiele cu lime-juice*, pastilele de calciu, pachetele de 
muştar, seminţele de măcriş şi de lingurea, într-un cuvînt 
abundența acestor puternice antiscorbutice, a căror influenţă e 
atit de necesară în navigația australă şi boreală. Shandon 
primise, desigur, indicaţia de a se îngriji în mod deosebit de 
această parte a încărcăturii, căci se preocupă mult de ea, nu 
mai puţin decit de farmacia de voiaj. 

Dacă armele de la bord nu erau în număr prea mare, ceea 


ce putea să liniştească firile timide, magazia de pulbere era 
plină-ochi, amănunt care putea să-i sperie pe unii. Singurul tun 
din extremitatea din faţă a corăbiei nu putea să aibă pretenţia 
să absoarbă întreagă această provizie. Asta dădea de gîndit. Mai 
erau şi nişte fierăstraie gigantice, precum şi unelte puternice, ca 
pîrghii, baroase, fierăstraie de mînă, topoare enorme etc., fără a 
mai pune la socoteală o apreciabilă cantitate de 
blasting-cylinders* a căror explozie ar fi fost suficientă ca să 
facă să sară în aer vama din Liverpool. Toate acestea erau 
ciudate, dacă nu înfricoşătoare, fără să mai vorbim despre 
rachete, semnale, artificii şi felinare de mii de feluri. 

Numeroşii spectatori de pe cheiurile de la New Prince's 
Docks mai admirau şi o lungă balenieră din lemn de mahon, o 
pirogă de tablă învelită în gutapercă şi un anumit număr de 
halkettboats, un fel de mantale de cauciuc care puteau fi 
transformate în bărci, suflindu-se în căptuşeala lor. Fiecare se 
simţea din ce în ce mai intrigat, şi chiar emoţionat, căci, odată 
cu refluxul, Forward avea să plece în curînd spre misterioasa lui 
destinaţie. 


Capitolul II 
O SCRISOARE NEAŞTEPTATĂ 


lată textul scrisorii primite de Richard Shandon cu opt luni 
înainte: 

Aberdeen, 2 august 1859 

Domnului Richard Shandon 

Liverpool 

DOMNULE, 

Prezenta are drept scop să vă informeze despre depunerea 
unei sume de şaisprezece mii lire sterline în miinile domnilor 
Marcuart & Co, bancheri din Liverpool. Anexat vă trimit o serie 
de mandate semnate de mine, care vă vor permite să daţi 
dispoziţii domnilor Marcuart pînă la concurenţa 
sus-menţionatelor şaisprezece mii lire. 

Dumneavoastră nu mă cunoaşteţi. N-are importanţă. Eu vă 
cunosc. Aceasta contează. 

Vă ofer postul de secund la bordul bricului FORWARD, 


pentru o expediţie care poate fi de lungă durată şi periculoasă. 

Dacă nu acceptaţi, nu-i nici o supărare. În caz afirmativ, vă 
vor fi alocate 500 de lire drept onorariu, iar la sfîrşitul fiecărui 
an, pe toată durata expediției, salariul dumneavoastră va fi 
mărit cu 10%. 

Bricul FORWARD nu există. Va trebui să organizaţi 
construirea lui în aşa fel, încît să poată ieşi în larg în primele zile 
ale lui aprilie 1860, cel mai tirziu. Alături vă remit un plan 
amănunţit cu respectivul deviz. Vă veţi supune întocmai acestui 
plan. Vasul va fi construit în atelierele domnilor Scott & Co, care 
vor stabili cu dumneavoastră cele necesare. 

Vă recomand în mod special angajarea echipajului lui 
FORWARD; acesta va fi alcătuit dintr-un căpitan, eu, un secund, 
dumneavoastră, un al treilea ofiţer, un şef de echipaj, doi 
ingineri*, un ice-master*, opt marinari şi doi fochişti, în total 
optsprezece oameni, inclusiv doctorul Clawbonny, din acest 
oraş, care se va prezenta la dumneavoastră la momentul 
oportun. 

Ar fi de dorit ca oamenii pe care-i veţi solicita să participe la 
expediţia lui FORWARD să fie englezi, liberi, fără familie, 
cumpătaţi, căci consumarea spirtoaselor şi chiar a berii nu va fi 
permisă la bord, oameni gata să facă, dar să şi îndure orice. La 
alegere îi veţi prefera pe cei dotați cu constituţie sanguină, 
avînd prin însuşi acest fapt, într-un grad mai înalt, principiul 
generator al căldurii animale. 

Le veţi oferi salarii de cinci ori mai mari decit salarizarea 
obişnuită, cu o creştere de zece la sută pentru fiecare an de 
serviciu. La sfîrşitul expediției, li se va asigura fiecăruia dintre ei 
cîte cinci sute de lire, iar dumneavoastră vi se rezervă două mii 
de lire. Fondurile acestea vor fi depuse la domnii Marcuart & Co 
pe care i-am mai amintit. Expediția aceasta va fi de lungă 
durată şi grea, dar onorabilă. Aşadar, n-aveţi de ce să şovăiţi 
domnule Shandon. 

Răspuns, post-restant la Gotteborg (Suedia), sub inițialele 
K.Z. 


P.S. La 15 februarie veţi primi un cîine mare danez, cu 
fălcile atirnînde, roşcat-negricios, brăzdat transversal de dungi 
negre. || veţi instala la bord şi veţi da ordin să fie hrănit cu turte 
de orz amestecate cu o fiertură de turte de ulei*. Veţi confirma 


primirea cîinelui la Livorno (Italia), la aceleaşi iniţiale ca mai sus. 
Căpitanul FORWARD-ului se va prezenta şi se va face 
cunoscut în timp util. În momentul plecării, veţi primi noi 
instrucţiuni. 
Căpitanul bricului Forward, 
K.Z. 


Capitolul III 
DOCTORUL CLAWBONNY 


Richard Shandon era un bun marinar; comandase multă 
vreme baleniere prin mările arctice, avind o faimă bine stabilită 
în tot ţinutul Lancastre. O asemenea scrisoare putea, pe bună 
dreptate, să-l mire; se miră, deci, dar cu sîngele rece al unui om 
care a trecut prin multe. El îndeplinea, de altfel, condiţiile 
cerute; nu era căsătorit, n-avea copii, n-avea părinţi. Om mai 
liber nici că se putea. Deci, netrebuind să se sfătuiască cu 
cineva, se duse direct la domnii Marcuart & Co, bancheri. 

„Dacă banii sunt aici, îşi spuse el, restul merge de la sine.” 

A fost primit la bancă cu atenţiile cuvenite unui om pe 
care-l aşteaptă în linişte şaisprezece mii de lire într-o casă de 
bani; odată verificat acest punct, Shandon ceru să i se dea o 
foaie de hirtie albă şi, cu scrisul lui mare şi apăsat, de marinar, 
îşi trimise acordul la adresa indicată. 

Chiar în aceeaşi zi, se puse în legătură cu constructorii din 
Birkenhead şi, după douăzeci şi patru de ore, chila corăbiei se şi 
întindea pe cala şantierului. Richard Shandon era un bărbat de 
vreo patruzeci de ani, robust, energic, şi curajos, trei calităţi 
obligatorii pentru un marinar, căci acestea dau încredere, forţă 
şi sînge rece. Se ştia despre el că-i un om ambițios şi dificil, 
niciodată iubit de marinarii lui, ci temut. Faima aceasta nu 
mergea, de altfel, pînă la a-i face greutăţi în alcătuirea 
echipajului său, căci era cunoscut ca un om capabil să se 
descurce. 

Shandon se temea ca nu cumva latura misterioasă a 
acţiunii să-l stînjenească în mişcările sale. 

„De aceea, îşi spuse el, cel mai bine e să nu las să răsufle 
nimic; se vor găsi destui rechini care vor voi să afle ce şi cum şi, 


de vreme ce nici eu nu ştiu nimic, aş fi foarte încurcat dacă ar 
trebui să le răspund. Acest K.Z. este cu siguranţă un individ 
destul de ciudat; dar, la urma urmelor, mă cunoaşte, se bizuie 
pe mine, aceasta e suficient. Cît despre vasul lui, va fi frumuşel 
croit şi să nu mi se spună Richard Shandon, dacă nu e destinat 
să cutreiere prin marea glacială. Dar să păstrăm asta pentru 
mine şi ofiţerii mei.” 

După care, Shandon începu să se ocupe de recrutarea 
echipajului, ţinînd cont de condiţiile privind familia şi sănătatea, 
cerute de căpitan. 

El cunoştea un băiat vrednic, foarte devotat, bun marinar, 
pe nume James Wall. Acest Wall să fi avut vreo treizeci de ani şi 
nu se afla la prima lui călătorie în mările nordului. Shandon îi 
propuse locul de ofiţer trei şi James Wall acceptă cu ochii închişi; 
nu dorea altceva decît să navigheze, şi-şi iubea mult meseria. 
Shandon i-a povestit în amănunt cum stau lucrurile, ca şi unui 
oarecare Johnson, pe care-l făcu şeful echipajului. 

— Să fie cu noroc! spuse James Wall. Mai bine asta decit 
altceva. Dacă e vorba să căutăm trecerea din nord-vest, mai 
sunt şi unii care se întorc de-acolo. 

— Nu totdeauna, răspunse maistrul Johnson; dar, în sfîrşit, 
nu-i un motiv ca să nu te duci. 

— De altfel, dacă nu ne-nşelăm în presupunerile noastre, 
continuă Shandon, trebuie să mărturisesc că această călătorie 
se face în bune condițiuni. Forward va fi un vas de toată 
frumuseţea şi, prevăzut cu o maşină cu vapori bună, va putea 
să meargă departe. Un echipaj de optsprezece oameni, asta-i 
tot ce ne trebuie. 

— Optsprezece oameni, replică maistrul Johnson, atiţia cîți 
a avut americanul Kane la bord, cînd a făcut celebra lui 
expediţie spre pol. 

— E totuşi ciudat, reluă Wall, că un particular mai încearcă 
să traverseze marea de la strimtoarea Davis la strimtoarea 
Behring. Expediţiile trimise în căutarea amiralului Franklin au 
costat Anglia mai mult de o sută şaizeci de mii de lire, fără nici 
un rezultat practic. Cine, dracu', îşi mai poate risca averea într-o 
asemenea acţiune?! 

— Mai întîi, James, răspunse Shandon, noi judecăm bazaţi 
pe o simplă ipoteză. Vom merge oare cu adevărat pe mările 
boreale sau australe? Nu ştiu. Poate că e vorba de a încerca o 


nouă descoperire. De altfel, într-o zi sau alta, trebuie să se 
prezinte un anume doctor Clawbonny, care, fără îndoială, va şti 
mai multe şi va fi însărcinat să ne instruiască. Vom vedea. 

— Atunci să aşteptăm spuse maistrul Johnson; în ce mă 
priveşte, comandere, mă apuc să caut tipi solizi, cît despre 
principiul lor de căldură animală, cum spune căpitanul, ţi-l 
garantez dinainte. Te poţi bizui pe mine. 

Acest Johnson era un om preţios; cunoştea navigația la 
latitudinile înalte. Se găsea în calitate de submaistru la bordul 
lui Phoenix, care a făcut parte din expedițiile trimise în 1853 în 
căutarea lui Franklin; acest brav marinar a fost chiar martorul 
morţii locotenentului francez Bellot, pe care-l însoțea în raidul 
făcut de acesta printre gheţuri. Johnson cunoştea personalul 
maritim din Liverpool şi se puse imediat în mişcare ca să-şi 
recruteze oamenii. 

Shandon, Wall şi cu dînsul lucrară atît de bine, încît în 
primele zile ale lui decembrie aveau toţi oamenii necesari, dar 
acest lucru nu a fost lipsit de greutăţi: mulţi se simțeau 
ademeniţi de cîştigul neobişnuit de mare, dar îi speria viitorul 
expediției şi, dintre cei care se angajau în mod hotărît, unii 
veneau mai tirziu să-şi retragă cuvintul şi să restituie acontul, 
sfătuiţi de prieteni să nu încerce o asemenea ispravă. Toţi, de 
altfel, încercau să pătrundă misterul şi-l înghesuiau cu întrebări 
pe secundul Richard. Acesta îi trimitea la maistrul Johnson. 

— Ce vrei să-ţi spun, amice? răspundea acesta din urmă, de 
fiecare dată; nu ştiu nici eu mai mult ca tine. În orice caz, vei fi 
în bună tovărăşie cu nişte băieţi de viaţă care se ţin tari în orice 
împrejurare; asta e ceva! Aşadar ce te mai gîndeşti atita? Ori e 
laie, ori bălaie! 

Şi cei mai mulţi încheiau tîrgul. 

— Mă-nţelegi, mai spunea citeodată şeful de echipaj, e greu 
pînă te hotărăşti. Un salariu mare, cum nici un marinar n-a mai 
pomenit, cu asigurarea de a găsi un capital frumos la întoarcere. 
Are ce să te atragă. 

— Adevărul e, răspundeau marinarii, că e foarte ispititor! 
Bunăstare pînă la sfîrşitul vieţii. 

— Nu-ţi voi ascunde de loc, continua Johnson, că expediţia 
va fi de lungă durată, grea, periculoasă; asta se spune categoric 
în instrucţiunile noastre; aşadar, trebuie să ştie bine fiecare la 
ce se angajează: e foarte probabil că se va cere tot ce e 


omeneşte posibil, şi poate chiar mai mult! Deci, dacă nu te simţi 
destul de curajos, dacă n-ai o fire gata la orice încercare şi dacă 
n-ai pe dracu-n tine, dacă nu-ţi spui că ai douăzeci de şanse 
contra una de a rămîne pe acolo, dacă, într-un cuvînt, ţii să-ţi 
laşi pielea într-un loc anumit, mai curînd decit altul, de 
preferinţă aici decît acolo, atunci fă stînga-mprejur şi lasă locul 
tău unui tovarăş mai îndrăzneţ. 

— Dar, cel puţin, maistre Johnson, continua marinarul, 
strîns cu uşa, cel puţin îl cunoşti pe căpitan? 

— Prietene, căpitan este Richard Shandon, pînă ce se 
prezintă altcineva. Or, trebuie s-o spunem, aceasta era chiar 
şi-n mintea secundului; el se legăna în iluzia că, în ultimul 
moment, va primi instrucţiuni exacte cu privire la scopul 
călătoriei şi că va rămîne şef la bordul lui Forward. Îi plăcea 
chiar să răspindească această părere, fie cînd vorbea cu ofiţerii 
lui, fie cînd urmărea lucrările de construcţie a bricului, al cărui 
schelet se ridica pe şantierele de la Birkenhead, asemeni 
coastelor unei balene răsturnate. Shandon şi Johnson se 
conformaseră cu stricteţe recomandării privitoare la sănătatea 
oamenilor din echipaj; aceştia aveau o înfăţişare care inspira 
încredere şi aveau destulă căldură animală ca sa încălzească, la 
nevoie, chiar şi maşinile lui Forward; membrele lor elastice, faţa 
luminoasă şi înfloritoare îi făceau să fie în stare să reacționeze 
la gerurile intense. Erau oameni încrezători şi hotăriţi, energici şi 
voinici; nu erau însă toţi la fel de viguroşi; Shandon chiar 
şovăise să ia pe cîțiva dintre ei, de exemplu, pe marinarii Griper 
şi Garry şi pe harponierul Simpson care i se păreau cam slabi; 
dar, în rest, erau solid construiți, aveau inima caldă şi angajarea 
lor a fost semnată 

Odată echipajul alcătuit, Shandon şi cei doi ofiţeri se 
ocupară de aprovizionări; ei urmară cu stricteţe instrucţiunile 
căpitanului, instrucţiuni clare, precise, amănunțite, în care cele 
mai neînsemnate articole erau prevăzute în cantităţile şi cu 
calităţile necesare. Cu ajutorul mandatelor de care dispunea 
comandantul, fiecare articol fu plătit cu bani peşin, cu un rabat 
de 8% pe care Richard îl trecu cu grijă în creditul lui K.Z. 

Echipaj, provizii, încărcătură, toate fură gata în ianuarie 
1860; Forward începea să capete formă. Nu trecea zi fără ca 
Shandon să nu se ducă la Birkenhead. 

Într-o dimineaţă, la 23 ianuarie, potrivit obiceiului său, el se 


afla într-una din acele mari şalupe cu vapori, cu cîte o cîrmă la 
cele două capete, ca să evite manevra de întoarcere, şi care fac 
permanent serviciul între cele două maluri ale Mersey-ului; 
domnea atunci o ceaţă din cele obişnuite, care-i obligă pe 
marinarii de pe rîu să se ghideze cu ajutorul busolei, deşi traseul 
lor durează doar zece minute. 

Totuşi, oricît de groasă ar fi fost ceața, ea n-a putut să-l 
împiedice pe Shandon să vadă un bărbat scund, destul de gras, 
cu o figură fină, voios, cu privirea blinda, care înainta spre el, îi 
luă amîndouă mîinile şi le scutură cu o înflăcărare, cu o vioiciune 
şi o familiaritate „cu totul meridională”, cum ar fi spus un 
francez. 

Dar, dacă personajul acesta nu era din sud, nici mult nu-i 
lipsea; vorbea, gesticula cu volubilitate; ideile lui trebuiau 
neapărat să iasă la lumina zilei, altfel era pericol să explodeze. 
Ochii lui mici, de om inteligent, gura mare şi mobilă erau tot 
atitea supape de siguranţă care-i permiteau să dea drumul la 
preaplinul din el; vorbea întruna, aşa de mult şi atît de repede, 
încît trebuie să mărturisim că Shandon nu putea să înţeleagă 
nimic din ce spunea. 

Numai că secundul de pe Forward îl recunoscu imediat pe 
omuleţul acesta pe care nu-l văzuse niciodată; o idee îi 
străfulgera mintea şi, în momentul în care celălalt se opri să 
respire, Shandon strecură repede aceste cuvinte: 

— Doctorul Clawbonny? 

— Chiar el, în persoană, comandere! E aproape un sfert de 
oră de cînd te caut, de cînd întreb de dumneata peste tot şi pe 
toată lumea. Înţelegi nerăbdarea mea? Încă cinci minute şi-mi 
pierdeam capul. Aşadar, dumneata eşti, comandere Richard? 
Exişti cu adevărat? Nu eşti un mit? Dă-mi mîna! S-o mai string o 
dată într-a mea! Da, e cu adevărat mîna lui Richard Shandon! 
Or, dacă există un comander Richard, există şi un bric Forward, 
pe care-l comandă; şi dacă-l comandă, va pleca; şi dacă va 
pleca, îl va lua pe doctorul Clawbonny la bordul său. 

— Ei bine, da, doctore, eu sunt Richard, există un bric 
Forward şi va pleca. 

— E logic, răspunse doctorul, după ce-şi făcuse o provizie 
mare de aer, e logic. De aceea vezi ce bucuros sunt; mă aflu în 
faţa realizării dorințelor mele celor mai arzătoare! De multă 
vreme aşteptam o asemenea ocazie, doream să întreprind o 


asemenea călătorie. Or, cu dumneata, comandere... 

— Îmi permiteţi... făcu Shandon. 

— Cu dumneata, continuă Clawbonny, fără să-l asculte, 
suntem siguri că vom merge departe şi că nu vom da nici un 
pas înapoi. 

— Dar... încercă să spună Shandon. 

— Căci ai dovedit-o, comandere, şi cunosc statele dumitale 
de serviciu. A, eşti un vrednic marinar! 

— Dacă ţineţi neapărat... 

— Nu, nu vreau ca îndrăzneala, bravura şi îndeminarea 
dumitale să fie puse măcar o clipă la îndoială, nici chiar de 
dumneata. Căpitanul care te-a ales drept secund e un om care 
se pricepe, ţi-o garantez eu! 

— Dar nu e vorba despre asta, făcu Shandon, nerăbdător. 

— Dar despre ce e vorba, atunci? Nu mă mai face să aştept. 

— Ce dracu’, nu mă lăsaţi să vorbesc! Spuneţi-mi, vă rog, 
doctore, cum aţi ajuns să faceţi parte din expediţia lui Forward? 

— Păi, printr-o scrisoare, printr-o scrisoare demnă de 
încredere, iat-o, scrisoarea unui brav căpitan, foarte laconică, 
dar prea suficientă! Şi, spunînd acestea, doctorul îi întinse lui 
Shandon scrisoarea concepută în felul următor: 


Inverness, 22 ianuarie 1860 
Doctorului Clawbonny 
Liverpool 


Dacă doctorul Clawbonny vrea să se îmbarce pe Forward, 
pentru o lungă expediţie, se poate prezenta la secundul Richard 
Shandon, care a primit instrucţiuni în această privinţă. 

Căpitanul bricului Forward, 

K.Z. 


— Scrisoarea mi-a sosit azi-dimineaţă şi iată-mă gata să 
păşesc la bordul lui Forward. 

— Dar, cel puţin, întrebă Shandon, ştiţi, doctore, care e 
scopul acestei călătorii? 

— Habar n-am, dar ce-mi pasă, totul e să plec undeva! Se 
spune că sunt un savant; lumea se înşeală, comandere, nu ştiu 
nimic şi dacă am publicat cîteva cărţi care se vind binişor, am 
greşit; publicul e prea bun că le cumpără! Nu ştiu nimic, ţi-o 


spun eu, decit că sunt un ignorant. Or mi se oferă să-mi 
completez, sau, mai bine zis, să-mi refac cunoştinţele de 
medicină, chirurgie, istorie, geografie, botanică, mineralogie, 
conchiliologie, geodezie, chimie, fizică, mecanică, hidrografie; ei 
bine, primesc şi te asigur că nu mă las rugat! 

— Atunci, continuă Shandon, decepţionat, nu ştiţi încotro 
pleacă Forward? 

— Ba da, comandante, se duce acolo unde e ceva de 
învăţat, de descoperit, unde te poţi instrui, compara, acolo unde 
se întîlnesc alte obiceiuri, alte ţinuturi, alte popoare pe care să 
le studiezi în activitatea lor; pleacă, într-un cuvînt, acolo unde 
n-am fost niciodată. 

— Dar mai precis? întrebă Shandon. 

— Mai precis, replică doctorul, am auzit spunîndu-se că va 
naviga spre mările boreale. Ei bine, fie şi pentru miazănoapte! 

— Cel puţin, întrebă Shandon, îl cunoşti pe căpitanul lui? 

— Cituşi de puţin! Dar e un om vrednic, poţi să mă crezi. 

După ce secundul şi doctorul au debarcat la Birkenhead, 
primul îl puse pe al doilea la curent cu situaţia, şi acest mister 
înflăcăra imaginaţia doctorului. Vederea bricului îi provocă 
explozii de bucurie. Din ziua aceea nu-l mai părăsi pe Shandon 
şi veni în fiecare dimineaţă să viziteze coca lui Forward. 

De altfel, fu în mod special însărcinat să supravegheze 
instalarea farmaciei de bord. 

Căci era medic, şi chiar un bun medic, acest Clawbonny, 
dar care nu prea practica medicina. Doctor, ca oricare altul, la 
douăzeci şi cinci de ani, la patruzeci era un adevărat savant; 
foarte cunoscut în tot oraşul, deveni un membru influent al 
Societăţii literare şi filozofice din Liverpool. Mica lui avere îi 
îngăduia să împartă cîteva sfaturi care, deşi gratuite, nu erau 
mai puţin valoroase; iubit aşa cum trebuie să fie un om cit se 
poate de îndatoritor, el n-a făcut niciodată vreun rău cuiva, nici 
chiar lui; vioi şi vorbăreţ, dacă vreţi, dar cu inima deschisă şi 
deschisă tuturor. 

Cînd zvonul înscăunării sale la bordul lui Forward se 
răspîndi prin oraş, prietenii lui puseră în mişcare totul ca să-l 
reţină, ceea ce-l întări şi mai mult în ideea lui; or, cînd doctorul 
îşi băga ceva în cap, prea abil trebuia să fie cel care să-i 
schimbe hotărîrea. 

Din ziua aceea, zvonurile, presupunerile, temerile merseră 


crescînd, dar acest lucru n-a împiedicat ca Forward să fie lăsat 
la apă, la 5 februarie 1860. După două luni era gata să 
pornească în larg. 

La 15 februarie, aşa cum anunţa scrisoarea căpitanului, un 
cîine danez fu expediat cu trenul de la Edinburg la Liverpool, pe 
adresa lui Richard Shandon.  Animalul părea  arţăgos, 
nedomesticit, chiar puţin sinistru, cu o privire ciudată. Pe zgarda 
lui de aramă se citea numele lui Forward. Secundul îl instala la 
bord chiar în aceeaşi zi şi confirmă primirea lui, la inițialele 
indicate. 

Aşadar, în afară de căpitan, echipajul lui Forward era 
complet. El era alcătuit precum urmează: 1. K.Z., căpitan; 2. 
Richard Shandon, secund; 3. James Wall, ofiţer trei; 4. doctorul 
Clawbonny; 5. Johnson, şef de echipaj; 6. Simpson, harponier; 7. 
Bell, dulgher; 8. Brunton, mecanic-unu; 9. Plover, mecanic-doi; 
10. Strong (negru), bucătar; 11. Foker, pilot de gheţuri; 12. 
Wolsten, armurier, 13. Bolton, marinar; 14. Garry, marinar; 15. 
Clifton, marinar; 16. Gripper, marinar; 17. Pen, marinar: 18. 
Waren, fochist. 


Capitolul IV 
DOG-CAPTAIN 


Odată cu 5 aprilie, sosi ziua plecării. Îmbarcarea doctorului 
liniştea puţin spiritele. Respectabilul savant putea fi urmat cu 
încredere acolo unde admitea să meargă şi el. 

Totuşi, cea mai mare parte dintre marinari continuau să fie 
neliniştiţi, iar Shandon, temîndu-se ca dezertarea să nu lase 
cîteva goluri la bord, abia aştepta să se afle în largul mării: 
odată depărtaţi de coastă, oamenii din echipaj se vor obişnui cu 
ideea. 

Cabina doctorului Clawbonny era situată sub dunetă şi 
ocupa toată partea dinspre pupa. Cabina căpitanului şi a 
secundului erau aşezate, în schimb, cu vederea spre punte. 
Aceea a căpitanului rămînea ermetic închisă, după ce fusese 
înzestrată cu diverse instrumente, mobilă, îmbrăcăminte de 
călătorie, cărţi, haine de schimb şi ustensile, indicate într-o notă 
amănunţită. Urmînd instrucţiunile necunoscutului, cheia acestei 


cabine i-a fost trimisă la Lubeck; deci, numai el putea să intre în 
cabina lui. 

Acest amănunt îl contraria pe Shandon şi-i reducea mult din 
şansele de a fi şeful suprem. Cît despre propria lui cabină, el o 
amenajase perfect, potrivit nevoilor presupusei călătorii, 
cunoscînd temeinic cerinţele unei expediţii polare. 

Cabina ofițerului trei era situată pe puntea inferioară, care 
forma un vast dormitor unde dormeau marinarii; oamenii se 
simțeau în largul lor şi cu greu s-ar fi găsit o instalaţie atit de 
comodă la bordul oricărui alt vas. Erau îngrijiţi ca o încărcătură 
de preţ; o sobă uriaşă ocupa mijlocul sălii comune. 

Doctorul Clawbonny era cu totul în elementul lui; îşi luase în 
primire cabina de la 6 februarie, chiar a doua zi după ce Forward 
fusese lansat la apă. „Cel mai fericit dintre animale, spunea el, 
ar fi un melc care ar putea să-şi facă o cochilie după planul lui; 
vreau să încerc să fiu un melc inteligent.” 

Şi, zău aşa, pentru o cochilie în care avea să stea multă 
vreme, cabina lui căpătase o frumoasă înfăţişare. Doctorul îşi 
făcuse o adevărată plăcere de savant, sau de copil, punîndu-şi 
în ordine bagajul lui ştiinţific. Cărţile, ierbarele, fişele, 
instrumentele de precizie, aparatele de fizică, colecţia lui de 
termometre, de barometre, de higrometre, de lunete, de 
compasuri, de sextante, de hărţi, de planuri, fiolele, prafurile, 
flacoanele foarte completei sale farmacii de voiaj, toate se 
clasau într-o ordine care i-ar fi făcut de ruşine pe cei de la 
British Museum. Spaţiul acesta de şase picioare* pătrate 
conţinea bogății incalculabile; doctorul n-avea decit să întindă 
mîna, fără să se deranjeze, ca să devină într-o clipă medic, 
matematician, astronom, geograf, botanist sau conchiliolog. 

Trebuie să mărturisim, era mîndru de aceste amenajări şi 
fericit în sanctuarul lui plutitor, pe care trei dintre cei mai slabi 
din prietenii săi ar fi fost destul ca să-l umple. Aceştia, de altfel, 
veniră la el cu droaia, într-un număr care începea să-l 
stinjenească pînă şi pe el, un om atît de comunicativ, şi, spre 
deosebire de Socrate, pînă la urmă ajunse să spună: „Casa mea 
e mică, dar să dea Dumnezeu să nu fie niciodată plină de 
prieteni!” 

În ce priveşte cuşca marelui cîine danez, şi pentru a 
completa descrierea lui Forward, va fi destul să spunem că era 
construită chiar sub fereastra cabinei misterioase; dar sălbaticul 


ei locuitor prefera să vagabondeze în spaţiul dintre cele două 
punți şi cala vasului; părea imposibil de domesticit şi nimeni nu 
veni de leac felului lui ciudat de a fi; îl auzeau, mai ales în timpul 
nopţii, scoţind nişte urlete jalnice care răsunau sinistru prin 
adîncurile vasului. Era oare dorul după stăpinul lui care lipsea? 
Sau teama instinctivă la apropierea unei călătorii periculoase? 
Sau presimţirea primejdiilor ce aveau să vină? Marinarii erau de 
părere că acesta din urmă ar fi motivul şi, tot făcînd glume, 
mulţi ajunseseră în mod serios să socoată cîinele drept un 
animal diabolic. 

Pen, un tip de altfel foarte brutal, se repezi într-o zi să-l 
lovească, dar căzu atit de rău pe muchea cabestanului, încît îşi 
sparse îngrozitor capul. E lesne de înţeles că acest accident a 
fost pus pe seama fantasticului animal. 

Clifton, omul cel mai superstiţios din echipaj, făcu şi el 
ciudata observaţie, cum că acest cîine, cînd se afla pe dunetă, 
se plimba întotdeauna în vînt; iar mai tîrziu, cînd bricul fu în larg 
şi mergea drept înainte, surprinzătorul animal îşi schimba locul 
la fiecare schimbare de drum a vasului şi se ţinea în vînt, aşa 
cum ar fi făcut-o căpitanul lui Forward. 

Doctorul Clawbonny, a cărui blindeţe şi mîngiieri ar fi 
îmblînzit şi un tigru, încercă zadarnic să cîştige bunăvoința 
acestui cîine; îşi pierdu doar timpul căutînd să-l îmbie. 

Animalul acesta, de altfel, nu răspundea la nici unul din 
numele înscrise în calendarul vinătorilor. Aşa că oamenii de pe 
vas sfirşiră prin a-i spune Captain,căci părea să fie perfect la 
curent cu uzanţele la bord. Era evident că acest cîine mai 
navigase cîndva. 

Se poate înţelege, prin urmare, răspunsul glumeţ pe care 
l-a dat şeful de echipaj prietenului lui Clifton şi de ce această 
presupunere a găsit destui creduli; mulţi o repetau rizînd, dar 
aşteptindu-se să vadă cîinele reluîndu-şi într-o zi înfăţişarea 
omenească şi comandînd manevrele cu o voce tunătoare. 

Chiar dacă Richard Shandon nu avea asemenea temeri, el 
nu era totuşi cu totul liniştit şi, în ajunul plecării, în seara de 5 
aprilie, stătea de vorbă despre această chestiune cu doctorul, cu 
Wall şi cu maistrul Johnson, în careul dunetei. 

Aceşti patru savurau tocmai al zecelea grog, ultimul, 
desigur, căci, conform indicaţiilor din scrisoarea de la Aberdeen, 
toţi oamenii din echipaj, de la căpitan pînă la fochist, erau 


teetotalers*, adică nu aveau să găsească la bord nici vin, nici 
bere, nici băuturi spirtoase, decit în caz de boală sau cu o reţetă 
de la doctor. 

De vreo oră, conversaţia se desfăşura în jurul plecării. Dacă 
instrucţiunile căpitanului se realizau pînă la capăt, Shandon ar fi 
trebuit să primească chiar a doua zi o scrisoare cu ultimele sale 
ordine. 

— Dacă această scrisoare, spunea comanderul, nu-mi 
indică numele căpitanului, ea trebuie cel puţin să ne comunice 
destinaţia bastimentului. Fără asta, încotro să-l îndrept? 

— În locul dumitale, Shandon, răspunse nerăbdătorul 
doctor, aş pleca şi fără scrisoare, zău aşa! O să ştie ea să alerge 
după noi, îţi garantez acest lucru. 

— Aveţi o încredere oarbă, doctore! Dar spre ce punct al 
globului aţi întinde velele, dacă nu vă supăraţi? 

— Către Polul Nord, evident! Se înţelege de la sine, nu-i 
posibilă nici o îndoială. 

— Nici o îndoială! replică Wall. Şi de ce nu către Polul Sud? 

— La Polul Sud, exclamă doctorul, niciodată! l-ar fi putut 
veni căpitanului ideea să-şi pună bricul în pericol traversînd 
întregul Atlantic? Încearcă să te gîndeşti la acest lucru, scumpul 
meu Wall. 

— Doctorul are răspuns la toate, spuse acesta din urmă. 

— Fie pentru nord, interveni Shandon. Dar, spuneţi-mi, 
doctore, ne îndreptăm spre Spitzberg? Spre Groenlanda? Spre 
Labrador? Spre golful Hudson? Chiar dacă drumurile duc toate 
spre aceeaşi ţintă, adică la banchiza de netrecut, ele nu sunt 
mai puţin numeroase şi aş fi în mare încurcătură de-ar trebui să 
mă hotărăsc pentru unul sau pentru altul. Puteţi să-mi daţi un 
răspuns categoric, doctore? 

— Nu, răspunse acesta, jignit că nu mai avea ce să spună; 
dar, în sfîrşit, ca să încheiem discuţia, dacă nu primeşti nici o 
scrisoare, ce vei face? 

— Nimic; voi aştepta. 

— Nu vei pleca? exclamă Clawbonny, agitindu-şi paharul cu 
disperare. 

— Nu, desigur. 

— E cel mai înţelept lucru, interveni calm şeful de echipaj 
Johnson, în timp ce doctorul se plimba în jurul mesei, căci nu 
putea sta locului. Da, e cel mai înţelept, şi totuşi o prea lungă 


aşteptare poate avea consecinţe supărătoare. Mai întîi, 
anotimpul e potrivit şi, dacă e vorba de nord, trebuie să 
profităm de dezgheţ ca să străbatem strimtoarea Davis; în afară 
de asta, echipajul devine din ce în ce mai neliniştit; prietenii, 
camarazii oamenilor noştri îi îndeamnă să părăsească Forward şi 
influenţa lor ar putea să ne joace o festă. 

— Mai trebuie spus, reluă James Wall, că, dacă s-ar răspîndi 
panica printre marinarii noştri, ar dezerta pînă la cel din urmă şi 
nu ştiu, comandere, dacă ai reuşi să-ţi mai refaci echipajul. 

— Şi atunci ce-i de făcut? întrebă Shandon. 

— Ceea ce ai spus chiar dumneata, răspunse doctorul. Să 
aşteptăm dar, să aşteptăm pînă miine, înainte de a ne lăsa 
cuprinşi de disperare. Promisiunile căpitanului s-au îndeplinit 
pînă acum cu regularitate, ceea ce e un semn bun; nu există 
deci nici un motiv să credem că nu vom fi înştiinţaţi în timp util 
cu privire la destinaţia noastră. Nu mă îndoiesc nici o clipă că 
mîine vom naviga în largul mării Irlandei; aşa că, dragi prieteni, 
propun să bem un ultim grog în cinstea fericitei noastre 
călătorii; ea începe într-un mod cam ciudat, dar, cu marinari ca 
voi, are mii de şanse să se termine bine. 

Şi toţi patru ciocniră pentru ultima oară. 

— Şi acum, comandere, spuse şeful de echipaj Johnson, 
dacă am vreun sfat să-ţi dau, e acela de a pregăti totul pentru 
plecare; trebuie ca echipajul să fie sigur de hotărîrea dumitale. 
Miine, fie că vine, fie că nu vine o scrisoare, ridică velele; nu 
aprinde focurile la căldări - vîntul pare-se că va ţine; nu va fi 
nimic mai uşor decit să coborim cu vînt în pupă în vele; pilotul 
să se suie la bord; în momentul refluxului, ieşi din docuri; mergi 
şi ancorează dincolo de limba de pămînt de la Birkenhead; 
oamenii noştri nu vor mai avea nici o comunicaţie cu pămîntul şi 
dacă această scrisoare diabolică va sosi pînă la urmă, ne va găsi 
tot atit de bine acolo ca şi în altă parte. 

— Bine zis, bravul meu Johnson! spuse doctorul întinzîndu-i 
mîna bătrînului marinar. 

— Aşa să fie! răspunse Shandon. 

Fiecare se întoarse în cabina lui şi aşteptă, dormind agitat, 
răsăritul soarelui. 

A doua zi, s-a împărţit prima poştă în oraş fără ca vreo 
scrisoare să poarte adresa comanderului Richard Shandon. 

Totuşi, acesta îşi făcu preparativele de plecare; zvonul se 


răspîndi imediat la Liverpool şi, aşa cum s-a văzut, o mulţime 
imensă de spectatori se grăbi spre cheiurile din New Prince. 

Mulţi dintre ei veniră la bordul bricului, unul să-şi 
îmbrăţişeze pentru ultima oară un camarad, altul să-şi convingă 
vreun prieten să nu plece, altul ca să arunce o privire asupra 
acestei ciudate nave, altul ca să afle, în fine, scopul călătoriei, şi 
lumea murmura văzindu-l pe comander mai tăcut şi mai 
rezervat ca oricînd. 

Avea motivele sale bine întemeiate să fie aşa. 

Bătu ora zece. Bătu ora unsprezece. Fluxul trebuia să se 
producă pe la ora unu după-amiază. Shandon, de pe înălţimea 
dunetei, arunca priviri neliniştite spre mulţime, încercînd să 
surprindă secretul destinului său pe vreo figură oarecare. Dar în 
zadar. Marinarii de pe Forward executau în tăcere ordinele sale, 
fără să-l piardă din ochi, aşteptind mereu o comunicare care nu 
mai sosea. 

Maistrul Johnson era pe sfirşite cu manevrele de plecare. 
Cerul era acoperit şi, în afara bazinelor docurilor, hula foarte 
puternică; vintul bătea dinspre sud-est cu oarecare violenţă, dar 
se putea ieşi cu uşurinţă din apele Mersey-ului. 

La prînz, încă nimic nou. Doctorul Clawbonny se plimba 
agitat, privind cu binoclul, gesticulind, plin de „nerăbdarea 
mării”, aşa cum spunea el cu o anumită eleganţă latină. Orice ar 
fi făcut era emoţionat. Shandon îşi muşca buzele pînă la sînge. 

În clipa aceea, Johnson se apropie şi-i spuse: 

— Comandere, dacă vrem să profităm de flux, nu mai 
trebuie să pierdem timp, altminteri nu vom ieşi din docuri mai 
înainte de cel puţin o oră. 

Shandon aruncă o ultimă privire în jur şi-şi consultă ceasul. 
Ora pauzei de prînz trecuse. 

— Haidem! îi spuse el şefului de echipaj. 

— Hai, plecaţi! strigă acesta, ordonînd vizitatorilor să 
elibereze puntea lui Forward. 

S-a produs atunci o oarecare mişcare în mulţime, care se 
îndrepta spre deschizătura din bordajul navei, pentru a ajunge 
pe chei, în timp ce oamenii de pe bric dezlegau ultimele parime. 

Or, zăpăceala inevitabilă a acestor curioşi, pe care marinarii 
îi împingeau înapoi fără prea multe menajamente, a fost şi mai 
mult sporită de urletele cîinelui. Dintr-o dată animalul acesta se 
năpusti dintr-un capăt la celălalt al vasului, prin masa compactă 


a vizitatorilor. Lătra cu glas surd. Lumea s-a dat la o parte din 
faţa lui; sări pe dunetă şi, lucru de necrezut, dar pe care mii de 
martori l-au putut constata, Dog-Captain ţinea o scrisoare între 
dinţi. 

— O scrisoare! exclamă Shandon; dar atunci el se află la 
bord? 

— A fost aici, fără îndoială, dar nu mai este, răspunse 
Johnson, arătînd puntea complet curăţită de mulţimea care-i 
stîinjenea. 

— Captain! Captain! Aici! strigă doctorul, încercînd să 
apuce scrisoarea pe care cîinele o ferea de mina lui prin salturi 
neaşteptate. Se părea că nu vrea să-i predea mesajul decit 
personal lui Shandon. 

— Aici, Captain! strigă acesta din urmă. 

Ciinele se apropie, Shandon luă scrisoarea fără nici o 
greutate şi atunci Captain lăsă să se audă trei lătrături, în 
mijlocul tăcerii profunde ce domnea la bord şi pe cheiuri. 

Shandon ţinea scrisoarea fără s-o deschidă. 

— Dar citeşte-o odată! Citeşte-o! exclamă doctorul. 

Shandon o privi. Adresa, fără dată şi fără indicaţia locului, 
cuprindea doar atit: 

Comanderului Richard Shandon, la bordul bricului Forward. 

Shandon deschise scrisoarea şi citi: 


Vă veţi îndrepta spre capul Farewell. Veţi fi acolo la 20 
aprilie. Dacă nu apare căpitanul la bord, veţi trece prin 
strimtoarea Davis şi veţi merge în susul mării Baffin, pînă la 
golful Melville. 

Căpitanul bricului Forward K.Z. 


Shandon împături cu grijă această scrisoare laconică, o 
puse în buzunar şi dădu ordinul de plecare. Vocea lui, care 
răsuna singură în mijlocul şuierăturilor vîntului de est, avea ceva 
solemn. 

În curînd Forward fu în afara bazinelor şi, condus de un pilot 
din Liverpool, al cărui cuter mic îi urma de la distanţă, o luă pe 
curentul lui Mersey. Mulțimea se repezi pe cheiul exterior, care 
se întindea de-a lungul docurilor Victoria, ca să mai zărească 
pentru o ultimă dată acest vas ciudat. Cele două gabiere, focul 
şi brigantina fură repede întinse şi, cu aceste vele, Forward, 


demn de acest nume, după ce ocoli limba ce pămînt de la 
Birkenhead, intră cu toată viteza în marea Irlandei. 


Capitolul V 
ÎN LARG 


Vîntul, inegal dar prielnic, îşi azvirlea cu putere rafalele lui 
de aprilie. Forward despica marea în viteză, iar elicea, 
înnebunită, nu opunea nici o rezistenţă mersului său. Către ora 
trei se încrucişa cu vaporul care face cursa regulată între 
Liverpool şi insula Man, cu emblema Siciliei pe tamburi. 

Căpitanul îl salută de la bordul lui - ultimul salut care i-a 
fost dat echipajului lui Forward să-l mai audă. 

La ora cinci, pilotul îi încredința lui Richard Shandon 
comanda vasului şi se întoarse pe cuterul său care, cîrmind în 
direcţia vîntului, dispăru în curînd spre sud-est. 

Către seară, bricul depăşi pintenul Man, la extremitatea 
sudică a insulei cu acest nume. În timpul nopţii fu hulă pe mare. 
Forward se comportă bine, lăsă în urmă capul de la Ayr prin 
nord-vest şi se îndreptă spre canalul Nordului. 

Johnson avusese dreptate: pe mare instinctul de marinar 
birui. Văzind cît de bun era vasul, oamenii uitau de ciudăţenia 
situaţiei lor şi viaţa la bord intră în normal. 

Doctorul aspira cu nesat vintul mării; se plimba voiniceşte, 
înfruntînd rafalele şi, deşi era un savant, se ţinea destul de bine 
pe punte. 

— Frumos lucru e marea, îi spuse el maistrului Johnson, 
urcînd pe punte după-masă. Fac cunoştinţă cam tîrziu cu ea, dar 
voi reciîştiga timpul pierdut. 

— Aveţi dreptate, domnule Clawbonny, aş dat toate 
continentele lumii pentru un colţ de ocean. Se pretinde că pe 
marinari îi oboseşte repede meseria lor; iată, sunt patruzeci de 
ani de cînd navighez, şi-mi place la fel ca în prima zi. 

— E o adevărată bucurie să simţi un vas de nădejde sub 
picioarele tale şi, dacă apreciez bine, Forward se ţine voiniceşte. 

— Aţi apreciat bine, doctore, răspunse Shandon, care se 
alătură celor doi interlocutori; e un bastiment solid şi 
mărturisesc că niciodată un vas destinat navigaţiei printre 


gheţuri n-ar fi putut să fie mai bine înzestrat şi mai bine echipat. 
Asta-mi aminteşte că, acum treizeci de ani, căpitanul James 
Ross, plecînd să caute Trecerea din nord-vest... 

— Echipa Victoria, spuse cu vioiciune doctorul, un bric cu 
un tonaj aproape egal cu al nostru, înzestrat de asemenea cu o 
maşină cu vapori. 

— Cum?! Ştiţi şi asta? 

— Vedeţi şi dumneavoastră, continuă doctorul, pe atunci 
maşinile erau la începuturile lor şi aceea de pe Victoria i-a 
provocat multe întîrzieri păgubitoare; căpitanul James Ross, 
după ce o reparase zadarnic, piesă cu piesă, a sfîrşit prin a o 
demonta şi a renunţat la ea cu prilejul primului iernat. 

— Drace! făcu Shandon, văd că sunteţi la curent! 

— Ce vreţi! răspunse doctorul; citind atitea, am citit şi 
lucrările lui Parry, ale lui Ross, ale lui Franklin, rapoartele lui Mac 
Clure, Kennedy, Kane, Mac Clintock, şi mi-a rămas cite ceva din 
toate acestea. Aş mai adăuga că acelaşi Mac Clintock, la bordul 
lui Fox, un bric cu elice, în genul bricului nostru, a mers mai uşor 
şi mai direct la ţintă decit toţi înaintaşii lui. 

— Asta e perfect adevărat, răspunse Shandon; acest Mac 
Clintock e un marinar îndrăzneţ; l-am văzut la treabă. Mai puteţi 
adăuga că, asemeni lui, ne vom afla din luna aprilie în 
strimtoarea Davis şi, dacă reuşim să străbatem gheţurile, 
călătoria noastră va fi înaintat considerabil. 

— Afară de cazul cînd, continuă doctorul, ni s-ar întîmpla ca 
lui Fox, în anul 1857, să fim prinşi chiar din primul an de 
gheţurile de la nordul mării Baffin şi să iernăm în mijlocul 
banchizei. 

— Trebuie să sperăm că vom fi mai norocoşi, domnule 
Shandon, răspunse Johnson; şi dacă nici cu un vas ca Forward 
nu poţi să mergi unde vrei, atunci trebuie să renunţăm la aşa 
ceva pentru totdeauna. 

— De altfel, spuse doctorul, cînd va fi căpitanul la bord, va 
şti mai bine decît noi ce e de făcut, cu atît mai mult, cu cît noi 
nu ştim deloc; căci scrisoarea lui, ciudat de laconică, nu ne 
îngăduie să ghicim ţinta călătoriei. 

— E destul de mult, răspunse Shandon cu vioiciune, să 
cunoaştem drumul pe care-l avem de urmat, şi acum cred că, 
timp de o lună, ne putem lipsi de intervenţia supranaturală a 
acestui necunoscut şi a instrucţiunilor sale. De altfel, cunoaşteţi 


părerea mea despre el. 

— He! he! făcu doctorul. Ca şi dumneavoastră, credeam că 
omul acesta vă va lăsa comanda vasului şi că nu va veni 
niciodată la bord, dar... 

— Dar? întrebă Shandon, oarecum contrariat. 

— Dar, de la sosirea celei de a doua scrisori trimise de el, a 
trebuit să-mi schimb părerea în această privinţă. 

— Şi de ce asta, doctore? 

— Pentru că, dacă această scrisoare vă indică drumul de 
urmat, ea nu vă aduce la cunoştinţă destinaţia lui Forward, or 
trebuie să ştii bine încotro mergi. Mă întreb prin ce mijloace 
poate să vă sosească o a treia scrisoare, de vreme ce ne aflăm 
în larg? Pe pămîntul Groenlandei, serviciul poştal lasă probabil 
de dorit. Vezi, Shandon, eu îmi închipui că omul nostru ne 
aşteaptă în vreo aşezare daneză, la Hosteinborg sau 
Uppernawik; o fi fost acolo ca să-şi completeze încărcătura de 
piei de focă, să-şi cumpere săniile şi cîinii, într-un cuvînt, să 
adune tot calabalicul de care e nevoie prin mările arctice. Nu 
m-aş mira prea tare văzindu-l într-o bună dimineaţă ieşind din 
cabina lui şi comandind manevra în modul cel mai puţin 
supranatural din lume. 

— Poate, spuse Shandon pe un ton sec; dar, în aşteptare, 
vintul se întăreşte şi nu e prudent să-ţi rişti zburătorii pe o 
vreme ca asta. 

Shandon îl părăsi pe doctor şi ordonă să se strîngă velele 
de sus. 

— Ţine la comanda vasului, îi spuse doctorul şefului de 
echipaj. 

— Da, răspunse acesta din urmă, şi e cam supărător, căci 
s-ar putea foarte bine să aveţi dreptate, domnule Clawbonny. 

Sîmbătă, spre seară, Forward depăşi capul Galloway, al 
cărui far fu reperat spre nord-est; în timpul nopţii lăsară în urmă 
capul de la Contyre la nord, iar spre răsărit capul Fair de pe 
coasta Irlandei. Spre ora trei dimineaţa, bricul, navigind de-a 
lungul insulei Rothlin, pe care o avea în tribord, ieşi prin canalul 
de Nord în ocean. 

Era duminică, 8 aprilie. Vintul începea să se transforme în 
furtună şi avea tendinţa de a arunca bricul pe coasta Irlandei; 
valurile deveniră puternice, ruliul foarte dur. Dacă doctorul n-a 
avut rău de mare, e pentru că n-a vrut să aibă, căci nimic nu era 


mai uşor. Pe la prînz - capul Malinhead dispărea spre sud; era 
ultima bucată de pămînt din Europa pe care trebuie s-o fi zărit 
aceşti marinari îndrăzneţi şi mulţi dintre ei au privit-o îndelung, 
căci, fără îndoială, n-aveau s-o mai vadă niciodată. 

Latitudinea, după observaţiile făcute, era atunci de 55*57' 
iar longitudinea, după cronometre, 7*40'*. 

Furtuna se potoli pe la ora nouă seara; Forward, o bună 
corabie cu vele, îşi continuă drumul către nord-vest. În ziua 
aceea şi-au putut da seama de calităţile lui maritime; dacă ar fi 
să ne luăm după observaţia cunoscătorilor din Liverpool, el era, 
în primul rînd, un soi de vapor cu vele. 

În cursul zilelor următoare, Forward înainta repede spre 
nord-vest; vîntul se deplasă spre sud şi marea fu cuprinsă de o 
bulă puternică; bricul naviga atunci cu toate velele întinse. 
Ciţiva petreli şi puffini zburară încolo şi încoace pe deasupra 
dunetei; doctorul împuşcă cu multă îndemînare un puffin care, 
din fericire, căzu pe bord. 

Simpson, harponierul, îl luă şi-l aduse proprietarului. 

— Păcătos vinat, domnule Clawbonny! spuse el. 

— Din care, dimpotrivă, vom face un prînz excelent, 
prietene! 

— Cum?! aveţi de gînd să mîncaţi aşa ceva? 

— Şi dumneata vei gusta din el, dragul meu, răspunse 
doctorul rizînd. 

— Pfui! exclamă Simpson; dar e uleios şi rînced, ca toate 
păsările de mare. 

— Bine! răspunse doctorul; am o metodă a mea de a 
pregăti vînatul ăsta, şi dacă, după aceea, ai să-ţi dai seama că e 
pasăre de mare, sunt gata să nu mai omor nici una în viaţa mea. 

— Sunteţi, dar, bucătar, domnule Clawbonny? întrebă 
Johnson. 

— Un savant trebuie să ştie cîte ceva din toate. 

— Atunci, fereşte-te, Simpson! răspunse şeful echipajului. 
Doctorul e un om îndemiînatic şi ne va face să luăm această 
pasăre drept o potîrniche cu cel mai bun gust. 

Adevărul e că doctorul se dovedi mai tare decit zburătoarea 
lui; îi scoase cu îndeminare grăsimea, care e în întregime situată 
sub piele, în special pe pulpe, şi, odată cu ea, dispăru rîncezeala 
şi mirosul de peşte de care te poţi plinge pe bună dreptate cînd 
e vorba de o pasăre. Astfel preparată, pasărea a fost declarată 


excelentă chiar şi de Simpson. 

În timpul ultimei furtuni, Richard Shandon şi-a dat seama 
de calităţile echipajului său; îi analizase pe oamenii aceştia unul 
cîte unul, aşa cum trebuie să facă orice comandant care vrea să 
prevină pericolele pe care le rezervă viitorul; ştia pe ce se poate 
bizui. 

James Wall, ofiţer cu totul devotat lui Richard, înţelegea 
bine, executa bine, dar se întîmpla să-i lipsească iniţiativa; ca 
ofiţer de rangul trei, era la locul potrivit. 

Johnson, călit în luptele cu marea şi om încercat în 
călătoriile din oceanul Arctic, nu mai avea nimic de învăţat în 
privinţa sîngelui rece şi a îndrăznelii. 

Simpson, harponierul, şi Bell, dulgherul, erau oameni siguri, 
sclavi ai datoriei şi ai disciplinei. Ice-masterul Foker, marinar cu 
experienţă, crescut la şcoala lui Johnson, avea să le aducă 
servicii importante. 

Dintre ceilalţi marinari, Garry şi Bolton păreau să fie cei mai 
buni. Bolton - un fel de şugubăţ, vesel şi vorbăreţ, Garry - un 
băiat de treizeci şi cinci de ani, cu o figură energică, dar cam 
palidă şi tristă. Cei trei marinari, Clifton, Gripper şi Pen, păreau 
mai puţin înflăcăraţi şi mai puţin hotăriţi; erau oricînd gata să 
murmure. Gripper a vrut chiar să-şi rupă angajamentul în 
momentul plecării lui Forward; un fel de ruşine îl reţinu însă la 
bord. Dacă lucrurile mergeau bine, dacă nu apăreau nici prea 
multe pericole de înfruntat şi nici prea multe manevre de 
executat, se putea conta pe aceşti trei oameni dar le trebuia o 
hrană substanţială, căci se putea spune despre ei că aveau 
inima în burtă. 

Deşi fuseseră preveniţi, le venea destul de greu să fie 
teetotalers şi, la ora mesei, duceau dorul brandy-ului sau al 
ginului; îşi scoteau pirleala pe seama cafelei şi a ceaiului, 
distribuite la bord cu oarecare risipă. 

Cît despre cei doi ingineri, Brunton şi Plover, şi fochistul 
Waren, se mulţumiseră pînă acum să stea cu braţele 
încrucişate. Shandon ştia, deci, la ce să se aştepte din partea 
fiecăruia dintre ei. 

La 14 aprilie, Forward tăia marele curent Gulf-Stream, care, 
după ce urcă de-a lungul coastei de răsărit a Americii pînă la 
bancul Terra-Nova, se înclină spre nord-est şi merge de-a lungul 
ţărmurilor Norvegiei. Se aflau atunci la 51*37' latitudine şi 


22*58' longitudine, la două sute de mile de limba de pămînt a 
Groenlandei. Timpul se răcori, termometrul cobori la 32° 
Fahrenheit*, adică pînă la punctul de înghețare. 

Doctorul, fără să-şi pună încă îmbrăcămintea pentru iernile 
arctice, îşi îmbrăcase costumul lui de mare, după exemplul 
marinarilor şi al ofiţerilor; îţi făcea plăcere să-l vezi cu cizmele 
lui înalte, în care intra cu totul, cu uriaşa lui pălărie de pînză, 
impregnată cu ulei, într-un pantalon şi o jachetă din aceeaşi 
stofă; pe ploile puternice şi în bătaia valurilor mari care se 
prăvăleau pe punte, doctorul semăna cu un fel de animal marin, 
comparaţie care nu înceta să-i aţiţe mîndria. 

Timp de două zile, marea a fost extrem de rea; vintul se 
schimbă spre nord-vest şi încetini mersul lui Forward. Între 14 şi 
16 aprilie, hula rămase foarte puternică; dar luni se produse o 
aversă violentă care avu drept rezultat liniştirea aproape 
imediată a mării. Shandon îi atrase atenţia doctorului asupra 
acestei ciudăţenii. 

— Ei bine, răspunse diînsul, aceasta confirmă curioasele 
observaţii făcute de vinătorul de balene Scoresby care făcea 
parte din Societatea regală din Edinburg, al cărei membru 
corespondent am onoarea să fiu. Vedeţi că, pe timp de ploaie, 
valurile sunt mai mici, chiar sub influenţa unui vînt violent. 
Dimpotrivă, pe vreme uscată, marea ar fi agitată chiar de o 
briză mai slabă. 

— Dar cum se explică acest fenomen, doctore? 

— E foarte simplu, nu se explică! 

În clipa aceea, ice-master-ul, care făcea de cart la vergile 
zburătorului, semnală o masă, un bloc plutitor la tribord, la 
cincisprezece mile în direcţia vîntului 

— Un iceberg* prin meleagurile astea! exclamă doctorul. 

Shandon îşi îndreptă luneta în direcţia indicată şi confirmă 
semnalarea cîrmaciului. 

— E curios! spuse doctorul. 

— Vă miră? întrebă secundul rizînd. Cum, avem oare 
norocul să găsim ceva care să vă mire? 

— Asta mă miră fără să mă mire, răspunse doctorul 
zimbind, deoarece bricul Ann de Poole, din Greenwood, a fost 
prins în anul 1813 între nişte adevărate insule de gheaţă, la 4* 
latitudine nordică, iar Dayement, căpitanul lui, le-a numărat cu 
sutele! 


— Bine! făcu Shandon, mai aveţi multe să ne învăţaţi în 
legătură cu aceste lucruri? 

— O! prea puţin, răspunse cu modestie binevoitoare 
Clawbonny, în afară de faptul că s-au găsit ghețari plutitori la 
latitudini mai joase. 

— Asta n-o să mi-o spuneţi dumneavoastră, scumpul meu 
doctor; căci, fiind elev de marină la bordul sloop-ului* de război 
Fly... 

— În 1818, continuă doctorul, pe la finele lui martie, sau, 
cum s-ar spune, prin aprilie, aţi trecut printre două insule mari 
de gheţuri plutitoare, pe la 42° latitudine. 

— A! E prea de tot! exclamă Shandon. 

— Dar e adevărat; nu e cazul deci să mă minunez, de 
vreme ce suntem cu două grade mai la nord, că întîlnesc un 
munte plutitor la traversul lui Forward. 

— Sunteţi o adevărată fîntînă de înţelepciune, doctore, 
răspunse secundul, şi cu dumneavoastră nu ne rămîne decit să 
tragem în sus de cumpănă. 

— Bine, voi seca mai repede decit credeţi! Şi acum, dacă 
am putea observa de aproape acest fenomen curios, Shandon, 
aş fi cel mai fericit dintre doctori. 

— Tocmai acum e momentul! Johnson, făcu Shandon, 
strigîndu-l pe şeful de echipaj, mi se pare că briza are de gînd să 
se întărească. 

— Da, comandere, răspunse Johnson, înaintăm puţin, iar 
curenţii din strimtoarea Davis se vor face în curînd simţiţi. 

— Ai dreptate, Johnson, iar dacă vrem să fim la 20 aprilie în 
faţa capului Farewell, trebuie să dăm drumul la maşini, altfel 
vom fi zviîrliţi pe coastele Labradorului. Domnule Wail, te rog 
deci să ordoni să se aprindă focul la căldări. 

Ordinele comandantului au fost executate. O oră după 
aceea, vaporii au ajuns la o presiune suficientă; velele au fost 
strînse şi elicea, bătind valurile cu palele, îl împinse cu putere pe 
Forward împotriva vîntului de nord-est. 


Capitolul VI 


MARELE CURENT POLAR 


În curînd stolurile de păsări, din ce în ce mai numeroase, 
petreli, puffini, locuitori ai acestor meleaguri pustii, semnalară 
apropierea Groenlandei. Forward înainta repede spre nord, 
lăsînd sub vînt o lungă diră de fum negru. 

Marţi, 17 aprilie, către ora unsprezece dimineaţa, 
ice-master-ul semnală pentru prima oară apariţia, blink-ului*. 
Acesta se afla la cel puţin douăzeci de mile spre nord, nord-vest. 
Fişia aceasta, de o albeaţă orbitoare, lumina foarte viu, în ciuda 
prezenţei unor nori destul de groşi, toată partea de atmosferă 
din vecinătatea orizontului. Oamenii cu experienţă de la bord nu 
se putură înşela asupra acestui fenomen şi recunoscură, după 
albeaţa lui, că acest blink venea de pe un vast cîmp de gheaţă, 
situat la vreo treizeci de mile dincolo de distanţa la care puteai 
ajunge cu privirea, şi că provenea din reflectarea razelor 
luminoase. 

Spre seară, vintul începu să bată din nou dinspre sud şi 
deveni prielnic. Shandon putu astfel să ridice velele convenabile 
şi, ca măsură de economie, stinse focurile la căldări. Forward, cu 
gabierele, focul şi straiul, se îndrepta spre capul Farewell. 

In ziua de 18, la ora trei, a fost recunoscut un ice-stream* 
după o linie albă, nu prea groasă, dar de o culoare strălucitoare, 
care se desena limpede între linia mării şi aceea a cerului. 
Ice-stream-ul mergea în derivă, în mod evident dinspre coasta 
de răsărit a Groenlandei, mai curînd decit din strimtoarea Davis, 
căci gheţurile se menţin de preferinţă pe malul occidental al 
mării Baffin. O oră după aceea, Forward trecea prin mijlocul 
blocurilor izolate ale ice-stream-ului, iar în partea cea mai 
compactă gheţurile, deşi sudate între ele, se supuneau mişcările 
hulei. 

A doua zi, cînd se crăpă de ziuă, omul de veghe de la gabie 
semnală un vas: era Valkirien, covertă daneză, care naviga în 
sens opus lui Forward şi se îndrepta spre bancul Terra-Nova. 
Curentul se făcea simţit şi Shandon trebui să mai ridice cîteva 
vele ca să poată înainta. 

In clipa aceea, comanderul, doctorul, James Wall şi Johnson 
se aflau adunaţi pe dunetă, examiniînd direcţia şi forţa acestui 
curent. Doctorul întrebă dacă era un fapt verificat că acest 
curent exista în mod uniform în marea Baffin. 

— Fără îndoială, răspunse Shandon, iar vaselor cu vele le 
este destul de greu să navigheze contra curentului. 


— Cu atît mai mult, adăugă James Wall, cu cît poate fi 
întîlnit şi pe coasta răsăriteană a Groenlandei. 

— Ei bine, spuse doctorul, iată ceea ce confirmă în mod 
deosebit spusele celor ce caută Trecerea din nord-vest! Curentul 
acesta circulă cu o viteză de circa cinci mile pe oră şi e greu de 
crezut că ia naştere în fundul unui golf. 

— E cu atit mai bine gîndit, doctore, interveni Shandon, cu 
cît, dacă acest curent merge de la nord la sud, în strimtoarea 
Behring se află un curent contrar care curge de la sud la nord şi 
care trebuie să fie la originea acestuia. 

— După teoria aceasta, domnilor, spuse doctorul, trebuie să 
admitem că America e complet despărțită de pămînturile polare 
şi că apele Pacificului se îndreaptă, înconjurîndu-i coastele, pînă 
în Atlantic. De altfel, nivelul mai ridicat al apelor celui dintii 
justifică şi el scurgerea lor spre mările Europei. 

— Dar, continuă Shandon, trebuie să existe fapte în 
sprijinul acestei teorii; şi dacă asemenea fapte există, adăugă el 
cu o anumită ironie, universalul nostru savant trebuie să le 
cunoască. 

— Mă rog, replică acesta din urmă cu o satisfacţie 
prietenească, dacă asta vă poate interesa, am să vă spun că 
balene, rănite în strimtoarea Davis, au fost prinse după citva 
timp în vecinătatea Tartariei, avînd înfipte încă în coastă 
harponul european. 

— Şi afară de cazul cînd n-ar fi trecut prin faţa capului Horn 
sau a Capului Bunei Speranţe, răspunse Shandon, trebuie 
negreşit să fi înconjurat coastele nordice ale Americii. lată un 
lucru indiscutabil, doctore. 

— Dacă totuşi n-ai fi convins, stimate Shandon, spuse 
doctorul zimbind, ţi-aş mai putea cita şi alte fapte, ca de 
exemplu aceşti buşteni plutitori de care e plină strimtoarea 
Davis, zadă, plopi de munte şi alte esențe tropicale. Or, ştim că 
Gulf-Stream-ul ar împiedica aceşti buşteni să intre în strimtoare; 
dacă ei totuşi ies de aici, n-au putut pătrunde decit prin 
strimtoarea Behring. 

— M-ati convins, doctore, şi mărturisesc, că ar fi greu, cu un 
om ca dumneavoastră, să nu cred. 

— Zău, aşa, spuse Johnson, iată ceva care vine tocmai la 
timp ca să lămurească cele discutate. Zăresc un buştean de o 
mărime apreciabilă; dacă ne permite comanderul, ne ducem să 


pescuim acest trunchi de copac, îl ridicăm la bord şi-l întrebăm 
din ce ţară e. 

— Asta este! spuse doctorul. După regulă - exemplul! 

Shandon dădu ordinele necesare; bricul se îndreptă spre 
buşteanul semnalat şi, curînd după asta, echipajul îl trăgea sus 
pe punte, nu fără trudă. 

Era un trunchi de mahon, ros de viermi pe dinăuntru, stare 
fără de care n-ar fi putut să plutească. 

— lată argumentul  hotăritor, exclamă doctorul cu 
entuziasm; de vreme ce curenţii Atlanticului nu l-au putut duce 
în strimtoarea Davis, de vreme ce n-a putut fi tîrît în bazinul 
polar de fluviile Americii de Nord, ştiut fiind că acest arbore 
creşte în zona sub-ecuatorială, e evident că vine în linie dreaptă 
dinspre Behring. Şi iată, domnilor, priviţi viermii de mare care 
l-au ros; ei aparţin unor specii din ţările calde. 

— E sigur, spuse Wall, că aceasta demonstrează greşeala 
celor care defăimează faimoasa trecere. 

— Dar asta-i zdrobeşte, pur şi simplu! răspunse doctorul. 
lată, am să vă descriu drumul făcut de acest trunchi de mahon: 
a fost cărat spre oceanul Pacific de vreun rîu din istmul de 
Panama sau din Guatemala; de acolo, curentul l-a tirit de-a 
lungul coastelor Americii pînă la strimtoarea Behring şi, 
vrind-nevrind, a trebuit să intre în mările polare; nu e nici atît de 
bătrîn, nici atît de îmbibat, încît să nu se poată stabili o dată 
recentă pentru plecarea lui; trebuie să fi trecut cu bine peste 
obstacolele acestei lungi serii de strîmtori care duc la marea 
Baffin şi, luat cu putere de curentul boreal, a venit prin 
strimtoarea Davis pentru ca să se lase luat pe bordul lui 
Forward, spre cea mai mare bucurie a doctorului Clawbonny, 
care-i cere comanderului permisiunea să păstreze o mostră din 
el ca amintire. 

— Vă rog, spuse Shandon, dar îngăduiţi-mi să vă informez, 
la rîndul meu, că nu veţi fi singurul posesor al unei asemenea 
epave. Guvernatorul danez al insulei Disko... 

— Pe coasta Groenlandei, continuă doctorul, posedă o 
masă de mahon, făcută dintr-un trunchi pescuit în aceleaşi 
împrejurări; ştiu asta, dragul meu Shandon; ei bine, nu-l invidiez 
pentru masa lui, căci, dacă n-ar fi locul aşa de strîimt, aş avea 
din ce să-mi fac un dormitor întreg. 

În timpul nopţii de miercuri spre joi, vîntul suflă cu o 


extremă violenţă; drift-wood-ul* se arăta din ce în ce mai des. 
Apropierea coastei prezenta pericole într-o perioadă în care 
munţii de gheaţă sunt foarte numeroşi; comandantul ordonă, 
deci reducerea velelor şi Forward naviga numai cu focul si cu 
trinca. 

Termometrul cobori sub punctul de îngheţ. Shandon ordonă 
să se distribuie echipajului haine potrivite, o jachetă şi un 
pantalon de lînă, o cămaşă de flanelă, ciorapi de wadmel, cum 
poartă ţăranii norvegieni. 

Fiecărui om i s-a dat, de asemenea, o pereche de cizme de 
mare, perfect impermeabile. 

Cît despre Captain, acesta se mulțumea cu blana lui 
naturală şi părea prea puţin sensibil la schimbările de 
temperatură; trebuie să fi trecut prin mai multe asemenea 
încercări şi, de altfel, un cîine danez n-avea dreptul să facă 
nazuri. Nu-l vedeau deloc, el stînd aproape întotdeauna ascuns 
prin părţile cele mai întunecate ale vasului. 

Spre seară, printr-o spărtură în ceaţă, se întrezări coasta 
Groenlandei la 37*2'7" longitudine; doctorul, înarmat cu luneta 
lui, reuşi să distingă, timp de o clipă, o serie de virfuri de munte, 
brăzdate de mari ghețari, dar ceața se închise repede peste 
această viziune, asemeni unei cortine de teatru care se lasă în 
momentul cel mai interesant al piesei. 

Forward se afla, la 20 aprilie, dimineaţa, în faţa unui 
iceberg, înalt de o sută cincizeci de picioare, eşuat în aceste 
locuri din timpuri imemoriale; dezgheţurile n-au influenţat 
asupra lui şi i-au respectat formele ciudate. Snow l-a văzut; 
James Ross, în 1829, a făcut după el un desen exact, iar în 
1851, locotenentul francez Bellot, la bordul lui Prince-Albert, l-a 
observat perfect. Fireşte, doctorul vru să păstreze imaginea 
acestui munte vestit şi făcu după el o schiţă foarte reuşită. 

Nu-i de mirare că o asemenea masă a rămas lipită de uscat 
şi, prin urmare, să se fi legat de sol; de fiecare picior de gheaţă 
care se vedea deasupra apei avea cam două picioare dedesubt, 
ceea ce-i dădea o adincime de aproximativ trei sute de picioare. 

În sfîrşit, la o temperatură care la prînz n-a fost decît de 12° 
Fahrenheit, sub un cer cu ninsoare şi ceaţă, se zări capul 
Farewell. Forward sosea la ziua fixată. (Necunoscutul căpitan, 
dacă ar fi avut chef să vină să determine poziţia pe o asemenea 
vreme infernală, n-ar fi avut de ce să se plîngă.) 


„lată deci, îşi spuse doctorul, acest cap celebru, acest cap 
cu un nume atit de potrivit! Mulţi ca noi au trecut pe lîngă el ca 
să nu-l mai revadă niciodată! E oare un rămas bun pe vecie 
spus prietenilor din Europa? Aţi trecut pe aici, Frobisher, Knight, 
Barlow,  Vaugham,  Seroggs, Barentz, Hudson, Blossevile, 
Franklin, Crozier, Bellot, ca să nu vă mai întoarceţi niciodată la 
căminul vostru, iar capul acesta a fost cu adevărat pentru voi 
capul de la care v-aţi luat adio! Cam prin anul 970, navigatori 
porniţi din Islanda* au descoperit Groenlanda. Sebastian Cabot, 
în 1498, s-a ridicat pînă la 56* latitudine; Gaspard şi Michel 
Cotreal între 1500—1502, au ajuns pînă la 60° latitudine, iar 
Martin Frobisher, în 1576, a ajuns pînă la golful care-i poartă 
numele. 

Lui Jean Davis îi aparţine onoarea de a fi descoperit 
strimtoarea în 1585 şi doi ani mai tîrziu, într-o a treia călătorie, 
acest navigator îndrăzneţ, acest mare vînător de balene atinse 
paralela şaizeci şi trei, la douăzeci şi şapte grade de pol. 

Barentz, în 1596, Weymouth în 1602, James Hali în 1605 şi, 
în 1607, Hudson al cărui nume a fost atribuit acestui uriaş golf 
care scobeşte atît de adînc pămînturile Americii, James Poole, în 
1611 înaintară mai mult sau mai puţin în strîmtoare, în căutarea 
acestei Treceri din nord-vest, a cărei descoperire ar fi scurtat 
deosebit de mult căile de comunicaţie între cele două lumi. 

Baffin, în 1616, descoperi, în marea cu acest nume, 
strimtoarea Lancastre; a fost urmat, în 1619, de James Munc şi, 
în 1719, de Knight, Barlow, Vaugham şi Seroggs, despre care nu 
s-au mai aflat niciodată veşti. 

În 1776, locotenentul Pickersgill, trimis în întîmpinarea 
căpitanului Cook, care încerca să urce prin strimtoarea Behring, 
atinse punctul situat la 68°; în anul următor, Young se ridică în 
acelaşi scop pînă la Insula Femeilor. 

Veni atunci James Ross, care făcu, în 1818, înconjurul 
coastelor mării Baffin şi corectă erorile hidrografice ale 
înaintaşilor săi. 

În fine, în 1819 şi 1820, vestitul Parry se avintă în 
strimtoarea lui Lancastre, ajunse după nenumărate peripeții 
pînă la insula Melville şi cîştigă prima de cinci mii de lire promisă 
printr-un act al parlamentului marinarilor englezi care vor tăia al 
o sută şaptezecilea meridian la o latitudine mai ridicată de 
paralela 77. 


În 1826, Beechey ajunge pînă la insula Chamisso; James 
Ross iernează, de la 1829 pînă la 1833, în strimtoarea 
Prince-Regent şi, printre alte lucrări importante, descoperă polul 
magnetic. 

În timpul acesta Franklin, pe calea uscatului, pornea în 
recunoaşterea coastelor nordice ale Americii, de la rîul 
Mackensie la limba de pămînt Turnagain; căpitanul Back mergea 
pe urmele lui, între 1823 şi 1835, şi aceste explorări au fost 
completate, în 1839, de către domnii Dease, Simpson şi doctorul 
Rae. 

În sfîrşit, sir John Franklin, dornic să descopere Trecerea din 
nord-vest, părăseşte Anglia, în 1845, cu vasele Erebus şi Terror; 
pătrunse în marea Baffin şi, de la trecerea lui spre insula Disko, 
nu s-a mai primit nici o ştire despre expediţia sa. 

Dispariţia aceasta a determinat numeroasele căutări care 
au dus la găsirea Trecerii şi la descoperirea acestor pămiînturi 
polare atît de adînc săpate de valuri; cei mai îndrăzneţi marinari 
din Anglia, din Franţa şi din Statele Unite s-au avîntat spre 
aceste ţinuturi cumplite şi, datorită strădaniilor lor, harta atît de 
chinuită, atit de dificil de alcătuit a acestei ţări, a putut, în fine, 
să figureze în arhivele Societăţii regale de Geografie din Londra. 

Curioasa istorie a acestor ţinuturi se prezenta în felul 
acesta imaginaţiei doctorului, în timp ce, sprijinit de copastie, 
urmărea cu privirea dira lungă pe care o lăsa bricul. Numele 
acestor navigatori îndrăzneţi i se îngrămădeau în amintire şi i se 
părea că întrezăreşte, sub îngheţatele bolți ale banchizei, 
palidele fantome ale celor care nu s-au mai întors. 


Capitolul VII 
STRÎMTOAREA DAVIS 


În cursul acelei zile, Forward îşi croi uşor drum printre 
gheţurile sfărimate; vintul era favorabil, dar temperatura foarte 
scăzută; curenții de aer,  plimbindu-se pe deasupra 
ice-field-urilor*, aduceau cu ei frigul pătrunzător. 

În timpul nopţii era necesară cea mai strictă atenţie; munţi 
plutitori se îngrămădeau în această trecătoare strimtă; uneori se 
puteau număra vreo sută la orizont; se desprindeau de țărmurile 


înalte, sub muşcătura valurilor erozive şi, mînaţi de vremea lui 
aprilie, se topeau sau se scufundau în adîncurile oceanului. 
Întîlneai lungi şiruri de trunchiuri de a căror izbitură trebuia să te 
fereşti; de aceea, fu fixat în virful catargului dinspre prova, 
crow's nest-ul*; acesta consta dintr-un butoi cu fund mobil în 
care ice-master-ul, în parte adăpostit de vînt, supraveghea 
marea, semnala gheţurile ce apăreau şi chiar, la nevoie, 
comanda manevra. 

Nopțile erau scurte, soarele reapăruse de pe la 31 ianuarie, 
ca urmarea a fenomenului de refracție, şi avea tendinţa să se 
menţină din ce în ce mai mult deasupra orizontului. Dar 
ninsoarea împiedica vederea şi, chiar dacă nu se întuneca de-a 
binelea, totuşi navigația devenea dificilă. 

La 21 aprilie, Capul Dezolării apăru în mijlocul ceţurilor; 
manevra obosea echipajul; de la intrarea bricului printre gheţuri, 
marinarii n-avuseseră nici o clipă de odihnă; cînd au trebuit să 
recurgă la maşinile vasului, ca să-şi croiască un drum prin 
mijlocul acestor blocuri îngrămădite unul peste altul. 

Doctorul şi maistrul Johnson discutau pe punte, la pupa, în 
timp ce Shandon se retrăsese să doarmă citeva ore în cabina 
lui. Clawbonny căuta să stea de vorbă cu bătrînul marinar, un 
om înzestrat cu bun simţ şi care, de pe urma numeroaselor 
călătorii, se alesese cu multe cunoştinţe interesante. Doctorul îi 
arăta o mare prietenie, iar şeful de echipaj caută să nu-i rămînă 
dator. 

— Vedeţi dumneavoastră, domnule Clawbonny, spunea 
Johnson, ţinutul acesta nu-i ca toate celelalte; i s-a spus 
Ţara-Verde*, dar nu sunt multe săptămîni pe an în care să-şi 
justifice numele! 

— Cine ştie, stimabilul meu Johnson, răspunse doctorul, 
dacă în secolul al X-lea ţinutul acesta nu era îndreptăţit să se 
numească astfel? Nu e singura revoluţie de acest fel ce s-a 
produs pe globul nostru şi ai fi uimit dacă ţi-aş spune că, după 
cronicarii islandezi, acum opt sau nouă sute de ani, înfloreau pe 
acest continent două sute de sate! 

— Aş fi atît de tare uimit, domnule Clawbonny, încît mai că 
nu v-aş crede, căci e un ţinut jalnic. 

— Ei! oricît de jalnic ar fi, mai oferă încă suficiente 
posibilităţi de a fi locuit, ba chiar şi de europeni civilizaţi. 

— Fără îndoială! La Disko, la Uppernawik, vom  întîlni 


oameni care consimt să trăiască într-un asemenea climat, dar 
întotdeauna am socotit că au rămas aici siliţi de împrejurări, nu 
pentru că le-ar place. 

— Şi eu sunt dispus să cred aşa, totuşi omul se obişnuieşte 
cu toate, iar groenlandezii aceştia mi se par mai puţin de plins 
decît muncitorii din marile noastre oraşe; ei pot fi nefericiţi, dar 
cu siguranţă nu trăiesc în mizerie şi cînd spun nefericiţi, cuvîntul 
acesta nu exprimă ceea ce gîndesc; în adevăr, dacă n-au 
bunăstarea din ţările cu climă temperată, aceşti oameni, 
adaptaţi la acest climat aspru, găsesc desigur aici satisfacţii pe 
care noi nici nu ni le putem închipui. 

— Aşa trebuie socotit, domnule Clawbonny, doar Cerul e 
drept, dar în călătoriile mele am poposit adesea pe aceste 
ţărmuri şi întotdeauna mi s-a strîns inima la vederea tristelor 
pustietăţi de pe aici; ar fi trebuit, de exemplu, ca promontoriile, 
capurile, golfurile să fie înveselite prin nume mai ademenitoare, 
căci nume cum sunt capul Adio sau Capul Dezolării nu sunt 
menite să-i atragă pe navigatori! 

— Am făcut şi eu această observaţie, răspunse doctorul, 
dar numele acestea au un interes geografic pe care nu trebuie 
să-l nesocotim; ele amintesc aventurile celor care le-au 
născocit. Pe lingă numele unora ca Davis, Baffin, Hudson, Ross, 
Parry, Franklin, Bellot, dacă întîlnesc Capul Dezolării dau imediat 
de Golful Indurării; capul Providența e pereche cu portul 
Anxiety, golful Repulse, mă readuce la capul Eden şi, părăsind 
limba de pămînt Turnagain*, mă duc să mă odihnesc în Golful 
Refugiului; am acolo, sub ochii mei, această interesantă înşiruire 
de pericole, eşecuri, obstacole, succese, disperări, reuşite, 
amestecate cu marile nume ale ţării mele şi, ca o serie de 
medalii antice, nomenclatura aceasta îmi evocă întreaga istorie 
a acestor mări. 

— Bine judecat, domnule Clawbonny şi fie ca în călătoria 
noastră să întîlnim mai multe golfuri ale succesului decît capuri 
ale disperării! 

— O doresc din toată inima, Johnson; dar spune-mi, 
echipajul şi-a mai revenit din spaimele lui? 

— Puțin, domnule, şi totuşi, ca să fiu sincer, de la intrarea 
noastră în strimtoare, începe să fie preocupat din nou de 
fantasticul căpitan; mulţi dintre ei se aşteptau să-l vadă apărînd 
la extremitatea Groenlandei dar pînă acum nimic. Fie vorba 


între noi, domnule Clawbonny, asta nu vă miră puţin? 

— Ba da, Johnson. 

— Credeţi în existenţa acestui căpitan? 

— Fără îndoială! 

— Dar ce motive l-au putut determina să se poarte astfel? 

— Dacă e să spun tot ce gîndesc, Johnson, eu cred că omul 
acesta a vrut să atragă echipajul destul de departe, ca să nu se 
mai poată răzgindi. Dacă ar fi apărut la bord în momentul 
plecării, fiecare dorind să cunoască destinaţia vasului, ar fi putut 
să fie pus în încurcătură. 

— Şi de ce asta? 

— Pe legea mea, dacă el vrea să încerce vreo acţiune 
supraomenească, dacă vrea să pătrundă acolo unde atiţia alţii 
n-au putut să ajungă, crezi că ar mai fi reuşit să-şi recruteze 
echipajul? In timp ce, odată porniţi la drum, se poate merge atit 
de departe, încît înaintarea să devină apoi o necesitate. 

— E posibil, domnule Clawbonny, am cunoscut mulţi 
aventurieri cutezători de te-ngrozeai numai la auzul numelui lor, 
şi care n-ar fi găsit pe nimeni să-i însoţească în primejdioasele 
lor expediţii... 

— Afară de mine, spuse doctorul. 

— Şi de mine, după dumneavoastră, răspunse Johnson, şi 
ca să vă urmez. Aşadar, spun că, fără îndoială, căpitanul nostru 
face parte dintre aceşti aventurieri, în sfîrşit, vom vedea; 
bănuiesc că, fie prin părţile Uppernawikului, fie ale golfului 
Melville, acest viteaz necunoscut va veni să se instaleze liniştit 
la bord, şi ne va aduce la cunoştinţă pînă unde socoteşte 
fantezia lui că poate să ducă vasul. 

— Şi eu cred la fel, Johnson, dar greutatea va fi de ajuns 
pînă la golful Melville; vezi cum ne înconjoară gheţurile din toate 
părţile; de-abia dacă îi lasă loc de trecere lui Forward. Poftim, 
priveşte această cîmpie imensă. 

— In limba noastră, a viînătorilor de balene, domnule 
Clawbonny, numim asta un ice-field, adică o suprafaţă continuă 
de gheaţă, ale cărei margini nu se văd. 

— Şi cîmpul sfărimat de dincolo, fişiile acelea lungi, mai 
mult sau mai puţin prinse una de alta prin marginile lor? 

— Acesta e un pack; dacă are o formă circulară, îi spunem 
palch, şi stream cînd forma e alungită. 

— Şi acolo, gheţurile astea plutitoare? 


— Acestea sunt nişte drift-ice; dacă ar fi ceva mai înalte, ar 
fi ice-berg-uri sau munţi; ciocnirea cu ele e periculoasă pentru 
vase şi trebuie evitate cu grijă. Priviţi: iată, aici jos, pe acest 
ice-field, o umflătură produsă de presiunea gheţurilor; noi 
numim aşa ceva un hummock; dacă această umflătură ar fi sub 
apă la bază, am fi numit-o un calf; ar fi trebuit să le dăm cite un 
nume tuturor acestora, ca să ne putem descurca printre ele. 

— Ah! e în adevăr un spectacol curios, exclamă doctorul, 
contemplînd aceste minunăţii ale mărilor boreale, iar formele lor 
variate îţi stînjenesc imaginaţia! 

— Fără îndoială, răspunse Johnson; gheţurile iau uneori 
forme fantastice, iar oamenii noştri nu se sfiesc să le explice, 
fiecare în felul lui. 

— Priveşte, Johnson, admiră acest ansamblu de blocuri de 
gheaţă! N-ai spune că e un oraş straniu, un oraş din orient, cu 
minaretele şi moscheile sale, sub palida strălucire a lunii? lată, 
mai departe, un lung şir de arcade gotice care ne amintesc de 
capela lui Henric al VIl-lea sau de palatul parlamentului.* 

— Într-adevăr, domnule Clawbonny, găseşti aici din toate 
stilurile, pe gustul fiecăruia; dar sunt oraşe şi biserici în care e 
periculos să locuieşti şi n-ar trebui să ne apropiem prea mult de 
ele. Printre minaretele acelea sunt unele care se clatină, şi cel 
mai mic dintre ele ar strivi un vas ca Forward. 

— Şi cînd te gîndeşti că unii au îndrăznit să se aventureze 
pe aceste mări, continuă doctorul, fără să aibă vaporii la 
dispoziţie! Cum să crezi că un vas cu vele ar fi putut naviga 
printre aceste stînci mişcătoare! 

— Şi totuşi s-a făcut aşa ceva, domnule Clawbonny, chiar 
cînd vîntul devenea potrivnic, şi aceasta mi s-a întîmplat nu o 
dată, mie, care vă vorbesc; aruncam ancora cu răbdare pe unul 
din aceste blocuri; pluteam în derivă, mai mult sau mai puţin 
împreună cu el; dar aşteptam, pînă la urmă, momentul prielnic 
ca să ne reluăm drumul; trebuie să adaug că felul acesta de a 
călători ne făcea să pierdem luni de zile acolo unde, cu un pic 
de noroc, n-am fi făcut decit cîteva zile. 

— Mi se pare, spuse doctorul, că temperatura tinde să 
coboare. 

— Ar fi supărător, răspunse Johnson, căci avem nevoie de 
un dezgheţ pentru ca blocurile acestea să se rupă şi să se 
piardă în Atlantic; ele sunt, de altfel, mai numeroase în 


strimtoarea Davis, pentru că țărmurile se apropie simţitor între 
capul Walsingham şi Holsteinborg; dar, dincolo de al şaizeci şi 
şaptelea grad, vom găsi în lunile mai şi iunie mări mai prielnice 
navigaţiei. 

— Da, dar mai întîi trebuie să răzbatem pînă acolo. 

— Trebuie să răzbatem, domnule Clawbonny! In iunie şi 
iulie am fi găsit trecere liberă, aşa cum li se întîmplă vaselor de 
pescuit balene; dar ordinele erau precise: trebuia să fim aici în 
aprilie. Ori mă înşel eu foarte tare, ori căpitanul nostru este un 
om dirz, care are un plan în minte; n-a pornit aşa devreme, decit 
ca să meargă departe. În sfîrşit, vom trăi şi vom vedea. 

Doctorul avusese dreptate cînd constatase o coborire a 
temperaturii; termometrul, la prînz, nu mai indica decit şase 
grade Fahrenheit* şi sufla o briză dinspre nord-vest care, 
limpezind cerul, ajuta în acelaşi timp curentului să 
îngrămădească gheţurile plutitoare în drumul lui Forward. De 
altfel, nu se supuneau toate aceluiaşi impuls; nu rareori întîlneai 
unele gheţuri, şi dintre cele mai înalte, care smulse de la baza 
lor de vreun curent submarin, se porneau în derivă, în sens 
contrar. 

Se poate înţelege greutatea unei asemenea navigaţii; 
mecanicii n-aveau nici o clipă de răgaz; punerea în mişcare a 
maşinilor cu vapori se făcea chiar de pe punte, cu ajutorul 
pîrghiilor care deschideau, opreau, schimbau instantaneu 
direcţia vaporilor, după ordinul ofițerului de cart. Ba trebuiau să 
se grăbească să se strecoare printr-o spărtură într-un cîmp de 
gheaţă, ba să se ia la întrecere cu un ice-berg, care ameninţa să 
închidă singura ieşire  practicabilă; sau vreun bloc, 
răsturnîndu-se pe neaşteptate, obliga bricul să dea înapoi brusc, 
ca să nu fie strivit. Acest morman de gheţuri, tîrîte, îngrămădite, 
strînse la un loc de curentul din nord, se înghesuia în trecătoare 
şi, dacă le prindea gerul, ele ar fi putut săi opună lui Forward o 
barieră de netrecut 

Prin ţinuturile acestea se găsesc nenumărate păsări care 
zburau de colo pînă colo, pe deasupra vasului, scoţind ţipete 
asurzitoare; se mai putea vedea şi un mare număr de pescăruşi, 
cu capul mare, cu gitul scurt şi ciocul turtit, care-şi desfăşurau 
aripile lor lungi şi înfruntau, jucîndu-se, zăpezile vînturate de 
furtună. Veselia aceasta a neamului părăsesc înviora peisajul. 

Numeroşi buşteni pluteau în derivă, ciocnindu-se cu 


zgomot; cîţiva caşaloţi, cu capete enorme şi umflate, se 
apropiară de vas, dar nu putea fi vorba să fie vînaţi, deşi 
Simpson, harponierul, tare ar fi avut chef s-o facă. Spre seară 
apărură şi cîteva foci care, cu botul scos deasupra apei, înotau 
printre blocurile mari. 

În ziua de 22, temperatura continua să coboare; Forward 
forţă maşinile ca să ajungă la şenale prielnice; vîntul se fixase 
hotărit la nord-vest; velele fură strînse. 

În timpul acelei zile de duminică, marinarii avură puţine 
manevre de făcut. După citirea bibliei, făcută de Shandon, 
echipajul se ocupă de vinatul palmipedelor de prin partea 
locului, din care prinse un număr mare. Păsările acestea, 
preparate cum trebuie, după metoda clawbonnyană, au furnizat 
un plăcut supliment de provizii pentru masa ofiţerilor şi a 
echipajului. 

Pe înserate, la ora trei, Forward atinsese punctul Kin de 
Sael, situat la est cart nord-est, şi muntele Sukkertop, situat la 
est jumătate cart sud-est. Marea era foarte zbuciumată; din cînd 
în cînd, pe neaşteptate, din cerul plumburiu se lăsa o ceaţă 
groasă. Totuşi, pe la prînz, se putură face observaţii precise. 
Nava se afla la 65*20' latitudine şi 54*22' longitudine. Mai 
trebuiau parcurse două grade ca să ajungă într-o zonă de 
navigaţie mai bună, pe o mare mai degajată. 

În următoarele trei zile, la 24, 25 şi 26 aprilie, s-a dus o 
luptă continuă cu gheţurile; manevra maşinilor deveni foarte 
obositoare; în fiecare minut, vaporii trebuiau întrerupţi brusc sau 
se schimba direcţia şi ei scăpau şuierind prin supape. 

În negura groasă, apropierea ice-berg-urilor se recunoştea 
numai după detunăturile surde provocate de avalanşe. Vasul 
vira atunci imediat; exista pericolul de a se ciocni de masele de 
gheaţă de apă dulce, remarcabile prin transparenţa lor de cristal 
şi duritatea de stincă. Richard Shandon avu grijă să-şi 
completeze provizia de apă, luînd la bord, în fiecare zi, mai 
multe tone din gheaţa aceasta. 

Doctorul nu se putea obişnui cu iluziile optice pe care le 
producea refracția prin ţinuturile acestea; într-adevăr, cîte un 
ice-berg, care îi apărea ca un bloc alb, mic, foarte apropiat, se 
afla, de fapt, la zece sau douăsprezece mile de bric; încerca 
să-şi obişnuiască ochii cu acest fenomen ciudat, pentru ca mai 
tîrziu să poată corecta rapid eroarea optică. 


În sfirşit, fie din cauză că era nevoit să tragă la edec vasul 
de-a lungul cîmpurilor de gheaţă sau să împingă cu prăjina 
blocurile cele mai amenințătoare, echipajul se simţi în curînd 
frînt de oboseală. Şi totuşi, în ziua de vineri, 27 aprilie, Forward 
se afla încă reţinut la graniţa de netrecut a cercului polar. 


Capitolul VIII 
CE VORBEA ECHIPA 


Totuşi, Forward reuşi, strecurindu-se cu îndeminare prin 
şenale, să mai înainteze cîteva minute* spre nord; dar în loc să 
evite inamicul, se vedea nevoit mai curind să-l atace; 
ice-field-urile, avînd o întindere de mai multe mile, se apropiau 
într-una, şi cum aceste mase în mişcare reprezintă uneori o 
presiune de peste zece milioane de tone, trebuiau să se 
ferească cu grijă de strinsoarea lor. Aşadar, în interiorul vasului 
fură instalate fierăstraie pentru tăierea gheții, în aşa fel, încît să 
poată fi puse imediat în funcţiune. 

O parte din echipaj accepta cu resemnare munca aceasta 
aspră, dar alţii se plîngeau, ba refuzau chiar să se supună. In 
timp ce lucrau la instalarea instrumentelor, Garry, Bolton, Pen, 
Gripper, schimbau între ei diferite păreri. 

— S-o ia dracu’ de treabă! rosti rizind Bolton, nu ştiu de 
ce-mi vine în minte că pe Water street există o cîrciumioară 
drăguță, unde să te proţăpeşti între un pahar de gin şi o sticlă 
de porter. N-ai impresia că o vezi chiar aici, Gripper? 

— Ca să fiu sincer, ripostă marinarul interpelat, care era 
cam prost dispus, nu văd nimic în pustietatea asta. 

— E un fel de a vorbi, Gripper; fireşte că în oraşele astea de 
zăpadă, care-i stirnesc atit admiraţia domnului Clawbonny, nu 
există nici cea mai mică crişmă în care un marinar cumsecade 
să-şi poată umezi buzele cu o jumătate-două de litru de brandy. 

— Despre asta poţi fi sigur, Bolton, şi ai face bine să mai 
adaugi că pe vasul ăsta n-ai nici măcar un strop de alcool, ca să 
te dregi niţel. Ciudată idee, să-i lipseşti de orice băutură 
spirtoasă pe nişte oameni care călătoresc în mările nordului! 

— Bine, răspunse Garry, dar ai uitat, Gripper, ce ţi-a spus 
doctorul? Trebuie să te abţii de la orice băutură excitantă dacă 


vrei să înfrunţi scorbutul, să te simţi bine şi să ajungi departe. 

— Dar nu doresc deloc să ajung departe, Garry, şi găsesc 
că e prea destul că am ajuns şi pînă aici; la ce bun să ne mai 
încăpăţinăm să trecem pe acolo, pe unde dracul nu te lasă. 

— Chiar aşa, nici nu vom trece! replică Pen. Cînd mă 
gîndesc că am şi uitat gustul ginului. 

— Dar, zise Bolton, aminteşte-ţi ce ne-a spus doctorul. 

— O! interveni Pen cu vocea lui groasă şi brutală, de spus, 
ne-a spus el multe. Rămiîne de ştiut dacă, sub pretextul că ne 
păzesc sănătatea, nu ne duc cu vorba, ca să facă economie de 
băutură. 

— Diavolul ăsta de Pen s-ar putea să aibă dreptate, 
răspunse Gripper. 

— Haida-de! rise Bolton; are nasul prea roşu ca dreptatea 
să fie de partea lui şi dacă-şi mai pierde puţin din culoare, 
navigind în asemenea condiţii, Pen nu va avea prea multe 
motive să se plingă. 

— Ce ai cu nasul meu? ripostă furios marinarul, atacat în 
punctul lui sensibil. Nasul meu n-are nevoie de sfaturile tale; nici 
nu ţi le-a cerut măcar; vezi-ţi aşadar, de al tău! 

— Hai, nu te supăra, Pen! Nu credeam că ai un nas atit de 
supărăcios. Las’ că nici eu nu dispreţuiesc un pahar bun de 
whisky, mai ales pe un asemenea frig; dar dacă, pînă la urmă, 
asta face mai mult rău decît bine, mă lipsesc bucuros. 

— Te-oi fi lipsind tu, spuse fochistul Waren, care lua parte 
la discuţie, te priveşte, dar poate că nu toată lumea e gata să se 
lipsească! 

— Ce vrei să spui cu asta, Waren? intră din nou în vorbă 
Garry, privindu-l ţintă. 

— Vreau să spun că, dintr-un motiv sau altul, există băuturi 
alcoolice la bord şi-mi închipui că cei de la pupă nu prea se 
lipsesc de ele. 

— De unde ştii? întrebă Garry. 

Waren nu avu ce să răspundă; vorbise şi el ca să nu tacă - 
cum se spune. 

— Vezi bine, Garry, continuă Bolton, că Waren nu ştie 
nimic. 

— Ei bine, spuse Pen, îi vom cere comanderului o raţie de 
gin, că doar o merităm; să vedem ce va răspunde. 

— Vă sfătuiesc să nu faceţi una ca asta, răspunse Garry. 


— Şi de ce, mă rog? exclamară Pen şi Gripper. 

— Deoarece comanderul vă va refuza. Cînd v-aţi îmbarcat, 
vi s-a comunicat care e regimul la bord; trebuia să vă gîndiţi 
atunci. 

— De altfel, răspunse Bolton, care lua bucuros parte lui 
Garry, a cărui fire îi era pe plac, nu Richard Shandon e şeful la 
bord; se supune şi el ordinelor ca noi toţi, de altfel. 

— Şi cu i se supune? 

— Căpitanului. 

— Ah, mereu blestematul căpitan! exclamă Pen. Dar nu 
vedeţi că pe bancurile astea de gheaţă nu e nici urmă de 
căpitan, cum nu e nici cîrciumă? Acesta e un mod politicos de a 
ni se refuza ceva la care aveam dreptul. 

— Ba da, există un căpitan, spuse Bolton; şi aş paria pe 
leafa mea pe două luni că nu va trece mult şi-l vom vedea. 

— Bine, făcu Pen, iată unul căruia aş vrea să-i spun vreo 
două de la obraz. 

— Cine vorbeşte despre căpitan? se amestecă în clipa 
aceea un nou interlocutor. 

Era marinarul Clifton, destul de superstiţios şi invidios, în 
acelaşi timp. 

— Aţi aflat cumva ceva nou în legătură cu căpitanul? 
întrebă el. 

— Nu, i se răspunse în cor. 

— Ei bine, mă aştept să-l găsesc, într-o bună dimineaţă, 
instalat în cabina lui, fără să ştie nimeni nici cum, nici pe unde a 
sosit. 

— Haida-de! răspunse Bolton; tu-ţi imaginezi, Clifton, că 
omul ăsta e un fel de strigoi, un vampir din cei care bintuie pe 
meleagurile Scoției? 

— Poţi să rizi cît pofteşti, Bolton; asta nu-mi va schimba 
părerea. În fiecare zi, trecînd prin faţa cabinei, arunc înăuntru o 
privire prin gura cheii, şi, într-una din dimineţile astea, voi veni 
să vă povestesc cam cum arată căpitanul ăsta şi ce hram 
poartă. 

— Ei, pe dracu! făcu Pen. O fi şi el om ca toţi oamenii! Dar 
dacă individul ăsta are de gînd să ne ducă acolo unde nu ne 
place, îi vom spune verde părerea noastră. 

— la uitaţi-vă la Pen, spuse Bolton., nici nu-l cunoaşte încă 
pe căpitan şi a şi început să-i caute pricină! 


— Cum nu-l cunoaşte? replică Clifton, cu aerul unui om care 
ştie multe; rămîne de văzut dacă nu-l cunoaşte. 

— Ce dracu vrei să spui? întrebă Gripper. 

— Ştiu eu ce vreau să spun! 

— Dar noi nu ştim! 

— Păi bine, Pen a cam avut neplăceri cu el, nu? 

— Cu căpitanul? 

— Da, cu Dog-Captain, căci e exact acelaşi lucru. Marinarii 
se priviră, fără a îndrăzni să răspundă. 

— Om sau cîine, făcu Pen printre dinţi, vă asigur că javra 
asta va primi ce merită într-una din zilele astea. 

— Hai, Clifton, întrebă Bolton cu seriozitate, pretinzi, aşa 
cum a spus Johnson în bătaie de joc, că acest cîine e adevăratul 
căpitan? 

— Cu siguranţă, răspunse Clifton, convins, şi dacă aţi fi avut 
ca mine spirit de observaţie, aţi fi remarcat purtările ciudate ale 
acestui animal. 

— Ce purtări? Hai, vorbeşte! 

— N-aţi băgat de seamă cum se plimbă pe dunetă? Cu un 
aer autoritar, privind spre velele umflate de vint, ca şi cum ar fi 
de cart. 

— E drept, spuse Gripper, ba chiar într-o seară l-am 
surprins ţinîndu-şi labele pe timonă. 

— Cu neputinţă! făcu Bolton. 

— lar acum, continuă Clifton, nu pleacă noaptea de la bord, 
mergînd să se plimbe pe cîmpurile de gheaţă fără să-i pese nici 
de urşi şi nici de frig? 

— Şi asta-i adevărat, spuse Bolton. 

— L-aţi văzut oare pe animalul ăla căutînd tovărăşia 
oamenilor, ca orice cîine adevărat, dînd tîrcoale bucătăriei şi 
sorbindu-l din ochi pe maistrul Strong cînd îi duce vreo bucăţică 
mai bună comanderului? Nu-l auziţi noaptea, cînd pleacă la două 
sau trei mile depărtare de vas, urlînd în aşa fel, încit te ia cu frig 
pe la spate, ceea ce totuşi nu-i uşor să simţi la o temperatură ca 
asta? În fine, l-aţi văzut vreodată mîncînd? Nu primeşte nimic de 
la nimeni; mîncarea lui e mereu neatinsă şi, afară de cazul cînd 
cineva de pe vas nu-l hrăneşte în taină, sunt îndreptăţit să spun 
că animalul acesta trăieşte fără să mănince. Or, dacă diînsul nu 
e o fiinţă supranaturală atunci eu sunt o vită... 

— Zău aşa, răspunse Bell, dulgherul, care ascultase toată 


argumentaţia lui Clifton, zău că ar putea să fie aşa cum spune 
el! 

Ceilalţi marinari tăceau. 

— În fine, întrebă Bolton, încotro mergem cu Forward? 

— Nu ştiu nimic, răspunse Bell. La un moment dat, Richard 
Shandon va primi instrucţiuni suplimentare. 

— Dar prin cine? 

— Prin cine? 

— Da, cum? întrebă Bolton, care deveni insistent. 

— Hai, Bell, răspunde! interveniră ceilalţi marinari. 

— Prin cine? Cum? Ei, habar n-am, răspunse dulgherul, 
stînjenit la rîndul său. 

— Prin Dog-Captain! exclamă Clifton. l-a mai scris o dată, 
aşa că poate să-i scrie şi a doua oară. O! dacă aş şti măcar 
jumătate din cite ştie animalul ăsta, nu m-aş sfii să fiu prim-lord 
al Amiralității. 

— Aşadar, reluă Bolton în concluzie, îţi menţii părerea că 
acest cîine e căpitan? 

— Da, aşa cum ţi-am spus. 

— Ei bine, spuse Pen cu o voce surdă, dacă animalul ăsta 
nu vrea să crape într-o piele de cîine, trebuie să se grăbească să 
devină om, căci pe legea mea, am să-i fac felul. 

— Şi de ce, mă rog? întrebă Garry. 

— Pentru că aşa îmi place, răspunse cu brutalitate Pen, şi 
n-am de dat nimănui socoteală! 

— Lăsaţi  vorbăria, copii, strigă maistrul Johnson, 
intervenind în clipa cînd discuţia lua o întorsătură proastă. La 
treabă şi fierăstraiele să fie instalate mai repede! Trebuie să 
străbatem banchiza, 

— Bine, azi e vineri, răspunse Clifton, ridicînd din umeri. 
Veţi vedea că nu se trece atît de uşor de cercul polar! 

Oricum ar fi fost, în ziua aceea strădaniile echipajului au 
fost aproape neputincioase. Forward, lansat cu toată forţa 
vaporilor împotriva cîmpurilor de gheaţă, nu reuşi să le 
străpungă; au fost obligaţi să ancoreze în timpul nopţii. 

Sîmbătă, temperatura cobori şi mai mult sub influenţa unui 
vînt dinspre est; vremea se însenină şi se putea privi departe 
peste aceste cîmpuri albe, pe care răsfrîingerea razelor solare le 
făcea orbitoare. La şapte dimineaţa, termometrul arăta opt 
grade Fahrenheit.* 


Doctorul se simţea ispitit să rămînă liniştit în cabină, ca să 
recitească nişte cărţi despre călătorii arctice; dar, după obiceiul 
lui, se întrebă ce i-ar displace cel mai mult să facă în clipa 
aceea. Işi răspunse că, pe frigul acela, a te urca pe punte şi a le 
ajuta oamenilor la manevră nu era deloc prea plăcut. Deci, 
credincios regulilor sale de conduită, îşi părăsi cabina atit de 
bine încălzită şi veni să ajute la tragerea la edec a vasului. Arăta 
bine cu ochelarii lui verzi, cu ajutorul cărora îşi apăra ochii de 
arsura razelor de soare reflectate de gheaţă, şi în timpul 
viitoarelor cercetări avu întotdeauna grijă să se servească de 
snow-spectacles* ca să se ferească de oftalmiile foarte 
frecvente la această latitudine înaltă. 

Spre seară, Forward parcursese citeva mile spre nord, 
datorită muncii oamenilor şi priceperii lui Shandon, care ştia să 
profite de toate împrejurările favorabile; la miezul nopţii, el 
depăşea paralela a şaizeci şi şasea iar sonda indica o adincime 
de 37,26 m; Shandon îşi dădu seama că se afla la adîncimea 
mică pe care o atinsese odinioară Victory, vasul maiestăţii sale. 
Pămiîntul se apropia, la treizeci de mile spre est. 

Dar masa de gheţuri, nemişcate pînă atunci, se îmbucătăţi 
şi se puse în mişcare; ice-berg-urile păreau să ţişnească din 
toate punctele orizontului; bricul se afla prins între stîncile 
mişcătoare, la a căror forţă de zdrobire era cu neputinţă de 
rezistat; manevra deveni atît de grea, încît Garry, primul 
timonier, trecu la cîrmă; munţii aveau tendinţa să se urnească 
din nou în pupa bricului; era, deci, necesar să fie străbătută 
această flotă de gheţuri, iar prudenţa şi datoria cereau să se 
procedeze cu toată energia. Greutățile creşteau din pricină că 
Shandon se afla în imposibilitate de a stabili direcţia vasului în 
mijlocul acestor vînturi schimbătoare care se deplasau întruna şi 
nu ofereau nici o perspectivă stabilă. 

Oamenii din echipaj fură împărţiţi în două echipe: una la 
babord şi alta la tribord; fiecare din ei, înarmat cu cîte o prăjină 
lungă, prevăzută cu un vîrf de fier, încerca să respingă sloiurile 
de gheaţă prea amenințătoare. În curînd Forward intră într-un 
şenal atît de îngust, între două blocuri înalte, încît extremitatea 
vergilor atinse aceşti pereţi tari ca stinca; înaintînd încet, se 
pomeni în mijlocul unei văi accidentate, cu viîrtejuri de zăpadă, 
în timp ce gheţurile plutitoare se ciocneau şi se sfărimau 
trosnind sinistru. 


Curînd fură siguri că trecerea era fără ieşire; un bloc enorm, 
intrat în acest şenal, înainta în derivă, cu viteză, spre Forward; 
părea imposibil de evitat; de asemenea era imposibil să te 
întorci pe un drum care se şi închisese. 

Shandon şi Johnson, în picioare la prova bricului, examinau 
situaţia în care se aflau. Shandon arăta cu mîna dreaptă 
timonierului direcţia ce trebuia s-o urmeze, iar cu mîna stingă îi 
indica lui James Wall, postat lîngă mecanic, ordinele sale privind 
manevra la maşini. 

— Cum se vor sfirşi toate acestea? îl întrebă doctorul pe 
Johnson. 

— Cum va da Dumnezeu, răspunse şeful echipajului. 

Blocul de gheaţă, înalt de o sută de picioare, nu se mai afla 
decit la două sute de metri de Forward şi ameninţa să-l 
strivească sub greutatea lui. 

— Nenorocire! strigă Pen, scoţind o înjurătură teribilă. 

— Tăcere! se auzi o voce cu neputinţă de recunoscut în 
mijlocul furtunii. Blocul părea că se năpusteşte asupra bricului. 
Timp de o clipă domni spaima; oamenii, părăsindu-şi prăjinile, 
se retraseră spre pupa vasului, în ciuda ordinelor lui Shandon. 

Deodată se auzi un zgomot înfricoşător; o adevărată 
trombă de apă căzu pe puntea navei, care fusese ridicată de un 
val uriaş. Echipajul scoase un țipăt de groază, în timp ce Garry, 
la cîrmă, menţinu bricul pe drumul cel bun, în pofida 
înspăimîntătoarei şi bruştei sale devieri. 

Cînd privirile îngrozite se îndreptară spre muntele de 
gheaţă, acesta dispăruse; trecerea era liberă, iar dincolo, un 
lung şenal, luminat de razele oblice ale soarelui, îi îngăduia 
bricului să-şi urmeze calea. 

— Ei bine, domnule Clawbonny, spuse Johnson, aţi putea 
să-mi explicaţi acest fenomen? 

— E destul de simplu, prietene, răspunse doctorul, şi se 
repetă adesea: atunci cînd masele acestea plutitoare se 
desprind unele de altele în perioada dezgheţului, ele plutesc 
izolat şi într-un echilibru perfect; dar, încet, încet, ele ajung spre 
sud, unde apa e relativ mai caldă; baza lor, zdruncinată de 
izbiturile celorlalte gheţuri, începe să se topească, să fie distrusă 
cu încetul; vine, deci, un moment cînd centrul de greutate al 
acestor mase se găseşte deplasat, şi atunci sunt date peste cap. 
Numai că, dacă ice-berg-ul acesta s-ar fi răsturnat cu două 


minute mai tirziu, s-ar fi prăvălit peste bric şi l-ar fi strivit în 
căderea lui. 


Capitolul IX 
O VESTE 


În sfîrşit, depăşiră cercul polar. La 30 aprilie, la prînz, 
Forward trecea la travers de Holsteinborg; în zare, spre răsărit, 
se înălţau munţi pitoreşti. Marea era, ca să spunem aşa, 
eliberată de gheţuri sau, mai curînd, gheţurile puteau fi evitate 
cu uşurinţă. Vîntul se deplasă spre sud-est, iar bricul, cu trinca, 
brigantina, focurile şi zburătorii întinse, înainta în marea Baffin. 

Ziua aceasta a fost deosebit de liniştită şi echipajul îşi 
îngădui un pic de odihnă. In jurul vasului înotau şi zburau 
nenumărate păsări; doctorul observă, printre altele, nişte 
alca-alla, care semănau aproape cu lişiţele, cu gitul, aripile şi 
spatele negre, iar pieptul alb; ele se scufundau cu vioiciune şi 
rămîneau sub apă uneori mai mult de patruzeci de secunde. 

Ziua aceasta n-ar fi fost marcată de nici un eveniment nou 
dacă, oricît de extraordinar ar părea, nu s-ar fi produs la bord 
următorul fapt: 

Dimineaţa, la ora şase, întorcîndu-se în cabină, după ce 
făcuse de cart, Richard Shandon găsi pe masa lui o scrisoare cu 
următoarea adresă: 

Comanderului Richard Shandon, la bordul bricului 
FORWARD 

Marea Baffin 

Lui Shandon nu-i veni să-şi creadă ochilor; dar, înainte de a 
lua cunoştinţă de conţinutul acestei ciudate misive, trimise după 
doctor, după James Wall şi după şeful de echipaj şi le arătă 
scrisoarea. 

— Devine din ce în ce mai ciudat, spuse Johnson. 

„E încîntător!” gîndi doctorul. 

— In sfîrşit, exclamă Shandon, vom afla secretul! Cu un 
gest rapid, rupse plicul şi citi următoarele: 

Comandere, 

Căpitanul bricului FORWARD e mulţumit de sîngele rece, 
priceperea şi curajul de care oamenii, ofiţerii şi dumneavoastră, 


personal, aţi dat dovadă în ultimele împrejurări; el vă roagă să 
transmiteţi echipajului recunoştinţa sa. 

Binevoiţi a vă îndrepta direct spre nord, către golful 
Melville, iar de acolo veţi încerca să pătrundeţi în strimtoarea 
Smith. 

Căpitanul bricului Forward 

K.Z. 
Luni, 30 aprilie, la travers de capul Walsingham. 


— Şi asta-i tot, răspunse Shandon. 

Scrisoarea îi căzu din mînă. 

— Păi, cum vine asta! exclamă Wall. Căpitanul acesta 
himeric nici nu mai pomeneşte de sosirea lui la bord; trag 
concluzia că nu va veni niciodată. 

— Dar scrisoarea asta, întrebă Johnson, cum a sosit? 

Shandon tăcea. 

— Domnul Wall are dreptate, răspunse doctorul, care, 
ridicînd plicul de pe jos, îl întoarse pe toate părţile. Căpitanul nu 
va veni la bord, dintr-un motiv foarte întemeiat... 

— Care anume? întrebă repede Shandon. 

— Pentru că el se şi află aici, răspunse, simplu, doctorul. 

— Aici! se miră Shandon. Ce vreţi să spuneţi? 

— Cum să ne explicăm altminteri sosirea acestei scrisori? 

Johnson dădea din cap, în semn de aprobare. ` 

— Nu e cu putință, răspunse Shandon cu energie. li cunosc 
pe toți oamenii din echipaj. Ar trebui, deci, presupus că acest 
căpitan se afla printre ei încă de la plecarea vasului? Nu e cu 
putință, v-o spun eu! De peste doi ani, nu e unul pe care să nu-l 
fi văzut prin Liverpool de o sută de ori; presupunerea 
dumneavoastră, doctore, nu stă în picioare. 

— Atunci ce părere ai. Shandon? 

— Oricare, afară de aceasta. Admit că acest căpitan, sau 
vreun om de-ai lui, ştiu eu, a putut să profite de întuneric, de 
ceţuri, de tot ce vreţi, ca să se strecoare la bord; nu suntem 
departe de pămînt; există caiace de eschimoşi care trec 
neobservate printre gheţuri, se poate, deci, să fi venit cineva 
pînă la vas, să fi adus scrisoarea... ceața era destul de deasă ca 
să favorizeze acest plan... 

— Şi ca să împiedice vederea bricului, răspunse doctorul; 
dacă n-am văzut noi un intrus strecurindu-se la bord, cum ar fi 


putut el să-l descopere pe Forward în mijlocul cetii? 

— E evident, spuse Johnson. 

— Revin, aşadar, la ipoteza mea, spuse doctorul. Ce crezi 
despre asta, Shandon? 

— Tot ce vreţi, răspunse Shandon cu năduf, afară de 
presupunerea că omul ăsta se află la bordul vasului meu. 

— Poate că, adăugă Wall, se găseşte printre cei din echipaj 
vreun om de-al lui care a primit instrucţiuni. 

— Tot ce se poate, răspunse doctorul. 

— Dar cine să fie? întrebă Shandon. Îmi cunosc toţi 
oamenii, vă spun, şi încă de multă vreme. 

— In orice caz, continuă Johnson, dacă acest căpitan, fie el 
om sau diavol, se prezintă pe vas, va fi primit ca atare, dar din 
scrisoarea asta mai e de tras o învăţătură, sau, mai bine zis, o 
altă informaţie. 

— Şi care anume? întrebă Shandon. 

— Că noi trebuie să ne îndreptăm nu numai spre golful 
Melville, ci şi spre strimtoarea Smith. 

— Ai dreptate, răspunse doctorul. 

— Strimtoarea Smith, repetă maşinal Richard Shandon. 

— Este, aşadar, evident, interveni din nou Johnson, că 
destinaţia lui Forward nu e căutarea unei Treceri din nord-vest, 
de vreme ce vom lăsa în stînga singura intrare care duce acolo, 
adică strimtoarea Lancastre. lată ceva ce ne prevesteşte o 
navigaţie plină de greutăţi, pe mări necunoscute. 

— Da, strimtoarea Smith, răspunse Shandon, e drumul pe 
care americanul Kane l-a urmat în 1853, şi cu preţul cîtor 
pericole! Multă vreme, a fost socotit pierdut la aceste latitudini 
înfricoşătoare! În sfîrşit, deoarece trebuie să mergem într-acolo, 
vom merge! Dar pînă unde? Oare la pol? 

— Şi de ce nu? exclamă doctorul. 

Ipoteza acestei încercări nebuneşti îl făcu pe şeful de 
echipaj să ridice din umeri. 

— In sfîrşit, reluă James Wall, ca să ne întoarcem la căpitan, 
dacă există, nu văd nici un alt loc, pe coasta Groenlandei, unde 
ne-ar putea aştepta, decit aşezările de la Disko sau Uppernawik; 
în cîteva zile vom şti, deci, ce avem de făcut. 

— Dar, întrebă doctorul pe Shandon, nu ai de gînd să aduci 
la cunoştinţa echipajului primirea acestei scrisori? 

— Cu permisiunea comanderului, răspunse Johnson n-aş 


face aşa ceva. 

— De ce? întrebă Shandon. 

— Pentru că toată situaţia aceasta extraordinară, 
fantastică, e de natură să-i descurajeze pe oamenii noştri. Ei 
sunt şi aşa foarte neliniştiţi de soarta unei expediţii care se 
prezintă în felul acesta. Or, dacă le dăm temeiuri să creadă că 
sunt conduşi de o forţă supranaturală, asta ar avea urmări 
neplăcute şi în momentele critice n-am mai putea să ne bizuim 
pe ei. Ce părere ai comandere? 

— Dar dumneavoastră, doctore, ce părere aveţi? întrebă 
Shandon. 

— Mi se pare că maistrul Johnson judecă înţelept. 

— Şi dumneata, James? 

— Dacă nu există o idee mai bună, mă alătur părerii 
acestor domni. Shandon rămase pe gînduri timp de cîteva clipe, 
apoi reciti cu atenţie scrisoarea. 

— Domnilor, spuse el, părerea dumneavoastră e desigur 
foarte bună, dar n-o pot adopta. 

— Şi de ce nu? întrebă doctorul. 

— Pentru că instrucţiunile cuprinse în această scrisoare 
sunt categorice; ele ordonă să se aducă la cunoştinţă echipajului 
felicitările căpitanului, or pînă acum m-am supus întotdeauna 
orbeşte ordinelor sale, indiferent de modul în care mi-au fost 
transmise, şi n-aş putea... 

— Totuşi... insistă Johnson, care se temea tocmai de efectul 
unor asemenea comunicări asupra stării de spirit a marinarilor. 

— Bunul meu Johnson, răspunse Shandon, înţeleg insistența 
dumitale, argumentele dumitale sunt excelente, dar citeşte, te 
rog: „...vă roagă să transmiteţi echipajului recunoştinţa sa”. 

— Procedează, deci, în consecinţă, spuse Johnson, care 
respecta, de altfel, cu stricteţe disciplina. Să adun echipajul pe 
punte? 

— Adună-l, răspunse Shandon. 

Ştirea despre o comunicare a căpitanului se răspîndi 
imediat la bord. Marinarii sosiră fără întirziere la locul de 
adunare, iar comandantul citi cu glas tare scrisoarea 
misterioasă. 

Citirea scrisorii fu urmărită într-o tăcere posacă; oamenii se 
despărţiră apoi, frămîntaţi de mii de presupuneri. Clifton avea 
motive să se lase pradă superstiţioasei sale imaginaţii; rolul pe 


care-l atribui în acest eveniment lui Dog-Captain fu considerabil 
şi nu mai pregeta să-l salute ori de cîte ori îl întîlnea întîmplător 
în cale. 

— Cînd vă spuneam eu, le repeta el marinarilor, că animalul 
acesta ştie să scrie! 

Nimeni nu-i mai ripostă; chiar şi lui Bell, dulgherul, i-ar fi 
venit foarte greu să răspundă. 

Totuşi era clar pentru fiecare că, deşi lipsea căpitanul, 
umbra sau spiritul lui veghea la bord; cei mai înţelepţi se feriră 
de acum înainte să mai schimbe între ei presupuneri. 

La 1 mai, la prînz, observaţiile făcute indicau o latitudine de 
68*32' şi 56*32' longitudine. Temperatura se ridicase şi 
termometrul arăta douăzeci şi cinci de grade deasupra lui zero*. 

Doctorul se distra urmărind hiîrjoana unei ursoaice albe cu 
doi ursuleţi, pe marginea unui pack, în prelungirea uscatului. 
Însoţit de Wall şi de Simpson, încercă s-o vîneze din barcă, dar 
ursoaica n-avea chef de luptă şi-şi tîri repede odraslele după 
sine, iar doctorul trebui să renunţe la urmărire. 

Depăşiră capul Chidley în timpul nopţii, sub influenţa unui 
vînt favorabil şi, în curînd, apărură la orizont munţii înalţi de la 
Disko; golful Godavhn, reşedinţa guvernatorului general al 
aşezămintelor daneze a fost lăsat pe dreapta. Shandon nu socoti 
nimerit să se oprească şi depăşi în curînd pirogile eschimoşilor 
care căutau să-l ajungă. 

Insula Disko se mai numeşte şi Insula Balenei; de aici, la 12 
iulie 1845, sir John Franklin a scris pentru ultima oară către 
Amiralitate şi tot pe această insulă, în 27 august 1859, a ajuns 
la întoarcerea sa căpitanul Mac Clintock, aducînd cu el probe 
sigure despre pieirea expediției. 

Coincidenţa acestor două evenimente avea să fie observată 
de către doctor; trista lor alăturare era bogată în amintiri, dar în 
curînd înălțimile de la Disko dispărură din ochii lui. 

Pe coastă se aflau numeroase aisberguri, pe care nici cele 
mai puternice dezgheţuri nu reuşesc să le desprindă de țărm; 
şirul acesta continuu de creste împrumuta formele cele mai 
ciudate. 

A doua zi, către ora trei, reperară spre nord-est 
Sanderson-Hope; pămîntul fu lăsat în urmă la o distanţă de 
cincisprezece mile la tribord; munţii păreau vopsiți în 
galben-roşcat. În timpul serii mai multe balene din specia 


„finers”, care au înotătoarele pe spate, veniră să se joace 
printre sloiurile de gheaţă, scoţind trombe de aer şi apă pe nări. 

În noaptea de trei sau patru mai, doctorul avu prilejul să 
vadă pentru prima oară cum soarele atinge marginea 
orizontului, fără să-şi cufunde în el discul său luminos; de la 31 
ianuarie, orbita sa se mărea în fiecare zi şi domnea acum o 
lumină continuă. 

Pentru un spectator neobişnuit, această stăruitoare lumină 
a zilei este un prilej de uimire, dar şi de oboseală; nu-ţi vine să 
crezi în ce măsură întunericul nopţii e necesar sănătăţii ochilor; 
încercînd să se obişnuiască cu această lumină continuă, pe care 
reflectarea razelor pe cîmpurile de gheaţă o făcea şi mai 
usturătoare, doctorul simţea nişte dureri cumplite. 

La 5 mai, Forward depăşi paralela şaptezeci şi doi. Cu două 
luni mai tîrziu, ar fi întîlnit numeroase baleniere care pescuiau la 
aceste latitudini înalte, dar acum strimtoarea nu era încă destul 
de liberă ca să permită acestora vase să intre în marea Baffin. 

A doua zi, bricul, după ce trecuse de Insula Femeilor, sosi în 
dreptul lui Uppernawik, aşezarea cea mai nordică pe care o 
stăpîneşte Danemarca pe această coastă. 


Capitolul X 
NAVIGAŢIE PERICULOASĂ 


Shandon, doctorul Clawbonny, Johnson, Foker şi Strong, 
bucătarul, coboriră într-o balenieră şi porniră spre țărm. 

Guvernatorul, soţia şi cei cinci copii ai lor, toţi eschimoşii, 
veniră, plini de politeţe, în întîmpinarea vizitatorilor. Doctorul, ca 
filolog ce era, ştia puţin limba daneză, ceea ce fu destul ca să 
stabilească relaţii foarte prieteneşti; de altfel, Foker, îndeplinind 
funcţia de interpret al expediției în acelaşi timp cu cea de 
ice-master, ştia vreo douăzeci de cuvinte în limba groenlandeză, 
şi cu douăzeci de cuvinte ajungi departe, dacă nu eşti ambițios. 

Guvernatorul se născuse pe insula Disko şi nu-şi părăsise 
niciodată locul de baştină; el făcu onorurile oraşului, care se 
compunea din trei case de lemn, în care locuia el şi preotul 
luteran, o şcoală şi nişte prăvălii care se aprovizionau de pe 
vasele naufragiate. Restul se compunea din colibe de zăpadă în 


care eschimoşii intrau pe brînci, printr-o unică deschizătură. 

O mare parte a populaţiei venise în întîmpinarea lui 
Forward şi mulţi dintre băştinaşi înaintară pînă în mijlocul 
golfului cu caiacele lor lungi de cincisprezece picioare şi largi de 
cel mult două. 

Preotul luteran şi soţia lui, cu care doctorul ar fi dorit să 
discute, erau plecaţi la Proven, la sud de Uppernawik; a trebuit 
deci să se mulţumească să stea de vorbă cu guvernatorul. 

Doctorul îi puse tot felul de întrebări cu privire la comerţul, 
la obiceiurile, la moravurile eschimoşilor şi află în limba 
gesturilor că focile costau in jur de patruzeci de lire, predate la 
Copenhaga, o piele de urs se plătea cu patruzeci de dolari 
danezi, o piele de vulpe albastră, cu patru dolari şi una de vulpe 
albă, cu doi sau trei dolari. 

Doctorul voi, de asemenea, să viziteze o colibă de 
eschimoşi pentru a-şi completa cunoştinţele personale; e de 
neînchipuit de ce este în stare un savant care vrea să ştie cît 
mai mult; din fericire, deschizătura acestor bordeie era prea 
strimtă, aşa că zelosul doctor nu putu să treacă prin ea. 

In timp ce Clawbonny făcea studii etnografice, Shandon se 
ocupa, potrivit instrucţiunilor primite, de procurarea mijloacelor 
de transport pe gheaţă; trebui să plătească patru livre pentru o 
sanie şi şase cîini, iar, pe deasupra, băştinaşii făcură tot felul de 
greutăţi cînd fu vorba să se despartă de aceştia. Shandon ar fi 
vrut de asemenea să-l angajeze şi pe Hans Cristian, priceput în 
conducerea atelajului şi care făcuse parte din expediţia 
căpitanului Mac Clintock, dar acest Hans se afla acum în 
Groenlanda de sud. 

La ordinea zilei se ivi apoi marea problemă: se găsea 
cumva la Uppernawik vreun european care aştepta trecerea lui 
Forward? Guvernatorul avea cumva cunoştinţă de faptul că un 
străin, după toate aparențele un englez, s-ar fi stabilit prin 
aceste locuri? In ce perioadă a avut, pentru ultima oară, legături 
cu vasele de pescuit balene sau cu altfel de vase? 

La aceste întrebări, guvernatorul răspunse că nici un străin 
nu debarcase în această regiune a coastei, de mai bine de zece 
luni. 

Shandon îi ceru numele vinătorilor de balene sosiți în ultima 
vreme; nu recunoscu pe nici unul dintre ei. Îl cuprinse 
disperarea. 


— Trebuie să recunoaşteţi, doctore, că nu se mai poate 
înţelege nimic, i se adresă el tovarăşului său. Nimic la capul 
Farewell, nimic pe insula Disko! Nimic la Uppernawik! 

— Dacă peste citeva zile îmi vei spune: „Nimic în golful 
Melville”, scumpul meu Shandon, te voi saluta ca pe unicul 
căpitan de pe Forward. 

Baleniera se întoarse la bric către seară, aducîndu-i înapoi 
pe vizitatori; Strong îşi procurase, ca alimente noi, mai multe 
duzini de ouă de eider-duck*, de două ori mai mari ca ouăle de 
găină şi verzui la culoare. Era puţin, dar foarte reconfortant 
pentru un echipaj supus la un regim de carne sărată. 

A doua zi vintul fu favorabil, şi totuşi Shandon nu ordonă 
ridicarea velelor; ca să fie cu conştiinţa împăcată, voi să mai 
aştepte o zi, să lase răgazul necesar oricărei fiinţe, aparţinind 
speciei umane, să ajungă pe Forward; dădu ordin chiar ca din 
oră în oră să se tragă cite o salvă cu tunul de 16, care bubuia în 
mijlocul aisbergurilor, dar nu reuşi decit să sperie nişte stoluri de 
moley-mokes* şi nişte rotches*. În cursul nopţii au fost lansate 
mai multe rachete, dar în zadar. Trebui să se hotărască 
plecarea. 

La 8 mai, la ora şase dimineaţa, Forward, cu gabierele, 
focul şi zburătorul mare întinse, lăsa în urmă aşezarea de la 
Uppernawik cu prăjinile sale dezgustătoare de care spinzurau, 
de-a lungul țărmului, maţe de focă şi burţi de cerbi. 

Vîntul bătea dinspre sud-est şi temperatura se urcă la 
treizeci şi două grade Fahrenheit*. Soarele străpungea ceața iar 
gheţurile îşi descleştau puţin striînsorile sub acţiunea sa 
dizolvantă. 

Totuşi, reflectarea acestor raze albe avu un efect supărător 
asupra vederii multor oameni din echipaj. Wolsten, armurierul, 
Gripper, Clifton şi Bell fură atinşi de snow-blindness, un fel de 
boală a ochilor foarte obişnuită primăvara şi care, la eschimoşi, 
provoacă numeroase cazuri de orbire. 

Doctorul îi sfătui, în special pe cei bolnavi şi în general pe 
toţi tovarăşii săi, să-şi acopere faţa cu un văl subţire, verde, şi el 
fu primul care dădu curs propriei sale prescripţii medicale. 

Cîinii cumpăraţi de Shandon la Uppernawik erau destul de 
sălbatici, totuşi se aclimatizară la bord, iar Captain nu se 
înţelese prea rău cu noii lui camarazi; părea să le cunoască 
obiceiurile. Clifton fu printre primii care observă că Dog-Captain 


trebuie să mai fi avut relaţii cu semenii lui din Groenlanda. 
Aceştia, mereu flămînzi şi reduşi, cînd se aflau pe pămînt, la o 
hrană insuficientă, aveau acum prilejul să se refacă cu regimul 
alimentar de la bord. 

La 9 mai, Forward atinse în treacăt, la o distanţă de citeva 
ancabluri*, cea mai vestită dintre insulele Baffin. 

Doctorul observă mai multe stînci ce ieşeau din adiîncul 
golfului, între uscat şi insule, dintre cele care sunt numite 
crimson-cliffs*; acestea erau acoperite cu zăpadă de un frumos 
roşu-carmin, culoare socotită de doctorul Kane ca fiind de 
origine pur vegetală; Clawbonny ar fi vrut să privească mai de 
aproape acest bizar fenomen, dar gheaţa nu le permise să se 
apropie de coastă; deşi temperatura tindea să crească, era 
lesne de văzut că  aisbergurile şi  ice-stream-urile se 
îngrămădesc către nordul mării Baffin. 

De la Uppernawik încolo, uscatul prezenta o înfăţişare 
deosebită şi ghețari uriaşi se profilau la orizont pe cerul cenușiu. 
În ziua de 10 mai, Forward lăsa la tribord golful Hingston, 
aproape de al şaptezeci şi patrulea grad de latitudine; canalul 
Lancastre se deschidea spre mare la cîteva sute de mile spre 
vest. 

Dar această uriaşi întindere de apă dispăru sub cîmpuri 
vaste pe care se ridicau movile regulate, ce păreau a fi alcătuite 
din cristalele aceleiaşi substanţe. Shandon ordonă aprinderea 
focurilor la căldări şi, pînă la 11 mai, Forward şerpui printre 
strimtorile întortocheate, trasînd pe cer, cu fumul lui negru, 
drumul pe care-l urma pe mare. 

Dar nu întirziară să apară noi obstacole; şenalele se 
închideau ca urmare a neîncetatei deplasări a maselor 
plutitoare; apa ameninţa în fiecare clipă să dispară din faţa 
provei lui Forward şi dacă acestuia i s-ar fi întîmplat să fie 
nipped*, i-ar fi fost greu să mai scape pe acolo. Fiecare ştia şi 
fiecare se gîndea la acest lucru. 

De aceea, la bordul acestui vas fără ţintă, fără destinaţie 
cunoscută, care încerca nebuneşte să urce spre nord, se 
manifestară cîteva semne de şovăială; printre oamenii aceştia, 
obişnuiţi cu o viaţă plină de primejdii, mulţi, uitînd de avantajele 
ce li se oferiseră, regretau că se aventuraseră atît de departe. 

Îşi făcea loc printre ei o anumită demoralizare, mărită şi de 
spaimele lui Clifton şi de vorbele a doi, trei intriganţi ca Pen, 


Gripper, Waren şi Wolsten 

La neliniştea morală a echipajului se mai adaugă şi 
oboseala copleşitoare, căci, la 12 mai, bricul se afla blocat din 
toate părţile; maşinile cu vapori se dovedeau neputincioase. 
Fură nevoiţi să-şi deschidă drum printre cîmpurile de gheaţă. 
Manevra fierăstraielor era foarte grea în aceste floes*, care 
aveau o grosime de şase şi şapte picioare; după ce două tăieturi 
paralele împărțeau gheaţa pe o lungime de o sută de picioare, 
trebuia spartă partea de dinăuntru cu lovituri de topor şi de 
rangă; de-a lungul coastei se aşezau ancore fixate în găuri, 
făcute cu ajutorul unui burghiu mare; apoi începea manevrarea 
cabestanului sau vasul era tras la edec cu braţele; greutatea 
cea mai mare era de a împinge bucăţile sparte sub gheţuri, cu 
ajutorul unor poles - nişte prăjini lungi, prevăzute cu un virf de 
fier - ca să lase loc liber de trecere vasului. 

In sfîrşit, manevrarea fierăstrăului, manevra de tragere la 
edec, manevra cabestanului, manevra polesurilor, manevre 
neîncetate, obligatorii, periculoase, în mijlocul ceţii sau a 
ninsorilor dense, a temperaturii relativ scăzute, a durerilor de 
ochi, a neliniştii, totul contribuia la slăbirea echipajului lui 
Forward şi influenţa negativ imaginaţia lui. 

Cînd marinarii au de-a face cu un om energic, îndrăzneţ, 
convins, care ştie ce vrea, încotro merge, către ce ţintă tinde, 
încrederea îi susţine chiar fără voia lor; sunt uniţi sufleteşte cu 
conducătorul lor, puternici prin propria lui forţă şi liniştiţi prin 
liniştea lui. 

Dar cei de la bordul bricului simțeau că Shandon nu era 
liniştit, că şovăie în faţa scopului şi a destinaţiei necunoscute. 
Cu tot caracterul lui energic, slăbiciunea i se trăda prin ordine 
schimbătoare, manevre necomplete, reflecţii nepotrivite, mii de 
amănunte care nu puteau să scape oamenilor din echipaj. 

Şi apoi, Shandon nu era căpitanul vasului, stăpînul lui după 
Dumnezeu; motiv suficient de puternic ca să se ajungă să i se 
discute ordinele; or, de la discutarea unui ordin pînă la refuzul 
de a i se supune mai e doar un pas. 

Nemulţumiţii îl cîştigară în curind de partea lor pe 
mecanicul prim, care pînă atunci rămăsese sclavul datoriei. 

La 16 mai, şase zile după sosirea lui Forward la banchiză, 
Shandon nu înaintase nici două mile spre nord. Erau ameninţaţi 
să fie prinşi între gheţuri pînă la anotimpul viitor. Situaţia 


devenea foarte gravă. 

Către ora opt seara, Shandon şi doctorul, însoţiţi de 
marinarul Garry, plecară în recunoaştere peste cîmpurile 
imense; avură grijă să nu se îndepărteze prea mult de vas, căci 
prin pustietăţile acestea albe, a căror înfăţişare se schimba 
neîncetat, cu greu puteai să-ţi creezi nişte puncte de reper. 
Refracţia producea nişte efecte ciudate. Doctorul era uluit de 
ele: acolo unde credea că n-are de făcut decit o singură săritură 
de un picior, era de parcurs o distanţă de cinci sau şase 
picioare, sau se întîmpla invers şi, în ambele cazuri, rezultatul 
era o cădere, dacă nu periculoasă, cel puţin foarte neplăcută, pe 
muchiile acestea de gheaţă, dure şi tăioase ca sticla pisată. 

Shandon şi cei doi însoțitori ai săi mergeau în căutarea unor 
şenale practicabile; la trei mile de vas, reuşiră, nu fără greutate, 
să urce pe un aisberg care putea să măsoare în înălţime trei 
sute de picioare. De acolo, privirea lor cuprinse această 
îngrămădire dezolantă, ce semăna cu ruinele unui oraş gigantic, 
cu castelele dărimate, cu clopotniţele răsturnate, cu palatele pe 
de-a întregul prăbuşite. Un adevărat haos. Soarele îşi tîra cu 
greu globul în jurul unui orizont neprietenos şi arunca lungi raze 
oblice, cu o lumină lipsită de căldură, ca şi cum nişte substanţe 
termoizolatoare s-ar fi interpus între ele şi acest ţinut trist. 

Marea părea prinsă în sloiuri cît puteai cuprinde cu ochii. 

— Cum vom trece? întrebă doctorul. 

— Nu ştiu, răspunse Shandon, dar vom trece, chiar dacă ar 
trebui să întrebuinţăm explozibile ca să aruncăm în aer munţii 
aceştia; sigur că nu mă voi lăsa prins de gheţuri pînă la 
primăvara viitoare. 

— Şi totuşi, aşa i s-a întîmplat lui Fox, cam tot prin aceste 
ţinuturi. Haida-de! făcu doctorul, vom trece... cu puţină filozofie. 
Vei vedea că asta face cit toate maşinile din lume. 

— Trebuie să recunoaştem, răspunse Shandon, că anul 
acesta nu se prezintă sub auspicii favorabile. 

— incontestabil, Shandon, şi observ că marea Baffin are 
tendinţa de a reveni la starea în care se afla înainte de 1817. 

— Vă giîndiţi oare, doctore, că ceea ce vedem acum n-a fost 
aşa, dintotdeauna? 

— Nu, scumpul meu Shandon, din timp în timp se produc 
dezgheţuri uriaşe, pe care savanții nu le explică în nici un fel; 
astfel, pînă în 1817, marea era veşnic înfundată de gheţuri, pînă 


cînd a avut loc un imens cataclism care a aruncat în ocean 
aceste aisberguri, dintre care cea mai mare parte veni să 
eşueze pe bancul de la Terra-Nova. Din acel moment, golful 
Baffin fu aproape liber şi deveni locul de întîlnire a numeroşi 
vînători de balene. 

— Aşadar, întrebă Shandon, de atunci călătoriile spre nord 
au fost mai uşoare? 

— incomparabil mai uşoare; dar se observă că, de cîţiva ani 
încoace, golful are tendinţa de a reveni la starea dinainte şi 
ameninţă să se închidă, poate pentru multă vreme, pentru 
cercetările navigatorilor. Un motiv în plus, deci, ca să înaintăm 
cît putem mai mult. Şi totuşi, suntem, într-un fel, ca nişte 
oameni care înaintează prin galerii necunoscute, ale căror porţi 
se închid necontenit în urma lor. 

— M-aţi sfătui oare să dau înapoi? întrebă Shandon, 
încercînd să citească adînc în ochii doctorului. 

— Eu n-am pus niciodată un picior în urma celuilalt şi, chiar 
de-ar trebui să nu ne mai întoarcem niciodată, susţin că trebuie 
să mergem înainte. Ţin numai să precizez că, dacă săvirşim 
această imprudenţă, trebuie să ştim perfect la ce ne expunem. 

— Dumneata, Garry, ce părere ai? îl întrebă Shandon pe 
marinar. 

— Eu, comandere, aş merge drept înainte; gindesc ca şi 
domnul Chawbonny; de altfel, veţi face cum veţi crede de 
cuviinţă. 

— Nu toţi vorbesc ca dumneata, Garry, nu toţi sunt dispuşi 
să se supună. Şi dacă refuză să execute ordinele mele? 

— Mi-am spus părerea, comandere, replică Garry cu 
răceală, pentru că mi-aţi cerut-o, dar nu sunteţi obligat să ţineţi 
seama de ea. 

Shandon nu răspunse; cercetă orizontul cu atenţie şi cobori 
din nou cu cei doi însoțitori ai săi pe cîmpul de gheaţă. 


Capitolul XI 


POLICARUL* DIAVOLULUI 


În timpul lipsei comanderului, oamenii executară diferite 
lucrări, pentru ca vasul să poată evita presiunea ice-field-urilor. 


Pen, Clifton, Bolton, Gripper şi Simpson se ocupau de această 
manevră dificilă; fochistul şi cei doi mecanici au trebuit chiar să 
le vină în ajutor camarazilor lor, căci, din moment ce serviciul la 
maşini nu făcea necesară prezenţa lor, ei redeveneau marinari 
şi, ca atare, puteau fi folosiţi la toate muncile de la bord. 

Dar toate acestea nu se făceau fără enervare. 

— Declar că m-am săturat, spuse Pen, şi dacă în trei zile nu 
se produce dezgheţul, jur pe Dumnezeul meu că voi sta cu 
braţele încrucişate! 

— La ce bun să încrucişezi braţele, îi ripostă Gripper; ai face 
mai bine să le foloseşti pentru înapoiere. Crezi că avem chef să 
iernăm aici pînă la anul viitor? 

— Într-adevăr, ar fi un iernat trist, interveni Plover, căci 
vasul e expus din toate părţile. 

— Şi, cine ştie, spuse Brunton, daca în primăvara viitoare 
marea va fi mai degajată decit astăzi? 

— Nu-i vorba de primăvara viitoare, replică Pen; azi e joi - 
dacă duminică dimineaţa drumul nu e liber, ne întoarcem spre 
sud. 

— Bine zis! confirmă Clifton. 

— Vă convine? întrebă Pen. 

— Ne convine! răspunseră camarazii lui. 

— Şi e drept să fie aşa, interveni Waren, căci, dacă tot 
trebuie să muncim în felul ăsta şi să tragem vasul la edec cu 
braţele, sunt de părere să-l tragem înapoi. 

— Vom vedea asta duminică, spuse Wolsten. 

— Aştept doar un ordin, mai spuse Brunton, şi focarele 
mele vor fi aprinse fără zăbavă. 

— Ei! făcu Clifton, le vom aprinde chiar noi. 

— Dacă vreunul dintre ofiţeri, răspunse Pen, vrea să-şi facă 
plăcerea de a ierna aici, n-are decît! O să-l lăsăm liniştit; nu-i va 
fi prea greu să-şi construiască o colibă de zăpadă, pentru a trăi 
ca un adevărat eschimos. 

— Să n-aud una ca asta, Pen, replică Brunton; n-avem pe 
nimeni de părăsit. Ne-am înţeles? Cred, de altfel, că nici 
comanderul nu va întîrzia să ia această hotărîre; pare şi el 
destul de îngrijorat, şi dacă-l luăm cu binişorul... 

— Rămine de văzut, replică Plover; Richard Shandon e un 
om aspru şi uneori încăpăţinat; ar trebui să-l iscodim cu dibăcie. 

— Cînd mă gîndesc, spuse Bolton, suspinînd cu melancolie, 


că într-o lună putem fi înapoi la Liverpool! Am trece uşor linia 
gheţurilor spre sud! Trecerea prin strimtoarea Davis va fi 
deschisă la începutul lui iunie, şi n-am avea decit să coborim 
spre Atlantic. 

— Fără să mai punem la socoteală, adăugă prudentul 
Clifton, că, luîndu-l şi pe comander cu noi, acţionind pe 
răspunderea lui, vom căpăta ce ni se cuvine, plus gratificaţiile. 
Pe cînd, dacă ne întoarcem singuri, n-am mai fi siguri de asta. 

— Bine gîndit! spuse Plover, dracul ăsta de Clifton se 
exprimă ca un contabil! Să căutăm să evităm încurcături cu 
domnii de la Amiralitate - e mai sigur, şi să nu părăsim pe 
nimeni. 

— Dar dacă ofiţerii refuză să ne urmeze? întrebă Pen, care 
ţinea cu tot dinadinsul să-i scoată din sărite. 

Tăcură cu toţii, stînjeniţi, la o întrebare atît de directă. 

— Vom vedea noi cînd va sosi momentul, replică Brunton; 
de altfel va fi suficient să-l cîştigăm de partea noastră pe 
Richard Shandon şi-mi închipui că nu va fi greu. 

— Există totuşi cineva pe care-l voi lăsa aici, spuse Pen, 
însoţindu-şi vorbele cu nişte înjurături grozave, chiar de-ar fi să 
mi se smulgă un braţ. 

— Aha, cîinele! făcu Plover. 

— Da, cîinele ăsta, şi am să-i fac seama în curînd. 

— Cu atit mai mult, vorbi Clifton, revenind la subiectul lui 
preferat, cu cît cîinele acesta e cauza tuturor nenorocirilor 
noastre. 

— El ne-a deocheat! spuse Plover. 

— El ne-a împins spre banchiză, adăugă Gripper. 

— El a adunat în drumul nostru, întări Wolsten, mai multe 
gheţuri decît s-au văzut vreodată la vremea asta. 

— El mi-a dat boala asta de ochi! spuse Brunton. 

— El a suprimat ginul şi brandy-ul la bord! adăugă Pen. 

— El e cauza tuturor relelor! exclamă tot grupul, cu mintea 
înfierbîntată. 

— Fără să mai punem la socoteală, interveni Clifton, că el e 
căpitanul 

— Ei bine, căpitane piază-rea, strigă Pen, a cărui furie 
nejustificată creştea odată cu propriile lui vorbe, aici ai vrut să 
vii, aici ai să rămii! 

— Dar cum vei pune mîna pe el? făcu Plover. 


— Ei, prilejul e unic! răspunse Cilifton. Comanderul nu e la 
bord; locotenentul doarme în cabină, ceața e destul de deasă, 
ca Johnson să nu ne poată vedea... 

— Dar cîinele? întrebă Pen 

— Captain doarme în clipa asta lîngă buncărul de cărbuni, 
răspunse Clifton, şi dacă vrea careva... 

— Mă însărcinez eu! exclamă Pen, cu furie. 

— la seama, Pen, are nişte dinţi cu care poate să sfarme o 
bară de fier! 

— Dacă mişcă, îl spintec, răspunse Pen, punînd mîna pe 
cuţit. Şi se repezi sub punte, urmat de Waren care voia să-l 
ajute. 

În curînd se înapoiară amîndoi, ducînd animalul în braţe, cu 
botul şi labele strîns legate; îl surprinseseră în timp ce dormea, 
iar nenorocitul cîine nu avea cum să le scape. 

— Ura, pentru Pen! strigă Plover. 

— Şi acum, ce vrei să faci cu el? întrebă Clifton. 

— Să-l înec, şi dacă se mai întoarce vreodată... răspunse 
Pen cu un înfiorător rînjet de satisfacţie. 

La două sute de paşi de vas se afla o răsuflătoare de foci, o 
copcă, un fel de tăietură circulară făcută de aceste amfibii, cu 
colții şi scobită din interior către exterior; pe acolo vine foca să 
respire la suprafaţa gheții; dar trebuie să aibă mereu grijă să 
împiedice astuparea orificiului căci, din cauza poziției 
maxilarului, nu poate să-l străpungă din exterior către interior şi, 
într-un moment de primejdie, n-ar mai putea să scape de 
duşmani. 

Pen şi Waren se îndreptară spre această copcă şi pe acolo, 
cu toate zbaterile lui disperate, cîinele fu aruncat fără milă în 
mare; un bloc uriaş de gheaţă, împins apoi deasupra acestei 
răsuflători, îi închise animalului orice ieşire, lăsîndu-l zidit astfel 
de viu în închisoarea lui de apă. 

— Călătorie sprincenată, căpitane! exclamă marinarul cu 
brutalitate. 

La cîteva minute după asta, Pen şi Waren se înapoiară la 
bord. Johnson nu văzuse nimic din această execuţie. In jurul 
vasului ceața devenea din ce în ce mai deasă şi începuse să 
ningă violent. 

O oră mai tîrziu, Richard Shandon, doctorul şi Garry se 
înapoiau pe Forward. 


Shandon observase în direcţia nord-est un şenal pe care se 
hotărise să-l folosească. Dădu ordinele cuvenite şi echipajul le 
execută cu oarecare rivnă; voia să-l facă pe Shandon să 
înţeleagă că era cu neputinţă de a mai înainta şi de altfel, îi mai 
rămîneau trei zile în care să se supună ordinelor. 

O parte din noapte şi din ziua următoare, manevrele 
fierăstraielor şi trasul la edec s-au făcut într-un ritm intens; 
Forward înainta aproape două mile spre nord. În 18, se găsea în 
faţa uscatului, la o mie, o mie două sute de metri depărtare de 
un pisc singuratic, a cărui formă ciudată îi atrăsese numele de 
Policarul diavolului. 

Chiar în locul acela, Prinţul Albert, în 1851, Advance cu 
Kane, în 1853, au fost prinşi între gheţuri şi ţinuţi cu îndărătnicie 
timp de mai multe săptămîni. Forma bizară a policarului 
diavolului, împrejurimile pustii şi dezolante, vastele întinderi cu 
aisberguri, dintre care unele depăşeau înălţimea de trei sute de 
picioare, trosniturile gheţurilor, pe care ecoul le repeta într-un 
fel sinistru, totul făcea ca situaţia lui Forward să fie nespus de 
grea. Shandon înţelese că trebuie să scoată vasul de acolo şi 
să-l ducă mai departe. După aprecierea lui, în douăzeci şi patru 
de ore s-ar fi putut depărta de această coastă fatală, cu aproape 
două mile. Dar nu era destul. Shandon simţea cum îl cuprinde 
teama, iar situaţia falsă în care se găsea îi paraliza energia; ca 
să se supună ordinelor pe care le primise şi ca să meargă 
înainte, îşi aruncase vasul într-o situaţie extrem de periculoasă; 
trasul edec îi adusese pe oameni la capătul nervilor. Trebuia mai 
mult de trei ore ca să sapi un şenal, lung de douăzeci de 
picioare, prin gheaţa care avea, în general, o grosime de patru, 
pînă la cinci picioare; sănătatea echipajului ameninţa să se 
şubrezească. Shandon se mira de tăcerea oamenilor săi şi de 
devotamentul lor neobişnuit; dar se temea ca acest calm să nu 
preceadă o furtună. 

Putem deci să înţelegem dureroasa surpriză, 
descumpănirea, chiar disperarea care-l cuprinse, cînd îşi dădu 
seama că, printr-o mişcare insensibilă a ice-field-ului, Forward 
pierduse iar, în noaptea de 18 spre 19, tot ce ciîştigase cu atita 
trudă; sîmbătă dimineaţa, se afla din nou în faţa Policarului 
diavolului, mereu ameninţător, şi într-o situaţie şi mai critică; 
aisbergurile se înmulţeau mereu, trecînd ca nişte fantome prin 
ceaţă. 


Shandon fu complet demoralizat; trebuie să spunem că atit 
curajosul secund, cît şi echipajul lui erau cuprinși de spaimă. 
Shandon auzi vorbindu-se despre dispariţia cîinelui, dar nu 
îndrăzni să-i pedepsească pe vinovaţi; se temea să nu provoace 
o revoltă. 

În ziua aceea vremea fu îngrozitoare; zăpada, stîrnită în 
vîrtejuri dese, înconjura bricul cu un văl de nepătruns; uneori, 
sub acţiunea uraganului, ceața era sfişiată şi ochiul înspăimîntat 
zărea, dinspre uscat, Policarul diavolului, înălţat ca un spectru. 

Forward, ancorat de un sloi imens de gheaţă, nu mai avea 
nimic de făcut, nimic de încercat; bezna crescuse într-atit, încît 
omul de la cîrmă nu l-ar fi putut vedea pe James Wall, care făcea 
de cart, în prova. 

Shandon se retrase în cabina lui, pradă unor permanente 
nelinişti; doctorul îşi punea în ordine notele lui de călătorie; 
oamenii din echipaj rămăseseră jumătate pe punte şi jumătate 
în sala comună. 

La un moment dat, cînd uraganul deveni de două ori mai 
violent, Policarul diavolului păru că se înalţă nemăsurat în 
mijlocul ceţii sfişiate, 

— Dumnezeule mare! strigă Simpson, dîndu-se îndărăt cu 
spaimă. 

— Ce se întîmplă? întrebă Foker. 

De îndată se auziră exclamaţii din toate părţile. 

— Are să ne strivească. 

— Suntem pierduţi! 

— Domnule Wall! Domnule Wall! 

— S-a zis cu noi! 

— Comandere! Comandere! 

Aceleaşi strigăte erau scoase simultan şi de oamenii de 
cart. 

Wall se repezi spre pupa vasului, Shandon, urmat de 
doctor, se năpusti pe punte şi privi. Printr-o spărtură în mijlocul 
cetii, Policarul diavolului părea că se apropiase brusc de bric. 
Părea să fi crescut în mod fantastic: pe creştetul lui se ridica un 
al doilea con răsturnat, răsucindu-se pe virful său; acesta 
ameninţa să strivească vasul cu masa lui uriaşă. Oscila gata să 
se prăbuşească. Era un spectacol înfiorător. Fiecare se dădu 
îndărăt instinctiv, iar mai mulţi marinari, aruncîndu-se pe 
gheaţă, părăsiră vasul. 


— Nimeni să nu mişte! strigă secundul cu glas sever. 
Fiecare la postul său! 

— Hei, prieteni, nu vă temeţi, spuse doctorul, nu e nici un 
pericol! Vezi, comandere, vezi, domnule Wall, e efectul unui 
miraj şi nimic altceva! 

— Aveţi dreptate, domnule Clawbonny, replică maistrul 
Johnson; nepricepuţii ăştia s-au lăsat speriaţi de o umbră. 

După cele spuse de doctor, cei mai mulţi dintre marinari se 
apropiară şi, de la teamă, trecură la admirarea acestui 
miraculos fenomen care, după puţin timp, dispăru. 

— Miraj îl numesc ei! spuse Clifton. Ei bine, în chestia asta 
şi-a virit coada dracul, credeţi-mă! 

— Cu siguranţă! îi răspunse Gripper. 

Dar ceața, limpezindu-se un pic, îi permise secundului să 
vadă un şenal imens şi liber, pe care nu-l bănuia şi care se 
îndepărta de coastă; hotărî să profite fără zăbavă de acest prilej 
favorabil; oamenii au fost repartizaţi de o parte şi de alta a 
şenalului, li s-au dat cele mai groase parime şi începură să tragă 
la edec vasul spre nord. 

Timp de multe ore, manevra aceasta fu executată cu un zel 
deosebit, deşi în tăcere. Shandon ordonase aprinderea focurilor 
la căldări ca să profite de şenalul descoperit într-un mod atît de 
fericit. 

— E o întîmplare providenţială, îi spuse el lui Johnson, şi 
dacă am putea cîştiga cel puţin cîteva mile, poate că am fi la 
capătul necazurilor. Domnule Brunton, înteţeşte focul; de îndată 
ce presiunea va fi suficientă, mă vei preveni. Pînă atunci, 
oamenii să-şi înzecească curajul; vom fi cu atît mai cîştigaţi. Ard 
de nerăbdare să se îndepărteze de Policarul diavolului. Ei bine, 
să ne folosim de buna lor stare de spirit. 

Deodată bricul se opri brusc. 

— Ce s-a întîmplat? întrebă Shandon. Wall, s-au rupt cumva 
parimele? 

— Ba nu, comandere, răspunse Wall aplecîndu-se deasupra 
bastingajului. Hei! iată că oamenii se întorc din drum şi se 
caţără pe vas; au aerul că ar fi pradă unei spaime ciudate. 

— Ce se întîmplă! strigă Shandon, năpustindu-se spre prova 
bricului. 

— La bord! la bord! strigau marinarii, cu spaimă 
îngrozitoare în glas. Shandon privi înspre nord şi, fără voie, 


începu să tremure. 

Un animal straniu, cu mişcări înfiorătoare, a cărui limbă 
fumegindă ieşea dintr-o gură uriaşă, sărea la o distanţă de vreo 
două sute de metri de vas; părea să aibă mai mult de douăzeci 
de picioare înălţime; avea părul zbirlit; îi urmărea pe marinari, îi 
încolţea în timp ce coada lui formidabilă, lungă de zece picioare, 
mătura zăpada şi o ridica în virtejuri dese. La vederea unui 
asemenea monstru, îngheţară de spaimă şi cei mai curajoşi. 

— E un urs! spunea unul. 

— E fiara lui Gevaudan*! 

— E leul Apocalipsului 

Shandon se repezi în cabină să-şi ia puşca, veşnic 
încărcată; doctorul puse mîna pe armă şi stătea gata să tragă 
asupra acestui animal care, prin dimensiunile lui, amintea de 
patrupedele antediluviene. 

Acesta se apropia făcînd nişte salturi uriaşe; Shandon şi 
doctorul traseră în acelaşi timp şi deodată detunătura armelor 
lor, mişcînd straturile atmosferice, produse un efect neaşteptat. 

Doctorul privi cu atenţie şi nu se putu stăpîni să nu 
izbucnească în ris. 

— Refracţia! spuse el. 

— Refracţia! repetă Shandon. 

Dar o exclamaţie înfricoşată a echipajului îi întrerupse. 

— Cîinele! spuse Clifton. 

— Dog-Captain! repetară camarazii lui. 

— El e, strigă Pen, mereu el! 

Într-adevăr, era el; rupîndu-şi legăturile, putuse să revină la 
suprafaţa cîmpului de gheaţă, printr-o altă spărtură. In clipa 
aceea, refracția, printr-un fenomen obişnuit la aceste latitudini, 
îi dăduse dimensiunile formidabile pe care mişcarea aerului le 
risipise; dar efectul neplăcut produs în mintea marinarilor a 
rămas, ei fiind prea puţin dispuşi să admită explicaţia 
fenomenului pe temeiuri strict fizice. Aventura de la Policarul 
diavolului, reapariţia cîinelui în aceste împrejurări fantastice 
sfirşiră prin a le zdruncina moralul şi, din toate părţile, izbucniră 
murmure. 


Capitolul XII 


CĂPITANUL HATTERAS 


Forward înainta rapid, sub presiunea vaporilor, printre 
ice-field-urile şi munţii de gheaţă. Johnson era el însuşi la cîrmă. 
Shandon scruta orizontul cu ai săi snow-spectacles, dar bucuria 
i-a fost de scurtă durată căci în curînd îşi dădu seama că şenalul 
se înfunda într-o depresiune înconjurată de ghetari. 

Totuşi, greutăților de a se înapoia de unde plecase le 
preferă şansele de a-şi urma drumul înainte. 

Cîinele urma bricul alergind pe cîmpia de gheaţă, dar se 
ţinea la o distanţă destul de mare. Numai că, ori de cîte ori 
rămînea în urmă, se auzea un fluierat ciudat care-l făcea să 
revină imediat. 

Cînd fluieratul se auzi pentru prima oară, marinarii priviră în 
jurul lor; erau singuri pe punte, strinşi la sfat; nici un străin, nici 
un necunoscut, şi totuşi fluieratul se făcu auzit în mai multe 
rînduri. 

Clifton se alarmă primul. 

— Auziţi? Vedeţi cum sare animalul ăsta cînd aude că e 
fluierat? 

— Să nu-ți vină să crezi! răspunse Gripper. 

— S-a terminat! exclamă Pen. Nu merg mai departe. 

— Pen are dreptate, replică Brunton; înseamnă să te iei de 
piept cu Dumnezeu. 

— Ba, cu dracul! răspunse Clifton. Prefer să pierd toată 
partea de cîştig ce mi se cuvine, decit să mai fac măcar un pas. 

— N-o să ne mai întoarcem, spuse Bolton, abătut. Echipajul 
ajunsese în cea mai gravă stare de demoralizare. 

— Nici un pas în plus! strigă Wolsten. Sunteţi de aceeaşi 
părere? 

— Da, da! răspunseră marinarii. 

— Ei bine, spuse Bolton, hai să-l găsim pe comander; mă 
însărcinez eu să-i vorbesc. 

Marinarii, în grup compact, se îndreptară spre dunetă. 

Forward tocmai pătrundea într-o depresiune vastă; care să 
tot fi avut un diametru de opt sute de picioare; era complet 
închisă, cu excepţia unei singure ieşiri, prin care sosea vasul. 

Shandon înţelese că intrase singur în strimtoare. Dar ce era 
să facă? Cum să se mai întoarcă de unde plecase? Simţi cum îl 
apasă întreaga lui răspundere; mina i se încleşta pe lunetă. 


Doctorul se uita ţintă, cu braţele încrucişate şi fără să 
scoată un cuvint; privea zidurile de gheaţă, a căror altitudine 
medie putea să treacă de trei sute de picioare. O boltă de ceaţă 
rămînea suspendată deasupra acestei prăpăstii. 

In clipa aceea, Bolton i se adresă secundului: 

— Comandere, rosti el cu un glas gituit de emoție, nu 
putem merge mai departe. 

— Ce spui?! răcni Shandon care, dindu-şi seama că 
autoritatea nu-i mai era recunoscută, simţi că-i năvăleşte 
sîngele în obraz de miînie. 

— Spuneam, comandere, că am făcut destul pentru acest 
căpitan nevăzut şi să suntem hotăriţi să nu mergem mai 
departe. 

— Sunteţi hotăriţi?!... exclamă Shandon. Aşa vorbeşti, 
Bolton! la seama! 

— Ameninţările nu te vor ajuta la nimic! răspunse brutal 
Pen. Nu vom merge mai departe! 

Shandon se îndrepta spre marinarii revoltați, cînd maistrul 
Johnson se apropie şi-i şopti: 

— Comandere, dacă vrem să scăpăm de aici, n-avem un 
minut de pierdut. lată un aisberg care înaintează prin şenal; 
poate astupa ieşirea şi să ne facă prizonieri. 

Shandon se întoarse ca să examineze situaţia. 

— Imi veţi da socoteală pentru purtarea voastră mai tirziu, 
voi ăştia! spuse el adresîndu-se răzvrătiţilor. Pînă atunci, vira la 
bord. 

Marinarii se  repeziră la posturi. Forward porni cu 
repeziciune. Focarele fură umplute cu cărbuni; trebuiau să 
întreacă muntele plutitor. Era o luptă între bric şi aisberg; primul 
gonea spre sud, ca să treacă, al doilea mergea în derivă spre 
nord, gata să închidă orice ieşire. 

— Încingeţi focarele! înteţiţi focul! strigă Shandon. Daţi 
drumul la vapori cu toată puterea! Brunton m-auzi? 

Forward se strecura ca o pasăre printre sloiurile risipite pe 
care prova sa le împingea în lături; coca vasului trepida din 
pricina elicei şi manometrul arăta presiunea formidabilă a 
vaporilor; aceştia şuierau cu un zgomot asurzitor. 

— Blocaţi supapele! strigă Shandon 

Şi mecanicul se supuse, cu riscul de a face să sară vasul în 
aer. 


Dar strădaniile lui disperate aveau să fie zadarnice. 
Aisbergul, luat de un curent submarin, se îndrepta cu iuţeală 
spre şenal; bricul se mai afla încă la o distanţă de şase sute de 
metri de el cînd muntele de gheaţă, intrînd cu un colţ în spaţiul 
liber, se lipi cu putere de vecinii lui, închizînd astfel orice ieşire. 

— Suntem pierduţi! exclamă Shandon, care nu putu să-ți 
reţină această vorbă nechibzuită. 

— Pierduţi! exclamă echipajul. 

— Scape cine poate! strigară unii. 

— Lansaţi bărcile! spuseră alţii. 

— La cambuză! strigată Pen şi alţi ciţiva din banda lui. Dacă 
trebuie să ne înecăm, să ne înecăm în gin! 

Dezordinea ajunsese la culme printre aceşti oameni care nu 
mai ţineau seama de nimic. 

Shandon se simţi depăşit de evenimente: voi să comande, 
se bilbii, şovăi - nu-şi putea exprima gindurile prin vorbe. 

Doctorul se plimba agitat. Johnson îşi încrucişase braţele cu 
stoicism şi tăcea. 

Deodată se auzi un glas puternic, energic, poruncitor, care 
rosti aceste cuvinte: 

— Toată lumea la posturi! Cîrma banda! 

Johnson tresări şi, fără să-şi dea seama, întoarse rapid 
timona. 

Era şi timpul; bricul, lansat în plină viteză, era pe cale să se 
sfarme de zidurile închisorii în care se afla. 

Dar în timp ce Johnson se supunea instinctiv, Shandon, 
Clawbonny, echipajul, toţi, pînă la fochistul Waren care-şi 
părăsise focarele, pînă la negrul Strong care-şi lăsă maşinile de 
gătit, toţi se regăsiră adunaţi pe punte şi toţi văzură ieşind din 
cabina a cărei cheie o avea numai el un bărbat... 

Omul acela era marinarul Garry. 

— Domnule! exclamă Shandon, pălind, Garry... dumneata... 
cu ce drept comanzi aici? 

— Duk! strigă Garry, repetînd fluieratul acela de care se 
mirase atita echipajul. 

Cîinele, auzindu-se strigat pe adevăratul lui nume, fu 
dintr-o săritură pe dunetă şi veni să se culce liniştit la picioarele 
stăpînului său. 

Echipajul nu scoase o vorbă. Cheia aceasta pe care trebuia 
s-o aibă numai căpitanul lui Forward, cîinele acesta trimis de el 


şi care venea, oarecum, să-i certifice identitatea, tonul acesta 
de comandă asupra căruia era cu neputinţă să te înşeli, toate 
împreună au acţionat puternic asupra marinarilor şi au fost 
suficiente ca să stabilească autoritatea lui Garry. 

De altfel, Garry nu mai era de recunoscut; îşi răsese 
favoriţii bogaţi care-i încadrau faţa, iar figura lui apărea acum 
mai impasibilă, mai energică şi mai poruncitoare; îmbrăcat în 
uniforma gradului său, pe care o avusese în cabină, el apărea cu 
însemnele distinctive ale comandantului. 

Astfel încît, cu mobilitatea sa firească, echipajul lui Forward, 
minat fără să vrea de o pornire de entuziasm, strigă într-un 


singur glas: 
— Ura! Ura pentru căpitan! 
— Shandon, i se adresă acesta secundului, ordonă 


adunarea echipajului; îl voi trece în revistă. 

Shandon se supuse şi dădu ordinele necesare cu un glas 
schimbat. Căpitanul veni în faţa ofiţerilor şi a marinarilor săi, 
spunîndu-le ceea ce avea să le spună şi tratîndu-l pe fiecare 
după purtarea de pînă atunci. 

După ce îşi termină inspecția, se urcă iar pe dunetă şi, cu o 
voce liniştită, rosti următoarele cuvinte: 

— Ofiţeri şi marinari, eu sunt englez ca şi dumneavoastră, 
iar deviza mea este aceea a amiralului Nelson: „Anglia aşteaptă 
ca fiecare să-şi facă datoria”. lată pavilionul ţării noastre! Am 
echipat acest vas, mi-am hărăzit averea acestei expediţii, îi voi 
consacra şi viaţa mea, şi a voastră, dar acest pavilion va flutura 
la polul boreal al lumii. Aveţi încredere. Vă va fi acordată o sumă 
de lire sterline pentru fiecare grad pe care-l vom cuceri spre 
nord, începînd de astăzi. Or, suntem la al şaptezeci şi doilea şi 
sunt cu totul nouăzeci. Faceţi socoteala. De altfel numele meu 
va fi chezaş pentru mine. El însemnează energie şi patriotism. 
Sunt căpitanul Hatteras! 

— Căpitanul Hatteras! exclamă Shandon. 

Şi numele acesta, binecunoscut, al marinarului englez, se 
răspîndi în şoaptă printre oamenii echipajului. 

— Acum, continuă Hatteras, bricul să fie ancorat de gheţuri, 
focarele să fie stinse şi fiecare să se întoarcă la ocupațiile lui 
obişnuite. Shandon, am de vorbit cu dumneata despre treburile 
vasului. Vei veni la mine în cabină, împreună cu doctorul, cu 
Wall şi cu şeful de echipaj. Johnson, ordonă ruperea rîndurilor! 


Hatteras, calm şi rece, părăsi grav duneta, în timp ce 
Shandon luă măsuri de ancorare la loc de siguranţă a bricului. 

Cine era, aşadar, acest Hatteras şi de ce numele lui făcuse 
asupra echipajului o impresie atît de puternică? 

John Hatteras, fiu unic al unui fabricant de bere din Londra, 
care la moartea acestuia, în 1852, era de şase ori milionar, 
îmbrăţişa încă de tînăr cariera de marinar, în ciuda strălucitei 
averi care-l aştepta. Nu pentru că ar fi fost împins la aceasta de 
vreo vocaţie pentru comerţ, ci pentru că-l mîna instinctul 
descoperirilor geografice; visa întotdeauna să pună piciorul 
acolo unde nu-l pusese nimeni încă. 

La douăzeci de ani avea constituţia robustă a oamenilor 
uscăţivi şi sanguini: o figură energică, cu linii hotărite, 
geometrice, cu o frunte înaltă şi dreaptă, cu ochi frumoşi, dar 
reci, buze subţiri care desenau o gură zgircită la vorbă, o statură 
mijlocie, membre solid articulate şi mişcate de muşchi de fier, 
toate alcătuiau un om dotat cu o fire care să reziste la orice 
încercare. Văzindu-l, îţi dădeai seama că era îndrăzneţ, 
auzindu-l îţi dădeai seama că e un om pasionat, dar stăpinit; era 
o fire care nu dădea niciodată înapoi şi gata să rişte viaţa altora 
cu tot atîta convingere ca şi pe a sa. Trebuia, deci, să te giîndeşti 
de două ori înainte de a-l urma în vreo acţiune întreprinsă de el. 

John Hatteras era foarte pătruns de spiritul de mîndrie 
englez şi el fu acela care i-a dat într-o zi unui francez orgoliosul 
răspuns de mai jos. 

Francezul afirmase de faţă cu el, pe un ton pe care-l 
socotea politicos, ba chiar amabil: 

„Dacă n-aş fi francez, aş vrea să fiu englez.” 

„Eu, îi răspunsese Hatteras, dacă n-aş fi englez, aş vrea să 
fiu englez.” Se poate judeca omul după răspuns. 

Ar fi vrut, mai presus de orice, să le rezerve compatrioţilor 
săi monopolul descoperirilor geografice, dar, spre marea lui 
disperare, aceştia făcuseră destul de puţin în secolele 
anterioare, în domeniul descoperirilor. 

Descoperirea Americii se datora genovezului Cristofor 
Columb, a Indiilor, portughezului Vasco da Gama, a Chinei, 
portughezului Fernand d'Andrada, a Ţării Focului, portughezului 
Magellan, a Canadei, francezului Jacques Cartier; insulele Sonde, 
Labradorul, Brazilia, Capul Bunei Speranţe, Azorele, Madera, 
Terra Nova, Guineea, Congo, Mexico, capul Blanc, Groenlanda, 


Islanda, Marea Sudului., California, Japonia, Cambodgia, Peru, 
Kamciatka, Filipinele, Spitzbergul, capul Horn, strimtoarea 
Behring, Tasmania, Noua Zeelandă, Noua Anglie, Noua Olandă, 
Louisiana, insula Jean-Mayen fuseseră descoperite de islandezi, 
scandinavi, ruşi, portughezi, danezi, spanioli, genovezi, olandezi, 
dar nici un englez nu figura printre ei - şi pe Hatteras îl 
cuprindea o adevărată disperare văzindu-i pe ai săi excluşi din 
această glorioasă falangă de navigatori care au făcut marile 
descoperiri din secolul al XV-lea şi al XVI-lea. 

Hatteras se mai consola puţin cînd se gîndea la timpurile 
moderne. Englezii îşi luaseră revanşa cu Donnal Stuart, Burke, 
Wills, King, Gray, în Australia, cu Palliser în America, cu Cyril 
Graham, Wadington, Cummingham în India, cu Burton, Spake, 
Grant, Livingstone în Africa. 

Dar asta nu era destul; pentru Hatteras, aceşti călători mai 
mult perfecţionau decit descopereau; trebuia, deci, să se 
găsească ceva mai de seamă, iar John era gata chiar să 
inventeze o ţară, numai ca să aibă onoarea s-o descopere el. Or, 
dînsul remarcase că, dacă englezii nu alcătuiau majoritatea 
printre vechii descoperitori şi că, dacă trebuia să mergi înapoi 
pînă la Cook ca să poţi vorbi de Noua Caledonie, în 1774, şi 
despre insulele Sandwich unde a pierit el, în 1778, exista, totuşi, 
un colţ al globului asupra căruia aceştia păreau să-şi fi 
concentrat toate sforţările. 

E vorba tocmai de pămînturile şi mările boreale din nordul 
Americii. Într-adevăr, tabloul descoperirilor polare, arăta astfel: 

Noua Zemlia, descoperită de Willoughby în 1553 

Insula Weigatz, descoperită de Barrough în 1556 

Coasta de vest a Groenlandei, descoperită de Davis în 1585 

Strimtoarea Davis, descoperită de Davis în 1587 

Spitzberg, descoperit de Willoughby în 1596 

Golful Hudson descoperit de Hudson în 1610 

Golful Baffin descoperit de Baffin în 1616 

În timpul ultimilor ani, Hearne, Mackensie, John Ross, Parry, 
Franklin, Richardson, Beechey, James Ross, Back, Dease, 
Simpson, Rae, Ingliefield, Belcher, Austin, Kellet, Moore, Mac 
Clure, Kennedy, Mac Clintock explorară fără încetare aceste 
pămiînturi necunoscute. 

Se delimitaseră bine coastele nordice ale Americii, aproape 
că se descoperise Trecerea din nord-vest, dar nu era destul; se 


putea face mai mult şi acest mai mult John Hatteras încercase 
de două ori să-l obţină, echipînd două vase pe cheltuiala lui; 
voia să ajungă chiar la pol şi să încununeze astfel seria de 
descoperiri engleze printr-o încercare de cel mai mare răsunet. 

Scopul vieţii lui era, deci, să atingă polul. După o serie de 
călătorii destul de frumoase prin mările sudului, Hatteras 
încercă, pentru prima oară, în 1846, să se ridice spre nord prin 
marea Baffin, dar nu reuşi să treacă de 74 grade latitudine; 
călătorea cu sloop-ul Halifax; echipajul său a avut de suferit 
chinuri groaznice, iar John Hatteras a împins atit de departe 
aventuroasa lui temeritate, încît de atunci marinarii nu prea 
erau ispitiţi să înceapă iar asemenea expediţii, cu un şef ca el. 

Totuşi, în 1850, Hatteras reuşi să înroleze pe goeleta 
Farewell vreo douăzeci de oameni hotăriţi, dar hotăriţi mai ales 
datorită preţului mare plătit pentru îndrăzneala lor. Cu acel prilej 
intră doctorul Clawbonny în corespondenţă cu Hatteras, pe care 
nu-l cunoştea, şi ceru să facă parte din expediţie, dar postul de 
medic era ocupat, din fericire pentru doctor. 

Farewell, urmînd drumul pe care îl luase Neptun al lui 
Aberdeen, în 1817, se ridică la nord de Spitzberg pînă la 
paralela şaptezeci şi şase. Acolo fu silit să rămînă peste iarnă; 
dar suferinţele au fost atît de cumplite şi frigul atît de intens, 
încît nici un om din echipaj nu s-a mai întors în Anglia, afară 
numai de Hatteras, repatriat pe o balenieră daneză, după un 
marş de mai mult de două sute de mile peste gheţuri. Senzaţia 
stîrnită de înapoierea unui singur om din echipaj a fost uriaşă. 
Cine ar mai fi îndrăznit, de aici înainte, să-l mai urmeze pe 
Hatteras în încercările lui nebuneşti? Totuşi, el nu-şi pierduse 
nădejdea că va porni din nou. Tatăl lui, fabricantul de bere, muri 
iar el ajunse stăpiînul unei averi de nabab. 

In timpul acela se produse un eveniment geografic, care-i 
dădu lovitura cea mai dureroasă lui John Hatteras. 

Un bric, Advance, avînd la bord şaptesprezece oameni, 
echipat de comerciantul Grinnel, comandat de doctorul Kane şi 
trimis în căutarea lui sir John Franklin, se ridică, în 1853, prin 
marea Baffin şi strimtoarea Smith, pînă dincolo de optzeci şi 
două de grade latitudine boreală, mai aproape de pol decit toţi 
înaintaşii lui. 

Or, vasul era american. Grinnel era american şi Kane de 
asemenea. 


E lesne de înţeles că disprețul pentru yankei se transformă 
în ură în sufletul lui Hatteras; el hotări să-l depăşească cu orice 
preţ pe îndrăzneţul lui concurent şi să ajungă chiar la pol. 

De doi ani trăia incognito la Liverpool. Acolo trecea drept 
un marinar oarecare. A descoperit în Richard Shandon omul de 
care avea nevoie; i-a făcut propuneri printr-o scrisoare anonimă, 
lui, precum şi doctorului Clawbonny. 

Forward a fost construit, echipat, aprovizionat. Hatteras s-a 
ferit cu grijă să i se afle numele; n-ar fi găsit nici măcar un 
singur om care să-l însoţească. A hotărit să nu ia comanda 
bricului decît în împrejurările necesare şi numai atunci cînd 
echipajul său va fi ajuns destul de departe ca să nu mai poată 
da înapoi; avea la dispoziţie, aşa cum s-a văzut, posibilitatea de 
a oferi oamenilor săi atîţia bani, încît nici unul dintre ei nu ar fi 
refuzat să-l urmeze pînă la capătul lumii. 

Şi, într-adevăr, chiar la capătul lumii voia să meargă. Or, 
împrejurările devenind critice, John Hatteras nu mai şovăi să-şi 
dezvăluie identitatea. 

Cîinele lui, credinciosul Duk, tovarăşul călătoriilor sale pe 
apă, fu primul care să-l recunoască şi, din fericire pentru cei 
curajoşi, dar din nefericire pentru cei timizi, a rămas stabilit, 
fără putinţă de tăgadă, că John Hatteras era căpitanul lui 
Forward. 


Capitolul XIII 
PLANURILE LUI HATTERAS 


Apariţia acestui personaj îndrăzneţ a fost în mod diferit 
apreciată de echipaj. Unii au trecut imediat de partea lui, din 
dragoste pentru bani sau din îndrăzneală: alţii se resemnară să 
pornească în aventură, rezervindu-şi dreptul de a protesta mai 
tirziu; de altfel, să te împotriveşti unui asemenea om părea 
acum destul a greu. Fiecare se întoarse deci la postul său. Ziua 
de douăzeci mai era duminică, a fost o zi de odihnă pentru 
echipaj. 

In cabina căpitanului, avu loc un consiliu al ofiţerilor; 
participară Hatteras, Shandon, Wall, Johnson şi doctorul. 

— Domnilor, spuse căpitanul cu glasul lui blind, şi 


poruncitor în acelaşi timp, care-i era caracteristic. Cunoaşteţi 
planul meu de a merge pînă la pol; doresc să aflu părerea 
dumneavoastră în legătură cu această expediţie. Ce crezi 
despre ea, Shandon? 

— Eu nu sunt pus să am păreri, căpitane, răspunse 
Shandon, cu răceală, ci să mă supun. 

Hatteras nu se miră de răspunsul primit. 

— Richard Shandon, reluă el, la fel de rece, te rog să ne 
spui părerea asupra şanselor noastre de succes. 

— Ei, bine, căpitane, răspunse Shandon, faptele răspund în 
locul meu; încercările de acest fel au dat greş pînă în prezent; 
doresc ca noi să fim mai norocoşi. 

— Vom fi! lar dumneavoastră, domnilor, ce gindiţi? 

— În ceea ce mă priveşte, răspunse doctorul, socotesc că 
planul e realizabil căpitane; şi cum e evident că, într-o zi sau 
alta, nişte navigatori vor ajunge la Polul Nord, nu văd de ce 
n-am fi noi aceia. 

— Şi există motive să fim noi aceia, răspunse Hatteras căci 
ne-am luat toate măsurile în acest sens şi vom folosi şi 
experienţa înaintaşilor noştri. Şi, fiindcă veni vorba, Shandon, te 
rog să primeşti mulţumirile mele pentru grija pe care ai 
dovedit-o în echiparea vasului; e adevărat că există în rîndurile 
echipajului cîţiva zănatici pe care voi şti să-i pun la punct, dar, în 
general, nu pot decît să-ţi aduc laude. 

Shandon se înclină cu răceală. Poziţia lui pe Forward, pe 
care crezuse că-l va comanda, era falsă. Hatteras îl înţelese şi 
nu mai insistă. 

— Cit despre dumneavoastră, domnilor, continuă el 
adresîndu-se lui Wall şi lui Johnson, n-aş fi putut să-mi asigur 
concursul unor ofiţeri mai distinşi prin curajul şi experienţa lor. 

— Pe legea mea, căpitane, sunt omul dumitale, răspunse 
Johnson, şi, deşi expediţia mi se pare niţel cam îndrăzneață, te 
poţi bizui pe mine pînă la capă: 

— Şi pe mine la fel, spuse James Wall. 

— Cit despre dumneavoastră, doctore, vă cunosc meritele. 

— Ei, bine, atunci le cunoşti mai bine decît mine, răspunse 
doctorul cu vioiciune. 

— Şi acum, domnilor, spuse Hatteras, e bine să ştiţi pe ce 
fapte de necontestat se bizuie pretenţia mea de a ajunge la pol. 
În 1817, Neptun-ul lui Aberdeen s-a ridicat la nord de Spitzberg, 


pînă la paralela optzeci şi doi. În 1826, celebrul Parry, după cea 
de treia călătorie a sa în mările polare, pleacă de asemenea de 
la limba de pămînt de la Spitzberg şi, cu sănii-bărci, urcă pînă la 
o sută cincizeci de mile spre nord. În 1852, căpitanul Inglefield 
pătrunde în şenalul Smith, pînă la şaptezeci şi opt de grade şi 
treizeci şi cinci de minute latitudine. Toate aceste vase erau 
englezeşti şi au fost comandate de englezi, compatrioţii noştri. 
Aici Hatteras făcu o pauză. 

— Trebuie să mai adaug, continuă el cu un aer încurcat, ca 
şi cum i-ar fi venit greu să vorbească, trebuie să mai adaug că, 
în 1854, americanul Kane, comandînd bricul Advance, se ridică 
şi mai sus şi că locotenentul lui, Morton, înaintînd peste 
cîmpurile de gheaţă, a făcut să fluture pavilionul Statelor Unite 
dincolo de paralela optzeci şi doi. Acestea fiind spuse, nu voi 
mai reveni asupra lor. Or, ceea ce trebuie reţinut este că cei 
care au comandat Neptun, Entreprise Isabelle, Advance au 
constatat că, dincolo de aceste latitudini înalte, există un bazin 
polar absolut lipsit de gheţuri. 

— Lipsit de gheţuri! exclamă Shandon, întrerupîndu-l pe 
căpitan. E cu neputinţă! 

— Te rog să remarci, Shandon, continuă liniştit Hatteras, cu 
o scurtă fulgerare în priviri, că vă citez, în sprijinul celor spuse 
de mine, fapte şi nume. Voi mai adăuga că în timpul staţionării 
comandantului Penny, 1851, la malul canalului Wellington, 
locotenentul lui, Stewart, s-a trezit de asemenea în prezenţa 
unei mări libere şi că această particularitate a fost confirmată în 
timpul iernării lui sir Edward Belcher, în 1853, în golful 
Northumberland, la o latitudine de şaptezeci şi şase de grade şi 
cincizeci şi două de minute şi la o longitudine de nouăzeci şi 
nouă de grade şi douăzeci de minute; rapoartele sunt 
indiscutabile şi ar trebui să fii de rea credinţă ca să nu le admiţi. 

— Totuşi, căpitane, interveni din nou Shandon, datele 
acestea sunt atit de contradictorii... 

— Eroare, Shandon, eroare! exclamă doctorul Clawbonny. 
Datele acestea nu contrazic nici o afirmaţie ştiinţifică; căpitanul 
îmi va permite să ţi-o spun. 

— Poftim, doctore! răspunse Hatteras. 

— Ei bine, atunci te rog să asculţi, Shandon: rezultă în mod 
foarte clar, din datele geografice şi din studiul liniilor izoterme, 
că punctul cel mai friguros de pe glob nu este chiar la pol; ca şi 


punctul magnetic al pămîntului, el se îndepărtează de pol cu 
cîteva grade. Astfel, calculele lui Brewster, ale lui Bergham şi ale 
cîtorva fizicieni demonstrează că pe emisfera noastră există doi 
poli ai frigului: unul s-ar afla în Asia, la şaptezeci şi nouă de 
grade şi treizeci de minute latitudine nordică şi o sută douăzeci 
de grade longitudine estică; celălalt s-ar afla în America, la 
şaptezeci şi opt de grade latitudine nordică şi la nouăzeci şi 
şapte grade longitudine vestică. Cel care ne interesează este 
acesta din urmă şi, vezi dumneata, Shandon, dai de el la mai 
mult de douăsprezece grade sub pol. Şi atunci, te întreb, de ce 
la pol marea n-ar fi la fel de degajată de gheţuri cum poate fi în 
timpul verii la paralelele şaizeci şi şase, adică la sud de golful 
Baffin? 

— Bine zis, răspunse Johnson; domnul Clawbonny vorbeşte 
despre aceste lucruri ca un om de meserie. 

— Pare posibil, interveni James Wall. 

— Himere şi presupuneri! Pure ipoteze! replică Shandon cu 
încăpăţinare. 

— Ei, bine, Shandon, reluă Hatteras firul discuţiei, să luăm 
în considerare ambele cazuri: sau marea e liberă de gheţuri, sau 
nu e; în ambele ipoteze nimic nu ne poate împiedica să atingem 
polul. Dacă e liberă, Forward ne va duce într-acolo fără greutăţi; 
dacă e îngheţată, vom încerca aventura pe sănii. Veţi fi de acord 
cu mine că aşa ceva nu e cu neputinţă de realizat; odată ajunşi 
cu bricul nostru pînă la paralela optzeci şi trei, nu vom mai avea 
decit şase sute de mile* de făcut ca să atingem polul. 

— Şi ce mare lucru sunt şase sute de mile, spuse cu 
aprindere doctorul, cînd e neîndoios că un cazac, Alexis Markoff, 
a parcurs pe Oceanul îngheţat, de-a lungul coastei nordice a 
imperiului rusesc, cu sănii trase de cîini, o distanţă de opt sute 
de mile în douăzeci şi patru de zile? 

— Ai auzit, Shandon, răspunse Hatteras, şi te rog să-mi spui 
dacă nişte englezi pot face mai puţin decit un cazac? 

— Nu, desigur! exclamă înflăcăratul doctor. 

— Nu, desigur! repetă şeful de echipaj. 

— Ei bine, Shandon? întrebă căpitanul. 

— Căpitane, răspunse Shandon cu răceală, nu pot decit să 
repet primele mele cuvinte: mă voi supune. 

— Bine. Acum, continuă Hatteras, să ne gîndim la situaţia în 
care ne aflăm în momentul de faţă: suntem prinşi de gheţuri şi 


mi se pare cu neputinţă să putem intra anul acesta în 
strimtoarea Smith. lată, deci, ce se cuvine să facem (Hatteras 
desfăşură pe masă una din acele excelente hărţi publicate, în 
1859, din ordinul Amiralității): Vă rog să urmăriţi. Dacă 
strimtoarea Smith ne este închisă, nu la fel se întîmplă şi cu 
strimtoarea Lancastre, pe coasta de vest a mării Baffin; după 
părerea mea, ar trebui să înaintăm de-a lungul acestei strîmtori 
pînă la strîmtoarea Barrow şi de acolo, pînă la insula Beechey; 
drumul a fost parcurs de o sută de ori, de nave cu vele; aşadar, 
nu vom avea încurcături cu un bric cu elice. Odată ajunşi la 
insula Beechey, vom merge de-a lungul canalului Wellington, cît 
mai departe cu putinţă, spre nord, pînă la ieşirea din acel şenal 
care face legătura dintre canalul Wellington şi Canalul Reginei, 
chiar în locul în care a fost văzută marea liberă. Or, suntem abia 
la 20 mai; într-o lună, dacă împrejurările ne sunt favorabile, vom 
fi atins acest punct, iar de acolo ne vom avinta spre pol. Ce 
părere aveţi, domnilor? 

— Fără îndoială că e singurul drum pe care îl putem urma, 
răspunse Johnson. 

— Ei bine, îl vom urma şi începînd chiar de miine. Duminica 
aceasta să fie consacrată odihnei. 

— Am înţeles, căpitane, răspunse Shandon, care ieşi 
împreună cu locotenentul şi cu şeful echipajului. 

— Doctore, făcu John Hatteras, arătîndu-l pe Shandon, iată 
un om jignit, pe care l-a nenorocit orgoliul; nu mai pot să mă 
bizui pe el. 

A doua zi dis-de-dimineaţă, căpitanul ordonă ca piroga să 
fie coborită pe mare; plecă apoi să cerceteze aisbergurile din 
bazin, a căror lăţime nu depăşea două sute de yarzi. 

El observă chiar că, în urma unei lente presiuni a gheţurilor, 
bazinul ameninţa să se strimteze; era, deci,nevoie urgentă să se 
facă o spărtură pentru ca vasul să nu fie strivit în menghina 
formată de munţii de gheaţă. Judecînd după mijloacele folosite 
de Hatteras, se vedea bine că era un om energic: mai întîi 
dispuse să se taie trepte în zidul îngheţat şi ajunse în vîrful unui 
aisberg; de acolo îşi dădu seama că i-ar fi uşor să-şi croiască un 
drum spre sud-vest; conform ordinelor date de el, se săpă o 
galerie pînă aproape de centrul muntelui, unde urma să fie 
plasată o încărcătură de explozibili; treaba aceasta, făcută în 
mare viteză, s-a terminat luni. 


Hatteras nu se putea bizui pe cartuşele cu explozive cu opt 
pînă la zece livre de pulbere, a căror acţiune ar fi fost nulă 
asupra unor asemenea blocuri; ele nu erau bune decit să spargă 
cîmpurile de gheaţă; dispuse, deci, să se introducă o cantitate 
de o mie de livre de pulbere într-o mină, a cărei rază de 
propagare a fost calculată cu grijă. Această mină era prevăzută 
cu un fitil lung, îmbrăcat în gutapercă şi care ajungea pînă afară. 
Galeria a fost umplută apoi cu zăpadă şi cu blocuri de gheaţă, 
pe care frigul din noaptea următoare trebuia să le facă tari ca 
granitul. Într-adevăr, temperatura, sub influenţa vîntului de 
răsărit, cobori la douăsprezece grade Fahrenheit. 

A doua zi la ora şapte, Forward era sub presiune, gata să 
profite de cea mai mică posibilitate de ieşire. Johnson fu 
însărcinat să dea foc minei; lungimea fitilului fusese calculată 
astfel, încît să ardă timp de o jumătate de oră pînă la aprinderea 
pulberii. Johnson avea, deci, suficient timp să se înapoieze la 
bord; într-adevăr, la zece minute după ce executase ordinele lui 
Hatteras, era din nou la postul lui. 

Echipajul stătea pe punte, vremea era uscată şi cerul destul 
de limpede: ninsoarea încetase. Hatteras, în picioare pe dunetă, 
împreună cu Shandon şi cu doctorul cronometrau timpul. 

La ora opt şi treizeci şi cinci se auzi o explozie surdă şi mult 
mai puţin zgomotoasă decit era de aşteptat. Profilul munţilor fu 
modificat brusc, ca după un cutremur de pămînt; un fum gros şi 
alb ţişni spre cer la o înălţime considerabilă şi crăpături lungi 
brăzdară flancurile  aisbergului, a cărui parte superioară, 
proiectată la mare distanţă, căzu înapoi sub formă de 
sfărimături în jurul lui Forward. 

Dar şenalul nu era încă liber; uriaşe blocuri de gheaţă, 
proptite de munţii învecinaţi, rămîneau suspendate în aer şi 
exista pericolul ca bazinul să se închidă prin căderea lor. 

Hatteras aprecie situaţia dintr-o ochire. 

— Wolsten! strigă el. Armurierul veni în grabă. 

— La ordin! răspunse acesta. 

— Încărcaţi tunul din prova cu o încărcătură triplă şi 
îndesaţi fultuiala cît mai tare cu putinţă, spuse Hatteras. 

— Aşadar, vom ataca muntele cu ghiulele de tun? întrebă 
doctorul. 

— Nu, răspunse Hatteras. E inutil. Nu cu ghiulele, ci cu o 
triplă încărcătură de pulbere. Repede! 


În cîteva clipe, tunul a fost încărcat. 

— Ce vrea să facă fără ghiulea? întrebă Shandon printre 
dinţi. 

— Vom vedea imediat, răspunse doctorul. 

— Suntem gata, căpitane, anunţă Wolsten. 

— Bine, răspunse Hatteras. Brunton, strigă el către 
mecanic, atenţie! Cîteva învirtituri de elice înainte! 

Brunton dădu drumul la vapori şi elicea se puse în mişcare; 
Forward se apropie de muntele minat. 

— Ţintiţi bine în direcţia şenalului! strigă căpitanul către 
armurier. Acesta se supuse; cînd bricul nu mai era decit la o 
distanţă de jumătate de ancablură, Hatteras strigă: 

— Foc! 

O detunătură formidabilă urmă ordinului, iar blocurile, 
zdruncinate de zguduitura produsă în atmosferă, au fost 
aruncate brusc, în mare. Această agitaţie a păturilor atmosferice 
a fost suficientă. 

— Cu toată presiunea, Brunton! strigă Hatteras. Drept în 
şenal, Johnson! Johnson era la cîrmă; bricul, împins de elicea lui, 
care se înşuruba în valurile spumegiînde, se aviîntă în mijlocul 
şenalului degajat de gheţuri. Era şi timpul. Forward de-abia 
reuşise să treacă prin această deschizătură, cînd porţile 
închisorii fură din nou zăvorite în urma lui. 

A fost un moment palpitant; o singură inimă bătea puternic 
şi calm, aceea a căpitanului. 

Uluit de manevra făcută, echipajul nu-şi putu reţine un 
strigăt: 

— Ura, pentru John Hatteras! 


Capitolul XIV 
EXPEDIȚIE ÎN CĂUTAREA LUI FRANKLIN 


În ziua de miercuri, 23 mai, Forward îşi reluă aventuroasa 
lui călătorie pe mare, navigind cu îndemiînare în zig-zag 
împotriva vîntului, printre pack-uri şi aisberguri, cu ajutorul 
vaporilor, această forţă docilă care le-a lipsit atitor navigatori ai 
mărilor polare; părea că se joacă printre obstacolele acestea 
mişcătoare; s-ar fi spus că simţea mîna unui stăpîn priceput şi, 


ca un cal stăpinit de un călăreț dibaci, se supunea voinţei 
căpitanului său. 

Temperatura era din nou în creştere. Termometrul arăta la 
ora şase dimineaţa douăzeci şi şase de grade, la şase seara 
douăzeci şi nouă de grade, şi la miezul nopţii douăzeci şi cinci 
de grade Fahrenheit; vîntul sufla uşor dinspre sud-est. 

Joi, către ora trei dimineaţa, Forward ajunse în dreptul 
golfului Possession, pe coasta Americii, la intrarea în strimtoarea 
Lancastre; curind se zări capul Burney. Ciţiva eschimoşi se 
îndreptară spre vas, dar Hatteras nu-şi acordă răgazul de a-i 
aştepta. 

Virfurile de la Byam-Martin, care domină capul Liverpool, 
lăsate în babord, se pierdură în ceața serii; aceasta îl împiedică 
să repereze capul Hay, a cărui limbă de pămînt, foarte joasă de 
altfel, se confundă cu gheţurile de pe coaste, circumstanţă care 
face adesea foarte grea determinarea hidrografică a mărilor 
polare. 

Puffinii, rațele sălbatice, pescăruşii albi se arătau în număr 
foarte mare. Latitudinea, conform calculelor, era 74*01', iar 
longitudinea, după cronometru, 77*15'. 

Scufiţele de zăpadă ale Munţilor Ecaterinei şi ai Elisabetei 
apăreau pe deasupra norilor. 

Vineri, la ora şase, capul Warender fu depăşit pe partea 
dreaptă a strimtorii, iar în babord depăşiră Admiralty-iInlet, golf 
puţin explorat de navigatori, care se grăbeau îndeobşte să se 
îndrepte spre vest. Marea deveni destul de agitată şi adesea 
valurile măturau puntea bricului aruncîind pe ea bucăţi de 
gheaţă. Pămiînturile coastei nordice ofereau privirilor peisaje 
ciudate, cu platourile lor înalte, aproape netede, care făceau să 
se răsfrîingă razele soarelui. 

Hatteras ar fi vrut să navigheze de-a lungul pămiînturilor 
nordice, ca să ajungă cît mai repede la insulele Beechey şi la 
intrarea în canalul Wellington; dar o banchiză care nu se mai 
termina îl obliga, spre marea lui neplăcere, să treacă prin 
şenalele din sud. 

Acesta a fost motivul pentru care, la 26 mai, în mijlocul 
unei neguri brăzdate de ninsoare, Forward se găsea la travers 
de capul York; un munte de o mare înălţime şi aproape 
perpendicular îi înlesni să-l recunoască. Vremea înseninindu-se 
puţin, soarele apăru o clipă către prînz şi îngădui să se 


procedeze la calcule destul de exacte: 74*4' latitudine şi 84*23' 
longitudine. Forward se afla, aşadar, la extremitatea strimtorii 
Lancastre. 

Hatteras îi arătă doctorului, pe hărţile sale, drumul parcurs 
şi cel pe care urmau să-l mai facă. Poziţia bricului era 
interesantă în momentul acela. 

— AŞ fi preferat, spuse el, să mă găsesc mai la nord; dar de 
unde nu-i, nici Dumnezeu nu cere; vedeţi dumneavoastră iată 
situaţia noastră exactă. Căpitanul marcă un punct pe harta lui, 
la mică distanţă de capul York. Ne aflăm în mijlocul acestei 
răscruci bătută de toate vînturile, unde se adună apele din 
strimtoarea Lancastre, din strimtoarea Barrow, din canalul 
Wellington şi din Canalul Regentului; e un punct la care au ajuns 
obligator toţi navigatorii de pe aceste mări. 

— Ei bine, răspunse doctorul, aceasta trebuie să-i fi pus în 
grea cumpănă; e o adevărată răscruce, aşa cum spui, unde vin 
să se întretaie patru drumuri mari, dar nu văd stilpii care să 
indice drumul bun! Cum au procedat oare Parry, Ross, Franklin? 

— Ei n-au procedat în nici un fel, ei s-au lăsat duşi de 
întîmplare. N-aveau de ales, vă asigur; strimtoarea Barrow ba se 
închidea pentru unul, ba, în anul următor, se deschidea pentru 
altul; ba vasul se simţea inevitabil tîrît spre Canalul Regentului. 
Datorită tuturor acestora, prin forţa lucrurilor, s-a ajuns ca pînă 
la urmă să fie cunoscute aceste mări atît de încurcate. 

— Ce regiune ciudată! făcu doctorul privind harta. Cit, e de 
ciopirţit totul pe aici, tăiat fărimiţat, fără nici o ordine, fără nici o 
logică! Ai zice că pămînturile din vecinătatea Polului Nord n-ar fi 
atit de îmbucătăţite decit ca să facă apropierea de ele cît mai 
grea, în timp ce pe cealaltă emisferă ele se termină prin limbi de 
pămînt netede şi îngustate, aşa cum sunt capul Horn, Capul 
Bunei-Speranţe şi Peninsula Indiană. Oare viteza mai mare de la 
Ecuator a modificat astfel lucrurile, în timp ce pămînturile 
situate la extremităţi, încă fluide în primele zile ale lumii, nu 
s-au putut condensa, nu s-au putut strînge la un loc, din lipsa 
unei rotații destul de rapide? 

— Asta trebuie să fie, căci există o logică pe lume şi nimic 
nu s-a făcut fără anumite cauze pe care creatorul îngăduie 
uneori savanților să le descopere; aşadar, doctore, folosiţi-vă de 
această permisiune. 

— Din nefericire, voi fi modest, căpitane. Dar ce vint 


îngrozitor bate prin strimtoarea asta! adăugă doctorul 
trăgindu-şi cît mai tare gluga pe cap. 

— Da, vintul de nord bintuie mai ales prin părţile astea şi ne 
abate din drum. 

— El ar trebui totuşi să respingă gheţurile spre sud şi să 
lase drumul liber. 

— Ar trebui, doctore, dar vîntul nu face întotdeauna cea ce 
trebuie. Vedeţi, banchiza pare de nepătruns. Vom încerca să 
ajungem la insula Griffith, apoi să ocolim insula Cornwallis ca să 
ajungem la Canalul Reginei, fără să trecem prin canalul 
Wellington. Şi, totuşi, vreau neapărat să ajung la insula 
Beechey, ca să-mi împrospătez acolo provizia de cărbuni. 

— Cum adică? întrebă doctorul mirat. 

— Nimic mai simplu: din ordinul Amiralității, mari provizii au 
fost  înmagazinate pe această insulă pentru asigurarea 
expedițiilor viitoare şi, cu toate că, în august 1859, căpitanul 
Mac Clintock se poate să fi luat din ele, vă asigur că au mai 
rămas şi pentru noi. 

— În realitate, spuse doctorul, ţinuturile acestea au fost 
explorate timp de cincisprezece ani şi, pînă în ziua în care a fost 
dobîndită proba sigură a pieirii lui Franklin, Amiralitatea a 
menţinut mereu cîte cinci sau şase vase în aceste mări. Dacă nu 
mă înşel, chiar insula Griffith pe care o văd aici pe hartă, 
aproape de răscrucea drumurilor navigabile, a devenit locul de 
întîlnire al navigatorilor. 

— E adevărat, doctore, iar nefericita expediţie a lui Franklin 
a dus la cunoaşterea acestor ţinuturi îndepărtate. 

— Ai dreptate, căpitane, căci numeroase au fost expedițiile 
de la 1845 încoace. Abia în 1848 lumea s-a alarmat de dispariţia 
lui Erebus şi a lui Terror, cele două vase ale lui Franklin. Atunci a 
fost văzut bătrînul prieten al amiralului, doctorul Richardson, în 
vîrstă de şaptezeci de ani, pornind în grabă mare spre Canada şi 
urcînd în susul rîului Coppermine, pînă la marea polară; pe de 
altă parte, James Ross, comandantul lui Enterprise şi 
Investigator, întinde velele la Uppernawik, în 1848, şi soseşte la 
capul York, unde ne aflăm în momentul de faţă. In fiecare zi, 
aruncă în mare cite un butoi conținînd hirtii menite să facă 
cunoscută poziţia în care se află; pe timp de ceaţă trage cu 
tunul, noaptea lansează rachete şi aprinde focuri bengale, avînd 
grijă să meargă întotdeauna cu velatura redusă; în sfîrşit, 


iernează în portul Leopold, de la 1848 la 1849; acolo pune mîna 
pe un număr mare de vulpi albe, le prinde de git zgărzi de 
aramă, pe care erau gravate indicaţii cu privire la situaţia 
navelor şi a depozitelor de alimente, şi le împrăştie în toate 
direcţiile; apoi, în primăvară, începe să cerceteze coastele de la 
North-Sommerset pe sănii, trecînd prin pericole şi lipsuri, care 
au făcut din toţi aceşti oameni nişte bolnavi sau infirmi, clădind 
cairn-uri* în care închideau cilindri de aramă cu datele care să 
permită regăsirea expediției pierdute; în timpul absenței sale, 
locotenentul Mac Clure explora fără rezultat coastele nordice ale 
strimtorii Barrow. E de remarcat, căpitane, că James Ross avea 
în subordinele sale doi ofiţeri meniţi să devină vestiți mai tîrziu, 
pe Mac Clure, care străbătu Trecerea din nord-vest, şi pe Mac 
Clintock care descoperi rămăşiţele lui Franklin. 

— Şi care sunt astăzi doi căpitani, doi vrednici englezi; 
continuaţi, doctore, istoria acestor mări, pe care o cunoaşteţi 
atit de bine; avem întotdeauna de cîştigat din povestirea acestor 
încercări îndrăzneţe. 

— Ei bine, ca să terminăm cu James Ross, voi adăuga că el 
a încercat să ajungă ceva mai la vest de insula Melville; dar era 
cît pe ce să îşi piardă vasele şi, prins de gheţuri, fu tras înapoi, 
fără voia lui, pînă în marea Baffin. 

— Tras înapoi, spuse Hatteras, încruntîndu-se, tras înapoi 
fără voia lui! 

— Nu descoperise nimic, spuse doctorul în continuare; 
începînd din acel an, 1850, navele engleze n-au mai încetat să 
brăzdeze mările şi a fost promisă o primă de douăzeci de mii de 
livre oricărei persoane care ar descoperi echipajele lui Erebus şi 
Terror. Încă din anul 1848, căpitanii Kellet şi Moore, care 
comandau vasele Herald şi Plover, încercau să pătrundă prin 
strimtoarea Behring. Voi adăuga că, în timpul anilor 1850 şi 
1851, căpitanul Austin ierna pe insula Cornwallis, căpitanul 
Penny explora cu vasele Assistance şi Resolute canalul 
Wellington, bătrînul John Ross, eroul polului magnetic, plecă din 
nou pe iahtul Felix în căutarea prietenului său, bricul 
Prince-Albert făcu o primă călătorie pe cheltuiala lady-ei Franklin 
şi, în fine, două vase americane, expediate de Grinnel, cu 
căpitanul Haven, tirite dincolo de canalul Wellington, fură 
aruncate în strimtoarea Lancastre. În acel an, Mac Clintock, pe 
atunci locotenentul lui Austin, ajunse pînă la insula Melville şi la 


capul Dundas, puncte extreme atinse de Parry în 1819, şi tot în 
acel an s-au găsit pe insula Beechey urmele iernatului lui 
Franklin în 1845. 

— Da, răspunse Hatteras, trei dintre marinarii lui au fost 
îngropaţi acolo, trei oameni mai norocoşi decît ceilalţi! 

— Din 1851 pînă în 1852, continuă doctorul, aprobînd cu un 
gest observaţia lui Hatteras, îl vedem pe Prince-Albert pornind în 
a doua sa călătorie, cu locotenentul francez Bellot; iernează la 
Batty Bay, în Strimtoarea Prințului Regent, explorează 
sud-vestul lui Sommerset şi porneşte în recunoaştere pe coaste, 
pînă la capul Walker. În timpul acesta Entreprise şi Investigator, 
care se înapoiaseră în Anglia, treceau sub comanda lui Collinson 
şi a lui Mac Clure şi se întîlneau cu Kellet şi Moore în strimtoarea 
Behring; în timp ce Collinson se înapoia să ierneze la Hong 
Kong, Mac Clure mergea înainte şi, după trei iernaturi, din 1850 
pînă în 1851, din 1851 pînă în 1852, din 1852 pînă în 1853, 
descoperi Trecerea din nord-vest, fără să afle nimic despre 
soarta lui Franklin. Din 1852 pînă în 1853,0 nouă expediţie, 
alcătuită din trei  bastimente cu vele, Assistance, Resolute, 
North-Star, şi din două vase cu vapori, Pionnier şi Intrepide, îşi 
întinse velele sub comanda lui sir Edward Belcher, avîndu-l pe 
căpitanul Kellet drept secund; sir Edward trecu prin canalul 
Wellington, iernă în golful din Northumberland şi străbătu 
coasta, în timp ce Kellet, ajungînd pînă la Bridport, în insula 
Melville, explora fără succes această parte a ținuturilor boreale. 
Dar atunci se zvoni în Anglia că două vase, abandonate în 
mijlocul gheţurilor, fuseseră zărite nu departe de coastele Noii 
Scoţii. Imediat, lady Franklin echipează micul steamer* cu elice 
Isabelle, iar căpitanul Inglefield, după ce înaintase prin golful 
Baffin pînă la limba de pămînt Victoria, pe la paralela optzeci, se 
înapoie în insula Beechey, fără mai mult succes. La începutul 
anului 1855, americanul Grinnel finanţează o nouă expediţie, iar 
doctorul Kane, încercînd să pătrundă pînă la pol... 

— Dar n-a făcut-o, exclamă Hatteras cu violenţă, slavă 
Domnului! Ceea ce n-a făcut el, vom face noi! 

— Ştiu asta, căpitane, şi dacă vorbesc despre ea, e din 
cauză că această expediţie se leagă prin forţa împrejurărilor de 
cele pornite în căutarea lui Franklin. De altfel, n-a avut nici un 
rezultat. Era să omit să vă spun că Amiralitatea, considerînd 
insula Beechey ca pe un loc de întîlnire a expedițiilor, însărcina 


în 1853 steamer-ul Phoenix, sub comanda căpitanului Inglefield, 
să transporte provizii acolo; căpitanul plecă împreună cu 
locotenentul Bellot şi-l pierdu pe acest brav ofiţer care, pentru a 
doua oară, îşi punea devotamentul în serviciul Angliei; putem 
avea amănunte cu atît mai precise asupra catastrofei, cu cît 
Johnson, şeful nostru de echipaj, a fost martor al acestei 
nenorociri. 

— Locotenentul Bellot era un brav francez, spuse Hatteras, 
iar memoria lui e cinstită în Anglia. 

— Atunci, reluă doctorul povestirea, vasele din escadra 
Belcher, încep să se întoarcă treptat; nu toate, căci sir Edward 
trebui să-l abandoneze pe Assistance, în 1854, tot aşa cum Mac 
Clure făcuse cu Investigator, în 1853. In vremea aceasta, 
doctorul Rae, printr-o scrisoare datată cu 29 iulie 1854 şi 
expediată din Repulse-Bay, unde ajunsese prin America, făcu 
cunoscut că eschimoşii din ţinutul Regele Wilhelm posedau 
diferite obiecte care proveneau de pe Erebus şi de pe Terror; nu 
mai era posibilă în cazul acesta nici o îndoială cu privire la 
soarta expediției; Phoenix, North-Star şi vasul lui Collinson se 
înapoiară în Anglia; n-a mai rămas nici un bastiment englez pe 
mările arctice. Dar dacă guvernul părea să-şi fi pierdut orice 
speranţă, lady Franklin continua să mai spere şi, din rămăşiţele 
averii sale, echipă vasul Fox, comandat de Mac Clintock; el 
plecă în 1857, iernă în ţinuturile în care ne-ai apărut dumneata, 
căpitane, ajunse pînă la insula Beechey, la 11 august 1858, 
iernă a doua oară în strimtoarea Bellot, îşi reluă cercetările în 
februarie 1859, la 6 mai descoperi documentul care nu mai lăsa 
îndoieli asupra soartei lui Erebus şi a lui Terror şi se înapoie în 
Anglia la sfîrşitul aceluiaşi an. lată tot ce s-a întîmplat timp de 
cincisprezece ani prin aceste ţinuturi ale morţii şi, de la 
înapoierea lui Fox, nici un vas nu s-a mai întors să-şi încerce 
norocul prin aceste mări primejdioase! 

— Ei bine, noi ni-l vom încerca! răspunse. Hatteras. 


Capitolul XV 
FORWARD E ARUNCAT DIN NOU SPRE SUD 


Spre seară se însenină, iar pămîntul se putea desluşi cu 


claritate între capul Sepping şi capul Clarence, care înaintează 
spre est, apoi spre sud şi e legat de coasta de vest printr-o 
limbă de pămînt destul de joasă. Marea era liberă de gheţuri la 
intrarea în Strîmtoarea Regentului, dar, ca şi cum ar fi vrut să-i 
bareze drumul spre nord lui Forward, se formase o banchiză de 
nepătruns dincolo de portul Leopold. 

Hatteras, foarte contrariat, dar fără să lase să se vadă 
acest lucru, trebui să recurgă la explozibil ca să forţeze intrarea 
în portul Leopold; ajunse acolo la prînz, duminică 27 mai; bricul 
a fost puternic ancorat de nişte aisberguri mari, care aveau 
stabilitate şi erau tari şi puternice ca stînca. 

Imediat, căpitanul, urmat de doctor, de Johnson şi de cîinele 
său Duk, se avintă pe gheaţă şi nu Întîrzie să dea de pămînt. 
Duk zburda de bucurie; de altfel, după ce-l recunoscuse pe 
căpitan, devenise foarte sociabil şi foarte blind, păstrînd pică 
anumitor oameni din echipaj, pe care stăpiînul lui nu-i iubea mai 
mult ca el. 

Portul era deblocat de gheţurile pe care vînturile de est le 
îngrămădesc de obicei acolo; malurile drepte prezentau în 
partea lor superioară graţioase ondulaţii de zăpadă. Casa şi 
farul, construite de James Ross, se mai păstrau încă într-o 
oarecare măsură, dar proviziile păreau să fi fost prădate de 
vulpile sau chiar de urşii ale căror urme proaspete se mai 
puteau vedea; mîna oamenilor nu părea să fi fost străină de 
această devastare; se mai vedeau citeva resturi de colibe de 
eschimoşi pe malul golfului. Cele şase morminte care închideau 
în ele trupurile a şase dintre marinarii de pe Enterprise şi 
Investigator se zăreau ca nişte movile; ele fuseseră respectate 
de prădalnici, oameni sau animale. 

Punînd piciorul pentru prima dată pe aceste păminturi 
boreale, doctorul încerca o adevărată emoție. Nu ne putem 
închipui sentimentele de care e cuprinsă o inimă la vederea 
acestor resturi de case, de corturi, de colibe, de magazii, pe 
care natura le conservă atît de minunat în ţările reci. 

— lată, spuse el către cei care-l însoțeau, acesta-i locul pe 
care însuşi James Ross l-a numit Tabăra Refugiului! Dacă 
expediţia lui Franklin ar fi ajuns pînă în acest loc, ea ar fi fost 
salvată. lată maşina cu vapori care a fost abandonată chiar aici 
şi soba plasată pe o platformă, la care echipajul lui Prince-Albert 
s-a încălzit în 1851; lucrurile au rămas aşa cum au fost şi s-ar 


putea crede că Kennedy, căpitanul vasului, a părăsit ieri acest 
port primitor. lată şalupa care l-a adăpostit timp de citeva zile, 
pe el şi pe ai săi, căci acest Kennedy, despărţit de vasul lui, a 
fost cu adevărat salvat de locotenentul Bellot, care a înfruntat 
frigul lui octombrie ca să ajungă pînă la el. 

— Un vrednic şi respectabil ofiţer, pe care l-am cunoscut, 
spuse Johnson. 

În timp ce doctorul căuta, cu entuziasmul unui anticar, 
urmele precedentelor iernaturi, Hatteras se ocupa cu adunarea 
proviziilor şi a combustibilului care nu se găseau decit într-o 
cantitate foarte mică. Ziua următoare a fost folosită pentru 
transportarea lor la bord. Doctorul cutreiera regiunea, fără să se 
îndepărteze prea mult de vas şi desena obiectivele cele mai 
demne de luat în seamă. Temperatura creştea treptat; zăpada 
îngrămădită începea să se topească. Doctorul îşi făcu o colecţie 
destul de completă de păsări din nord ca: pescăruşi, cufundări, 
molly-nochtes, nişte rațe cu puf care seamănă cu rațele 
obişnuite, albe pe piept şi pe spate, albastre pe burtă, cu partea 
de sus a capului albastră, iar restul penelor albe, cu cîteva 
nuanţe de verde; multe din ele pierduseră la data aceea puful 
frumos de care se servesc masculul şi femela ca să-şi vătuiască 
cuibul. Doctorul zări de asemenea nişte foci mari respirînd la 
suprafaţa gheții, dar nu putu împuşca niciuna. În timpul acestor 
excursii, el descoperi piatra mareelor, pe care sunt gravate 
următoarele semne: 

E.I. 

1849 
care indica trecerea pe acolo a lui Entreprise şi a lui 
Investigator; ajunse pînă la capul Clarence, chiar în locul în care 
John şi James Ross, în 1833, aşteptau cu atita nerăbdare 
dezgheţul. Pămîntul era presărat cu oase şi cranii de animale şi 
se mai vedeau încă urmele locuinţelor de eschimoşi. 

Doctorul avusese ideea de a ridica un cairn în portul 
Leopold, în care să lase o însemnare despre trecerea lui Forward 
şi scopul expediției. Dar Hatteras s-a opus în mod ferm la acest 
lucru; nu voia să rămînă după el urme de care ar fi putut să se 
folosească vreun concurent. 

În ciuda motivelor sale serioase, doctorul fu silit să cedeze 
în faţa voinţei căpitanului. Shandon n-a fost dintre ultimii care 
să dezaprobe această încăpăţinare, căci, în caz de catastrofă, 


nici un vas n-ar fi putut să pornească în ajutorul lui Forward. 

Hatteras n-a vrut să se supună acestor argumente. 
Operaţiile de încărcare terminîndu-se luni seara, el mai încercă 
o dată să se ridice spre nord, forţînd banchiza, dar, după eforturi 
periculoase, trebui să se resemneze şi să coboare din nou pe 
Canalul Regentului; nu voia cu nici un preţ să rămînă în portul 
Leopold, care, deşi deschis astăzi, miine putea să fie închis 
printr-o deplasare neaşteptată a ice-field-urilor, fenomen foarte 
obişnuit prin mările acestea şi de care navigatorii trebuie cu 
deosebire să se ferească. 

Dacă Hatteras nu lăsa ca neliniştile sale să se manifeste 
faţă de ceilalţi, în sufletul lui le simţea cu o violenţă extremă. 
Voia să meargă spre nord şi era silit să meargă spre sud! Unde 
va ajunge în felul acesta? Avea oare să dea înapoi pînă la 
Victoria-Harbour, în golful Boothia, unde iernase sir John Ross în 
1833, ca apoi să găsească strimtoarea Bellot, liberă la vremea 
aceea, şi, ocolind North-Sommerset, să urce spre strimtoarea 
Peel? Sau, curînd, se va vedea strîns de gheţuri timp de mai 
multe ierni, ca şi înaintaşii săi, şi obligat să-şi sleiască forţele şi 
să se epuizeze? 

Capul îi vuia de toate aceste temeri, dar trebuia luată o 
hotărire; ordonă schimbarea de drum şi o luă spre sud. Canalul 
Regentului păstrează o lărgime aproape uniformă de la portul 
Leopold pînă la golful Adelaide. Forward înainta repede printre 
sloiuri, mai favorizat decit vasele care-l precedaseră, dintre care 
cea mai mare parte pierduseră o lună întreagă ca să coboare 
acest canal, chiar într-un anotimp mai favorabil; e drept că 
aceste vase, afară de Fox, nefiind înzestrate cu maşină cu 
vapori, aveau de suportat capriciile unui vînt nesigur şi adesea 
potrivnic. 

Echipajul se arătă, în general, încîntat să părăsească 
regiunile boreale; nu prea părea să guste planul de a atinge 
polul; era înclinat să se sperie de hotărîrile lui Hatteras, a cărui 
îndrăzneală binecunoscută nu avea nimic liniştitor. Hatteras 
încerca să profite de toate ocaziile ca să meargă înainte, oricare 
ar fi fost consecinţele. Şi totuşi, în mările boreale e bine să 
înaintezi dar trebuie să-ţi păstrezi mereu poziţia şi să nu te pui 
în situaţia periculoasă de a o pierde. 

Forward mergea cu toată viteza; fumul lui negru se răsucea 
în spirale deasupra virfurilor strălucitoare ale aisbergurilor; 


vremea era în necontenită schimbare, trecînd cu repeziciune de 
la frig uscat la neguri cu ninsoare. Bricul, cu un pescaj slab, se 
ţinea aproape de coasta de vest; Hatteras nu voia să scape 
intrarea în strimtoarea Bellot, căci golful Boothia nu are altă 
ieşire la sud decit strimtorile Fury şi Hecla, nu prea cunoscute; 
golful acesta se transforma, deci, într-o fundătură dacă lăsau să 
le scape strimtoarea Bellot, sau dacă ea devenea de netrecut. 

Seara, Forward se afla în faţa golfului Elwin, pe care l-au 
recunoscut după stîncile înalte, perpendiculare, din jur; marţi 
dimineaţa zăriră golful Batty unde, la 10 septembrie 1851, 
Prince-Albert a ancorat pentru un lung iernat. 

Doctorul, cu luneta la ochi, cerceta cu interes. Din acest 
punct s-au răspîndit expedițiile care au stabilit configuraţia 
geografică a North-Sommerset-ului. Era senin şi se puteau 
distinge albiile adinci ale torentelor de care e înconjurat golful. 

Doctorul şi maistrul Johnson erau poate singurii care se 
interesau de aceste ţinuturi pustii. Hatteras, mereu aplecat 
asupra hărților sale, vorbea puţin; devenea din ce în ce mai 
taciturn pe măsură ce bricul înainta spre sud; adesea se urca pe 
dunetă, şi de acolo, cu braţele încrucişate, cu privirea pierdută 
în spaţiu, rămînea ore întregi fixînd orizontul. Ordinele lui, dacă 
le dădea, erau scurte şi aspre. Shandon păstra o tăcere 
îngheţată, şi, încet, încet, retrăgîndu-se înainte, nu mai avu cu 
Hatteras decit relaţiile impuse de nevoile de serviciu; James Wall 
îi rămiînea devotat lui Shandon şi-şi potrivea purtările după ale 
lui. Restul echipajului era în aşteptarea evenimentelor, gata să 
le folosească în propriul său interes. La bord nu mai exista acea 
unitate de gîndire, acea comunitate de idei, atît de necesară 
pentru aducerea la îndeplinire a faptelor mari. 

Hatteras o ştia bine. În timpul zilei, văzură două balene 
gonind cu viteză spre sud; au văzut de asemenea un urs alb 
care a fost salutat cu cîteva lovituri de puşcă, fără vreun succes 
vizibil. Căpitanul cunoştea preţul unei ore pierdute în asemenea 
împrejurări, şi nu permise ca animalul să fie urmărit. 

Miercuri dimineaţa, extremitatea Canalului Regentului fu 
depăşită; unghiul pe care-l făcea coasta de vest era urmat de o 
profundă curbură a pămîntului. Consultîndu-şi harta, doctorul 
recunoscu limba de pămînt Sommerset-House sau Fury. 

— lată, îi spuse el interlocutorului său obişnuit, chiar locul 
unde s-a pierdut primul vas englez trimis la 1815 în aceste ape, 


în timpul celei de a treia călătorii pe care o făcea Parry la pol; 
Fury a fost în aşa hal avariat de gheţuri în timpul celei de a doua 
iernări, încît echipajul a trebuit să-l părăsească şi să se întoarcă 
în Anglia cu Hecla, vas, cu care venise împreună. 

— E un avantaj neîndoios să ai un al doilea vas, răspunse 
Johnson; e o măsură de prevedere pe care navigatorii polari nu 
trebuie s-o nesocotească; dar căpitanul Hatteras nu e omul care 
să se încurce cu un tovarăş de drum. 

— Oare-l socoţi imprudent, Johnson? întrebă doctorul. 

— Eu? Nu-l socotesc în nici un fel, domnule Clawbonnny. 
lată, uitaţi-vă pe coastă la aceşti pari pe care mai atirnă citeva 
zdrenţe dintr-un cort pe jumătate putrezit. 

— Da, Johnson, acolo e locul unde Parry şi-a debarcat toate 
proviziile de pe vasul său şi, memoria nu mă înşeală, acoperişul 
casei pe care a construit-o era făcut dintr-un gabier recuperat 
printr-o manevră îndrăzneață a lui Fury. 

— Trebuie să se fi schimbat multe din 1825. 

— Nu prea, Johnson. În 1829, John Ross a găsit salvarea 
pentru echipajul său în această aşezare şubredă. In 1851, cînd 
Prinţul Albert a trimis acolo o expediţie, casa aceasta mai exista; 
căpitanul Kennedy puse să fie reparată, acum nouă ani. Ar fi 
interesant pentru noi s-o vizităm; dar Hatteras n-are chef să se 
oprească. 

— Şi are, desigur, dreptate, domnule Clawbonny; dacă în 
Anglia timpul înseamnă bani, aici el înseamnă salvarea şi, 
pentru o zi de întîrziere, chiar pentru o oră, rişti să compromiţi o 
întreagă călătorie. Să-l lăsăm, deci, să procedeze cum crede el. 

În timpul zilei de joi, 1 iunie, golful, care se numeşte golful 
Creswell, a fost străbătut în diagonală de Forward. Începînd de 
la limba de pămînt Fury, coasta se ridica spre nord luînd 
înfăţişarea unor stînci drepte, înalte de trei sute de picioare; la 
sud, avea tendinţa să coboare; citeva creste acoperite de 
zăpadă apăreau în faţa ochilor ca nişte mese netede, în timp ce 
altele, luînd tot felul de forme ciudate, îşi proiectau în ceaţă 
piramidele lor ascuţite. 

În ziua aceea vremea se mai îndulci, dar în detrimentul 
vizibilităţii; pămîntul se pierdu din vedere; termometrul urcă din 
nou la treizeci şi două de grade Fahrenheit*; citeva ierunci 
zburau ici şi colo, iar cîrduri de gişte sălbatice se îndreptau spre 
nord; echipajul trebui să se descotorosească de o parte din 


hainele sale; se simţea influenţa verii în aceste regiuni arctice. 

Către seară, Forward trecu prin dreptul capului Garry, la un 
sfert de milă de țărm, fundul fiind la o adincime de zece pînă la 
douăsprezece braţe* şi, din clipa aceea, merse aproape de 
coastă şi de-a lungul ei, pînă la golful Brentford. La această 
latitudine trebuiau să întilnească strimtoarea Bellot, strimtoare 
pe care sir John Ross nici n-o bănuise măcar în expediţia sa din 
1828; hărţile lui indică, într-adevăr, o coastă fără întreruperi, ale 
cărei neregularități, oricît de mici erau, le-a notat şi le-a dat 
nume cu cea mai mare grijă; trebuie să admitem, deci, că, pe 
vremea explorării sale, intrarea în strimtoare, complet închisă 
de gheţuri, nu putea în nici un fel să se deosebească de uscat. 

Strimtoarea aceasta a fost cu adevărat descoperită de 
către căpitanul Kennedy, cu prilejul unei expediţii făcute în 
aprilie 1852; îi dădu numele locotenentului Bellot „meritată 
recompensă, spunea el, pentru importantele servicii aduse 
expediției noastre de către ofiţerul francez”. 


Capitolul XVI 
POLUL MAGNETIC 


Hatteras, apropiindu-se de această strimtoare, se simţi de 
două ori mai neliniştit: într-adevăr, soarta călătoriei sale avea să 
se hotărască; pînă acum făcuse mai mult decit înaintaşii săi, 
celui mai norocos dintre ei, lui Mac Clintock, trebuindu-i 
cincisprezece luni ca să ajungă în această regiune a mărilor 
polare; dar era puţin, ba chiar nimic, dacă nu reuşea să treacă 
prin strimtoarea Bellot; neputînd să dea înapoi, se vedea blocat 
pînă în anul următor. 

De aceea, în cercetarea coastei, nu voi să se bizuie decit pe 
sine; s-a suit la gabie şi şi-a petrecut acolo mai multe ore din 
dimineaţa de sîmbătă. 

Echipajul îşi dădea perfect de bine seama de situaţia în 
care se afla vasul; o tăcere adincă domnea la bord; maşinile îşi 
încetiniră mersul; Forward se ţinu cît putu mai aproape de uscat; 
coasta era zimţată cu gheţuri pe care nici cele mai călduroase 
veri nu reuşeau să le topească; era nevoie de un ochi ager ca să 
deosebească vreo trecere printre ele. 


Hatteras îşi compara hărţile cu terenul. Cînd soarele se 
arătă o clipă către prînz, îi puse pe Shandon şi Wall să facă nişte 
calcule foarte exacte, care i-au fost comunicate cu glas tare. 

A fost o jumătate de zi plină de nelinişte pentru toţi cei de 
pe vas. Dar, deodată, către ora două, din înaltul catargului din 
prova, se auziră aceste cuvinte răsunătoare: 

— Drum vest cu toată viteza! 

Bricul se supuse instantaneu, se întoarse cu prova în 
direcţia indicată, marea se înspuma sub braţele elicei, iar 
Forward se avintă cu toată viteza între două ice-stream-uri 
învîrtejite. 

Drumul fusese găsit; Hatteras cobori iar pe dunetă, iar 
ice-master-ul, la postul lui. 

— Ei bine, căpitane, întrebă doctorul, am ajuns în sfîrşit în 
celebra strîimtoare? 

— Da, răspunse Hatteras coborînd glasul, dar nu e totul să 
intri, trebuie să mai şi ieşi din ea. 

Şi cu aceste vorbe, se întoarse în cabina lui. 

„Are dreptate, îşi spuse doctorul, suntem ca într-o cursă de 
şoareci, fără spaţiu prea mare de manevră şi dacă ar mai trebui 
să mai şi iernăm în această strimtoare!... Bine! n-am fi primii 
care am trece printr-o asemenea aventură şi, aşa cum au ieşit 
alţii din încurcătură, am şti şi noi s-o scoatem la capăt!” 

Doctorul nu se înşela. Chiar în acest loc, într-un mic port 
adăpostit, numit port Kennedy de către însuşi Mac Clintock, a 
iernat Fox în 1858. În acest moment, puteau fi recunoscute 
înaltele lanţuri granitice şi falezele abrupte ale celor două 
maluri. 

Strimtoarea Bellot, largă de o milă şi lungă de 
şaptesprezece mile, străbătută de un curent de şase pînă la 
şapte noduri, este strînsă între nişte munţi a căror altitudine e 
apreciată la o mie şase sute de picioare. Ea desparte 
North-Sommerset de ţinutul Boothia; vasele se înţelege, nu se 
simt acolo prea libere în mişcări. Forward înainta cu prevedere, 
dar totuşi înainta; furtunile sunt ceva obişnuit în acest spaţiu 
îngust, iar bricul n-a scăpat de violenţa lor; din ordinul lui 
Hatteras, vergele zburătorilor şi ale gabierilor fură coborite, 
catargele întărite; în ciuda măsurilor luate, vasul gifiia din 
răsputeri, izbit de talazurile mării şi rafalele de ploaie; fumul 
coşurilor gonea spre răsărit cu o viteză uluitoare; mergeau 


oarecum la întîmplare printre gheţurile mişcătoare; barometrul 
cobori la 736 mm ; era greu să te ţii pe punte; de aceea, cea 
mai mare parte dintre oameni nu se mişcau de la postul lor, ca 
să nu sufere în mod inutil. 

Hatteras, Johnson, Shandon rămaseră pe dunetă, şi trebuie 
să-l mai punem la socoteală şi pe doctor care, întrebîndu-se ce 
i-ar fi mai neplăcut să facă în clipa aceea, se urcă imediat pe 
punte; nu se puteau auzi unul pe altul şi de-abia dacă izbuteau 
să se vadă; de aceea, doctorul îşi păstră reflecţiile pentru el. 

Hatteras încerca să străpungă perdeaua de neguri căci, 
după aprecierea lui, ar fi trebuit să se găsească la capătul 
celălalt al strimtorii către orele şase seara; dar orice ieşire părea 
închisă; Hatteras fu, deci, silit să se oprească şi ancoră solid de 
un aisberg; dar vasul rămase sub presiune toată noaptea. 

A fost o vreme îngrozitoare. Forward ameninţa în fiecare 
clipă să se smulgă din lanţuri; exista temerea ca nu cumva 
muntele de gheaţă, împins de violenţa viîntului de vest, să 
pornească în voia valurilor şi odată cu el, bricul. Ofițerii erau în 
permanenţă cu ochii în patru, extrem de îngrijoraţi; trombelor 
de zăpadă li se adăuga o adevărată grindină, adusă de uragan 
de pe suprafaţa dezgheţată a bancurilor de gheaţă; săgeți 
ascuţite umpleau atmosfera. 

Temperatura crescu în mod ciudat în noaptea aceea 
îngrozitoare, termometrul arăta cincizeci şi şapte de grade 
Fahrenheit*, iar doctorului, spre marea lui uimire, i se păru că 
surprinde către sud citeva fulgere urmate de un tunet foarte 
îndepărtat. Aceasta părea să întărească mărturia vînătorului de 
balene Scoresby, care observase un asemenea fenomen dincolo 
de paralela şaizeci şi cinci. Căpitanul Parry fusese de asemenea 
martorul acestei ciudăţenii meteorologice, în 1821. 

Către ora cinci dimineaţa, vremea se schimbă cu o iuţeală 
surprinzătoare; temperatura reveni brusc la punctul de îngheţ, 
vîntul trecu spre nord şi se linişti. Se putea zări deschiderea spre 
vest a strimtorii, care era însă cu totul înfundată. Hatteras îşi 
plimba privirile lacome pe coastă, întrebîndu-se dacă şenalul 
exista cu adevărat. 

Totuşi bricul se pregăti de plecare şi se strecură încet 
printre ice-stream-uri, în timp ce gheţurile se zdrobeau cu 
zgomot de bordajul lui; pack-urile, în perioada aceea, măsurau 
încă şase pînă la şapte picioare grosime; presiunea lor trebuia 


evitată cu grijă, căci, în cazul cînd vasul li s-ar fi împotrivit, 
exista pericolul de a fi ridicat şi răsturnat pe o parte. 

La prînz şi pentru prima dată au putut admira un măreț 
fenomen solar, un nimb cu două parhelii*; doctorul admiră 
fenomenul şi-i făcu măsurătorile exacte; arcul exterior nu era 
vizibil decît pe o întindere de treizeci de grade de fiecare parte a 
diametrului orizontal; cele două imagini ale soarelui se 
distingeau admirabil: culorile ce se zăreau în arcurile luminoase 
erau, dinspre înăuntru în afară, roşu, galben, verde, un albastru 
foarte slab, apoi o lumină palidă, care difuza treptat, fără să i se 
poată delimita cu precizie marginile. 

Doctorul îşi aminti de ingenioasa teorie a lui Thomas Young 
asupra acestui fenomen; fizicianul presupunea că anumiţi nori, 
compuşi din prisme de gheaţă, rămîn suspendaţi în atmosferă; 
razele soarelui care cad pe prisme sunt descompuse sub 
unghiuri de şaizeci şi nouăzeci de grade. Cercurile luminoase nu 
se pot deci forma cînd e senin. Doctorul găsea foarte ingenioasă 
această explicaţie. 

Marinarii, obişnuiţi cu mările boreale, consideră în general 
acest fenomen drept vestitorul unor zăpezi îmbelşugate. Dacă 
previziunea se realiza, situaţia lui Forward devenea foarte grea. 
Hatteras hotărî deci să meargă înainte; în tot restul zilei şi în 
timpul nopţii următoare nu-şi îngădui nicio clipă de răgaz, 
scrutînd orizontul cu binoclul, avîntindu-se pe scările sarturilor, 
nepierzînd niciun prilej de a se apropia de ieşirea din strimtoare. 

Dar dimineaţa trebui să oprească în faţa banchizei de 
netrecut. Doctorul veni lîngă el pe dunetă. Hatteras îl luă la 
pupa vasului şi putură să stea de vorbă fără teama de a fi auziţi. 

— Suntem prinşi de gheţuri, spuse Hatteras; e imposibil să 
mergem mai departe. 

— Imposibil? întrebă doctorul. 

— Imposibil! Toată pulberea de pe Forward nu ne-ar ajuta 
să cîştigăm nici măcar un sfert de milă! 

— Şi atunci ce-i de făcut? întrebă doctorul. 

— Ştiu eu? Blestemat să fie acest an care se prezintă sub 
auspicii atît de neprielnice. 

— Ei bine, căpitane, dacă trebuie să iernăm, vom ierna! 
Locul acesta nu-i mai rău decit altul! 

— Fără îndoială, spuse Hatteras cu glas scăzut; dacă n-ar fi 
trebuit să iernăm, mai ales acum în iunie. lernatul e plin de 


pericole, atit fizice cît şi morale. Moralul unei echipe se lasă 
repede doborit de acest lung repaus, în mijlocul unor adevărate 
suferinţe. De acea îmi făceam socoteala să nu mă opresc decit 
la o latitudine mai apropiată de pol. 

— Da, dar fatalitatea a vrut ca golful Baffin să fie închis. 

— Tocmai el care era, pe vremuri, deschis pentru altul! 
exclamă furios Hatteras, pentru un... 

— Stai puţin, Hatteras, spuse doctorul, întrerupîndu-l 
dinadins, nu suntem deocamdată decit în 5 iunie; să nu 
disperăm; în faţa noastră e posibil să se deschidă o trecere 
neaşteptată; dumneata ştii că gheaţa are tendinţa de a se 
desface în mai multe blocuri, chiar în perioade calme, ca şi cum 
o forţă de respingere ar acţiona între diferite mase care o 
compun; deci, de la o oră la alta, putem găsi marea liberă. 

— Ei bine, să apară o cale şi vom trece! E foarte posibil ca 
dincolo de strimtoarea Bellot să avem posibilitatea să urcăm iar 
spre nord prin strimtoarea Peel sau prin canalul Mac Clintock şi 
atunci... 

— Căpitane, veni în clipa aceea James Wall să spună, 
riscăm ca gheţurile să ne disloce cîrma. 

— O să riscăm, răspunse Hatteras. Nu voi consimţi să fie 
scoasă. Vreau să fiu pregătit la orice oră din zi şi din noapte. 
Domnule Wall, veghează ca să fie păzită cît mai bine, 
îndepărtîndu-se gheţurile; dar să rămînă la locul ei, mă înţelegi? 

— Totuşi, mai spuse Wall... 

— Nu primesc observaţii, domnule, i-o reteză cu severitate 
Hatteras. Poţi pleca. 

Wall se înapoie la postul lui. 

— Ah, făcu Hatteras cu un gest de minie, aş da cinci ani din 
viaţa mea ca să mă aflu la nord! Nu cunosc altă trecere mai 
periculoasă. Şi, ca o greutate în plus, la distanţa aceasta, 
apropiată de polul magnetic, compasul doarme, acul busolei ori 
se leneveşte, ori se mişcă înnebunit şi-şi schimbă mereu 
direcţia! 

— Mărturisesc, răspunse doctorul, că e o navigaţie 
periculoasă; dar, în fine, cei care au întreprins-o se aşteptau la 
aceste pericole şi nimic nu trebuie să-i surprindă. 

— Ah, doctore! Echipajul meu s-a schimbat mult şi, aşa cum 
aţi văzut, ofiţerii au ajuns să-mi facă observaţii. Avantajele 
băneşti pe care le-am oferit marinarilor i-au împins să se 


angajeze pe vas; dar ele îşi au şi partea lor proastă căci, după 
plecare, îi fac să dorească cu şi mai multă ardoare întoarcerea! 
Doctore, nu sunt ajutat în ceea am întreprins şi dacă dau greş, 
nu va fi din vina cutărui sau cutărui marinar pe care pot să-l pun 
la punct, ci din reaua voinţă a unor ofiţeri... Ah, mi-o vor plăti 
scump! 

— Exagerezi, căpitane Hatteras. 

— Nu exagerez deloc! Crezi că echipajul e necăjit de 
obstacolele pe care le întîlneşte în drumul său? Dimpotrivă! Ei 
speră, în felul acesta, că mă vor face să-mi abandonez 
proiectele! De aceea, oamenii aceştia nu murmură şi, atita timp 
cît Forward se va îndrepta spre sud, vor sta potoliţi. Nebunii îşi 
închipuie că se apropie de Anglia! Dar dacă reuşesc să urc iar 
spre nord, veţi vedea cum se schimbă lucrurile! Jur, totuşi, că 
nicio fiinţă omenească nu mă va face să mă abat din drum! Un 
şenal, o deschidere prin care să-mi strecor bricul, chiar de-ar fi 
să las acolo arama cu care e căptuşit, şi voi birui totul! 

Dorinţele căpitanului aveau să se realizeze într-o anumită 
măsură. Conform previziunilor doctorului, seara a avut loc o 
schimbare bruscă; datorită unei influenţe oarecare a vîntului, a 
curentului sau a temperaturii, ice-field-urile începură să se 
despartă. Forward se lansă cu îndrăzneală, spărgînd gheţurile 
plutitoare cu prova lui de oţel; naviga toată noaptea şi marţi, pe 
la ora şase, ieşi din strimtoarea Bellot. 

Dar o enervare surdă îl cuprinse pe Hatteras, găsind drumul 
spre nord barat cu încăpăţinare. Avu totuşi destulă tărie ca să-şi 
stăpiînească disperarea şi, ca şi cum singurul drum liber ar fi fost 
drumul lui preferat, îl lăsă pe Forward să coboare iar prin 
strimtoarea Franklin; neputînd să urce din nou prin strimtoarea 
Peel, hotări să ocolească ţinutul Prinţul de Galles, ca să ajungă 
la canalul Mac Clintock. Dar îşi dădea seama că Shandon şi Wall 
nu se puteau înşela în această privinţă, ei ştiind că speranţele 
lui au fost zădărnicite. 

Ziua de 6 iunie a trecut fără niciun incident; fulguia şi 
pronosticurile făcute pe baza cercului de lumină se îndeplineau. 

Timp de treizeci şi şase de ore, Forward urmă şerpuirile 
coastei Boothia, fără să reuşească să se apropie de ţinutul 
Prinţul de Galles; Hatteras mărea presiunea, necruţindu-şi 
cărbunii; continua să creadă că se va aproviziona în insula 
Beechey; sosi joi la capătul celălalt al strîmtorii Franklin şi găsi şi 


de astă dată drumul spre nord de netrecut. 

Putea să te cuprindă disperarea; nu mai era cu putinţă nici 
să dea înapoi; gheţurile îl împingeau înainte, iar el vedea cum 
drumul se închide necontenit în urma lui, ca şi cum pe locul pe 
unde abia trecuse cu o oră înainte n-ar fi existat niciodată o 
mare liberă. 

Aşa că Forward nu numai că nu putea să ajungă în nord, 
dar nu putea nici să se oprească o clipă măcar, fiind ameninţat 
să fie prins între gheţuri, şi fugea din faţa lor cum fuge un vas 
din faţa furtunii. 

Vineri 8 iunie, ajunse aproape de coasta Boothia, la intrarea 
în strîmtoarea James Ross, pe care trebuia s-o evite cu orice 
preţ, căci n-are ieşire decît spre apus şi dă direct în ţinuturile 
Americii. 

Calculele făcute la prînz asupra acelui loc arătară că se 
aflau la 70*5'7" latitudine şi 96*46'45" longitudine; cînd doctorul 
află aceste cifre, le compară cu harta lui şi văzu că atinseseră în 
sfîrşit polul magnetic, chiar în locul unde James Ross, nepotul lui 
sir John, venise să determine acest fenomen curios. 

Pămiîntul coastei era jos şi se înălța numai cu şaizeci de 
picioare, îndepărtîndu-se de mare cu o milă. 

Căldarea lui Forward trebuind să fie curățată, căpitanul 
ordonă ancorarea lui într-un cîmp de gheaţă şi-i permise 
doctorului să coboare pe uscat în tovărăşia şefului de echipaj. 
Cît despre el, insensibil la tot ceea ce nu era legat de planurile 
sale, se închise în cabină cercetînd cu lăcomie harta polului. 

Doctorul şi însoţitorul lui ajunseră cu uşurinţă pe uscat; 
primul ducea cu el un compas destinat experienţelor; voia să 
verifice lucrările lui James Ross; descoperi cu uşurinţă movila de 
pietre de calcar pe care o ridicase acesta şi se grăbi într-acolo: o 
deschizătură permitea să se zărească înlăuntrul movilei caseta 
de cositor în care James Ross depusese procesul-verbal al 
descoperirii făcute de el. Nicio fiinţă vie nu părea să fi vizitat 
această coastă pustie în ultimii treizeci de ani. 

In locul acesta, un ac magnetic, suspendat cu multă grijă, 
se plasa imediat, sub influenţa forţei magnetice, într-o poziţie 
verticală; centrul de atracţie se afla, deci, la o foarte mică 
distanţă, dacă nu chiar imediat dedesubtul acului. 

Doctorul făcu experienţa cu toată grija. 

Dar dacă James Ross, din cauza imperfecţiunii 


instrumentelor sale nu putuse să găsească pentru acul lui 
vertical decit o înclinare de 89*59', cauza era că adevăratul pol 
magnetic se găsea în realitate la un minut distanţă de acel 
punct. 

Doctorul Clawbonny fu mai norocos şi, la o oarecare 
depărtare de locul acela, avu extrema satisfacţie de a vedea 
cum acul se înclină la 90°. 

— lată, deci, cu precizie polul magnetic al lumii! exclamă el, 
bătînd cu piciorul în pămînt. 

— E chiar aici? întrebă maistrul Johnson. 

— Chiar aici, prietene! 

— Atunci, continuă şeful de echipaj, trebuie abandonată 
orice presupunere că ar exista un munte de magnet sau vreo 
masă magnetizată. 

— Da, bunul meu Johnson, răspunse doctorul rizînd; 
acestea sunt ipotezele unor creduli! Precum vezi, nu există aici 
un munte în stare să atragă vasele, să le smulgă fierul, ancoră 
cu ancoră, cui cu cui şi chiar ghetele dumitale sunt la fel de 
nevătămate ca în orice punct al globului. 

— Atunci, cum se explică... 

— Nu se explică Johnson, încă nu suntem destul de învăţaţi 
ca să putem explica asemenea lucruri. Dar ceea ce este sigur, 
exact, matematic, este că polul magnetic se află aici, în locul 
acesta. 

— Ah! domnule Clawbonny, ce fericit ar fi căpitanul dacă ar 
putea să spună acelaşi lucru despre polul boreal. 

— O va spune, Johnson, o va spune! 

— Să dea Dumnezeu! răspunse acesta din urmă. 

Doctorul şi tovarăşul lui ridicară un cairn exact pe locul 
unde se făcuse experienţa şi, dat fiind că se dăduse semnalul de 
întoarcere pe vas, reveniră la bord la ora cinci după masă. 


Capitolul XVII 
CATASTROFA EXPEDIŢIEI LUI SIR JOHN FRANKLIN 
Forward reuşi să taie direct strimtoarea James Ross, dar nu 


fără greutate; a fost necesară folosirea fierăstrăului şi a 
cartuşelor cu explozibil; echipajul se simţea foarte obosit. Din 


fericire, temperatura era mai mult decit suportabilă şi mai mare 
cu treizeci de grade decit aceea pe care o găsise James Ross în 
aceeaşi epocă. Termometrul arăta treizeci şi patru de grade 
Fahrenheit*. 

Sîmbătă depăşiră capul Felix, la extremitatea nordică a 
ținutului Regele Wilhelm, una din insulele de mărime mijlocie 
din mările boreale. 

Echipajul se simţea puternic, dar dureros impresionat; 
arunca priviri curioase, dar triste spre insula pe lîngă ale cărei 
coaste treceau. 

În adevăr, se aflau în preajma ținutului Regele Wilhelm, 
teatrul celei mai cumplite drame a timpurilor moderne! La 
cîteva mile spre apus, pieriseră pentru totdeauna Erebus şi 
Terror. 

Marinarii de pe Forward cunoşteau bine încercările ce se 
făcuseră pentru regăsirea amiralului Franklin şi rezultatele 
obţinute, dar nu aflaseră tristele amănunte ale acestei 
catastrofe. Or, în timp ce doctorul urmărea pe harta lui drumul 
vasului, cîţiva dintre ei, Bell, Bolton, Simpson, se apropiară de 
el, încercînd să intre în vorbă. În curînd îi urmară şi camarazii 
lor, mînaţi de o deosebită curiozitate; în timpul acesta bricul 
gonea cu viteză maximă, iar coasta, golfurile ei, cu capurile, cu 
limbile de pămînt, le treceau prin faţa ochilor ca o frescă uriaşă. 

Hatteras măsura duneta cu paşi grăbiţi. Doctorul, instalat 
pe punte, se văzu înconjurat de către cei mai mulţi dintre 
oamenii echipajului; el înţelese importanţa acestei situaţii şi 
influenţa unei povestiri într-o asemenea împrejurare; continuă, 
deci, cam in felul acesta convorbirea începută cu Johnson: 

— Voi ştiţi, dragi prieteni, care au fost începuturile carierei 
lui Franklin; mai întîi mus, asemeni lui Cook şi lui Nelson; după 
ce-şi petrecu tinereţea în mari expediţii maritime, se hotărî, în 
1845, să se avînte în căutarea Trecerii din nord-vest; comanda 
Terror şi Erebus, două vase încercate, care tocmai făcuseră, cu 
James Ross, în 1840, o expediţie la Polul Sud. Erebus, echipat de 
Franklin, avea un echipaj alcătuit din şaptezeci de oameni, 
ofiţeri şi marinari, avindu-l pe Fitz James căpitan, pe Gore şi pe 
Le Vesconte locotenenţi, pe Des Voeux, Sargent, Couch şefi de 
echipaj şi pe Stanley chirurg. Terror număra şaizeci şi opt de 
oameni, căpitan fiind Crozier, locotenenţi, Little Hogdson şi 
Irving, şefi de echipaj, Horesby şi Thomas, iar chirurg, Peddie. Pe 


golfurile, capurile, strimtorile, limbile de pămînt, canalele, 
insulele din ţinuturile acestea, puteţi citi numele celor mai mulţi 
dintre aceşti nefericiţi, dintre care nici unul nu şi-a mai revăzut 
ţara. În total, o sută treizeci şi opt de oameni. Ştim că ultimele 
scrisori ale lui Franklin au fost trimise din insula Disko şi datate 
din 12 iulie 1845. „Sper, spunea el, să ridic velele în noaptea 
asta, spre strimtoarea Lancastre.” Ce s-a întîmplat după 
plecarea din golful Disko? Căpitanii balenierelor Prince de Walles 
şi Entreprise zăriră pentru ultima oară cele două vase în golful 
Melville, şi, din ziua aceea, nu s-a mai auzit vorbindu-se despre 
ele. Totuşi, îl putem urmări pe Franklin în drumul lui spre vest; 
pătrunde prin strîmtorile Lancastre şi Barrow şi ajunge la insula 
Beechey, unde petrece iarna anului 1845-1846. 

— Dar cum s-au aflat aceste amănunte? întrebă Bell, 
dulgherul. 

— Cu ajutorul a trei morminte, pe care expediţia Austin le-a 
descoperit pe o insulă în anul 1850. În aceste morminte erau 
îngropaţi trei dintre marinarii lui Franklin; apoi, mai tirziu, cu 
ajutorul unui document găsit de locotenentul Hobson de pe Fox 
şi care poartă data de 25 aprilie 1848. Ştim, deci, că, după 
iernatul lor, Erebus şi Terror au urcat din nou prin strîmtoarea 
Wellington pînă la paralela şaptezeci şi şapte; dar, în loc să-şi 
continue drumul spre nord, drum fără îndoială impracticabil, au 
revenit spre sud... 

— Şi asta a însemnat pieirea lor! spuse o voce gravă. 
Salvarea era spre nord. Se întoarseră cu toţii. Hatteras, sprijinit 
cu coatele de balustrada dunetei, zvîrli echipajului său această 
teribilă constatare. 

— Fără îndoială, continuă doctorul, intenţia lui Franklin era 
de a ajunge la coasta americană; dar pe acest drum fatal îl 
asaltară furtunile şi, la 12 septembrie 1846, cele două vase fură 
prinse de gheţuri, la cîteva mile de aici, la nord-vest de capul 
Felix; fură tîriţi apoi pînă la nord-nord-vest de limba de pămînt 
Victory, chiar acolo, făcu doctorul, arătînd un punct pe mare. Or, 
adăugă el, vasele nu au fost părăsite decît la 22 aprilie 1848. Ce 
s-a petrecut, aşadar, în timpul acestor nouăsprezece luni? Ce-au 
făcut nenorociţii ăştia? Au explorat, fără îndoială, ţinuturile 
înconjurătoare, au încercat totul pentru salvarea lor, căci 
amiralul era un om energic, şi dacă n-a reuşit... 

— E pentru că l-au trădat, poate, echipajele sale, spuse 


Hatteras cu o voce surdă. 

Marinarii nu îndrăzniră să ridice ochii; vorbele acestea erau 
apăsătoare pentru ei. 

— Pe scurt, din documentul fatal mai aflăm că sir John 
Franklin moare zdrobit de oboseală, la 11 iunie 1847. Onoare 
memoriei sale! spuse doctorul descoperindu-se. 

Cei care-l ascultau îl imitară în tăcere. 

— Ce s-a întîmplat cu aceşti nenorociţi lipsiţi de 
comandantul lor, timp de zece luni? Ei rămăseseră pe bordul 
vaselor şi nu se hotărîră să le părăsească decit în aprilie 1848; 
mai rămăseseră o sută şi cinci oameni din o sută treizeci şi opt. 
Treizeci şi trei muriseră! Atunci căpitanii Crozier şi Fitz James 
ridicară un cairn pe limba de pămînt Victory şi depuseră 
înăuntru ultimul lor document. Vedeţi, dragi prieteni, trecem 
acum prin faţa acestei limbi de pămînt. Mai puteţi zări resturile 
cairnului, aşezat, ca să spunem aşa, în punctul extrem atins de 
James Ross în anul 1831. lată capul Jane Franklin! lată limba de 
pămînt Le Vesconte! lată golful Erebus, unde s-a găsit, pusă pe 
o sanie, şalupa făcută din rămăşiţele unuia dintre vase. In ea au 
fost descoperite linguriţe de argint, muniții din belşug, ciocolată, 
ceai, cărţi religioase! Căci cei o sută şi cinci supraviețuitori, sub 
comanda căpitanului Crozier, porniseră la drum spre Great Fish 
River! Pînă unde au putut să ajungă în golful Hudson! Au 
supravieţuit unii dintre ei? Ce s-a întîmplat cu ei după această 
ultimă plecare? 

— Vă voi spune eu ce s-a întîmplat cu ei! spuse John 
Hatteras cu glas puternic. Da, au încercat să ajungă la golful 
Hudson şi s-au împărţit în mai multe detaşamente. Da, au 
apucat-o spre sud! Da, în 1854, o scrisoare a doctorului Rae ne 
informează că, în 1850, eschimogşii întîlniseră în ţinutul Regele 
Wilhelm un detaşament de patruzeci de oameni, vînînd foci, 
călătorind pe gheaţă, trăgînd după ei un vas, slăbiţi, jigăriţi, 
istoviţi de oboseală şi de durere. lar mai tîrziu, descoperiseră 
treizeci de cadavre pe continent şi cinci pe o insulă vecină, unii 
pe jumătate îngropaţi, alţii părăsiţi, fără mormiînt, unii sub o 
barcă răsturnată, alţii sub resturile unui cort, aici un ofiţer cu 
telescopul la umăr şi cu puşca încărcată lîngă el, mai departe 
cazanul cu resturile unui prînz înfiorător! Aflind aceste ştiri, 
Amiralitatea rugă Compania Golfului Hudson să trimită oamenii 
cei mai pricepuţi la faţa locului. Aceştia coborîră pînă la gurile 


riului Back. Cercetară insulele Montreal, Maconochie, limba de 
pămînt Ogle. Dar nimic! Toţi aceşti nefericiţi muriseră de 
mizerie, de suferinţă, de foame, încercînd să-şi prelungească 
existenţa folosind resursele înfricoşătoare ale canibalismului! 
lată ce s-a întîmplat cu ei de-a lungul acestui drum spre sud, 
presărat cu cadavrele lor mutilate! Ei bine, mai doriţi să mergeţi 
pe urmele lor?! 

Vocea vibrantă, gesturile pătimaşe, figura aprinsă a lui 
Hatteras produseră un efect de nedescris. 

Echipajul, coviîrşit de emoție în preajma acestor ţinuturi ale 
morţii, exclamă într-un glas: 

— Spre nord! spre nord! 

— Ei bine, spre nord! Salvarea şi gloria sunt acolo! Spre 
Nord! Cerul e cu noi! vîntul se schimbă! Şenalul e liber, gata la 
manevră! 

Marinarii se  repeziră la posturile de manevră; 
ice-stream-urile se dădură încet la o parte; Forward evolua rapid 
şi se îndreptă sub presiune spre canalul Mac Clintock. 

Hatteras avusese dreptate să conteze pe o mare mai liberă 
de gheaţă; el urma presupusul drum al lui Franklin, ţinîndu-se 
de-a lungul coastei orientale a ținutului Prince de Walles - pe 
atunci destul de exact notată pe hărţi, în timp ce ţărmul opus 
rămăsese încă necunoscut. Cu siguranţă că ruperea şi 
învălmăşirea gheţurilor spre sud se făcuse prin deschizăturile de 
la răsărit, căci strimtoarea părea în întregime eliberată; Forward 
fu astfel în măsură să-şi reciştige timpul pierdut; vasul spori 
presiunea, astfel că la 14 iunie depăşi golful Osborne şi punctele 
extreme atinse în timpul expedițiilor din 1851. Gheţurile mai 
erau încă multe în strimtoare, dar nu mai plana ameninţarea ca 
Forward să navigheze într-o mare săracă în ape. 


CAPITOLUL XVIII 

DRUMUL SPRE NORD 

Echipajul părea să-şi fi recăpătat spiritul de disciplină şi de 
supunere. Manevrele, rare şi puţin obositoare, îi lăsau multe 


momente de răgaz. Temperatura se menținea deasupra 
punctului de îngheţ, dar dezgheţul avea să biruie cele mai grele 


obstacole ale acestei navigaţii. 

Duk, familiar şi sociabil, legase relaţii de sinceră prietenie 
cu doctorul Clawbonny. Se aveau foarte bine. Dar cum în 
amiciţie există totdeauna un prieten care se sacrifică pentru 
celălalt, trebuie să mărturisim că doctorul nu era „celălalt”. Duk 
făcea din el tot ce voia. Doctorul îl asculta ca un cîine pe 
stăpînul său. Duk, de altfel, se arăta prietenos faţă de cea mai 
mare parte dintre marinarii şi ofiţerii de la bord; numai de 
tovărăşia lui Shandon fugea, fără îndoială că din instinct; avea 
de asemenea un dinte, şi încă ce dinte! împotriva lui Pen şi a lui 
Waren; ura lui faţă de ei se exprima prim miriituri cu greu 
reţinute la apropierea lor. Aceştia, de altfel, nu îndrăzneau să se 
lege de cîinele căpitanului, de „duhul casei lui” cum îl numea 
Clifton. 

În cele din urmă, echipajul îşi recăpătase încrederea şi se 
purta bine. 

— Se pare, îi spuse într-o zi James Wall lui Richard Shandon, 
că oamenii noştri au luat în serios discursurile căpitanului, au 
aerul că nu se mai îndoiesc de succes. 

— Greşesc, răspunse Shandon; dacă s-ar gîndi mai bine, 
dacă ar examina situaţia, şi-ar da seama că păşim dintr-o 
imprudenţă în altă imprudenţă. 

— Totuşi, replică Wall, iată-ne într-o mare mai liberă, ne 
întoarcem pe drumuri cunoscute; nu exagerezi cumva, 
Shandon? 

— Nu exagerez cu nimic, Wall; ura, gelozia, dacă vrei, pe 
care mi-o inspiră Hatteras, nu mă orbesc. Ai vizitat buncărele cu 
cărbuni? 

— Nu, răspunse Wall. 

— Ei bine! coboară acolo şi vei vedea cu ce viteză scad 
proviziile noastre. În principiu, ar trebui să navigam mai ales cu 
vele; elicea fiind rezervată pentru a merge împotriva curenților 
sau a vînturilor potrivnice, combustibilul nostru n-ar trebui să fie 
folosit decît cu cea mai severă economie, căci cine poate spune 
în ce loc de pe aceste mări şi pentru ciîţi ani putem fi reţinuţi? 
Dar Hatteras, împins de frenezia de a merge înainte, de a urca 
pînă la acest pol ce nu poate fi atins, nu se mai preocupă de un 
asemenea amănunt. Fie că vintul ne este sau nu prielnic, el 
merge cu toată presiunea şi, în caz că se va mai continua aşa, 
riscăm să fim într-o situaţie grea, dacă nu chiar pierduţi. 


— E adevărat ce spui, Shandon? Situaţia e gravă, în cazul 
acesta! 

— Da, Wall, gravă nu numai pentru maşini care din lipsă de 
combustibil, nu ne-ar fi de nici un folos într-o împrejurare critică, 
dar gravă de asemenea în cazul unui iernat, la care, mai 
devreme sau mai tirziu, tot vom ajunge. Or, trebuie să te 
gîndeşti puţin şi la frig într-un ţinut în care mercurul îngheaţă în 
mod frecvent în termometru*. 

— Dar, dacă nu mă înşel, Shandon, căpitanul speră să-şi 
poată împrospăta aprovizionarea pe insula Beechey; acolo 
trebuie să găsească mari cantităţi de cărbune. 

— Dar parcă mergi unde vrei pe mările astea, Wall? Poţi 
conta să găseşti cutare strîmtoare liberă de gheţuri? Şi dacă nu 
nimereşte pe insula Beechey, dacă nu poate să ajungă acolo, ce 
se va întîmpla cu noi? 

— Ai dreptate, Shandon; Hatteras mi se pare imprudent; 
dar de ce nu-i faci unele observaţii în această privinţă? 

— Nu, Wall, răspunse Shandon cu o amărăciune prost 
mascată. Am hotărît să tac; nu mai port răspunderea vasului. 
Voi aştepta desfăşurarea evenimentelor: mi se comandă, mă 
supun şi nu dau sfaturi. 

— Permite-mi să-ţi spun că nu ai dreptate, Shandon, 
deoarece e vorba de interese comune, iar aceste imprudenţe 
ale căpitanului ne pot costa pe toţi foarte scump. 

— Şi dacă i-aş vorbi, Wall, crezi că m-ar asculta? Wall nu 
îndrăzni să răspundă afirmativ. 

— Dar, adăugă el, poate că ar asculta observaţiile 
prieteneşti ale echipajului. 

— Echipajul! făcu Shandon ridicînd din umeri. Dar, bietul 
meu Wall, oare n-ai băgat de seamă? Echipajul e animat de cu 
totul alt sentiment decît de cel al salvării sale! El ştie că 
înaintează spre paralela şaptezeci şi doi şi că pentru fiecare 
grad parcurs dincolo de această latitudine capătă o sumă de o 
mie de lire. 

— Ai dreptate, Shandon, răspunde Wall, iar căpitanul a 
folosit cel mai bun mijloc pentru a ţine oamenii în mînă. 

— Fără îndoială, răspunse Shandon, cel puţin pentru 
moment. 

— Ce vrei să spui? 

— Vreau să spun că atita vreme cît nu există primejdie şi 


osteneală, pe o mare liberă, totul va merge de la sine; Hatteras 
i-a momit cu bani; dar ceea ce se face pentru bani, nu se face 
bine. E destul să apară împrejurările grele, pericolele, mizeria, 
boala, descurajarea, frigul, în calea cărora ne aruncăm 
nebuneşte, şi vei vedea dacă oamenii aceştia îşi vor mai aminti 
că au de cîştigat o primă. 

— Atunci, Shandon, după părerea dumitale, Hatteras nu va 
reuşi? 

— Nu, Wall, nu va reuşi; într-o asemenea acţiune trebuie să 
existe o perfectă unitate de vederi între şefi, o simpatie, care nu 
există. Mai adaug că Hatteras e un nebun; întreg trecutul lui o 
dovedeşte! In sfîrşit, vom vedea! Se pot ivi situaţii în care să fii 
forţat să predai comanda vasului unui căpitan mai puţin 
aventuros... 

— Totuşi, spuse Wall, scuturînd capul a îndoială, Hatteras 
va avea întotdeauna de partea lui... 

— Îl va avea, replică Shandon, întrerupîndu-l pe ofiţer, îl va 
avea pe doctorul Clawbonny, un savant care nu urmăreşte decit 
să afle cît mai multe, pe Johnson, un marinar care e sclavul 
disciplinei şi care nu se osteneşte să gindească - poate încă un 
om sau doi, ca Bell, dulgherul, deci patru, cel mult, iar noi 
suntem optsprezece la bord! Nu, Wall, Hatteras nu se bucură de 
încrederea echipajului, asta o ştie el bine; îl momeşte cu bani, a 
profitat cu abilitate de catastrofa expediției lui Fraklin, ca să 
provoace o schimbare în starea de spirit a acestor firi 
nestatornice; dar asta nu va ţine mult, ţi-o spun eu, şi dacă nu 
reuşeşte să atingă pămîntul în insula Beechey, e pierdut! 

— Dacă echipajul ar putea să-şi închipuie... 

— Iţi cer să-mi dai cuvîntul de onoare, răspunse Shandon cu 
aprindere, că nu-i vei comunica aceste observaţii; va ajunge să 
le facă singur. In momentul acesta, de altfel, e bine să se 
continue drumul spre nord. Dar cine ştie dacă ceea ce Hatteras 
crede a fi un drum spre pol nu este de fapt o întoarcere spre 
sud. La capătul canalului Mac Clintock se află golful Melville, şi 
acolo dai de o suită de strîimtori care te readuc la golful Baffin. 
Hatteras să ia seama: drumul spre est este mai uşor decit cel 
spre nord. 

Se poate vedea după aceste vorbe care erau sentimentele 
lui Shandon şi cîtă dreptate avea căpitanul să presimtă un 
trădător în persoana lui. 


Shandon judeca bine, de altfel, atunci cînd atribuia 
mulţumirea actuală a echipajului perspectivei pe care o avea de 
a depăşi în curînd paralela şaptezeci şi doi. Pofta de bani pusese 
stăpiînire şi pe cei mai puţin îndrăzneţi de la bord. Clifton calculă 
ciştigul fiecăruia cu mare exactitate. 

Scoţindu-i din socoteală pe căpitan şi pe doctor, care nu 
puteau fi părtaşi la împărţirea primei, rămîneau pe Forward 
şaisprezece oameni. Prima fiind de o mie de livre, asta făcea 
şaizeci şi două de livre şi jumătate de cap pentru fiecare grad. 
Dacă se va ajunge cîndva la pol, li se va rezerva fiecăruia dintre 
ei, pentru cele optsprezece grade care erau de străbătut, o 
sumă de o mie o sută douăzeci şi cinci de livre, adică o avere. 
Fantezia aceasta l-ar fi costat pe căpitan optsprezece mii de 
livre; dar el era destul de bogat ca să-şi plătească o plimbare la 
pol. 

Socotelile acestea aţiţară în mod deosebit lăcomia 
echipajului, aşa cum ne putem închipui, şi mulţi dintre cei care 
cu cincisprezece zile înainte se bucurau să coboare spre sud, 
aspirau acum să depăşească această latitudine acoperită cu 
aur. 

Forward se afla, în ziua de 16 iunie, în dreptul capului 
Aworth. Muntele Rawlinson îşi înălța virfurile albe spre cer; 
zăpada şi ceața îl făceau să pară uriaş, exagerind distanţa la 
care se afla; temperatura se menținea la cîteva grade deasupra 
îngheţului; din coastele muntelui ţişneau cascade apărute pe 
neaşteptate; avalanşele se rostogoleau cu detunături ce 
semănau cu tragerile continue ale artileriei grele. Gheţarii, 
aşternuţi pe vaste întinderi albe, proiectau o uriaşă reverberaţie 
în spaţiu. Natura boreală în lupta cu dezgheţul oferea privirilor 
un spectacol splendid. Bricul trecea foarte aproape de coastă; 
se zăreau, pe citeva stinci adăpostite, buruieni rare ale căror 
flori trandafirii scoteau timid capul din zăpadă, licheni jigăriţi, 
roşcaţi la culoare şi mlădiţele unui soi de salcie pitică, tîrîtoare. 

În sfîrşit la nouăsprezece iunie, la această faimoasă 
latitudine de şaptezeci şi două grade, trecură prin faţa limbii de 
pămînt Minto, care formează una din extremităţile golfului 
Ommaney; bricul intră în golful Melville, supranumit de Bolton 
Marea de Argint; marinarul acesta vesel făcu mii de glume pe 
această temă, de care bunul Clawbonny rise din toată inima. 

Navigaţia lui Forward, în ciuda unei puternice brize de 


nord-est, fu destul de uşoară pentru ca, la 23 iunie, să 
depăşească al şaptezeci şi patrulea grad de latitudine. El se afla 
în mijlocul golfului Melville, una din mările cele mai însemnate 
din această regiune. Marea aceasta a fost străbătută pentru 
prima oară de căpitanul Parry, în importanta sa expediţie din 
1819, şi acolo s-a întîmplat ca echipajul lui să cîştige prima de 
cinci mii de lire, promisă printr-o hotărîre guvernamentală. 

Clifton se mulţumi să facă observaţia că depăşiseră cu 
două grade paralela şaptezeci şi doi. Asta însemna o sută 
douăzeci şi cinci de livre în creditul lui. Dar i s-a atras atenţia că 
averea, prin aceste ţinuturi, nu înseamnă mare lucru, că nu 
puteai să spui că eşti bogat, decît cu condiţia să poţi să-ţi bei 
banii; părea, deci, mai potrivit să aştepţi momentul cînd te-ai fi 
tăvălit pe sub masa vreunei taverne din Liverpool, ca să te 
bucuri şi să-ţi freci mîinile. 


Capitolul XIX 
O BALENĂ LA ORIZONT 


Golful Melville, deşi uşor navigabil, nu era lipsit de gheţuri; 
se zăreau ice-field-uri uriaşe care se întindeau pînă la marginile 
orizontului; ici-colo apăreau citeva aisberguri, nemişcate însă şi 
parcă ancorate în mijlocul cîmpurilor îngheţate. Forward mergea 
cu toată presiunea prin şenalele largi în care se mişca uşor. 
Vîntul se schimba des, sărind brusc de la un punct al compasului 
la celălalt. 

Caracterul schimbător al vînturilor în mările arctice e un 
fapt deosebit de interesant şi, adesea, doar cîteva minute 
distanţă despart liniştea desăvirşită a mării de o furtună 
dezordonată. E ceea ce i s-a întîmplat lui Hatteras la 23 iunie, 
chiar în mijlocul uriaşului golf. 

Vînturile cele mai statornice bat, în general, dinspre 
banchiză către marea liberă şi sunt foarte reci. În ziua aceea, 
termometrul cobori cu cîteva grade, vîntul se mută spre sud şi 
rafale uriaşe, trecînd pe deasupra cîmpurilor de gheaţă, se 
descotorosiră de umezeala lor sub forma unei ninsori dese. 
Căpitanul ordonă imediat stringerea velelor cu care ajuta elicea, 
dar nu atît de repede, totuşi, ca zburătorul să nu fie smuls cit ai 


clipi din ochi. 

Hatteras comanda manevrele cu cel mai deplin sînge rece 
şi nu părăsi puntea în timpul furtunii; fu obligat să fugă din faţa 
vremii şi să se îndrepte din nou spre apus. Vîntul ridica valuri 
uriaşe în mijlocul cărora se legănau gheţuri de toate formele, 
smulse din ice-field-urile înconjurătoare; bricul era scuturat ca o 
jucărie, iar sfărimăturile pack-urilor se izbeau de coca lui; uneori 
se ridica perpendicular, în vîrful unui munte lichid; prova lui de 
oţel, concentrînd lumina difuză, strălucea ca o bară de metal 
incandescentă; apoi cobora într-un abis, cufundîndu-se în 
mijlocul vîrtejurilor de fum pe care le scotea, în timp ce elicea se 
învîrtea în gol, afară din apă, cu un zgomot sinistru, şi bătea 
aerul cu braţele ei ieşite la suprafaţă. Ploaia, amestecată cu 
zăpadă, cădea în torente. 

Doctorul nu putea să scape o asemenea ocazie pentru a se 
uda pînă la piele; rămase pe punte, pradă acelei mişcătoare 
admiraţii pe care un savant o resimte în faţa unui asemenea 
spectacol. Nici cel mai apropiat vecin nu i-ar fi putut auzi glasul; 
aşadar, tăcea şi privea; dar, privind spectacolul, fu martorul unui 
fenomen bizar şi caracteristic regiunilor hiperboreene. 

Furtuna era circumscrisă într-un spaţiu restrins şi nu se 
întindea pe mai mult de trei sau patru mile; într-adevăr, vîntul 
care trece peste cîmpurile de gheaţă îşi pierde mult din putere 
şi nu-şi poate împinge prea departe violenţa dezastruoasă; 
doctorul zărea din timp în timp, prin ceața risipită pe alocuri, un 
cer senin şi o mare liniştită, dincolo de ice-field-uri; era suficient 
ca Forward să treacă prin şenale, ca să poată din nou să 
navigheze liniştit; numai că risca să fie zvirlit pe acele banchize 
mobile care se supuneau mişcării hulei. Totuşi, Hatteras reuşi, 
după cîteva ore, să-şi conducă vasul pe o mare calmă, în timp 
ce uraganul dezlănţuit cu turbare la orizont îşi dădea ultima 
suflare la cîteva ancabluri de Forward. 

Golful Melville nu mai avea aceeaşi înfăţişare; sub influenţa 
valurilor şi a vîntului, un mare număr de ghețari, desprinşi de 
coastă, erau tîriţi spre nord, încrucişindu-se şi ciocnindu-se în 
toate direcţiile. Se puteau număra mai multe sute; dar golful e 
foarte larg şi bricul îi evită cu uşurinţă. Spectacolul acestor mase 
plutitoare, care, inegale ca viteză, păreau că luptă între ele pe 
acest uriaş cîmp de curse, era măreț. 

Doctorul era plin de entuziasm, cînd Simpson, harponierul, 


se apropie de el şi-i atrase atenţia asupra nuanţelor 
schimbătoare ale mării; aceste nuanţe variau de la albastru 
intens la verde măsliniu; lungi fişii se întindeau de la nord spre 
sud, avînd intre ele linii de intersecţie atît de distincte, încît se 
putea urmări linia lor de demarcaţie pînă departe, cît vedeai cu 
ochii. De asemenea, uneori, mari pînze de apă, transparente, 
apăreau în prelungirea altor pînze cu totul opace. 

— Ei bine, domnule Clawbonny, ce credeţi despre această 
ciudăţenie? întrebă Simpson. 

— Cred, prietene, răspunse doctorul, ceea ce credea 
vînătorul de balene Scoresby despre natura acestor ape atît de 
felurit colorate; că apele albastre sunt lipsite de acele miliarde 
de animale microscopice şi de meduze, de care sunt pline apele 
verzi; el a făcut diverse experienţe în legătură cu această 
problemă şi-l cred din toată inima. 

— O, domnule, din culorile mării se mai poate trage şi o altă 
concluzie. 

— Adevărat?! 

— Da, domnule Clawbonny, şi, pe cinstea mea de 
harponier, dacă Forward ar fi fost o navă balenieră, cred că am 
fi avut o ocazie favorabilă. 

— Totuşi, răspunse doctorul, nu zăresc nici cea mai mică 
balenă. 

— Bine, nu va trece mult şi o vom vedea, v-o făgăduiesc! E 
un noroc extraordinar pentru un vînător de balene să întilnească 
asemenea benzi verzi la această latitudine. 

— Şi de ce? întrebă doctorul, care arăta un viu interes 
pentru observaţiile făcute de oameni de meserie. 

— Pentru că în apele verzi, răspunse Simpson, se vinează 
cele mai multe balene. 

— Şi care e cauza, Simpson? 

— Pentru că găsesc aici o hrană mai îmbelşugată. 

— Eşti sigur? 

— O! lucrul acesta l-am experimentat de o sută de ori, 
domnule Clawbonny în marea Baffin: nu văd de ce n-ar fi la fel 
în golful Melville. 

— Fără îndoială că ai dreptate. 

— lată, răspunse acesta, aplecîndu-se peste bastingaj, 
priviţi, domnule Clawbonny. 

— la te uită, răspunse doctorul, s-ar spune că e dira unui 


vas! 

— Ei bine, lămuri Simpson e o substanţă grasă pe care o 
lasă balena în urma ei. Vă rog să mă credeţi, animalul care a 
lăsat-o trebuie să fie pe-aproape! 

Într-adevăr, atmosfera era încărcată de un miros 
caracteristic. Doctorul privi cu atenţie suprafaţa mării şi 
prorocirea harponierului nu întîrzie să se îndeplinească. Vocea 
lui Foker se auzi de sus de pe catarg: 

— O balenă, strigă el, o împinge vintul spre noi! 

Toate privirile se îndreptară în direcţia indicată; o trombă 
nu prea înaltă, care ţişni din mers, se zări la o milă de bric. 

— Uite-o! uite-o! strigă Simpson care, cu experienţa ce o 
avea, nu putea să se înşele. 

— A dispărut! răspunse doctorul. 

— Am putea foarte bine s-o regăsim dacă ar fi nevoie, 
spuse Simpson, cu părere de rău în glas. 

Dar, spre marea lui mirare şi deşi nimeni n-ar fi îndrăznit să 
i-o ceară, Hatteras dădu ordin să fie echipată baleniera; era 
bucuros să ofere echipajului său această distracţie şi chiar să 
procure, cu acest prilej, cîteva butoiaşe de ulei. Toţi primiră cu 
satisfacţie permisiunea de a vina balena. 

Patru marinari luară loc în balenieră; Johnson, la pupa, a 
fost însărcinat cu conducerea ei; Simpson stătea cu harponul în 
mînă. Doctorul n-a putut fi împiedicat să participe la expediţie. 
Marea era destul de liniştită. 

Baleniera se desprinse cu iuţeală de bord şi după zece 
minute se afla la o milă depărtare de bric. 

Balena, care-şi luase o nouă provizie de aer, se scufundase 
din nou, dar reveni curînd la suprafaţă şi aruncă la o înălţime de 
cincisprezece picioare amestecul de aburi şi de mucozităţi care 
țişneşte prin nările sale. 

— Acolo! acolo! făcu Simpson indicînd un punct la opt sute 
de iarzi de baleniera. 

Aceasta se îndreptă în viteză spre animal iar bricul, 
zărindu-l şi el, se apropie ţinînd maşinile la o presiune redusă. 

Uriaşul cetaceu dispărea şi reapărea, după bunul plac al 
valurilor, arătîndu-şi spatele negricios, asemănător cu o stîncă 
eşuată în plină mare; o balenă nu înoată repede cînd nu e 
urmărită, şi aceasta se lăsa leneş şi nepăsător legănată de 
valuri. 


Baleniera se apropie în tăcere, mergind pe linia apelor 
verzi, a căror opacitate împiedica animalul să-şi vadă duşmanul. 
Spectacolul pe care-l oferă o bărcuţă care atacă asemenea 
monstru e întotdeauna emoţionant. Acesta putea să tot aibă 
aproape o sută treizeci de picioare şi nu rareori se întîlnesc, 
între paralelele şaptezeci şi doi şi optzeci, balene a căror 
lungime depăşeşte o sută optzeci de picioare. Unii scriitori din 
vechime au vorbit chiar despre animale mai lungi de şapte sute 
de picioare; ele trebuie clasate însă printre speciile, aşa-zis, 
imaginare. 

În curînd baleniera se găsi lîngă cetaceu. Simpson făcu un 
semn cu mîna, vislele se opriră şi, învîrtind harponul în mînă, 
dibaciul marinar îl aruncă cu putere; unealta aceasta, prevăzută 
cu o suliță dinţată, se înfipse în stratul gros de grăsime. Balena 
rănită bătu apa cu coada şi se scufundă. Imediat cele patru visle 
fură ridicate perpendicular; funia, legată de harpon şi aşezată la 
prova, se desfăşură cu cea mai mare viteză şi trase baleniera 
după ea, în timp ce Johnson o conducea cu dibăcie. 

Balena, în fuga ei, se îndepărta de bric şi înainta spre 
aisbergurile aflate în mişcare; timp de o jumătate de oră ea goni 
în felul acesta; din cînd în cînd trebuia udată funia harponului, 
ca să nu ia foc prin frecare. Cînd viteza animalului păru că se 
încetineşte, începură să tragă încet de funie şi s-o ruleze cu 
grijă; balena reapăru în curînd la suprafaţa mării, bătînd apa cu 
coada ei uriaşă; trombele de apă ridicate de ea cădeau din nou 
ca o ploaie violentă asupra balenierei. Aceasta se apropia în 
viteză; Simpson apucase o lance lungă şi se pregătea să se 
lupte cu animalul corp la corp. 

Dar balena porni cu toată iuţeala printr-un şenal aflat între 
doi munţi de gheaţă. Urmărirea devenea extrem de periculoasă. 

— Drace! exclamă Johnson. 

— Înainte! Înainte! Curaj, prieteni! strigă Simpson, cuprins 
de furia vînătorii. Balena e a noastră. 

— Dar n-o putem urmări printre aisberguri, răspunse 
Johnson, ţinînd baleniera în loc. 

— Ba da! Ba da! stărui Simpson. 

— Nu! Nu! se împotriviră cîţiva marinari. 

— Ba da! ripostară ceilalţi. 

În timpul discuţiei, balena intrase între cei doi munţi 
plutitori pe care hula şi vintul tindeau să-i unească. 


Balenieră remorcată era ameninţată să fie tirită în acest 
şenal periculos, cînd Johnson, avîntîndu-se în faţă cu un topor în 
mînă, tăie funia. 

Era şi timpul; cei doi munţi se ciocniră cu o putere 
irezistibilă, zdrobind între ei nefericitul animal. 

— Pierdută! exclamă Simpson. 

— Salvaţi! răspunse Johnson. 

— Pe legea mea! spuse doctorul, care nici nu clipise măcar, 
aşa ceva merită osteneală să fie văzut! 

Forţa de zdrobire a acestor ghețari este uriaşă. Balena 
tocmai căzuse victimă unui accident care se repetă des prin 
mările acestea. Scoresby povesteşte că, în decursul unei singure 
veri, treizeci de balene au pierit în felul acesta în golful Baffin; el 
a văzut un vas cu trei catarge turtit într-un minut între două 
uriaşe ziduri de gheaţă care, apropiindu-se unul de celălalt cu o 
iuţeală înfricoşătoare, îl făcură să dispară fără urmă, cu 
încărcătură şi echipaj, cu tot. Alte două vase, sub ochii lui, fură 
străpunse dintr-o parte într-alta, ca de nişte lovituri de lance, de 
gheţuri ascuţite, mai lungi de o sută de picioare, care se întîlniră 
după ce au trecut prin scîndurile bordajului. 

După citeva minute, baleniera acostă lingă bric şi-şi reluă 
locul obişnuit de pe punte. 

— E o lecţie, spuse Shandon cu glas tare, pentru 
neprevăzătorii care se aventurează prin şenale. 


Capitolul XX 
INSULA BEECHEY 


La 25 iunie, Forward sosea în dreptul capului Dundas, la 
extremitatea nord-vestică a ținutului Prince de Galles. Acolo 
greutăţile deveniră şi mai mari în mijlocul gheţurilor numeroase. 
Marea se strimba în punctul acesta, iar linia insulelor Crozier, 
Young, Day, Lowther şi Garret, aşezate ca nişte forturi în faţa 
unei rade, obliga ice-stream-urile să se îngrămădească în 
strimtoare. O distanţă pe care bricul în orice altă împrejurare ar 
fi făcut-o într-o zi, a fost parcursă în cinci zile, de la 25 la 30 
iunie; vasul se oprea, se întorcea, aşteptind un prilej prielnic, ca 
să nu-i scape insula Beechey, consumînd mult cărbune şi 


mulţumindu-se să reducă focul la căldări în timpul popasurilor, 
dar fără să-l stingă niciodată, ca să fie sub presiune la orice oră 
din zi şi din noapte. 

Hatteras cunoştea la fel de bine ca şi Shandon situaţia 
proviziilor sale, dar, fiind sigur că va găsi combustibil în insula 
Beechey, nu voia să piardă nici o clipă din motive de economie; 
era în mare întîrziere, ca urmare a ocolului făcut prin sud, şi, 
deşi avusese prevederea să părăsească Anglia din luna aprilie, 
nu era acum mai avansat decit expedițiile precedente la epoca 
asta. 

În ziua de 30, fu reperat capul Walker, la extremitatea 
nord-vestică a ținutului Prince de Galles; e punctul cel mai 
îndepărtat pe care l-au zărit Kennedy şi Bellot la 3 mai 1852, 
după o călătorie în care au străbătut întregul North-Sommerset. 
Încă în 1851, căpitanul Ommaney, din expediţia lui Austin, 
avusese norocul să-şi poată reaproviziona acolo detaşamentul 
lui. 

Capul acesta, foarte înalt, se remarcă prin culoarea sa 
roşie-cafenie; de acolo, cînd e senin, se poate vedea pînă la 
intrarea canalului Wellington. Spre seară, se zări capul Bellot, 
despărţit de capul Walker prin golful Mac Leon. Capul Bellot 
fusese botezat astfel în prezenţa tinărului ofiţer francez al cărui 
nume îl poartă şi pe care expediţia engleză l-a salutat cu un 
triplu „Ura!” În locul acela coasta, formată dintr-o piatră 
calcaroasă gălbuie, cu o înfăţişare foarte zgrunţuroasă, e 
apărată de  sloiuri uriaşe pe care viînturile de nord le 
îngrămădesc acolo în chipul cel mai impunător. 

Forward o pierdu repede din vedere, şi-şi croi, printre 
gheţurile slab lipite între ele, un drum spre insula Beechey, 
traversînd strimtoarea Barrow. 

Hatteras, hotărît să meargă în linie dreaptă, ca să nu fie 
tîrît dincolo de insulă, nu-şi părăsi deloc postul în timpul zilelor 
ce au urmat; se urca des pe verigile zburătorului ca să aleagă 
şenalele favorabile. În timpul traversării strîmtorii, făcu tot ceea 
ce pot face îndeminarea, sîngele rece, îndrăzneala, geniul chiar, 
al unui marinar. E drept, însă, că norocul nu era de partea lui de 
astă dată, căci la epoca aceea ar fi trebuit să găsească marea 
aproape liberă. Dar, în cele din urmă, necruţind nici vaporii, nici 
echipajul, necruţindu-se nici pe sine, îşi atinse ţinta. 

La 3 iulie, la ora unsprezece dimineaţa, ice-masterul 


semnală un ţinut spre nord; studiind locurile, Hatteras 
recunoscu insula Beechey, acest punct de întîlnire al tuturor 
navigatorilor arctici. Acolo ajunseseră aproape toate vasele care 
se aventurau pe aceste mări. Acolo îşi stabili Franklin prima sa 
tabără de iarnă, înainte de a se afunda în strimtoarea 
Wellington. Tot acolo, Creswell, locotenentul lui Mac Clure, după 
ce străbătuse patru sute şaptezeci de mile pe gheţuri, se întiîlni 
cu Phoenix şi se întoarse în Anglia. Ultimul vas care a ancorat în 
insula Beechey înainte de Forward a fost Fox; Mac Clintock şi-a 
făcut provizii acolo, la 11 august 1855, şi a reparat casele şi 
magaziile; nu trecuseră nici doi ani de atunci; Hatteras era la 
curent cu aceste amănunte. 

La vederea acestei insule, inima şefului de echipaj începu 
să bată puternic; pe vremea cînd o vizitase, era submaistru la 
bordul lui Phoenix; Hatteras îi puse diferite întrebări cu privire la 
poziţia coastei, la  înlesnirile pentru ancorare, despre 
posibilităţile coboririi pe uscat, vremea se făcea superbă; 
temperatura se menținea la 57 de grade Fahrenheit*. 

— Ei bine, Johnson, întrebă căpitanul, recunoşti locurile? 

— Da, căpitane, e într-adevăr insula Beechey! Numai că ar 
trebui să mergem ceva mai spre nord; acolo e mai uşor să 
acostăm. 

— Dar locuinţele, magaziile? întrebă Hatteras. 

— O! nu le veţi putea vedea decît după ce veţi fi coborit pe 
uscat; ele sunt adăpostite îndărătul acelor movile care se zăresc 
acolo. 

— Şi aţi transportat în ele provizii însemnate? 

— Însemnate, căpitane. Aici ne-a trimis Amiralitatea, în 
1853, sub comanda căpitanului Inglefield, cu steamer-ul 
Phoenix; şi un vas de transport Breadalbane, încărcat cu 
provizii; aduceam cu noi atît cît să se aprovizioneze o întreagă 
expediţie. 

— Dar comandantul lui Fox a luat din plin din aceste 
provizii, în 1855, rosti Hatteras. 

— Fii liniştit, căpitane, replică Johnson, vor fi rămas şi 
pentru noi; frigul conservă minunat de bine şi le vom găsi pe 
toate proaspete şi în bună stare, ca în prima zi. 

— Alimentele nu mă interesează, răspunse Hatteras; am 
pentru mai mulţi ani! Ceea ce-mi trebuie e cărbunele. 

— Bine, căpitane, noi am lăsat mai mult de o mie de tone 


de cărbuni; aşa că poţi fi liniştit. 

— Să ne apropiem, spuse din nou Hatteras, care, cu luneta 
în mînă, nu înceta să scruteze coasta. 

— Vezi limba aceea de pămînt? spuse Johnson. Cînd o vom 
depăşi, vom fi aproape de locul de ancorare. Da, chiar acesta e 
locul de unde am pornit spre Anglia cu locotenentul Creswell şi 
cei doisprezece bolnavi de pe Investigator. Dar, dacă am avut 
fericirea să-l aducem înapoi în patrie pe locotenentul 
căpitanului, pe Mac Clure, ofiţerul Bellot, care ne însoțea pe 
Phoenix, nu şi-a mai revăzut niciodată ţara! Ah! e o amintire 
tristă. Căpitane, cred că trebuie să ancorăm chiar aici. 

— Bine! răspunse Hatteras. Şi dădu cuvenitele ordine. 

Forward se găsea într-un mic golf, adăpostit de natură 
împotriva vînturilor de nord, de răsărit şi de miazăzi, la o 
distanţă de o ancablură de țărm. 

— Domnule Wall, spuse Hatteras, vei lua măsuri pentru 
pregătirea balenierei şi o vei trimite cu şase oameni care să 
transporte cărbunii la bord. 

— Am înţeles, căpitane! răspunse Wall. 

— Voi porni spre uscat cu piroga, împreună cu doctorul şi 
cu şeful de echipaj. Domnule Shandon, n-ai vrea să ne însoţeşti? 

— La ordine! răspunse Shandon. 

După citeva clipe, doctorul, echipat cu tot dichisul lui de 
vînător şi de savant, lua loc în pirogă împreună cu tovarăşii săi; 
după zece minute debarcau pe o coastă destul de joasă şi 
stîncoasă. 

— Călăuzeşte-ne, Johnson, spuse Hatteras. Recunoşti 
locurile? 

— Perfect, căpitane, numai că văd un monument pe care 
nu mă aşteptam să-l întîlnesc în locul acesta! 

— Piatra asta! exclamă doctorul, ştiu ce este; să ne 
apropiem. De altminteri ne va spune ea singură ce caută aici! 

Cei patru oameni  înaintară, iar doctorul rosti 
descoperindu-se: 

— Acesta, dragi prieteni, e un monument ridicat în memoria 
lui Franklin şi a tovarăşilor săi. 

Într-adevăr, lady Franklin, după ce a predat, în 1855, o 
placă de marmură neagră doctorului Kane, i-a încredinţat o a 
doua, în 1858, lui Mac Clintock, ca să fie depusă pe insula 
Beechey. Mac Clintock şi-a îndeplinit cu sfinţenie această 


datorie şi a aşezat placa nu departe de o stelă funerară, ridicată 
dinainte aici în memoria lui Bellot, prin grija lui sir John Barrow. 
Placa purta următoarea inscripţie: 


În memoria lui 
FRANKLIN, CROZIER, FITZ-JAMES 
şi a tuturor vitejilor lor tovarăşi 


Ofiţeri şi prieteni devotați care au suferit şi au pierit pentru 
cauza ştiinţei şi pentru gloria patriei lor. 

Piatra aceasta a fost ridicată aproape de locul unde şi-au 
petrecut prima iarnă artică şi de unde au pornit ca să biruie 
obstacolele, sau să moară. Ea  consfinţeşte amintirea 
compatrioţilor şi a prietenilor care-i admiră, precum şi 
deznădejdea, înfrinată de credinţă, a celei care a pierdut in 
conducătorul expediției pe cel mai devotat şi mai iubit dintre 
soţi. 

Astfel i-a condus El către Portul Suprem, în care toţi se 
odihnesc. 

1855 


Piatra aceasta, înălţată pe o coastă pierdută în ţinuturi 
îndepărtate, te impresiona în chip dureros; în faţa acestor 
regrete mişcătoare, doctorul simţi că-i dau lacrimile. Pe locul pe 
unde trecuseră odinioară Franklin şi tovarăşii săi, plini de 
energie şi de speranţă, nu mai rămiînea acum drept amintire 
decit o bucată de marmură! 

Şi, în ciuda acestui întunecat avertisment al destinului, 
Forward se pregătea să pornească pe drumul lui Erebus şi al lui 
Tenor. 

Hatteras se smulse primul din această periculoasă stare de 
contemplare urcă repede pe movila destul de ridicată, aproape 
complet lipsită de zăpadă. 

— Căpitane, îi spuse Johnson urmîndu-l, de acolo vom zări 
magaziile. Shandon şi doctorul li se alăturară în momentul cînd 
ajungeau în vîrful colinei. 

Dar, de acolo, cît vedeai cu ochii, se aşterneau cîmpuri 
vaste, fără nici o urmă de construcţie. 

— Ciudat! făcu şeful de echipaj. 

— Ei bine, unde-s magaziile acelea? întrebă nerăbdător 


Hatteras. 

— Nu ştiu... nu le văd... se bilbii Johnson. 

— Vei fi greşit drumul, spuse doctorul. 

— Totuşi, mi se pare... rosti Johnson, pe gînduri, că acesta 
era locul 

— In fine, îl întrerupse nerăbdător Hatteras, încotro trebuie 
să merge 

— Să coborîm, spuse şeful echipajului, căci e cu putinţă să 
mă înşel; cum au trecut ani de atunci, se prea poate să fi uitat. 

— Mai ales, răspunse doctorul, cînd regiunea este de o 
uniformitate atît de monotonă. 

— Şi totuşi... murmură Johnson. 

Shandon nu făcuse nici o observaţie. 

După cîteva minute de drum, Johnson se opri. 

— Ba nu! exclamă el. Nu mă înşel! 

— Şi atunci? întrebă Hatteras, privind în jurul lui. 

— Ce te face să spui asta, Johnson? întrebă doctorul. 

— Vedeţi dumneavoastră această ridicătură de pămînt? 
lămuri şeful de echipaj, arătîind sub picioarele lui un fel de 
movilită pe care se distingeau perfect trei proeminențe. 

— Ce concluzii tragi de aici? mai întrebă doctorul. 

— Sunt cele trei morminte ale marinarilor lui Franklin, 
răspunse Johnson. Sunt sigur de aceasta, nu m-am înşelat! La o 
sută de paşi de noi ar fi trebuit să se găsească magaziile, şi 
dacă nu sunt acolo... e pentru că... 

Nu îndrăzni să-şi termine ideea; Hatteras se năpusti înainte, 
cuprins de o disperare violentă. Acolo trebuie să fi fost 
într-adevăr magaziile mult dorite, cu provizii de tot felul, pe care 
se bizuia el; dar ruina, jaful, distrugerea trecuseră prin locurile 
unde miini civilizate au creat resurse uriaşe pentru navigatorii 
sleiţi de puteri. Cine s-a dedat la aceste prădăciuni? Animalele 
din aceste ţinuturi, lupii, vulpile, urşii? Nu. Căci ele n-ar fi distrus 
decit alimentele, or nu rămăsese nici măcar o zdreanţă de cort, 
nici o bucată de lemn, nici o bucată de fier, nici o părticică din 
vreun metal oarecare şi, lucrul cel mai groaznic pentru oamenii 
de pe Forward, nici urmă de combustibil! 

In mod evident, eschimoşii, care au venit deseori în contact 
cu vase europene, au sfîrşit prin a cunoaşte valoarea acestor 
obiecte de care sunt cu totul lipsiţi; după trecerea lui Fox au 
venit şi au revenit în acest loc îmbelşugat, luînd şi jefuind 


necontenit, cu intenţia bine gindită de a nu lăsa nici o urmă din 
ceea ce fusese; iar acum un covor gros de zăpadă acoperea 
pămîntul. Hatteras era copleşit. Doctorul privea, clătinînd din 
cap. Shandon continua să tacă, dar un observator atent ar fi 
surprins un zîmbet răutăcios pe buzele lui. 

În clipa aceea sosiră oamenii trimişi de locotenentul Wall. Ei 
înţeleseră tot. Shandon se apropie de căpitan şi-i spuse: 

— Domnule Hatteras, mi se pare fără rost să ne lăsăm 
cuprinşi de disperare: din fericire, ne aflăm la intrarea în 
strimtoarea Barrow, care ne va duce iar în marea Baffin! 

— Domnule Shandon, răspunse Hatteras, ne aflăm din 
fericire la intrarea în strimtoarea Wellington, şi ne va duce spre 
nord! 

— Şi cum vom naviga, căpitane? 

— Cu vele! Mai avem combustibil pentru două luni, şi asta 
înseamnă mai mult decit ne trebuie pentru apropiatul nostru 
iernat. 

— Îmi permiteţi să spun, încercă Shandon să mai adauge... 

— Îţi permit să mă urmezi la bord, domnule! răspunse 
Hatteras. 

Şi, întorcîndu-i spatele secundului său, se întoarse pe bric şi 
se închise în cabina lui. 

Timp de două zile vintul a fost potrivnic; căpitanul nu mai 
apăru pe punte. Doctorul se folosi de şederea aceasta forţată şi 
colindă insula Beechey; culese din cele cîteva plante pe care o 
temperatură relativ ridicată le lăsa să crească ici şi colo pe 
stîncile lipsite de zăpadă - cîteva buruieni, puţinele soiuri de 
licheni, o speţă de gălbenele de munte, un fel de plantă care 
seamănă cu măcrişul, cu frunze ceva mai late, şi nişte saxifrage 
destul de viguroase. 

Fauna acestui ţinut era mai bogată decit flora atit de 
restrinsă; doctorul zări lungi cîrduri de gişte şi de cocori, care se 
îndreptau spre nord; prepeliţele, rațele sălbatice, 
negre-albăstrui, cavalerii, un soi de păsări cu picioroange din 
clasa scolopaxelor, diferite păsări nordice, cufundări cu corpul 
foarte lung, numeroase ptarmite, un fel de ierunci foarte bune 
de mîncat, dovekies cu corpul negru, cu pete albe pe aripi, cu 
labele şi cu ciocul roşu cum e coralul, stolurile țipătoare de 
kittywakes, şi marii loons graşi, cu burta albă, reprezentau cu 
demnitate ordinul păsăresc. 


Doctorul fu foarte fericit să vîneze cîțiva iepuri cenușii care 
nu-şi îmbrăcaseră încă blana albă de iarnă şi o vulpe albastră, 
pe care Duk o încolţi cu un talent deosebit. Ciîţiva urşi, vizibil 
obişnuiţi să se teamă de prezenţa omului, nu-i mai aşteptară să 
se apropie de ei, iar focile păreau foarte fricoase, desigur că din 
aceleaşi motive ca şi duşmanii lor, urşii. Golful era ticsit de un 
fel de melci de mare. Foarte plăcuţi la gust. Clasa animalelor 
articulate, ordinul dipterelor, familia culicidelor, diviziunea 
nemocerelor, era reprezentată de un simplu ţînţar, unul singur, 
pe care doctorul avu bucuria să-l prindă după ce-i suportase 
muşcăturile. In calitate de specialist în studiul scoicilor, fu mai 
puţin favorizat şi trebui să se mărginească să culeagă un singur 
soi de scoici şi cîteva cochilii bivalve. 


Capitolul XXI 
MOARTEA LUI BELLOT 


Temperatura, în zilele de 3 şi 4 iulie, se menţinu la cincizeci 
şi şapte de grade Fahrenheit*; era cea mai ridicată temperatură, 
observată în timpul acelei expediţii. Dar în ziua de joi, 5 iulie, 
vîntul îşi schimbă direcţia spre sud-est şi fu însoţit de viîrtejuri 
violente de zăpadă. Termometrul coborise în noaptea trecută cu 
23°. Hatteras, fără să-i pese de proasta dispoziţie a echipajului, 
ordonă ridicarea velelor. De treisprezece zile încoace, adică de 
la capul Dundas, Forward nu reuşise să cîştige nici un grad în 
plus spre nord; astfel, grupul reprezentat de Clifton era 
nemulţumit; dorinţele lui, însă, coincideau în momentul acela cu 
hotărîrea căpitanului de a se ridica prin canalul Wellington, aşa 
încît nu făcu nici un fel de greutăţi în executarea manevrei. 

Bricul reuşi cu mari greutăţi să ridice velele; dar, fixînd în 
timpul nopţii trinca, velele şi zburătorii, Hatteras înainta curajos 
prin mijlocul convoaielor de gheţuri pe care curentul le tîra spre 
sud. Echipajul se obosi mult în timpul acestei navigaţii 
şerpuitoare, care-l obliga adesea să acţioneze în sens contrar 
asupra parimelor care orientau vergile. 

Canalul Wellington n-are o lăţime prea mare; e strîns între 
coasta Devonului nordic, la răsărit, şi insula Cornwallis, la apus; 
insula aceasta a trecut multă vreme drept o peninsulă. John 


Franklin fu cel care făcu ocolul ei, în 1846, de-a lungul coastei 
occidentale, revenind de la virful ei la nordul canalului. 

Explorarea canalului Wellington a fost făcută în 1851 de 
către căpitanul Penny, cu balenierele Lady Franklin şi Sophia; 
unul dintre locotenenţii săi, Stewart, ajuns la capul Beecher, la 
76*20' latitudine, descoperi marea liberă. Marea liberă! lată 
care era speranţa lui Hatteras. 

— Ceea ce a găsit Stewart, voi găsi şi eu, îi spuse el 
doctorului, şi atunci voi putea să navighez cu vele spre pol. 

— Dar, răspunse doctorul, nu ţi-e teamă că echipajul 
dumitale?... 

— Echipajul meu! i-o reteză Hatteras cu asprime. Apoi, 
coborînd glasul: Bieţii oameni! murmură el, spre marea mirare a 
doctorului. Era primul sentiment de milă pe care-l surprindea la 
căpitan. Dar nu! continuă acesta pe un ton energic, trebuie să 
mă urmeze! Mă vor urma! 

Totuşi, deşi Forward n-avea a se teme de ciocnirea cu 
ice-stream-urile, încă distanţate între ele, cîştiga prea puţin 
teren spre nord, căci vînturile potrivnice îl obligau adesea să se 
oprească. Depăşi cu mari greutăţi capurile Spencer şi Innis, iar 
în ziua de 10, marţi, trecu în sfîrşit peste al şaptezeci şi cincilea 
grad de latitudine, spre marea bucurie a lui Clifton. 

Forward se afla chiar în locul unde vasele americane 
Rescue şi Advance, comandate de căpitanul de Haven, 
trecuseră prin pericole atît de îngrozitoare. Doctorul Kane făcea 
parte din expediţie; către sfîrşitul lui septembrie 1850, vasele 
împresurate de gheţuri fuseseră zvirlite cu o forţă irezistibilă în 
strimtoarea Lancastre. 

Shandon fu acela care-i povesti lui James Wall despre 
această catastrofă, de faţă cu cîţiva oameni de pe bric. 

— Advance şi Rescue, le spuse el, au fost atît de scuturate, 
tirite şi aruncate de colo-colo de ghețari, încît trebuiră să 
renunţe de a mai păstra focul la bord, iar în acest timp 
temperatura cobori la optsprezece grade sub zero! Tot timpul 
iernii, nefericitele echipaje au fost ţinute prizoniere pe banchiză, 
mereu gata să-şi părăsească vasul, iar timp de trei săptămîni 
marinarii nici nu şi-au dezbrăcat hainele de pe ei! In această 
situaţie înfiorătoare, după o derivă de o mie de mile, ei fură tîrîți 
pînă în mijlocul mării Baffin! 

Ne putem da seama de efectul produs de această povestire 


asupra unui echipaj cu moralul scăzut. 

Între timp, Johnson discuta cu doctorul despre un 
eveniment al cărui teatru fuseseră aceste ţinuturi; doctorul, la 
cererea lui, îi anunţă momentul exact cînd bricul se afla la 
75*30' latitudine. 

— Acolo, chiar acolo! strigă Johnson. lată ţinutul acela 
blestemat! Şi, vorbind astfel, pe vrednicul şef de echipaj îl 
podidiră lacrimile. 

— Te referi la moartea locotenentului Bellot? îl întrebă 
doctorul. 

— Da, domnule Clawbonny, la acest brav ofiţer, atit de 
inimos şi de curajos! 

— Şi aici, spui dumneata, s-a produs această catastrofă? 

— Chiar aici, în această parte a coastei North-Devonului! O! 
în toată această întîmplare, fatalitatea a jucat un rol foarte mare 
şi nenorocirea nu s-ar fi petrecut dacă Pullen, căpitanul, s-ar fi 
întors mai devreme la bord! 

— Ce vrei să spui, Johnson? 

— Ascultaţi-mă domnule Clawbonny şi veţi vedea de ce 
depinde adesea viaţa omului. Vă este cunoscut că locotenentul 
Bellot a luat parte la o primă expediţie făcută în căutarea lui 
Franklin, în 1850? 

— Da, Johnson, pe Prince-Albert. 

— Ei bine, în 1853, întors în Franţa, el obţinu permisiunea 
de a se îmbarca pe Phoenix, la bordul căruia mă aflam în 
calitate de marinar, sub comanda căpitanului Inglefield. Noi 
veneam cu Breadalbane să transportăm provizii în insula 
Beechey. 

— Cele de care, din nenorocire, am fost lipsiţi. 

— Chiar aşa, domnule Clawbonny. Am sosit pe insula 
Beechey la începutul lui august; în zece ale lunii, căpitanul 
Inglefield părăsi Phoenixul ca să se întilnească cu căpitanul 
Pullen, despărţit de o lună de vasul său, North-Star. La 
întoarcere, avea de gînd să-i expedieze lui sir Edward Belcher, 
care ierna în canalul Wellington, telegramele Amiralității. Or, la 
puţină vreme după plecarea căpitanului nostru, comandantul 
Pullen se întoarse la bord. De ce nu s-a întors el înainte de 
plecarea căpitanului Inglefield! Locotenentul Bellot, temîndu-se 
ca lipsa căpitanului nostru să nu se prelungească şi ştiind că 
telegramele Amiralității erau urgente, se oferi să le ducă chiar 


el. A predat comanda celor două vase căpitanului Pullen şi a 
plecat, la 12 august, cu o sanie şi o barcă de cauciuc. Il luase cu 
dînsul pe Harvey, submaistrul de pe North-Star şi trei marinari: 
Madden, David Hook şi pe mine. Bănuiam că sir Edward Belcher 
trebuia să se afle prin împrejurimile capului Belcher, în nordul 
canalului; ne îndreptarăm deci în direcţia aceea, în sanie, 
ţinîndu-ne foarte aproape de ţărmul de est. In prima zi, am 
poposit cam la trei mile de capul Innis; a doua zi, ne-am oprit pe 
un bloc de gheaţă, la trei mile de capul Bowden. In timpul nopţii, 
luminoasă, de altfel, ca ziua, pămîntul fiind la trei mile, 
locotenentul Bellot hotărî să poposească acolo; încercă să 
treacă cu barca de cauciuc; de două ori o briză violentă din 
sud-vest îl împinse îndărăt; la rîndul lor, Harvey şi Madden 
încercară trecerea şi fură mai norocoşi; se înarmaseră cu o funie 
şi stabiliră o comunicare între sanie şi coastă; trei obiecte fură 
transportate cu ajutorul acestei funii, dar, la a patra încercare, 
simţirăm că blocul nostru de gheaţă se pune în mişcare; domnul 
Bellot le strigă tovarăşilor săi să dea drumul frînghiei, şi am fost 
tîrîţi, locotenentul, David Hook şi cu mine, la o mare distanţă de 
coastă. În momentul acela, vîntul sufla cu putere din sud-est şi 
ningea. Dar nu ne pîndeau încă pericolele mari şi putea foarte 
bine să se întoarcă şi el, deoarece noi ceilalţi ne-am întors! 

Johnson se întrerupse un moment, privind spre coasta 
funestă, apoi continuă: 

— După ce-i pierdusem din vedere pe tovarăşii noştri, am 
încercat mai întîi să ne adăpostim sub cortul de pe sanie, dar 
zadarnic; atunci, cu cuţitele, am început să ne tăiem un adăpost 
în gheaţă. Domnul Bellot ne îngădui un răgaz de o jumătate de 
oră şi stătu de vorbă cu noi despre situaţia periculoasă în care 
ne aflam; i-am spus că nu mă temeam. „Cu ajutorul lui 
Dumnezeu ne răspunse el, nici un fir de păr nu ni se va clinti din 
cap.” L-am întrebat atunci ce oră era; el răspunse: „În jur de 
şase şi un sfert”. Era ora şase şi un sfert dimineaţa, joi, 18 
august. Apoi domnul Bellot îşi luă misivele şi spuse că vrea să se 
ducă să vadă cum pluteşte gheaţa; abia plecase de patru 
minute cînd am pornit să-l caut, făcînd ocolul aceluiaşi bloc de 
gheaţă pe care ne adăpostim; dar n-am putut să-l văd şi, 
înapoindu-mă la adăpostul nostru, i-am zărit bastonul pe malul 
opus al unei crăpături largi cam de vreo zece metri, în care 
gheaţa era complet spartă. Atunci am strigat, dar fără să 


primesc răspuns. În clipa aceea vintul sufla foarte puternic. Am 
mai căutat în jurul blocului de gheaţă, dar n-am reuşit să 
descopăr nici o urmă a bietului locotenent. 

— Şi ce crezi că s-a întîmplat? întrebă doctorul, mişcat de 
această povestire. 

— Presupun că, atunci cînd domnul Bellot a ieşit din 
ascunzătoare, vintul l-a tras în crăpătură şi, fiind cu paltonul 
îngheţat pe el, n-a putut să înoate ca să revină la suprafaţă! O! 
domnule Clawbonny, am simţit atunci cea mai mare durere din 
viaţa mea! Nu-mi venea să cred! Viteazul ofiţer, victimă a 
devotamentului său! Căci trebuie să ştiţi că pentru a se supune 
ordinelor căpitanului Pullen a vrut el să ia contact cu uscatul 
înainte de dezgheţ! Viteaz, tînăr, iubit de toată lumea de pe vas, 
îndatoritor, curajos! A fost plins de toată Anglia şi nu e nimeni, 
chiar şi dintre eschimoşii care, aflînd de la căpitanul Inglefield, la 
întoarcerea lui din golful Pound, despre moartea bunului 
locotenent, să nu fi exclamat plîngînd aşa cum fac eu acum: 
„Bietul Bellot! Bietul Bellot!” 

— Dar tovarăşul dumitale şi dumneata, Johnson, întrebă 
doctorul, înduioşat de această povestire emoţionantă, cum aţi 
reuşit să ajungeţi din nou pe uscat? 

— Cu noi, domnule, n-a fost mare lucru; am mai rămas încă 
douăzeci şi patru de ore pe gheaţă, fără alimente şi fără foc; dar 
pînă la urmă am întîlnit un cîmp de gheaţă înţepenit, într-un loc 
cu apă puţină; am sărit pe el şi, cu ajutorul vislei care ne mai 
rămăsese, ne-am agăţat de un sloi care să ne poată duce şi să 
fie manevrat ca o plută. În felul acesta am ajuns la țărm, dar 
singuri, fără bravul nostru ofiţer! 

În clipa cînd terminase povestirea, Forward depăşise 
funesta coastă şi locul acelei îngrozitoare catastrofe dispăru de 
sub ochii şefului de echipaj. A doua zi, lăsară la tribord golful 
Griffin şi, două zile după aceea, capurile Grinnel şi Helpmann; în 
sfîrşit, la 14 iulie, depăşiră limba de pămînt Osborn şi la 15 
bricul ancoră în Golful Baring, la extremitatea canalului. 
Navigaţia nu fusese prea grea; Hatteras întilnise o mare 
aproape la fel de liberă ca şi aceea de care profitase Belcher ca 
să meargă să ierneze cu Pionnier şi cu Assistance pînă aproape 
de paralela şaptezeci şi şapte. Asta s-a întîmplat între 1852— 
1853, în timpul primului său iernat, căci în anul următor îşi 
petrecu iarna lui 1853—1854 în golful Baring, unde Forward 


ancorase în momentul acela. În urma unor încercări şi a unor 
pericole înfiorătoare, a trebuit să-şi părăsească vasul Assistance 
în mijlocul gheţurilor eterne. 

Shandon a povestit despre catastrofa aceasta în faţa 
marinarilor demoralizaţi. A aflat Hatteras, sau nu, despre 
trădarea primului său ofiţer? E imposibil de spus; în orice caz nu 
scoase o vorbă în această privinţă. 

În dreptul golfului Baring se află un şenal strîmt care 
stabileşte legătura dintre canalul Wellington şi Canalul Reginei. 
Acolo convoaiele de gheţuri erau foarte înghesuite. Hatteras 
făcu eforturi zadarnice ca să treacă dincolo de şenalele din 
nordul insulei Hamilton; vintul îi era potrivnic; trebuia deci să se 
strecoare între insula Hamilton şi insula Cornwallis; s-au pierdut 
acolo cinci zile preţioase în strădanii inutile. Temperatura avea 
tendinţe de scădere şi chiar scăzu, la 19 iulie, la 26° 
Fahrenheit*; urcă însă în ziua următoare; dar această 
ameninţare anticipată a unei ierni arctice trebuia să-l îndemne 
pe Hatteras să nu mai aştepte. Vintul avea tendinţa de a se 
menţine spre vest şi se împotrivea plecării vasului. Şi totuşi, 
căpitanul se grăbea să atingă punctul unde Stewart s-a găsit în 
prezenţa unei mări libere. În ziua de 19, hotărî să înainteze cu 
orice preţ în şenal; vintul sufla împotrivă; bricul, cu elicea lui, ar 
fi putut să lupte împotriva acestor rafale violente încărcate de 
zăpadă, dar Hatteras trebuia, înainte de toate, să-şi cruţe 
combustibilul; pe de altă parte, şenalul era prea larg pentru ca 
bricul să poată fi tras la edec. Hatteras, fără să ţină seama de 
oboseala echipajului, recurse la un mijloc pe care-l folosesc 
uneori vînătorii de balene în împrejurări identice: dădu ordin să 
fie coborite ambarcaţiunile aproape de nivelul apei, ţinîindu-le 
totuşi suspendate în palancuri, lîngă bordaj, de o parte şi de alta 
a vasului; ambarcaţiunile erau puternic legate cu parime de vas, 
spre prova şi spre pupa; vislele fură montate în bordul din afară 
al ambarcaţiunilor; oamenii, pe rînd, îşi ocupară locul în bărcile 
vislaşilor şi trebuiră să vislească cu toată puterea ca să împingă 
bricul împotriva vîntului. 

Forward înainta încet prin şenal; ne putem închipui cît de 
mare a fost oboseala provocată de acest fel de muncă; începură 
să se audă murmure. Timp de patru zile au navigat în felul 
acesta, pînă la 23 iulie, cînd au reuşit să ajungă pe insula Baring 
din Canalul Reginei. Vîntul continua să fie potrivnic. Echipajul nu 


mai avea putere. Sănătatea oamenilor i se păru doctorului 
foarte zdruncinată şi crezu că vede la unii dintre ei primele 
simptome ale scorbutului; luă toate măsurile pentru combaterea 
acestei boli îngrozitoare, avind la dispoziţia sa rezerve bogate 
de suc de lămiie şi tablete de calciu. 

Hatteras îşi dădu seama că nu se mai putea bizui pe 
echipajul lui; blindeţea, eforturile lui de a-l convinge nu ar fi dat 
nici un rezultat; se hotărî, deci, să folosească severitatea şi să 
se arate necruţător atunci cînd era cazul; nu avea încredere în 
Richard Shandon şi nici chiar în James Wall, care totuşi nu 
îndrăznea să ridice glasul. Hatteras îi avea de partea lui pe 
doctor, pe Bell, pe Simpson; oamenii aceştia îi erau devotați, 
trup şi suflet; printre nehotăriţi îi notase pe Foker, Bolton, 
Wolsten, armurierul, Brunton, primul mecanic, care puteau la un 
moment dat să se întoarcă împotriva lui; cît despre ceilalţi, Pen, 
Gripper, Clifton, Waren, dînşii plănuiau în mod deschis revolta; 
voiau să-i atragă şi pe tovarăşii lor şi să forţeze vasul Forward să 
se înapoieze în Anglia. 

Hatteras îşi dădu seama că n-ar mai putea obţine de la 
acest echipaj răuvoitor, şi mai ales istovit de oboseală, să 
continue manevrele precedente. Timp de douăzeci şi patru de 
ore rămase în dreptul insulei Baring, fără să înainteze nici măcar 
un pas. În timpul acesta temperatura scădea, iar în luna iulie, la 
latitudinile acestea înalte, se şi simţea influenţa iernii ce se 
apropia. In ziua de 24, termometrul cobori pînă la douăzeci şi 
patru de grade Fahrenheit*. Young-ice, gheaţa nouă, se refăcea 
în timpul nopţii şi căpăta o grosime de şase pînă la opt linii*; 
dacă mai şi ningea peste ea, ar fi putut să ajungă în curînd 
destul de rezistentă ca să suporte greutatea unui om. Marea 
începuse să capete culoarea aceea murdară care anunţă 
formarea primelor cristale. 

Hatteras nu se înşela asupra acestor semne alarmante; 
dacă începeau să se astupe şenalele, va fi silit să ierneze în 
locul acesta, departe de ţinta călătoriei sale şi fără să fi zărit 
măcar marea aceea liberă de care trebuie să fi fost foarte 
aproape, ţinind seama de rapoartele înaintaşilor săi. El hotărî, 
deci, orice s-ar fi întîmplat, să meargă înainte şi să cîştige cîteva 
grade spre nord; văzînd că nu putea să folosească nici vislele, 
cu un echipaj ajuns la capătul puterilor, nici velele, avînd mereu 
vîntul împotrivă, ordonă aprinderea focurilor la căldări. 


Capitolul XXII 
ÎNCEPUT DE REVOLTĂ 


La auzul acestui ordin neaşteptat, surpriza fu mare la 
bordul lui Forward. 

— Să se aprindă focurile! 

— Cu ce? ripostară ceilalţi. 

— Cînd nu mai avem cărbuni decit pentru două luni în burta 
vasului! se revoltă Pen. 

— Şi cum ne vom încălzi la iarnă? întrebă Clifton. 

— Va trebui, aşadar, interveni Gripper, să ardem lemnăria 
vasului pînă la linia de plutire? 

— Şi să îndopăm soba cu catarge, răspunse Waren, de la 
cel din pupa pînă la bompres? 

Shandon se uită fix la Wall. Mecanicii, uluiţi, ezitau să 
coboare în sala maşinilor. 

— M-aţi auzit? strigă căpitanul cu enervare în glas. 

Brunton se îndreptă spre tambuchi dar, cînd să coboare, se 
opri. 

— Nu te duce, Brunton, spuse un glas. 

— Cine a vorbit? întrebă Hatteras. 

— Eu! răspunse Pen, ieşind înaintea căpitanului. 

— Şi spuneai?... îl îndemnă acesta. 

— Spuneam... spuneam... răspunse Pen, înjurînd, spuneam 
că ne-am săturat, că nu vom merge mai departe, că nu vrem să 
crăpăm de oboseală şi de foame în timpul iernii şi că nu se vor 
aprinde focurile la căldări! 

— Domnule Shandon, răspunse cu răceală Hatteras, omul 
acesta să fie pus în lanţuri. 

— Dar, căpitane, răspunse Shandon, ceea ce a spus omul 
acesta... 

— Dacă repeţi şi dumneata ceea ce a spus omul acesta, 
ordon să fii închis în cabină şi să nu fii slăbit din ochi! Omul 
acesta să fie luat! S-a înţeles? 

Shandon, Bell, Simpson se apropiară de marinarul pe care 
furia îl scosese din fire. 

— Primul care se va atinge de mine!... exclamă acesta, 


punînd mîna pe o manivelă pe care o învirti deasupra capului. 
Hatteras se îndreptă spre răzvrătit. 

— Pen, rosti el pe un ton liniştit, o mişcare dacă mai faci, îţi 
zbor creierii! Şi vorbind astfel, încarcă revolverul şi-l îndreptă 
asupra marinarului. 

Se auzi un murmur. 

— lar voi, ceilalţi, nici o vorbă, adăugă Hatteras, sau omul 
ăsta cade mort! 

În aceeaşi clipă, Johnson şi Bell îl dezarmară pe Pen, care 
nu se mai opuse şi se lăsă dus în fundul calei. 

— Hai, Brunton, du-te, spuse Hatteras. 

Mecanicul, urmat de Plover şi de Waren, cobori la postul lui. 
Hatteras se întoarse pe dunetă. 

— Pen acesta e un ticălos, îi spuse doctorul. 

— Niciodată n-a fost un om mai aproape de moarte ca el, 
răspunse simplu căpitanul. 

În curînd vaporii căpătară presiune suficientă; Forward 
ridică ancora; luînd drumul spre est, se îndreptă spre limba de 
pămînt Beecher, tăind cu etrava noile gheţuri formate. 

Între insula Baring şi limba de pămînt Beecher se întîlnesc 
un număr foarte mare de insule, eşuate, ca să zicem aşa, în 
mijlocul ice-field-urilor; stream-urile se înghesuiau în număr 
mare în micile strimtori care brăzdau această parte a mării; ele 
tindeau să se aglomereze sub influenţa unei temperaturi relativ 
reduse; ici şi colo se formau hummock-uri şi se simţea că aceste 
blocuri de gheaţă, care erau mai compacte, mai dense, mai 
strînse, vor forma în curînd, sub influenţa primelor înghețuri, o 
masă de nepătruns. 

Forward naviga, deci, prin şenale în condiţii extrem de 
grele, în mijlocul vîrtejului de zăpadă. Totuşi, dat fiind caracterul 
schimbător al atmosferei acestor regiuni, soarele reapărea din 
timp în timp şi temperatura urca cu cîteva grade; obstacolele se 
topeau ca prin farmec şi o suprafaţă limpede de apă, pe care 
era o încîntare s-o priveşti, se întindea acolo unde, cu puţin 
înainte, blocurile de gheaţă umpluseră toate şenalele. Orizontul 
îmbrăca superbe nuanţe portocalii pe care privirea se odihnea 
cu plăcere, după veşnica albeaţă a zăpezilor. 

Joi, 26 iulie, Forward trecu foarte aproape de insula Dundas 
şi apoi se îndreptă mai înspre nord; dar atunci se trezi faţă în 
faţă cu o banchiză, înaltă de opt pînă la nouă picioare şi formată 


din mici aisberguri smulse de pe coastă; fu obligat să navigheze 
multă vreme de-a lungul coastei, spre vest. Trosnetul 
neîntrerupt al gheții, care se adăuga la gemetele vasului, 
alcătuia un zgomot trist ce semăna cu un suspin sau cu un 
plînset. În sfîrşit, bricul găsi un şenal şi înainta în el cu multă 
greutate; adesea cîte un uriaş munte de gheaţă îi bloca drumul 
timp de ceasuri îndelungate. Ceaţa  stinjenea vederea 
timonierului; atita vreme cît se vede la o milă înainte, 
obstacolele se pot evita cu uşurinţă, dar, în mijlocul acestor 
vîrtejuri neguroase, vederea se oprea adesea la mai puţin de 
două sute de metri. Hula, foarte puternică, era obositoare. 

Uneori norii netezi şi strălucitori căpătau o înfăţişare 
specială, ca şi cum ar fi reflectat bancurile de gheaţă; au existat 
zile în care razele gălbui ale soarelui n-au reuşit să străbată 
ceata îndărătnică. 

Păsările erau încă în număr foarte mare şi ţipetele lor te 
asurzeau; foci, culcate leneş pe blocurile de gheaţă în derivă, îşi 
ridicau capul, nu prea speriate, şi-şi agitau giturile la vederea 
vasului; acesta, atingind în trecere locuinţa lor plutitoare, lăsă 
acolo, nu o dată, fişii din căptuşeala lui, desprinse prin frecare. 

In sfîrşit, după şase zile de navigaţie atît de înceată, la 1 
august, fu reperată la nord limba de pămînt Beecher. Hatteras 
petrecu aceste ultime ore suit pe vergile zburătorului; marea 
liberă, întrevăzută de Stewart, la 30 mai 1851, pe la 76*20' 
latitudine, nu putea să fie la mare distanţă şi totuşi, oricît de 
departe şi-a plimbat Hatteras privirile, n-a zărit nici un indiciu al 
vreunui bazin polar lipsit de gheţuri. Cobori fără să spună nici un 
cuvînt. 

— Oare crezi în existenţa acestei mări libere? îl întrebă 
Shandon pe locotenent. 

— Incep să mă îndoiesc, răspunse James Wall. 

— N-aveam deci dreptate să consider această pretinsă 
descoperire drept o himeră şi o ipoteză? N-am fost crezut, şi 
chiar dumneata, domnule Wall, ai luat poziţie împotriva mea. 

— Vei fi crezut de aici încolo, Shandon. 

— Da, răspunse acesta, cînd va fi prea tîrziu. 

Şi se întoarse în cabina lui, unde se închidea mai tot timpul, 
după discuţia avută cu căpitanul. 

Spre seară, vintul începu să bată din nou spre sud. Hatteras 
dispuse atunci ridicarea velelor şi stingerea focului la căldări; 


timp de mai multe zile, cele mai grele manevre la vele fură 
reluate de către echipaj; în fiecare clipă trebuia fie să le 
orientezi potrivit direcţiei vîntului, fie să le apropii, fie să le 
întinzi brusc, ca vintul să le prindă din prova şi să frineze mersul 
bricului; braţele vergilor, înţepenite de frig, alunecau greu prin 
scripeţii înfundaţi cu gheaţă, ceea ce mărea oboseala; călătoria 
a durat mai mult de o săptămînă pînă la limba de pămînt 
Barrow. Forward nu cîştigase nici treizeci de mile în zece zile. 

Acolo vintul se mută iar spre nord şi fu pusă din nou în 
funcţiune elicea. Hatteras mai spera încă să găsească o mare 
liberă de obstacole, dincolo de paralela şaptezeci şi şapte, aşa 
cum a văzut-o Edward Belcher. 

Şi totuşi, dacă se referea la relatările lui Penny, această 
parte a mării, pe care o traversa în acel moment, ar fi trebuit să 
fie liberă, căci Penny, ajuns la limita gheţurilor, recunoscuse din 
barcă malurile Canalului Reginei, pînă la gradul şaptezeci şi 
şapte. 

Trebuia el, oare, să considere false aceste relatări? Sau, 
mai curînd, peste ţinutul acesta era pe cale să se abată o iarnă 
timpurie? 

La 15 august, muntele Percy îşi înălța în ceaţă virfurile 
acoperite de zăpezi veşnice; vintul, foarte violent, gonea în faţa 
lui o ploaie de măzăriche ce clipocea zgomotos. A doua zi, 
soarele apuse pentru prima dată, punînd, în sfîrşit, capăt lungii 
serii de zile de cite douăzeci şi patru de ore. Oamenii se 
obişnuiseră, în cele din urmă, cu această lumină continuă, dar 
animalele îi simțeau prea puţin influenţa; cîinii groenlandezi se 
culcau la ora obişnuită, iar însuşi Duk adormea regulat, în 
fiecare seară, ca şi cum bezna ar fi năpădit orizontul. 

Totuşi, în timpul nopţilor de după 15 august, întunericul n-a 
fost niciodată prea adînc; soarele, chiar după apus, mai lumina 
încă prin refracție. 

La 19 august, după calcule destul de bune, s-a reperat 
capul Franklin pe coasta orientală, iar pe coasta occidentală, 
capul Lady Franklin; astfel, în cel mai îndepărtat punct atins, 
fără îndoială, de acest navigator îndrăzneţ, recunoştinţa 
compatrioţilor săi a vrut ca numele soţiei sale, atît de devotate, 
să stea faţă în faţă cu propriul său nume, simbol impresionant al 
dragostei care i-a unit întotdeauna! 

Clawbonny a fost mişcat de această apropiere, de această 


unire morală în mijlocul unor ţinuturi îndepărtate! 

Doctorul, urmînd sfaturile lui Johnson, se obişnuise să 
suporte temperaturile joase; stătea aproape tot timpul pe punte, 
sfidînd frigul, vîntul şi zăpada. Constituţia lui, deşi slăbise puţin, 
nu suferea din cauza asprimii climatului. De altfel, se aştepta la 
alte pericole şi constata cu bucurie că nu-l mai înfricoşau 
semnele premergătoare ale iernii. 

— Priveşte, îi spuse el într-o zi lui Johnson, priveşte stolurile 
acelea de păsări care migrează spre sud! Cum zboară ele ca 
vîntul, scoţind strigăte de rămas bun! 

— Da, domnule Clawbonny, răspunse Johnson; le-a spus 
ceva că a venit momentul să plece şi au pornit-o. 

— Mulţi dintre noi, Johnson, ar fi, cred, ispitiţi să le imite! 

— Slabi de înger, domnule Clawbonny, ce naiba! orătăniile 
astea nu au provizii ca noi şi trebuie neapărat să se ducă să-şi 
caute hrana în altă parte! Dar nişte marinari, cu un vas solid sub 
picioarele lor, trebuie să meargă pînă la capătul lumii. 

— Speri, deci, că Hatteras va reuşi să-şi realizeze planurile? 

— Va reuşi, domnule Clawbonny. 

— Şi eu cred ca şi dumneata, Johnson şi, chiar de-ar fi să 
nu-şi păstreze decît un singur tovarăş credincios care să-l 
urmeze... 

— Am fi doi! 

— Da, Johnson, răspunse doctorul, stringînd mîna bravului 
marinar. Ţinutul Prince-Albert, de-a lungul căruia înainta 
Forward în acest moment, mai poartă numele de ţara Grinnel şi, 
deşi Hatteras, în ura lui faţă de yankei, n-ar fi consimţit 
niciodată să-i dea un astfel de nume, acesta este totuşi indicat 
de obicei pe hărţi. lată de unde vine această dublă denumire: în 
acelaşi timp cînd englezul Penny îi dădea ținutului numele 
Prințului Albert, comandantul lui Rescue, locotenentul de Haven, 
însemna ţinutul sub numele lui Grinnel, în onoarea negustorului 
american care suportase la New-York cheltuielile expediției. 

Bricul, navigînd de-a lungul țărmului acestui ţinut, trecu 
printr-o serie de greutăţi nemaiauzite, înaintînd cînd cu vele, 
cînd cu vapori. La 18 august, a fost reperat muntele Britania, 
de-abia vizibil printre ceţuri, iar Forward ancoră a doua zi în 
golful Northumberland. Era împresurat de gheţuri din toate 


părţile. 


Capitolul XXIII 
ASALTUL GHEŢURILOR 


Hatteras, după ce supraveghease ancorarea vasului, se 
întoarse în cabina lui, îşi luă harta şi o marcă cu grijă; se afla la 
76*57' latitudine şi 99*20' longitudine, adică la numai trei 
minute de paralela şaptezeci şi şapte. Se opriseră chiar pe locul 
în care sir Edward Belcher şi-a petrecut primul iernat pe 
Pionnier. Din punctul acesta a organizat el drumurile cu sania şi 
cu  luntrea; a descoperit Insula Mesei,  Cornouaille-ul 
septentrional, arhipelagul Victoria şi canalul Belcher. Ajuns 
dincolo de al şaptezeci şi optulea grad de latitudine, a văzut 
coasta înclinîndu-se către sud-est. Aceasta părea că se uneşte 
cu strimtoarea Jones, a cărei intrare dă în golful Baffin. Dar spre 
nord-vest, dimpotrivă, spunea raportul lui, se întindea o mare 
liberă cît vedeai cu ochii. 

Hatteras se uită cu emoție la această parte a hărților 
maritime în care regiunile necunoscute erau reprezentate 
printr-un spaţiu alb, întins, iar privirea lui revenea mereu la 
bazinul polar, eliberat de gheţuri. 

„După atitea mărturii, îşi spunea el, după relatările lui 
Stewart, ale lui Penny, ale lui Belcher, nu-i permis să te 
îndoieşti! Aşa trebuie să fie! Aceşti marinari îndrăzneţi au văzut, 
au văzut cu ochii lor! Pot fi puse la îndoială afirmaţiile lor? Nu! Şi 
dacă, totuşi, marea aceasta, liberă pe atunci datorită unei ierni 
timpurii, era... Dar nu, aceste descoperiri au fost făcute la 
interval de mai mulţi ani; bazinul acesta există şi-l voi găsi. Îl voi 
vedea!” 

Hatteras urcă din nou pe dunetă. Forward era învăluit de o 
ceaţă groasă; de pe punte de-abia se zărea partea de sus a 
catargelor. Totuşi, Hatteras îi ordonă ice-master-ului să coboare 
din gabie şi îi luă locul; voia să profite de cea mai mică 
înseninare a cerului ca să studieze orizontul spre nord-vest. 

Shandon nu scăpase acest prilej ca să-i spună 
locotenentului: 

— Ei bine, Wall, şi cu marea aceea liberă, cum mai stăm? 

— Ai avut dreptate, Shandon, răspunse Wall, şi nu mai 
avem cărbuni în bunchere decît pentru şase săptămîni. 


— Doctorul va găsi vreun procedeu ştiinţific, răspunse 
Shandon, ca să ne încălzim fără combustibil. Am auzit că se 
fabrică gheaţă cu ajutorul focului; poate că ni se va face foc cu 
gheaţă. 

Shandon se întoarse în cabina lui, ridicînd din umeri. 

A doua zi, la 20 august, ceața se destramă timp de citeva 
minute. Hatteras a fost văzut plimbîndu-şi, de la postul lui de 
observaţie, privirile agere pe linia orizontului, apoi cobori fără să 
spună nimic şi dădu ordin să se meargă înainte, dar era uşor de 
văzut că speranţele lui fuseseră din nou înşelate. 

Forward ridică ancora şi-şi reluă drumul nesigur spre nord. 
Cum eforturile făcute de vas erau prea mari, vergile gabierelor 
şi ale zburătorilor fură coborite împreună cu toate ustensilele 
marinăreşti; catargele fură desfăcute; nu se mai putea conta pe 
vîntul schimbător pe care, de altfel, şerpuirea canalelor îl făcea 
aproape nefolositor; mari pete albicioase se formau ici şi colo pe 
mare, semănînd cu nişte pete de ulei; ele prevesteau un îngheţ 
general foarte apropiat. De îndată ce briza începea să 
slăbească, marea îngheţa aproape instantaneu dar, odată cu 
întoarcerea vîntului, gheaţa aceasta proaspătă se spărgea şi se 
risipea. Spre seară, termometrul cobori la şaptesprezece grade 
Fahrenheit*. 

Cînd bricul ajungea în fundătura unui şenal închis 
îndeplinea funcţia de berbece şi se năpustea cu toată presiunea 
asupra obstacolului, înfigindu-se în el. Uneori îl socoteau 
definitiv înţepenit în gheaţă, dar o mişcare neaşteptată a 
stream-urilor îi deschidea o nouă trecere şi atunci vasul se 
avînta cu îndrăzneală; în timpul acestor opriri, vaporii ieşiţi prin 
supape se condensau în contact cu aerul rece şi cădeau pe 
punte sub formă de zăpadă. Mai era o cauză care întrerupea 
mersul bricului: blocurile de gheaţă pătrundeau uneori printre 
palele elicei şi erau atît de dure, încît nici un efort al maşinilor 
nu reuşea să le sfărime; trebuia atunci schimbată direcţia de 
marş, bricul se dădea înapoi şi erau trimişi oameni care să 
elibereze elicea cu ajutorul căngilor şi a manelelor; de aici 
greutăţi mari, oboseală şi întîrzieri. Treisprezece zile au dus-o 
aşa; Forward se tîra cu greutate de-a lungul strîmtorii Penny. 
Echipajul murmura, dar se supunea ordinelor; înţelegea că o 
întoarcere înapoi nu mai era acum cu putinţă. Drumul spre nord 
oferea mai puţine pericole decit retragerea spre sud; trebuiau să 


se gindească la iernat. 

Marinarii vorbeau între ei despre noua situaţie în care se 
aflau şi într-o zi discutară despre asta chiar cu Richard Shandon, 
despre care ştiau bine că era de partea lor. Acesta, în pofida 
îndatoririlor sale de ofiţer, nu s-a temut să permită ca în faţa lui 
să se pună în discuţie autoritatea căpitanului său. 

— Aşadar, dumneata spui, domnule Shandon, îl întrebă 
Gripper, că nu mai putem da înapoi? 

— Acum e prea tirziu, răspunse Shandon. 

— Atunci, interveni un alt marinar, nu ne mai rămîne decit 
să ne gindim la iernat? 

— E singurul nostru mijloc de scăpare! N-au vrut să mă 
creadă... 

— Altă dată, răspunse Pen, care-şi reluase serviciul 
obişnuit, te vor crede. 

— Dar cum nu voi fi eu şeful... răspunse Shandon. 

— Cine ştie? replică Pen. John Hatteras e liber să meargă cît 
de departe îi place, dar nu suntem obligaţi să-l urmăm. 

— N-avem decit să ne amintim, reluă Gripper, de prima lui 
călătorie în marea Baffin, şi ce urmări a avut! 

— Şi călătoria lui Farewell, spuse Clifton, care s-a pierdut în 
mările Spitzbergului, sub comanda lui! 

— Şi din care s-a întors singur, răspunse Gripper. 

— Singur, cu cîinele lui, completă Clifton. 

— N-avem poftă să ne sacrificăm pentru placul acestui om! 
adăugă Pen. ` 

— Nici să pierdem primele cîştigate, pe merit! Il puteai 
recunoaşte pe Clifton, după observația aceasta interesată. Cînd 
vom fi depăşit al şaptezeci şi optulea grad de latitudine, adăugă 
el, şi nu suntem departe de asta, vom căpăta exact trei sute 
şaptezeci şi cinci de lire de căciulă - de şase ori cîte opt grade. 

— Dar, răspunse Gripper, nu-i vom pierde dacă ne 
întoarcem fără căpitan? 

— Nu, răspunse Clifton, cînd se va fi dovedit că întoarcerea 
era absolut necesară. 

— Dar căpitanul... totuşi... 

— Fii liniştit, Gripper, răspunse Pen, vom avea un căpitan, şi 
încă unul bun, pe care domnul Shandon îl cunoaşte. Cînd un 
comandant înnebuneşte, e destituit şi e numit altul. Nu-i aşa, 
domnule Shandon? 


— Dragi prieteni, răspunse Shandon evaziv, veţi găsi mereu 
în mine un suflet devotat. Dar să aşteptăm desfăşurarea 
evenimentelor. 

Aşa cum se vede, nori de furtună se îngrămădeau deasupra 
capului lui Hatteras. Acesta, ferm, de neclintit, energic, plin de 
încredere în el, mergea înainte cu îndrăzneală. La urma urmei, 
dacă n-a reuşit să fie stăpîn pe direcţia de navigaţie a vasului 
său, nava se comportase totuşi vitejeşte; drumul străbătut în 
cinci luni reprezenta distanţa pe care alţi navigatori au parcurs-o 
în doi sau trei ani! Hatteras era acum obligat să ierneze; dar 
situaţia aceasta nu putea să sperie nişte oameni tari şi hotăriţi, 
suflete încercate şi oţelite, spirite întreprinzătoare şi bine călite. 
N-au petrecut oare sir John Ross şi Mac Clure trei ierni succesive 
în ţinuturile arctice? Ceea ce s-a făcut odată nu se mai putea 
face din nou? 

— Cu siguranţă, repeta Hatteras, ba şi mai mult dacă 
trebuie! Ah! îi spunea el doctorului, cu părere de rău, de ce 
n-am putut să forţez canalul Smith, la nord de marea Baffin? Aş 
fi acum la pol! 

— Bine! răspundea invariabil doctorul, care, la nevoie, ar fi 
fost gata să şi mintă ca să-i dea curaj; vom ajunge acolo, 
căpitane, pe al nouăzeci şi nouălea meridian în loc de al 
şaptezeci şi cincilea. E adevărat; dar ce importanţă are? Dacă 
toate drumurile duc la Roma, e cu atît mai sigur că toate 
meridianele duc la pol. 

La 31 august, termometrul arăta treisprezece grade 
Fahrenheit*. Sosea sfirşitul anotimpului navigabil; Forward lăsa 
la tribord insula Exmouth şi, trei zile mai tîrziu, depăşi Insula 
Mesei, situată în mijlocul canalului Belcher. Ceva mai devreme 
ar fi fost posibil, poate, să ajungă din nou prin acest canal la 
marea Baffin, dar acum nu se mai puteau gîndi la aşa ceva, 
braţul acesta al mării, barat cu totul de gheţuri, neoferind nici 
măcar un deget de apă chilei lui Forward; privirea se oprea pe 
ice-field-uri nesfîrşite, care aveau să rămînă nemişcate încă opt 
luni de aci încolo. 

Din fericire, se mai putea cîştiga o distanţă de citeva 
minute spre nord, dar cu condiţia de a sparge gheaţa nouă cu 
nişte tăvăluguri mari, sau de a o sfărima în bucăţi cu ajutorul 
containerelor explozive. Ceea ce era de temut atunci, la 
temperaturile acelea joase, era atmosfera calmă, căci şenalurile 


îngheţau repede şi de aceea erau întîmpinate cu bucurie chiar şi 
vînturile potrivnice. Era destul o noapte calmă şi totul îngheţa. 

Or, Forward nu putea să ierneze în situaţia actuală, expus 
vînturilor şi aisbergurilor, în deriva canalului; primul lucru care 
trebuia găsit era un adăpost sigur; Hatteras spera să ajungă pe 
coasta Noului-Cornouailles şi să întîlnească, dincolo de limba de 
pămînt Albert, un golf suficient de adăpostit, ca loc de refugiu. 
Îşi continua deci cu perseverenţă drumul spre nord. 

Dar, la opt septembrie, o banchiză neîntreruptă, de 
nepătruns, de netrecut, se interpuse între el şi nord; 
temperatura cobori la zece grade Fahrenheit. Hatteras, cu 
inima îndoită, căuta zadarnic o trecere, primejduindu-şi de o 
sută de ori vasul şi descurcîndu-se în situaţii periculoase cu o 
pricepere uimitoare. Putea fi învinovăţit de imprudenţă, de 
pripeală, de nebunie, de orbire; dar marinar bun era, şi încă 
dintre cei mai buni! 

Situaţia lui Forward deveni realmente periculoasă; 
într-adevăr, marea se închidea în urma lui şi, într-un răstimp de 
cîteva ore, gheaţa căpătase o asemenea tărie, încît oamenii 
alergau pe ea şi trăgeau vasul la edec, în toată siguranţa. 

Hatteras, neputind să ocolească obstacolul, hotărî să-l 
atace frontal; folosi cele mai puternice cartuşe cu explozibil, cu 
o încărcătură de opt pină la zece livre de pulbere; operaţia 
începea prin găurirea gheții în adîncime: gaura era umplută cu 
zăpadă, după ce se aşeza cartuşul într-o poziţie orizontală, 
pentru ca o parte cît mai mare de gheaţă să sufere efectele 
exploziei; apoi se aprindea fitilul, protejat de un tub de 
gutapercă. S-a lucrat, deci, la sfărimarea banchizei, căci nu 
putea fi tăiată cu fierăstrăul, deoarece tăieturile de fierăstrău se 
lipeau la loc imediat. Cu toate acestea Hatteras putu să spere că 
va trece a doua zi. 

Dar, în timpul nopţii, vîntul se dezlănţui cu turbare; marea 
se agita sub crusta îngheţată, parc-ar fi fost scuturată de vreun 
cutremur submarin; timonierul strigă cu glas îngrozit: 

— Vegheaţi la pupa! Vegheaţi la pupa! 

Hatteras îşi îndreptă privirile în direcţia indicată şi ceea ce 
văzu, mulţumită luminii crepusculului, era înfricoşător. 

O banchiză înaltă, împinsă spre nord, gonea spre vas cu 
iuţeala unei avalanşe. 

— Toată lumea pe punte! strigă căpitanul. 


Muntele acesta mişcător era la o depărtare de nici măcar o 
jumătate de milă; blocurile de gheaţă se ridicau din apă, treceau 
unul peste altul, se dădeau peste cap ca nişte uriaşe fire de 
nisip luate de un uragan formidabil; un zgomot îngrozitor agita 
atmosfera. 

— lată, domnule Clawbonny, îi spuse Johnson doctorului, 
acesta e unul din cele mai mari pericole de care am fost 
ameninţaţi. 

— Da, răspunse liniştit doctorul, e destul de înfricoşător. 

— E un veritabil asalt pe care va trebui să-l respingem, 
continuă şeful echipajului. 

— Într-adevăr, s-ar spune că e o ceată uriaşă de animale 
antediluviene, dintre acele despre care se presupune că ar fi 
trăit la pol! Se înghesuie, se grăbesc, care mai de care, să 
ajungă mai repede! 

— Şi, adăugă Johnson, unele dintre ele sunt înarmate cu 
lănci ascuţite de care vă rog să vă feriţi, domnule Clawbonny. 

— E un adevărat asediu! exclamă doctorul. Ei bine, să ne 
grăbim pe metereze! 

Şi se îndreptă repede spre pupa, unde echipajul, înarmat cu 
prăjini, cu bare de fier, cu manele, se pregătea să respingă 
acest asalt formidabil. 

Avalanşa sosea şi cîştiga în înălţime, sporind cu gheţurile 
înconjurătoare pe care le tira în virtejul ei; din ordinul lui 
Hatteras, tunul din faţă trăgea cu ghiulele ca să rupă această 
linie de atac amenințătoare. Dar ea sosi şi se aruncă asupra 
bricului, şi cum vasul fu abordat dinspre tribord, o parte din 
bastingajul lui se rupse. 

— Nimeni să nu mişte! strigă Hatteras. Atenţie la gheţuri! 

Acestea se căţărau cu o forţă irezistibilă; blocuri de gheaţă, 
cîntărind mai multe sute de kilograme, escaladau bordajul 
vasului; cele mai mici, zbirlite pînă la înălţimea gabiei, cădeau 
înapoi sub formă de săgeți ascuţite, rupînd vergile catargelor şi 
tăind troţele cîrmei. Echipajul era covîrşit de aceşti nenumărați 
duşmani, care, cu mulţimea lor, ar fi putut să strivească o sută 
de nave ca Forward. Fiecare încerca să respingă stincile acestea 
cotropitoare şi mulţi marinari au fost răniţi de colții lor ascuţiţi, 
printre alţii Bolton, căruia îi sfişiară complet umărul stîng. 
Zgomotul lua proporţii înfricoşătoare. Duk lătra cu furie la aceşti 
duşmani de un soi nou. Întunericul nopţii făcu să sporească în 


curind grozăvia situaţiei, fără să ascundă blocurile acestea 
înfuriate, a căror albeaţă făcea să se răsfringă ultimele licăriri 
risipite în atmosferă. 

Ordinele lui Hatteras răsunau mereu în mijlocul acestei 
lupte stranii, imposibile, supranaturale, a oamenilor cu 
gheţurile. Vasul, supunîndu-se acestei presiuni uriaşe, se înclină 
spre babord, iar capătul vergi ajunse să se aplece pînă la cîmpul 
de gheaţă, cu riscul de a se sfărima catargul. 

Hatteras înţelese primejdia. Momentul era îngrozitor: bricul 
ameninţa să se răstoarne cu totul, iar catargele puteau să fie 
smulse şi luate de gheţuri. Un bloc uriaş, mare cît vasul, păru să 
se ridică atunci de-a lungul cocăi, înălţindu-se cu o forţă 
irezistibilă; urcă, depăşi duneta. Dacă s-ar fi repezit în Forward 
totul s-ar fi sfîrşit; în curînd vasul avea să ajungă în poziţie 
verticală trecînd cu înălţimea lui de vergile zburătoare şi 
clătinîndu-se din baza sa. 

Un strigăt de groază ţişni din toate piepturile. Fiecare se 
îngrămădi la tribord. 

Dar în clipa aceea vasul fu luat cu totul pe sus. Ridicat de 
jos, pluti un timp în aer, apoi se înclină, căzu din nou peste 
gheţuri şi acolo fu prins de un ruliu care făcu să-i trosnească 
bordajele. Ce se întîmpla oare? 

Luat pe sus de această maree care urca, împins de 
blocurile care-l ţineau în spatele lor, el străbătea banchiza de 
netrecut. După un minut de asemenea stranie navigare, care 
păru că durează un secol, căzu de cealaltă parte a obstacolului, 
pe un cîmp de gheaţă; îl sparse cu greutatea lui şi se regăsi în 
elementul natural. 

— Banchiza a fost trecută! exclamă Johnson, care se 
repezise în prova bricului. 

— Slavă Domnului! răspunse Hatteras. 

Într-adevăr, bricul se găsea în centrul unui bazin de gheaţă; 
ea îl înconjura din toate părţile şi, deşi chila era scufundată în 
apă, vasul nu putea să se mişte; dar, chiar dacă răminea 
nemişcat, cîmpul de gheaţă înainta în locul lui. 

— Plutim în derivă! strigă Johnson. 

— Să ne lăsăm în voia ei, răspunse Hatteras. 

De altfel cum ar fi fost cu putinţă să se opună derivei? 

Se făcu iar ziua şi se putu stabili că, sub influenţa unui 
curent submarin, bancul de gheaţă mergea în derivă spre nord, 


cu toată viteza. Această masă plutitoare îl trăgea după sine pe 
Forward, țintuit în mijlocul ice-field-ului ale cărui margini nu se 
vedeau; prevăzind posibilitatea unei catastrofe, în cazul cînd 
bricul ar fi fost azvirlit pe vreun țărm sau strivit de presiunea 
gheţurilor, Hatteras ordonă să fie adusă pe punte o mare 
cantitate de provizii, de efecte necesare în tabără şi păturile 
echipajului. Luînd drept exemplu ceea ce a făcut căpitanul Mac 
Clure într-o împrejurare asemănătoare, dispuse protejarea 
vasului în borduri cu o centură de baloane umflate cu aer, în aşa 
fel, încît să-l ferească de avarii grave; în scurt timp, gheaţa 
îngrămădindu-se sub influenţa unei temperaturi de şapte grade 
Fahrenheit*, vasul fu înconjurat de un zid din care ieşeau doar 
catargele. 

Timp de şapte zile au navigat în modul acesta; limba de 
pămînt Albert, care formează extremitatea vestică a 
Noului-Cornouailles, fu zărită la 10 septembrie şi dispăru în 
curînd; s-a observat că, din clipa aceea, cîmpul de gheaţă se 
îndrepta spre est. Încotro mergeau astfel? Unde se vor opri? 
Cine putea să ştie dinainte? : 

Echipajul aştepta şi stătea cu braţele încrucişate. In sfîrşit, 
la 15 septembrie, către ora trei seara, ice-field-ul, izbindu-se 
desigur de un alt cîmp, se opri brusc; vasul simţi o puternică 
izbitură. Hatteras care determinase în ziua aceea poziţia, 
consultă harta; se afla în nord, fără pămînt la orizont, la 93*35' 
longitudine şi la 78* 15' latitudine, în centrul acelei regiuni, a 
acelei mări necunoscute în care geografii au situat polul frigului! 


Capitolul XXIV 
PREGĂTIRI DE IERNAT 


Emisfera australă, la latitudine egală, e mai friguroasă decit 
Emisfera boreală, dar temperatura Noului continent este cu 
cincisprezece grade sub aceea din alte părţi ale lumii; de aceea, 
în America, aceste ţinuturi, sub numele de „polul frigului”, sunt 
cele mai de temut. 

Temperatura medie a întregului an este de numai două 
grade sub zero*. Savanţii au explicat acest lucru în felul 
următor, iar doctorul Clawbonny împărtăşea părerea lor în 


această privinţă. 

După ei, vînturile care bat cu forţa cea mai constantă în 
regiunile septentrionale ale Americii sunt vînturile de sud-est; 
ele vin dinspre Oceanul Pacific cu o temperatură egală şi 
suportabilă; dar ca să ajungă la mările arctice sunt silite să 
străbată uriaşul continent american acoperit cu zăpezi; ele se 
răcesc în contact cu acesta şi atunci acoperă regiunile 
hiperboreene cu asprimea lor de gheaţă. 

Hatteras se afla la polul frigului, dincolo de ţinuturile 
întrevăzute de înaintaşii lui; se aştepta, deci, la o iarnă teribilă, 
pe un vas pierdut în mijlocul gheţurilor, cu un echipaj pe 
jumătate răzvrătit. Hotări să combată aceste diferite pericole cu 
energia lui obişnuită. 

Privi în faţă situaţia în care se afla şi nu-şi plecă ochii. 

Cu ajutorul experienţei lui Johnson, începu prin a lua toate 
măsurile necesare în vederea iernatului. După calculul făcut de 
el, Forward fusese tîrît la două sute cincizeci de mile depărtare 
de ultimul ţinut cunoscut, adică de Noul-Cornouailles: se afla 
strîns într-un cîmp de gheaţă ca într-un pat de granit şi nici o 
forţă de din lume nu putea să-l smulgă de acolo. 

Nu mai exista o picătură de apă liberă în aceste imense 
mări cuprinse de iarna arctică. Ice-field-urile se desfăşurau cit 
vedeai cu ochii, dar fără să prezinte o suprafaţă unitară. 
Departe de aşa ceva. Numeroase aisberguri umpleau cîmpia 
îngheţată, şi Forward era adăpostit de cele mai înalte dintre ele, 
în trei puncte cardinale; numai vîntul de sud-est bătea pînă la el. 
Dacă ne-am fi închipuit că erau stînci în loc de blocuri de 
gheaţă, verdeață în loc de zăpadă şi marea recăpătindu-şi 
starea ei lichidă, atunci bricul ar fi stat liniştit, ancorat într-un 
golf frumos şi la adăpost de furtunile cele mai de temut. Dar ce 
pustietate la altitudinea aceasta! Ce natură deprimantă! La ce 
jalnice gînduri te duce! 

Vasul, oricît de nemişcat era, trebui să fie totuşi puternic 
fixat cu ancorele - erau de temut dezgheţurile posibile sau 
zguduiturile submarine. Johnson, informat despre faptul că 
Forward se afla la polul frigului, supraveghea cu şi mai mare 
severitate măsurile pentru iernare. 

— Vom avea de furcă! îi spuse el doctorului. lată ce noroc 
are căpitanul! Să fii prins între gheţuri în punctul cel mai 
neplăcut de pe glob! Ei, dar veţi vedea că vom ieşi din această 


încurcătură. 

Cît despre doctor, în intimitatea gîndurilor sale, era pur şi 
simplu încîntat de situaţie. N-ar fi schimbat-o cu alta! Să iernezi 
la polul frigului - ce noroc! 

Echipajul fu ocupat mai întîi cu lucrările din exterior: velele 
rămaseră legate pe vergi, în loc să fie strînse în fundul calei, 
cum au făcut cei care au iernat prima oară - au fost doar 
înfăşurate şi puse apărătorile lor de pînză şi, în curînd, gheaţa le 
făcu o învelitoare impermeabilă; n-au fost demontate nici măcar 
vergile zburătorului, iar gabia a rămas la locul ei. Era ca un 
observator natural. Numai troţele de parimă care serveau la 
cîrmit au fost scoase. 

Deveni necesar să se taie cîmpul de gheaţă în jurul vasului, 
care suferea din cauza presiunii acestuia: blocurile, îngrămădite 
de o parte şi de alta, apăsau cu o greutate considerabilă şi vasul 
nu mai stătea pe linia sa de plutire obişnuită. Treabă 
îndelungată şi foarte grea. După cîteva zile carena fu eliberată 
din închisoarea în care se afla şi au folosit acest prilej ca s-o 
examineze; nu suferise nimic, datorită solidităţii construcţiei: 
numai căptuşeala de aramă fusese smulsă aproape în 
întregime. Vasul eliberat se ridică aproape cu nouă degete; 
atunci s-au apucat să taie gheaţa pieziş, ţinînd seama de forma 
cocăi; în felul acesta, cîmpul de gheaţă se unea sub chila 
bricului şi opunea el însuşi rezistenţă presiunii. 

Doctorul lua parte la aceste lucrări: mînuia cu îndemiînare 
cuțitul de tăiat zăpada; îi stimula pe marinari prin buna lui 
dispoziţie. Învăţa el şi-i învăţa şi pe alţii. Fu cu totul de acord cu 
rinduirea gheții sub vas. 

— lată o măsură bună de prevedere, spuse el. 

— Fără aceasta, domnule Clawbonny, răspunse Johnson, nu 
s-ar putea rezista. Acum putem fără teamă să ridicăm un zid de 
zăpadă pînă la înălţimea bordajului; şi, dacă vrem, îl vom face 
gros de zece picioare, căci materialele nu ne lipsesc. 

— Excelentă idee, spuse iar doctorul, zăpada e un rău 
conducător de căldură; reflectă în loc să soarbă, iar căldura 
dinăuntru nu va putea să iasă. 

— Asta-i adevărat explică Johnson; ridicăm o fortificaţie 
împotriva frigului, dar şi împotriva animalelor, dacă le-ar veni 
cumva cheful să poftească pe la noi; cînd treaba vi fi gata, va 
arăta bine, veţi vedea; vom tăia în masa aceasta de zăpadă 


două scări, una care să ducă la prova şi alta la pupa corăbiei; 
apoi se va transforma în gheaţă tare ca stinca şi vom avea o 
scară regească. 

— Perfect, răspunse doctorul şi, trebuie să mărturisesc, e 
bine că frigul dă naştere zăpezii şi gheții, adică tocmai la aceea 
ce serveşte ca să te aperi împotriva lui. Fără asta am fi în mare 
încurcătură. 

Intr-adevăr vasul era menit să dispară sub un înveliş gros 
de gheaţă, destinat să-i păstreze temperatura interioară; 
deasupra punţii şi pe toată lungimea ei a fost construit un 
acoperiş din pînză groasă, gudronată, peste care s-a aşternut 
zăpadă; marginile pinzei coborau destul de jos în borduri. 
Puntea, aflindu-se la adăpost de orice fluenţă din afară, deveni 
un veritabil loc de promenadă, stratul de zăpadă gros de două 
picioare şi jumătate, fiind bătătorit ca să se întărească; în felul 
acesta împiedicau radierea căldurii din interior, iar deasupra 
zăpezii s-a întins strat de nisip care încrustîindu-se, se 
transformă într-un macadam* foarte rezistent. 

— Incă puţin, spunea doctorul, şi, cu cîţiva copaci, m-aş 
crede în Hyde-Park sau chiar în grădinile suspendate ale 
Babilonului. 

Săpară o groapă la o distanţă destul de apropiată de bric; 
era un spaţiu circular, săpat în cîmpul de gheaţă, un adevărat 
puț, care trebuia să fie menţinut în permanenţă accesibil; în 
fiecare dimineaţă se spărgea gheaţa formată la intrarea puţului; 
acesta trebuia să servească la procurarea apei în caz de 
incendiu, sau pentru băile frecvente ordonate echipajului ca 
măsură de higiena; aveau chiar grijă să economisească 
combustibilul, să scoată apa de la mare adincime, unde e mai 
puţin rece, obțineau acest rezultat cu ajutorul unui aparat, 
recomandat de un savant francez*, aparatul, coborit la o 
anumită adincime, făcea posibil accesul la apa din jur cu 
ajutorul unui dublu cilindru. 

De obicei, în timpul lunilor de iarnă, sunt scoase toate 
lucrurile care încurcă locul pe vas, ca să creeze spaţii mai largi; 
aceste lucruri sunt depozitate pe uscat, în magazii. Dar ceea ce 
se poate face cînd te afli lîngă un țărm, e cu neputinţă pentru un 
vas ancorat într-un cîmp de gheaţă. 

In interior toate măsurile pentru a lupta împotriva celor doi 
mari duşmani pe care-i întîlneşti la aceste latitudini: frigul şi 


umezeala; primul duşman îl aducea cu sine pe al doilea, încă 
mai de temut; la frig rezişti, umiditatea te doboară; se punea, 
deci, problema, de a o preveni. 

Forward, destinat unei navigaţii prin mările arctice, era 
foarte bine amenajat pentru iernat. Compartimentul destinat 
echipajului era aranjat cu chibzuinţă: fusese dus un adevărat 
război contra colţurilor unde se refugiază umiditatea, în primul 
rînd; într-adevăr la anumite scăderi de temperatură, pe pereţii 
despărțitori se formează un strat de gheaţă, în special în colţuri; 
cînd acesta începe să se topească, întreţine o anumită umiditate 
constantă. Dacă ar fi fost circulară, sala echipajului ar fi fost şi 
mai potrivită; dar, în fine, încălzită de o sobă uriaşă şi aerisită 
destul de bine, ea putea fi perfect locuibilă; pereţii erau căptuşiţi 
cu piei de căprioară şi nu cu stofe de lînă, căci lîna reţine vaporii 
care se condensează şi impregnează atmosfera cu umezeală. 

Pereţii despărțitori ai compartimentului de sub dunetă fură 
daţi jos şi ofiţerii avură astfel o sală comună mai mare, mai 
aerisită şi încălzită de o sobă. Sala aceasta, ca şi aceea a 
echipajului, era precedată de o anticameră care împiedica orice 
comunicaţie directă cu exteriorul. În felul acesta, căldura nu se 
putea pierde şi se trecea treptat de la o temperatură la alta. 
Hainele încărcate de zăpadă erau lăsate în altă cameră: oamenii 
îşi ştergeau picioarele de nişte scrappers*, puse afară, astfel 
încît să nu aducă cu ei nimic nesănătos. 

Prin nişte burlane intra aerul de care aveau nevoie sobele 
ca să tragă bine; prin altele, erau evacuaţi aburii. 

In plus, în cele două săli erau instalaţi condensatori care 
colectau vaporii, în loc să-i lase să se transforme în apă; erau 
goliţi de două ori pe săptămînă şi conţineau uneori cîteva găleți 
de gheaţă. Toate aceste măsuri erau tot atitea victorii asupra 
duşmanului. 

Focul era reglat perfect şi cu uşurinţă, cu ajutorul 
burlanelor; s-a dovedit că era suficientă o cantitate mică de 
cărbune ca să se menţină în săli o temperatură de cincizeci de 
grade*. Totuşi Hatteras, după ce a dat ordin să se măsoare 
rezervele de cărbuni din magazie, îşi dădu seama că, şi cu cea 
mai mare zgircenie, nu avea combustibil nici măcar pentru două 
luni. 

A fost instalat un uscător pentru îmbrăcăminte, care trebuia 
să fie spălată des; ea nu putea fi uscată în aer liber deoarece 


devenea tare şi se rupea uşor. 

Piesele sensibile ale maşinilor fură demontate şi ele cu 
grijă; sala maşinilor a fost închisă ermetic. 

Viaţa la bord deveni obiect al unor preocupări serioase; 
Hatteras o reglementă cu cea mai mare grijă, iar regulamentul 
fu afişat în sala comună. Oamenii se sculau la şase dimineaţa; 
hamacurile erau aerisite de trei ori pe săptămînă; podeaua celor 
două camere era frecată în fiecare dimineaţă cu nisip cald; 
ceaiul fierbinte era nelipsit la fiecare masă, iar hrana varia, pe 
cît era posibil după zilele săptămînii: ea se compunea din piine, 
făină, untură de bou şi stafide pentru puddinguri, zahăr, cacao, 
ceai, orez, suc de lămiie, carne conservată de vacă, carne 
sărată de porc, varză, legume puse în oţet; bucătăria era 
instalată în afara sălilor comune; în felul acesta se lipseau de 
căldura ei, dar gătitul alimentelor e o sursă permanentă de aburi 
şi de umezeală. 

Sănătatea oamenilor depinde mult de felul cum se hrănesc; 
la aceste latitudini înalte trebuie consumate pe cît mai mult cu 
putinţă alimente de natură animală. Doctorul supraveghease 
alcătuirea programului de alimentare. 

— Trebuie să luăm exemplu de la eschimoşi, spunea dînsul; 
pe ei i-a învăţat natura şi sunt profesorii noştri în această 
privinţă; dacă arabii, africanii se pot mulţumi cu cîteva curmale 
şi un pumn de orez, aici e foarte important să mănînci, şi încă 
mult. Eschimoşii consumă pînă la zece şi chiar cincisprezece 
livre de ulei pe zi. Dacă acest fel de hrană nu vă place, trebuie 
să recurgem la alimente bogate în zahăr şi grăsime. Intr-un 
cuvînt, dacă ne trebuie carbon, să facem carbon! E bine să 
punem, cărbuni în sobă, dar să nu uităm să umplem şi această 
prețioasă sobă pe care o avem în noi. 

Cu acest regim, echipajului i se impusese o curăţenie 
severă; fiecare trebuia să facă o baie în apa pe jumătate 
îngheţată, pe care o procurau din copca făcută în gheaţă, 
excelent mijloc de a-ţi păstra căldura naturală. Doctorul le 
dădea exemplu; la început o făcea ca pe un lucru foarte 
neplăcut; dar curînd uită de neplăcere, căci sfirşi prin a găsi o 
adevărată desfătare în această igienică cufundare în apă. 

Cînd munca, vînătoarea sau recunoaşterile îi scoteau pe 
oamenii din echipaj afară, în ger, trebuiau să se ferească mai 
ales să nu le degere vreo parte oarecare a corpului; dacă se 


întîmpla aşa ceva, se grăbeau, cu ajutorul fricţionărilor cu 
zăpadă, să restabilească circulaţia sîngelui. De altfel oamenii, 
care aveau grijă să fie îmbrăcaţi complet în lină, purtau mantale 
cu capişon din piele de căprioară şi pantaloni din piele de focă, 
acestea fiind perfect impermeabile la vînt. 

Diversele amenajări ale vasului şi instalarea la bord, durară 
cam trei săptămîni şi astfel au ajuns la 10 octombrie fără să se 
întîmple nimic deosebit. 


Capitolul XXV 
O VULPE BĂTRÎNĂ DE-A LUI JAMES ROSS 


În ziua aceea, termometrul cobori pînă la trei grade sub 
zero*. Vremea fusese destul de liniştită iar frigul uşor de 
suportat, în lipsa brizei. Hatteras, profitînd de faptul că vremea 
era senină, se duse în recunoaştere pe cîmpiile înconjurătoare; 
se urcă pe unul din cele mai înalte aisberguri din nord, dar nu 
cuprinse în cîmpul vizual al lunetei sale decit un şir de munţi de 
gheaţă şi de ice-field-uri. Nu se vedea nici o bucată de pămînt, 
ci numai imaginea haosului sub înfăţişarea lui cea mai tristă. Se 
înapoie la bord, încercînd să calculeze durata probabilă a 
captivităţii sale. 

Vînătorii, şi printre ei doctorul, James Wall, Simpson, Bell, 
nu pierdeau prilejul să aprovizioneze vasul cu carne proaspătă. 
Păsările dispăruseră, căutînd spre sud un climat mai puţin 
aspru. Numai ptarmiganii, potîrnichile de stincă, specifice 
acestei latitudini, nu fugeau din faţa iernii; puteau fi vinaţi cu 
uşurinţă, iar numărul lor mare promitea o abundentă rezervă de 
vînat. 

lepurii, vulpile, lupii, herminele, urşii nu lipseau; un vînător 
francez, englez sau norvegian n-ar fi avut dreptul să se plingă; 
dar de animalele acestea foarte sălbatice nu te puteai apropia 
deloc; le deosebeai greu, de altfel, pe întinderile albe, căci, 
înainte de venirea gerurilor, îşi schimbă culoarea şi îşi îmbracă 
blana de iarnă. 

Doctorul constată, contrar părerii anumitor naturalişti, că 
această schimbare nu provenea din scăderea mare a 
temperaturii, căci avea loc înainte de luna octombrie; ea nu 


rezulta, deci, dintr-o cauză fizică, ci mai curînd din spiritul de 
prevedere al providenţei, care voia să creeze animalelor arctice 
condiţii pentru a înfrunta asprimea unei ierni boreale. 

Adesea se întilneau viței de mare, cîini de mare, animale 
cuprinse sub denumirea generală de foci; vînarea lor le-a fost 
recomandată vînătorilor în mod deosebit, atît pentru pieile lor, 
cît şi pentru grăsimea lor cît se poate de potrivită pentru 
combustibil. De altfel, ficatul acestor animale devenea la nevoie 
un excelent aliment; ele se numărau cu sutele şi, la două sau 
trei mile la nord de vas, cîmpul de gheaţă era de-a dreptul 
ciuruit de copcile făcute de aceste uriaşe amfibii; numai că-l 
simțeau pe vînător cu un instinct remarcabil şi multe din ele, 
chiar rănite, scăpau uşor cufundîndu-se sub gheţuri. 

Totuşi, în 19, Simpson reuşi să prindă una la 400 iarzi* de 
vas; avusese prevederea să-i astupe copca de refugiu, aşa că 
animalul fu la cheremul vînătorilor. El se zbătu multă vreme şi, 
după cîteva focuri de armă, sfirşi prin a fi omorît. Era lung de 
nouă picioare; capul lui de buldog, cei şaisprezece dinţi de pe 
fălci, marile lui înotătoare pectorale, în formă de aripioare, 
coada lui mică şi prevăzută cu o altă pereche de înotătoare 
făceau din el un exemplar splendid din familia cîinilor de mare. 
Doctorul, vrînd să păstreze capul pentru colecţia lui de istorie 
naturală şi pielea pentru nevoile viitoare, le prepară în vederea 
conservării printr-un mijloc rapid şi ieftin. Cufundă capul 
animalului în copca făcută în gheaţă şi mii de crevete smulseră 
din el cele mai mici bucățele de carne; după o jumătate de zi 
treaba era făcută şi nici cel mai îndemiînatic membru al 
onorabilei corporaţii a tăbăcarilor din Liverpool n-ar fi făcut o 
muncă mai bună. 

De îndată ce soarele trece de echinoxul de toamnă, adică la 
23 septembrie, se poate spune că începe iarna în regiunile 
arctice. Acest astru binefăcător, după ce coborise încet sub linia 
orizontului, dispăru, în cele din urmă, la 23 octombrie, atingînd 
uşor cu razele lui creasta munţilor îngheţaţi. 

Doctorul îi trimise ultimul lui salut de savant şi de călător. 
N-avea să-l mai revadă pînă în februarie. 

Nu trebuie, totuşi, să credem că în timpul acestei 
îndelungate absenţe a soarelui întunericul e total; luna îl 
înlocuieşte cum nu se poate mai bine; mai sunt şi licărirea foarte 
luminoasă a stelelor, strălucirea planetelor, desele aurore 


boreale şi refracţiile specifice orizontului alb de zăpadă; de 
altfel, soarele, în momentul de maximă declinaţie australă, la 21 
decembrie, se apropie cu încă treisprezece grade de orizontul 
polar. Aşadar, în fiecare zi, timp de cîteva ore există un fel de 
crepuscul. Numai că ceața şi virtejurile de zăpadă cufundau 
adesea regiunile acestea reci în bezna cea mai neagră. 

Totuşi, pînă la epoca aceea, timpul a fost destul de 
favorabil; numai potîrnichile şi iepurii au avut de ce să se plingă, 
căci vînătorii nu le lăsau nici o clipă de răgaz; au fost instalate 
mai multe capcane pentru vulpi, dar aceste animale bănuitoare 
nu cădeau uşor în ele; ba, chiar de mai multe ori, au curăţat 
zăpada de sub capcană şi au pus laba pe momeală fără nici un 
risc; doctorul le dădea dracului, foarte necăjit, totuşi, că-i făceau 
o asemenea farsă. 

La 25 octombrie, termometrul nu arăta mai mult de patru 
grade sub zero*. Se dezlănţui un uragan de o violenţă 
neobişnuită; o ninsoare deasă puse stăpinire pe tot cuprinsul, 
neîngăduind nici unei raze de lumină să ajungă pînă la Forward. 
Timp de mai multe ore au fost neliniştiţi de soarta lui Bell şi a lui 
Simpson, pe care vînătoarea i-a împins prea departe; ei nu s-au 
întors la bord decît a doua zi, după ce au rămas o zi întreagă 
culcaţi pe pieile lor de căprioară, în timp ce uraganul măturase 
spaţiul de deasupra lor şi-i îngropase sub cinci picioare de 
zăpadă. 

Erau cît pe ce să degere şi doctorul s-a trudit mult ca să le 
restabilească circulaţia sîngelui. 

Furtuna dură opt zile lungi, fără întrerupere. Nu puteai pune 
piciorul afară, într-o singură zi erau variaţii de temperatură între 
cincisprezece şi douăzeci de grade. 

În timpul acestui răgaz forţat. Fiecare îşi ducea viaţa de 
unul singur, unii dormind, alţii fumînd şi alţii discutînd între ei în 
şoaptă, întrerupîndu-se la apropierea doctorului sau a lui 
Johnson; nu exista nici o legătură morală între oamenii acestui 
echipaj; nu se adunau la un loc decit la rugăciunea de seară, 
făcută în comun, şi duminica la citirea Bibliei şi slujba religioasă. 

Clifton îşi dăduse perfect de bine seama că, odată trecută 
paralela şaptezeci şi opt, partea lui din primă se ridica la trei 
sute şaptezeci şi cinci de livre; găsea că suma e rotundă, iar 
ambiția lui nu mergea mai departe. Părerea lui era împărtăşită 
cu plăcere şi toţi se gîndeau să se bucure de această avere 


dobîndită cu preţul atitor osteneli. 

Hatteras nu se vedea aproape deloc. Nu lua parte nici la 
vînători, nici la plimbări, nu se interesa deloc de fenomenele 
meteorologice care stirneau admiraţia doctorului. Trăia pentru o 
singură idee; aceasta se rezuma la două cuvinte: Polul Nord. Nu 
se gindea decit la clipa cînd Forward, în sfîrșit liber, îşi va relua 
cursa lui aventuroasă. 

În fond, sentimentul general care domnea la bord era 
tristeţea. Nimic mai deprimant, într-adevăr, decit vederea 
acestui vas captiv care nu se mai află în elementul lui natural, 
ale cărui forme sunt modificate sub straturile groase de zăpadă; 
nu mai pare făcut pentru mişcare, nu se poate cilinti; e 
transformat într-o casă de lemn, în magazie, într-o locuinţă 
pentru sedentari, el, care ştia să înfrunte vintul şi furtunile. 
Anomalia aceasta, situaţia aceasta falsă umplea sufletele de un 
inexplicabil sentiment de nelinişte şi părere de rău. 

În timpul acestor ore fără ocupaţie, doctorul îşi punea în 
ordine notele de călătorie pe care această povestire le 
reproduce fidel; nu stătea niciodată fără să lucreze şi firea lui 
echilibrată nu se schimba. Văzu însă cu satisfacţie venind 
sfîrşitul furtunii şi se pregăti să-şi reia vinătorile lui obişnuite. 

La 3 noiembrie, la şase dimineaţa, pe o temperatură de 
cinci grade sub zero*, el plecă în tovărăşia lui Johnson şi a lui 
Bell; cîmpurile de gheaţă erau netede; pe zăpada căzută din 
belşug în zilele precedente şi întărită de îngheţ se putea merge 
cu uşurinţă; un frig uscat şi înţepător domnea în atmosferă; luna 
strălucea cu o incompatibilă puritate şi producea un joc de 
lumină uimitor pe cele mai neînsemnate asperităţi ale cîmpului 
de gheaţă; marginile urmelor lăsate de paşi se luminau şi lăsau 
un fel de diră strălucitoare pe drumul urmat de viînători, ale 
căror umbre se profilau pe gheaţă cu o surprinzătoare claritate. 

Doctorul îl luase cu dînsul pe prietenul său, Duck; îl prefera 
pe el cîinilor groenlandezi, pentru gonitul vînatului, şi pe bună 
dreptate; aceştia din urmă sunt prea puţin folositori în 
asemenea ocazii şi nu par să aibă focul sacru al rasei din zona 
temperată. Duk alerga mirosind drumul şi adesea rămînea 
nemişcat locului, văzînd urme încă proaspete de urs. Totuşi, în 
ciuda dibăciei sale, după două ore de umblat, vînătorii nu 
întîlniseră nici măcar un iepure. 

— Oare vinatul să fi simţit nevoia să emigreze spre sud? 


spuse doctorul, făcînd un popas la poalele unui hummock. 

— Aşa s-ar crede, domnule Clawbonny, răspunse dulgherul. 

— În ceea ce mă priveşte, eu nu cred, răspunse Johnson; 
iepurii, vulpile, şi urşii sunt obişnuiţi cu acest climat; după 
părerea mea, ultima furtună trebuie să fi fost cauza dispariţiei 
lor; dar odată cu vînturile din sud, nu vor întîrzia să se întoarcă. 
A! dacă mi-aţi vorbi despre reni sau despre boi moscaţi, ar fi cu 
totul altceva. 

— Şi totuşi, pe insula Melville se găsesc asemenea animale 
în turme numeroase, reluă doctorul vorba; e drept că insula 
aceasta e aşezată mai la sud; de aceea, în timpul iernărilor sale, 
Parry a avut întotdeauna din acest minunat vinat la discreţie. 

— Noi suntem mai puţin avantajaţi, răspunse Bell; dar dacă 
am putea să ne aprovizionăm măcar cu carne de urs, n-ar mai 
trebui să ne plingem. 

— Păi, tocmai aici e greutatea, replică doctorul; mi se pare 
că pe aici urşii sunt foarte rari şi foarte sălbatici; nu sunt încă 
destul de civilizaţi, încît să se prezinte singuri în faţa glonţului. 

— Bell vorbeşte despre carnea de urs, interveni Johnson; 
dar grăsimea acestui animal e mai de dorit în momentul acesta 
decit carnea şi blana lui. 

— Ai dreptate, Johnson, răspunse Bell; te gîndeşti mereu la 
combustibil. 

— Cum să nu mă gîndesc la asta? Chiar cruţîndu-l şi făcînd 
cea mai mare economie, nu ne mai rămîne nici pentru trei 
săptămîni! 

— Da, răspunse doctorul, acesta e adevăratul pericol, căci 
nu suntem decit la începutul lui noiembrie, şi februarie este luna 
cea mai rece a anului în zona glacială; totuşi, în lipsa grăsimii de 
urs, putem conta pe grăsimea de focă. 

— Nu multă vreme, domnule Clawbonny, răspunse Johnson; 
animalele acestea nu vor întirzia să ne părăsească; de frig sau 
de frică, în curînd nu se vor mai arăta la suprafaţa gheţurilor. 

— Atunci, reluă doctorul ideea, văd că trebuie neapărat să 
ne mulţumim cu urşii şi, mărturisesc, e chiar animalul cel mai 
folositor din aceste ţinuturi, căci singur el poate procura hrana, 
îmbrăcămintea, lumina şi combustibilul necesar oamenilor. 
înţelegi tu, Duk? întrebă doctorul, mîngiind cîinele. Ne trebuie 
urşi. prietene; caută! caută! Duk, care în clipa aceea adulmeca 
gheaţa, stimulat de glasul şi de miîngiierile doctorului, ţişni 


deodată ca din puşcă. Lătra cu energie şi, deşi se depărtase, 
lătrăturile lui se auzeau puternic pînă la vînători. 

Marea depărtare la care se poate auzi sunetul în condiţiile 
temperaturilor joase e un fenomen uimitor, egalat numai de 
luminozitatea constelaţiilor pe cerul boreal; razele luminoase şi 
undele sonore străbat distanţe foarte mari, mai ales în frigul 
uscat al nopţilor hiperboreene. 

Vînătorii, călăuziţi de aceste lătrături îndepărtate, se 
năpustiră pe urmele lui Duk; trebuiră să parcurgă o milă şi 
ajunseră gifiind, căci într-o asemenea atmosferă îţi pierzi repede 
răsuflarea. Duk se opri locului la cincizeci de paşi de o masă 
uriaşă care se agita pe creştetul unui deal. 

— lată-ne serviţi după pofta inimii! exclamă doctorul, 
încărcîndu-şi puşca. 

— Un urs, zău aşa, ba chiar un urs frumos, spuse Bell 
imitîndu-l pe doctor. 

— Un urs ciudat, spuse Johnson, rezervindu-şi dreptul de a 
trage după cei doi tovarăşi ai săi. 

Duk lătra cu furie. Bell înainta cîțiva metri şi trase; dar 
animalul nu părea să fi fost atins, căci continua să-şi legene 
greoi capul. 

Johnson se apropie şi el şi, după ce ochi cu grijă, apăsă pe 
trăgaciul armei. 

— Bine Johnson strigă doctorul. Tot nimic! Ah! suntem prea 
departe de ţintă. Blestemată refracție! Nu ne vom obişnui oare 
niciodată cu ea? Ursul acesta e la mai mult de o mie de paşi de 
noi! 

— Înainte! răspunse Bell. 

Cei trei tovarăşi se repeziră spre animal, pe care 
împuşcăturile nu-l tulburaseră deloc; părea să fie foarte mare şi, 
fără să ţină seama de pericolele atacului, vînătorii simțeau 
dinainte bucuria capturii. Ajunşi la o distanţă potrivită, traseră; 
ursul, rănit de moarte, fără îndoială, făcu o săritură şi căzu la 
poalele movilei. 

Duk se aruncă asupra lui. 

— lată un urs, spuse doctorul, care n-a fost greu de doborit. 

— Numai trei focuri, răspunse Bell cu un aer plin de dispreţ, 
şi a şi fost culcat la pămînt. 

— E chiar ciudat! grăi Johnson. 

— Afară de cazul cînd noi n-am ajuns la el chiar în clipa în 


care era pe cale să moară de bătrineţe, răspunse doctorul 
rizînd. 

— Pe legea mea, bătrîn sau tînăr, replică Bell, oricum va fi o 
pradă bună. Tot vorbind astfel, vînătorii ajunseră la movilă şi, 
spre marea lor uimire îl găsiră pe Duk aruncîndu-se cu 
înverşunare asupra leşului unei vulpi albe! 

— Asta-i prea de tot! strigă Bell. 

— Aşa e, spuse doctorul. Împuşcăm un urs şi cade o vulpe! 
Johnson nu prea ştia ce să răspundă; 

— Bine! exclamă doctorul, cu un hohot de ris amestecat cu 
ciudă. Din nou refracția! 

— Ce vreţi să spuneţi, domnule Clawbonny? întrebă 
dulgherul. 

— Ei da, prietene! Refracţia ne-a înşelat şi în privinţa 
mărimii, şi în privinţa distanţei! Ea ne-a făcut să vedem un urs 
sub pielea unei vulpi! Asemenea confuzii li s-au întîmplat nu o 
dată vinătorilor, în împrejurări identice! Hai! ne-am ales cu ce 
am meritat pentru nălucirile noastre. 

— Zău aşa, răspunse Johnson, urs sau vulpe, oricum o fi, tot 
vom mînca. S-o luăm cu noi. 

Dar în clipa cînd şeful echipajului se pregătea să ridice 
animalul pe umăr, exclamă: 

— lată ceva şi mai tare! 

— Ce e? întrebă doctorul. 

— Priviţi, domnule Clawbonny, vedeţi? Animalul are o 
zgardă la git! 

— O zgardă? întrebă doctorul, aplecîindu-se deasupra 
animalului. 

Într-adevăr o zgardă de aramă, pe jumătate uzată, apărea 
din blana albă a vulpii; doctorului i se păru că vede nişte litere 
gravate pe ea; într-o clipă scoase zgarda bătută cu ţinte de la 
gitul animalului. 

— Ce înseamnă asta? întrebă Johnson. 

— Asta înseamnă că am împuşcat o vulpe de peste 
doisprezece ani, dragi prieteni, una din vulpile prinse de James 
Ross, în 1848. 

— E cu putinţă? exclamă Bell. 

— Nu încape nici o îndoială; regret că am omorît acest biet 
animal. În timpul iernatului, James Ross avu ideea de a prinde în 
curse o mulţime de vulpi albe; li s-au fixat la git zgărzi de 


aramă, pe care era gravat locul unde se aflau vasele sale 
Entreprise şi Investigator şi depozitele de alimente. Aceste 
animale străbat uriaşe întinderi de teren în căutarea hranei lor, 
iar James Ross spera ca una dintre ele să cadă în miinile cîtorva 
oameni din expediţia lui Franklin. lată toată explicaţia, şi 
această biată vulpe, care ar fi putut salva viaţa celor două 
echipaje, a căzut de pomană sub loviturile gloanţelor noastre. 

— Pe legea mea, n-o vom mînca, spuse Johnson; de altfel o 
vulpe de doisprezece ani! În orice caz, îi vom păstra pielea drept 
mărturie a acestei curioase întîlniri. 

Johnson ridică animalul pe umeri. Vinătorii se îndreptară 
spre vas, orientîndu-se după stele; expediţia lor n-a fost însă 
chiar cu totul zadarnică; reuşiră să doboare mai multe perechi 
de ptarmigani. 

Cu o oră înainte de sosirea pe Forward, se produse un 
fenomen care stirni mirarea doctorului. A fost o adevărat ploaie 
de stele căzătoare; se puteau număra cu miile, ca rachetele în 
jerba unui foc de artificii. Lumina lunii pălea. Ochiul nu se mai 
sătura să admire acest spectacol, care dură mai multe ore. Un 
astfel de fenomen a fost observat în Groenlanda de către Fraţii 
Moravi, în 1799. S-ar fi putut spune că era o adevărată serbare 
pe care cerul o dădea în cinstea pămîntului, la aceste latitudini 
pustii. Doctorul, înapoindu-se la bord, îşi petrecu noaptea 
privind acest fenomen care încetă pe la ora şapte dimineaţa, în 
mijlocul tăcerii adinci ce cuprinsese atmosfera. 


Capitolul XXVI 
ULTIMA BUCATĂ DE CĂRBUNE 


Hotărit lucru, urşii păreau cu neputinţă de prins; în timpul 
zilelor de 4, 5 şi 6 noiembrie au fost ucise cîteva foci, apoi, vîntul 
schimbîndu-şi direcţia, temperatura se ridică cu cîteva grade; 
dar drift-urile* de zăpadă începuseră cu o nemaivăzută violenţă. 
Părăsirea vasului deveni cu neputinţă şi avură mult de furcă cu 
combaterea umidității. La sfîrşitul săptămînii condensatorii 
conţineau mai multe găleți de gheaţă. 

La 15 noiembrie, timpul se schimbă din nou şi termometrul, 
sub influenţa anumitor condiţii atmosferice, cobori la douăzeci şi 


patru de grade sub zero*. A fost temperatura cea mai joasă 
înregistrată pînă atunci. Frigul acesta ar fi fost suportabil într-o 
atmosferă liniştită, dar vintul sufla şi părea că aerul e plin de 
lame ascuţite. 

Doctorul regreta foarte mult că era ţinut prizonier, căci 
zăpada întărită de vint oferea un teren solid pentru umblat şi ar 
fi putut să încerce vreo excursie mai îndepărtată. 

Totuşi, trebuie s-o spunem, orice mişcare bruscă a corpului 
pe un asemenea frig te face repede să gifii; omul nu mai poate 
da atunci nici un sfert din randamentul obişnuit, uneltele de fier 
devin cu neputinţă de mînuit; dacă le apuci cu mina fără să fii 
prevăzător, simţi o durere asemănătoare cu aceea provocată de 
o arsură şi fişii de piele rămîn lipite de obiectul apucat cu 
imprudenţă. 

Echipajul, izolat pe navă, fu constrîns, prin urmare, la o 
plimbare de două ore pe puntea acoperită, unde avea dreptul să 
fumeze, căci fumatul era interzis în sala comună. 

Acolo, de îndată ce focul scădea puţin, gheaţa cotropea 
pereţii şi încheieturile podelei; nu exista un şurub, un cui de fier, 
o placă de metal care să nu se acopere imediat cu un strat de 
gheaţă. Fenomenul acesta instantaneu îl făcea pe doctor să se 
minuneze. Respirația oamenilor se condensa în aer şi, sărind de 
la starea fluidă la starea solidă, cădea în jurul lor sub formă de 
zăpadă. La numai citeva picioare depărtare de sobe, frigul îşi 
recăpăta toată puterea, iar oamenii stăteau în jurul focului, 
strînşi unii în alţii. 

Doctorul îi sfătuia însă să se oţelească, să se familiarizeze 
cu această temperatură care, cu siguranţă, nu-şi spusese încă 
ultimul cuvînt; le recomanda să-şi supună epiderma, puţin cite 
puţin, la aceste usturimi puternice şi, în acest sens, dădea 
exemplu personal. Dar lenea sau toropeala îl ţintuia pe fiecare 
la postul lui; nu voiau să se mişte de acolo şi preferau să 
picotească în această căldură nesănătoasă. 

Totuşi, după părerea doctorului, nu era deloc periculos să 
te expui la ger, ieşind dintr-o sală încălzită; tranziţiile acestea 
bruşte n-au, într-adevăr, nici un neajuns, decit pentru oamenii 
care sunt transpiraţi; doctorul cita exemple în sprijinul părerii 
sale, dar lecţiile lui se pierdeau în vînt, sau aproape. 

Cît despre John Hatteras, dînsul nu părea să resimtă 
influenţa acestei temperaturi. Se plimba tăcut, în ritm egal. 


Frigul nu avea oare nici un efect asupra constituţiei sale 
robuste? Poseda el, oare, în gradul cel mai înalt, elementele de 
căldură naturală pe care le cerea şi de la marinarii lui? Era atit 
de blindat în ideea lui fixă, încît se putea sustrage influențelor 
din afară? Oamenii îl priveau cu adîncă mirare cum înfrunta 
aceste douăzeci şi patru de grade sub zero; părăsea bordul 
ceasuri întregi şi se întorcea fără ca pe figura lui să se observe 
efectele frigului. 

— Omul acesta e ciudat, îi spuse doctorul lui Johnson; mă 
surprinde pînă şi pe mine! Are în el o vatră fierbinte! E unul din 
oamenii cei mai puternici pe care i-am studiat în viaţa mea! 

— Fapt este, răspunse Johnson, că se duce, vine, circulă pe 
afară, fără să se îmbrace mai călduros decit în iunie. 

— O! problema îmbrăcămintei nu e cea mai importantă; la 
ce bun să-l îmbraci gros pe unul care nu-şi poate produce singur 
căldura? Înseamnă să încerci să încălzeşti o bucată de gheaţă 
învelind-o într-o cuvertură de lînă! Dar Hatteras n-are nevoie de 
aşa ceva; e astfel construit, că nu m-aş mira ca în preajma lui să 
fie cu adevărat cald, ca lîngă nişte cărbuni aprinşi. 

Johnson, însărcinat să degajeze zilnic copca tăiată în 
gheaţă, observă că peretele avea o grosime mai mare de zece 
picioare. 

Doctorul avea prilejul să vadă aproape în fiecare noapte 
magnifice aurore boreale; de la ora patru pînă la ora opt seara, 
cerul se colora uşor spre nord; apoi coloraţia aceasta lua forma 
unei borduri de culoare galben-pală, cu extremităţi care păreau 
să se proptească în cîmpul de gheaţă. Puțin cîte puţin, zona 
strălucitoare se ridica pe cer, urmînd linia meridianului magnetic 
şi apărea dungată de benzi negricioase; jeturi luminoase se 
aviîntau, se alungau atunci, micşorindu-şi sau întărindu-şi 
strălucirea; ajunsă la zenit, aurora era compusă adesea din mai 
multe arcuri care se scăldau în unde de lumină roşii, galbene 
sau verzi. Era un spectacol uluitor, fără pereche. Curînd 
diversele curbe se reuneau într-un singur punct şi formau 
coroane boreale de o bogăţie cu adevărat cerească . În fine, 
arcurile se îngrămădeau unul în celălalt, splendida auroră pălea, 
razele intense slăbeau, devenind licăriri palide, vagi, nehotărite, 
nedeterminate, şi minunatul fenomen, slăbit, aproape stins, 
dispărea pe nesimţite în norii întunecaţi dinspre nord. 

Feeria unui asemenea spectacol nu poate fi contemplată în 


toată amplitudinea ei, la mai puţin de opt grade de pol; aurorele 
boreale întrezărite în regiunile temperate nu pot da decit o idee 
vagă despre acest fenomen; pare că providenţa ar fi voit să 
păstreze pentru acest climat cele mai uimitoare minuni ale sale. 

Numeroase paraselene* îşi făceau de asemenea apariţia, 
pe tot timpul duratei lunii; mai multe imagini ale ei se iveau 
atunci pe bolta cerului, sporindu-i strălucirea; adeseori simple 
halouri lunare înconjurau astrul nopţilor, care lucea în centrul 
unui cerc luminos cu o splendidă intensitate. 

La 26 noiembrie, s-a produs o maree de mari proporţii şi 
apa a ţişnit cu violenţă prin copca tăiată în gheaţă; stratul gros a 
fost parcă zguduit de ridicarea mării şi trosnete sinistre 
anunţară lupta submarină; din fericire vasul se ţinu tare în 
matca lui şi numai lanţurile i se scuturară cu zgomot; de altfel, 
Hatteras, prevăzind o asemenea întîmplare, le fixase bine. 

Zilele următoare au fost şi mai friguroase; cerul se acoperi 
de o ceaţă pătrunzătoare; vintul ridica zăpada îngrămădită; era 
greu să-ţi dai seama dacă aceste virtejuri luau naştere în cer 
sau pe ice-field-uri; învălmăşeala era de nedescris. 

Echipajul se ocupa cu tot felul de treburi în interiorul 
vasului, din care cea mai importantă consta în prepararea 
grăsimii şi a uleiului, obţinute de la foci; acestea erau 
transformate în blocuri îngheţate care trebuiau tăiate cu 
securea; blocurile erau sparte în bucăţi, la fel de tari ca 
marmora; s-au strîns în felul acesta vreo douăsprezece butoiaşe. 
După cum se vede, orice fel de oală devenea de prisos; de altfel, 
s-ar fi spart sub presiunea lichidului care îngheţa. 

In ziua de 28, termometrul cobori la treizeci şi două de 
grade sub zero*; nu mai aveau cărbuni decit pentru zece zile şi 
fiecare vedea cu groază sosind momentul cînd acest combustibil 
va începe să lipsească. 

Hatteras, ca măsură de economie, ordonă stingerea sobei 
de pe dunetă şi, din clipa aceea, Shandon, doctorul şi cu el 
trebuiră să stea şi ei în sala comună a echipajului. 

Hatteras se afla deci mai multă vreme printre oamenii lui, 
care-i aruncau priviri năuce şi sălbatice. Auzea cîrtelile lor, 
mustrările, amenințările chiar, şi nu putea să-i pedepsească. De 
altfel, părea surd la orice observaţie. Nu cerea să i se ofere locul 
cel mai apropiat de foc. Răminea într-un colţ, cu braţele 
încrucişate, fără să scoată o vorbă. 


În ciuda recomandărilor doctorului, Pen şi prietenii lui 
refuzau să facă cel mai mic exerciţiu fizic şi îşi petreceau zile 
întregi rezemaţi de sobă sau sub păturile de pe hamac; nu trecu 
mult şi se îmbolnăviră; nu se putură împotrivi influenţei funeste 
a climatului şi îngrozitorul scorbut îşi făcu apariţia la bord. 

Doctorul începuse, totuşi, din vreme să distribuie în fiecare 
dimineaţă sucul de lămîie şi pastilele de calciu; dar aceste 
măsuri de apărare, de obicei atit de eficiente, n-avură decit 
efecte neînsemnate asupra bolnavilor şi boala, urmîndu-şi 
cursul, îşi arătă în curînd simptomele cele mai groaznice. 

Ce jalnic era să-i vezi pe aceşti nenorociţi, ai căror nervi şi 
muşchi se contractau de durere! Picioarele li se umflau 
îngrozitor şi se acopereau cu pete mari de un albastru negricios; 
gingiile sîngerînde şi buzele tumefiate nu lăsau să treacă printre 
ele decit nişte sunete nearticulate; masa sanguină, complet 
alterată, defibrinizată, nu mai transmitea viaţa în extremităţile 
corpului. 

Primul om atacat de această teribilă boală fu Clifton; în 
curînd, Gripper, Brunton, Strong trebuiră să renunţe de a-şi mai 
părăsi hamacul. Cei pe care boala îi mai cruţase nu puteau să 
fugă de spectacolul acestor suferinţe; nu exista alt adăpost decit 
sala comună; trebuiau să rămînă acolo; sala fu imediat 
transformată în spital, căci dintre cei optsprezece marinari de pe 
Forward, treisprezece fură atinşi în citeva zile de scorbut. Pen 
părea că va scăpa de contagiune; constituţia lui viguroasă îl 
apăra. Shandon simţi primele simptome ale bolii, dar aceasta 
n-a înaintat şi, făcînd mişcare multă, a reuşit să se menţină 
într-o stare de sănătate satisfăcătoare. 

Doctorul îşi îngrijea bolnavii cu cel mai deplin devotament 
şi i se strîngea inima în faţa suferințelor pe care nu le putea 
alina. În tot acest timp încerca să stîrnească o undă de voioşie în 
mijlocul echipajului atît de deprimat; vorbele, mîngiierile, 
cugetările filozofice,  scornelile reuşite,  pronosticurile lui 
optimiste rupeau monotonia acestor lungi zile de durere; citea 
cu glas tare; uluitoarea lui memorie îi aducea în minte istorioare 
distractive, în timp ce oamenii care mai erau valizi înconjurau 
soba, înghesuiți în jurul ei; dar gemetele bolnavilor, plinsetele, 
strigătele de disperare îl întrerupeau uneori şi atunci se oprea 
din povestit redevenind medicul atent şi devotat. 

De altfel, era sănătos tun; nu slăbea, corpolenţa îi ţinea loc 


de cea mai bună îmbrăcăminte şi, spunea el, era foarte bine 
îmbrăcat, ca o focă sau ca o balenă care, datorită straturilor 
groase de grăsime, suportă uşor neajunsurile atmosferei arctice. 

Cît despre Hatteras, el nu trecea prin nici un fel de 
încercări, nici fizice, nici morale. Suferințele echipajului său nu 
păreau să-l atingă. Nu lăsa să i se vadă emoția pe faţă, şi totuşi, 
un observator atent ar fi surprins uneori o inimă omenească 
bătînd sub acest înveliş de fier. 

Doctorul îl analiza, îl studia şi nu reușea să clasifice această 
structură stranie, această fire ieşită din comun. 

Termometrul cobori şi mai mult; locul de plimbare de pe 
punte rămase pustiu; numai cîinii eschimoşi mai umblau pe 
acolo, scoţind urlete jalnice. 

Lîngă sobă stătea mereu un om de gardă, care avea grijă 
să fie permanent alimentată; era important să nu fie lăsată să 
se stingă; de îndată ce focul începea să scadă, frigul pătrundea 
în sală, gheaţa se încrusta pe pereţi şi umiditatea, condensată 
brusc, cădea sub formă de zăpadă peste nenorociţii locuitori ai 
bricului. 

În toiul acestor chinuri de nedescris, au ajuns la 8 
decembrie. In dimineaţa, aceea, doctorul se duse să consulte, 
conform obiceiului său, termometrul aşezat în exterior. Găsi 
mercurul absolut îngheţat în globuleţ. 

„Patruzeci şi patru de grade sub zero!” îşi spuse el, îngrozit. 
Şi în ziua aceea fu aruncată în sobă ultima bucată de cărbune 
aflată la bord. 


Capitolul XXVII 
MARILE GERURI ALE CRĂCIUNULUI 


A fost un moment de disperare. Gîndul morţii, al morţii prin 
îngheţ apăru în toată grozăvia lui; această ultimă bucată de 
cărbune ardea cu un pirîit sinistru; ameninţarea de a rămîne 
lipsiţi de foc începuse să se împlinească, iar temperatura sălii 
cobora simţitor. Dar Johnson aduse cîteva bucăţi din noul 
combustibil pe care i-l furnizaseră animalele marine şi umplu 
soba, mai adăugă nişte cîlţi cu ulei îngheţat şi obţinu în curînd o 
căldură satisfăcătoare. Mirosul acestei grăsimi era insuportabil. 


Dar cum să scapi de el? Trebuiau să se obişnuiască. Johnson 
recunoscu şi el că soluţia prin care încerca să iasă din 
încurcătură lăsa de dorit şi că n-ar fi avut nici un succes în 
casele burgheze din Liverpool. 

— Şi totuşi, adăugă el, mirosul acesta foarte neplăcut va 
avea, poate, rezultate bune. 

— Şi ce rezultate anume? întrebă dulgherul. 

— Fără îndoială că va atrage urşii în direcţia noastră, căci le 
e poftă de asemenea mirosuri. 

— Bine, replică Bell, şi ce nevoie avem de urşi? 

— Prietene Bell, răspunse Johnson, nu mai putem conta pe 
foci; ele au dispărut, şi pentru multă vreme; dacă urşii nu vin şi 
ei să ne furnizeze partea lor de combustibil, nu ştiu ce se va 
întîmpla cu noi. 

— Bine spui, Johnson! Soarta noastră e departe de a fi 
asigurată, situaţia în care ne aflăm e înspăimîntătoare. Şi dacă 
mijloacele acestea de încălzire încep să ne lipsească, nu prea 
văd cum... 

— Ar mai fi unul!... 

— Încă unul? întrebă Bell. 

— Da, Bell! în disperare de cauză... dar niciodată 
căpitanul... Şi totuşi, va trebui, poate, să ajungem acolo! 

Bătrînul Johnson clătină din cap cu tristeţe şi căzu pe 
gînduri, într-o tăcere din care Bell nu încercă să-l scoată. Ştia că 
aceste bucăţi de grăsime, dobiîndite cu atita chin, nu vor ţine 
nici măcar opt zile, oricît de severe economii s-ar face. 

Şeful de echipaj nu se înşela. Mai mulţi urşi, atraşi de 
duhoarea puturoasă, au fost semnalati în pupa lui Forward; 
oamenii valizi îi urmăriră; dar animalele acestea sunt înzestrate 
cu o repeziciune deosebită şi cu o fineţe a simţurilor care 
dejoacă toate şiretlicurile; le-a fost cu neputinţă să se apropie 
de ei, şi nici cartuşele trase cu cea mai mare îndeminare nu i-au 
putut atinge. 

Echipajul bricului era serios ameninţat să moară de frig; 
n-ar fi fost în stare să reziste nici patruzeci şi opt de ore lao 
asemenea temperatură dacă ea ar fi cuprins sala comună. 

Fiecare vedea cu groază venind sfîrşitul ultimei bucăţi de 
combustibil. 

Or, aceasta s-a produs la 20 decembrie, la ora trei după 
masă; focul s-a stins; marinarii, aşezaţi în cerc în jurul sobei, se 


priveau cu ochi rătăciţi. Hatteras rămînea nemişcat în colţul lui; 
doctorul, după obiceiul său, se plimba agitat; nu mai reuşea să 
găsească nici o idee care să-i scoată din impas. 

Temperatura scăzu brusc în sală, la şapte grade sub zero*. 

Dar, dacă doctorul era la capătul imaginaţiei sale şi nu mai 
ştia ce-i de făcut, alţii ştiau în locul lui. Astfel Shandon, rece şi 
hotărît, Pen, cu ochii scăpărind de miînie şi încă doi sau trei 
oameni ai lor, dintre cei care încă se mai puteau tîrî, ieşiră 
înaintea lui Hatteras. 

— Căpitane! spuse Shandon. 

Hatteras, cufundat în gîndurile lui, nu-l auzi. 

— Căpitane! repetă Shandon, atingîndu-l cu mîna. 

Hatteras se ridică. 

— Ce doreşti, domnule? întrebă el. 

— Căpitane, nu mai avem foc! 

— Şi? răspunse Hatteras. 

— Dacă intenţia dumitale e să murim de frig, răspunse 
Shandon cu o ironie muşcătoare, te rugăm să ne-o aduci şi nouă 
la cunoştinţă. 

— Intenţia mea, replică Hatteras, cu o voce gravă, este ca 
fiecare să-şi fac aici datoria pînă la capăt. 

— Există ceva mai presus de datorie, căpitane, răspunse 
secundul, e dreptul la autoconservare. Repet, suntem fără foc şi, 
dacă acest lucru continuă, în două zile nici unul dintre noi nu va 
mai fi în viaţă! 

— N-am lemne, răspunse cu un glas surd Hatteras. 

— Ei bine! exclamă Pen cu violenţă, cînd nu mai ai lemne, 
te duci să le tai acolo unde cresc! 

Hatteras păli de mînie. 

— Unde anume? întrebă el. 

— La bord, răspunse marinarul obraznic. 

— La bord? repetă căpitanul, cu pumnii strînşi, cu ochii 
scînteind de miînie 

— Desigur, răspunse Pen; cînd vasul nu mai e bun ca să-şi 
transporte echipajul, e pus pe foc! 

Abia începu Pen să rostească această frază, că Hatteras şi 
pusese mîna pe un topor; la sfîrşitul frazei, toporul era ridicat 
deasupra marinarului. 

— Mizerabile! strigă el. 

Doctorul se aruncă în faţa lui Pen, dindu-l la o parte; 


toporul, în cădere, făcu o tăietură adîncă în podea. 

Johnson, Bell, Simpson, strînşi în jurul lui Hatteras, păreau 
hotăriţi să-l apere. Dar dinspre cuşetele transformate în paturi 
de moarte se auziră nişte glasuri jalnice, tînguitoare, dureroase. 

— Vrem foc! vrem foc! strigau nefericiţii bolnavi, cuprinși 
de frig sub pături. Hatteras făcu efortul de a se stăpini; după 
cîteva clipe de tăcere, rosti aceleaşi cuvinte, pe un ton liniştit: 

— Dacă ne distrugem vasul, cum vom mai ajunge în Anglia? 

— Domnule, răspunse Johnson, am putea să ardem, poate, 
fără să avem prea mult de suferit, părţile mai puţin folositoare; 
copastia, bastingajele... 

— Ne vor mai rămîne bărcile, îşi continuă Shandon ideea, 
şi, de altfel, a ne-ar putea împiedica să construim un vas mai 
mic din rămăşiţele fostului va? 

— Niciodată! răspunse Hatteras. 

— Dar... interveniră mai mulţi marinari, ridicînd glasul. 

— Avem spirt în cantitate mare, răspunse Hatteras, ardeţi-l 
pînă la ultima picătură. 

— Ei bine, fie şi spirt! încuviinţă Johnson cu o încredere 
simulată, care ei departe de ceea ce gindea cu adevărat. 

Şi, cu ajutorul unor smocuri de cîlţi muiaţi în această 
licoare, a cărei flăcăii slabă de-abia atingea pereţii sobei, reuşi 
să ridice cu cîteva grade temperatura. 

În timpul zilelor ce au urmat după această scenă dezolantă, 
vîntul se întoarse spre sud, termometrul se urcă din nou; zăpada 
se învirteja într-o atmosferă mai puţin aspră. Unii dintre oameni 
putură să părăsească vasul în orele cînd umezeala era redusă; 
dar inflamaţia ochilor şi scorbutul reţinură la bord pe cei mai 
mulţi dintre ei; de altfel, nu se putea nici vina, nici pescui. 

De fapt, nu era decit o pauză în cumplitul atac al frigului, şi, 
la 25, după o neaşteptată schimbare de direcţie a viîntului, 
mercurul îngheţat dispăru din nou în capsula termometrului. Au 
trebuit atunci să se orienteze după termometrul cu alcool, pe 
care nici cele mai mari geruri nu reuşesc să-l facă să îngheţe. 
Doctorul, înspăimîntat, îl găsi la şaizeci şi şase de grade*. Rar i-a 
fost dat omului să suporte o asemenea temperatură. 

Gheaţa se întindea pe podea ca nişte mari oglinzi pătate; o 
negură deasă invada sala, umezeala recădea sub formă de 
zăpadă abundentă; nu se mai vedea om cu om; căldura umană 
se retrăgea din extremităţile corpului; mîinile şi picioarele se 


învineţeau; capul le era parcă strîns în cercuri de fier, şi 
gîndurile, zăpăcite, diminuate, îngheţate, provocau delirul. Un 
simptom înfricoşător: limba nu mai putea să articuleze nici o 
vorbă. 

Din ziua în care a fost ameninţat că vor arde vasul, 
Hatteras se învirtea ore întregi pe punte, încoace şi încolo. 

Supraveghea, veghea. Lemnul acesta era carne din carnea 
lui; tăind o bucată din el, i se tăia un braţ. Era înarmat şi cu ochii 
în patru, nesimţitor la frig, la zăpadă, la gheaţa care-i făcea 
hainele scoarță şi-l înfăşură ca într-o cuirasă de granit. Duk, 
înţelegîndu-l, lătra pe urmele lui şi-l însoțea cu urletele sale. 

Totuşi, la 25 decembrie, cobori în sala comună. Doctorul, 
profitînd de un rest de energie ce-i mai rămăsese, se duse drept 
către el. 

— Hatteras, îi spuse el, vom muri din lipsă de foc! 

— Niciodată! răspunse Hatteras, ştiind bine la ce întrebare 
răspundea în felul acesta. 

— Trebuie! spuse doctorul cu blîndeţe. 

— Niciodată! răspunse Hatteras cu şi mai multă vigoare, 
niciodată nu voi consimţi la aşa ceva. Dacă asta le e dorinţa, 
n-au decit să nu mi se supună. 

Aceasta însemna libertate de acţiune, acordată astfel. 
Johnson şi Bell se năpustiră pe punte. Hatteras auzi lemnul 
bricului său trosnind sub loviturile toporului. Plînse. 

În ziua aceea era Crăciunul, sărbătoare de familie în Anglia, 
seara serbărilor pentru copii! Ce amară era amintirea acestei 
sărbători, cu copii fericiţi în jurul pomului lor împodobit cu 
panglici. Cine nu-şi amintea de feliile acelea lungi, fripte, de 
carne de bou, îngrăşat în mod special pentru această zi? 

Şi pateurile umplute cu carne, plăcintele cu ingrediente de 
tot felul pregătite pentru ziua aceasta atît de scumpă inimilor 
englezeşti? Aici, în schimb, domneau durerea, disperarea, 
mizeria şi drept buştean pentru focul de Crăciun le serveau 
bucăţile astea de lemn dintr-un vas pierdut în adîncurile zonei 
glaciale! 

Totuşi, sub influenţa focului, marinarii îşi veniră în fire; 
ceaiurile şi cafelele fierbinţi le-au creat o bună dispoziţie 
instantanee, iar speranţa e ceva atît de înrădăcinat în sufletul 
oamenilor, încît aceştia au început din nou să spere. 

Cu aceste alternări de frig şi căldură, de speranţă şi de 


disperare, s-a sfirşit funestul an 1860, a cărui iarnă timpurie a 
dejucat îndrăzneţele planuri ale lui Hatteras. 

Or, s-a întîmplat ca tocmai ziua de 1 ianuarie 1861 să fie 
marcată de o descoperire neaşteptată. Era ceva mai puţin frig şi 
doctorul îşi reluase studiile obişnuite; citea relatările lui sir 
Edward Belcher despre expediţia sa în mările polare. Deodată, 
un pasaj neobservat pînă atunci îl surprinse în mod izbitor; îl 
reciti şi-şi dădu seama că nu se înşela. 

Sir Edward Belcher povestea că, după ce ajunsese la 
extremitatea Canalului Reginei, descoperise urme importante 
ale trecerii şi şederii unor oameni. 

„Sunt, spunea el, resturi de locuinţe cu mult superioare 
celor care pot fi atribuite obiceiurilor primitive ale triburilor 
nomade de eschimoşi. 

Zidurile sunt bine înfipte în pămîntul săpat la mare 
adincime; suprafaţa interioară, frumos pavată cu un strat gros 
de prundiş. Oseminte de reni, de morse, de foci se văd aici, în 
cantitate mare. Am găsit şi cărbuni”. 

La ultimele cuvinte, în mintea doctorului se născu o idee; 
luă cartea cu el şi veni să-i comunice lui Hatteras cele citite. 

— Cărbuni! exclamă acesta din urmă. 

— Da, Hatteras, cărbuni, adică salvarea noastră! 

— Cărbuni, pe coasta aceasta pustie! continuă Hatteras. 
Nu, aşa ceva nu e cu putinţă! 

— De ce să ne îndoim, Hatteras? Belcher n-ar fi semnalat 
un asemenea fapt fără să fi fost sigur, fără să-l fi văzut cu ochii 
lui. 

— Ei bine, şi atunci, doctore? 

— Ne aflăm la mai puţin de o sută de mile de coasta unde 
Belcher a văzut acest cărbune. Ce reprezintă o excursie de o 
sută de mile? Nimic... S-au făcut adesea explorări la distanţe 
mai lungi, străbătind gheţurile prin geruri la fel de mari. Să 
plecăm, deci, căpitane! 

— Să plecăm! exclamă Hatteras, care se decise repede şi, 
cu mobilitatea imaginaţiei sale, întrevedea şanse de salvare. 

_ Johnson fu imediat înştiinţat de luarea acestei hotăriri. 
Incuviinţă din toată inima planul şi-l comunică tovarăşilor săi; 
unii îl aprobară, alţii îl primiră cu indiferenţă. 

— Cărbuni pe coastele astea! zise Wall, lungit pe patul lui 
de suferinţă. 


— Lasă-i să facă ce vor, îi răspunse Shandon, cu un aer 
misterios. 

Dar, chiar înainte ca pregătirile de călătorie să fi început, 
Hatteras voi să stabilească din nou cu cea mai mare exactitate 
poziţia lui Forward. E lesne de înţeles însemnătatea acestui 
calcul şi de ce situaţia vasului trebuia cunoscută cu o precizie 
matematică. Cînd vor fi departe de vas, nu-l vor putea regăsi 
fără date sigure. 

Hatteras se urcă, deci, pe punte; culese, la momente 
diferite, date în legătură cu releveul lunii şi înălţimea meridiană 
a principalelor stele.. 

Calculele prezentau serioase dificultăţi; la aceste 
temperaturi joase, sticla şi oglinzile instrumentelor se acopereau 
cu un strat de gheaţă, din cauza răsuflării lui Hatteras; nu o dată 
pleoapele i-au fost arse de metalul îngheţat al lunetelor. 

Totuşi, reuşi să obţină baze foarte precise pentru calculele 
sale şi se întoarse în sală să le pună la punct. După ce termină, 
înălţă cu uimire capul, luă harta, făcu însemnări pe ea şi-l privi 
pe doctor. 

— Ei? întrebă acesta. 

— La ce latitudine ne aflam la începutul iernatului? 

— Păi, la şaptezeci şi opt de grade şi cincisprezece minute 
latitudine şi nouăzeci şi cinci de grade şi treizeci de minute 
longitudine, exact la polul frigului. 

— Ei bine, adăugă Hatteras în şoaptă, cîmpul de gheaţă pe 
care ne aflăm merge în derivă. suntem cu două grade mai mult 
spre nord şi mai la vest, la trei sute de mile, cel puţin, de 
depozitul dumneavoastră de cărbuni! 

— Şi nefericiţii aceştia care nu ştiu nimic! exclamă doctorul. 

— Tăcere! făcu Hatteras, ducîndu-şi degetul la buze. 


Capitolul XXVIII 

PREGĂTIRI DE PLECARE 

Hatteras nu voi să pună echipajul la curent cu noua 
situaţie. Avea dreptate. Nenorociţii, ştiindu-se tîrîți spre nord cu 


o forţă irezistibilă, s-ar fi lăsat, poate, pradă furiilor disperării. 
Doctorul îl înţelese şi aprobă tăcerea căpitanului. 


Acesta îşi ferecă în suflet impresiile provocate de 
descoperire. A fost primul lui moment de fericire de la începutul 
lungilor luni petrecute într-o luptă necontenită împotriva 
elementelor naturii. Se afla împins la o sută cincizeci de mile 
mai spre nord, la nici opt grade de pol! Dar şi-a ascuns atit de 
bine bucuria, încît doctorul n-a putut nici măcar s-o bănuiască. 

Se întrebă doar de ce ochii lui Hatteras aveau o strălucire 
neobişnuită; dar asta a fost tot, iar răspunsul atit de firesc la 
această întrebare nici măcar nu i-a trecut prin minte. 

Forward, apropiindu-se de pol, se îndepărtase de 
zăcămiîntul de cărbuni semnalat de sir Edward Belcher; în loc de 
o sută de mile, ca să-l cauţi, trebuia să te întorci cu două sute 
cincizeci de mile spre sud. Totuşi, după o scurtă discuţie între 
Hatteras şi Clawbonny, planul călătoriei fu menţinut. 

Dacă Belcher spusese adevărul, şi nu se puteau pune la 
îndoială spusele lui, lucrurile trebuiau să se găsească în starea 
în care le lăsase. De la 1853 încoace, nici o expediţie nouă nu se 
îndreptase spre acele pămiînturi îndepărtate. La această 
latitudine eschimoşii nu se întîlneau decit puţini, sau deloc. 
Eşecul din insula Beechey nu se putea repeta pe coastele 
Noului-Cornouailles. Temperatura scăzută a climatului de aici 
conserva la infinit lucrurile lăsate sub influenţa sa. Aşadar, toate 
şansele erau în favoarea acestei călătorii printre gheţuri. 

S-a calculat că excursia ar putea să dureze cel mult 
patruzeci de zile şi pregătirile făcute de Johnson ţinură seama 
de acest lucru. 

Grija lui s-a îndreptat în primul rînd asupra săniei; aceasta 
avea forma celor groenlandeze, largă de aproape un metru şi 
lungă de douăzeci şi patru de picioare. Eschimoşii construiesc 
asemenea sănii care, adesea, depăşesc cincizeci de picioare în 
lungime. Sania se compunea din scînduri lungi, curbate în faţă şi 
în spate şi întinse ca un arc cu două frînghii puternice. Această 
construcţie îi dă o anumită elasticitate, de natură a face şocurile 
mai puţin periculoase. Sania alerga cu uşurinţă pe gheaţă, dar, 
atunci cînd ningea, cînd straturile albe nu erau încă întărite, i se 
adaptau două tălpici verticale, una lîngă alta, şi, astfel ridicată, 
putea să înainteze fără să sporească rezistenţa la tracţiune. De 
altfel, frecată pe tălpi cu un amestec de sulf şi de zăpadă, după 
metoda eschimosă, sania aluneca deosebit de uşor. Atelajul ei 
era format din şase cîini; animalele voinice, în ciuda faptului că 


erau slabe, nu păreau să sufere prea mult din cauza iernii aspre; 
hamurile lor din piele de căprioară erau în stare bună; trebuiau 
să se bizuie pe acest echipaj vîndut în mod cinstit de 
groenlandezii din Uppernawik. Toţi cei şase cîini la un loc puteau 
să tragă o greutate de două mii de livre, fără să se obosească 
peste măsură. 

Materialele de cantonament erau: un cort, pentru cazul cînd 
construcţia unei snow-house* ar fi fost imposibilă, o pînză 
cauciucată, largă, care urma să fie întinsă pe zăpadă pentru a o 
împiedica să se topească în contact cu corpul şi, în fine, mai 
multe pături de lînă şi de piele de bivol. În plus, au luat cu ei şi 
halkett-boat-ul*. 

Proviziile au constat din cinci lăzi de pemmican - carne 
uscată - cîntărind aproximativ patru sute cincizeci de livre; s-a 
socotit cîte o livră de pemmican pentru fiecare om şi pentru 
fiecare cîine; aceştia erau în număr de şapte, cu Duk. cu tot; 
oamenii trebuiau să fie cel mult patru. S-au luat, de asemenea, 
doisprezece galoni* de spirt, adică aproape o sută cincizeci de 
livre; ceai, biscuiţi, în cantitate suficientă; o mică maşină de 
gătit portabilă, cu o însemnată cantitate de fitiluri şi ciîlţi, 
pulbere, muniții şi patru puşti cu două ţevi. Oamenii trebuiau, 
după modelul dat de căpitanul Parry, să se încingă cu centuri de 
cauciuc, în care căldura corpului şi mişcarea provocată de mers 
păstrau cafeaua, ceaiul şi apa în stare lichidă. 

Johnson se îngriji în mod special de confecţionarea unor 
snow-shoes*, fixate pe nişte rame de lemn prevăzute cu curele 
de piele; ele serveau de patine; pe terenurile complet îngheţate 
şi întărite, mocasinii din piele de căprioară îi înlocuiau cu succes; 
fiecare călător trebuia să fie dotat cu cîte două perechi din 
ambele feluri de încălţăminte. 

Aceste pregătiri atît de importante, deoarece omiterea unui 
singur amănunt putea să ducă la pieirea expediției, durară patru 
zile pline. În fiecare zi, la prînz, Hatteras avu grijă să stabilească 
poziţia vasului său; nava nu mai era în derivă şi, pentru a se 
asigura întoarcerea, era necesară o siguranţă absolută. 

Hatteras se ocupă cu alegerea oamenilor care trebuiau să-l 
însoţească. Era de luat o hotărire gravă; pe unii dintre ei nu era 
bine să-i ducă cu sine, dar trebuia să fie atent şi dacă-i lăsa la 
bord. Totuşi, cum salvarea tuturor depindea de reuşita 
călătoriei, căpitanului i s-a părut nimerit să-şi aleagă drept 


tovarăşi de drum. în primul rînd, oameni siguri şi încercaţi. 

Shandon fu astfel exclus; el nu manifesta, de altfel, nici o 
părere de rău în această privinţă. James Wall, bolnav la pat, nu 
putea să ia parte la expediţie 

Starea bolnavilor nu se înrăutăţise; tratamentul lor consta 
din frecţii repetate şi doze mari de suc de lămîie; nu era greu de 
urmat şi nu făcea necesară în nici un fel prezenţa doctorului. 
Dînsul se puse deci în fruntea călătorilor şi plecarea lui nu stîrni 
nici cea mai mică plingere. 

Johnson ar fi dorit cu ardoare să-l însoţească pe căpitan în 
periculoasa lui misiune; dar acesta îl luă deoparte şi, cu glas 
afectuos, aproape emoţionat, îi spuse: 

— Johnson, n-am încredere decit în dumneata. Eşti singurul 
ofiţer pe mîna căruia pot să las vasul meu. Trebuie să te ştiu 
aici, ca să-i supraveghezi pe Shandon şi pe ceilalţi. larna îi ţine 
pe loc; dar cine ştie de ce hotărîri funeste sunt în stare în 
răutatea lor! Vei fi împuternicit cu instrucţiuni formale, prin care, 
la nevoie, ţi se va încredința comanda. Vei fi alter-ego-ul meu. 
Noi nu vom lipsi decît cel mult patru sau cinci săptămîni, şi voi fi 
liniştit avîndu-te pe dumneata acolo unde nu pot să fiu eu. Vă 
trebuie lemne, Johnson. Ştiu! Dar, pe cît va fi posibil, cruţaţi 
bietul meu vas. Mă înţelegi, Johnson? 

— Te înţeleg, căpitane, răspunse bătrinul marinar, şi voi 
rămîne de vreme ce interesele dumitale o cer. 

— Mulţumesc! spuse Hatteras, stringînd mîna şefului său de 
echipaj, şi adăugă: Dacă vezi că nu ne întoarcem, aşteaptă pînă 
la dezgheţul viitor şi încearcă să faci o recunoaştere spre pol. 
Dacă ceilalţi se opun, nu te mai gîndi la noi şi du-l înapoi pe 
Forward în Anglia. 

— E dorinţa dumitale, căpitane? 

— E hotărîrea mea absolută, răspunse Hatteras. 

— Ordinele dumitale vor fi executate, spuse Johnson, 
simplu. 

Odată hotărîrea luată, doctorul îl regretă pe respectabilul 
său prieten, dar era nevoit a recunoaşte că bine făcea Hatteras 
procedînd în felul acesta. 

Ceilalţi doi tovarăşi de călătorie fură Bell, dulgherul, şi 
Simpson. Primul, sănătos, viteaz şi devotat, avea să le fie de 
mare folos la instalarea taberei pe zăpadă; al doilea, deşi mai 
puţin hotărît, primi totuşi să participe la o expediţie în care 


putea să fie foarte folositor în dubla lui calitate de pescar şi de 
vînător. 

Astfel, detaşamentul era format din Hatteras, Clawbonny, 
Bell, Simpson şi credinciosul Duk; erau deci de hrănit patru 
oameni şi şapte cîini. Aprovizionarea fusese calculată în 
consecinţă. 

În timpul primelor zile din ianuarie, temperatura se menţinu 
în medie la treizeci şi trei de grade sub zero*. 

Hatteras pîndea cu nerăbdare o schimbare a vremii; de mai 
multe ori consultă barometrul, dar nu se putea încrede în el; 
instrumentul părea că-şi pierde, la latitudinile înalte, precizia lui 
obişnuită; natura, în climatul acesta, face importante excepţii de 
la regulile generale; astfel, limpezimea cerului nu era însoţită 
întotdeauna de frig, iar zăpada nu aducea neapărat o creştere a 
temperaturii; barometrul rămînea nesigur, aşa cum observaseră 
şi alţi mulţi navigatori ai mărilor polare, el coborînd uşor cînd 
suflau vînturile din nord şi din est; cînd cobora jos de tot, aducea 
timp frumos, iar cînd urca, zăpadă sau ploaie. Nu te puteai, deci, 
bizui pe indicaţiile lui. 

În sfîrşit, la 5 ianuarie, o briză de est aduse cu sine o 
creştere de cincisprezece grade; mercurul în termometru se 
urcă la optsprezece grade sub zero*. 

Hatteras hotărî să plece a doua zi; nu ţinea să mai vadă 
cum sub ochii lui era desfăcut vasul în bucăţi; duneta fusese 
complet pusă pe foc. 

Aşadar, la 6 ianuarie, în plin viscol, ordonă plecarea. 
Doctorul le dădu bolnavilor ultimele sfaturi; Bell şi Simpson 
schimbară tăcute strîngeri de mînă cu camarazii lor. Hatteras 
voi să-şi ia rămas bun cu glas tare, dar văzu în jurul lui numai 
priviri duşmănoase. | se păru că surprinde un zîmbet ironic pe 
buzele lui Shandon. Tăcu. Poate că ezită chiar un moment să 
plece, privind către Forward. Dar nu era posibil să revină asupra 
hotăririi pe care o luase; sania încărcată şi înhămată aştepta pe 
cîmpul de gheaţă; Bell o luă înainte, ceilalţi îl urmară. Johnson îi 
însoţi pe călători cam un sfert de milă; apoi Hatteras îl rugă să 
se întoarcă la bord, ceea ce bătrînul marinar făcu, după ce îi 
salută fluturînd multă vreme din mînă, în semn de rămas bun. 

În clipa aceea, Hatteras, întorcîndu-se pentru ultima dată 
spre bric, văzu cum dispar virfurile catargelor în ninsoarea 
întunecată ce cădea din cer. 


Capitolul XXIX 
STRĂBĂTÎND CÎMPURILE DE GHEAŢĂ 


Micul grup cobori spre sud-est. Simpson mîna cîinii 
înhămaţi la sanie. Duk îl ajuta cu zel, nefiind prea surprins de 
meseria semenilor săi. Hatteras şi doctorul mergeau în spate, în 
timp ce Bell, însărcinat cu recunoaşterea drumului, păşea în 
frunte, sondînd gheţurile cu capătul de fier al bastonului său. 

Urcarea termometrului anunţa o ninsoare apropiată; nu s-a 
lăsat prea mult aşteptată şi curînd au început să cadă fulgi mari. 
Viîrtejurile care împiedicau vederea sporeau greutăţile călătoriei: 
se abăteau de la linia dreaptă, mergeau încet; cu toate acestea, 
puteau să conteze pe o medie de trei mile pe oră. 

intinderea de gheaţă, frămiîntată de presiunile îngheţului, 
prezenta o suprafaţă inegală; izbiturile săniei deveneau tot mai 
frecvente şi, urmînd pantele drumului, ea se înclina uneori 
neliniştitor; dar, de bine, de rău, se descurcau. 

Hatteras şi tovarăşii săi se ghemuiau cu grijă în hainele lor 
de piele, croite după moda groenlandeză; acestea nu străluceau 
prin eleganţă, dar erau potrivite pentru necesităţile climatului; 
faţa călătorilor era apărată de o glugă strinsă, prin care nu 
pătrundea vintul şi zăpada; numai gura, nasul şi ochii veneau în 
contact cu aerul şi nu era cazul să fie apărate; nimic nu-i mai 
incomod decit fularele şi eşarfele pe care gheaţa le face ţepene 
imediat; seara, n-ar fi putut să fie scoase decit cu lovituri de 
secure, ceea ce, chiar în mările arctice, e un mod dezagreabil de 
a te dezbrăca. Trebuia, dimpotrivă, să laşi loc liber pentru 
respiraţie care, în faţa unui obstacol, îngheţa imediat. 

Intinderea nesfîrşită continua cu o monotonie obositoare: 
peste tot, gheţuri îngrămădite unele peste altele, avind o 
înfăţişare uniformă, hummock-uri, a căror neregularitate sfirşea 
prin a părea regulată, blocuri turnate în acelaşi tipar şi 
aisberguri printre care şerpuiau văi întortocheate. Mergeau cu 
busola în mînă şi vorbeau puţin. In această atmosferă îngheţată, 
a deschide gura însemna o adevărată suferinţă; cristale de 
gheaţă ascuţite se formau brusc între buze şi căldura răsuflării 
nu reuşea să le topească. Marşul se făcea în tăcere şi fiecare 


dibuia, cu bastonul, terenul necunoscut. Paşii lui Bell se 
întipăreau în straturile moi; ceilalţi îl urmau cu atenţie şi, pe 
unde trecea el, putea să se aventureze şi restul grupului. 

Numeroase urme de urşi şi de vulpi se încrucişau în toate 
sensurile, dar a fost cu neputinţă, în timpul primei zile, să 
zăreşti măcar un singur animal; să le vînezi ar fi fost, de altfel, şi 
periculos, şi nefolositor; sania, şi aşa destul de încărcată, nu 
putea fi umplută peste măsură. 

De obicei, în explorări de acest fel, călătorii au grijă să lase 
depozite de alimente în drumul lor; le aşează în ascunzători 
făcute în zăpadă la adăpost de animale, uşurindu-se în felul 
acesta pe timpul călătoriei iar la întoarcere iau înapoi, puţin cite 
puţin, din aceste provizii, fără să se fi trudit a le transporta cu ei. 

Hatteras nu putea să recurgă la acest mijloc pe un cîmp de 
gheaţă care se putea să fie mişcător; pe uscat depozitele ar fi 
fost uşor de instalat, dar nu printre ice-field-uri, iar nesiguranța 
drumului făcea foarte problematică întoarcerea prin locurile prin 
care trecuseră la dus. 

La prînz Hatteras opri micul lui grup la adăpostul unui zid 
de gheaţă; dejunul era compus din pemmican şi ceai fierbinte; 
calităţile înviorătoare ale acestei băuturi produc o adevărată 
bună dispoziţie, de care călătorii n-au fost lipsiţi. 

După o oră de repaus, au pornit iar la drum; în această 
primă zi de călătorie parcurseseră 20 de mile; seara, oamenii şi 
cîinii erau istoviţi. 

Totuşi, cu toată oboseala, trebuia construită o casă de 
zăpadă unde să-şi petreacă noaptea; cortul ar fi fost insuficient. 
A fost o treabă de o oră şi jumătate. Bell se dovedi foarte 
îndemiînatic. Blocurile de gheaţă tăiate cu cuțitul se suprapuseră 
cu iuţeală, se rotunjiră în formă de dom şi un ultim bloc asigură 
soliditatea construcţiei, alcătuind cheia de boltă; zăpada moale 
servea de mortar; ea umplea crăpăturile şi, întărindu-se repede, 
făcu un bloc unic din întreaga construcţie. 

O deschidere strimtă, prin care te strecurai pe brînci, 
îngăduia accesul în grota aceasta improvizată; doctorul se vîrî 
pe acolo, nu fără greutate, şi ceilalţi îl urmară. Cina a fost 
pregătită la iuţeală pe maşina de gătit cu spirt. Temperatura 
interioară a acestei snow-house era foarte suportabilă: vintul 
care sufla cu turbare pe afară nu putea să pătrundă înăuntru. 
„La masă!” strigă în curînd doctorul cu glasul cel mai îmbietor. 


Şi masa aceasta, mereu aceeaşi, puţin variată, dar 
întăritoare, se luă în comun. După masă, gindul le era numai la 
somn; pînzele impermeabile de mackintosh, întinse pe stratul de 
zăpadă, îi apărau de umezeală. 

Şi-au pus la uscat, la flacăra maşinii de gătit portative, 
ciorapii şi încălţămintea, apoi trei dintre călători, înveliţi în 
păturile de lînă, adormiră pe rînd, în timp ce al patrulea făcea de 
gardă; el trebuia să vegheze la siguranţa tuturor şi să împiedice 
astuparea deschizăturii prin care se intra în casă, căci, fără 
această măsură, riscau să fie îngropaţi de vii. 

Duk locuia in camera comună; echipajul de cîini rămăsese 
afară şi, după ce-şi primi porţia, se ghemui sub zăpada care 
deveni, în scurt timp, o pătură impermeabilă. 

Oboseala acestei zile îi făcu să adoarmă imediat. Doctorul 
îşi luă în primire cartul de veghe la trei dimineaţa. In timpul 
nopţii se dezlănţuise uraganul. În ce stranie situaţie se aflau 
aceşti oameni, izolaţi, rătăciţi printre zăpezi, îngropaţi într-un 
mormiînt ale cărui ziduri se îngroşau sub rafalele de zăpadă. 

A doua zi dimineaţa, la ora şase, marşul monoton fu reluat; 
mereu aceleaşi văi, aceleaşi aisberguri, o_ uniformitate care 
îngreuna alegerea punctelor de reper. In timpul acesta, 
temperatura coborind cu cîteva grade şi îngheţind stratul de 
zăpadă, mersul călătorilor se acceleră. Adesea se întîlneau 
dîmburi care semănau cu nişte cairn-uri sau cu ascunzători de 
eschimogşi; doctorul puse să fie dărimat un asemenea cairn ca să 
fie cu conştiinţa împăcată, dar n-a găsit în el decit un bloc de 
gheaţă. 

— Ce crezi dumneata, Clowbonny? îl întrebă Hatteras; nu 
suntem noi primii oameni care am pus piciorul în această parte 
a globului? 

— E posibil să fie aşa, răspunse Clawbonny, dar, în fine, 
cine ştie? 

— Să nu ne pierdem timpul în cercetări zadarnice, continuă 
căpitanul; mă grăbesc să ajung iar la vasul meu, chiar dacă nu 
vom găsi combustibilul atît de dorit. 

— În privinţa aceasta, am speranţe mari. 

— Doctore, spunea adesea Hatteras, n-am făcut bine 
părăsind Forward-ul e o greşeală! Locul căpitanului e la bord şi 
nu în altă parte. 

— E Johnson acolo! În sfîrşit... să ne grăbim... să ne grăbim! 


Echipajul mergea repede; se auzeau strigătele lui Simpson 
care îmboldea ciinii; aceştia, printr-un curios fenomen de 
fosforescenţă, alergau parcă pe un sol aprins, iar tălpicile săniei 
păreau să ridice o pulbere de scîntei. Doctorul o luă înainte ca 
să examineze natura acestei zăpezi cînd, deodată, vrînd să sară 
peste un hummock, dispăru. Bell, care era în apropierea lui, 
alergă imediat într-acolo. 

— Hei, domnule Clawbonny, strigă el neliniştit, în timp ce 
Hatteras şi Simpson veneau şi ei. Unde sunteţi? 

— Doctore! strigă căpitanul. 

— Aici sunt, într-o groapă, răspunse o voce liniştitoare; 
daţi-mi un capăt de frînghie şi mă urc iar la suprafaţa globului. 

| se întinse o funie doctorului, care stătea ghemuit în fundul 
unei pîlnii adinci de vreo douăsprezece picioare; acesta îşi trecu 
fringhia în jurul mijlocului şi cei trei tovarăşi ai săi îl traseră, cu 
destulă greutate. 

— Sunteţi rănit? întrebă Hatteras. 

— Deloc! nu-i aşa uşor să mi se întimple mie ceva, 
răspunse doctorul scuturindu-şi faţa blajină, plină de zăpadă. 

— Dar cum s-au petrecut lucrurile? 

— Ei! din cauza refracției! răspunse el rizind. Mereu 
refracția! Am crezut că sar peste un interval lat de un picior şi 
am căzut într-o groapă adincă de zece! Ah, iluziile optice! sunt 
singurele iluzii care-mi mai rămîn, dragi prieteni, dar mi-ar fi 
greu să le pierd! Asta să vă fie de învăţătură, ca să nu mai faceţi 
nici un pas fără să fi sondat terenul, căci nu trebuie să te bizui 
pe simţuri! Aici urechile aud greşit şi ochii văd fals! E în adevăr 
un ţinut pe care să-l alegi dintr-o mie. 

— Ne putem continua drumul? întrebă căpitanul. 

— Să-l continuăm, Hatteras, să-l continuăm! Această 
cădere mi-a făcut mai mult bine decit rău. 

Îşi reluară drumul spre sud-est şi, la venirea serii, călătorii 
se opriră, după ce străbătuseră o distanţă de douăzeci şi cinci 
de mile; erau frînţi de oboseală, ceea ce nu-l împiedică pe 
doctor să se urce pe un munte de gheaţă în timp ce se construia 
casa de zăpadă. 

Luna, aproape plină încă, avea o strălucire extraordinară pe 
cerul senin; stelele radiau cu o forţă surprinzătoare; din virful 
aisbergului se vedea întreaga întindere, plină de dîmburi cu 
forme ciudate; văzindu-le risipite, strălucind sub razele lunii, 


desenîndu-şi profilurile precise peste umbrele învecinate, 
semăniînd cu nişte coloane, cu trunchiuri răsturnate şi pietre 
funerare, ai fi spus că e un uriaş cimitir fără copaci, trist, tăcut, 
nesfirşit, în care douăzeci de generaţii din lumea întreagă s-au 
culcat în tihnă să-şi doarmă somnul de veci. 

In ciuda frigului şi a oboselii, doctorul rămase într-o lungă 
contemplare din care însoțitorii l-au scos destul de greu; dar 
trebuiau să se gindească la odihnă; coliba de zăpadă era gata; 
cei patru călători s-au ghemuit în ea ca nişte cîrtiţe şi au 
adormit imediat. 

A doua zi şi zilele următoare au trecut fără nici un incident 
deosebit; călătoria se făcea uşor sau greu, repede sau încet, 
după toanele temperaturii, cînd aspră şi glacială, cînd umedă şi 
pătrunzătoare; după natura solului, trebuiau să folosească fie 
mocasinii, fie încălţămintea pentru zăpadă. 

Astfel au ajuns la 15 ianuarie; luna, la ultimul pătrar, stătea 
puţină vreme pe cer, soarele deşi mereu ascuns sub orizont, 
începuse să dea timp de şase ore un fel de lumină crepusculară, 
insuficientă însă pentru luminarea drumului; acesta trebuia 
jalonat după direcţia indicată de compas. Bell păşea în frunte; 
Hatteras mergea, în linie dreaptă, îndărătul lui. Apoi Simpson şi 
doctorul, determinînd poziţia unuia prin poziţia celuilalt, astfel 
încît să nu-l zărească decît pe Hatteras; căutau astfel să se 
menţină în linie dreaptă. Şi totuşi, cu toată grija lor, se 
îndepărtau uneori de ea cu treizeci şi patruzeci de grade; atunci 
trebuiau să reia jalonarea. 

La 15 februarie, într-o duminică, Hatteras socoti că a 
parcurs aproape o sută de mile spre sud; dimineaţa aceasta a 
fost consacrată reparării diverselor obiecte necesare toaletei şi 
vieţii de tabără. 

La prînz, au pornit iar la drum; temperatura era rece; 
termometrul arăta numai treizeci şi două de grade sub zero“, 
într-o atmosferă foarte pură. 

Deodată, fără ca să fi putut prevedea această schimbare 
bruscă, se ridică din pămînt un abur într-o stare de totală 
congelare; acesta atinse o înălţime de aproape nouăzeci de 
picioare şi rămase nemişcat; nu se mai vedeau între ei nici 
măcar la un pas distanţă; aburul acesta se lipea de haine, pe 
care le acoperea cu nişte cristale prismatice lungi, ascuţite. 

Călătorii, surprinşi de fenomenul acesta de frost-rime*, nu 


avură mai întîi decit un singur gînd: să se adune la un loc; 
imediat se auziră diverse apeluri: 

— Hei, Simpson! 

— Bell, pe aici! 

— Domnule Clawbonny! 

— Doctore! 

— Căpitane, unde sunteţi? 

Cei patru tovarăşi de drum se căutau cu braţele întinse prin 
ceața deasă, care nu lăsa privirii nici o posibilitate de a vedea 
ceva. Dar ceea ce avea să-i neliniştească, era că nici un răspuns 
nu ajungea pînă la ei; s-ar fi zis că prin aburii aceştia nu se 
puteau transmite sunetele. 

Fiecare avu, deci, ideea să-şi descopere arma, ca să dea un 
semnal de adunare. Dar, dacă sunetul vocii părea prea slab, 
detunăturile puştii erau prea puternice, căci ecourile le luară în 
stăpiînire şi, repercutate în toate direcţiile, provocară un uruit 
confuz, fără o direcţie care să poată fi precizată. 

Atunci fiecare acţiona după firea sa. Hatteras se opri şi, 
încrucişind braţele, aşteptă. Simpson se mulţumi, nu fără 
greutate, să oprească sania. Bell se întoarse îndărăt pe urma 
paşilor săi, ale căror tipare le pipăi foarte atent cu mîna. 
Doctorul,  ciocnindu-se de blocuri de gheaţă, căzind şi 
ridicîndu-se, merse, de la dreapta spre stînga, tăind urmele de 
paşi de-a curmezişul şi rătăcindu-se din ce în ce mai mult. 

— Asta nu mai poate să dureze! Ciudată climă! Cam prea 
multe lucruri neprevăzute! Nu mai ştii pe ce te poţi bizui, fără să 
mai vorbim de cristalele astea ascuţite care-ţi sfişie faţa. Aho! 
Aho! Căpitane! strigă el din nou. Dar nu obţinu nici un răspuns; 
cu totul la întîmplare îşi încarcă puşca şi, în ciuda mănuşilor lui 
groase, răceala ţevii îi ardea mîinile. 

În timpul acestei operaţii, i se păru că întrezăreşte o masă 
nedesluşită care se mişca la cîţiva paşi de el. 

— În sfîrşit! spuse el, Hatteras! Bell! Simpson! Voi sunteţi? 
Hai, răspundeţi! Se auzi un mormăit surd. 

„Ei! se gîndi bunul doctor. Ce-i asta?” 

Masa se apropia;  pierzindu-şi primele dimensiuni, 
contururile ei începeau să se precizeze. Un gînd înfricoşător se 
născu în mintea doctorului. „Un urs!” îşi spuse el. 

Într-adevăr, trebuia să fie un urs foarte mare; rătăcit prin 
ceaţă, umbla încolo şi încoace, cu riscul de a se ciocni de aceşti 


călători a căror prezenţă, cu siguranţă, n-o bănuia. 

„Se complică lucrurile”, se gîndi doctorul, rămînînd 
nemişcat. 

Ba simţea respiraţia animalului care, în aceeaşi clipă, se 
pierdea în frost-rime; ba zărea labele uriaşe ale monstrului 
bătînd aerul şi trecînd atit de aproape de el, încît hainele i-au 
fost sfişiate de mai multe ori de ghearele ascuţite; făcea o 
săritură înapoi şi atunci masa în mişcare pierea aşa cum pier 
spectrele fantasmagorice. 

Dar, tot retrăgindu-se, doctorul simţi terenul înălţindu-i-se 
sub picioare; ajutîndu-se cu mîinile, cramponîndu-se de muchiile 
gheţurilor, se sui pe un bloc, apoi pe al doilea; dibui cu capătul 
bastonului. 

„Un aisberg, îşi spuse el; dacă ajung în virf, sunt salvat!” Şi, 
spunînd asta, se caţără cu o agilitate surprinzătoare pe o 
înălţime de aproape optzeci de picioare; depăşea cu capul ceața 
îngheţată, a cărei parte superioară era net retezată. 

„Bun!” îşi spuse el, şi, privind în jur, îi zări pe cei trei 
însoțitori ai săi apărînd din fluidul dens. 

— Hatteras! 

— Domnule Clawbonny! 

— Bell! 

— Simpson! 

Aceste patru sunete ţişniră aproape în acelaşi timp. Cerul, 
aprins de un şubred cerc luminos, arunca raze palide care 
dădeau  frost-rime-ului culoarea norilor, iar  creştetele 
aisbergurilor păreau că ies dintr-o masă de argint lichid. 
Călătorii se aflau într-un cerc cu un diametru mai mic de o sută 
de picioare. Datorită limpezimii straturilor superioare de aer, 
temperatura fiind foarte scăzută, glasurile li se auzeau cu mare 
uşurinţă şi putură sta de vorbă de pe înălţimea ghețarului lor. 
După primele focuri de armă, fiecare dintre ei, neauzind nici un 
răspuns, n-a avut ceva mai bun de făcut decit să se ridice 
deasupra ceţii. 

— Sania! exclamă căpitanul. 

— La optzeci de picioare sub noi, răspunse Simpson. 

— În stare bună? 

— În stare bună. 

— Şi ursul? întrebă doctorul. 

— Care urs? răspunse Bell. 


— Ursul pe care l-am întîlnit şi care era să-mi sfarme 
craniul. 

— Un urs! exclamă Hatteras. Atunci să coborim. 

— Ba nu! replică doctorul, ne-am rătăci din nou şi ar trebui 
s-o luăm de la început. 

— Şi daca animalul acesta se aruncă asupra cîinilor noştri? 
... spuse Hatteras. în clipa aceea răsunară lătrăturile lui Duk. Ele 
ieşeau din ceaţă şi ajungeau uşor la urechile călătorilor. 

— E Duk! strigă Hatteras. Desigur că se întîmplă ceva. 
Cobor. 

Din masa de ceaţă ieşeau urlete de toate felurile, ca un 
concert înspăimîntător. Duk şi cîinii ceilalţi lătrau cu furie. Toată 
această gălăgie semăna cu un uriaş zumzet, înăbuşit aşa cum 
se întimplă cu sunetele produse într-o sală capitonată. Se 
simţea că acolo, în adîncul ceţii dese, avea loc o bătălie 
nevăzută şi aburii se agitau uneori ca marea în timpul luptelor 
dintre monştrii marini. 

— Duk! Duk! strigă căpitanul, pregătindu-se să reintre în 
frost-rime. 

— Aşteaptă, Hatteras, aşteaptă! îl opri doctorul; mi se pare 
că se risipeşte ceața. 

Ceaţa nu se risipea, dar cobora ca apa dintr-un eleşteu care 
se goleşte treptat; părea că reintră în pămîntul din care se 
născuse; virfurile strălucitoare ale aisbergurilor se înălţau 
deasupra ei; altele, scufundate pînă atunci în ceaţă, ieşeau ca 
nişte insule noi; printr-o iluzie optică, uşor de înţeles, călătorii, 
agăţaţi de conurile lor de gheaţă, credeau că se ridică în 
atmosferă, în timp ce stratul superior de gheaţă scădea sub ei. 

In curînd apăru partea de deasupra a săniei, apoi ctîinii 
atelajului, apoi alte animale, în număr de vreo treizeci, apoi 
mase mari agitindu-se şi Duk sărind, aci scoţind, aci virindu-şi 
capul în ceața îngheţată. 

— Vulpi! strigă Bell. 

— Urşi! răspunse doctorul; unul, trei, cinci! 

— Cîinii noştri! proviziile! gemu Simpson. 

O bandă de vulpi şi de urşi, dînd peste sanie, o goleau de 
provizii. Instinctul jafului îi unea într-un acord perfect; cîinii 
lătrau cu furie, dar droaia de animale nu le dădeau nici o 
atenţie, şi scena distrugerii continua cu înverşunare. 

— Foc! strigă căpitanul, descărcîndu-şi puşca. Însoţitorii lui 


îl imitară. La această împătrită detunătură, urşii, ridicînd capul şi 
scoţind un mormăit comic, dădură semnalul de plecare; o 
porniră într-un trap cu care nici galopul unui cal nu s-ar fi putut 
măsura şi, urmăriţi de ceata de vulpi, dispărură curînd printre 
gheţurile din nord. 

Durata acestui fenomen, specific climatului polar, fusese de 
trei sferturi de oră. Urşii şi vulpile avuseseră timp să prade în 
voie; proviziile se nimeriseră tocmai bine ca să potolească 
animalele înfometate în timpul acestei ierni aspre; coviltirul 
săniei sfişiat de gheare puternice, lăzile de pemmican deschise 
şi cu fundul spart, sacii de biscuiţi prădaţi, proviziile de ceai 
împrăştiate pe zăpadă, un butoiaş de spirt cu doagele smulse şi 
golit de preţiosul său lichid, efectele de tabără împrăştiate, 
călcate în picioare, totul dovedea îndirjirea acestor fiare, pofta 
lor nestăvilită, nesăţioasa lor lăcomie. 

— O adevărată nenorocire, spuse Bell, privind jalnica scenă. 

— Şi probabil ireparabilă, răspunse Simpson. 

— Să evaluăm mai întîi stricăciunile, propuse doctorul, şi 
apoi vom vorbi despre asta. 

Hatteras, fără să scoată o vorbă, se apucase să adune lăzile 
şi sacii împrăştiaţi. Au strîns pemmicanul şi biscuiţii care se mai 
puteau mînca. Pierderea unei părţi din spirt era un lucru 
supărător; fără spirt, nu mai puteau să aibă băuturi calde, nici 
ceai, nici cafea. Făcînd inventarul proviziilor cruţate de jefuitori, 
doctorul constată dispariţia a două sute de livre de pemmican şi 
a o sută cincizeci de livre de biscuiţi; dacă îşi continuau 
călătoria, trebuiau să se mulţumească cu jumătate din raţie. 

Au discutat, deci, asupra hotăririi ce urma să fie luată, în 
aceste împrejurări. Trebuiau să se întoarcă la vas şi să 
pornească expediţia de la început? Dar cum să te hotărăşti să 
pierzi cele o sută cincizeci de mile străbătute? Să te întorci fără 
combustibilul atît de necesar, ar fi avut un efect dezastruos 
asupra moralului echipajului. S-ar mai fi găsit oare oameni 
hotăriţi să reînceapă drumul acesta printre gheţuri? 


În mod evident, cel mai bine era să mergi înainte, chiar cu 
preţul celor mai aspre privaţiuni. 

Doctorul, Hatteras şi Bell erau pentru această ultimă 
soluţie. Simpson înclina spre întoarcere; oboseala călătoriei îi 
zdruncinase sănătatea; slăbea văzînd cu ochii; dar, în cele din 
urmă, pentru că era singurul de această părere, îşi reluă locul în 
fruntea săniei şi micuța caravană îşi continuă drumul spre sud. 

În timpul următoarelor trei zile, între 15 şi 17 ianuarie, 
incidentele monotone ale călătoriei s-au repetat. Înaintau mai 
încet; călătorii oboseau; simțeau că li se moaie picioarele; cîinii 
trăgeau din ce în ce mai greu. Hrana neîndestulătoare nu era în 
măsură să antreneze oamenii şi animalele. Timpul era 
schimbător, ca de obicei, sărind de la ger aspru la ceţuri umede 
şi pătrunzătoare. 

La 18 ianuarie, înfăţişarea cîmpului de gheaţă se schimbă 
brusc. Un număr mare de piscuri, semăniînd cu nişte piramide 
terminate cu un vîrf ascuţit şi foarte înalt, se ridica la orizont. 
Solul, prin unele locuri, ieşea de sub stratul de zăpadă; părea 
format din gnais, din şist şi din cuarţ, şi ceva roci calcaroase. 
Călătorii călcau, în sfîrşit, pe pămîntul tare şi pămîntul acesta 
trebuia să fie, după aprecierea lor, acel ţinut numit Noul 
Cornouailles. 

Doctorul nu s-a putut opri să nu bată din picior, mulţumit, în 
pămîntul acesta solid; călătorii nu aveau mai mult de o sută de 
mile de parcurs ca să ajungă la capul Belcher; dar osteneala lor 
creştea în mod deosebit pe acest pămînt accidentat, presărat cu 
stînci ascuţite, vîrfuri periculoase, crăpături şi prăpăstii; trebuiau 
să se afunde în interiorul ținutului şi să urce falezele înalte ale 
coastei, prin nişte chei înguste în care se îngrămădeau zăpezile 
pînă la o înălţime de treizeci-patruzeci de picioare. 

Călătorii începură foarte curînd să regrete drumul aproape 
neted, uşor, al ice-field-urilor, atît de prielnic pentru lunecarea 
săniilor. Acum trebuiau să tragă cu toată puterea. Cîinii, zdrobiţi 
de oboseală, nu mai făceau faţă; oamenii, siliţi să se înhame 
alături de ei, se istoveau ca să mai uşureze efortul clinilor. De 
mai multe ori a fost necesar să fie descărcate toate proviziile ca 
să se poată trece peste dealuri extrem de abrupte, ale căror 
suprafeţe îngheţate nu ofereau nici un punct de sprijin. O 
asemenea trecere de zece picioare îi făcu să piardă ore întregi; 
aşa că, în cursul primei zile, de-abia au parcurs cinci mile în 


acest ţinut căruia i s-a spus atît de bine Cornouailles, căci 
prezenta aceleaşi asperităţi, vîrfuri ascuţite, muchii tăioase, roci 
răsucite, stînci frămiîntate ca şi extremitatea sud-vestică a 
Angliei. 

A doua zi, sania ajunse în partea superioară a falezelor; 
călătorii, la capătul puterilor, neputindu-şi construi căsuţa de 
zăpadă, fură nevoiţi să-şi petreacă noaptea în cort, înveliţi în 
piei de bivol şi încălzindu-şi ciorapii uzi pe piepturile lor. Se pot 
presupune consecinţele de neînlăturat ale unei asemenea lipse 
de igienă. În timpul acestei nopţi, termometrul coborî mai jos de 
patruzeci şi patru de grade* şi mercurul îngheţă. 

Sănătatea lui Simpson se  înrăutăţea într-un mod 
neliniştitor; un guturai care nu mai ceda, violente dureri 
reumatice, insuportabile, îl obligau să se culce pe sanie, pe care 
nu putea s-o mai conducă. Bell îi luă locul; şi el suferea, dar 
suferinţele lui nu erau aşa de grave, încît să cadă la pat. 
Doctorul se resimțea şi el de pe urma acestei călătorii făcută 
într-o iarnă atît de îngrozitoare; totuşi nu lăsă să-i scape nici cel 
mai mic vaiet; mergea în frunte, sprijinit în baston; pornea în 
recunoaştere, ajuta la toate. Hatteras, impasibil, de nepătruns, 
insensibil, sănătos ca în prima zi, cu firea lui tare ca fierul, urma 
sania în tăcere. 

La 20 ianuarie, temperatura a fost atît de aspră, încit cel 
mai mic efort te aducea imediat într-o stare de inerție totală. In 
acest timp dificultăţile terenului deveniră aşa de mari, încît 
doctorul, Hatteras şi Bell se înhămară alături de cîini; izbituri 
neprevăzute sfărimaseră partea de dinainte a săniei; a trebuit 
să fie reparată. Asemenea cauze de întîrziere se repetau de mai 
multe ori pe zi. 

Călătorii urmau drumul săpat de un puhoi adînc, viriţi în 
zăpadă pînă la briu şi transpiraţi, în toiul unui ger năprasnic. Nu 
scoteau nici o vorbă. Deodată Bell, care stătea lingă doctor, îl 
privi îngrozit; apoi, fără să rostească un cuvint, strînse un pumn 
de zăpadă şi frecă cu putere faţa însoţitorului său. 

— Ei, Bell, ce te-a apucat? întrebă doctorul zbătîndu-se. Dar 
Bell continua să-l frece cum se pricepea el mai bine. 

— Stai, Bell, spuse din nou doctorul, cu gura, cu nasul, cu 
ochii plini de zăpadă, eşti nebun? Ce se întîmplă? 

— Se întîmplă, îi răspunse Bell, că, dacă mai aveţi un nas, 
mi-l datoraţi mie. 


— Un nas! răspunse doctorul, ducîndu-şi mîna la faţă. 

— Da, domnule Clawbonny, eraţi complet frost-bitten*; 
nasul vă era alb de tot cînd m-am uitat la dumneavoastră şi, 
fără tratamentul meu energic, aţi fi fost lipsit de această 
podoabă, incomodă în călătorie, dar necesară în viaţă. 

Şi într-adevăr, încă puţin şi doctorul ar fi avut nasul 
degerat; circulaţia sîngelui restabilindu-se la timp, datorită 
frecţiilor făcute de Bell, orice pericol dispăru. 

— Mulţumesc, Bell, spuse doctorul, şi sunt gata să mă 
revanşez. 

— Contez pe dumneavoastră, domnule  Clawbonny, 
răspunse dulgherul; şi să dea Domnul să nu avem a ne teme 
niciodată de nenorociri mai mari! 

— Vai, Bell, reluă doctorul, faci aluzie la Simpson! Bietul 
băiat e în prada unor suferinţe îngrozitoare! 

— Vă temeţi pentru el? întrebă Hatteras îngrijorat. 

— Da, căpitane, răspunse doctorul. 

— Şi de ce anume vă temeţi? 

— De un atac violent de scorbut. Picioarele i se umflă, iar 
gingiile se inflamează; nenorocitul e acolo, culcat sub păturile 
din sanie, pe jumătate îngheţat, iar scuturăturile îi stîrnesc în 
fiecare clipă durerile. Il plîng, Hatteras, şi nu pot face nimic ca 
să-i alin aceste dureri. 

— Bietul Simpson! murmură Bell. 

— Poate că ar trebui să ne oprim o zi sau două, mai spuse 
doctorul. 

— Să ne oprim! strigă Hatteras, cînd viaţa a optsprezece 
oameni depinde de întoarcerea noastră! 

— Totuşi... făcu doctorul. 

— Clawbonny, Bell, ascultaţi-mă! spuse iar Hatteras. Nu 
ne-au mai rămas alimente nici pentru douăzeci de zile. Spuneţi 
şi dumneavoastră dacă mai putem pierde măcar o clipă! 

Nici doctorul, nici Bell nu scoaseră un singur cuvint şi sania 
îşi continuă mersul întrerupt o clipă. 

Seara se opriră la poalele unui dimb de gheaţă, în care Bell 
tăie cu toată iuţeala o grotă; călătorii se adăpostiră în ea; 
doctorul îşi petrecu noaptea îngrijindu-l pe Simpson; nenorocitul 
începuse să simtă îngrozitoarele ravagii ale scorbutului, iar 
suferinţele aduceau pe buzele sale tumefiate un vaiet continuu. 

— Ah, domnule Clawbonny! 


— Curaj, băiete! spunea doctorul. 

— N-am să mă mai întorc! Simt acest lucru! Nu mai pot să 
îndur! Aş vrea mai bine să mor. 

La aceste cuvinte disperate doctorul răspundea prin îngrijiri 
permanente; deşi el însuşi frint de oboseala zilei, îşi folosea 
noaptea ca să pregătească vreo poţiune liniştitoare pentru 
bolnav; dar sucul de lămîie răminea fără efect, iar frecţiile nu 
împiedicau scorbutul să se întindă puţin cîte puţin. 

A doua zi, trebuiau să-l culce din nou în sanie pe acest 
nefericit, deşi el cerea să rămînă singur, părăsit şi să fie lăsat să 
moară în pace; apoi continuau această cursă înfiorătoare în 
mijlocul unor greutăţi care creşteau la tot pasul. 

Negurile îngheţate îi pătrundeau pe cei trei oameni pînă la 
oase; zăpada, măzărichea le biciuiau obrajii; îndeplineau rolul de 
vite de povară şi n-aveau nici măcar hrană destulă. 

Duk, asemenea stăpînului său, mergea de colo pînă colo, 
sfidînd oboseala, mereu sprinten, descoperind instinctiv cel mai 
bun drum de urmat; toţi se bizuiau pe miraculoasa lui agerime. 

In timpul dimineţii de 23 ianuarie, în mijlocul unui întuneric 
aproape total, căci era lună nouă, Duk o luase înainte; timp de 
cîteva ore îl pierduseră din vedere; neliniştea îl cuprindea pe 
Hatteras, cu atît mai mult, cu cît numeroase urme de urşi 
brăzdau pămîntul; nu ştia ce hotărire să ia cînd se auziră nişte 
lătrături puternice. 

Hatteras grăbi mersul săniei şi în curînd îl găsi pe 
credinciosul animal pe fundul unei albii de torent. Duk, oprit 
locului, nemişcat, ca şi cum ar fi fost împietrit, lătra în faţa unui 
fel de cairn, făcut din cîteva pietre calcaroase, cimentate de 
gheaţă. 

— De data asta, spuse doctorul, desfăcîndu-şi hamurile, e 
un cairn, nu ne putem înşela. 

— Ce ne pasă? răspunse Hatteras. 

— Hatteras, dacă e un cairn, poate să conţină un document 
preţios pentru noi; poate că sunt depozitate provizii şi merită 
osteneala de a arunca o privire înăuntru. 

— Care european ar fi putut să ajungă pînă aici? întrebă 
Hatteras dînd din umeri. 

— Dar, în lipsa europenilor, replică doctorul, n-ar fi putut 
eschimoşii să-şi facă o ascunzătoare în locul acesta şi să 
depoziteze produsele vînătorii şi pescuitului lor? E ceva destul 


de obişnuit pentru ei, după cum mi se pare. 

— Ei bine, vedeţi despre ce este vorba, răspunse Hatteras, 
dar tare mă tem că nu veţi fi răsplătiți pentru osteneala ce v-o 
daţi. 

Clawbonny şi Bell, înarmaţi cu hiîrleţe, se îndreptară spre 
cairn. Duk continua să latre cu furios. Pietrele calcaroase erau 
puternic cimentate de gheaţă; dar, din cîteva lovituri, au fost 
împrăştiate pe pămînt. 

— Cu siguranţă că e ceva înăuntru, spuse doctorul. 

— Şi eu cred, răspunse Bell. 

Dărîmară cairnul cu repeziciune. În curînd, fu descoperită o 
ascunzătoare; în această ascunzătoare se găsea o hirtie umedă. 
Doctorul puse mîna pe ea cu inima bătîndă. Hatteras se îndreptă 
în grabă într-acolo, luă documentul şi citi: „Altam... Portpoise, 13 
decembrie... 1869. 12..* long. 8..*35i'lat... 

— Vasul Porpoise exclamă doctorul. 

— Porpoise! repetă Hatteras. Nu cunosc nici un vas cu 
acest nume care să umble prin aceste mări 

— E evident, continuă doctorul, că nişte navigatori, poate 
naufragiaţi, au trecut pe aici acum nici două luni. 

— Asta-i sigur! răspunse Bell. 

— Ce-i de făcut? întrebă doctorul. 

— Ne vom continua drumul, răspunse Hatteras cu răceală. 
Nu ştiu ce-i cu vasul Porpoise, dar ştiu că bricul Forward 
aşteaptă întoarcerea noastră. 


Capitolul XXXI 
MOARTEA LUI SIMPSON 


Şi-au continuat călătoria; mintea fiecăruia din ei era plină 
de idei noi şi neaşteptate, căci o întîlnire în aceste ţinuturi 
boreale este evenimentul cel mai grav care se poate produce. 
Hatteras îşi încrunta sprincenele, neliniştit. 

„Porpoise! se întreba el. Ce-i cu vasul acesta? Şi ce caută el 
atit de aproape de pol?” 

La gîndul acesta îl trecură căldurile, în ciuda temperaturii 
scăzute. Doctorul şi Bell nu se gîndeau decit la două rezultate 
pe care le putea avea găsirea acestui document: să-şi salveze 


semenii, sau să fie ei salvaţi de aceştia. 

Dar greutăţile, piedicile, oboseala reveniră curind şi 
trebuiră să se gindească numai la propria lor situaţie, atit de 
periculoasă în momentul acela. 

Starea lui Simpson se înrăutăţea; nu se putea ca 
simptomele unei morţi apropiate să nu fi fost recunoscute de 
doctor. Acesta nu-l putea ajuta cu nimic; el însuşi suferea crunt 
de o oftalmie dureroasă, care l-ar fi dus la orbire dacă nu se 
păzea. 

Crepusculul lumina pe atunci suficient, iar lumina reflectată 
de zăpadă ardea ochii; era greu să te aperi de această 
reflectare, căci sticlele ochelarilor, acoperindu-se de o crustă de 
gheaţă, deveneau opace şi împiedicau vederea. Or, trebuiau să 
fie atenţi la cele mai mici accidente de teren şi să le semnaleze 
de cît mai de departe cu putinţă; erau, deci, forţaţi să sfideze 
pericolele oftalmiei; totuşi, doctorul şi Bell, acoperindu-şi ochii, 
îşi lăsau pe rînd, fiecăruia dintre ei, grija de a conduce sania. 

Aceasta aluneca anevoios pe tălpicile sale uzate; devenea 
din ce în ce mai greu de tras; dificultăţile terenului nu se 
micşorau; se aflau într-un ţinut de natură vulcanică, înconjurat şi 
presărat de creste ascuţite; călătorii trebuiră, încetul cu încetul, 
să urce la o înălţime de o mie cinci sute de picioare ca să treacă 
de creştetul munţilor. Temperatura era acolo mai aspră; rafalele 
şi vîrtejurile se dezlănţuiau cu o violenţă fără pereche şi era 
jalnic spectacolul oferit de nefericiţii care se tirau pe culmile 
pustiite... 

Îi cuprinsese şi boala provocată de albeaţa zăpezii; 
strălucirea aceasta uniformă îţi făcea silă, te îmbăta, îţi dădea 
amețeli; pămîntul părea că dispare şi că nu oferă nici un punct 
fix pe această pînză uriaşă; sentimentul pe care-l încercai 
semăna cu cel pe care ţi-l dă ruliul cînd puntea vasului fuge de 
sub picioarele marinarului; călătorii nu se puteau obişnui cu 
această impresie şi permanenţa acestei senzaţii îi ameţea. 
Membrele le erau toropite, mintea somnoroasă şi adesea 
umblau ca nişte oameni aproape adormiţi; atunci cîte o 
zdruncinătură, o ciocnire neaşteptată, o cădere chiar îi scotea 
din inerție, care îi cuprindea însă din nou după cîteva minute. 

La 25 ianuarie, începură să coboare nişte pante abrupte; 
oboseala lor crescu şi mai mult pe aceste povirnişuri îngheţate; 
un pas greşit, destul de greu de evitat, putea să-i facă să se 


prăvălească în prăpăstiile adînci, şi acolo ar fi fost pierduţi, fără 
nici un mijloc de scăpare. 

Spre seară, o furtună, de o tărie nemaipomenită mătură 
creştetele munţilor, acoperite de zăpadă; nu se putea rezista la 
violenţa uraganului; trebuia să te culci la pămînt; dar 
temperatura fiind foarte scăzută, riscai să degeri instantaneu. 

Bell, ajutat de Hatteras, construi cu multă caznă o casă de 
zăpadă, în care nenorociţii îşi găsiră un adăpost; acolo au 
mîncat un pic de pemmican şi au băut puţin ceai cald; nu mai 
rămăseseră decît patru galoni de spirt; or, era necesar să te 
foloseşti de el ca să-ţi potoleşti setea, căci nu trebuie să se 
creadă că zăpada poate fi consumată în forma ei naturală; eşti 
silit s-o topeşti. 

În ţările temperate, unde frigul abia coboară sub punctul de 
înghețare, zăpada nu poate face rău. Dar dincolo de cercul 
polar, e cu totul altfel; ea ajunge la o temperatură atit de 
scăzută, încît nu poţi s-o apuci cu mîna, tot aşa cum nu poţi 
apuca o bucată de fier încins, deşi zăpada e destul de rea 
conducătoare de căldură; există, aşadar, între ea şi stomac o 
asemenea diferență de temperatură, încît consumarea ei 
produce o adevărată sufocare. Eschimoşii preferă să îndure 
chinurile cele mai mari, decit să-şi potolească setea cu această 
zăpadă, care nu poate înlocui în nici un fel apa şi sporeşte setea 
în loc s-o potolească. Aşadar, călătorii nu puteau să şi-o 
potolească pe a lor, decît cu condiţia de a topi zăpada la flacăra 
spirtului. 

La ora trei dimineaţa, în plină furtună, doctorul intră în 
cartul de veghe; stătea sprijinit într-un colţ al casei, cînd un 
vaiet jalnic al lui Simpson îi atrase atenţia; se ridică spre a-i da 
îngrijirile necesare, dar, ridicîndu-se, se izbi puternic cu capul de 
bolta de gheaţă: fără să dea prea mare atenţie acestui incident, 
se aplecă asupra lui Simpson şi se puse să-i fricţioneze 
picioarele umflate şi vinete; după un sfert de oră de tratament 
voi să se ridice, dar se izbi cu capul a doua oară, deşi de data 
aceasta era în genunchi. 

— lată un lucru ciudat, îşi spuse el. 

Işi duse mîna deasupra capului; bolta se lăsase în mod 
simţitor. 

— Dumnezeule! strigă el. Alarmă, prieteni! 

La strigătele lui, Hatteras şi Bell se ridicară cu repeziciune 


şi se loviră şi ei; se aflau într-o beznă adincă. 

— Suntem pe cale de a fi zdrobiţi! spuse doctorul. Afară! 
afară! 

Şi toţi trei, trăgîndu-l pe Simpson prin deschizătură, 
părăsiră acest adăpost periculos; era şi timpul, căci blocurile de 
gheaţă, prost legate între ele, se prăbuşiră cu un zgomot 
năprasnic. 

Nefericiţii se treziră atunci fără adăpost în mijlocul furtunii, 
supuşi unui ger nemaipomenit. Hatteras se grăbi să instaleze 
cortul; nu l-au putut ţine în picioare împotriva violenţei 
uraganului şi au trebuit să se adăpostească sub cutele pînzei, 
care fu acoperită în curînd de un strat gros de zăpadă; dar cel 
puţin această zăpadă, împiedicînd radierea căldurii în afară, îi 
apără pe călători de a îngheţa de vii. 

Rafalele nu încetară înainte de a doua zi; înhămiînd ciinii 
hrăniţi insuficient, Bell observă că trei dintre ei începuseră să-şi 
roadă curelele de piele; doi dintre ei păreau foarte bolnavi şi nu 
puteau să meargă prea departe. 

Totuşi caravana îşi continuă mersul, aşa cum putu; mai 
rămîneau de parcurs şaizeci de mile ca să ajungă la punctul 
indicat. 

La 26, Bell, care mergea înainte, îşi chemă deodată 
însoțitorii. Aceştia alergară într-acolo şi dînsul le arătă, cu un aer 
uluit, o puşcă sprijinită de un bloc de gheaţă. 

— O puşcă! exclamă doctorul. 

Hatteras o luă în mînă; era în bună stare şi încărcată. 

— Oamenii de pe Porpoise trebuie să fie pe aproape, spuse 
doctorul. Hatteras, examinînd arma, observă că era de origine 
americană; mîinile i se crispară pe ţeava îngheţată a puștii. 

— La drum! la drum! spuse el cu glas surd. 

Continuară să coboare pantele munţilor. Simpson părea că 
nu mai simte nimic; nu se plîngea; era lipsit de puteri. 

Furtuna nu se mai oprea; sania mergea tot mai încet; 
înaintau cîteva mile în douăzeci şi patru de ore şi, în ciuda celei 
mai severe economii, alimentele scădeau simţitor. Dar, atita 
vreme cît mai aveau peste cantitatea necesară întoarcerii, 
Hatteras mergea înainte. 

La 27, au găsit aproape îngropat în zăpadă un sextant, apoi 
o ploscă; aceasta conţinea rachiu, sau, mai bine zis, o bucată de 
gheaţă, în centrul căreia se refugiase tot alcoolul acestei 


băuturi, sub chipul unui bulgăre de zăpadă; nu mai folosea la 
nimic. 

În mod vizibil, Hatteras mergea fără să vrea pe urmele unei 
mari catastrofe; înainta singurul drum pe care se putea merge, 
adunînd epavele vreunui naufragiu îngrozitor. Doctorul se uita 
cu grijă dacă nu mai apar noi cairn-uri, dar în zadar. 

Prin minte îi treceau gînduri triste; într-adevăr, dacă i-ar fi 
descoperit pe aceşti nenorociţi, cu ce putea să le fie de folos? El 
şi tovarăşii săi începeau să ducă lipsă de toate; hainele li se 
rupeau, alimentele se împuţinau. S-are fi putut ca aceşti 
naufragiaţi să fie numeroşi şi atunci ar fi pierit cu toţii de foame. 
Hatteras părea înclinat să-i evite. Dar oare n-avea dreptate, el, 
asupra căruia apăsa răspunderea salvării echipajului său? 
Trebuia el, oare, aducînd străini la bord, să primejduiască 
siguranţa tuturor? 

Dar aceşti străini erau şi ei oameni, semenii lor, poate chiar 
compatrioți! Oricît de slabe le erau şansele de salvare, trebuia 
oare să le fie răpite? Doctorul dori să cunoască părerea lui Bell 
în această privinţă. Bell nu răspunse. Propriile lui suferinţe îi 
împietreau inima. Clawbonny nu îndrăzni să-l întrebe pe 
Hatteras; se lasă deci în voia providenţei. 

La 17 ianuarie, către seară, Simpson părea să fi atins 
ultima limită; membrele lui ajunseseră ţepene şi îngheţate; 
respiraţia gifiitoare, care forma o ceaţă în jurul capului său, 
tresăririle convulsive anunțau ultimul lui ceas. Expresia feţei 
sale era  înfricoşătoare, disperată, cu priviri de miînie 
neputincioasă adresate căpitanului. Era în ele o întreagă 
acuzaţie, un şir de mustrări mute, dar pline de înţeles, poate 
chiar meritate! g 

Hatteras nu se apropia de muribund. Il evita, fugea de el, 
mai tăcut, mai concentrat, mai închis în sine ca oricînd! 

Noaptea următoare fu îngrozitoare; furtuna fu de două ori 
mai puternică; de trei ori cortul fu smuls şi drift-ul de zăpadă se 
abătu asupra acestor oameni loviți de soartă, orbindu-i, 
îngheţindu-i, sfirtecîndu-le trupurile cu săgeți ascuţite smulse 
din gheţurile înconjurătoare. Cîinii urlau jalnic. Simpson rămînea 
pradă acestei crunte temperaturi. Bell reuşi să aşeze din nou 
nenorocitul lor adăpost de pînză care, dacă nu-i apăra de ger, îi 
apăra cel puţin de zăpadă. Dar o rafală mai puternică îl smulse 
pentru a patra oară şi-l tîf în virtejul ei, în toiul unor 


înspăimîntătoare şuierături. 

— Ah! e prea mare suferinţa! exclamă Bell. 

— Curaj! curaj! răspunse doctorul, agăţindu-se de el ca să 
nu fie rostogolit în rîpe. 

Simpson horcăia. Brusc, cu un ultim efort, se ridică pe 
jumătate, întinse pumnul strîns spre Hatteras, care se uita la el 
cu o privire fixă, scoase un țipăt sfişietor şi căzu mort în mijlocul 
amenințării sale nerostite. 

— Mort! exclamă doctorul. 

— Mort! repetă Bell. 

Hatteras, care se îndreptă spre cadavru, se dădu înapoi din 
cauza violenţei vîntului. 

Era, aşadar, primul om din acest echipaj care cădea lovit de 
climatul acesta ucigător, primul care nu se va mai întoarce 
niciodată în port, primul care să plătească cu viaţa, după 
suferinţe nemăsurate, încăpăţinarea de neclintit a căpitanului. 
Mortul îl acuzase de asasinat; dar Hatteras nu-şi plecă fruntea 
sub greutatea acestei învinuiri. Totuşi, o lacrimă i se rostogoli de 
sub pleoapă şi îngheţă pe faţa lui palidă. 

Doctorul şi Bell îl priviră cu un fel de spaimă. Proptit în 
bastonul lui lung, stînd drept, în mijlocul rafalelor demente, 
sinistru în nemişcarea lui înfricoşătoare, părea că este duhul 
acestor regiuni hiperboreene. 

Rămase în picioare, fără să se clintească, pînă la primele 
licăriri ale crepusculului, îndrăzneţ, îndărătnic, de neîmblinzit şi 
părînd să desfidă furtuna care mugea în jurul lui. 


Capitolul XXXII 
ÎNTOARCEREA LA FORWARD 


Vîntul se potoli pe la ora şase dimineaţa şi, suflînd brusc 
spre nord, alungă norii de pe cer; termometrul arătă treizeci şi 
trei de grade sub zero*. Primele licăriri ale crepusculului 
argintau orizontul acesta pe care aveau să-l poleiască peste 
cîteva zile. 

Hatteras se apropie de cei doi însoțitori ai săi care erau 
abătuţi, şi cu un glas blind şi trist, le spuse: 

— Prieteni dragi, mai mult de şaizeci de mile ne despart de 


punctul semnalat de sir Edward Belcher. Nu mai avem decit 
alimentele strict necesare înapoierii pe vas. A merge mai 
departe, însemnează să ne expunem la o moarte sigură, fără 
nici un folos pentru nimeni. Ne vom întoarce pe unde am venit. 

— Asta-i o hotărîre bună, Hatteras, răspunse doctorul; te-aş 
fi urmat pînă unde ti-ar fi plăcut să ne duci; dar sănătatea 
noastră slăbeşte din zi în zi; abia mai putem păşi; aprob în 
întregime planul acesta de întoarcere. 

— E şi părerea dumitale, Bell? întrebă Hatteras. 

— Da, căpitane, răspunse dulgherul. 

— Ei bine, spuse iar Hatteras, vom face un popas de două 
zile. Nu-i prea mult. Sania are nevoie de reparaţii importante. 
Mă gîndesc, deci, că trebuie să ne construim o casă de zăpadă 
în care să ne putem reface forţele. 

O dată luată această hotărire, cei trei oameni se puseră pe 
treabă cu ardoare; Bell luă măsurile necesare ca să asigure 
trăinicia construcţiei şi, în curînd, un loc de refugiu destul de 
bun se ridică pe fundul albiei de torent unde făcuseră ultima 
haltă. 

Hatteras făcuse, desigur, un uriaş efort de voinţă ca să-şi 
întrerupă călătoria. Atitea greutăţi, atita oboseală irosite 
zadarnic. O călătorie inutilă, plătită cu moartea unui om! Să te 
întorci la bord fără o bucată de cărbune! Ce avea să se întimple 
cu echipajul? Ce avea să facă acesta, instigat de Richard 
Shandon? Dar Hatteras nu putea să mai lupte. 

Şi atunci, toată grija lui se îndreptă asupra pregătirilor de 
întoarcere; sania fu reparată; încărcătura ei se micşorase serios, 
de altfel, şi nu cîntărea nici două sute de livre. Au fost cîrpite 
hainele uzate, rupte, îmbibate de zăpadă şi întărite de ger; 
mocasini şi snow-shoes noi înlocuiră pe cei vechi, scoşi din uz. 

Aceste treburi le ocupară ziua de 29 şi dimineaţa zilei de 
30; de altfel, cei trei călători se odihneau cît puteau mai bine 
şi-şi refăceau puterile pentru viitor. 

În timpul acestor treizeci şi şase de ore petrecute în casa 
de zăpadă şi pe gheţurile din albia torentului, doctorul îi 
observase pe Duk, ale cărui purtări ciudate nu i se păreau 
normale; animalul se învirtea necontenit, făcînd o mie de ocoluri 
neprevăzute care păreau să aibă un centru comun; acesta era 
un fel de ridicătură, de umflătură a solului produsă de diferite 
straturi de gheaţă suprapuse; Duk, dînd ocol acestui punct, lătra 


încet, bătînd din coadă cu nerăbdare, privind la stăpînul lui şi 
părînd că-l întreabă ceva. 

Doctorul, după ce se gîndi mai mult, puse neliniştea cîinelui 
pe seama prezenţei cadavrului lui Simpson, pe care tovarăşii lui 
nu avuseseră încă timp să-l îngroape. 

Hotări deci să se ocupe de această ceremonie tristă chiar în 
ziua aceea, trebuiau să plece a doua zi dimineaţa, odată cu 
zorile. 

Bell şi doctorul se înarmară cu hirleţe şi se îndreptară spre 
albia torentului; ridicătura semnalată de Duk oferea un loc 
favorabil pentru aşezarea cadavrului; trebuia îngropat adînc, 
pentru a-l feri de ghearele urşilor. 

Doctorul şi Bell începură prin a scoate stratul de zăpadă 
moale de deasupra, apoi atacară gheaţa întărită; la a treia 
lovitură de hiîrleţ, doctorul întîlni un corp tare care se sparse; 
scoase bucăţile şi recunoscu resturile unei sticle. 

La rîndul lui, Bell descoperea un sac învirtoşat, în care se 
găseau firimituri de biscuiţi perfect conservati. 

— Hm! făcu doctorul. 

— Ce poate să însemne asta? întrebă Bell, întrerupîndu-şi 
lucrul. 

Doctorul îl chemă pe Hatteras, care veni imediat. 

Duk lătra puternic şi cu labele încerca să scobească stratul 
gros de gheaţă. 

— Oare vom fi pus mîna pe un depozit de provizii? întrebă 
doctorul. 

— Se poate, răspunse Bell. 

— Continuaţi, spuse Hatteras. 

Au mai fost scoase de acolo cîteva rămăşiţe de alimente şi 
o ladă de pemmican, plină pe sfert. 

— Dacă e vreo ascunzătoare, spuse Hatteras, cu siguranţă, 
că urşii au vizitat-o înaintea noastră. Vedeţi, aceste provizii nu 
sunt neatinse. 

— Mă tem şi eu, răspunse doctorul, căci... 

Nu-şi termină fraza; un strigăt al lui Bell îl întrerupse. 
Acesta din urmă, dînd la o parte un bloc destul de greu, le arăta 
un picior ţeapăn şi îngheţat care ieşea printre crăpăturile 
gheţurilor. 

— Un cadavru! exclamă doctorul. 

— Nu-i o ascunzătoare, răspunse Hatteras; e un mormiînt. 


Cadavrul scos afară era al unui marinar de vreo treizeci de 
ani, perfect conservat; purta îmbrăcămintea  navigatorilor 
arctici; doctorul nu putu să precizeze data morţii. 

Dar, după acest cadavru, Bell mai descoperi un al doilea, 
cel al unui bărbat de cincizeci de ani, purtînd încă pe figura lui 
urmele suferințelor care-i provocaseră moartea. 

— Nu sunt trupuri îngropate! exclamă doctorul. Aceşti 
nenorociţi au fost surprinşi de moarte aşa cum îi găsim noi 
acum! 

— Aveţi dreptate, domnule Clawbonny, răspunse Bell. 

— Continuaţi! continuaţi! îi îndemnă Hatteras. 

Bell de-abia mai îndrăznea. Cine ar fi putut spune că dîmbul 
acesta de gheaţă ascundea în el cadavre omeneşti? 

— Oamenii aceştia au fost victimele unui accident 
asemănător celui care era să ni se întîmple şi nouă, spuse 
doctorul; casa lor de zăpadă s-a prăbuşit. Să vedem dacă 
vreunul dintre ei mai respiră! 

Locul fu repede curăţat şi Bell aduse la suprafaţă un al 
treilea corp, al unui om de patruzeci de ani, care nu avea 
înfăţişarea cadaverică a celorlalţi; doctorul se aplecă asupra lui 
şi i se păru că mai surprinde cîteva semne de viaţă. 

— Trăieşte! trăieşte! exclamă el. 

Ajutat de Bell, transportă corpul în căsuţa de zăpadă, în 
timp de Hatteras, nemişcat, privea locuinţa prăbuşită. 

Doctorul îl dezbrăcă complet pe nenorocitul dezgropat; nu 
găsi pe corpul lui nici o urmă de rană; împreună cu Bell îl 
fricţionă cu putere cu cîlţi îmbibaţi în spirt şi simţi cum încet, 
încet revenea la viaţă; dar nefericitul era într-o stare de apatie 
absolută şi complet lipsit de grai; limba îi era lipită de cerul 
gurii, ca şi cum ar fi fost îngheţată. Doctorul îl căută prin 
buzunarele hainelor. Erau goale. Deci, nici un document. îl lăsă 
pe Bell să continue cu frecţiile şi se întoarse spre Hatteras. 

Acesta, coborînd în gropile din casa de zăpadă, cercetă 
solul cu toată atenţia şi reveni ţinînd în mînă un fragment de plic 
pe jumătate ars. Se mai puteau citi aceste cuvinte: 

„.tamont 

...Orpoise 

w-York 

— Altamont! exclamă doctorul, de pe vasul Porpoise din 
New-York! 


— Un american! făcu Hatteras, tresărind. 

— ÎI voi salva, spuse doctorul, garantez, şi vom afla secretul 
acestei înfricoşătoare taine. 

Se întoarse lingă corpul lui Altamont, în timp ce Hatteras 
rămase pe gînduri. Datorită îngrijirilor sale, doctorul reuşi să-i 
redea viaţa nenorocitului, dar nu şi simţurile; nu vedea, nu 
auzea, nu vorbea, dar, în fine, trăia! 

A doua zi dimineaţă, Hatteras îi spuse doctorului: 

— Trebuie, totuşi, să plecăm. 

— Să plecăm, Hatteras! Sania nu-i prea încărcată; vom 
transporta cu ea pe acest nenorocit şi-l vom duce la vapor. 

— Faceţi aşa, spuse Hatteras. Dar mai întîi să îngropăm 
cadavrele. Cei doi marinari necunoscuţi fură aşezaţi din nou sub 
dărîmăturile casei de zăpadă; cadavrul lui Simpson îl puseră în 
locul trupului lui Altamont. 

Cei trei călători îi dădură un ultim salut tovarăşului lor şi, la 
şapte dimineaţa, îşi reluară drumul spre vas. 

Doi dintre cîinii atelajului fiind morţi, Duk veni singur să se 
ofere ca să tragă sania şi o făcu cu conştiinciozitatea şi 
hotărîrea unui cîine groenlandez. 

Timp de douăzeci de zile, de la 31 ianuarie la 19 februarie, 
întoarcerea se desfăşură cu aproape aceleaşi peripeții ca şi la 
ducere. Numai că în această lună, februarie, cea mai friguroasă 
din tot timpul iernii, gheaţa oferi peste tot o suprafaţă 
rezistentă; călătorii suferiră teribil de frig, dar nu din cauza 
vîrtejurilor şi a vîntului. 

Soarele reapăru pentru prima oară de la 31 ianuarie; în 
fiecare zi stătea tot mai mult deasupra orizontului. Bell şi 
doctorul erau la capătul puterilor, aproape orbi şi pe jumătate 
betegi; dulgherul nu mai putea să meargă fără ciîrje. 

Altamont mai trăia, dar într-o stare de totală insensibilitate; 
uneori îşi pierdeau speranţa cu privire la el, dar îngrijirile 
pricepute îl readuceau la viaţă. Şi totuşi, bravul doctor ar fi avut 
mare nevoie să-şi îngrijească propria lui sănătate care se 
şubrezea din cauza ostenelii. ` 

Hatteras se gîndea la Forward, la bricul lui. In ce stare avea 
să-l mai găsească? Ce s-o fi întîmplat la bord? A putut Johnson 
si-i reziste lui Shandon şi alor săi? Gerul a fost cumplit. Au ars 
oare nefericitul vas? Catargele, carena, au fost oare cruțate? 

Gîndindu-se la toate acestea, Hatteras o luase înainte, ca şi 


cum ar fi vrut să-l vadă Forward de departe. 

La 24 februarie, dimineaţa, se opri brusc. La trei sute de 
paşi în faţa lui, apăruse o lumină roşiatică, pe deasupra căreia 
se legăna o uriaşă coloană de fum negru care se pierdea în 
ceţurile cenuşii ale cerului! 

— Priviţi fumul acela! strigă el. Inima-i bătea să se spargă. 

— Priviţi! acolo! fumul acela! le spuse el celor doi însoțitori 
care-l ajunseseră din urmă. Vasul meu arde! 

— Dar mai suntem încă la mai mult de trei mile depărtare 
de el, îi răspunse Bell. Nu poate fi Forward. 

— Ba da, răspunse doctorul, el este! Se produce un 
fenomen de miraj care-l face să pară mai aproape de noi. 

— Să fugim! strigă Hatteras, luînd-o înaintea celorlalţi. 

Aceştia, lăsînd sania în grija lui Duk, porniră repede pe 
urmele căpitanului. 

După o oră, ajungeau în faţa vasului. Era un spectacol 
înfiorător. Bricul ardea în mijlocul gheţurilor care se topeau în 
jurul lui; flăcările îi învăluiau coca, şi briza din sud aducea la 
urechile lui Hatteras trosniturile teribile. 

La cinci sute de paşi, un om ridica braţele cu disperare; 
rămăsese acolo, neputincios în faţa acestui incendiu, care îl 
făcea pe Forward să se nimicească în propriile lui flăcări. 

Omul acesta singur era bătrînul Johnson. 

Hatteras alergă spre el. 

— Vasul meu! vasul meu! strigă el cu voce gituită. 

— Dumneata, căpitane?! răspunse Johnson. Dumneata?! 
Opreşte-te! Nici un pas mai departe. 

— Ce înseamnă asta? întrebă Hatteras cu un teribil accent 
de ameninţare. 

— Mizerabilii! răspunse Johnson. Au plecat de patruzeci şi 
opt de ore, după ce au incendiat vasul. 

— Blestem! strigă Hatteras. 

Atunci se produse o explozie formidabilă; pămîntul se 
cutremură; aisbergurile se surpară pe cîmpul de gheaţă; o 
coloană de fum se încolăci printre nori, iar Forward, sărind în 
aer, sub presiunea pulberii aprinse, se pierdu într-un abis de foc. 

Doctorul şi Bell sosiseră în clipa aceea lîngă Hatteras. 
Acesta, prăbuşit de durere, se ridică dintr-o dată. 

— Prieteni, rosti el cu glas puternic, laşii au fugit! Cei 
puternici vor reuşi! Johnson, Bell, voi aveţi curajul; doctore, 


dumneata ai ştiinţa; eu am credinţa! Polul Nord e acolo! La 
treabă deci, la treabă! 

Însoţitorii lui Hatteras se simţiră renăscuţi la auzul acestor 
vorbe pline de bărbâăţie. 

Şi totuşi, situaţia celor patru oameni şi a muribundului era 
groaznică; părăsiţi, fără nici un fel de mijloace, pierduţi, singuri, 
la optzeci de grade latitudine în adîncul regiunilor polare! 


Sfirşitul părţii întîi 


Partea a doua 


DEŞERTUL DE GHEATĂ 


Capitolul | 
INVENTARUL DOCTORULUI 


Era îndrăzneţ planul pe care-l avusese căpitanul Hatteras, 
de a se ridica pînă în nord şi de a-i rezerva Angliei, patria sa, 
gloria descoperirii polului boreal al lumii. Viteazul marinar 
făcuse pentru aceasta tot ce era omeneşte posibil. După ce 
luptase timp de nouă luni împotriva curenților, împotriva 
furtunilor, după ce sfărimase munţii de gheaţă şi despicase 
banchizele, după ce luptase cu gerurile unei ierni cum nu se mai 
pomenise în regiunile hiperboreene, după ce repetase în cursul 
expediției lucrările înaintaşilor săi, după ce controlase şi 
refăcuse, ca să spunem aşa, istoria descoperirilor polare, după 


ce-şi miînase bricul său, Forward, dincolo de mările cunoscute, în 
sfîrşit, după ce-şi îndeplinise sarcina pe jumătate, îşi văzu 
dintr-o dată marile lui planuri nimicite! Trădarea, sau mai curînd 
descurajarea echipajului istovit, datorită încercărilor prin care 
trecuse, nebunia criminală a cîtorva instigatori îl lăsaseră într-o 
situaţie înspăimîntătoare: din optsprezece oameni îmbarcaţi la 
bordul bricului, mai rămăseseră patru, părăsiţi, fără mijloace de 
trai, fără vas, la peste două mii cinci sute mile depărtare de ţara 
lor. 

Explozia lui Forward, care sărise în aer sub ochii lor, le 
răpea şi ultimele mijloace de existenţă. 

Totuşi, curajul lui Hatteras, nu slăbi în faţa acestei teribile 
catastrofe. Tovarăşii care rămăseseră erau cei mai buni din 
echipajul lui, oameni plini de eroism. Făcuse apel la energia, la 
ştiinţa doctorului Clawbonny, la devotamentul lui Johnson şi al 
lui Bell, la propria sa credinţă în acţiunea pe care o 
întreprinsese, îndrăzni să vorbească despre speranţă, chiar, în 
această situaţie disperată; vitejii lui tovarăşi l-au înţeles şi 
trecutul unor oameni atît de hotăriţi era o garanţie a curajului 
lor în viitor. 

Doctorul, după energicele vorbe ale căpitanului, a vrut să-şi 
dea seama exact de situaţie, şi, părăsindu-şi tovarăşii opriţi la 
cinci sute de paşi de vas, se îndreptă spre teatrul catastrofei. 

Din Forward, vasul acesta construit cu atita grijă, din bricul 
atit de scump, nu mai rămăsese nimic; gheţuri învălmăşite, 
resturi informe, înnegrite, arse, bare de fier răsucite, bucăţi de 
cablu care mai ardeau ca nişte prislugă* de artilerie, şi, în 
depărtare, citeva rotocoale de fum tirindu-se ici-colo, pe 
deasupra ice-field-ului erau mărturii ale violenţei acestei 
explozii. Tunul de pe teugă, zvirlit la o distanţă de mai multe 
prăjini, zăcea pe un bloc de gheaţă care semăna cu un afet. 
Solul era presărat cu tot felul de resturi, pe o rază de aproape 
două sute de metri; chila bricului zăcea sub o grămadă de 
gheţuri; aisbergurile, în parte topite de căldura incendiului, îşi 
redobîndiseră iar tăria lor de granit. 

Doctorul începu atunci să se gindească la cabina lui 
devastată, la colecţiile pierdute, la preţioasele sale instrumente 
făcute bucăţi, la cărţile lui rupte, făcute scrum. Atitea bogății 
nimicite! Privea cu ochii umeziţi acest uriaş dezastru, 
gîndindu-se nu la viitor, ci la această ireparabilă nenorocire 


care-l lovea atît de cumplit. 

În curînd se apropie de el Johnson; figura bătrînului marinar 
purta urmele ultimelor sale suferinţe; trebuise să lupte 
împotriva tovarăşilor săi revoltați, apărînd vasul ce-i fusese dat 
în pază. 

Doctorul îi întinse o mînă pe care şeful de echipaj o strînse 
cu tristeţe. 

— Ce ne vom face, prietene? întrebă doctorul. 

— Cine poate şti dinainte? răspunse Johnson. 

— Înainte de toate, continuă doctorul, să nu ne lăsăm pradă 
disperării şi să fim bărbaţi! 

— Da, domnule Clawbonny, răspunse bătrinul marinar, 
aveţi dreptate; în momente de mare nenorocire, trebuiesc luate 
mari hotărîri; suntem într-o situaţie păcătoasă; să ne gindim 
cum să ieşim din ea. 

— Bietul vas! suspină doctorul; mă legasem sufleteşte de 
el; îl iubeam cum îţi iubeşti căminul, casa în care ai trăit toată 
viaţa, şi n-au rămas din el decit resturi de nerecunoscut! 

— Cine ar crede, domnule Clawbonny, că am fi putut 
îndrăgi atit această îmbinare de birne şi de scînduri! 

— Dar cu baleniera ce s-a întîmplat? întrebă din nou 
doctorul, rotindu-şi privirile, nici ea n-a scăpat de distrugere? 

— Ba da, domnule Clawbonny, Shandon şi ai săi, care ne-au 
părăsit, au luat-o cu ei. 

— Şi piroga? 

— Sfărimată în mii de bucăţi! Priviţi aceste cîteva foi de 
tinichea, calde încă, asta-i tot ce a rămas din ea. 

— Aşadar, nu mai avem decit halket-boat-ul? 

— Da, datorită ideii pe care aţi avut-o de a-l lua în călătoria 
dumneavoastră. 

— E puţin, spuse doctorul. 

— Mizerabilii trădători care au fugit! exclamă Johnson. Fie 
ca Cerul să-i pedepsească aşa cum merită! 

— Johnson, răspunse doctorul cu blindeţe, nu trebuie să 
uităm că suferinţa i-a pus la grele încercări! Numai cei mai buni 
pot să rămînă buni în nenorocire, acolo unde cei slabi sunt 
doboriţi. Să-i plingem pe tovarăşii noştri pentru nefericirea lor şi 
să nu-i blestemăm! 

După aceste vorbe, doctorul rămase tăcut timp de citeva 
clipe şi-şi plimbă privirile neliniştite asupra ținutului. 


— Ce s-a întîmplat cu sania? întrebă Johnson. 

— A rămas la o milă îndărătul nostru. 

— În paza lui Simpson? 

— Nu, prietene, bietul Simpson, a căzut din pricina istovirii. 

— A murit! exclamă şeful echipajului. 

— A murit, răspunse doctorul. 

— Nefericitul! spuse Johnson, şi cine ştie, totuşi, dacă n-ar 
trebui să-l invidiem pentru soarta lui! 

— Dar, în schimbul unui mort pe care l-am lăsat acolo, 
continuă doctorul, aducem cu noi un muribund. 

— Un muribund? 

— Da! Căpitanul Altamont! 

Doctorul îi povesti în cîteva cuvinte şefului de echipaj cum 
l-au întîlnit. 

— Un american! făcu Johnson, dus pe ginduri. 

— Da, totul ne face să credem că omul acesta e cetăţean al 
Statelor Unite. Dar ce e cu vasul acesta Porpoise, eşuat în mod 
evident, şi ce căuta prin ţinuturile acestea? 

— Au venit să piară aici, răspunse Johnson; îşi tîra echipajul 
la moarte, ca toţi acei pe care îndrăzneala lor îi mînă sub cerul 
acestor ţinuturi! Dar, cel puţin, domnule Clawbonny, scopul 
călătoriei voastre a fost atins? 

— Zăcămintul acela de cărbuni? întrebă doctorul. 

— Da! răspunse Johnson. 

Doctorul clătină din cap cu tristeţe. 

— Nimic? întrebă bătrînul marinar. 

— Nimic! Alimentele ne-au lipsit, oboseala drumului ne-a 
zdrobit! N-am atins nici măcar ţărmul semnalat de Edward 
Belcher! 

— Aşadar, repetă bătrînul marinar, nu aţi găsit combustibil? 

— Nu! 

— Nici alimente? 

— Nu! 

— Şi nici vapor cu care să ajungem înapoi în Anglia! 

Doctorul şi Johnson tăcură. Îţi trebuia mare curaj ca să 
priveşti în faţă această situaţie îngrozitoare. 

— În sfîrşit, spuse şeful de echipaj, cel puţin situaţia noastră 
e limpede! Ştim la ce să ne aşteptăm! Dar să ne ocupăm de 
ceea ce e mai urgent; temperatura e glacială; trebuie să 
construim o casă de zăpadă. 


— Da, răspunse doctorul, cu ajutorul lui Bell ne va fi uşor; 
apoi vom merge să căutăm sania, îl vom aduce cu noi pe 
american şi ne vom sfătui cu Hatteras. 

— Bietul căpitan! făcu Johnson, care mai găsea puterea să 
se uite pe sine. Trebuie să sufere mult! 

Doctorul şi şeful de echipaj se înapoiară la tovarăşii lor. 

Hatteras stătea în picioare, nemişcat, cu brațele 
încrucişate, cum îi era obiceiul, mut şi privind în zare, spre viitor. 
Figura lui îşi recăpătase fermitatea, obişnuită. La ce se gindea 
acest om extraordinar? Era preocupat de situaţia disperată în 
care se afla sau de planurile lui nimicite? Se gindea să se 
întoarcă, în cele din urmă, de vreme ce oamenii, elementele 
naturii, totul conspira împotriva încercării sale? 

Nimeni n-ar fi putut să-i afle gîndurile ascunse. Credinciosul 
Duk rămiînea alături de el, sfidînd o temperatură de treizeci şi 
două de grade sub zero*. 

Bell, întins pe gheaţă, nu făcea nicio mişcare; părea 
neînsufleţit; asta putea să-l coste viaţa; risca să degere cu totul. 

Johnson îl scutură cu putere, îl frecă cu zăpadă şi reuşi, nu 
fără trudă, să-l scoată din starea de toropeală. 

— Hai, Bell, curaj! îi spuse el. Nu te lăsa doborit. Scoală-te, 
avem de discutat despre situaţia în care ne aflăm şi ne trebuie 
un adăpost! Ai uitat, oare, cum se face o casă de zăpadă? Hai, 
vino să mă ajuţi, Bell! lată un aisberg care nici nu doreşte 
altceva decit să se lase scobit! La treabă! Asta ne va reda ceea 
ce nu trebuie să ne lipsească aici: curaj şi înţelegere! 

Bell, revenindu-şi puţin la auzul acestor vorbe, se lăsă 
condus de bătrînul marinar. 

— În timpul acesta, spuse el, domnul Clawbonny îşi va lua 
sarcina de a merge pînă la locul unde se află sania şi o va aduce 
aici cu cîinii. 

— Sunt gata să plec, răspunse doctorul; într-o oră voi fi 
înapoi. 

— Îl însoţeşti dumneata, căpitane? mai spuse Johnson, 
îndreptîndu-se spre Hatteras. 

Acesta, deşi cufundat în gîndurile lui, auzise propunerea 
şefului de echipaj, căci îi răspunse cu glas blind: 

— Nu, prietene, dacă doctorul binevoieşte să-şi ia această 
sarcină... Trebuie luată o hotărîre înainte de sfirşitul zilei şi simt 
nevoia să rămîn singur ca să reflectez. Duceţi-vă şi faceţi tot ce 


veţi crede de cuviinţă pentru prezent. Eu mă gîndesc la viitor. 

Johnson se întoarse la doctor. 

— E ciudat, îi spuse acestuia, căpitanul pare să fi uitat de 
orice miînie. Niciodată glasul lui nu mi s-a părut atit de 
binevoitor... 

— Asta-i bine, răspunse doctorul, şi-a recăpătat sîngele 
rece. Crede-mă, Johnson, omul acesta este în stare să ne 
salveze! 

Spunînd aceste vorbe, doctorul îşi strînse gluga, cît putu 
mai bine şi, în mînă cu bastonul său cu vîrf de fier, o luă pe 
urmele săniei, prin ceața pe care luna o făcea aproape 
luminoasă. 

Johnson şi Bell se puseră imediat pe treabă; bătrînul 
marinar îl stimula cu vorbele sale pe dulgher, care lucra tăcut; 
nu era nimic de construit ci numai de scobit un bloc mare; 
gheaţa, foarte tare, făcea dificilă folosirea cuţitului, dar, în 
schimb, tăria ei asigura rezistenţa locuinţei; în curînd, Johnson şi 
Bell putură lucra la adăpost, în groapa lor, aruncînd afară ceea 
ce tăiau din masa compactă. 

Hatteras făcea din cînd în cînd cîţiva paşi şi se oprea brusc; 
era evident că nu voia să ajungă la locul unde se aflase 
nenorocitul lui bric. 

Aşa cum făgăduise, doctorul se întoarse curînd; îl aducea 
cu dînsul pe Altamont, întins, pe sanie şi învelit în pînza cortului; 
cîinii groenlandezi, slăbiţi, istoviţi, flămînzi, de-abia mai trăgeau 
şi-şi rodeau curelele; era timpul ca întregul grup, oameni şi 
animale, să se hrănească şi să se odihnească. 

În timp ce casa era scobită tot mai adînc, doctorul, 
scotocind în dreapta şi în stinga, avu fericirea să găsească o 
sobiţă pe care explozia aproape că o cruţase şi al cărei burlan 
strimbat putu fi îndreptat cu uşurinţă; doctorul o aduse cu un 
aer victorios. După trei ore, adăpostul de gheaţă era bun de 
locuit; soba a fost instalată şi umplută cu aşchii de lemn; focul 
începu în curind să trosnească  răspîndind o căldură 
binefăcătoare. 

Americanul a fost adus în locuinţă şi culcat în fundul ei, pe 
pături; cei patru englezi se aşezară în jurul focului. Ultimele 
provizii de pe sanie, cîţiva biscuiţi şi ceaiul fierbinte, îl mai 
făcură să-şi vină în fire de bine, de rău. Hatteras nu vorbea şi 
fiecare îi respecta tăcerea. La sfîrşitul acestei mese, doctorul îi 


făcu semn lui Johnson să-l urmeze afară. 

— Acum, îi spuse el, vom face inventarul a ceea ce ne 
rămîne. Trebuie să ştim cu precizie de ce bunuri dispunem; ele 
sunt răspîndite ici şi colo; trebuie să le adunăm la un loc; zăpada 
poate să cadă dintr-un moment în altul şi ne-ar fi cu neputinţă 
să regăsim, după aceea, cel mai mic fragment din epava 
vasului. 

— Să nu pierdem, aşadar, vremea, răspunse Johnson. 
Alimente şi lemne, iată ce are pentru noi o importanţă imediată. 

— Bine, atunci să căutăm fiecare în partea sa în aşa fel încît 
să parcurgem tot terenul în raza exploziei; să începem cu 
centrul şi apoi vom ajunge la circumferință. Cei doi tovarăşi se 
duseră imediat la patul de gheaţă pe care-l ocupase Forward; 
fiecare căută cu atenţie, la lumina nesigură a lunii, resturile 
vasului. A fost o adevărată vînătoare. Doctorul o făcu cu 
pasiunea, ca să nu zicem cu plăcerea, unui vînător, iar inima-i 
bătea cu putere cînd descoperea vreo ladă aproape neatinsă; 
dar cele mai multe erau goale, iar resturile lor risipite pe cîmpul 
de gheaţă. 

Violenţa exploziei fusese deosebit de mare. Cea mai mare 
parte din obiecte erau praf şi pulbere. Piesele mari ale maşinii 
zăceau ici şi colo, răsucite sau sparte; braţele rupte ale elicei, 
aruncate la douăzeci de prăjini departe de vas, pătrunseseră 
adînc în zăpada întărită; cilindrii strimbaţi fuseseră smulşi din 
buloane, coşul, crăpat în toată lungimea lui şi de care încă mai 
spînzurau capete de lanţuri, apărea pe jumătate strivit sub 
greutatea unui bloc de gheaţă uriaş; cuiele, cîrligele, velele de la 
catargul mare, fierăria cîrmei, foile căptuşelii vasului, tot metalul 
bricului se risipise pînă departe - adevărate grămezi de fier 
vechi. 

Dar fierul acesta, care ar fi îmbogăţit un trib de eschimoşi, 
nu era de nici un folos în actualele împrejurări; ceea ce trebuiau 
să caute înainte de toate erau alimentele, iar doctorul făcea 
puţine descoperiri de acest fel. 

„Aşa nu merge, îşi spunea el; în mod evident, cambuza, 
aşezată lîngă magazia de pulbere, trebuie să fi fost în întregime 
distrusă de explozie; ceea ce n-a ars trebuie să fi fost tăcut 
fărime. E grav, şi, dacă Johnson n-are mai mare noroc la vînat 
decît mine, nu prea văd ce o să ne facem.” 

Totuşi, lărgindu-şi cercul căutărilor, doctorul reuşi să mai 


culeagă cîteva resturi de pemmican, vreo cincisprezece livre, şi 
patru sticle de gresie care, aruncate departe, pe o zăpadă încă 
moale, scăpaseră de la distrugere şi conţineau cinci-şase litri de 
rachiu. 

Ceva mai încolo, ridică de jos două pachete de săminţă de 
cochelaria; erau tocmai bune să compenseze pierderea sucului 
de lămîie, atit de eficace pentru combaterea scorbutului. 

După două ore, doctorul şi Johnson se întîlniră. Îşi 
comunicară reciproc descoperirile; erau, din nefericire, puţin 
importante în ceea ce priveşte alimentele; de-abia adunaseră 
cîteva bucăţi de carne sărată, vreo cincizeci de livre de 
pemmican, trei saci de biscuiţi, o mică rezervă de ciocolată, 
rachiu şi cam vreo două livre de cafea culeasă de pe gheaţă, 
bob cu bob. Nici pături, nici hamace, nici îmbrăcăminte n-au mai 
putut fi găsite; cu siguranţă că fuseseră mistuite de foc. 

In total, doctorul şi şeful de echipaj adunară alimente 
pentru trei săptămîni, calculate la minimum necesar; era puţin 
pentru refacerea unor oameni vlăguiţi. Astfel, în urma 
împrejurărilor dezastruoase, după ce le lipsea cărbunele, 
Hatteras se vedea ameninţat de lipsa alimentelor. 

Cît despre combustibilul furnizat de epavele vasului - 
bucăţi din catargele sale şi din carenă - puteau să dureze cam 
trei săptămîni; dar doctorul, înainte de a-l folosi la încălzirea 
casei de gheaţă, dori să afle de la Johnson dacă din aceste 
resturi informe nu s-ar putea construi un vas mic, sau cel puţin o 
barcă. 

— Nu, domnule Clawbonny, îi răspunse şeful de echipaj, 
nici să nu vă gindiţi la aşa ceva; nu există nici o bucată de lemn 
întreagă care să poată fi folosită: toate acestea nu sunt bune 
decit să ne încălzim cîteva zile, şi apoi... 

— Apoi? întrebă doctorul. 

— Ce o vrea Dumnezeu! răspunse bravul marinar. 

Odată inventarul terminat, doctorul şi Johnson se înapoiară 
ca să ia sania, înhămară la ea, cu chiu, cu vai, bieţii cîini obosiţi, 
se întoarseră la locul exploziei, încărcară aceste atit de rare, dar 
atit de preţioase resturi şi le aduseră lîngă casa de gheaţă; apoi, 
pe jumătate îngheţaţi, se aşezară lîngă tovarăşii lor de suferinţă. 


Capitolul II 


PRIMELE CUVINTE ALE LUI ALTAMONT 


Către ora opt seara, cerul se eliberă timp de cîteva minute 
de ceţurile sale amestecate cu ninsoare; constelaţiile străluceau 
viu într-o atmosferă şi mai rece. 

Hatteras profită de această schimbare ca să măsoare 
înălţimea cîtorva stele. leşi fără să spună o vorbă, luînd cu sine 
instrumentele. Voia să stabilească poziţia şi să afle dacă 
ice-field-ul nu se mai abătuse din drum. După o jumătate de oră 
se întoarse, se culcă într-un colţ al casei şi rămase cufundat 
într-o adincă nemişcare, care nu părea să fie aceea a somnului. 

A doua zi, zăpada se porni să cadă iar, din belşug; doctorul 
trebui să se felicite de a fi început căutările încă din ajun, căci 
un întins covor alb acoperi în curînd cîmpul de gheaţă şi orice 
urmă a exploziei dispăru sub un giulgiu gros de trei picioare. 

În timpul acestei zile n-a fost chip de pus piciorul afară; din 
fericire, locuinţa era confortabilă, sau li se părea astfel acestor 
călători istoviţi. Mica sobă funcţiona bine, afară de unele cazuri 
cînd rafale violente împingeau fumul înapoi, în interior; la 
căldura ei se făceau ceaiuri şi cafele fierbinţi, a căror influenţă e 
atit de miraculoasă pe asemenea geruri. 

Naufragiaţii, căci cu adevărat puteau fi numiţi astfel, 
simțeau o tihnă cu care nu mai erau de multă vreme obişnuiţi; 
de aceea nu se gindeau decit la acest prezent, la această 
binefăcătoare căldură, la acest răgaz de moment, uitînd şi 
sfidind aproape viitorul care-i ameninţa cu o moarte atit de 
apropiată! 

Americanul suferea mai puţin şi încet, încet, revenea la 
viaţă; deschidea ochii, dar încă nu vorbea; buzele lui purtau 
semnele scorbutului şi nu puteau să scoată un sunet; totuşi el 
înţelegea şi fu pus în curent cu situaţia. Dădu din cap în semn 
de mulţumire; se vedea salvat de îngroparea sub zăpadă, iar 
doctorul avu înţelepciunea de a nu-i aduce la cunoştinţă pentru 
cît de puţină vreme îi fusese amiînată moartea, căci, de fapt, în 
cincisprezece zile, în maximum trei săptămîni, alimentele aveau 
să lipsească de tot. 

Spre prînz. Hatteras ieşi din nemişcarea sa; se apropie de 
doctor, de Johnson şi de Bell. 

— Prieteni, le spuse el, vom lua împreună o hotărîre 


definitivă cu privire la ce ne rămîne de făcut. Mai înainte, l-aş 
ruga pe Johnson să-mi spună în ce împrejurări a fost săvirşit 
actul acesta de trădare care ne duce la pieire. 

— La ce bun s-o ştii? răspunse doctorul: faptul e sigur, nu 
trebuie să te mai gindeşti la acest lucru. 

— Ba, dimpotrivă, mă gîndesc mereu la el, răspunse 
Hatteras. Dar, după povestirea lui Johnson, nu mă voi mai gîndi. 

— lată, aşadar, ceea ce s-a întîmplat, răspunse şeful de 
echipaj. Am făcut totul ca să împiedic această crimă... 

— Sunt sigur de asta, Johnson, şi aş mai adăuga că şefii 
răsculaților coceau de mult ideea de-a ajunge aici. 

— E şi părerea mea, spuse doctorul. 

— E şi a mea, reluă Johnson, căci aproape imediat după 
plecarea dumitale. căpitane, chiar de a doua zi, Shandon, 
întăritat împotriva dumitale, Shandon, care devenise periculos 
şi, de altfel, susţinut de ceilalţi, luă comanda vasului; am vrut să 
mă împotrivesc, dar zadarnic. De atunci, fiecare făcu după 
cheful său: Shandon îi lăsa de capul lor; voia să arate echipajului 
că vremea trudei şi a lipsurilor trecuse. De aceea nu se mai făcu 
nici un fel de economie; se făcea foc mare în sobă; ardeau din 
lemnăria bricului. Proviziile fură lăsate la discreţia oamenilor, 
băuturile de asemenea şi vă las să vă închipuiţi ce abuz au 
putut face oamenii lipsiţi atita vreme de băuturi spirtoase. Aşa a 
fost de la 7 pînă la 15 ianuarie. 

— Aşadar, spuse Hatteras cu o voce gravă, Shandon a fost 
acela care a împins echipajul la răscoală? 

— Da, căpitane. 

— Să nu mai vorbim niciodată despre el. Continuă, Johnson. 

— Era prin 24 sau 25 ianuarie, cînd au pus la cale planul de 
părăsire a vasului. Au hotărît să ajungă la coasta occidentală a 
mării Baffin; de acolo, cu baleniera, trebuiau să meargă în 
căutarea vinătorilor de balene, sau chiar să ajungă la aşezările 
groenlandeze de pe coasta orientală. Aveau provizii din belşug; 
bolnavii, stimulaţi de speranţa întoarcerii, se simțeau mai bine. 
Incepură, aşadar, pregătirile de plecare; fu construită o sanie, 
bună de transportat alimentele, combustibilul şi balenieră; 
oamenii trebuiau să se înhame la ea. Aceasta dură pînă la 15 
februarie. Speram mereu să te văd venind, căpitane, şi, în 
acelaşi timp, mă temeam de prezenţa dumitale aici; n-ai fi 
obţinut nimic de la echipaj, care mai curînd v-ar fi masacrat pe 


toţi decit să rămînă la bord. Erau parcă cuprinși de nebunia 
libertăţii. l-am luat pe rînd, pe toţi tovarăşii mei; le vorbeam, îi 
îndemnam, am vrut să-i fac să înţeleagă pericolele unei 
asemenea expediţii şi, în acelaşi timp, ce laşitate însemna 
părăsirea vasului. N-am reuşit să obţin nimic, nici chiar de la cei 
mai buni! Plecarea a fost stabilită pentru 22 februarie. Shandon 
era nerăbdător. Au îngrămădit pe sanie şi în balenieră atitea 
provizii şi băuturi cîte încăpeau; au luat o încărcătură însemnată 
de lemne - peretele tribordului fusese dărimat pînă la linia de 
plutire. În sfîrşit, ultima zi a fost o zi de orgie; au chefuit, au 
distrus şi, în toiul beţiei lor, Pen şi încă vreo doi, trei au dat foc 
vasului. M-am bătut cu ei, m-am luptat, m-au trîntit, m-au lovit, 
apoi mizerabilii aceştia, în frunte cu Shandon, au luat-o spre est 
şi au dispărut din faţa mea! Am rămas singur; ce puteam să fac 
împotriva acestui incendiu care cuprindea întregul vas? Copca 
era astupată de gheaţă, n-aveam nici o picătură de apă. Timp 
de două zile Forward se zvircoli în flăcări, iar restul îl ştiţi. 

După terminarea povestirii, se aşternu o tăcere destul de 
lungă în casa de gheaţă; tabloul sumbru al incendierii vasului, 
pierderea bricului atît de preţios li se înfăţişă marinarilor într-un 
mod viu; se simţiră în prezenţa imposibilului; iar imposibilul era 
întoarcerea în Anglia. Nu îndrăzneau să se privească în faţă, de 
teamă să nu surprindă pe figura vreunuia dintre ei urmele 
disperării. Se auzea numai respiraţia gifiitoare a americanului. 

În sfîrşit, Hatteras luă cuvîntul. 

— Johnson, spuse el, îţi mulţumesc; ai făcut totul ca să-mi 
salvezi vasul; dar singur nu puteai să rezişti. Incă o dată îţi 
mulţumesc şi să nu mai vorbim despre această catastrofă. Să ne 
unim sforţările pentru salvarea comună. Suntem aici patru 
tovarăşi, patru prieteni, iar viaţa unuia e la fel de valoroasă ca şi 
a celuilalt. Aşadar, fiecare să-şi spună părerea despre ceea ce e 
bine să facem. 

— Întreabă-ne, Hatteras, răspunse doctorul; noi îţi suntem 
cu toţii devotați, vorbele noastre vor izvori din inimă. Dar, mai 
întîi, dumneata ai vreo idee. 

— Singur n-aş putea s-o am, răspunse Hatteras cu 
amărăciune. Părerea mea ar putea să pară doar interesată. 
Vreau, aşadar, să cunosc mai înainte părerile voastre. 

— Căpitane, spuse Johnson, înainte de a ne pronunţa în 
împrejurări atit de grave, aş avea să-ţi pun o întrebare 


importantă. 

— Vorbeşte, Johnson. 

— Ai fost ieri ca să calculezi poziţia noastră; ei bine, 
căpitane, cîmpul de gheaţă a mai plutit în derivă sau se găseşte 
în acelaşi loc? 

— Nu s-a mişcat, răspunse Hatteras. Am găsit ca şi înainte 
de plecarea noastră, că se află la optzeci de grade şi 
cincisprezece minute latitudine şi nouăzeci şi şapte de grade şi 
treizeci şi cinci de minute longitudine. 

— Şi la ce distanţă de cea mai apropiată mare - spre vest - 
ne aflăm? întrebă Johnson. 

— Cam la şase sute de mile, răspunse Hatteras. 

— Şi marea aceasta e...? 

— Strimtoarea Smith. 

— Aceeaşi pe care n-am putut s-o străbatem în aprilie 
trecut? 

— Chiar aceea. 

— Bine, căpitane, situaţia noastră ne e limpede acum şi 
putem lua o hotărîre în cunoştinţă de cauză. 

— Vorbiţi, deci, spuse Hatteras, care îşi sprijini iar capul în 
miîini. Putea în felul acesta să-şi asculte tovarăşii, fără să-i 
privească. 

— Ei, Bell, spuse doctorul, după părerea dumitale, care e 
cea mai bună cale de urmat? 

— Nu-i nevoie să te gindeşti prea mult, răspunse dulgherul, 
trebuie să ne întoarcem, fie spre sud, fie spre est, fără să 
pierdem nici o zi, nici un ceas, ca să ajungem la coasta cea mai 
apropiată... chiar de-ar trebui ca această călătorie să dureze 
două luni. 

— N-avem alimente decit pentru trei săptămîni răspunse 
Hatteras, fără să ridice capul. 

— Atunci, răspunse Johnson, trebuie să facem acest traseu 
în trei săptămîni, de vreme ce acolo e singura noastră şansă de 
salvare; chiar de-ar fi necesar, apropiindu-ne de coastă, să 
mergem de-a buşilea, trebuie să pornim şi să ajungem acolo în 
douăzeci şi cinci de zile. 

— Partea aceasta a continentului boreal nu e cunoscută, 
răspunse Hatteras. Putem întîlni obstacole, munţi, ghețari, care 
ne vor bara complet drumul. 

— Nu văd în asta un motiv suficient de puternic ca să nu 


încercăm călătoria, spuse doctorul. Vom suferi, şi încă mult, e 
evident; va trebui să ne restrîngem la hrana strict necesară, 
afară de cazul cînd norocul ne va suride la vînătoare... 

— Nu mai avem decit o jumătate de livră de praf de puşcă, 
răspunse Hatteras. 

— Ei, domnule Hatteras, interveni doctorul, îmi dau seama 
de întreaga justeţe a obiecţiilor dumitale şi nu mă leg într-o 
speranţă deşartă. Dar cred că-ţi citesc gindurile: ai vreun plan 
aplicabil? 

— Nu, răspunse căpitanul, după cîteva clipe de şovăire. 

— Nu te îndoi de curajul nostru, continuă doctorul; suntem 
gata să te urmăm pînă la capăt, o ştii prea bine. Dar nu trebuie 
oare în clipa aceasta să părăsim orice speranţă de a ajunge pînă 
la pol? Trădarea ţi-a distrus planurile; ai putut lupta împotriva 
piedicilor naturale şi să le înlături, dar nu împotriva perfidiei şi a 
slăbiciunii oamenilor. Ai făcut tot ceea ce era omeneşte posibil 
şi ai fi reuşit, sunt sigur de asta! Dar, în situaţia actuală, nu eşti 
oare silit să-ţi amiîni planurile şi, pentru a le relua într-o zi, nu vei 
căuta să ajungi iar în Anglia? 

— Ce zici, domnule căpitan? îl întrebă Johnson pe Hatteras, 
care rămase multă vreme fără să răspundă. 

In sfîrşit, căpitanul îşi înălţă capul şi întrebă cu glas silit: 

— Credeţi, aşadar, că veţi atinge cu siguranţă ţărmul 
strimtorii, aşa obosiţi cum sunteţi şi aproape lipsiţi de hrană? 

— Nu, răspunse doctorul, dar e sigur că nu va veni coasta 
spre noi, trebuie să mergem noi s-o căutăm. Poate că vom găsi 
la sud triburi de eschimoşi cu care vom putea uşor să intrăm în 
contact. 

— De altfel, reluă Johnson, nu s-ar putea să întîlnim în 
strimtoare vreun bastiment silit să ierneze? 

— Şi, la nevoie, răspunse doctorul, de vreme ce strimtoarea 
e îngheţată, n-am putea, traversînd-o, să atingem coasta 
occidentală a Groenlandei, şi de acolo, fie din ţinutul Prudhoe, 
fie de la capul York, să ajungem la vreo aşezare daneză? În 
sfîrşit, Hatteras, nimic din toate astea nu se găseşte pe acest 
cîmp de gheaţă! Drumul Angliei e acolo, spre sud, şi nu aici spre 
nord! 

— Da, spuse Bell, domnul Clawbonny are dreptate, trebuie 
să plecăm, şi să plecăm imediat. Prea am uitat de ţara noastră 
şi de cei ce ne sunt dragi! 


— E şi părerea dumitale, Johnson? întrebă încă o dată 
Hatteras. 

— Da, căpitane. 

— Şi a dumneavoastră, doctore? 

— Da, Hatteras. 

Hatteras continuă să tacă; fără voia sa, pe chip i se 
oglindea tot zbuciumul lui sufletesc. De hotărîrea pe care avea 
s-o ia depindea soarta expediției pe care o visase în decursul 
întregii sale vieţi; dacă se-ntorcea, se termina pentru totdeauna 
cu planurile sale îndrăzneţe; nu mai putea să spere că va putea 
să facă o a patra încercare de acest fel. 

Doctorul, văzîndu-l pe căpitan că tace, luă iar cuvintul: 

— Aş mai adăuga, Hatteras, spuse el, că nu trebuie să 
pierdem nici o clipă; trebuie să încărcăm sania cu toate 
proviziile noastre şi să luăm cu noi cît mai multă lemnărie. Un 
drum de şase sute de mile, în asemenea condiţii, e lung, sunt de 
acord, dar nu imposibil de parcurs; noi putem, sau, mai curînd, 
ar trebui să străbatem douăzeci de mile pe zi, ceea ce într-o 
lună ne-ar permite să atingem ţărmul, adică pe la douăzeci şi 
cinci martie... 

— Dar, spuse Hatteras, nu s-ar mai putea aştepta citeva 
zile? 

— Ce speri dumneata? întrebă Johnson. 

— Ce ştiu eu? Cine poate să prevadă viitorul? Citeva zile 
încă! De altfel, ar fi exact atit cît vă trebuie ca să vă refaceţi 
puterile sleite! N-aţi putea efectua nici două etape şi aţi cădea 
de oboseală, fără o casă de zăpadă în care să vă adăpostiţi. 

— Dar aici ne aşteaptă o moarte îngrozitoare! strigă Bell. 

— Dragi prieteni, continuă Hatteras cu o voce aproape 
rugătoare. Vă pierdeţi speranţa înainte de vreme. Dacă v-aş 
propune să căutaţi spre nord drumul salvării, aţi refuza să-l 
urmaţi. Şi totuşi, nu există oare lîngă pol triburi de eschimoşi, ca 
şi în strimtoarea Smith? Marea aceasta liberă, a cărei existenţă 
e totuşi sigură, trebuie să scalde continente întregi. Natura e 
logică în tot ceea ce face. Ei bine, trebuie să credem că 
vegetaţia începe iar să domnească acolo unde încetează marile 
geruri. Nu cumva ne aşteaptă la nord un pămînt al făgăduinţei, 
de care vreţi să fugiţi fără întoarcere? 

Hatteras se însufleţea în timp ce vorbea; imaginaţia lui 
înflăcărată evoca tablourile încîntătoare ale acestor ţinuturi, a 


căror existenţă e atit de nesigură. 

— Incă o zi, repetă el, încă o dată! 

Doctorul Clawbonny, cu firea sa aventuroasă şi cu mintea 
lui înfierbîntată, simţea cum încetul cu încetul se lasă cucerit; 
era pe cale să cedeze; dar Johnson, mai înţelept şi mai rece, îl 
readuse la realitate şi la datorie. 

— Hei, Bell, spuse el, la sanie! 

— Haidem! răspunse Bell. 

Cei doi marinari se îndreptară spre ieşirea casei de zăpadă. 

— O, Johnson, şi dumneata! exclamă Hatteras. Plecaţi, eu 
voi rămîne! Voi rămîne! 

— Căpitane! spuse Johnson, oprindu-se fără voia lui. 

— Voi rămîne, vă spun! Plecaţi! Părăsiţi-mă ca şi ceilalţi! 
Plecaţi... Vino, Duk, vom rămîne amindoi. 

Bravul cîine se aşeză lîngă stăpinul lui, lătrînd. Johnson se 
uită la doctor. Acesta nu ştia ce să facă; cea mai bună soluţie ar 
fi fost să-l liniştească pe Hatteras şi să sacrifice o zi pentru ideile 
lui. Doctorul era pe cale să se hotărască la aceasta, cînd simţi că 
cineva îi atinge braţul. 

Se întoarse. Americanul tocmai ieşise de sub pături şi se 
tira spre el; se ridică apoi în genunchi şi dintre buzele lui 
bolnave ieşiră sunete nearticulate. 

Doctorul, mirat, aproape îngrozit, îl privea în tăcere. 
Hatteras se apropie de american şi-l cercetă cu atenţie. Incerca 
să surprindă nişte vorbe pe care nenorocitul nu le putea 
pronunţa. In sfîrşit, după cinci minute de efort, acesta lăsă să se 
audă cuvintul Porpoise. 

— Porpoise! exclamă căpitanul. 

Americanul făcu un semn afirmativ. 

— În mările astea? întrebă Hatteras, simțind cum îi 
zvicneşte inima în piept. 

Bolnavul făcu acelaşi semn. 

— Spre nord? 

— Da! făcu nefericitul. 

— Şi cunoşti poziţia în care se află? 

— Da! 

— Exactă? 

— Da! mai spuse Altamont. 

Se tăcu un moment de tăcere. Spectatorii acestei scene 
neprevăzute erau cu sufletul la gură. 


— Ascultă cu atenţie, îi spuse, în sfîrşit, Hatteras bolnavului; 
trebuie să cunoaştem poziţia acestui vas! Eu am să număr 
gradele cu glas tare iar dumneata mă vei opri cu un semn. 

Americanul încuviinţă din cap. 

— Să vedem, spuse Hatteras, acum e vorba de grade de 
longitudine. O sută cinci? Nu. O sută şase? O sută şapte? O sută 
opt? E chiar spre vest? 

— Da, făcu americanul. 

— Să continuăm. O sută nouă? O sută zece? O sută 
douăsprezece? O sută paisprezece? O sută şaisprezece? O sută 
optsprezece? O sută douăzeci...? 

— Da, răspunse Altamont. 

— O sută douăzeci de grade de longitudine? făcu Hatteras. 

— Şi cîte minute? Număr... 

Hatteras începu cu numărul unu. La numărul cincisprezece, 
Altamont îi făcu semn să se oprească. 

— Bine! spuse Hatteras. Să trecem la latitudine. Mă auzi? 
Optzeci? Optzeci şi unu? Optzeci şi doi? Optzeci şi trei? 

Americanul îl opri cu un deget. 

— Bine! Şi minutele? Cinci? Zece?  Cincisprezece? 
Douăzeci? Douăzeci şi cinci? Treizeci? Treizeci şi cinci? 

Altamont făcu din nou semn, zimbind uşor. 

— Aşadar, reluă Hatteras cu o voce gravă, Porpoise se află 
la o sută douăzeci de grade şi cincisprezece minute longitudine 
şi optzeci şi trei de grade şi treizeci şi cinci de minute latitudine? 

— Da! spuse pentru ultima oară americanul, prăbuşindu-se 
nemişcat în braţele doctorului. 

Efortul acesta îl zdrobise. 

— Dragi prieteni, exclamă Hatteras, vedeţi bine că salvarea 
e la nord. Vom fi salvaţi! 

Dar, după aceste prime vorbe pline de bucurie, Hatteras, 
lovit brusc de o idee îngrozitoare, se schimbă la faţă şi-şi simţi 
inima muşcată de şarpele geloziei. 

Un altul, un american, îl depăşise cu trei grade, pe drumul 
spre pol! De ce? Cu ce scop? 


Capitolul III 


ŞAPTESPREZECE ZILE DE MERS 


Acest nou incident, aceste prime cuvinte rostite de 
Altamont  schimbaseră complet situaţia naufragiaţilor; mai 
înainte, se aflau în afara oricărei posibilităţi de ajutor, fără 
speranţe întemeiate de a ajunge la marea Baffin, ameninţaţi să 
fie lipsiţi de alimente în timpul unui drum prea lung pentru 
trupurile lor obosite, iar acum, la mai puţin de patru sute de 
mile de casa lor de zăpadă, exista un vas care le oferea mari 
mijloace, şi poate chiar posibilitatea de a-şi continua îndrăzneţul 
lor drum spre pol. Hatteras, doctorul, Johnson, Bell începură iar 
să nădăjduiască, după ce fuseseră atît de aproape de disperare; 
a fost o adevărată bucurie, aproape un delir. 

Dar informaţiile lui Altamont nu erau încă complete şi, după 
cîteva minute de odihnă, doctorul reîncepu cu el această 
prețioasă conversaţie; îi prezentă întrebările sale sub o formă 
care nu cerea drept răspuns decit un simplu semn din cap sau o 
mişcare a ochilor. 

În curînd află că Porpoise era un vas american cu trei 
catarge, din New-York, naufragiat în mijlocul gheţurilor, 
aprovizionat cu o mare cantitate de alimente şi de combustibil; 
deşi canarisit într-un bord, trebuie să fi rezistat şi ar fi cu putinţă 
ca încărcătura lui să fie salvată. 

Altamont şi echipajul său îl părăsiseră de vreo două luni, 
luînd cu ei baleniera pe o sanie; voiau să ajungă la strimtoarea 
Smith, să întiîlnească vreun vas de pescuit balene şi să se 
repatrieze în America; dar, treptat, oboseala, bolile îi loviră pe 
aceşti nenorociţi şi, rînd pe rînd, căzură pe drum. In cele din 
urmă, căpitanul şi cei doi marinari rămaseră singurii 
supraviețuitori dintr-un echipaj de treizeci de oameni şi dacă el, 
Altamont, continua să mai trăiască, era într-adevăr printr-o 
minune a providenţei. 

Hatteras voi să afle de la american de ce se găsea Porpoise 
la o latitudine atît de ridicată. 

Altamont îi făcu să înţeleagă că fusese tîrît de gheţuri, fără 
să li se poată împotrivi. 

Hatteras, neliniştit, îl întrebă asupra scopului călătoriei sale. 
Altamont pretinse că a încercat să găsească Trecerea din 
nord-vest. Hatteras nu mai insistă şi nu mai puse nici o întrebare 
de acest fel. Doctorul luă atunci cuvintul. 

— Acum, spuse el, toate strădaniile noastre trebuiesc 


îndreptate pentru regăsirea lui Porpoise; în loc să ne aventurăm 
spre marea Baffin, putem să ajungem, pe un drum mai scurt cu 
o treime, la un vas care ne va oferi toate mijloacele necesare 
unui iernat. 

— Nu avem altă soluţie, răspunse Bell. 

— Aş mai adăuga, spuse şeful de echipaj, că nu trebuie să 
pierdem nici o clipă; trebuie să calculăm durata călătoriei 
noastre după durata proviziilor, invers de cum se face de obicei, 
şi să pornim la drum cît mai curînd. 

— Ai dreptate, Johnson, răspunse doctorul; dacă plecăm 
mîine, marţi, 26 februarie, trebuie să ajungem la 15 martie la 
Porpoise, altminteri am muri de foame. Ce crezi, Hatteras? 

— Să începem imediat pregătirile, spuse căpitanul, şi să 
plecăm. Poate că drumul va fi mai lung decît ne aşteptăm. 

— De ce să fie? întrebă doctorul. Omul acesta pare să fie 
sigur de poziţia în care se află vasul său. 

— Dar dacă Porpoise a mers în derivă cu cîmpul lui de 
gheaţă, aşa cum s-a întîmplat cu Forward! răspunse Hatteras. 

— Într-adevăr, spuse doctorul, aşa ceva s-ar fi putut 
întîmplă! Johnson şi Bell n-au avut ce replica la posibilitatea unei 
derive, ale cărei victime au fost ei înşişi. 

Dar Altamont, atent la această conversaţie, îi făcu semn 
doctorului că voia să vorbească. Acesta se supuse dorinţei 
americanului şi, după un sfert de oră de vorbe ocolite şi de 
ezitări, căpătă siguranţa că Porpoise, eşuat lîngă o coastă, nu 
putea să fi părăsit albia lui de stînci. 

Vestea aceasta îi linişti pe cei patru englezi; totuşi ea le lua 
orice speranţă de a se întoarce în Europa, afară doar de cazul 
cînd Bell ar fi reuşit să construiască un vapor mic cu piese din 
Porpoise. Oricum ar fi fost, cel mai urgent era să se ducă chiar la 
locul naufragiului. Doctorul îi mai puse americanului o ultimă 
întrebare: întîlnise oare dînsul marea liberă la altitudinea de 
optzeci şi trei de grade? 

— Nu, răspunse Altamont. 

Conversaţia se opri aici. Imediat începură pregătirile de 
plecare. Bell şi Johnson se ocupară mai întîi de sanie; aceasta 
avea nevoie de o reparaţie completă; de vreme ce nu lipsea 
lemnul, cadrul săniei fu fixat într-un mod mai solid. Profitau de 
experienţa dobindită în timpul călătoriei spre sud; cunoşteau 
punctele slabe ale acestui mod de transport şi, deoarece se 


puteau aştepta la zăpezi abundente şi dense, tălpicile de 
alunecare au fost înălțate. 

În interior, Bell aranja un fel de culcuş acoperit cu pînză de 
cort, destinat americanului; proviziile, din nefericire nu prea 
mari, nu sporeau prea mult greutatea săniei; în schimb, au 
completat încărcătura cu toată lemnăria pe care au putut s-o ia 
cu dînşii. 

Doctorul, aranjind proviziile pe sanie, le inventarie cu cea 
mai scrupuloasă exactitate; din calculele sale rezulta că fiecare 
călător trebuie să se limiteze la trei sferturi de raţie într-o 
călătorie de trei săptămîni. Pentru cei patru cîini care trăgeau la 
sanie fură rezervate raţii întregi. Dacă Duk trăgea cu ei, avea şi 
el dreptul la raţie completă. 

Pregătirile acestea fură întrerupte de nevoia de somn şi de 
odihnă, care se făcu simțită în mod imperios la şapte seara; dar, 
înainte de culcare, naufragiaţii se adunară în jurul sobei, fără să 
facă economie de combustibil; bieţii oameni îşi oferiră luxul 
căldurii cu care nu mai erau obişnuiţi de multă vreme; nişte 
pemmican, cîţiva biscuiţi şi cîteva ceşti de cafea nu întiîrziară să 
le creeze o stare de bună dispoziţie, să le redea din speranţa 
atit de neaşteptată şi încă atit de îndepărtată. 

La ora şapte dimineaţa, lucrările fură reluate şi fură 
complet terminate pe la trei după-masă. 

Începea să se întunece; la 31 ianuarie, soarele reapăruse 
deasupra orizontului, dar nu dădea încă decit o lumină slabă şi 
de scurtă durată; din fericire, luna trebuia să răsară la ora şase 
şi jumătate şi, pe un cer atit de limpede, razele ei erau 
suficiente pentru a lumina drumul. Temperatura, care cobora 
simţitor de cîteva zile, atinse în cele din urmă treizeci şi trei de 
grade sub zero (-37 centigrade). 

Momentul plecării sosi. Altamont primi cu bucurie ideea 
de-a porni, chiar dacă zdruncinăturile trebuiau să-i mărească 
suferinţele; îl făcuse pe doctor să înţeleagă că va găsi pe bordul 
lui Porpoise antiscorbuticele atît de necesare vindecării lui. 

L-au transportat, aşadar, pe sanie; a fost instalat cît s-a 
putut mai la largul lui; cîinii, inclusiv Duk, au fost înhămaţi; 
călătorii aruncară atunci o ultimă privire spre patul acela de 
gheaţă, pe care stătuse Forward. Miînia se-ntipări o clipă pe faţa 
lui Hatteras, dar el redeveni stăpiîn pe sine şi micul grup, pe o 
vreme foarte uscată, se afundă în ceţurile dinspre nord, 


nord-est. 

Fiecare îşi reluă locul obişnuit: Bell, în frunte, arătînd calea, 
doctorul şi şeful de echipaj de o parte şi de alta a săniei, 
veghind şi împingind la nevoie. Hatteras, în urmă, corectind 
drumul şi menţinînd echipajul pe linia lui Bell. 

Mergeau destul de repede; la această temperatură foarte 
scăzută, gheaţa avea o tărie şi un luciu prielnice alunecării; cei 
cinci cîini trăgeau cu uşurinţă această încărcătură, care nu 
depăşea nouă sute de livre. Totuşi, oamenilor şi animalelor li se 
tăia repede respiraţia şi trebuiră să se oprească adesea ca să 
mai răsufle... 

Pe la şapte seara, luna-şi eliberă discul ei roşiatic din 
ceţurile de la orizont. Razele ei liniştite străbătură atmosfera, iar 
palida lor strălucire se răsfrinse pînă pe gheţuri; ice-field-ui se 
înfăţişa înspre nord-vest ca o cîmpie albă, uriaşă, perfect 
orizontală. Nici un pack şi nici un hummock. Această parte a 
mării părea să fi îngheţat în linişte, ca un lac paşnic. 

Era un deşert imens, plat şi monoton. 

Aceasta e impresia pe care priveliştea i-o făcu doctorului, şi 
o împărtăşi şi tovarăşului său. 

— Aveţi dreptate, domnule Clawbonny, răspunse Johnson; e 
un deşert, dar nu ne temem să murim aici de sete! 

— Evident avantaj, răspunse doctorul; totuşi, această 
imensitate îmi dovedeşte un lucru: că trebuie să fim foarte 
departe de orice pămînt; în general, apropierea coastelor e 
semnalată de o mulţime de munţi de gheaţă şi, în jurul nostru, 
nu se vede nici un aisberg. 

— Orizontul e foarte limitat din cauza ceţii, răspunse 
Johnson. 

— Fără îndoială, dar de la plecarea noastră am străbătut un 
cîmp neted care ameninţă să nu se mai termine. 

— Ştiţi dumneavoastră, domnule Clawbonny, că o plimbare 
ca a noastră e periculoasă? Te obişnuieşti şi nu te mai gîndeşti 
la ea, dar, la urma urmei, această suprafaţă îngheţată, pe care 
mergem noi, aşa, acoperă prăpăstii fără fund! 

— Ai dreptate, prietene, dar nu trebuie să ne temem că 
vom fi înghiţiţi; rezistenţa acestei scoarţe albe, la gerurile astea 
de treizeci şi trei de grade, este deosebit de mare. Observă că 
are tendinţa să se întărească din ce în ce mai mult, căci la 
aceste latitudini zăpada cade nouă zile din zece, chiar în aprilie, 


chiar în mai, chiar în iunie, şi socotesc că grosimea ei cea mai 
mare trebuie să măsoare cam treizeci sau patruzeci de picioare. 

— Asta-i liniştitor, răspunse Johnson. 

— Într-adevăr, nu suntem ca  patinatorii de pe 
Serpentine-River* care se tem în fiecare clipă să nu simtă 
terenul fragil fugindu-le de sub picioare; n-avem a ne teme de 
un asemenea pericol. 

— Rezistenţa acestei gheţi e cunoscută? întrebă bătrînul 
marinar, mereu dornic să se instruiască în tovărăşia doctorului. 

— Desigur, răspunse acesta din urmă; oare ce-a mai rămas 
astăzi necunoscut, din cele ce se pot măsura, afară de ambiția 
umană! Nu e ea oare aceea care ne împinge către acest pol 
boreal pe care omul vrea, în fine, să-l cunoască? Dar, ca să 
revenim la întrebarea dumitale, iată ce pot să-ţi răspund. La o 
grosime de două degete*, gheaţa suportă un om; la o grosime 
de trei degete şi jumătate, un cal şi călăreţul său, la cinci 
degete, o casă cu opt camere; la opt degete, un regiment de 
artilerie, cu cai cu tot, şi, în fine, la zece degete, o armată, o 
mulţime nemăsurată! În locul pe unde umblăm în clipa asta, s-ar 
putea construi vama din Liverpool sau palatul Parlamentului din 
Londra. 

— E greu să poţi să-ţi imaginezi o asemenea rezistenţă, 
spuse Johnson; dar adineaori, domnule Clawbonny, vorbeaţi 
despre zăpada care prin ţinuturile acestea cade în medie nouă 
zile din zece; e un fapt evident, aşadar, nu-l contest; dar de 
unde vine toată această zăpadă, căci, mările fiind îngheţate, nu 
prea văd cum pot da naştere acestei uriaşe cantităţi de vapori 
care formează norii. 

— Observaţia dumitale e justă, Johnson; astfel, după 
părerea mea, cea mai mare parte a zăpezii sau a ploii pe care o 
primim în aceste regiuni polare e formată din apa mărilor din 
zonele temperate; cutare fulg, simplă picătură de apă dintr-un 
fluviu european, s-a ridicat în aer sub formă de vapori, a luat 
aspectul unui nor şi a venit, în cele din urmă, pînă aici, să se 
condenseze; nu e, deci, cu neputinţă ca, atunci cînd bem din 
această zăpadă; să ne potolim setea chiar cu apa fluviilor din 
tara noastră. 

— Aşadar, asta e, răspunse şeful de echipaj, care corecta 
erorile drumului, întrerupînd astfel conversaţia. Ceaţa se îngroşa 
şi era greu de ţinut un drum drept. 


În sfîrşit, micul grup se opri, pe la ora opt seara, după ce 
străbătuse cincisprezece mile. Vremea se menținea uscată. Fu 
ridicat cortul; făcură focul în sobă, cinară şi noaptea trecu în 
linişte. 

Hatteras şi tovarăşii săi erau cu adevărat favorizați de 
vreme. În zilele următoare, călătoria lor se petrecu fără greutăţi, 
deşi frigul devenise extrem de aspru şi mercurul îngheţă în 
termometru. Daca ar fi intervenit şi vintul, nici unul dintre 
călători n-ar fi suportat o asemenea temperatură. Doctorul 
constată cu această ocazie justeţea observaţiilor lui Parry, în 
timpul călătoriei sale pe insula Melville. Acest marinar celebru 
relatează că un om îmbrăcat potrivit cu acest climat poate să se 
plimbe fără nici un pericol în aer liber, pe geruri mari, cu 
condiţia ca atmosfera să fie liniştită; dar de îndată ce începe să 
bată vintul cel mai uşor, îţi simţi obrazul ca o rană vie, ai o 
durere de cap de o extremă violenţă, după care, curînd, 
urmează moartea. Doctorul nu înceta de aceea să fie neliniştit, 
căci o simplă pală de vint i-ar fi făcut pe toţi să îngheţe pînă în 
măduva oaselor. 

La 5 martie, el fu martorul unui fenomen propriu acestei 
latitudini; cerul fiind perfect senin şi strălucitor de stele, începu 
să cadă o zăpadă deasă, fără să fie nici urmă de nor; 
constelaţiile străluceau printre fulgii care cădeau pe cîmpul de 
gheaţă cu o regularitate elegantă. Ninsoarea dură cam două ore 
şi se opri, fără ca doctorul să fi găsit vreo explicaţie 
satisfăcătoare pentru căderea ei. 

Ultimul pătrar de lună dispăruse; timp de şaptesprezece 
ore din douăzeci şi patru, domni un întuneric adînc; călătorii 
trebuiră să se lege între ei cu o fringhie lungă, ca să nu se 
rătăcească unul de celălalt; devenise aproape cu neputinţă de 
păstrat linia dreaptă a drumului. 

Oamenii aceştia curajoşi, deşi susținuți de o voinţă de fier, 
începeau să obosească; popasurile deveniseră mai dese, şi, cu 
toate acestea, nu trebuia pierdută nici o oră, căci proviziile 
scădeau simţitor. 

Hatteras stabilise deseori poziţia în care se aflau, 
orientîndu-se după lună şi stele. Văzînd cum se scurg zilele şi 
cum ţinta călătoriei se îndepărta la nesfirşit, se întreba uneori 
dacă Porpoise exista cu adevărat, dacă nu cumva americanul se 
ţicnise din cauza suferințelor, sau chiar dacă nu cumva, din ură 


pentru căpitanul englez şi văzîndu-se pierdut fără şanse de 
salvare, nu voia să-i tirască, odată cu el, la o moarte sigură. 

Îi comunică doctorului bănuielile sale; acesta le respinse 
categoric, dar înţelese că o rivalitate se născuse între căpitanul 
englez şi căpitanul american. 

„Vor fi doi oameni greu de menţinut în relaţii bune”, îşi 
spuse el. 

La 14 martie, după un marş de şaisprezece zile, călătorii se 
aflau abia la optzeci şi două de grade latitudine; erau istoviţi şi 
mai aveau încă o sută de mile pînă la vas; şi pentru ca suferinţa 
să le fie şi mai mare, fură siliţi să reducă rațiile oamenilor la un 
sfert, ca să păstreze raţia întreagă pentru cîini. 

Din nefericire nu se mai putea conta pe ceea ce le procura 
vînătoarea, căci nu le mai rămăseseră decit şapte încărcături de 
praf de puşcă şi şase gloanţe; în zadar au tras în cîțiva iepuri 
albi şi în nişte vulpi, foarte rare, de altfel; n-au nimerit deloc. 

Totuşi, vineri, în 15, doctorul avu norocul să surprindă o 
focă întinsă pe gheaţă; o răni cu mai multe focuri; animalul, 
neputind să scape prin răsuflătoarea lui, aceasta fiind închisă, fu 
prins în curînd şi omorît; era un animal mare. Johnson îl tăie în 
bucăţi cu pricepere, dar extrema slăbiciune a acestei amfibii le 
oferi puţine foloase unor oameni care nu se puteau hotărî să-i 
bea uleiul, aşa cum iac eschimoşii. 

Totuşi, doctorul încercă cu curaj să înghită licoarea aceasta 
viscoasă; în ciuda bunei sale voințe, nu reuşi. 

Păstră pielea animalului, fără să ştie bine pentru ce, din 
instinct de vînător, şi o încarcă pe sanie. 

A doua zi, în 16, zăriră citeva aisberguri şi dimburi de 
gheaţă la orizont. Era oare semnul vreunui țărm apropiat, sau 
numai o regiune mai accidentată a ice-field-ului? Era greu de 
ştiut la ce să te aştepţi. 

Ajunşi la unul din aceste hummock-uri, călătorii profitară de 
el ca să-şi sape un adăpost mai confortabil decit cortul, cu 
ajutorul cuţitului de zăpadă* şi, după trei ore de muncă îndirjită, 
reuşiră, în sfîrşit, să se întindă în jurul sobei aprinse. 


Capitolul IV 


ULTIMUL GLONŢ 


Johnson trebui să adăpostească în casa de gheaţă ciinii 
obosiţi peste măsură; cînd zăpada cade din belşug, ea le poate 
servi animalelor drept învelitoare, căci le păstrează temperatura 
lor naturală. Dar, în aer liber, pe geruri uscate de patruzeci de 
grade, cum era acesta, bietele animale ar fi îngheţat în scurt 
timp. 

Johnson, care era un excelent dog-driver* încercă să-şi 
hrănească ciinii cu carnea negricioasă de focă, pe care călătorii 
nu puteau s-o înghită, şi, spre marea lui mirare, aceasta fu 
pentru cîinii de sanie un adevărat ospăț; bătrînul marinar, foarte 
bucuros, aduse la cunoştinţa doctorului această ciudăţenie. 

Dînsul nu fu surprins deloc de acest lucru; ştia că în nordul 
Americii peştele este hrana principală a cailor şi că ceea ce 
îndestula un cal ierbivor, cu atît mai mult îl putea mulţumi pe un 
cîine carnivor. 

Înainte de a adormi, cu toate că somnul devenise o 
necesitate  imperioasă pentru oamenii care se  tiriseră 
cincisprezece mile de gheţuri, doctorul voi să stea de vorbă cu 
tovarăşii lui despre situaţia actuală, fără să-i atenueze 
gravitatea. 

— Suntem abia la paralela optzeci şi doi, spuse el, şi 
alimentele ameninţă de pe acum să ne lipsească! 

— E un motiv ca să nu pierdem nici o clipă, răspunse 
Hatteras. Trebuie să mergem! Cei mai puternici îi vor trage 
după ei pe cei slabi. 

— Găsi-vom măcar un vas la locul indicat? întrebă Bell, pe 
care oboseala drumului îl dobora fără voia lui. 

— De ce să ne îndoim de acest lucru? răspunse Johnson; 
salvarea americanului e chezăşia salvării noastre. 

Doctorul, pentru mai multă siguranţă, voi să mai pună 
cîteva întrebări lui Altamont. Acesta vorbea acum cu destulă 
uşurinţă, deşi cu un glas slab; el confirmă toate amănuntele 
date mai înainte; repetă că vasul eşuat pe stînci de granit n-ar fi 
putut să se mişte de acolo şi că se afla la 126*15' longitudine şi 
83*35' latitudine. 

— Nu ne putem îndoi de această afirmaţie, spuse din nou 
doctorul; greutatea nu e să-l găsim pe Porpoise, ci să ajungem 
la el. 

— Ce hrană ne-a mai rămas? întrebă Hatteras. 


— Ca să mai trăim maximum trei zile, răspunse doctorul. 

— Ei bine, trebuie să ajungem în trei zile! spuse cu energie 
căpitanul. 

— Trebuie, într-adevăr, continuă doctorul şi, dacă reuşim, 
nu va trebui să ne plingem, căci vom fi fost favorizați de o 
vreme excepţională.  Ninsoarea ne-a dat un răgaz de 
cincisprezece zile şi sania a putut să alunece uşor pe gheaţa 
întărită. Ah! de ce nu are de cărat două sute de livre de 
alimente! Bravii noştri cîini ar fi biruit cu uşurinţă o asemenea 
încărcătură! Dar, în fine, deoarece alta-i situaţia, nu avem ce 
face. 

— Cu puţin noroc şi dibăcie, răspunse Johnson, nu s-ar 
putea folosi cele cîteva încărcături de praf de puşcă ce ne-au 
rămas? Dacă ne-ar cădea un urs în mînă, ne-am aproviziona cu 
hrană pentru restul călătoriei. 

— Fără îndoială, replică doctorul, dar aceste animale sunt 
rare şi sperioase şi, apoi, e destul să te gindeşti numai la 
importanţa pe care o are pentru noi un foc de puşcă, ca privirea 
să ţi se tulbure şi mîna să-ţi tremure. 

— Sunteţi totuşi un trăgător dibaci, spuse Bell. 

— Da, cînd masa a patru persoane nu depinde de 
îndemînarea mea; totuşi să se ivească numai ocazia şi voi căuta 
să mă descurc cît mai bine. În aşteptare, dragi prieteni, să ne 
mulţumim cu cina aceasta sărăcăcioasă, din firimituri de 
pemmican, să încercăm să dormim şi mîine dis-de-dimineaţă ne 
vom relua drumul. 

După cîteva minute, oboseala fiind mai tare decit orice altă 
nevoie, fiecare din ei era cufundat într-un somn destul de adînc. 

Sîmbătă, în zorii zilei, Johnson îşi trezi tovarăşii; cîinii fură 
înhămaţi la sanie, iar aceasta îşi reluă drumul spre nord. 

Cerul era splendid, atmosfera foarte limpede, temperatura 
foarte scăzută. cînd soarele apăru deasupra orizontului, avea 
forma unei elipse alungite; diametrul ei orizontal, ca urmare a 
refracției, părea să fie dublul diametrului vertical; astrul îşi 
arunca fascicolul de raze luminoase, dar reci, asupra uriaşei 
cîmpii îngheţate, întoarcerea la lumină, dacă nu şi la căldură, îţi 
făcea plăcere. 

Doctorul, cu puşca în mînă, se depărta de ceilalţi, cu o milă 
sau două, înfruntînd frigul şi singurătatea; înainte de a se 
depărta, îşi măsurase cu exactitate muniţiile; îi mai rămîneau 


patru încărcături de pulbere şi trei gloanţe, nimic mai mult. Era 
puţin, dacă ţii seama că un animal puternic şi iute cum e ursul 
polar nu cade adesea decit la al zecelea sau al doisprezecelea 
foc de armă. 

De aceea ambiția bravului doctor nu mergea pînă la 
căutarea unui animal atît de teribil; cu cîţiva iepuri şi două sau 
trei vulpi şi-ar fi făcut treaba şi ar fi avut un surplus de provizii 
îndestulător. 

Dar, în timpul acestei zile, dacă zări cumva vreunul din 
aceste animale, sau nu se putu apropia de el, sau, înşelat de 
refracție, trase în gol. Ziua aceasta l-a făcut să-şi irosească o 
încărcătură de praf de puşcă şi un glonţ. 

Tovarăşii lui, care tresăriră de speranţă la auzul detunăturii 
armei sale, îl văzură cu nasul în pămînt. Nu spuseră nimic. 
Seara, se culcară ca de obicei, după ce puseră deoparte cele 
două sferturi de raţie rezervate pentru următoarele două zile. 

A doua zi drumul părea să fie din ce în ce mai greu. Nu 
mergeau, se tîrau; ciinii mîncaseră pînă şi măruntaiele focii şi 
începuseră iar să-şi roadă curelele. 

Cîteva vulpi trecură prin faţa săniei şi doctorul, după ce a 
pierdut încă un glonte urmărindu-le, nu mai îndrăzni să-şi rişte 
ultimul glonţ şi penultima încărcătură de praf de puşcă. 

Seara făcură popas mai devreme; călătorii nu mai erau în 
stare să facă un pas şi, deşi drumul era luminat de o superbă 
auroră boreală, trebuiră să se oprească. 

Ultima masă, luată duminică seara, sub cortul îngheţat, a 
fost foarte tristă. 

Dacă cerul nu le venea în ajutor acestor nenorociţi, erau 
pierduţi. 

Hatteras nu vorbea, Bell nu se mai gindea la nimic, dar 
doctorul încă nu-şi pierduse speranţa. 

Lui Johnson îi veni ideea să sape citeva capcane în timpul 
nopţii, dar, neavînd momeală să pună în ele, nu se prea bizuia 
pe succesul invenţiei sale - şi avea dreptate, căci, dimineaţa, 
mergînd să vadă ce se întîimplase cu capcanele puse de el, văzu 
destule urme de vulpe, dar nici unul din animalele acestea nu se 
lăsase prins în cursă. 

Se întoarse, deci, foarte dezamăgit, cînd zări un urs de o 
mărime uriaşă, care simţise sania după miros, de la mai puţin 
de cincizeci de prăjini. Bătrînul marinar se gîndi că providenta îi 


trimitea acest animal neaşteptat, ca să-l omoare; fără să-şi 
trezească tovarăşii se repezi la puşca doctorului şi se îndreptă în 
direcţia ursului. 

Ajuns la o distanţă potrivită, puse puşca la ochi; dar în clipa 
cînd să apese pe trăgaci, simţi că-i tremură mina; îl stinghereau 
şi mănuşile lui mari, de piele. Le scoase repede şi apucă puşca 
cu o mînă mai sigură. Deodată lăsă să-i scape un țipăt de 
durere. Pielea de pe degete, arsă de răceala ţevii, se lipise de 
ea, în timp ce arma cădea jos şi se descărca, expediind în spaţiu 
ultimul ei glonţ. 

La zgomotul detunăturii, doctorul alergă într-acolo. Înţelese 
totul, văzu animalul fugind, nesupărat de nimeni; Johnson era 
disperat şi nu se mai gîndi la suferinţele lui. 

— Sunt o adevărată muiere! exclamă el, un copil care nu-i 
în stare să suporte o durere mai mare! Eu! eu! la virsta mea! 

— Hai! intră în casă, Johnson, îi spuse doctorul, o să degeri; 
iată ţi s-au şi albit mîinile; hai! hai! 

— Nu sunt demn de îngrijirile dumneavoastră, domnule 
Clawbonny! răspunse şeful de echipaj. Lăsaţi-mă! 

— Dar vino odată, încăpăţinatule! Vino odată! În curînd va fi 
prea tîrziu! Şi doctorul, trăgîndu-l pe bătrînul marinar sub cort, îi 
puse amîndouă mîinile într-o strachină cu apă pe care căldura 
sobei o păstrase în stare lichidă, deşi era rece; dar abia îşi 
băgase mîinile în apă, că aceasta îngheţă imediat în contact cu 
ele. 

— Vezi, spuse doctorul, era timpul să te întorci, altminteri 
aş fi fost silit să ajung la amputare. 

Datorită îngrijirilor sale, într-o oră dispăru orice pericol, dar 
nu fără greutate, şi au fost necesare repetate frecţii pentru 
restabilirea circulaţiei sîngelui prin degetele bătrînului marinar. 
Doctorul îi recomandă mai ales să-şi ţină mîinile departe de 
sobă, a cărei căldură i-ar fi provocat tulburări grave. 

In dimineaţa aceea au trebuit să se lipsească de masă; din 
pemmican, din carnea sărată nu mai rămăsese nimic; nici o 
fărimă de biscuit; de-abia mai aveau o jumătate livrată de 
cafea; trebuiră să se mulţumească cu această băutură fierbinte 
şi apoi porniră la drum. 

— Nu mai avem nici un fel de rezervă! îi spuse Bell lui 
Johnson, cu un accent de nespusă disperare. 


A 


— Să avem încredere în providenţă, îl încuraja bătrînul 


marinar; numai ea poate să ne mai salveze! 

— Ah! acest căpitan Hatteras exclamă Bell. S-a putut el 
întoarce din primele sale expediţii, nesăbuitul, dar din aceasta 
nu se va întoarce niciodată, iar noi nu ne vom mai vedea patria! 

— Curaj, Bell! recunosc, căpitanul e un cutezător, dar 
alături de el poţi găsi un om priceput în găsirea unei soluţii. 

— Doctorul Clawbonny? întrebă Bell. 

— Chiar el! răspunse Johnson. 

— Ce poate face el într-o asemenea situaţie? replică Bell, 
ridicînd din umeri. Va schimba el aceste gheţuri în bucăţi de 
carne? E Dumnezeu, să facă minuni. 

— Cine ştie! răspunse şeful de echipaj la îndoielile 
tovarăşului său. Am încredere în el. 

Bell clătină din cap şi căzu din nou în mutismul său, în 
timpul căruia nici nu mai gîndea. 

În ziua aceea, făcură de-abia trei mile; seara nu mîncară 
nimic; ciinii amenințau să se sfişie între ei; oamenii simțeau 
chinurile violente ale foamei. 

Nu se văzu nici un singur animal. De altfel, la ce bun? Nu se 
putea vina cu cuțitul. Numai lui Johnson i se păru că-l 
recunoaşte, la o milă îndărătul lor, pe ursul gigantic care 
urmărea nenorocitul grup. 

„Ne pîndeşte! se gîndi el; vede în noi o pradă sigură!” Dar 
Johnson nu le spuse nimic tovarăşilor săi. Seara făcură popasul 
obişnuit, iar cina fu alcătuită numai din cafea. Nefericiţii simțeau 
că privirile lor devin buimace, că le îngheaţă creierul şi, chinuiţi 
de foame, nu puteau să se mai bucure nici măcar de o oră de 
somn; vise stranii şi dintre cele mai dureroase puneau stăpinire 
pe ei. 

La o latitudine unde trupul cere imperios să fie întărit, 
nenorociţii nu mîncaseră de treizeci şi şase de ore, cînd sosi 
dimineaţa de marţi. Totuşi, însufleţiţi de un curaj, de o voinţă 
supraomenească, îşi continuară drumul, împingînd sania pe are 
cîinii n-o mai puteau trage. 

După două ore căzură sfirşiţi. 

Hatteras voia să meargă şi mai departe. Fără să-şi piardă 
energia, se rugă în fel şi chip de tovarăşii săi ca să-i determine 
să se ridice; dar însemna să le ceri imposibilul! 

Atunci, ajutat de Johnson, săpă o casă de gheaţă într-un 
aisberg. Aceşti doi oameni, lucrînd astfel, aveau aerul că-şi sapă 


mormîntul. 

— Prefer să mor de foame decît de frig, spunea Hatteras. 

După o osteneală cruntă, casa fu gata şi întregul grup se 
ghemui în ea. 

Aşa trecu ziua. Seara, în timp ce tovarăşii săi stăteau 
nemişcaţi, Johnson avu un fel de halucinație. Visa un urs uriaş. 
Cuvîntul acesta, adesea repetat de el, atrase atenţia doctorului 
care, smuls din toropeala în care se afla, îl întrebă pe bătriînul 
marinar de ce vorbea de urs şi despre ce fel de urs era vorba 

— Ursul care se urmăreşte, răspunse Johnson. 

— Ursul care ne urmăreşte? întrebă doctorul. 

— Da, de două zile! 

— De două zile? L-ai văzut? 

— Da, se ţine după noi, la distanţă de o milă. 

— Şi nu m-ai prevenit, Johnson? 

— La ce bun? 

— E drept, răspunse doctorul; n-avem nici măcar un singur 
glonţ să-i trimitem. 

— Nici măcar un drug de metal, o bucată de fier, sau vreun 
cui oarecare! răspunse bătrînul marinar. 

Doctorul tăcu, cufundat în gînduri. După scurt timp, îl 
întrebă pe şeful de echipaj: 

— Eşti sigur că animalul acesta ne urmăreşte? 

— Da, domnule Clawbonny, speră să se înfrupte din carne 
de om! Ştie că nu putem să-i scăpăm. 

— Johnson! făcu doctorul, mişcat de glasul disperat al 
tovarăşului său. 

— Hrana lui e asigurată! replică nenorocitul, pe care-l 
cuprinsese delirul; trebuie să fie flămînd şi nu ştiu de ce-l facem 
să aştepte. 

— Johnson, linişteşte-te! 

— Nu, domnule Clawbonny; deoarece tot o să ne mănince, 
de ce să prelungim chinurile acestui animal? li e şi lui foame, ca 
şi nouă; nu are o focă s-o măniînce şi Cerul îi trimite oameni! Ei, 
cu atît mai bine pentru el! 

Bătrînul Johnson vorbea în neştire, voia să părăsească 
adăpostul de gheaţă. Doctorul reuşi cu mare greutate să-l 
oprească şi nu cu forţa, ci rostind următoarele cuvinte, cu un 
accent de adîncă convingere; 

— Miine, spuse el, voi ucide acest urs! 


— Miine?! făcu Johnson, care părea că iese dintr-un coşmar. 

— Miine! 

— Dar n-aveţi gloanţe! 

— Mi le voi fabrica singur. 

— N-aveţi plumb! 

— Nu, dar am mercur! 

Şi, spunînd acestea, doctorul luă termometrul; în interior 
arăta cincizeci de grade peste zero*. Doctorul ieşi afară, puse 
instrumentul pe un bloc de gheaţă şi se întoarse imediat. 
Temperatura de afară era de cincizeci de grade sub zero*. 

— Pe miine, îi spuse el bătrînului marinar; dormi şi aşteaptă 
răsăritul soarelui. 

Noaptea trecu în chinurile foamei; numai şeful de echipaj şi 
doctorul reuşiră să-i potolească pe ceilalţi, dîndu-le puţină 
speranţă. 

A doua zi, odată cu primele raze ale zilei, doctorul, urmat 
de Johnson, se repezi afară şi alergă la termometru; tot 
mercurul se strinsese în balonaş, sub forma unui cilindru 
compact. Doctorul sparse instrumentul şi scoase din el, cu 
degetele sale pe care, prudent, şi-a pus mănuşile, o adevărată 
bucată de metal, foarte puţin maleabilă şi de o mare duritate. 
Era un glonţ veritabil. 

— Ah! Domnule Clawbonny, exclamă şeful de echipaj, iată 
un lucru minunat! sunteţi un om grozav! 

— Nu, prietene, răspunse doctorul, sunt doar un om 
înzestrat cu o memorie bună şi care a citit mult. 

— Ce vreţi să spuneţi? 

— Mi-am amintit, în legătură cu un fapt pomenit de 
căpitanul Ross, în relatarea călătoriei sale; el spunea că ar fi 
găurit o scîndură groasă de un deget cu o puşcă încărcată cu un 
glonte de mercur îngheţat; dacă aş fi avut la dispoziţie ulei, ar fi 
fost cam acelaşi lucru, căci el mai povesteşte că un glonte din 
ulei de migdală, tras într-un stilp, l-a crăpat şi a sărit pe pămînt, 
fără să se fi stricat. 

— E de necrezut! 

— Dar aşa este, Johnson; iată, deci, o bucată de metal care 
ne poate salva viaţa; s-o lăsăm afară înainte de a ne servi de ea 
şi să vedem dacă ursul nu cumva ne-a părăsit. 

In clipa aceea, Hatteras ieşi din colibă; doctorul îi arătă 
cartuşul şi-i împărtăşi planul său; şi cei trei vînători începură să 


scruteze orizontul. 

Era senin. Hatteras, luînd-o înaintea tovarăşilor săi, 
descoperi ursul la mai puţin de şase sute de prăjini. Animalul, 
şezind, îşi clătina liniştit capul, adulmecînd mirosul acestor 
oaspeţi neobişnuiţi. 

— lată-l! exclamă căpitanul. 

— Tăcere! spuse doctorul. _ 

Dar uriaşul patruped nu se clinti cînd îi zări pe vînători. li 
privi fără teamă şi fără miînie; totuşi, trebuie să fi fost destul de 
greu să te apropii de el. 

— Prieteni, spuse Hatteras, nu e vorba aici de o plăcere 
deşartă, ci de salvarea existenţei noastre. Să acţionăm ca nişte 
oameni prevăzători. 

— Da, răspunse doctorul, n-avem decit un singur foc de 
armă la dispoziţia noastră. Trebuie să nimerim în animal; dacă 
ar fugi, ar fi pierdut pentru noi, căci fuge mai repede ca 
iepurele. 

— Ei bine, trebuie să mergem drept către el, răspunse 
Johnson. Ne riscăm viaţa! Dar ce importanţă are? Vă cer să-mi 
permiteţi s-o risc pe-a mea! 

— Eu voi fi acela! exclamă doctorul. 

— Ba eu! răspunse simplu Hatteras. 

— Dar, exclamă Johnson nu eşti dumneata mai util pentru 
salvarea tuturor decît un moşneag ca mine? 

— Nu, Johnson, spuse iar căpitanul, lasă-mă pe mine; nu-mi 
voi risca viaţa mai mult decit trebuie; pe deasupra, s-ar putea 
chiar să vă chem în ajutor. 

— Hatteras, întrebă doctorul, vei merge, aşadar, spre ursul 
asta? 

— Dacă aş fi sigur că-l dobor, chiar de mi-ar sparge ţeasta, 
aş face-o, doctore, dar la apropierea mea s-ar putea să fugă. E o 
fiinţă foarte vicleană; să încercăm să fim mai vicleni ca el. 

— Şi cum ai de gînd să procedezi? 

— Să înaintez pînă la zece paşi de el, fără să-mi bănuiască 
prezenţa. 

— Şi cum asta? 

— Metoda mea e hazardată, dar simplă. Aţi păstrat pielea 
de la foca ucisă? 

— E pe sanie. 

— Bine! Să ne întoarcem la casa noastră de gheaţă, în timp 


ce Johnson va rămîne să observe mişcările ursului. 

Şeful de echipaj se strecură în spatele unui hummock, 
care-l ascundea cu totul de vederea ursului. 

Acesta, mereu în acelaşi loc, continua să-şi clatine capul în 
mod ciudat, adulmecînd aerul. 


Capitolul V 
FOCA ŞI URSUL 


Hatteras şi doctorul se întoarseră la casa de gheaţă. 

— Ştiţi, spuse primul, că urşii polari vînează focile, care 
constituie principala lor hrană. Le pîndesc pe marginea 
crăpăturilor zile întregi şi le înăbuşă între labele lor, de îndată ce 
apar la suprafaţa gheții. Un urs nu se poate, deci, speria de 
prezenţa unei foci. Ba, dimpotrivă. 

— Cred că înţeleg planul dumitale, spuse doctorul; e 
primejdios. 

— Dar are şanse de succes, răspunse căpitanul; trebuie, 
deci, să-l aplicăm. Voi îmbrăca această piele de focă şi voi 
aluneca pe cîmpul de gheaţă. Să nu pierdem vremea; 
încărcaţi-vă arma şi daţi-mi-o mie. 

Doctorul n-avea ce să răspundă; ar fi făcut el singur ceea 
ce avea să încerce tovarăşul lui. Părăsi casa, luînd cu sine două 
securi, una pentru Johnson şi una pentru diînsul, apoi, însoţit de 
Hatteras, se îndreptă spre sanie. Acolo, Hatteras, îşi făcu toaleta 
de focă, strecurîndu-se în pielea care-l învelea aproape cu totul: 
în timpul acesta, doctorul îşi încarcă arma cu ultima încărcătură 
de praf de puşcă pe care o mai aveau, apoi băgă pe ţeava 
cartuşul de mercur, Care avea duritatea fierului şi greutatea 
plumbului. După asta îi dădu arma lui Hatteras, care o făcu să 
dispară sub pielea de focă. 

— Plecaţi, îi spuse el doctorului, duceţi-vă lîngă Johnson; am 
să aştept cîteva minute ca să-mi derutez adversarul. 

— Curaj, Hatteras! îl îmbărbăta doctorul. 

— Fiţi liniştit şi, mai ales, nu vă arătaţi înainte de a auzi 
focul de armă. Doctorul ajunse repede la hummock-ul îndărătul 
căruia stătea Johnson. 

— Ei? întrebă acesta. 


— Ei bine, să aşteptăm! Hatteras se sacrifică pentru 
salvarea noastră. Doctorul era mişcat; privi ursul care dădea 
semnele unei agitaţii violente, ca şi cum s-ar fi simţit ameninţat 
de un pericol apropiat. 

După un sfert de oră, foca se tiri pe gheaţă; făcuse un ocol 
la adăpostul blocurilor mari, ca să-l păcălească mai bine pe urs; 
se găsea în momentul acela la cincizeci de prăjini de el; ursul o 
zări şi se chinci, căutînd, ca să zicem aşa, să se ferească de a fi 
văzut. 

Hatteras imita cu o mare abilitate mişcările focii şi, dacă 
n-ar fi fost prevenit, doctorul s-ar fi lăsat cu siguranţă înşelat. 

— Aşa, aşa, bine! spunea Johnson în şoaptă. 

Amfibia, tot înaintînd spre animal, părea că nu-l vede; făcea 
impresia că-şi caută vreo crăpătură prin care să se cufunde din 
nou în elementul ei. 

Ursul, dinspre partea lui, ocolind gheţurile, se îndrepta spre 
ea cu o prudenţă extremă; ochii lui aprinşi exprimau cea mai 
teribilă lăcomie; postea de o lună, poate chiar de două, şi 
hazardul îi trimitea o pradă sigură. 

Foca nu mai fu în curînd decit la zece paşi de duşmanul ei; 
ursul se destinse brusc, făcu o săritură uriaşă, dar, uluit, 
îngrozit, se opri la trei paşi de Hatteras care, aruncînd de pe el 
pielea de focă, cu un genunchi în pămînt, îl ţintea în inimă. 

Lovitura porni şi ursul se rostogoli pe gheaţă. 

— Înainte! înainte! exclamă doctorul. 

Şi, urmat de Johnson, se năpusti spre teatrul de luptă. 

Uriaşul animal se ridicase bătînd aerul cu o labă, în timp ce 
cu cealaltă smulgea zăpadă ca să-şi astupe rana. 

Hatteras nu se clinti: aştepta cu cuțitul în mină. Dar ochise 
bine şi lovise cu un glonte sigur, cu o mînă care nu tremura; 
înainte de sosirea tovarăşilor săi, cuțitul lui era vîrît în întregime 
in gitul animalului, care cădea pentru a nu se mai ridica 
niciodată. 

— Victorie! strigă Johnson. 

— Ura! Hatteras! Ura! exclamă doctorul. 

Hatteras, deloc emoţionat, privea uriaşul trup, cu braţele 
încrucişate. 

— E rîndul meu să intru în acţiune, spuse Johnson: 
doborîrea acestui vinat e un lucru bun, dar nu trebuie să 
aşteptăm ca frigul să-l facă tare ca piatra; dinţii noştri şi cuţitele 


n-ar mai putea să facă nimic mai tîrziu. 

Johnson începu atunci să jupoaie monstruoasa fiară, mare 
aproape cît un bou; era lungă de nouă picioare, cu o 
circumferință de şase; din gingii îi ieşeau doi colţi uriaşi, lungi de 
trei degete. 

Johnson despică ursul şi nu găsi decît apă în stomacul lui; 
acesta nu mincase, desigur, de multă vreme; totuşi, era foarte 
gras şi cîntărea mai mult de o mie cinci sute de livre; fu împărţit 
în patru sferturi, din care fiecare era de cîte două sute de 
kilograme de carne, şi vînătorii tîrîră toată carnea asta pînă la 
casa de zăpadă, fără să uite inima animalului, care, la trei ore 
după acea tot mai bătea cu putere. 

Tovarăşii doctorului s-ar fi aruncat cu plăcere asupra 
acestei cărni crude, dar diînsul îi opri, cerîndu-le să-i dea răgaz 
s-o frigă. 

Clawbonny, intrînd în casă, fusese surprins de frigul ce 
domnea acolo; se apropie de sobă şi o găsi complet stinsă; 
ocupațiile din timpul zilei, chiar emoţiile, îl făcuseră pe Johnson 
să-şi uite îndatorirea care îi revenea de obicei. Doctorul se 
pregătea să aprindă iar focul, dar nu găsi nici măcar o singură 
scînteie prin cenuşa răcită. 

„Hai, puţină răbdare!” îşi spuse el. 

Se întoarse la sanie ca să caute iască şi-i ceru lui Johnson 
amnarul. 

— Soba e stinsă, îi spuse el. 

— E vina mea, răspunse Johnson. 

Şi căută amnarul acolo unde avea obiceiul să-l pună; fu 
surprins negăsindu-l acolo. Işi pipăi celelalte buzunare, fără mai 
mult succes: intră în casa de zăpadă, întoarse pe toate părţile 
pătura pe care îşi petrecuse noaptea, dar nu avu mai mult 
noroc. 

— Ei, ce se aude? îi strigă doctorul. Johnson se întoarse şi-şi 
privi tovarăşii. 

— Amnarul nu cumva e la dumneavoastră, domnule 
Clawbonny? întrebă el. 

— Nu, Johnson. 

— Nici la dumneata? 

— Nu, răspunse Hatteras. 

— A fost mereu la dumneata, spuse din nou doctorul. 

— Ei bine, nu-l mai am... murmură bătrînul marinar, pălind. 


— Nu-l mai ai! exclamă doctorul, care nu-şi putu împiedica 
o tresărire. Nu mai exista alt amnar şi această pierdere putea să 
aibă consecinţe groaznice. 

— Caută bine, Johnson, spuse doctorul. 

Acesta alergă spre blocul de gheaţă dindărătul căruia 
pîndise ursul, apoi chiar la locul luptei, unde-l tăiase în bucăţi; 
dar nu găsi nimic. Se întoarse disperat. Hatteras îl privi fără să-i 
facă nici o mustrare. 

— Asta-i grav, îi spuse el doctorului. 

— Da, răspunse acesta din urmă. 

— N-aveam nici măcar vreun instrument, o lunetă, de la 
care am putea să scoatem lentila ca să aprindem focul cu 
ajutorul ei. 

— Ştiu asta, răspunse doctorul, şi-mi pare rău, căci razele 
solare ar fi avut destulă putere ca să aprindă iasca. 

— Ei bine, făcu Hatteras, atunci trebuie să ne potolim 
foamea cu carnea asta crudă; apoi ne vom continua drumul şi 
vom încerca să ajungem la vas. 

— Da! spuse doctorul, cufundat în gînduri. Da, aceasta ar fi 
cu putinţă, la nevoie. De ce nu? Am putea încerca... 

— La ce vă gindiţi? întrebă Hatteras. 

— Mi-a venit o idee... 

— O idee! exclamă Johnson. O idee de-a dumneavoastră! 
Atunci suntem salvaţi! 

— Va reuşi ea, oare? răspunse doctorul, aceasta-i 
întrebarea? 

— Care-i planul dumneavoastră? întrebă Hatteras. 

— N-avem lentile; ei bine, vom face una. 

— Cum? întrebă Johnson. 

— Cu o bucată de gheaţă pe care o vom şlefui. 

— Cum? Credeţi?... 

— De ce nu? Se pune problema de a face să conveargă 
razele soarelui către un focar central, şi gheaţa ne poate servi în 
acest scop şi cel mai bun cristal. 

— E oare cu putinţă? întrebă Johnson. 

— Da, numai că aş prefera gheaţă de apă dulce în loc de 
gheaţă de apă sărată. E mai transparentă şi mai dură. 

— Dar, dacă nu mă înşel, spuse Johnson indicîind un 
hummock la nici o sută de paşi, blocul acesta cu un aspect 
aproape negricios şi culoarea verde arată... 


— Ai dreptate: veniţi, prieteni; luaţi-vă securea; Johnson... 

Cei trei oameni se îndreptară spre blocul indicat, format în 
adevăr din gheaţă de apă dulce. Doctorul tăie din el o bucată cu 
un diametru de un picior şi începu s-o cioplească, ce-i drept, 
cam grosolan, cu securea; apoi îi netezi suprafaţa cu cuțitul; în 
sfîrşit, o şlefui încet, încet, cu mîna şi obţinu curînd o lentilă 
transparentă, făcută parcă din cel mai splendid cristal. 

Atunci se întoarse la intrarea casei de zăpadă; acolo luă o 
bucată de iască şi-şi începu experienţa. 

Soarele strălucea în momentul acela destul de puternic; 
doctorul expuse lentila de gheaţă la razele pe care le concentra 
deasupra iascăi. 

Aceasta luă foc în cîteva secunde. 

— Ura! Ura! exclamă Johnson, care nu putea să-şi creadă 
ochilor. Ah! domnule Clawbonny! domnule Clawbonny! 

Bătrînul marinar nu-şi putea reţine bucuria; umbla de colo 
pînă colo ca un nebun. 

Doctorul se întoarse în casă; după citeva minute soba 
duduia şi, în curînd, un miros delicios de friptură îl scoase pe 
Bell din toropeală. 

Se poate ghici cît de sărbătorit a fost acest prînz; totuşi, 
doctorul îşi sfătui tovarăşii să fie cumpătaţi; le dădu propriul său 
exemplu şi, în timp ce mînca, îşi continua vorba. 

— Astăzi trăim o zi fericită, spuse el; avem provizii 
asigurate pentru restul călătoriei noastre. Totuşi, nu trebuie să 
ne culcăm pe o ureche şi am face bine s-o pornim iar la drum. 

— Nu cred că avem de făcut mai mult de patruzeci şi opt de 
ore pînă la Porpoise, spuse Altamont, care reîncepuse să 
vorbească aproape normal. 

— Speri, spuse doctorul rizind, că vom găsi acolo cu ce să 
facem focul? 

— Da, răspunse americanul. 

— Căci, aşa bună cum e lentila mea de gheaţă, spuse în 
continuare doctorul, ar lăsa mult de dorit în zilele în care nu e 
soare, şi aceste zile sunt numeroase la mai puţin de patru grade 
de pol! 

— Într-adevăr, răspunse Altamont suspinînd; la mai puţin 
de patru grade! Vasul meu a ajuns acolo unde niciodată alt vas 
nu s-a aventurat înaintea lui! 

— La drum! comandă Hatteras cu o voce tăioasă. 


— La drum! repetă doctorul, aruncînd o privire neliniştită 
spre cei doi căpitani. 

Forţele călătorilor se refăcură repede; cîinii avuseseră o 
parte îmbelşugată din resturile ursului şi grupul îşi reluă în grabă 
drumul spre nord. 

În timpul drumului, doctorul voi să scoată de la Altamont 
cîteva lămuriri cu privire la motivele care l-au dus atît de 
departe, dar americanul răspunse în doi peri. 

— Doi oameni care trebuie supravegheați, îi spuse doctorul 
la ureche bătrînului şef de echipaj. 

— Da! răspunse Johnson. 

— Hatteras nu-i adresează niciodată cuvîntul americanului, 
iar acesta pare foarte puţin dispus să se arate recunoscător! Din 
fericire, sunt eu aici. 

— Domnule Clawbonny, îl preveni Johnson, de cînd acest 
yankeu a început să-şi revină, mutra lui nu prea îmi place. 

— Ori mă înşel eu foarte tare, răspunse doctorul, ori 
bănuieşte planurile lui Hatteras! 

— Credeţi, deci, că străinul acesta o fi avut aceleaşi 
scopuri? 

— Cine ştie, Johnson? Americanii sunt curajoşi şi îndrăzneţi; 
ceea ce voia să facă un englez, putea să încerce şi un american! 

— Credeţi că Altamont?.. 

— Nu cred nimic, răspunse doctorul, dar poziţia vasului său 
pe drumul spre pol dă de gîndit. 

— Totuşi, Altamont pretinde că ar fi fost tîrît fără voia lui! 

— Aşa spune! Da, dar mi s-a părut că surprind pe buzele lui 
un zimbet ciudat! 

— Drace! Domnule Clawbonny, o rivalitate între doi oameni 
de asemenea calibru ne-ar pune într-o situaţie neplăcută. 

— Deie Domnul să mă înşel, Johnson, căci această situaţie 
ar putea să ne aducă complicaţii grave, dacă nu chiar o 
catastrofă! 

— Sper că Altamont nu va uita că i-am salvat viaţa! 

— Dar, la rîndul lui, ne-o va salva şi el pe-a noastră. 
Mărturisesc că fără noi el n-ar mai exista; dar fără el, fără vasul 
lui, fără proviziile pe care le conţine, ce ne-am face? 

— În sfîrşit, domnule Clawbonny, sunteţi aici şi sper că, cu 
ajutorul dumneavoastră, totul va fi în ordine. 

— Sper şi eu, Johnson. 


Călătoria continuă fără nici un incident; carnea de urs nu 
lipsea şi făcură din ea mese îmbelşugate; în rîndurile grupului 
domnea chiar buna dispoziţie, datorită glumelor pe care le făcea 
doctorul, şi filozofiei sale încurajatoare. Omul acesta vrednic 
găsea întotdeauna în traista lui de savant cite o învăţătură de 
tras, din fapte şi din lucruri. Continua să fie sănătos; nu slăbise 
prea mult, în ciuda oboselii şi a lipsurilor; amicii lui din Liverpool 
l-ar fi recunoscut fără greutate, mai ales după buna dispoziţie pe 
care nimic nu putea să i-o strice. 

În timpul dimineţii de sîmbătă, înfăţişarea uriaşei cîmpii de 
gheaţă începu să se schimbe simţitor; gheţurile răscolite, 
pack-urile mai dese, hummock-urile îngrămădite demonstrau că 
ice-field-urile erau supuse la o mare presiune. Cu siguranţă că 
vreun continent necunoscut, vreo insulă nouă, care îngusta 
şenalele, trebuie să fi produs această schimbare. Blocuri de 
gheaţă de apă dulce, mai dese şi mai mari, indicau apropierea 
unei coaste. 

Exista, deci, la o distanţă mică, un ţinut nou, şi doctorul 
ardea de dorinţa de a îmbogăţi cu acest ţinut hărţile emisferei 
boreale. Nici nu ne putem închipui plăcerea aceasta de a 
descoperi coaste necunoscute şi a le desena conturul cu vîrful 
creionului; în timp ce visul lui Hatteras era să pună piciorul la 
pol, acesta era scopul doctorului şi se bucura dinainte 
gîndindu-se la numele pe care le-ar da mărilor, strimtorilor, celor 
mai mici cotituri ale acestor noi continente. Desigur, în această 
glorioasă nomenclatură nu-i omitea nici pe tovarăşii, nici pe 
prietenii săi, nici pe „graţioasa sa maiestate”, nici familia regală; 
dar nu se uita nici pe el şi întrevedea un anumit „cap 
Clawbonny” cu o legitimă satisfacţie. 

Gîndurile acestea îl preocupă toată ziua. Tabăra de noapte 
a fost instalată ca de obicei, şi fiecare veghe pe rînd în timpul 
nopţii petrecute în apropierea unor ţinuturi necunoscute. 

A doua zi, duminica, după un dejun bogat şi suculent, 
procurat de labele ursului, călătorii se îndreptară spre nord, cu o 
uşoară deviere a direcţiei spre vest; drumul devenea mai greu; 
totuşi mergeau repede. 

Altamont, de sus de pe sanie, scruta orizontul cu atenţie 
înfrigurată; tovarăşii lui erau pradă unei nelinişti involuntare. 
Ultimele calcule făcute după soare arătaseră drept latitudine 
exactă 83*35', iar drept longitudine 120° 15'; era poziţia 


atribuită vasului american; problema vitală avea deci să-şi 
găsească rezolvarea în timpul acelei zile. 

În sfîrşit, spre ora două după masă. Altamont, ridicîndu-se 
complet în picioare, opri micul grup cu un strigăt răsunător şi, 
arătînd cu degetul spre o masă albă pe care orice altă privire ar 
fi confundat-o cu aisbergurile înconjurătoare, exclamă cu glas 
puternic: „lată-l pe Porpoise”. 


Capitolul VI 
PORPOISE 


24 mai e ziua acelei vesele sărbători, duminica Floriilor, 
cînd străzile satelor şi ale oraşelor din Europa sunt presărate cu 
flori şi cu frunze: atunci aerul e plin de dangătul clopotelor şi de 
miresme pătrunzătoare. 

Dar aici, în ţinutul acesta pustiu, cîtă tristeţe! Ce tăcere! Un 
vînt aspru şi schimbător, nici o frunză uscată, nici un firicel de 
iarbă. 

Şi totuşi, duminica aceea era şi ea o zi de bucurie pentru 
călători, căci aveau să găsească, în sfîrșit, mijloacele de trai a 
căror lipsă i-ar fi osîndit la o moarte grabnică. 

Grăbiră pasul; cîinii traseră sania cu mai multă energie. Duk 
latră de satisfacţie şi grupul ajunse curînd la vasul american. 

Porpoise era în întregime îngropat sub zăpadă; nu mai avea 
nici un catarg, nici vergă, nici parîmă; tot greementul* lui fusese 
distrus în momentul naufragiului. Vasul se găsea prins într-un 
pat de stinci, care pe atunci nu se vedea deloc. Porpoise, 
răsturnat pe o parte de violenţa loviturii, cu carena spartă, 
părea de nelocuit. Lucru de care îşi dădură seama şi căpitanul, 
doctorul şi Johnson după ce pătrunseră nu fără greutate în 
interiorul navei. Au trebuit să dea la o parte mai mult de 
cincisprezece picioare de gheaţă, înainte de a ajunge la marele 
tambuchi; dar, spre bucuria generală, văzură că animalele, ale 
căror urme numeroase se vedeau pe cîmp, respectaseră 
preţiosul depozit de provizii. 

— Dacă avem aici combustibilul şi hrana asigurată, spuse 
Johnson, coca, în schimb, nu mi se pare locuibilă. 

— Atunci trebuie să construim o casă de zăpadă, răspunse 


Hatteras şi să ne instalăm pe continent cît mai bine. 

— Fără îndoială, reluă doctorul; dar să nu ne grăbim şi să 
facem treaba aşa cum trebuie. La nevoie, ne putem caza 
provizoriu pe vas; în timpul acesta, vom construi o casă solidă, 
în stare să ne apere împotriva frigului şi animalelor. Mă 
însărcinez să fiu eu arhitectul şi mă veţi vedea la treabă! 

— Nu mă îndoiesc de talentele dumneavoastră, domnule 
Clawbonny, răspunse Johnson; să ne instalăm aici cît mai bine 
cu putinţă şi vom inventaria tot ce cuprinde vasul; din nefericire 
nu văd nici baleniera, nici barcă, iar aceste resturi sunt într-o 
stare prea proastă ca să construim o ambarcaţie. 

— Cine ştie? răspunse doctorul: cu timpul şi gîndindu-ne 
mai bine, putem face multe lucruri. Acum nu se pune problema 
să navigam, ci să construim o locuinţă stabilă; propun, deci, să 
nu întocmim alte planuri, ci să facem fiecare lucru la timpul său. 

— E înţelept, încuviinţă Hatteras; să începem cu ce e mai 
urgent. 

Cei trei tovarăşi părăsiră vasul, se întoarseră la sanie şi 
împărtăşiră ideile lor şi lui Bell, şi americanului. Bell se declară 
gata să înceapă lucrul; americanul clătină din cap aflînd că nu 
se poate face nimic cu vasul lui; dar, cum discuţia ar fi fost de 
prisos în clipa aceea, au rămas la proiectul de a se adăposti mai 
întîi pe Porpoise şi de a construi o locuinţă încăpătoare pe 
coastă. 

La ora patru după-masă, cei cinci călători erau, de bine, de 
rău, instalaţi pe puntea inferioară; cu ajutorul prăjinilor din 
arboradă şi a resturilor de catarge, Bell instalase o podea 
aproape orizontală; au aşezat pe ea păturile întărite de îngheţ 
pe care căldura unei sobe le-a readus în curînd în starea lor 
naturală. Altamont, sprijinit de doctor, a putut merge fără prea 
multă greutate pînă la locul care-i fusese rezervat. Punînd 
piciorul pe vasul său, lăsă să-i scape un suspin de satisfacţie 
care nu i se păru un semn bun şefului de echipaj. 

„Se simte la el acasă, se gîndi bătrînul marinar, şi s-ar 
spune că suntem invitaţii lui!” 

Restul zilei fu consacrat odihnei. Vremea ameninţa să se 
schimbe, sub influenţa vîntului de vest; termometrul, instalat 
afară, arăta 26* sub zero*. 

De fapt, Porpoise se afla situat dincolo de polul frigului şi la 
o latitudine relativ mai puţin glacială, deşi mai apropiată de 


nord. 

În ziua aceea terminară de mîncat resturile ursului, cu nişte 
biscuiţi găsiţi în buncărul vasului şi băură citeva ceşti de ceai, 
apoi îi birui oboseala şi fiecare căzu într-un somn adînc. 

Dimineaţa, Hatteras şi tovarăşii lui se treziră cam tîrziu. 
Mintea lor urmărea idei noi; nesiguranța zilei de miine nu-i mai 
preocupa; chibzuiau cum să se instaleze cît mai confortabil. 
Aceşti naufragiaţi se considerau nişte colonişti ajunşi la 
destinaţie, şi, uitînd de suferinţele călătoriei, nu se mai gîndeau 
decit să-şi creeze un viitor suportabil. 

— Uf! exclamă doctorul, întinzindu-şi braţele, e ceva, să nu 
trebuiască să te întrebi unde te vei culca diseară şi ce vei mînca 
a doua zi. 

— Să începem prin a face inventarul vasului, răspunse 
Johnson. Porpoise fusese perfect echipat şi aprovizionat pentru o 
expediţie îndepărtată. Inventarul arăta următoarele cantităţi de 
provizii: şase mii cinci sute livre de făină, grăsime, stafide 
pentru puddinguri; două mii de livre de carne de vacă şi de porc, 
sărată; o mie cinci sute de livre de pemmican; şapte sute de 
livre de zahăr, tot atitea de ciocolată; o ladă şi jumătate de ceai, 
cîntărind nouăzeci şi şase de livre; cinci sute de livre de orez; 
mai multe butoaie de fructe şi legume conservate; lime-juice din 
belşug, seminţe de cochelaria, de măcriş, de creson; trei sute de 
galoni de rom şi rachiu. În buncăr mai erau cantităţi mari de praf 
de puşcă, gloanţe şi plumb; cărbuni şi lemne se găseau din 
belşug. Doctorul strînse cu grijă instrumentele de fizică şi de 
navigaţie şi chiar o puternică pilă Bunsen, care fusese luată cu 
scopul de a se face experienţe în domeniul electricităţii. 

Pe scurt, proviziile de tot felul puteau să ajungă pentru cinci 
oameni timp de mai mult de doi ani, consumînd raţii întregi. 
Orice teamă de a muri de toarne sau de frig dispăruse. 

— lată-ne existenţa asigurată, îi spuse doctorul căpitanului, 
şi nimeni nu ne va împiedica să urcăm pînă la pol. 

— Pînă la pol! răspunse Hatteras, tresărind. 

— Fără îndoială, continuă doctorul, cine ne-ar putea 
împiedica, în timpul lunilor de vară, să mergem în recunoaştere 
străbătînd aceste pămiînturi? 

— Aceste pămînturi, da! Dar mările? 

— Nu se poate construi o barcă din scîndurile lui Porpoise? 

— O barcă americană, nu-i aşa? răspunse dispreţuitor 


Hatteras, şi comandată de acest american! 

Doctorul înţelese sila căpitanului şi nu socoti necesar să 
prelungească această discuţie. Schimbă, deci, subiectul 
conversaţiei. 

— Acum, cînd ştim pe ce contăm în legătură cu proviziile, 
mai spuse el, trebuie să construim magazii pentru ele şi o casă 
pentru noi. Materialele nu lipsesc şi putem să ne instalăm foarte 
comod. 

— Sper, Bell, adăugă doctorul, adresîndu-se dulgherului că 
vei avea prilejul să arăţi ce ştii, prietene; de altfel, aş putea să-ţi 
dau cîteva sfaturi folositoare. 

— Sunt gata, domnule Clawbonny, răspunse Bell; la nevoie, 
nu mi-ar fi greu să construiesc din blocurile astea de gheaţă un 
oraş întreg, cu case şi cu străzi... 

— Ei! nu ne trebuie atita. Să luăm exemplu de la agenţii 
Companiei golfului Hudson: ei construiesc forturi care îi pun la 
adăpost de fiare şi de indieni. E tot ce ne trebuie: să ne punem 
cît mai bine la adăpost; de o parte locuinţa, de cealaltă 
magaziile, cu un fel de zid care le uneşte şi două bastioane care 
să ne apere. Voi încerca să-mi amintesc pentru această 
împrejurare de cunoştinţele mele în domeniul instalării 
taberelor. 

— Zău aşa, domnule Clawbonny, spuse Johnson, nu mă 
îndoiesc că vom face ceva foarte frumos sub conducerea 
dumneavoastră. 

— Ei bine, dragi prieteni, trebuie mai întîi să ne alegem 
amplasamentul; un inginer bun trebuie, înainte de toate, să 
cerceteze terenul. Vii cu noi, Hatteras? 

— Mă bizui pe dumneavoastră doctore, răspunse căpitanul. 
Faceţi tot ce credeţi, în timp ce eu voi merge în susul acestei 
coaste. 

Altamont, încă prea slab ca să ia parte la lucrări, fu lăsat la 
bordul vasului său, în timp ce englezii puseră piciorul pe 
continent. 

Vremea era frumoasă şi liniştită; termometrul, la prînz, 
arăta unsprezece grade sub zero*; dar lipsa vîntului făcea 
temperatura suportabilă. 

Judecind după aşezarea țărmului, o mare foarte întinsa, 
complet îngheţată în momentul acela, se întindea cît vedeai cu 
ochii spre vest; era mărginită la est de o coastă rotunjită, tăiată 


de estuare adinci şi înălţată brusc la două sute de iarzi 
depărtare de plajă; ea forma astfel un golf larg, înţesat de acele 
stînci periculoase pe care naufragiase Porpoise; în depărtare, pe 
uscat, se ridica un munte, înalt, după aprecierea doctorului, cam 
de cinci sute de prăjini*. Spre nord, un promontoriu se pierdea 
în mare, după ce acoperise o parte din golf. O insulă de 
întindere mijlocie apărea din cîmpul de gheaţă la trei mile 
depărtare de coastă astfel că, dacă n-ar fi existat greutatea de a 
intra în această radă, ar fi putut oferi un loc de ancorare sigur şi 
adăpostit. Exista chiar, într-o scobitură a țărmului, un mic liman, 
foarte accesibil vaselor, dacă totuşi dezgheţul ar fi eliberat 
vreodată de gheţuri această parte a oceanului arctic. De altfel, 
după povestirile lui Belcher şi ale lui Penny, toată marea aceasta 
trebuia să fie liberă în timpul lunilor de vară. 

La jumătatea coastei, doctorul observă un fel de platou 
circular cu un diametru cam de două sute de picioare; acesta 
domina golful din trei părţi, iar a patra era închisă de un zid 
perpendicular, de douăzeci de prăjini; nu se putea ajunge acolo 
decit cu ajutorul unor trepte în gheaţă. Locul părea potrivit 
pentru o construcţie solidă şi putea fi cu uşurinţă fortificat; 
natura făcuse primele investiţii; era destul să te foloseşti de 
aşezarea locurilor. 

Doctorul, Bell şi Johnson ajunseră pe platou, tăind trepte cu 
securea în blocurile de gheaţă; platoul era perfect neted. După 
ce şi-a dat seama cit de bun era amplasamentul, doctorul hotărî 
să-l curețe de cele zece picioare de zăpadă întărită care-l 
acopereau; trebuia, într-adevăr, ca locuinţa şi magaziile să fie 
instalate pe o bază solidă. 

În timpul zilelor de luni, marţi şi miercuri, au lucrat fără 
întrerupere; în sfîrşit, apăru pămîntul: un granit foarte dur, 
compact, ale cărui muchii ascuţite erau tăioase ca sticla; în 
afară de asta, mai conţinea granate şi cristale mari de feldspat, 
pe care cazmaua le scoase la iveală. 

Doctorul fixă atunci dimensiunile şi planul casei de zăpadă; 
ea urma să fie lungă de patruzeci de picioare, lată de douăzeci 
şi înaltă de zece. Era împărţită în trei încăperi: un salon, un 
dormitor şi o bucătărie; nu era nevoie de mai mult. In stînga se 
găsea bucătăria; în dreapta, dormitorul; la mijloc, salonul. Timp 
de cinci zile s-a muncit fără întrerupere. Materialele nu lipseau; 
zidurile de gheaţă trebuiau să fie destul de groase pentru a 


rezista la dezgheţuri, ca să nu rişte să se trezească fără 
adăpost, nici măcar vara. 

Pe măsură ce se înălța, casa căpăta o înfăţişare frumoasă; 
avea patru ferestre la faţadă; două la salon, una la bucătărie, 
alta la dormitor; geamurile erau făcute din nişte superbe foi de 
gheaţă, după moda eschimoşilor, şi lăsau să treacă o lumină 
dulce, cum e aceea a sticlei mate. 

În faţa salonului, între cele două ferestre, se întindea un 
coridor, asemănător cu un drum acoperit, prin care se intra în 
casă; o uşă solidă, scoasă de la o cabină a lui Porpoise, o 
închidea ermetic. Odată casa terminată, doctorul fu încîntat de 
opera sa; e greu să spunem cărui stil arhitectonic aparţinea 
această construcţie, deşi arhitectul şi-ar fi mărturisit preferința 
pentru goticul saxon, atit de răspîndit în Anglia; dar era vorba de 
soliditate, înainte de toate; doctorul se mărgini, aşadar, să 
asigure faţada cu nişte puternice contraforturi, dese ca stilpii 
romani; deasupra, un acoperiş înclinat se sprijinea de peretele 
de granit. Peretele servea, de asemenea, şi de suport pentru 
burlanele sobelor care scoteau fumul afară. 

Cînd terminară lucrarea cea mare, începură să se ocupe de 
instalarea în interior. Au adus în cameră paturile de pe Porpoise; 
ele fură aşezate circular în jurul unei sobe mari. în salon, care 
servea şi de sufragerie, fură instalate bănci, scaune, fotolii, 
mese, dulapuri; în sfîrşit, bucătăria primi maşinile de gătit ale 
vasului, împreună cu diferitele lor ustensile. Pînze de corabie 
întinse pe jos ţineau loc de covoare şi îndeplineau şi funcţia de 
draperii la uşile interioare care nu aveau alt mijloc de închidere. 

Zidurile casei măsurau în mod obişnuit cinci picioare 
grosime, iar ochiurile ferestrelor păreau a fi nişte ambrazuri în 
zid pentru tunuri. 

Totul era foarte solid; ce se putea cere mai mult? Ah! dacă 
ai fi stat să-l asculţi pe doctor, cîte nu s-ar mai fi putut face din 
gheaţa şi zăpada asta, care se lasă atit de bine modelată? Cit 
era ziua de lungă, doctorul rumega mii de planuri splendide pe 
care nici nu se gindea să le realizeze, dar înveselea în felul 
acesta munca tuturor prin resursele minţii sale. 

De altfel, ca bibliofil ce era, citise o carte destul de rară, de 
domnul Kraft. avînd drept titlu: „Descrierea amănunţită a casei 
de gheaţă construită la St. Petersburg, în ianuarie 1740, şi a 
tuturor obiectelor ce le conţinea”. Această amintire îi stimula 


peste măsură spiritul inventiv. El povesti într-o seară tovarăşilor 
săi minunâţiile casei de gheaţă. 

— Ceea ce s-a făcut la St. Petersburg, le spuse el, nu putem 
face şi noi aici? Ce ne lipseşte? Nimic, nici măcar imaginaţia! 

— Era chiar aşa de frumos? întrebă Johnson. 

— Era  feeric, prietene. Casa, construită din ordinul 
împărătesei Ana şi în care organizase căsătoria unuia dintre 
bufonii săi, în 1740, era aproape la fel de mare ca a noastră; 
înaintea fațadei se înşirau şase tunuri de gheaţă pe afeturile lor; 
s-a tras de mai multe ori cu pulbere şi cu ghiulele, dar aceste 
tunuri nu s-au sfărimat; mai erau acolo şi mortiere, tăiate pentru 
bombe de şaizeci de livre; astfel, la nevoie, am putea să 
instalăm şi noi o artilerie formidabilă; bronzul nu-i departe şi ne 
cade din cer. Dar acolo unde gustul şi arta au repurtat un triumf, 
a fost frontonul palatului, împodobit cu statui de gheaţă de o 
mare frumuseţe; peronul oferea privirilor vase cu flori şi 
portocali, făcuţi din acelaşi material în dreapta se ridica un 
elefant uriaş care ziua zvirlea apă pe trompă, iar noaptea, petrol 
aprins! Hei! ce menajerie am face, dacă am dori! 

— În privinţa animalelor, replică Johnson, îmi închipui că n-o 
să ducem lipsă şi, chiar dacă n-or fi de gheaţă, nu vor fi mai 
puţin interesante! 

— Bine, răspunse belicosul doctor, vom şti să ne apărăm de 
atacurile lor; dar, ca să ne întoarcem la casa mea din St. 
Petersburg, voi adăuga că înăuntru erau mese, toalete, oglinzi, 
candelabre, luminări, paturi, saltele, perne, perdele, pendule, 
scaune, cărţi de joc, şifoniere cu tot ce trebuie, totul din gheaţă 
cizelată, cu ornamente din cercuri înlănţuite, în sfîrșit, un 
mobilier căruia nu-i lipsea nimic. 

— Era deci, un palat adevărat? întrebă Bell. 

— Un palat splendid şi demn de o suverană! Ah, gheaţa! Ce 
bine a procedat providenţa că a inventat-o, căci se pot face din 
ea atitea minunăţii şi mai poate oferi şi tihnă naufragiaţilor! 

Amenajarea casei de zăpadă dură pînă la 31 martie; ziua 
aceasta fu consacrată odihnei; şi-au petrecut-o în salon şi 
fiecare a putut să aprecieze ce bine fuseseră dispuse încăperile 
casei de zăpadă. 

A doua zi, s-au ocupat de construirea magaziilor şi a 
depozitului de muniții; a fost o treabă de vreo opt zile, în care 
s-a cuprins şi timpul folosit pentru descărcarea completă a lui 


Porpoise, operaţie care nu se făcu fără greutate, căci 
temperatura prea scăzută nu permitea să se lucreze multă 
vreme. În fine, în ziua de opt aprilie, proviziile, combustibilul şi 
muniţiile se găseau pe uscat şi perfect adăpostite; magaziile 
erau aşezate la nord, iar depozitul de muniții, la sudul platoului, 
cam la şaizeci de picioare de fiecare colţ al casei; lîngă magazii 
fu construită un fel de cuşcă pentru cîini; era menită să 
adăpostească atelajul groenlandez şi doctorul îl cinsti cu numele 
de „dog-palace”. Cît despre Duk, împărțea cu ei locuinţa 
comună. 

Atunci, doctorul trecu la asigurarea mijloacelor de apărare 
a taberei. Sub conducerea lui, casa fu înconjurată cu o 
adevărată fortificaţie de gheaţă care o puse la adăpost de orice 
invazie; înălţimea ei forma un zid natural de apărare şi, cum nu 
avea nici intrînduri, nici ieşinduri, era la fel de puternică pe toate 
părţile. Organizînd acest sistem de apărare, doctorul îţi aducea 
aminte de vrednicul unchi Tobie al lui Sterne*, cu care semăna 
ca bunătate şi blindeţe. Trebuie să-l vezi calculînd panta 
taluzului interior, înclinația terasei şi lărgimea banchetei; dar 
toate se făceau atit de uşor, datorită acestei zăpezi care nu 
opunea nici o piedică, încît era o adevărată plăcere, iar drăguţul 
de inginer fu în măsură să-i dea zidului său de gheaţă o grosime 
de şapte picioare; de altfel, cum palatul domina golful, nu avea 
de construit nici contra-escarpă, nici taluz exterior, nici pante; 
parapetul de după ce urma contururile palatului, o lua înapoi 
de-a lungul peretelui de stincă şi venea să se lipească de 
ambele părţi ale casei. Lucrările de instalare a taberei fură 
terminate către 15 aprilie. Fortul era complet gata şi doctorul 
părea foarte mindru de opera lui. 

În adevăr, zidul acesta fortificat ar fi putut rezista multă 
vreme în faţa unui trib de eschimoşi, dacă s-ar fi putut întîlni 
astfel de duşmani la o asemenea latitudine; dar nu era urmă de 
fiinţe omeneşti pe coastă. Hatteras, făcînd releveul configurației 
acestui golf, nu văzu niciodată măcar o singură urmă din acele 
colibe care se găsesc în mod obişnuit prin ţinuturile locuite de 
triburi groenlandeze; naufragiaţii de pe Forward şi de pe 
Porpoise păreau să fie primii care au pus piciorul pe acest 
pămînt necunoscut. 

Dar dacă n-avea de ce să le fie frică de oameni, se puteau 
teme de fiare, şi fortul astfel apărat trebuia să pună la adăpost 


mica lui garnizoană împotriva atacurilor. 


Capitolul VII 
O DISCUŢIE DESPRE HĂRŢI 


În timpul acestor pregătiri de iernat, Altamont se 
însănătoşise complet şi-şi recăpătase forţele; putu chiar să se 
ocupe de descărcatul vasului. Constituţia lui puternică birui în 
cele din urmă, iar paloarea sa nu putu să reziste multă vreme 
sîngelui său viguros. 

Vedeai cum renaşte în el omul voinic şi cu sîngele bogat, 
omul energic şi deştept, dotat cu un caracter hotărît, americanul 
întreprinzător, îndrăzneţ, gata la orice; era originar din New-York 
şi naviga din copilărie, aşa cum le spusese noilor săi tovarăşi; 
vasul lui, Porpoise, fusese echipat şi lansat la apă de către o 
societate de negustori bogaţi din Statele Unite, în fruntea căreia 
se afla celebrul Grinnel. 

Anumite potriviri existau între Hatteras şi el, potriviri de 
caracter, dar nu simpatii. Asemănările nu erau dintre acelea 
care să-i împrietenească pe aceşti doi oameni, ba, dimpotrivă. 
De altfel, un observator ar fi desluşit, totuşi, la ei, mari 
nepotriviri; astfel, deşi părea mai sincer, Altamont era mai puţin 
deschis decît Hatteras; manifestînd mai multă îngăduinţă, era 
mai puţin leal; firea lui prietenească nu inspira atîta încredere ca 
firea ursuză a căpitanului. Acesta spunea ce gindea o dată şi 
bine, apoi se închidea în el. Celălalt, vorbind mult, adesea nu 
spunea nimic. 

lată ce desluşise doctorul, cu timpul, din caracterul 
americanului, şi avea dreptate să presimtă o viitoare antipatie, 
dacă nu chiar ură, între căpitanii lui Porpoise şi Forward. 

Şi totuşi, dintre aceşti doi comandanţi, trebuia să comande 
numai unul singur. Desigur, Hatteras avea toate drepturile să 
pretindă americanului să-i dea ascultare, dreptul celui mai vechi 
şi cel al forţei. Dar dacă unul era în fruntea alor săi, celălalt se 
afla pe bordul vasului său. Şi acest lucru se simţea. Din calcul, 
sau din instinct, Altamont a fost mai întîi atras spre doctor; îi 
datora viaţa, dar simpatia îl împingea către omul acesta vrednic 
chiar mai mult decit recunoştinţa. Era efectul de neînlăturat al 


firii lui Clawbonny; prietenii răsăreau alături de el ca spicele sub 
razele soarelui. Se spune despre unii oameni că se scoală la 
cinci dimineaţa ca să-şi facă duşmani; doctorul n-ar fi reuşit, 
chiar de s-ar fi sculat la patru. 

Totuşi, el se hotărî să tragă foloase de pe urma prieteniei 
lui Altamont, ca să cunoască adevăratul motiv al prezenţei sale 
în mările polare. Dar americanul, cu toată vorbăria lui, răspunse 
fără să răspundă, susţinind, ca de obicei, că încercase să 
găsească o trecere spre nord-vest. 

Doctorul bănuia că expediţia acestuia avea alt scop, acelaşi 
de care se temea Hatteras, aşa că hotărî să nu-i mai pună 
niciodată pe cei doi adversari în situaţia de a se certa pe tema 
asta; dar nu reuşea întotdeauna. Cele mai simple conversații 
amenințau să devieze, fără voia lui, şi din fiecare vorbă puteau 
să scapere scîntei, cînd se ciocneau interesele lor potrivnice. 

Şi, într-adevăr, aşa s-a şi întîmplat în curînd. Cînd s-a 
terminat casa, doctorul hotărî s-o inaugureze printr-un prînz 
măreț; era una din ideile bune a lui Clawbonny, care voia să 
readucă pe acest continent obiceiurile şi plăcerile vieţii 
europene. Bell vinase tocmai citeva potîrnichi şi un iepure alb, 
primul sol al noii primăveri. 

Ospăţul avu loc la 14 aprilie, pe o vreme frumoasă, foarte 
uscată; frigul nu îndrăznea să pătrundă in casa de gheaţă: 
sobele care duduiau l-ar fi biruit cu uşurinţă. 

Au mincat bine; carnea proaspătă constitui o variaţie 
plăcută faţă de obişnuitul pemmican şi de cărnurile sărate; un 
pudding minunat, preparat de mîna doctorului, se bucură de 
onorurile unui bis; s-a, mai cerut o porţie; savantul 
meşter-bucătar, cu şorţ şi cu cuțitul la brîu, ar fi făcut cinste şi 
bucătăriei marelui cancelar al Angliei. 

La desert îşi tăcură apariţia lichiorurile; americanul nu era 
supus regimului de teetotalers al englezilor, deci n-avea nici un 
motiv ca să se lipsească de un pahar de gin sau de brandy: 
ceilalţi comeseni, de obicei oameni cumpătaţi, puteau să-şi 
permită fără nici un neajuns această abatere de la regulă; 
aşadar, în baza ordonanţei date de medic, fiecare putu să 
ciocnească un pahar la sfîrşitul acestui prînz unic. În timpul 
toasturilor închinate Statelor Unite, Hatteras tăcu, pur şi simplu. 

In momentul acela, doctorul puse o chestiune interesantă 
pe tapet: 


— Dragi prieteni, spuse el, nu e destul că am străbătut 
strimtorile, banchizele, cîmpurile de gheaţă şi că am ajuns pînă 
aici; ne mai rămîne ceva de făcut. Vin să vă propun să dăm 
nume acestui pămînt ospitalier, în care ne-am găsit salvarea şi 
odihna; este datina respectată de toţi navigatorii din lume şi nu 
e nici unul dintre ei care să nu li procedat la fel într-o asemenea 
împrejurare; trebuie, deci, ca la întoarcerea noastră să 
raportăm, odată cu configuraţia hidrografică a coastelor, 
denumirile care deosebesc capurile, golfurile, limbile de pămînt 
şi promontoriile. E absolut necesar. 

— lată o vorbă înţeleaptă! exclamă Johnson; de altfel, 
atunci cînd împrejurările îţi îngăduie, pui un nume tuturor 
acestor ţinuturi; ele capătă un aer serios şi nu mai ai dreptul să 
te consideri părăsit pe un continent necunoscut. 

— Fără să mai punem la socoteală, replică Bell, că se 
simplifică instrucţiunile în timpul călătoriei şi se uşurează 
executarea ordinelor; se poate întîmplă să fim siliţi să ne 
despărţim în timpul vreunei expediţii sau la vreo vinătoare şi nu 
există nimic mai potrivit ca să-ţi regăseşti drumul decit să ştii 
cum îl cheamă. 

— Ei bine, spuse doctorul, deoarece suntem cu toţii de 
acord în această privinţă, să căutăm acum să ne înţelegem 
asupra numelor pe care să le dăm şi să nu omitem nici ţara 
noastră şi nici pe prietenii noştri din nomenclatură. Cît despre 
mine, cînd îmi arunc privirea pe hartă, nimic nu-mi face o 
plăcere mai mare decît să remarc numele unui compatriot în 
vîrful unui cap, lîngă o insulă sau în mijlocul vreunei mări. E 
amestecul încîntător al prieteniei în geografie. 

— Aveţi dreptate, doctore, răspunse americanul, şi, în plus, 
le spuneţi pe toate acestea într-un mod care le ridică valoarea. 

— Hai, spuse doctorul, să procedăm in ordine. 

Hatteras nu luase încă parte la discuţie; el medita. Totuşi, 
deoarece privirile tovarăşilor săi s-au aţintit asupra lui, se ridică 
şi spuse: 

— Dacă nu există o idee mai bună, şi mă gîndesc că nimeni 
din cei de faţă nu mă va contrazice (în clipa aceea Hatteras îl 
privea pe Altamont), mi se pare potrivit să-i dăm casei noastre 
numele priceputului ei arhitect şi celui mai bun dintre noi, şi să-i 
spunem „Doctor's House”. 

— Aşa e! întări Bell. 


— Bine! exclamă Johnson. Casa Doctorului. 

— E cea mai bună idee, răspunse Altamont. Ura, pentru 
doctorul Clawbonny! 

Un triplu „Ura!” fu scos într-un acord unanim, în care se 
amestecară şi lătrăturile aprobatoare ale lui Duk. 

— Aşadar, reluă Hatteras vorba, această casă să fie numită 
astfel, aşteptind ca un ţinut nou să ne îngăduie să-i dăm numele 
prietenului nostru. 

— Ah, tăcu bătrînul Johnson, dacă paradisul n-ar avea 
nume, i s-ar potrivi de minune cel de „Clawbonny”! 

Doctorul, foarte emoţionat, voi să se apere din modestie; 
dar n-avu cum: trebuia să treacă prin asta. Rămase, deci, bine şi 
după toate regulile stabilit că acest prînz vesel fusese luat în 
marele salon din Doctor's House, după ce fusese pregătit în 
bucătăria de la Doctor's House şi că vor merge să se culce 
veseli în dormitorul din Doctor's House. 

— Acum, spuse doctorul, să trecem la puncte mai 
importante ale descoperirilor noastre. 

— Există, răspunse Hatteras, marea aceasta uriaşă care ne 
înconjoară şi ale cărei valuri n-au fost brăzdate încă de nici un 
vas. 

— Nici un vas?! Mi se pare, totuşi, spuse Altamont, că 
Porpoise nu trebuie să fie uitat; afară de cazul cînd a venit pe 
calea uscatului, adăugă el batjocoritor. 

— S-ar putea crede aşa ceva, replică Hatteras, văzînd 
stîncile pe care pluteşte în clipa de faţă. 

— E adevărat, Hatteras, spuse Altamont, pe un ton înţepat; 
dar, oricum am lua-o, nu-i mai bine aşa, decit să se fi pulverizat 
în aer, cum a făcut Forward? 

Hatteras era tocmai să răspundă pe un ton pornit, cînd 
interveni doctorul. 

— Prieteni, spuse el, aici nu-i deloc vorba despre vase ci de 
o mare nouă... 

— Nu e nouă, răspunse Altamont. Numele ei figurează pe 
toate hărţile polare. Se numeşte Oceanul Boreal şi nu cred că ar 
fi potrivit săi schimbăm numele; mai tîrziu, dacă descoperim că 
nu formează decit o strimtoare sau un golf, vom vedea ce va fi 
de făcut. 

— Fie, consimţi Hatteras. 

— lată că ne-am înţeles, spuse doctorul, aproape regretînd 


că provocase o discuţie încărcată de rivalități. 

— Să ajungem, deci, la ţinutul pe care călcăm în momentul 
de faţă, reluă discuţia Hatteras. Nu ştiu să aibă vreun nume pe 
hărţile cele noi! 

Şi, vorbind astfel, se uită ţintă la Altamont, care nu-şi plecă 
privirea şi răspunse: 

— S-ar putea să te înşeli iar, Hatteras. 

— Să mă înşel! Cum?! ţinutul acesta necunoscut, pămîntul 
acesta nou... 

— Are un nume, răspunse liniştit americanul. Hatteras tăcu. 
Buzele îi tremurau. 

— Şi cum se numeşte? întrebă doctorul, puţin mirat de 
afirmaţia americanului. 

— Dragul meu Clawbonny, răspunse Altamont, există 
obiceiul, ca să nu spun dreptul, ca fiecare navigator să boteze 
continentul pe care-l abordează primul. Mi se pare, deci, că 
într-o asemenea împrejurare pot, trebuie să mă folosesc de 
dreptul de necontestat... 

— Totuşi... spuse Johnson, căruia-i displăcea calmul tăios al 
lui Altamont. 

— Mi se pare greu să se pretindă, continuă Altamont, că 
Porpoise n-ar fi tras la acest țărm şi, chiar dacă am admite că a 
venit pe uscat, adăugă el privind spre Hatteras, lucrul nu poate 
fi pus la îndoială. 

— E o pretenţie pe care n-aş putea s-o admit, răspunse 
Hattersa, pe un ton grav, stăpînindu-se. Ca să dai numele unui 
ţinut, trebuie cel puţin să-l descoperi şi bănuiesc că n-ai făcut 
acest lucru. De altfel, fără noi unde ai fi acum dumneata, 
domnule care vrei să ne impui condiţii? La douăzeci de picioare 
sub zăpadă! 

— Şi fără mine, domnule, replică prompt americanul, fără 
vasul meu, ce aţi fi în clipa de faţă? Morți de frig şi de foame. 

— Prieteni, spuse doctorul, intervenind cum se pricepea 
mai bine, staţi, fiţi calmi, totul se poate aranja! Ascultaţi-mă! 

— Domnul, continuă Altamont, arătînd spre căpitan, va 
putea să dea nume tuturor ținuturilor pe care le va descoperi, 
dacă le va descoperi; dar acest continent îmi aparţine! N-aş 
putea admite nici măcar soluţia de a purta două nume, cum e 
ţinutul Grinnel care se mai numeşte şi ţinutul Prinţul Albert, 
pentru că un englez şi un american l-au descoperit aproape în 


acelaşi timp. Aici e altceva: drepturile mele de prioritate sunt de 
necontestat. Nici un vas, înaintea vasului meu, n-a atins această 
coastă cu bordajul lui. Nici o fiinţă omenească, înaintea mea, n-a 
pus piciorul pe acest continent; or, eu i-am dat un nume şi-l voi 
păstra. 

— Şi ce nume i-ai dat? întrebă Doctorul. 

— „Noua Americă”, răspunse Altamont. 

Pumnii lui Hatteras se încleştară pe masă, dar cu un efort 
teribil se stăpîni. 

— Îmi puteţi dovedi că vreun englez ar fi pus vreodată 
piciorul pe acest pămînt înaintea unui american? mai spuse 
Altamont. 

Johnson şi Bell tăceau, deşi nu erau mai puţin enervaţi decit 
căpitanul de trufaşa îndrăzneală a celui care-i contrazicea. Dar 
n-aveai ce să-i răspunzi. Doctorul reluă vorba, după o tăcere 
penibilă de cîteva clipe: 

— Dragi prieteni, spuse el, prima lege omenească este 
legea dreptăţii; ea le cuprinde pe toate celelalte. Să fim, aşadar, 
drepţi şi să nu ne lăsăm antrenați de sentimente josnice. 
Prioritatea lui Altamont mi se pare incontestabilă. Nu avem ce 
discuta; ne vom lua revanşa mai tirziu, iar Anglia îşi va avea 
partea ei în viitoarele descoperiri. Să-i lăsăm, deci, acestui ţinut 
numele de Noua Americă. Dar Altamont, dîndu-i acest nume, n-a 
dispus, socotesc eu, şi de capurile, golfurile, limbile de pămînt, 
promontoriile pe care le cuprinde şi nu văd nici o piedică să 
numim acest golf „golful Victoria”! 

— Nici una, răspunse Altamont, dacă acel cap, care intră 
acolo, pînă în mare, va purta numele de „capul Washington”. 

— Ai fi putut, domnule, să alegi un nume mai puţin 
neplăcut pentru o ureche englezească, strigă Hatteras ieşindu-şi 
din fire. 

— Dar nu mai drag pentru o ureche americană, răspunse 
Altamont cu multă mîndrie. 

— Staţi! Staţi! strigă doctorul, căruia îi venea foarte greu să 
menţină pacea în această mică lume, nici o discuţie în această 
privinţă! Să-i fie permis unui american să fie mîndru de oamenii 
iluştri ai poporului său! Să onorăm geniul, oriunde se află el. 
Deoarece Altamont a ales, să vorbim acum pentru noi şi ai 
noştri. Căpitanul nostru... 

— Doctore, răspunse acesta din urmă, fiind vorba de un 


pămînt american, doresc ca numele meu să nu figureze... 

— E o hotărîre irevocabilă? întrebă doctorul. 

— Absolută! răspunse Hatteras. 

Doctorul nu insistă. 

— Ei bine, e rîndul nostru, spuse el adresîndu-se bătrînului 
marinar şi dulgherului; să lăsăm pe aici o urmă a trecerii 
noastre. Vă propun ca insula pe care o vedem la trei mile în larg 
s-o numim „Insula Johnson”, în onoarea şefului nostru de 
echipaj. 

— O! făcu acesta din urmă, puţin încurcat, domnule 
Clawbonny! 

— Cit despre muntele acesta, pe care l-am descoperit spre 
vest, îi vom da numele de „Bell-Mount”, dacă dulgherul nostru 
consimte. 

— Mă simt prea onorat, răspunse Bell. 

— E drept să fie aşa, spuse doctorul. 

— Mai bine nici nu se putea, întări Altamont. 

— Nu ne mai rămîne, aşadar, decit să botezăm fortul 
nostru, continuă doctorul; asupra acestei chestiuni nu vom avea 
nici un fel de discuţii; faptul că în momentul de faţă suntem la 
adăpost nu-l datorăm nici graţioasei sale maiestăţi, regina 
Victoria, nici lui Washington, ci providenţei, care, adunîndu-ne la 
un loc, ne-a salvat pe toţi. Fortul să se numească, deci, 
„Fort-Providence”! 

— E bine găsit! răspunse Altamont. 

— Fort-Providence, reluă vorba Johnson, sună bine aşa! 
deci, revenind din călătoriile noastre spre nord, vom lua-o pe la 
capul Washington ca să ajungem în golful Victoria, de acolo la 
Fort-Providence, unde vom găsi odihna şi hrana în Doctor's 
House. 

— lată că ne-am înţeles, răspunse doctorul; mai tîrziu, pe 
măsura descoperirilor făcute de noi, vom avea alte nume de 
pus, care nu vor mai provoca, sper, nici un fel de discuţie; căci, 
dragi prieteni, aici trebuie să ne sprijinim unii pe alţii şi să ne 
iubim; noi reprezentăm întreaga omenire pe această bucăţică 
de coastă; să nu ne lăsăm, deci, pradă nevrednicelor pasiuni 
care sfişie societăţile omeneşti; să ne unim în aşa fel, încît să 
rămînem puternici şi nezdruncinaţi împotriva vitregiei soartei. 
Cine ştie prin ce pericole ne va mai face cerul să trecem, ce 
suferinţe vom mai avea de îndurat înainte de a ne vedea ţara! 


să fim, deci, cinci ca unul şi să lăsăm deoparte rivalități care nu 
sunt justificate niciodată, şi aici, mai puţin ca oriunde. Mă 
înţelegi, Altamont? Şi dumneata, Hatteras? 

Cei doi oameni nu răspunseră, dar doctorul se purtă de 
parcă ar fi răspuns. 

Apoi se vorbi despre alte lucruri. Se puse problema 
organizării unor vinători pentru a mai împrospăta şi a face mai 
variate proviziile de carne. Odată cu primăvara, iepurii, 
potiîrnichile, chiar vulpile şi urşii aveau să se întoarcă; au hotărît, 
aşadar, să nu lase să treacă nici o zi prielnică fără să facă o 
recunoaştere prin ţinuturile Noii Americi. 


Capitolul VIII 
O CĂLĂTORIE SPRE NORDUL GOLFULUI VICTORIA 


A doua zi, odată cu primele raze de soare, Clawbonny urcă 
povîrnişurile destul de abrupte ale zidului de stînci de care se 
sprijinea Doctor's House; acesta se termina brusc, printr-un fel 
de con retezat. Doctorul ajunse în vîrf cu destulă greutate şi de 
acolo privirea lui se îndreptă spre o vastă întindere de pămînt 
accidentat, care părea să fie rezultatul vreunei zguduiri 
vulcanice; o uriaşă perdea albă acoperea pămîntul şi marca, 
fără să fie cu putinţă să le deosebeşti. 

Dîndu-şi seama că acest punct culminant domina toate 
cîmpurile înconjurătoare, doctorul avu o idee. Şi cine-l cunoaşte 
nu se va mira deloc. 

Această idee a chibzuit-o, a întors-o pe toate părţile, a 
adincit-o şi, devenind cu totul stăpîn pe ea cînd s-a întors în 
casa de zăpadă, a comunicat-o tovarăşilor săi. 

— Mi-a venit in minte, le-a spus el, să instalăm un far în 
vîrful acestui con care se înalţă deasupra capetelor noastre. 

— Un far? au exclamat toţi. 

— Da, un far! Va avea un dublu avantaj: de a ne călăuzi 
noaptea cînd ne vom întoarce din călătoriile noastre îndepărtate 
şi de a lumina platoul în timpul celor opt luni de iarnă ce le vom 
petrece aici. 

— Negreşit, răspunse Altamont, un asemenea aparat ar fi 
un lucru folositor; dar cum îl veţi construi? 


— Cu unul din felinarele lui Porpoise. 

— De acord, dar cu ce veţi alimenta lampa farului? Cu ulei 
de focă? 

— Nu! lumina produsă de acest ulei nu are putere prea 
mare de iluminare,de-abia ar putea să străpungă ceața. 

— Credeţi că aţi putea să extrageţi hidrogenul din uleiul 
nostru şi să ne faceţi gaz de luminat? 

— Păi, această lumină tot n-ar fi suficientă şi ar avea 
marele dezavantaj că ne-ar consuma o parte din combustibil. 

— Atunci, spuse Altamont, nu văd cum... 

— In ceea ce mă priveşte, răspunse Johnson, de cînd cu 
glontele de mercur, cu lentila de gheaţă, cu construcţia Fortului 
Providence, îl cred pe domnul Clawbonny in stare de orice. 

— Ei bine reluă vorba Altamont, ne veţi spune şi nouă ce fel 
de far socotiți că veţi utiliza? 

— E foarte simplu, răspunse doctorul, un far electric. 

— Un far electric? 

— Fără îndoială: n-aveţi dumneavoastră la bordul lui 
Porpoise o pilă Bunsen în perfectă stare? 

— Ba da. răspunse Altamont. 

— Cu siguranţă că, luînd-o cu dumneavoastră, aveaţi în 
vedere vreo experienţă, căci nu lipseşte nimic, nici firele 
conducătoare perfect izolate, nici acidul necesar pentru punerea 
elementelor în activitate. E, deci, uşor să ne procurăm lumină 
electrică. Vom vedea mai bine şi nu ne va costa nimic. 

— Perfect, răspunse şeful de echipaj, şi cu cît vom pierde 
mai puţin timp... 

— Ei bine, materialele sunt acolo, răspunse doctorul, şi 
într-o oră vom fi ridicat o coloană de gheaţă înaltă de zece 
picioare, ceea ce va fi prea destul. 

Doctorul ieşi; tovarăşii săi îl urmară pînă în virful conului. 
Coloana se ridică foarte repede şi fu în curînd încununată de 
unul din felinarele lui Porpoise. 

Atunci doctorul îi potrivi firele care făceau legătura cu pila; 
aceasta, aşezată în salonul casei de gheaţă, era apărată de 
îngheţ datorită căldurii sobelor. De acolo firele urcau pînă la 
lanterna farului. 

Toate acestea au fost instalate repede, şi apoi au aşteptat 
apusul soarelui ca să se bucure de efectul produs. La venirea 
nopţii, cele două virfuri de carbon, aşezate în interiorul 


lanternei, la o distanţă potrivită, fură apropiate şi din felinar 
ţişniră fascicole de lumină intensă pe care vintul nu putea nici 
să le reducă, nici să le stingă. 

Era minunat spectacolul acestor raze tremurătoare, a căror 
strălucire, rivalizînd cu albeaţa cîmpurilor, făcea să se profileze 
puternic umbra tuturor ridicăturilor de teren din jur. Johnson nu 
se putu împiedica să bată din palme. 

— Domnul Clawbonny ne-a făcut şi un soare! 

— Trebuie să faci din toate cîte puţin, răspunse cu modestie 
doctorul. 

Gerul puse capăt admiraţiei generale şi fiecare se grăbi să 
se ghemuiască sub pătură. 

Viaţa fu organizată în mod ordonat. În timpul următoarelor 
zile, de la 15 la 20 aprilie, timpul fu foarte schimbător; 
temperatura scădea brusc cu douăzeci de grade, iar în 
atmosferă se petreceau schimbări neprevăzute, aceasta fiind, 
cînd plină de ninsoare şi agitată de virtejuri, cînd atît de rece şi 
de uscată, încît nu puteai ieşi din casă fără să-ţi iei măsuri de 
precauţie. 

Totuşi, sîmbătă, vintul încetă; această împrejurare făcea 
posibilă o excursie; hotăriră, deci, să rezerve o zi pentru 
vînătoare, pentru împrospătarea proviziilor. 

Dis-de-dimineaţă, Altamont, doctorul, Bell, înarmaţi fiecare 
cu cîte o puşcă cu două ţevi, cu muniții suficiente, cu o toporişca 
şi cu un cuţit de tăiat zăpada, pentru cazul cînd ar fi fost 
necesar să-şi construiască un adăpost, porniră pe o vreme 
mohorită. 

În timpul absenței lor, Hatteras urma să facă o 
recunoaştere a coastei şi cîteva releveuri. Doctorul avu grijă să 
pună farul în funcţiune; razele lui luptară cu succes cu razele 
astrului luminos; într-adevăr, lumina electrică, echivalentă cu 
cea dată de trei mii de luminări sau de trei sute de becuri de 
gaz, e singura care poate să suporte comparaţia cu lumina 
soarelui. 

Frigul era ascuţit şi uscat, vremea calmă. Vinătorii se 
îndreptară spre capul Washington; zăpada întărită favoriza 
marşul lor. Într-o jumătate de oră străbătură cele trei mile care 
despărţeau capul de Fort-Providence. Duk ţopăia în jurul lor. 

Coasta se încovoia spre răsărit, iar virfurile înalte ale 
golfului Victoria aveau tendinţa să scadă în partea dinspre nord. 


Aceasta dădea de bănuit că Noua Americă s-ar fi putut foarte 
bine să fie numai o insulă; dar acum nu se punea problema de a 
i se determina configuraţia. 

Vînătorii o luară pe malul mării şi înaintară repede. Nici o 
urmă de locuinţă sau colibă; călcau pe un pămînt virgin, pe care 
nu-l atinsese nici un pas de om. 

Făcură astfel în primele trei ore vreo cincisprezece mile, 
mîncînd din mers; dar vinătoarea lor ameninţa să fie fără 
rezultate bune. Într-adevăr, văzură prea puţine urme de iepure, 
vulpe sau lup. Totuşi, cîteva snow-birds*, zburînd ici şi colo, 
anunțau întoarcerea primăverii şi a animalelor arctice. 

Cei trei tovarăşi trebuiră să înainteze departe în acest ţinut, 
ca să ocolească prăpăstii adinci şi stînci verticale care erau 
legate de Bell-Mount; dar, după unele întirzieri, reuşiră să 
ajungă la țărm. Gheţurile nu erau încă desferecate; departe de 
asta! Marea continua să fie îngheţată; totuşi, urme de focă 
anunțau primele vizite ale acestor amfibii, care începuseră să 
vină să respire la suprafaţa ice-field-ului. Era chiar evident, după 
urmele late, după spărturile proaspete făcute în blocurile de 
gheaţă, că mai multe dintre ele veniseră aici de curînd. 

Aceste animale sunt foarte dornice de razele soarelui şi se 
întind cu plăcere pe ţărmuri, ca să se lase pătrunse de 
binefăcătoarea lor căldură. 

Doctorul le atrase atenţia tovarăşilor săi asupra acestor 
particularităţi. 

— Să observăm cu grijă locul, le spuse el; e foarte posibil, 
ca odată cu venirea verii, să întîlnim aici foci cu sutele; pe 
meleagurile pe unde trec puţini oameni te poţi apropia uşor de 
ele şi le poţi prinde lesne. Dar trebuie să te fereşti bine să nu le 
sperii, căci atunci dispar ca prin farmec şi nu se mai întorc; aşa 
s-a întîmplat că pescari neîndeminatici, în loc să le omoare pe 
fiecare în parte, le-au atacat adesea în masă, cu gălăgie şi 
strigăte; şi şi-au compromis sau irosit prada. 

— Sunt vînate numai pentru pielea sau uleiul lor? întrebă 
Bell. 

— În ce priveşte pe europeni, aşa e, dar, pe legea mea, 
eschimoşii le şi mănîncă; ei trăiesc din asta, iar bucăţile de focă 
pe care le amestecă cu sînge şi cu grăsime nu sunt deloc 
îmbietoare. La urma urmei, depinde de felul cum le găteşti şi 
m-aş însărcina să scot din ele nişte cotlete care n-ar fi deloc de 


disprețuit pentru cineva care s-ar obişnui cu culoarea lor 
negricioasă. 

— Vă vom vedea la treabă, răspunse Bell, mă oblig cu toată 
încrederea să mănînc carne de focă atita cît vă va face plăcere. 
Auziţi, domnule Clawbonny? 

— Bravul meu Bell, vrei să spui că vei mînca atita cit îţi va 
face dumitale plăcere. Dar în zadar îţi vei da osteneala, nu vei 
egala niciodată lăcomia la mîncare a groenlandezilor, care 
consumă pînă la zece şi chiar cincisprezece livre pe zi din 
această carne. 

— Cincisprezece livre! făcu Bell. Ce stomacuri! 

— Stomacuri polare, răspunse doctorul,  stomacuri 
uimitoare, care se dilată cît vrei şi, aş mai adăuga eu, care se 
contractă tot pe atita, în stare să îndure tot aşa de bine lipsurile 
ca şi belşugul. Cînd începe să măniînce, eschimosul e slab; la 
sfîrşit e gras şi nu mai e de recunoscut! E drept că masa lui 
durează, uneori, o zi întreagă. 

— Desigur, spuse Altamont, că această voracitate e proprie 
locuitorilor din ţările friguroase? 

— Cred că da, răspunse doctorul; în regiunile arctice 
trebuie să măninci mult, e una din condiţiile necesare nu numai 
pentru a fi puternic, ci chiar pentru a trăi. De aceea, Compania 
golfului Hudson repartizează fiecărui om ori opt livre de carne, 
ori douăsprezece livre de peşte, ori două livre de pemmican pe 
zi. 

— lată un regim care te întăreşte, spuse dulgherul. 

— Dar nu chiar atît cît bănuieşti dumneata, prietene, iar un 
indian îndopat în felul acesta nu dă un randament mai bun decit 
un englez hrănit cu livra lui de carne de vacă şi cu ţapul lui de 
bere. 

— Atunci, domnule Clawbonny, toate sunt cum nu se poate 
mai bine... 

— Fără îndoială, totuşi un prînz de eschimos poate, pe bună 
dreptate, să ne uimească. Şi sir John Ross, pe cînd se afla în 
ţinutul Boothia, în timpul iernatului, era mereu surprins de 
voracitatea ghizilor săi; el povesteşte undeva că doi oameni - 
doi, înţelegeţi! - au devorat într-o dimineaţă un sfert de bou 
sălbatic; tăiau carnea în fişii lungi pe care le introduceau în 
gitlej, apoi fiecare, tăind în dreptul nasului ceea ce nu mai 
încăpea în gură, trecea bucata mai departe tovarăşului său; sau 


chiar mîncăii, lăsînd să spînzure pînă la pămînt fişiile de carne, 
le înghiţeau încet-încet, aşa cum face şarpele boa înghițind un 
bou, întinşi, ca şi el, pe pămînt, cît erau de lungi. 

— Ptiu! făcu Bell; ce brute dezgustătoare! 

— Fiecare are felul lui de a lua masa, răspunse americanul, 
filozofic. 

— Din fericire! replică doctorul. 

— Ei bine, continuă Altamont, deoarece nevoia de hrană 
este atit de imperioasă la aceste latitudini, nu mă mir că în 
povestirile călătorilor din regiunile arctice e vorba mereu de 
masă. 

— Ai dreptate, răspunse doctorul, observaţia asta am 
făcut-o şi eu; şi cauza trebuie căutată nu numai în faptul că le 
trebuie o hrană îmbelşugată, ci şi în faptul că adesea e foarte 
greu să ţi-o procuri; atunci te gindeşti la ea mereu şi, ca urmare, 
vorbeşti tot timpul despre ea. 

— Totuşi, spuse Altamont, dacă amintirile mele sunt 
exacte, în Norvegia, în ţinuturile cele mai reci, ţăranii n-au 
nevoie de o alimentaţie atît de substanţială; puţine lactate, nişte 
ouă, piine din scoarță de mesteacăn, uneori o bucată de somn, 
niciodată carne; şi nu-s nişte vlăjgani mai puţin solizi. 

— E o chestiune de organism, răspunse doctorul, pe care 
nu-mi iau obligaţia s-o explic. Totuşi, cred că o a doua sau a 
treia generaţie de norvegieni, transplantaţi în Groenlanda, ar 
sfiîrşi prin a se hrăni după modul groenlandez. Şi noi înşine, 
prieteni, dacă am rămîne în această binecuvintată ţară, am 
ajunge să trăim ca eschimoşii, ca să nu zic ca nişte mincăi 
patentaţi. 

— Domnul Clawbonny îmi face poftă de mîncare vorbind în 
felul acesta, spuse Bell. 

— Mie, nu, zău aşa, răspunse Altamont, asta mai curînd 
m-ar dezgusta şi m-ar face să-mi fie silă de carnea de focă. Ei! 
dar cred că am putea să ne supunem la o încercare. Ori mă înşel 
tare, ori zăresc într-adevăr acolo, întinsă pe gheţuri, o matahală 
care mi se pare că e însufleţită. 

— E o morsă! exclamă doctorul; tăcere, şi înainte! 

Intr-adevăr, o amfibie dintre cele mai mari se zbenguia la 
două sute de iarzi depărtare de vînători; se întindea şi se 
rostogolea cu voluptate în razele palide ale soarelui. 

Cei trei vîinători se împărţiră în aşa fel, încît să încercuiască 


animalul, pentru a-i tăia retragerea; ajunseră la cîteva prăjini de 
el, ascunzindu-se îndărătul hummock-urilor, şi traseră. 

Morsa se răsuci în jurul ei, încă plină de vigoare; sfărima 
gheţurile, voia să fugă; dar Altamont o atacă cu lovituri de 
secure şi reuşi să-i taie înotătoarele dorsale. Morsa încercă să se 
apere cu disperare; cîteva noi focuri de armă o doboriră şi 
rămase întinsă fără viaţă pe ice-field-ul înroşit de sînge. Era un 
animal mare; avea aproape cincisprezece picioare în lungime, 
de la bot pînă la extremitatea cozii sale, şi ar fi furnizat, cu 
siguranţă, mai multe butoaie de ulei. 

Doctorul tăie din carne părţile cele mai gustoase şi lăsă 
cadavrul la dispoziţia corbilor care, în anotimpul acela, 
începuseră să planeze în aer. 

Se lăsa noaptea. Se gindeau să se întoarcă la 
Fort-Providence; aerul se limpezise în întregime şi, în aşteptarea 
apropiatelor raze ale lunii, era luminat de splendidele luciri ale 
stelelor. 

— Hai, la drum, spuse doctorul, se face tirziu; pe scurt, 
vînătoarea noastră n-a fost prea norocoasă, dar, din moment ce 
şi-a procurat hrana pentru cină, un vînător n-are dreptul să se 
plingă. Numai s-o luăm pe drumul cel mai scurt şi să căutăm să 
nu ne rătăcim; avem stelele deasupra noastră ca să ne arate 
drumul. 

Totuşi, în aceste ţinuturi, unde Steaua Polară străluceşte 
drept deasupra capului călătorului, e greu să te orientezi după 
ea; într-adevăr, cînd nordul este exact în creştetul bolţii cereşti, 
celelalte puncte cardinale sunt greu de determinat; luna şi 
marile constelații apărură, din fericire, ca să-l ajute pe doctor să 
fixeze traseul. 

El hotărî, ca să scurteze drumul, să evite şerpuirile țărmului 
şi s-o taie de-a dreptul peste uscat; era mai direct, dar mai puţin 
sigur; de aceea, după citeva ore de mers, micul grup se rătăci 
cu totul. 

S-a pus problema să-şi petreacă noaptea într-o colibă de 
gheaţă, să se odihnească acolo şi să aştepte venirea zilei ca să 
se orienteze, chiar de ar fi trebuit să se întoarcă la țărm ca să 
meargă de-a lungul ice-field-ului; dar doctorul, temîndu-se că 
Hatteras şi Johnson vor fi neliniştiţi, insistă să se continue 
drumul. 

— Duk ne conduce, spuse el, şi Duk nu se poate înşela; e 


dotat cu un instinct care se poate lipsi de busolă şi de stele. Să-l 
urmăm, deci. 

Duk mergea înainte şi se încrezură în inteligenţa lui. Avură 
dreptate; în curînd apăru o lumină, departe, la orizont; nu putea 
să fie confundată cu o stea, care n-ar fi putut să apară dintre 
ceţuri atit de joase. 

— lată farul nostru! exclamă doctorul. 

— Credeţi, domnule Clawbonny? întrebă dulgherul. 

— Sunt sigur de asta. Să mergem! 

Pe măsură ce călătorii se apropiau, lumina devenea mai 
intensă şi în curînd fură învăluiţi de o diră de pulbere luminoasă; 
treceau printr-o rază uriaşă şi îndărătul lor nişte umbre 
gigantice, decupate cu precizie, se întindeau nemăsurat de mari 
pe covorul de zăpadă. 

Grăbiră pasul şi, după o jumătate de oară, urcau pe taluzul 
Fortului Providence. 


Capitolul IX 
FRIGUL ŞI CĂLDURA 


Hatteras şi Johnson îi aşteptau pe cei trei vînători cu 
oarecare nelinişte. Aceştia fură încîntaţi să găsească iar un 
adăpost cald şi comod. Temperatura, odată cu venirea serii, 
coborise în mod deosebit, iar termometrul aşezat în exterior 
marca şaptezeci şi trei de grade sub zero*. 

Cei sosiți de la drum erau istoviţi şi aproape îngheţaţi; din 
fericire sobele funcționau bine, iar maşina de gătit n-aştepta 
decit roadele vînătorii; doctorul se transformă în bucătar şi puse 
la fript cîteva cotlete de morsă. La nouă seara, cei cinci 
comeseni se aşezară la masă în faţa unei cine întăritoare. 

— Zău aşa, spuse Bell, cu riscul de a trece drept un 
eschimos, aş declara că mîncarea e lucrul cel mai important în 
timpul unui iernat; dacă ai ajuns să ţi-o procuri, nu trebuie să 
faci mofturi! 

Toţi comesenii fiind cu gura plină nu-i putură răspunde pe 
loc dulgherului, dar doctorul îi făcu semn că are perfectă 
dreptate. 

Cotletele de morsă fură declarate delicioase sau, chiar dacă 


nu s-a declarat aşa, au fost devorate pînă la ultimul, ceea ce 
valora cît toate declaraţiile din lume. 

La desert, doctorul pregăti cafeaua, conform obiceiului său; 
nu lăsa în seama nimănui sarcina de a prepara această 
excelentă băutură; o făcea pe masă, într-un ibric, pe o lampă cu 
spirt, şi o servea fierbinte. În ceea ce-l privea, trebuia să-i frigă 
limba, altfel o socotea nedemnă să treacă prin gitlejul lui. In 
seara aceea o sorbi atît de fierbinte, încît tovarăşii lui nu-l 
putură imita. 

— Dar o să luaţi foc, doctore, îi spuse Altamont. 

— Niciodată, răspunse el. 

— Aveţi cumva cerul gurii căptuşit cu aramă? întrebă 
Johnson. 

— Deloc, dragi prieteni, vă invit să-mi urmaţi exemplul. 
Există oameni, şi eu fac parte dintre aceştia, care beau cafeaua 
la temperatura de o sută treizeci şi unu de grade*. 

— O sută treizeci şi unu de grade! exclamă Altamont; dar 
nici mîna n-ar suporta o asemenea căldură! 

— Desigur, Altamont, deoarece mîna nu poate suporta mai 
mult de o sută douăzeci şi două de grade* în apă, dar cerul şi 
limba sunt mai puţin sensibile decît mîna şi rezistă la o 
temperatură pe care aceasta n-ar putea s-o îndure. 

— Mă uimiţi, spuse Altamont. 

— Ei bine, am să vă conving. 

Şi doctorul, luînd termometrul din salon, îi scufundă 
balonaşul în ceaşca lui de cafea clocotită; aşteptă pînă cînd 
instrumentul marcă nici mai mult nici mai puţin de o sută 
treizeci şi unu de grade şi dădu pe git binefăcătoarea sa licoare, 
cu o plăcere vizibilă. 

Bell voi să-l imite voiniceşte şi se fripse atit de tare, încît 
începu să urle. 

— Lipsă de obişnuinţă, spuse doctorul. 

— Clawbonny, întrebă Altamont, aţi putea să ne spuneţi 
care sunt cele mai ridicate temperaturi pe care corpul omenesc 
e în stare să le suporte? 

— Nimic mai uşor, răspunse doctorul; s-au făcut experienţe 
şi s-au înregistrat fenomene curioase în această privinţă. Imi vin 
în minte unul sau două cazuri şi acestea vă vor dovedi că te poţi 
obişnui cu orice, chiar să nu te frigi la temperatura la care se 
frige un beefsteak. Se povesteşte că nişte feţe de serviciu de la 


cuptorul seniorial al oraşului La Rochefoucauld, în Franţa, 
puteau rămîne zece minute în acest cuptor, la o temperatură de 
trei sute de grade*, adică superioară cu 89* apei fierte, şi asta 
în timp ce, în jurul lor, merele şi carnea se rumeneau perfect. 

— Ce mai fete! exclamă Altamont. 
` — Poftim, iată un alt exemplu ce nu poate fi pus la îndoială. 
In 1774, nouă compatrioți de-ai noştri, Fordyce, Banks, 
Solander, Blagdin, Home, Nooth, lord Seaforth şi căpitanul 
Philips, au suportat o temperatură de două sute nouăzeci şi cinci 
de grade*, în timp ce nişte ouă şi o friptură erau preparate lîngă 
ei. 

— Şi erau englezi! spuse Bell, cu un oarecare sentiment de 
mîndrie. 

— Da, Bell, răspunse doctorul. 

— O! Americanii ar fi făcut mai mult, interveni Altamont. 

— S-ar fi fript! spuse doctorul rîzînd. 

— Şi de ce, mă rog? se oţări americanul. 

— In orice caz, n-au încercat aşa ceva; deci, mă refer doar 
la compatrioţii mei. Aşa ai adăuga un ultim fapt, de necrezut 
dacă ne-am putea îndoi de adevărul mărturiilor celor care au 
fost de faţă. Ducele de Raguzo şi doctorul Jung, un francez şi un 
austriac, au văzut un turc care s-a băgat într-o baie ce avea o 
sută şaptezeci de grade. 

— Dar mi se pare, spuse Johnson, că nu egalează cu ceea 
ce au făcut fetele din cuptorul seniorial, nici cu ceea ce au făcut 
compatrioţii noştri. 

— Să-mi fie cu iertare, răspunse doctorul, e o mare 
diferenţă între a te cufunda în aer cald sau în apă caldă; aerul 
cald provoacă o transpiraţie care pune în siguranţă trupul, în 
timp ce în apă iartă nu transpiri, ci te frigi. Astfel, limita 
extremă a temperaturii stabilite pentru băi este, în general, de o 
sută şapte grade*. Trebuia, deci, ca turcul să fie un om puţin 
obişnuit ca să suporte o asemenea temperatură! 

— Domnule Clawbonny, întrebă Johnson, care e, deci, 
temperatura normală a fiinţelor vii? 

— Ea variază după natura lor, răspunse doctorul; astfel, 
păsările au temperatura cea mai ridicată şi. Printre ele, rața şi 
găina sunt de remarcat în această privinţă; căldura corpului lor 
depăşeşte o sută zece grade*, în timp ce ciuhurezul, de 
exemplu, nu are decit o sută patru grade*; apoi, în al doilea 


rînd, vin mamiferele, oamenii; temperatura englezilor este, în 
general, de o sută şi unu grade. 

— Sunt sigur că domnul Altamont va interveni pentru 
americani, spuse Johnson, rizînd. 

— Zău aşa, spuse Altamont, există printre ei oameni foarte 
înfierbîntaţi; dar, cum nu le-am pus niciodată termometrul nici la 
piept şi nici sub limbă, mi-e cu neputinţă să am vreo părere în 
această privinţă. 

— Bine! răspunse doctorul, nu există o diferenţă sensibilă 
între oameni de rasă diferită atunci cînd sunt plasați în condiţii 
identice, oricare ar fi felul lor de hrană; aş spune chiar că 
temperatura omului e asemănătoare la Ecuator cu cea de la pol. 

— Aşadar, întrebă Altamont, propria noastră căldură e aici 
la fel ca şi în Anglia? 

— Foarte apropiate, răspunse doctorul; cît despre celelalte 
mamifere, temperatura lor este, în general, ceva mai ridicată 
decit cea a omului. A calului se apropie de-a omului; tot aşa şi a 
iepurelui, a elefantului, a marsuinului, a tigrului; dar pisica, 
veverița, şoarecele, pantera, oaia, boul, cîinele, maimuța, ţapul, 
capra ating o sută trei grade şi, în fine, cel mai favorizat dintre 
toţi, porcul, depăşeşte o sută patru grade. 

— E umilitor pentru noi, spuse Altamont. 

— Apoi vin amfibiile şi peştii, a căror temperatură e foarte 
schimbătoare, în raport cu apa. Şarpele n-are mai mult decit 
optzeci şi şase de grade*, broasca, şaptezeci*, iar rechinul tot 
atit, într-un mediu inferior cu un grad şi jumătate; în sfîrşit, 
insectele par să aibă temperatura apei şi a aerului. 

— Toate sunt bune, spuse Hatteras, care nu luase pînă 
atunci cuvîntul, şi-i mulţumesc doctorului că-şi pune ştiinţa la 
dispoziţia noastră; dar noi discutăm acum ca şi cum am avea de 
înfruntat călduri toride. N-ar fi mai potrivit să vorbim despre frig, 
să ştim la ce ne putem expune şi care au fost temperaturile cele 
mai joase observate pînă acum? 

— E drept, răspunse Johnson. 

— Nimic mai uşor, interveni din nou doctorul, şi pot să vă 
lămuresc şi în această privinţă. 

— Sunt convins, spuse Johnson, dumneavoastră ştiţi totul. 

— Dragii mei prieteni, nu ştiu decit ceea ce m-au învăţat 
alţii şi, după ce vă voi spune ce am de spus veţi fi la fel de 
ştiutori ca şi mine. lată, deci, ceea ce vă pot spune cu privire la 


frig şi la temperaturile joase pe care Europa a trebuit să le 
suporte. S-au numărat multe ierni de neuitat şi se pare că cele 
mai aspre revin periodic cam la patruzeci şi unu de ani, revenire 
care coincide cu apariţia unui mare număr de pete în soare. Vă 
voi pomeni de iarna din 1364, cînd Ronul a îngheţat pînă la 
Arles; cea din 1408, cînd Dunărea a îngheţat pe tot cursul ei şi 
cînd lupii au străbătut cu piciorul strimtoarea Cattegat; cea din 
1509, în timpul căreia Adriatica şi Mediterana erau solidificate la 
Veneţia, la Ceuta, la Marsilia, iar Baltica mai era încă îngheţată 
la 10 aprilie; cea din 1608, cînd în Anglia au pierit toate vitele; 
cea din 1789, în timpul căreia Tamisa a fost îngheţată pînă la 
Gravesend, la şase leghe mai jos de Londra; cea din 1813, 
despre care francezii au păstrat amintiri atît de îngrozitoare; în 
fine, cea din 1829, cea mai timpurie şi cea mai lungă dintre 
iernile secolului al nouăsprezecelea. Asta în Europa. 

— Dar aici, dincolo de cercul polar, ce grad poate să atingă 
temperatura? întrebă Altamont. 

— Cred, răspunse doctorul, că am trecut prin cele mai mari 
friguri care au fost semnalate vreodată, deoarece termometrul 
cu alcool a arătat într-o zi şaptezeci şi două de grade sub zero* 
şi, dacă amintirile mele nu mă înşeală, cele mai joase 
temperaturi cunoscute pînă acum de către călătorii arctici au 
fost numai de şaizeci şi unu de grade în insula Melville, de 
şaizeci şi cinci de grade în portul Felix şi de şaptezeci de grade 
la Fort-Reliance*. 

— Da, spuse Hatteras, am fost opriţi de o iarnă aspră şi 
aceasta într-un moment nepotrivit. 

— Aţi fost opriţi? întrebă Altamont, privindu-l ţintă pe 
căpitan. 

— În călătoria noastră spre vest, se grăbi să spună doctorul. 

— Aşadar, făcu Altamont, reluînd discuţia, între maxima şi 
minima temperaturii pe care o poate suporta un om există un 
interval de aproximativ două sute de grade? 

— Da, răspunse doctorul, un termometru expus la aer liber 
şi ferit de orice reverberaţie nu se ridică niciodată mai sus de 
treizeci şi cinci de grade peste zero&, tot aşa cum pe cele mai 
mari geruri nu coboară niciodată sub şaptezeci şi două de 
grade*. Astfel, dragi prieteni vedeţi că putem să fim liniştiţi. 

— Totuşi, spuse Johnson, dacă soarele s-ar stinge brusc, 
oare pămîntul n-ar fi cufundat într-un frig şi mai mare? 


— Soarele nu se va stinge, răspunse doctorul, dar, chiar de 
s-ar stinge, temperatura n-ar cobori, după cît se pare, sub 
nivelul frigului de care v-am vorbit. 

— lată ceva curios! 

— O! ştiu că altădată se considera că în spaţiile situate în 
afara atmosferei sunt mii de grade; dar, după experienţa unui 
savant francez, Fourrier, s-a mai redus din ele; el a demonstrat 
că dacă pămîntul s-ar găsi situat într-un mediu lipsit de orice 
căldură, intensitatea frigului pe care-l observăm la pol ar fi mult 
mai accentuată şi că între zi şi noapte ar exista nişte diferenţe 
de temperatură formidabile; aşadar, dragi prieteni, nu este mai 
frig la cîteva milioane de leghe, decit aici. 

— Vă rog să-mi spuneţi, doctore, întrebă Altamont, 
temperatura Americii nu e mai scăzută decit a altor ţări din 
lume? 

— Fără îndoială, dar să nu vă minariţi cu asta, răspunse 
doctorul rizînd. 

— Şi cum se explică acest fenomen? 

— S-a încercat explicarea lui, dar într-un mod puţin 
satisfăcător; astfel, i-a venit în minte lui Halley că o cometă, 
care lovise odinioară pămîntul, oblic, i-a schimbat poziţia axei, 
adică a polilor; după părerea lui, Polul Nord, situat altădată în 
golful Hudson, ar fi fost împins ceva mai la răsărit, iar ţinuturile 
din jurul vechiului pol, atita vreme îngheţate, au păstrat un frig 
şi mai accentuat, pe care lungi secole de căldură solară nu le-au 
putut încă încălzi. 

— Şi nu sunteţi de acord cu această teorie? 

— Nici o clipă, căci ceea ce e adevărat pentru coasta 
orientală a Americii nu este pentru coasta occidentală, a cărei 
temperatură e mai ridicată. Nu! trebuie să constatăm că există 
linii izoterme diferite de paralelele terestre, şi atita tot. 

— Ştiţi, domnule Clawbonny, spuse Johnson, e plăcut să 
vorbeşti despre frig în împrejurările în care ne aflăm noi. 

— Just, bătrîne Johnson; suntem chiar în măsură să 
chemăm practica în ajutorul teoriei. Ținuturile acestea sunt un 
uriaş laborator în care se pot face experienţe curioase asupra 
temperaturilor joase; numai că, fiţi întotdeauna atenţi şi 
prudenti, şi dacă vreo parte a corpului vă îngheaţă, frecaţi-o 
imediat cu zăpadă, ca să restabiliţi circulaţia sîngelui, iar dacă 
vă întoarceţi lingă foc, fiţi cu băgare de seamă, căci s-ar putea 


să vă ardeţi mîinile sau picioarele, fără să vă daţi seama; ar fi 
necesare atunci amputări, iar noi trebuie să încercăm să nu 
lăsăm nimic din trupul nostru prin aceste ţinuturi boreale. 
Acestea fiind zise, prieteni, cred că am face bine dacă i-am cere 
somnului să ne ofere cîteva ore de odihnă. 

— Cu plăcere, răspunseră tovarăşii doctorului. 

— Cine e de gardă la sobă? 

— Eu, răspunse, Bell. 

— Ei bine, prietene, fii atent ca focul să nu se stingă, căci 
astă-seară e un ger de crapă pietrele. 

— Fiţi liniştit, domnule Clawbonny, frigul înţeapă tare; şi 
totuşi, priviţi, tot cerul e în flăcări! 

— Da, răspunse doctorul, apropiindu-se de fereastră, o 
auroră boreală de toată frumuseţea! Ce spectacol măreț! Nu mă 
satur să-l privesc. 

Intr-adevăr, doctorul admira mereu aceste fenomene 
cosmice cărora tovarăşii lui nu le acordau o atenţie prea mare; 
observase, de altminteri, că apariţia lor era mereu precedată de 
perturbații ale acului magnetic, şi pregătea, pe această temă, 
unele observaţii destinate lui „Weather Book”*. 

In curînd, în timp ce Bell veghea lîngă sobă, fiecare întins 
pe patul lui, adormi liniştit. 


Capitolul X 
PLĂCERILE IERNATULUI 


Viaţa la pol este de o tristă uniformitate. Omul se află cu 
totul supus toanelor atmosferei care readuce mereu furtunile şi 
frigul ei intens, cu o monotonie ce te împinge la disperare. În 
cea mai mare parte a timpului nu e cu putinţă să pui piciorul 
afară din casă şi trebuie să rămii închis în colibele de gheaţă. În 
felul acesta se scurg luni întregi, silindu-i pe cei care iernează să 
trăiască o viaţă de cîrtiţă. 

A doua zi, termometrul cobori cu cîteva grade şi atmosfera 
se umplu de virtejuri de zăpadă care înghiţiră toată lumina zilei. 
Doctorul se văzu, deci, țintuit în casă, cu braţele încrucişate; 
n-avea nimic de făcut, decit doar să desfunde în fiecare oră 
coridorul de intrare, care s-ar fi putut astupa, şi să şlefuiască din 


nou ferestrele de gheaţă pe care căldura din interior le umezea; 
dar casa de zăpadă era foarte solid construită, iar vîrtejurile îi 
măreau rezistenţa, făcînd să crească grosimea zidurilor. 

Magaziile rezistau de asemenea bine. Toate lucrurile scoase 
de pe vas fuseseră aranjate în cea mai mare ordine în „docurile 
de mărfuri”, cum le numea doctorul, Or, deşi aceste magazii 
erau situate la numai şaizeci de paşi de casă, totuşi, în anumite 
zile de drift, era aproape cu neputinţă să te duci acolo; de aceea 
o anumită cantitate de provizii trebuia mereu să fie păstrată in 
bucătărie, pentru nevoile zilnice. 

Prevederea pe care au avut-o de a-l descărca pe Porpoise 
fusese binevenită. Vasul era supus la o presiune lentă, aproape 
nesimţită, dar la care nu putea rezista şi care-l strivea cu 
încetul; era evident că nu se putea face nimic din rămăşiţele 
sale. Totuşi, doctorul continua să spere că va întocmi din el o 
barcă, cu care să se înapoieze în Anglia; dar nu sosise încă 
momentul să se treacă la construirea ei. 

Astfel, cei cinci care iernau stăteau cea mai mare parte a 
timpului într-o profundă inactivitate. Hatteras rămînea dus pe 
gînduri, întins pe patul lui; Altamont bea sau dormea, iar 
doctorul se ferea să-i scoată din somnolenţa lor, căci se temea 
mereu de vreo ceartă neplăcută. Aceşti doi oameni îşi adresau 
rar cuvîntul. 

De aceea, în timpul mesei, Clawbonny avea întotdeauna 
grijă să conducă el discuţia şi s-o îndrepte în aşa fel, încît să nu 
intre în joc amorul propriu al vreunuia dintre ei, dar îi era destul 
de greu să ocolească susceptibilităţile. Căuta, pe cit îi stătea în 
putinţă, să-i instruiască, să-i distreze, să-i intereseze pe 
tovarăşii lui; atunci cînd nu se ocupa cu punerea în ordine a 
însemnărilor sale de călătorie, făcea expuneri de istorie, de 
geografie sau de meteorologie, cu subiecte născute chiar din 
situaţia în care se aflau; prezenta lucrurile într-un mod amuzant 
şi filozofic, trăgînd învăţăminte folositoare din cele mai mici 
întîmplări; inepuizabila lui memorie nu-l trăda niciodată; aplica 
învăţăturile sale la persoanele prezente; le amintea cutare fapt 
petrecut în cutare împrejurări şi completa teoriile sale cu forţa 
argumentelor personale. 

Se poate spune că respectabilul om era sufletul acestei 
lumi mici, un sufletcare iradia sinceritate şi dreptate. Tovarăşii 
săi îi arătau o încredere neţărmurită; îi impunea respect chiar şi 


căpitanului Hatteras care, de altfel, îl iubea; făcea atita bine cu 
vorbele lui, cu felul de a se purta, cu obiceiurile sale, încît 
această existenţă a cinci oameni, părăsiţi la şase grade 
depărtare de pol, părea foarte firească; cînd vorbea doctorul, 
credeai că-l asculţi în cabinetul său din Liverpool. 

Şi totuşi, cît de mult se deosebea această situaţie de aceea 
a naufragiaţilor zvirliţi pe insulele oceanului Pacific, aceşti 
Robinsoni a căror poveste atrăgătoare stirneşte aproape 
întotdeauna invidia cititorilor. Acolo, într-adevăr, un pămînt 
darnic, o natură bogată oferea mii de posibilităţi de tot felul; în 
aceste ţări frumoase era suficient să ai puţină imaginaţie şi să 
munceşti ca să-ţi asiguri fericirea materială; natura venea în 
întîimpinarea omului; vînătoarea şi pescuitul îi satisfăceau toate 
nevoile; arborii creşteau pentru el, peşterile se deschideau ca 
să-l adăpostească, riurile curgeau ca să-i potolească setea; 
umbrare uriaşe îl apărau de căldura soarelui şi niciodată gerul 
înfricoşător nu venea să-l amenințe în timpul iernilor blînde; o 
sămiînţă aruncată la întîmplare pe acest pămînt roditor dădea 
peste cîteva luni o recoltă. Şi apoi, insulele acelea fermecate, 
pămînturile acelea darnice se găseau în drumul vaselor; 
naufragiatul putea să spere oricind că va fi luat de acolo şi 
aştepta răbdător să fie smuls din fericita sa existenţă. 

Dar aici, pe coasta Noii Americi, ce deosebire! Doctorul 
făcea uneori această comparaţie, dar o păstra pentru el şi mai 
ales îşi blestema inactivitatea lui forţată. 

Dorea cu ardoare revenirea dezgheţului ca să-şi reia 
excursiile şi, totuşi, vedea cu teamă întoarcerea acestui 
moment, căci prevedea că vor avea loc scene grave între 
Hatteras şi Altamont. Dacă ar ajunge să se îndrepte spre pol, ce 
s-ar întîmplă cu rivalitatea dintre aceşti doi oameni? 

Trebuia deci să fie pregătit pentru orice s-ar întîmplă, să-i 
aducă pe aceşti rivali la o înţelegere sinceră, la o deschisă 
unitate de vederi. 

In timp ce doctorul medita asupra acestei neîmpăcate 
concurenţe dintre oameni, nu se putea reţine, nu de a ridica din 
umeri, cea ce nu i se întîmplă niciodată, ci de a se întrista din 
cauza slăbiciunilor omeneşti. 

Discuta adesea despre asta cu Johnson; bătrinul marinar şi 
cu dinsul se înțelegeau în această privinţă; se întrebau ce 
poziţie să ia, cum să atenueze lucrurile ca să ajungă la o 


împăcare şi întrevedeau destule complicaţii în viitor. 

În timpul acesta, continua să fie vreme proastă; nu te 
puteai gîndi să  părăseşti nici măcar pentru o oră 
Fort-Providence. Trebuia să stai zi şi noapte în casa de zăpadă. 
Se plictiseau toţi, afară de doctor care găsea mereu cite ceva de 
făcut. 

— Nu există, aşadar, nici o posibilitate să ne distrăm? spuse 
într-o seară Altamont. Asta nu-i viaţă, să trăieşti aşa, ca nişte 
reptile îngropate pentru toată iarna. 

— Într-adevăr, răspunse doctorul. Din nefericire, nu suntem 
atit de numeroşi ca să organizăm un anumit sistem de a ne 
distra! 

— Aşadar, reluă vorba americanul, credeţi că ne-ar fi fost 
mai uşor să combatem trîndăveala, dacă am fi fost mai mulţi? 

— Cu siguranţă, şi atunci cînd echipaje întregi şi-au 
petrecut iarna în regiunile boreale, găseau mijlocul de a nu se 
plictisi. 

— Pe cuvîntul meu, spuse Altamont, aş fi curios să ştiu cum 
procedau; trebuiau să fi fost nişte minţi cu adevărat ingenioase, 
ca să stoarcă puţină veselie dintr-o asemenea situaţie. Presupun 
că nu-şi propuneau să dezlege şarade? 

— Nu, nu, nici n-au avut nevoie, răspunse doctorul; au 
introdus în aceste ţinuturi hiperboreene două mari mijloace de 
distracţie: presa şi teatrul. 

— Cum?! Aveau un ziar? întrebă americanul. 

— Jucau teatru? exclamă Bell. 

— Fără îndoială şi găseau în asta o adevărată plăcere. De 
aceea, în timpul iernatului pe insula Melville, comandantul Parry 
îi propuse echipajului său aceste două moduri de a se distra, iar 
propunerea avu un succes uriaş. 

— Ca să fiu sincer, răspunse Johnson, aş fi vrut să fiu acolo; 
trebuie să fi fost interesant. 

— Interesant şi distractiv, bravul meu Johnson; locotenentul 
Beechey deveni directorul teatrului, iar căpitanul Sabina 
redactorul şef al Cronicii de iarnă sau Gazeta Geografiei de 
Nord. 

— Bune titluri! făcu Altamont. 

— Jurnalul acesta a apărut în fiecare luni, de la 1 noiembrie 
1819 pînă la 20 martie 1820. El informa despre toate 
întîmplările petrecute în timpul iernatului, vînători, fapte 


diverse, accidente meteorologice, temperatură; cuprindea 
cronici, mai mult sau mai puțin hazlii; desigur, nu trebuia să te 
aştepţi să găseşti acolo spiritul lui Sterne, sau articolele 
fermecătoare din Daily-Telegraph; dar, în fine, se descurcau 
onorabil, se distrau; cititorii nu erau nici pretenţioşi, nici blazaţi 
şi cred că niciodată n-a fost mai plăcut să practici meseria de 
ziarist. 

— Zău aşa, aş fi curios să cunosc şi eu extrase din această 
gazetă, dragul meu doctor; articolele trebuie să fi fost îngheţate, 
de la primul pînă la ultimul cuvînt. 

— Ba nu, ba nu! răspunse doctorul. În orice caz, ceea ce ar 
fi părut cam naiv la Societatea filozofică din Liverpool sau la 
Institutul de literatură din Londra era pe placul unor echipaje 
îngropate sub zăpadă. Vrei să apreciezi personal acest lucru? 

— Cum! la nevoie, memoria dumneavoastră v-ar furniza... 

— Nu, dar la bordul lui Porpoise avem călătoriile lui Parry şi 
n-am decit să citesc propria lui povestire. 

— Cu plăcere! exclamară tovarăşii doctorului. 

— Nimic mai simplu! 

Doctorul se duse să caute în dulapul din salon lucrarea 
cerută şi n-avu nici un fel de greutate să găsească pasajul de 
care era vorba. 

— Poftim, spuse el, iată cîteva extrase din Gazeta Georgiei 
de Nord. E o scrisoare adresată redactorului şef. 

Cu o vie satisfacţie a fost primită printre noi propunerea 
dumneavoastră de a înfiinţa o gazetă. Am convingerea că, sub 
conducerea dumneavoastră, ea ne va procura multe distracţii şi 
va uşura mult povara celor o sută de zile de întuneric pe care 
trebuie să le suportăm. 

Interesul pe care-l port acestei gazete m-a făcut să studiez 
efectul anunţului dumneavoastră asupra grupului nostru şi vă 
pot asigura, ca să mă folosesc de termenii consacraţi în presa 
londoneză, că chestiunea a produs o senzaţie puternică asupra 
publicului. 

A doua zi după apariţia prospectului dumneavoastră, s-a 
produs la bord o cerere de cerneală cu totul neobişnuită şi fără 
precedent. Postavurile verzi de pe mesele noastre s-au văzut 
dintr-o dată acoperite de o grămadă de aşchii, spre marea 
pagubă a unuia dintre îngrijitorii noştri, care, vrînd să le scuture, 
s-a pomenit că i-a intrat o aşchie sub unghie. 


În fine, ştiu din sursă sigură că sergentul Martin n-a avut de 
ascuţit mai puţin de nouă bricege. 

Toate mesele noastre pot fi văzute cum gem sub greutatea 
neobişnuită a pupitrelor de scris, care nu mai văzuseră lumina 
zilei de două luni, şi chiar se spune că s-a deschis cala în mai 
multe rînduri, ca să poată fi scoase din adincimi mai multe 
topuri de hirtie care nu se aşteptau să-şi părăsească adăpostul 
atit de curînd. 

Nu voi omite să vă spun că am unele bănuieli că unii vor 
încerca să strecoare în cutia dumneavoastră poştală unele 
articole care, fiind total lipsite de originalitate şi de inedit, n-ar 
putea să corespundă planului dumneavoastră. Pot afirma că, nu 
mai departe de ieri seara, a fost văzut un autor aplecat 
deasupra pupitrului, ţinind cu o mînă un volum deschis din 
Spectateur, în timp ce cu cealaltă dezgheţa cerneala la flacăra 
unei lămpi! E de prisos să vă recomand să vă feriţi de asemenea 
şiretlicuri; nu trebuie să vedem reapărînd în Cronica de iarnă 
ceea ce străbunii noştri citeau în timp ce prînzeau, acum mai 
bine de un secol. 

— Bine, bine, spuse Altamont, cînd doctorul îşi termină 
lectura; există cu adevărat bună dispoziţie în cele scrise, şi 
autorul scrisorii trebuie să fi fost un băiat dezgheţat. 

— Dezgheţat e cuvîntul cel mai potrivit. lată acum un anunţ 
care nu-i lipsit de haz: 

Se caută o femeie de vîrstă mijlocie şi cu o bună reputaţie, 
care să le ajute la îmbrăcat pe doamnele din trupa „Teatrului 
Regal din Georgia septentrională”. | se va acorda un salariu 
convenabil şi va avea ceai şi bere la discreţie. A se adresa la 
Comitetul teatrului. 

N.B. De preferat văduvă. 

— Pe legea mea, spuse Johnson, nu le era silă de viaţă 
compatrioţilor noştri. 

— Şi au găsit văduva pe care o căutau? întrebă Bell. 

— Suntem tentaţi să credem că da, răspunse doctorul, căci 
iată un răspuns adresat Comitetului teatrului: 

Domnilor, sunt văduvă; am douăzeci şi şase de ani şi pot 
aduce mărturii de neînlăturat în favoarea moravurilor şi a 
talentelor mele. Dar, înainte de a mă însărcina cu îmbrăcarea 
actriţelor teatrului dumneavoastră, doresc să ştiu dacă au 
intenţia să rămînă cu pantalonaşii pe ele şi dacă mi se vor pune 


la dispoziţie cîţiva marinari puternici ca să le trag şireturile şi să 
le string cum trebuie corsetele. Acestea fiind spuse, domnilor, 
puteţi conta pe sluga dumneavoastră. A.B. 

P.S. N-aţi putea înlocui berea cu rachiul? 

— A, bravo! exclamă Altamont. Parcă le văd pe cameristele 
acelea care vă leagă cu şnurul de la cabestan. Ei bine, erau 
veseli tovarăşii căpitanului Parry. 

— Ca toţi cei care şi-au atins ţinta, răspunse Hatteras. 

Hatteras zvirlise această observaţie în mijlocul discuţiei, 
apoi recăzu în tăcerea lui obişnuită. Doctorul, nevoind să se 
oprească prea mult asupra acestui subiect, se grăbi să-şi 
continue lectura. 

— lată acum, spuse el, un tablou al peripeţiilor arctice; ar 
putea avea infinite forme; dar cîteva dintre aceste observaţii 
sunt destui de juste; apreciaţi şi dumneavoastră; 

Să ieşi dimineaţa ca să iei aer şi, punînd piciorul în afara 
vasului, să faci o baie rece în copca bucătarului. 

Să pleci la o partidă de vînătoare, să te apropii de un ren 
superb, să-l ocheşti, să încerci să tragi şi să simţi îngrozitoarea 
decepţie pe care ţi-o dă ratarea loviturii, din cauză că e udă 
capsa. 

să porneşti la drum cu o bucată de piine moale în buzunar 
şi, cînd ţi se face poftă de mincare, s-o găseşti atit de întărită de 
ger, încît să-ţi sfărime dinţii în loc să fie ea sfărimată. 

Să te ridici în grabă de la masă, aflînd că un lup trece prin 
dreptul vasului şi, la întoarcere, să-ţi găseşti prîinzul mîncat de 
pisică. 

Să te întorci de la plimbare, lăsîndu-te în voia unor adinci şi 
folositoare meditații, şi să fii smuls din ele, brusc, de 
îmbrăţişările unui urs. 

— Precum vedeţi, dragi prieteni, adăugă doctorul, nu ne-ar 
fi prea greu să ne imaginăm şi alte neplăceri polare; dar, din 
moment ce trebuia să înduri aceste mizerii, devenea o plăcere 
să le constaţi. 

— Zău aşa, răspunse Altamont, amuzantă gazetă mai e şi 
această Cronică de iarnă! Păcat că nu ne putem şi noi abona la 
ea! 

— Dacă am încerca să înfiinţăm şi noi una! propuse 
Johnson. 

— Numai noi cinci? spuse Clawbonny: am forma cel mult 


redacţia şi n-ar mai rămîne cititori destui. 

— Nu mai mulţi decît spectatori, dacă ne-am pune în cap să 
jucăm teatru, adăugă Altamont. 

— Fiindcă veni vorba, domnule Clawbonny, spuse Johnson, 
povestiţi-ne puţin despre teatrul căpitanului Parry, acolo se 
jucau piese noi? 

— Desigur; în principiu, două volume, aflate la bordul 
Heclei, au fost puse la dispoziţia teatrului şi reprezentațiile 
aveau loc la fiecare cincisprezece zile; dar, în curînd, repertoriul 
fu epuizat la limită; atunci se puseră pe treabă autorii 
improvizaţi şi însuşi Parry compuse, pentru sărbătorile 
Crăciunului, o comedie cu totul inspirată din situaţia in care se 
aflau ei; avu un succes uriaş şi se intitula: „Trecerea din 
Nord-Vest sau sfîrşitul călătoriei”. 

— Grozav titlu! spuse Altamont; dar mărturisesc că, dacă aş 
avea de tratat un asemenea subiect, aş fi foarte încurcat cu 
privire la deznodămînt. 

— Ai dreptate, spuse Bell, cine ştie cum se va termina? 

— Dar de ce să ne gîndim la ultimul act, exclamă doctorul, 
atunci cînd primele se desfăşoară cu bine? Dragi prieteni, să ne 
lăsăm în voia providenţei şi să ne jucăm rolul cît putem ma 
bine; se va pricepe ea să ne scoată din această încurcătură. 

— Haidem, deci, să visăm la toate astea, răspunse Johnson; 
e tirziu şi, deoarece a venit ora dormitului, să dormim. 

— Eşti foarte grăbit, bătrînul meu prieten, spuse doctorul. 

— Ce vreţi, domnule Clawbonny, mă simt atît de bine în 
patul meu! Şi apoi, de obicei, visez frumos; visez ţări calde! 
astfel că, propriu-zis, jumătate din viaţă mi-o petrec la Ecuator, 
iar cealaltă jumătate la pol. 

— Drace! făcu Altamont, ai o fire fericită. 

— Precum spuneţi, replică şeful de echipaj. 

— Ei bine, spuse doctorul în continuare, ar fi o cruzime să-l 
facem pe bietul Johnson să mai tiînjească atita. Soarele lui 
tropical îl aşteaptă. Hai să ne culcăm! 


Capitolul XI 


URME NELINIŞTITOARE 


În timpul nopţii de 26 spre 27 aprilie, vremea începu să se 
schimbe, termometrul cobori în mod sensibil, iar locatarii de la 
Doctor's House şi-au dat seama de asta după frigul care li se 
strecura sub pături; Altamont, de gardă la sobă, avu grijă să nu 
slăbească focul şi trebui să-l alimenteze din belşug ca să 
menţină temperatura interioară la cincizeci de grade peste 
zero*. 

Răcirea aceasta anunţa sfirşitul furtunii; doctorul se bucură 
de acest lucru; ocupațiile obişnuite aveau să fie reluate - 
vînătoarea, excursiile, recunoaşterile; se punea capăt astfel 
singurătăţii inactive, în timpul căreia şi firile cele mai rezistente 
sfirşesc prin a se acri. 

A doua zi, doctorul, îşi părăsi patul dis-de-dimineaţă şi-şi 
croi drum printre gheţurile îngrămădite unele peste altele pînă 
la conul farului. 

Vîntul se mutase spre nord; atmosfera era limpede; lungile 
întinderi albe erau, pentru picior, covoare solide şi rezistente. 

În curînd, cei cinci tovarăşi de iernat părăsiră Doctor's 
House; prima lor grijă a fost degajarea casei de masele 
îngheţate care se îngrămădiseră în jurul ei; pe platou nu mai 
puteai recunoaşte nimic; ar fi fost cu neputinţă să descoperi 
acolo urmele unei locuinţe: furtuna, umplind cu zăpadă 
inegalităţile terenului, nivelase totul; terenul se ridicase cu cel 
puţin cincisprezece picioare. 

Trebuiau să înceapă mai întîi cu înlăturarea zăpezii, apoi să 
redea clădirii o formă mai arhitecturală, să-i reînsufleţească 
liniile şterse şi să-i restabilească poziţia verticală. De altfel, 
nimic n-a fost mai uşor şi, după îndepărtarea gheţurilor, cîteva 
tăieturi cu cuțitul de zăpadă readuseră zidurile la grosimea lor 
normală. 

După două ore de muncă susţinută apăru fondul de granit; 
accesul la magaziile de alimente şi la depozitul de pulbere 
redeveni practicabil. 

Dar cum, în acest climat nesigur, o asemenea stare de 
lucruri se putea repeta de la o zi la alta, au făcut o nouă provizie 
de alimente care fu transportată în bucătărie. Stomacurile iritate 
de atita sărătură simțeau nevoia de carne proaspătă; vinătorii 
fură, aşadar, însărcinaţi să schimbe sistemul de alimentare 
care-i constipa şi se pregătiră să plece. 

Totuşi, sfîrşitul lui aprilie nu aducea cu el primăvara polară; 


ceasul reînnoirii nu sunase încă; mai erau pînă atunci cel puţin 
şase săptămîni; razele soarelui, încă prea slabe, nu puteau să 
străbată prin cîmpiile de zăpadă, şi să facă să apară din pămînt 
plăpîndele mlădiţe ale florei boreale. Era de aşteptat ca 
animalele, patrupede sau pasări, să fie rare. Totuşi un iepure, 
cîteva perechi de ptarmigani, chiar şi o vulpe tînără ar fi stat cu 
cinste pe masa celor de la Doctor's House, şi vinătorii hotărîră 
să vineze cu îndirjire tot ce le-ar trece în bătaia puștii. 

Doctorul, Bell şi Altamont se însărcinaseră să exploreze 
ţinutul. Altamont, judecind după obiceiurile sale, trebuie să fi 
fost un vinător îndemiînatic şi hotărît, un minunat trăgător, deşi 
cam lăudăros. Făcu parte, deci, din grup, ca şi Duk, care, în 
genul lui, era la fel de valoros, avînd avantajul de a se făli mai 
puţin. 

Cei trei tovarăşi de aventură urcară pe la conul de răsărit şi 
se înfundară în uriaşele cîmpii albe; dar nu fură nevoiţi să 
meargă prea departe, căci numeroase urme se arătară la mai 
puţin de două mile de fort; de acolo ele coborau la ţărmul 
golfului Victoria şi părea că înlănţuie Fort-Providence cu 
cercurile lor concentrice. 

După ce urmăriră cu curiozitate urmele, vînătorii se uitară 
unii la alţii. 

— Ei bine, spuse doctorul, mi se pare limpede. 

— Prea limpede, răspunse Bell; sunt urme de urs. 

— Excelent vinat, exclamă Altamont, dar care astăzi mi se 
pare că păcătuieşte tocmai printr-o calitate. 

— Care? întrebă doctorul. 

— Abundenţa, răspunse Altamont. 

— Ce vrei să spui? întrebă şi Bell. 

— Vreau să spun că sunt urmele a cinci urşi, perfect 
distincte, şi cinci urşi sunt prea mulţi pentru cinci oameni! 

— Eşti sigur de ceea ce afirmi? întrebă doctorul. 

— Uitaţi-vă şi judecaţi singur; iată o urmă care nu seamănă 
cu cealaltă; ghearele acesteia sunt mai depărtate ca ghearele 
celeilalte. lată paşii unui urs mai mic. Comparaţi atent şi veţi 
găsi într-un cerc restrîns urmele a cinci animale. 

— Aşa e, confirmă Bell, după ce privi cu atenţie. 

— Atunci, spuse doctorul, nu trebuie să facem acte de 
bravură inutilă ci, dimpotrivă, să fim atenţi; animalele acestea 
sunt foarte flămiînde la sfîrşitul unei ierni aspre. Ele pot fi extrem 


de periculoase; şi deoarece nu mai e cu putinţă să ne înşelăm 
asupra numărului lor... 

— Şi nici măcar asupra intenţiilor lor, replică americanul. 

— Credeţi, întrebă Bell, că au descoperit prezenţa noastră 
pe această coastă? 

— Fără îndoială, afară de cazul cînd n-am nimerit noi în 
drumul lor; dar atunci de ce urmele se desfăşoară circular, în loc 
să se îndepărteze? Uitaţi-vă, animalele au venit dinspre 
sud-vest, s-au oprit în acest loc şi au început aici recunoaşterea 
terenului. 

— Aveţi dreptate spuse doctorul; e sigur că au venit 
astă-noapte. 

— Şi fără îndoială că şi în celelalte nopţi, răspunse 
Altamont; numai că zăpada le-a acoperit urmele. 

— Nu, răspunse doctorul, e mai probabil că urşii au aşteptat 
sfîrşitul furtunii; împinşi de nevoie, au atins coasta golfului, cu 
intenţia de a lua prin surprindere nişte foci, şi atunci ne-au 
descoperit pe noi. 

— E chiar aşa, confirmă Altamont; de altfel, e uşor de ştiut 
dacă vor mai veni noaptea viitoare. 

— Cum? întrebă Bell. 

— Ştergind aceste urme pe o parte din traseul lor; şi dacă 
mîine găsim noi urme, va fi absolut sigur că Fort-Providence e 
ţinta către care tind aceste animale. 

— Bine, spuse doctorul, vom şti cel puţin la ce să ne 
aşteptăm. 

Cei trei vînători se puseră pe treabă şi, zgiriind zăpada, 
făcură în scurt timp să dispară urmele de tălpi pe un spaţiu de 
aproape o sută de prăjini. 

— E totuşi ciudat că aceste fiare au putut să ne simtă de la 
o asemenea distanţă; noi n-am ars nici o substanţă grasă dintre 
acelea care ar fi putut să-i atragă. 

— O! spuse doctorul, urşii sunt înzestrați cu o vedere 
pătrunzătoare şi cu un miros foarte fin; în afară de aceasta, sunt 
foarte inteligenţi, ca să nu spunem cele mai inteligente dintre 
toate animalele, şi au simţit după miros ceva neobişnuit pe aici. 

— De altfel, interveni Bell, cine ştie dacă, în timpul furtunii, 
n-au înaintat pînă la platou? 

— Atunci, întrebă americanul, de ce s-ar fi oprit noaptea 
aici? 


— Da, la aceasta nu există răspuns şi trebuie să credem că 
încet, încet îşi vor strîmta cercul căutărilor lor în jurul Fortului 
Providence. 

— Vom vedea, răspunse Altamont. 

— Acum să ne continuăm drumul, dar să fim cu ochii în 
patru. Vinătorii vegheară cu atenţie; se puteau teme ca vreun 
urs să nu se fi ascuns după dîmburile de gheaţă; adesea chiar 
luară blocurile uriaşe drept animale, cu care semănau după 
mărime şi culoarea lor albă. Dar, pînă la urmă, spre marea lor 
satisfacţie, văzură că s-au temut degeaba. 

Se întoarseră, în fine, la jumătatea înălţimii conului şi de 
acolo îşi plimbară privirea fără nici un folos de la capul 
Washington pînă la insula Johnson. 

Nu văzură nimic; totul era nemişcat şi alb; nici un zgomot, 
nici o trosnitură. 

Se întoarseră în casa de gheaţă. 

Hatteras şi Johnson fură puşi la curent cu situaţia şi se luă 
hotărîrea de a se veghea cu cea mai minuțioasă atenţie. Veni 
noaptea; nimic nu tulbură liniştea ei splendidă, nu se auzi nimic 
care să fi semnalat apropierea unui pericol. 

A doua zi, încă din zori, Hatteras şi tovarăşii săi, bine 
înarmaţi, se duseră în recunoaştere ca să vadă cum se prezenta 
zăpada; regăsiră urme identice cu cele din ajun, dar mai 
apropiate. Era limpede că duşmanii se pregăteau pentru asediul 
Fortului Providence. 

— Au descris o curbă paralelă, spuse doctorul. 

— Da, i-au făcut şi un virf înainte, răspunse Altamont. 
Vedeţi, paşii aceştia se îndreaptă spre platou; aparţin unui 
animal puternic. 

— Da, urşii se apropie de noi, treptat, spuse Johnson; e 
evident că intenţionează să ne atace. 

— E neîndoios, răspunse doctorul; vom evita să ne arătăm. 
Nu suntem în stare să le ţinem piept. 

— Dar unde pot fi blestemaţii ăştia de urşi? exclamă Bell. 

— Îndărătul cîtorva blocuri de gheaţă din est, de unde ne 
pîndesc; să nu ne aventurăm în mod neprevăzător. 

— Şi vînătoarea? întrebă Altamont. 

— S-o amînăm cu cîteva zile, răspunse doctorul; să ştergem 
iarăşi urmele cele mai apropiate şi vom vedea miine dimineaţă 
dacă au apărut din nou. În felul acesta, vom fi la curent cu 


manevrele duşmanilor noştri. 

Sfatul doctorului a fost urmat şi se întoarseră să se închidă 
în fort. Prezenţa acestor fiare înspăimiîntătoare împiedica orice 
excursie. Au supravegheat cu atenţie împrejurimile golfului 
Victoria. Farul fu dat jos - nu mai era de nici un folos în 
momentul acela şi putea să atragă atenţia animalelor; felinarul 
şi firele electrice fură strînse şi duse în casă; apoi, cu rîndul, 
fiecare se instala la pîndă pe platoul superior. 

Aveau de îndurat noi neplăceri din cauza singurătăţii; dar 
ce altceva puteau să facă? Nu se puteau aventura într-o luptă 
atit de inegală, iar viaţa fiecăruia era prea prețioasă ca s-o rişte 
în mod imprudent. Urşii, nemaivăzind nimic, le vor pierde, 
poate, urma, şi dacă mai tirziu vor apărea unul cîte unul în 
timpul excursiilor, îi vor putea ataca cu şanse de succes. 

Totuşi, această inactivitate era însufleţită de ceva nou; 
aveau de vegheat şi nici unuia nu-i părea rău să stea puţin cu 
ochii în patru. 

Ziua de 28 aprilie trecu fără ca duşmanii să fi dat vreun 
semn de viaţă. A doua zi, s-au dus să caute urmele cu un viu 
sentiment de curiozitate şi ceea ce văzură îi umplu de uimire. 
Nu mai era nici o singură urmă, iar covorul alb de zăpadă se 
întindea pînă departe, neatins. 

— Bine! exclamă Altamont, urşii ne-au pierdut urma. Au 
fost lipsiţi de tenacitate. Au obosit aşteptind! Au plecat! 
Călătorie sprîncenată! Şi acum, la vinătoare. 

— Ei! ei! explică doctorul. Cine ştie? Pentru mai multă 
siguranţă, dragi prieteni, vă cer să-i mai supravegheați încă o zi. 
E sigur că duşmanul nu s-a întors noaptea trecută, cel puţin în 
partea asta... 

— Să facem ocolul platoului, spuse Altamont şi vom şti la ce 
să ne aşteptăm. 

— Cu plăcere! consimţi doctorul. 

Dar degeaba examinară cu grijă toată întinderea, pe o rază 
de două mile; a fost cu neputinţă să se găsească nici cea mai 
mică urmă. 

— Ei bine, mergem la vînat? întrebă nerăbdătorul american. 

— Să aşteptăm pînă miine, fu de părere doctorul. 

— Aşadar, pe miine, răspunse Altamont care se resemna cu 
greu. A 

Se înapoiară la fort. In timpul acesta, ca şi în ajun, fiecare 


trebui să-şi reia, timp de o oră, postul de observaţie. 

Cînd îi veni rîndul lui Altamont, se duse să-l înlocuiască pe 
Bell în vîrful conului. 

De cum plecă diînsul, Hatteras îşi adună tovarăşii în jurul 
său. Doctorul îşi lăsă deoparte caietul cu însemnări iar Johnson 
maşinile de gătit. 

Se putea crede că Hatteras avea să le vorbească despre 
pericolele situaţiei în care se aflau: dar nici prin gînd nu-i trecu. 

— Dragi prieteni, spuse el, să profităm de absenţa acestui 
american, ca să vorbim despre treburile noastre; sunt lucruri 
care nu-l privesc şi în care nu vreau să se amestece. 

Interlocutorii căpitanului se uitară unii la alţii, neştiind unde 
voia să ajungă. 

— Doresc, spuse el, să mă înţeleg cu dumneavoastră 
asupra planurilor noastre de viitor. 

— Bine, bine, răspunse doctorul; să discutăm, de vreme ce 
suntem singuri. 

— Într-o lună, continuă Hatteras, cel mai tîrziu în şase 
săptămîni, vă reveni momentul marilor deplasări. V-aţi gîndit 
cumva la ceea ce ar fi mai bine să facem în timpul verii? 

— Dar dumneata căpitane? întrebă Johnson. 

— Eu pot să spun că nu trece o oră fără să fiu cu gindul la 
ideea mea. Cred că nici unul dintre dumneavoastră nu are 
intenţia să dea înapoi?... 

Această insinuare a rămas fără răspuns imediat. 

— În ceea ce mă priveşte, continuă Hatteras, chiar de ar 
trebui să merg singur, şi tot voi merge pînă la Polul Nord; 
suntem la cel mult trei sute şaizeci de mile depărtare de el. 
Niciodată nu s-au apropiat nişte oameni atît de mult de această 
ţintă dorită, şi nu voi pierde o asemenea ocazie fără să fi 
încercat totul, chiar şi imposibilul. Care sunt planurile 
dumneavoastră în această privinţă? 

— Aceleaşi ca ale dumitale, răspunse doctorul imediat. 

— Şi ale dumitale, Johnson? 

— Ca ale doctorului, răspunse şeful de echipaj. 

— Bell, e rîndul dumitale să vorbeşti, spuse Hatteras. 

— Căpitane, spuse dulgherul, e drept că n-avem familie 
care să ne aştepte în Anglia, dar patria rămîne patrie! Nu te 
gîndeşti la întoarcere? 

— Intoarcerea, continuă căpitanul, se va putea face tot atit 


de bine şi după descoperirea polului. Chiar mai bine. Nu vor fi 
greutăţi mai mari, căci, urcînd, ne îndepărtăm de punctele cele 
mai reci de pe glob. Mai avem combustibil şi provizii pentru 
multă vreme. Nimic nu ne poate, deci, împiedica şi ne-am face 
vinovaţi dacă n-am merge pînă la capăt. 

— Ei bine, căpitane, răspunse Bell, suntem cu toţii de 
părerea dumitale. 

— Bine, făcu Hatteras. Nu m-am îndoit niciodată de 
dumneavoastră. Vom reuşi, dragi prieteni, iar Anglia va avea 
întreaga glorie a succesului nostru. 

— Dar e şi un american printre noi, spuse Johnson. 

Hatteras nu-şi putuse reţine un gest de miînie la auzul 
acestei observaţii. 

— Ştiu asta, rosti el cu o voce gravă. 

— Nu-l putem lăsa aici, interveni doctorul. 

— Nu, nu putem face asta, răspunse, maşinal Hatteras. 

— Şi va veni cu noi, cu siguranţă! 

— Da, va veni! Dar cine va comanda? 

— Dumneata, căpitane. 

— Şi dacă dumneavoastră vă veţi supune ordinelor mele, 
oare yankeul ăsta nu va refuza să se supună? 

— Nu cred, răspunse Jonhson; dar, în sfîrşit, să admitem că 
n-ar vrea să se supună ordinelor dumitale. 

— Atunci va fi o problemă de lichidat între el şi mine. 

Cei trei englezi tăcură privindu-l pe Hatteras. Doctorul reluă 
discuţia: 

— Cum vom călători? întrebă el. 

— Urmiînd linia coastei, pe cît va fi cu putinţă. 

— Dar dacă găsim marea liberă, aşa cum e probabil să fie? 

— Atunci o vom trece. 

— În ce fel? N-avem nici o ambarcaţiune. 

Hatteras nu răspunse; era încurcat în mod vădit. 

— Poate că s-ar putea construi o barcă din resturile lui 
Porpoise. 

— Niciodată! strigă violent Hatteras. 

— Niciodată?! exclamă Johnson. 

Doctorul dădea din cap; înțelegea rezerva căpitanului. 

— Niciodată! repetă acesta din urmă. O barcă făcută din 
lemnul unui vas american ar fi americană. 

— Dar, căpitane... spuse din nou Johnson. 


Doctorul îi făcu semn bătrinului maistru să nu mai insiste. 
Problema trebuia lăsată pentru un moment mai prielnic; deşi 
înţelegea refuzul lui Hatteras, doctorul nu-i împărtăşea părerea 
şi-şi făgădui chiar să-l facă pe prietenul lui să revină asupra unei 
hotăriri atit de categorice. 

Vorbi, deci, despre altceva, despre posibilitatea de a înainta 
în sensul coastei direct pînă în nord şi despre acest punct 
necunoscut al globului, numit Polul Nord. 

Pe scurt, ocoli laturile periculoase ale discuţiei, pînă în clipa 
cînd ea se termină brusc, adică la intrarea pe uşă a lui Altamont. 
Acesta n-avea nimic de semnalat. Aşa se termină ziua, iar 
noaptea trecu în linişte. Era limpede că urşii dispăruseră. 


Capitolul XII 
ÎNCHISOAREA DE GHEAŢĂ 


A doua zi, fu vorba să se organizeze o vinătoare la care 
trebuiau să ia parte Hatteras, Altamont şi dulgherul; urmele 
neliniştitoare nu mai apăruseră, iar urşii renunţaseră vădit la 
planul lor de atac, fie de teama duşmanilor necunoscuţi, fie din 
pricină că nimic nou nu le semnalase prezenţa unor fiinţe sub 
masivul acesta de zăpadă. 

In timpul absenței celor trei vînători, doctorul trebuia să 
ajungă pînă la insula Johnson, ca să facă o recunoaştere în 
legătură cu starea gheţurilor şi nişte relevee hidrografice. Gerul 
se arăta ascuţit, dar cei care iernau îl îndurau uşor, pielea lor 
ajungînd să se adapteze la aceste temperaturi extreme. 

Şeful de echipaj urma să rămînă la Doctor's House, într-un 
cuvînt, să păzească locuinţa. 

Cei trei vînători îşi făcură pregătirile de plecare; fiecare din 
ei se înarma cu o puşcă cu două focuri, cu ţeava ghintuită şi cu 
gloanţe conice; îşi luară o mică provizie de pemmican pentru 
cazul cînd noaptea i-ar surprinde înainte de sfîrșitul excursiei; în 
plus, mai luară cu ei şi inseparabilul cuţit de zăpadă, cea mai 
trebuincioasă unealtă în aceste ţinuturi, şi o toporişca agăţată 
de centura hainei lor din piele de căprioară. 

Astfel echipați, puteau merge departe şi, fiind pricepuţi şi 
îndrăzneţi, trebuiau să conteze pe rezultate bune la vînătoare. 


La ora opt dimineaţa, erau gata de plecare. Duk mergea 
înaintea lor, ţopăind. Urcară colina dinspre est, ocoliră conul 
farului şi se înfundară pe cîmpiile din sud, mărginite de 
Bell-Mount. 

În ceea ce-l priveşte, doctorul, după ce se înţelesese cu 
Johnson asupra semnalului de dat în caz de alarmă, cobori spre 
țărm, ca să ajungă în felul acesta la gheţurile de felurite forme 
de care era plin golful Victoria. 

Şeful de echipaj rămase singur la Fort-Providence, dar nu 
stătea cu miinile în sîn. 

Începu prin a-i lăsa liberi pe cîinii groenlandezi care se 
agitau în Dog-Palace; aceştia, încîntaţi merseră să se 
rostogolească prin zăpadă. Apoi Johnson se ocupă de treburile 
mărunte şi complicate ale gospodăriei. Avea de împrospătat 
proviziile şi combustibilul, să pună magaziile în ordine, să repare 
vreo unealtă stricată, să cîrpească păturile rupte, să repare 
încălţămintea pentru lungile drumuri din vară. Nu ducea lipsă de 
treabă, iar şeful de echipaj lucra cu îndemiînarea marinarului 
căruia nu-i este nimic străin din orice meserie. 

În timp ce lucra, se gîndea la conversaţia din ajun; se 
gîndea la căpitan şi, mai ales, la încăpăţinarea lui de a nu voi ca 
un american, nici măcar o barcă americană să ajungă înaintea 
lui sau odată cu el la polul nordic al lumii. 

„Mi se pare, totuşi, greu să treci peste ocean fără un vas, îşi 
spuse el, şi, dacă în faţa noastră avem marea deschisă, va 
trebui neapărat să navigam. Nu se pot face trei sute de mile 
înotînd, chiar de-ai fi cel mai bun englez de pe pămînt. 
Patriotismul are limite. În sfîrşit, vom vedea. Mai avem încă timp 
în faţa noastră. Domnul Clawbonny nu şi-a spus încă ultimul 
cuvînt în această problemă; el e abil; şi e un om în stare să-l 
facă pe căpitan să renunţe la ideea lui. Garantez chiar că, 
mergînd în direcţia insulei, va arunca o privire asupra resturilor 
lui Porpoise şi va şti exact ceea ce se poate face cu ele,” 

Johnson ajunsese aici cu gindurile sale, iar vînătorii 
părăsiseră fortul de o oră, cînd o detunătură puternică şi 
limpede răsună la două-trei mile în spate. 

„Bine, îşi spuse bătrînul marinar, au găsit ceva şi fără să 
meargă prea departe, de vreme ce-i aud aşa de desluşit. Şi apoi, 
atmosfera e atît de curată!” 

O a doua detunătură, apoi a treia, se repetară una după 


alta. 

„la te uită, continuă Johnson să-şi spună, au sosit la locul 
potrivit!” 

Trei alte focuri de armă, mai apropiate, bubuiră iar. 

„Şase focuri! făcu Johnson; acum puştile le sunt descărcate. 
A fost treabă serioasă! Dar dacă, din întîmplare!...” 

La ideea care-i trecu prin minte, Johnson păli; părăsi repede 
casa de zăpadă şi urcă în cîteva clipe colnicul pînă în virful 
conului. 

Ceea ce văzu, îl făcu să se îngrozească. 

— Urşii! strigă el. 

Cei trei vinători, urmaţi de Duk, se întorceau fugind cit îi 
ţineau picioarele, urmăriţi de cinci animale uriaşe; cele şase 
gloanţe ale lor nu le-au putut dobori; urşii cîştigau teren; 
Hatteras, rămas în urmă, nu reuşea să menţină distanţa dintre 
el şi animale decit aruncîndu-şi pe rînd căciula, toporişca, ba 
chiar şi puşca. Urşii se opreau, cum le e obiceiul, ca să 
adulmece obiectul zvirlit pentru a le stîrni curiozitatea şi mai 
pierdeau puţin din teren, deşi altminteri ar fi întrecut şi calul cel 
mai iute. 

Aşa au ajuns Hatteras, Altamont şi Bell, cu răsuflarea tăiată 
de fugă, lîngă Johnson şi, împreună cu el, din vîrful taluzului, 
şi-au dat drumul alunecînd pînă la casa de gheaţă. 

Cei cinci urşi erau gata să-i ajungă, iar căpitanul trebui să 
pareze cu cuțitul o labă, dată cu violenţă. 

Într-o clipită, Hatteras şi tovarăşii săi se închiseră în casă. 
Animalele se opriseră pe platoul superior, format de trunchiul de 
con. 

— În sfîrşit, strigă Hatteras, vom putea să ne apărăm mai 
bine, cinci contra cinci! 

— Patru contra cinci! spuse Johnson, cu glas îngrozit. 

— Cum aşa? întrebă Hatteras. 

— Doctorul! răspunse Johnson, arătînd salonul gol. 

— Ei, ce-i cu el? 

— S-a dus în direcţia insulei! 

— Nenorocitul! exclamă Bell. 

— Nu-l putem lăsa aşa, spuse Altamont. 

— Să alergăm într-acolo! strigă Hatteras. 

Deschise repede uşa, dar abia avu timp s-o închidă la loc; 
un urs era să-i spargă capul cu o lovitură de gheară. 


— Sunt aici! strigă el. 

— Toţi? întrebă Bell. 

— Toţi, răspunse Hatteras. 

Altamont se repezi la ferestre, ale căror ochiuri le astupă cu 
bucăţi de gheaţă scoase din zidurile casei. Tovarăşii săi îl 
imitară fără să vorbească; tăcerea nu fu întreruptă decit de 
lătratul surd al lui Duk. 

Dar, trebuie s-o spunem, oamenii aceştia nu se gindeau 
decit la un singur lucru: uitaseră de propriul lor pericol şi nu se 
gîndeau decît la doctor. La el, nu la ei! Bietul Clawbonny, atît de 
bun, de devotat! Sufletul acestei mici colonii! Pentru prima dată 
nu era cu ei; îl aşteptau cele mai mari primejdii, poate chiar o 
moarte îngrozitoare, căci, după ce-şi va termina excursia, se va 
întoarce liniştit către Fort-Providence şi se va găsi în faţa 
acestor animale sălbatice. 

Şi nici un mijloc de a-i da de veste! 

— Totuşi, spuse Johnson, sau mă înşel eu foarte mult, sau 
trebuie să fie prevenit: focurile dumneavoastră de armă trebuie 
să-l fi avertizat şi nu se poate să nu-şi dea seama că s-a 
petrecut ceva neobişnuit. 

— Dar dacă în momentul acela era departe, răspunse 
Altamont, şi dacă n-a înţeles ce se întîmplă? In sfîrşit, există opt 
şanse din zece ca să se întoarcă fără ca măcar să bănuiască 
pericolul! Urşii sunt acoperiţi de escarpa fortului şi el nu-i poate 
vedea! 

— Trebuie deci să ne descotorosim de fiarele acestea 
periculoase înainte de întoarcerea lui, răspunse Hatteras. 

— Dar cum? întrebă Bell. 

Răspunsul la întrebare era greu de dat. Să încerci o ieşire 
era cu neputinţă. Avuseseră grijă să baricadeze coridorul, dar 
urşii puteau trece cu uşurinţă peste obstacole, dacă le venea în 
gînd s-o tacă; ştiau la ce să se aştepte cu privire la numărul şi la 
forţa duşmanilor şi le-ar fi fost uşor să ajungă pînă la ei. 

Prizonierii se postară în fiecare dintre camerele din Doctor's 
House, ca să observe orice încercare de invazie; stăteau 
încordaţi şi-i auzeau pe urşi mergînd de colo-colo, mormăind 
surd şi zgiriind cu labele lor uriaşe zidurile de zăpadă. 

Totuşi, trebuiau să acţioneze; timpul era scurt. Altamont 
hotări să facă o gaură în zid, prin care să tragă în atacatori; în 
cîteva minute făcu un fel de scobitură în zidul de gheaţă, 


introduse puşca în ea, dar abia apucă ţeava să iasă în afară că-i 
şi fu smulsă din miîini cu o forţă irezistibilă, fără să mai aibă timp 
să tragă 

— Drace! exclamă el, nu suntem în stare să le ţinem piept. 
Şi se grăbi să astupe gaura. 

Situaţia aceasta dura de o oră şi nimic nu te făcea să-i 
prevezi sfîrşitul. Şansele unei ieşiri din casă au mai fost o dată 
discutate; erau slabe, deoarece nu se puteau lupta cu fiecare 
urs în parte. Totuşi, Hatteras şi tovarăşii săi, grăbiţi să termine 
cu ei şi, trebuie s-o spunem, foarte ruşinaţi că erau închişi în 
felul acesta de nişte animale, erau gata să încerce un atac 
direct, cînd căpitanul găsi un nou mijloc de apărare. 

El luă vătraiul de care se folosea Johnson la plită şi-l vîri în 
jeraticul din sobă; apoi făcu o spărtură în zidul de zăpadă, dar 
fără a o prelungi pînă afară, în aşa fel, încît să păstreze în 
exterior un strat subţire de gheaţă. 

Tovarăşii lui se uitau cum lucrează. Cînd Poker-ul se înroşi 
pînă la alb, Hatteras lămuri: 

— Bara aceasta incandescentă îmi va folosi ca să resping 
urşii, care n-o vor putea apuca, iar prin gaura din zid va fi uşor 
să tragem împotriva lor un foc susţinut, fără ca ei să ne poată 
smulge armele din miîini. 

— Bine ticluit! exclamă Bell. 

Atunci Hatteras, scoţind vătraiul din jeratic, îl înfipse repede 
în zid. Zăpada, transformîndu-se în vapori în contact cu vătraiul, 
şuieră cu un zgomot asurzitor. Doi urşi alergară într-acolo, 
apucară bara înroşită şi scoaseră un urlet teribil; în aceeaşi clipă 
patru detunături răsunară una după alta. 

— Atinşi! exclamă americanul. 

— Atinşi! strigă şi Bell. 

— Să începem din nou, spuse Hatteras, reastupînd pentru 
moment deschizătura. 

Vătraiul fu băgat în maşina de gătit; după cîteva minute era 
înroşit. Altamont şi Bell îşi reluară locurile după ce-şi încărcaseră 
armele; Hatteras făcu iar gaura în zid şi introduse din nou 
vătraiul incandescent. 

Dar, de data aceasta, fu oprit de o suprafaţă prin care nu 
putea străbate. 

— Nenorocire! exclamă americanul. 

— Ce se întîmplă? întrebă Johnson. 


— Ce se întîmplă? Blestematele acestea de fiare 
îngrămădesc bloc peste bloc, ne zidesc în propria noastră casă, 
ne îngroapă devii! 

— E imposibil! 

— lată, vătraiul nu poate să străbată! Să-ţi vină să rizi, nu 
alta! 

Situaţia se înrăutăţea, fiind mai curînd îngrijorătoare decit 
de ris. Urşii, ca nişte animale foarte inteligente ce erau, foloseau 
acest mijloc ca să-şi înăbuşe prada. Ingrămădeau gheţurile în 
aşa fel, încît să facă orice fugă imposibilă. 

— E îngrozitor! spuse bătrînul Johnson cu un aer foarte 
jignit. Ca nişte oameni să se poarte în felul acesta, mai merge, 
dar nişte urşi! 

După această cugetare, trecură două ore fără să intervină 
vreo schimbare în situaţia prizonierilor; planul de ieşire nu mai 
putea să fie pus în aplicare; zidurile îngropate opreau orice 
zgomot de afară. Altamont se plimba agitat, ca omul îndrăzneţ 
care-i scos din sărite cînd dă de o primejdie mai mare decit 
curajul său. Hatteras se gîndea cu groază la doctor şi la pericolul 
foarte serios care-l ameninţa la întoarcerea sa. 

— Ah! exclamă Johnson, dacă domnul Clawbonny ar fi fost 
aici! 

— Ei bine, ce-ar fi făcut el? răspunse Altamont. 

— O! el s-ar fi priceput foarte bine să ne scoată din 
încurcătură? 

— Şi cum? întrebă americanul, furios. 

— Dacă aş fi ştiut, n-aş fi avut nevoie de el. Totuşi, ghicesc 
ce sfat ne-ar fi dat în momentul acesta! 

— Ce sfat? 

— Să miîncăm ceva! Asta nu poate să ne facă rău, ci 
dimpotrivă. Ce părere ai, domnule Altamont? 

— Să mîncăm, dacă vă face plăcere, cu toate că situaţia e 
destul de proastă, dacă nu chiar umilitoare. 

— Garantez, spuse Johnson, că, după cină, vom găsi un 
mijloc oarecare să ieşim de aici. 

Nu i-au răspuns nimic şefului de echipai, dar s-au aşezat la 
masă. 

Johnson, crescut la şcoala doctorului încercă să rămînă 
filozof în faţa primejdiei, dar nu reuşi deloc; glumele îi rămîneau 
în git. De altfel, prizonierii începură să nu se mai simtă la largul 


lor; aerul devenea greu în această locuinţă ermetic închisă; 
atmosfera nu se putea primeni prin burlanele maşinilor de gătit, 
care trăgeau greu, şi era uşor de prevăzut că, într-un timp foarte 
scurt, focul se va stinge; oxigenul înghiţit de plămiîni şi de sobă 
va fi în curînd înlocuit de acidul carbonic, a cărui influenţă 
mortală este cunoscută. 

Hatteras îşi dădu seama cel dintii de acest nou şi mare 
pericol; nu voi să-l ascundă faţă de tovarăşii săi. 

— Atunci trebuie să ieşim cu orice preţ! răspunse Altamont. 

— Da, glăsui Hatteras, dar să aşteptăm noaptea; vom face 
o gaură în boltă şi se va împrospăta aerul; apoi, unul dintre noi 
se va instala la acest post, de unde va trage în urşi. 

— E singura soluţie posibilă, încuviinţă americanul. 

Acestea fiind stabilite, au aşteptat momentul prielnic 
pentru încercarea aventurii şi, în timpul orelor care au urmat, 
Altamont nu-şi cruţă blestemele împotriva unei stări de lucruri în 
care, spunea el, „eroii fiind urşi şi oameni, nu aceştia din urmă 
jucau rolul cel mai frumos”. 


Capitolul XIII 
MINA 


Se lasă noaptea; lampa din salon începuse să pălească în 
atmosfera săracă în oxigen. 

La ora opt făcură ultimele pregătiri. Îşi încărcară armele cu 
grijă şi scobiră o deschizătură în bolta casei de zăpadă. 

Munca dura de citeva minute şi Bell se descurca plin de 
îndemiînare în această treabă cînd Johnson, părăsind dormitorul 
în care stătea la pîndă, se întoarse în grabă la tovarăşii lui. 
Părea neliniştit. 

— Ce ai? întrebă căpitanul. 

— Ce am? Nimic! răspunse bătrînul marinar, şovăind, şi 
totuşi... 

— Dar ce e? întrebă Altamont. 

— Tăcere! N-auziţi un zgomot ciudat? 

— Din care parte? 

— De acolo! Se întîmplă ceva în zidul camerei! Bell îşi 
întrerupse lucrul; fiecare ascultă. 


Se desluşea, într-adevăr, un zgomot îndepărtat care părea 
că vine dinspre peretele lateral; cu siguranţă că se făcea o 
gaură în gheaţă. 

— E cineva care zgirie! spuse Johnson. 

— Nu încape îndoială, grăi Altamont. 

— Urşii? întrebă Bell. 

— Da, urşii! spuse Altamont. 

— Au schimbat tactica, interveni bătrînul marinar; au 
renunţat la ideea de a ne înăbuşi! 

— Sau ne cred înăbugşiţi! răspunse americanul pe care furia 
îl cuprinsese de-a binelea. 

— Vom fi atacați! presupuse Bell. 

— Ei bine, răspunse Hatteras, vom lupta corp la corp! 

— Mii de draci! strigă Altamont. Prefer aşa! În ceea ce mă 
priveşte, sunt sătul de aceşti duşmani nevăzuţi! Ne vom vedea 
şi ne vom bate! 

— Da, răspunse Johnson, dar nu cu focuri de armă; e cu 
neputinţă într-un spaţiu atît de strimt. 

— Fie cu securea! Cu cuțitul! 

Zgomotul creştea; se auzea foarte clar zgiriatul ghearelor; 
urşii atacaseră zidul casei, chiar în unghiul în care aceasta se 
întîlnea cu taluzul de zăpadă proptit de stînci. 

— Animalul care sapă, spuse Johnson, e cam la mai puţin 
de şase picioare de noi. 

— Ai dreptate. Johnson, răspunse americanul, dar mai avem 
timp să ne pregătim să-l întîmpinăm! 

Americanul apucă securea cu o mînă şi cuțitul cu cealaltă; 
proptindu-se în piciorul drept, cu corpul lăsat puţin spre spate, 
rămase în poziţie de atac. Hatteras şi Bell îl imitară. Johnson îşi 
pregăti puşca pentru cazul cînd folosirea unei arme de foc ar fi 
fost necesară. 

Zgomotul devenea din ce în ce mai puternic; gheaţa smulsă 
pîrîia sub tăioasele gheare de oţel. 

În sfîrşit, atacatorul era despărţit de duşmanii lui numai de 
o coajă subţire; deodată coaja crăpă ca un cerc de hirtie spart 
de un clovn şi un corp negru, enorm, apăru în semiîntunericul 
camerei. 

Altamont cobori repede mîna înarmată ca să lovească. 

— Opriţi-vă, pentru Dumnezeu! se auzi un glas 
binecunoscut. 


— Doctorul, doctorul! exclamă Johnson. 

Era, într-adevăr, doctorul care, tras de greutatea lui, se 
rostogoli în mijlocul camerei. 

— Bună ziua, bravii mei prieteni! spuse el ridicîndu-se plin 
de vioiciune. 

Tovarăşii lui rămăseseră uluiţi, dar uluirii îi urmă bucuria; 
fiecare voi să-l îmbrăţişeze pe acest om vrednic. Hatteras, foarte 
emoţionat, îl ţinu multă vreme strîns la pieptul lui. 

Doctorul îi răspunse printr-o călduroasă strîngere de mină. 

— Cum, dumneavoastră, domnul Clawbonny?! se miră şeful 
de echipaj. 

— Eu, bătrînul meu Johnson, şi eram mai îngrijorat de 
soarta voastră decit aţi fi putut fi voi de a mea! 

— Dar de unde aţi ştiut că eram asaltaţi de o ceată de urşi? 
întrebă Altamont. Teama noastră cea mare era că vă întoarceţi 
liniştit la Fort-Providence, fără să bănuiţi primejdia. 

— O! am văzut totul, răspunse doctorul; focurile voastre de 
armă m-au alarmat. Mă aflam în momentul acela aproape de 
rămăşiţele lui Porpoise; m-am urcat pe un hummock şi i-am 
văzut pe cei cinci urşi care vă urmăreau de aproape. Ah, ce frică 
mi-a fost pentru voi! Dar, în fine, rostogolirea voastră din virful 
colinei şi şovăiala animalelor m-au liniştit, pentru moment; am 
înţeles că aţi avut tot timpul să vă baricadaţi în casă. Atunci, 
m-am apropiat încet, încet, cînd căţărindu-mă, cînd alunecînd 
printre gheţuri; am ajuns în apropierea fortului şi le-am văzut pe 
aceste fiare uriaşe la lucru, ca nişte mari castori; bătătoreau 
zăpada, îngrămădeau blocurile, într-un cuvînt, vă zideau de vii. 
Noroc că nu le-a venit ideea să prăvălească blocurile de gheaţă 
din vîrful conului, căci aţi fi fost striviţi fără milă. 

— Dar, spuse Bell, nu eraţi în siguranţă, domnule 
Calwbonny; nu puteau ei să-şi părăsească locul şi să se îndrepte 
spre dumneavoastră? 

— Nu se gindeau deloc la aşa ceva; cîinii groenlandezi, 
lăsaţi în libertate de Johnson, au venit de mai multe ori să dea 
tircoale foarte aproape, şi ei nu s-au gindit să-i urmărească; se 
credeau siguri pe un vînat mai gustos. 

— Mulţumesc de compliment! spuse Altamont, rizînd. 

— O! n-avem de ce să ne mîndrim. Cînd am înţeles tactica 
urşilor, am hotărît s-ajung la voi. Din prevedere trebuia să 
aştept noaptea; apoi, odată cu primele umbre ale crepusculului, 


m-am strecurat fără zgomot spre taluz, în direcţia depozitului de 
muniții. Aveam o idee alegind punctul acela: voiam să sap o 
galerie. M-am pus, aşadar, pe treabă; am atacat gheaţa cu 
cuțitul meu de zăpadă - grozavă sculă, zău aşa! Timp de trei ore 
am  scormonit, am muncit şi iată-mă, flămînd, spetit de 
oboseală, dar ajuns aici... 

— Ca să împărtăşiţi soarta noastră? întrebă Altamont. 

— Ca să scăpăm cu toţii. Dar daţi-mi un biscuit şi o bucată 
de carne; leşin de foame. 

In curînd doctorul muşca cu dinţii săi albi dintr-o bucată de 
carne de vacă sărată. In timp ce minca, se arătă dispus să 
răspundă la întrebările nerăbdătoare ce i se puneau. 

— Să scăpăm? repetă Bell. 

— Desigur, rosti doctorul, făcînd un mare efort al gitlejului 
ca să răspundă în timp ce înghiţea. 

— De fapt, spuse Bell, deoarece domnul Clawbonny a venit, 
putem să mergem pe drumul pe care a venit el. 

— Nu zău, răspunse doctorul, şi să lăsăm drum liber acestei 
haite răufăcătoare, care pînă la urmă va descoperi magaziile 
noastre şi le va jefui? 

— Trebuie să rămînem aici? zise Hatteras. 

— Fără îndoială, răspunse doctorul, şi să ne descotorosim 
de aceste animate. 

— Există, deci, un mijloc? întrebă Bell. 

— Un mijloc sigur! răspunse doctorul. 

— Bine ziceam eu! exclamă Johnson, frecîndu-şi mîinile. Cu 
domnul Clawbonny nu trebuie niciodată să-ţi pierzi speranţa; are 
întotdeauna o idee în sacul lui de savant. 

— O! o! bietul meu sac e destul de jigărit, dar, scotocind 
bine... 

— Doctore, spuse Altamont, urşii n-ar putea pătrunde prin 
galeria pe care aţi săpat-o? 

— Nu, am avut grijă să astup bine intrarea, şi acum putem 
să mergem de aici la depozitul de muniții, fără ca ei să simtă. 

— Bine. Şi o să ne spuneţi ce metodă vreţi să folosiţi ca să 
ne descotorosiţi de vizitatorii aceştia caraghioşi? 

— Un mijloc foarte simplu şi pentru care s-a şi făcut o parte 
din treabă. 

— Cum asta?! 

— Veţi vedea. Dar uit că n-am venit singur. 


— Ce vreţi să spuneţi? întrebă Johnson. 

— Am aici un tovarăş, să vi-l prezint. 

Şi, spunînd acestea, doctorul scoase din galerie o vulpe 
proaspăt împuşcată. 

— O vulpe! exclamă Bell. 

— Viînatul meu de azi-dimineaţa, răspunse cu modestie 
doctorul, şi veţi vedea că niciodată o vulpe n-a fost vînată 
într-un moment mai potrivit. 

— Dar, în sfirşit, care e planul dumneavoastră? întrebă 
Altamont. 

— Doresc să-i arunc în aer pe toţi urşii deodată, cu o sută 
de livre de praf de puşcă. 

Se uitară la el mirati. 

— Dar praful de puşcă unde e? întrebară. 

— E în magazie. 

— Şi magazia? 

— Coridorul acesta duce într-acolo. Nu fără rost am săpat o 
galerie lungă de zece picioare; aş fi putut să atac parapetul mai 
aproape de casă, dar aveam o anumită idee. 

— Bine, dar în ce loc vreţi să puneţi mina? întrebă 
americanul. 

— Chiar în faţa taluzului nostru, adică în punctul cel mai 
îndepărtat de casă, de depozitul de pulbere şi de magazii. 

— Dar cum să-i atragi acolo pe toţi urşii deodată? 

— Imi iau eu însărcinarea, răspunse doctorul. Am vorbit 
destul, la treabă! Avem de săpat în cursul nopţii o galerie de o 
sută de picioare - e o muncă obositoare; dar, fiind cinci bărbaţi, 
ne vom descurca, schimbîndu-ne pe rînd. Va începe Bell şi, în 
timpul acesta, ne vom odihni puţin. 

— Pe toţi dracii! exclamă Johnson, cu cît mă gindesc mai 
mult, cu atît găsesc soluţia domnului Clawbonny mai bună. 

— E sigură, răspunse doctorul. 

— O! din moment ce o spuneţi chiar dumneavoastră, urşii 
sunt morţi şi le simt de pe acum blana pe spate. 

— Atunci, la treabă! 

Doctorul se afundă în galeria întunecată şi Bell îl urmă; pe 
unde trecea doctorul, tovarăşii lui se simțeau în siguranţă. Cei 
doi ajunseră la depozitul de pulbere şi nimeriră in mijlocul 
butoiaşelor aranjate în perfectă ordine. Doctorul îi dădu lui Bell 
instrucţiunile necesare; dulgherul atacă peretele opus, pe care 


se sprijinea taluzul, şi tovarăşul lui se întoarse în casă. 

Bell munci timp de o oră şi săpă o galerie lungă de aproape 
zece picioare, prin care puteai să înaintezi tirîndu-te. După o 
oră, veni să-l schimbe Altamont şi, în acelaşi interval de timp, 
făcu aproape aceeaşi treabă; zăpada din galerie era 
transportată în bucătărie, unde doctorul o topea ca să ocupe 
mai puţin spaţiu. : 

Americanului îi urmă căpitanul, apoi Johnson. In zece ore, 
adică pe la ora opt dimineaţa, galeria era gata. 

În primele ore ale dimineții, doctorul se duse să privească 
la urşi printr-o gaură făcută în zidul magaziei de muniții. 

Animalele acestea răbdătoare nu-şi părăsiseră locul. Erau 
acolo: se duceau, veneau, mormăiau, dar, de fapt, stăteau de 
strajă cu o stăruinţă exemplară; dădeau tîrcoale casei, care 
dispăruse sub blocurile îngrămădite peste ea. 

Dar veni un moment, totuşi, în care părură că-şi pierd 
răbdarea; doctorul îi văzu deodată împingînd la o parte blocurile 
de gheaţă pe care le îngrămădiseră. 

— Bine! îi spuse căpitanului care se găsea în apropierea lui. 

— Ce fac? întrebă acesta. 

— Am impresia că vor să-şi distrugă opera şi să ajungă pînă 
la noi. Da’ las” pe mine! Vor fi distruși ei înainte. În orice caz, nu 
mai e timp de pierdut. 

Doctorul se strecură pînă la punctul unde trebuia pusă 
mina; acolo dispuse să se mărească spaţiul pe toată lărgimea şi 
înălţimea  taluzului; în curind nu mai rămase în partea 
superioară decit o pojghiţă de gheaţă, groasă de cel mult un 
picior; trebuiră chiar s-o susţină ca să nu se prăbuşească. 

Un ţăruş înfipt în solul de granit ţinu loc de stilp; leşul vulpii 
fu agăţat în virf şi o funie lungă, înnodată în partea de jos, fu 
întinsă de-a lungul galeriei pînă la depozitul de pulbere. 

Tovarăşii doctorului îi urmau instrucţiunile, fără să le 
înţeleagă prea bine. 

— lată momeala, le spuse el, arătîndu-le vulpea. 

Rostogoli un butoiaş care putea să tot aibă vreo sută de 
livre de pulbere, pînă la piciorul stilpului. 

— Şi iată mina, adăugă el. 

— Dar, întrebă Hatteras, nu vom sări şi noi în aer odată cu 
urşii? 

— Nu! suntem destul de departe de locul exploziei; de 


altfel, casa noastră e solidă; chiar dacă se desface puţin, vom 
scăpa doar cu cîteva reparaţii. 

— Bine! răspunse Altamont: dar cum vreţi să procedaţi? 

— lată cum: trăgînd de funia aceasta, vom răsturna parul 
care susţine pojghiţa de gheaţă de deasupra minei; leşul vulpii 
va apare dintr-o dată în afara taluzului, şi veţi admite fără 
greutate că nişte animale înfometate în urma unui post 
îndelungat nu vor şovăi să se arunce asupra acestei prăzi 
neaşteptate. 

— De acord. 

— Ei bine, în clipa aceea, dau foc minei, şi, dintr-o singură 
lovitură, fac să sară în aer şi comeseni, şi masă. 

— Bine! bine! exclamă Johnson, care urmărea discuţia cu 
un interes foarte viu. 

Hatteras, avînd încredere absolută în prietenul lui, nu ceru 
nici o explicaţie. Aşteptă. Dar Altamont voia să ştie totul, pînă la 
capăt. 

— Doctore, spuse el, cum veţi calcula durata fitilului 
dumneavoastră cu o asemenea precizie, încît explozia să aibă 
loc la momentul oportun? 

— E foarte simplu, nu voi face nici un fel de calcul. 

— Aveţi, deci, un fitil lung de o sută de picioare? 

— Nu. 

— Veţi aşterne, deci, o simplă diră de pulbere? 

— Deloc! Ar putea să dea greş. 

— Va trebui, aşadar, să se sacrifice cineva şi să se ducă să 
dea foc minei! 

— Dacă trebuie un voluntar, se grăbi Johnson să spună, mă 
ofer bucuros! 

— De prisos, vrednicul meu prieten, răspunse doctorul, 
întinzîndu-i mîna bătrînului şef de echipaj, cele cinci vieţi ale 
noastre sunt preţioase şi ele vor fi cruţate, slavă Domnului! 

— Atunci, spuse americanul, renunţ să mai ghicesc. 

— Ei, răspunse doctorul zîmbind, dacă nu ne-am putea 
descurca într-o asemenea împrejurare, la ce ne-ar mai fi de 
folos studiul fizicii? 

— Ah! făcu Johnson, radios, fizica! 

— Da! n-avem noi aici o pilă electrică şi fire suficient de 
lungi, chiar cele folosite la farul nostru? 

— Ei bine? 


— Ei bine, îi vom da foc minei cînd vom dori, într-o clipă şi 
fără primejdie. 

— Ura! strigă Johnson. 

— Ura! repetară tovarăşii lui, fără să se sinchisească dacă îi 
mai aud sau nu duşmanii. 

Imediat, firele electrice fură întinse în galerie, din casă pînă 
la camera minei. Unul din capete rămase înfăşurat pe pilă, iar 
celălalt fu vîrît în centrul butoiaşului; cele două capete se aflau 
la mică distanţă unul de celălalt. 

La nouă dimineaţa, totul fu gata. Era şi timpul; furioşi, urşii 
se lăsaseră pradă dorinţei turbate de distrugere. 

Doctorul socoti că a venit momentul. Johnson fu postat în 
magazia cu pulbere şi primi sarcina de a trage de funia legată 
de stilp. 

— Acum, spuse doctorul către tovarăşii lui, pregătiţi-vă 
armele, pentru cazul cînd asediatorii n-ar fi ucişi din prima 
lovitură şi aşezaţi-vă lîngă Johnson; imediat după explozie, ieşiţi 
cît mai repede afară. 

— S-a înţeles! răspunse americanul. 

— Şi acum, am făcut tot ce este omeneşte posibil. Noi 
ne-am ajutat! Să ne ajute şi Cerul! 

Hatteras, Altamont şi Bell se duseră la depozitul de pulbere. 
Doctorul rămase singur lîngă pilă. 

In curînd, auzi vocea îndepărtată a lui Johnson, care striga: 

— Atenţiune! 

— Totul e în ordine! răspunse el. 

Johnson trase cu putere de funia care veni spre el, smulgînd 
şi parul, apoi se repezi la gaura din zid şi se uită afară. 

Coaja de gheaţă de la suprafaţa taluzului se prăbuşise. 
Leşul vulpii apărea deasupra sfărimăturilor. Urşii, surprinşi la 
început, nu întîrziară să se arunce în grup strîns asupra acestei 
noi prăzi. 

— Foc! strigă Johnson. 

Doctorul stabili imediat contactul între fire; avu loc o 
explozie formidabilă; casa se clătină ca la un cutremur de 
pămînt, pereţii crăpară. Hatteras, Altamont şi Bell ieşiră în 
goană din magazia de pulbere, gata să tragă. 

Dar armele nu mai fură necesare: patru urşi din cei cinci 
fură  sfirtecaţi de explozie; cădeau ici-colo bucăţi de 
nerecunoscut, carbonizate, pe cînd ultimul urs, pe jumătate 


fript, fugea cît îl ţineau picioarele. 
— Ura! ura! ura! exclamară tovarăşii lui Clawbonny, în timp 
ce doctorul se arunca zimbind în braţele lor. 


Capitolul XIV 
PRIMĂVARA POLARĂ 


Prizonierii fuseseră eliberaţi; bucuria lor se exprima prin 
calde manifestații şi mii de mulţumiri aduse doctorului. 

Bătrînului Johnson îi cam păru rău după pieile de urs arse şi 
care nu mai puteau fi folosite; dar regretul acesta nu-i strică 
prea mult buna dispoziţie. 

Ziua trecu cu repararea casei de zăpadă, care se resimţise 
mult de pe urma exploziei. A fost degajată de blocurile 
îngrămădite de animale şi zidurile i-au fost din nou tencuite. 
Treaba s-a făcut repede, în ritmul frumoaselor cîntece ale 
şefului de echipaj, ascultate cu plăcere. 

A doua zi, temperatura se îmbunătăţi în mod ciudat, şi, 
printr-o subită schimbare de direcţie a viîntului, termometrul 
urcă iar la cincisprezece grade peste zero*. O diferenţă atit de 
mare fu puternic resimţită atît de oameni, cît şi de lucruri. 

Briza din sud aducea cu ea primele semne ale primăverii 
polare. 

Căldura aceasta relativă s-a menţinut timp de mai multe 
zile; termometrul, la adăpost de vînt, marcă chiar treizeci şi unu 
de grade peste zero*; începură să se arate semnele dezgheţului. 

Gheaţa începea să crape; apărură ici-colo cîteva ţişnituri de 
apă sărată, ca nişte fîntîni arteziene dintr-un parc englezesc; 
cîteva zile mai tîrziu, ploua din belşug. 

Un abur dens se ridică din zăpezi; era semn bun, iar topirea 
acestor mase uriaşe părea că se apropie. Discul palid al 
soarelui, avînd tendinţa să se coloreze din ce în ce mai mult, 
desena spirale mai alungite deasupra orizontului; noaptea ţinea 
doar trei ore. 

Se ivi un alt semn, nu mai puţin semnificativ: ptarmiganii, 
giştele boreale, ploierii, lişiţele se întorceau în stoluri; aerul se 
umplea treptat de strigătele acestea asurzitoare, de care 
navigatorii îşi mai aminteau din primăvara trecută. lepuri, pe 


care-i vînară cu succes, îşi făcură apariţia pe ţărmul golfului, 
precum şi şoarecii arctici, ale căror mici vizuini formau un 
sistem de alveole regulate. 

Doctorul atrase atenţia tovarăşului săi că aproape tuturor 
acestor animale începea să le cadă părul sau penele albe de 
iarnă, ca să-şi îmbrace veşmintele de vară; ele se 
„Împrimăvărau” văzînd cu ochii, în timp ce natura lăsa să le 
răsară hrana sub formă de muşchi, maci, saxifragi şi iarbă 
pitică. Sub zăpezile ce se topeau se simţea cum răzbate o 
întreagă lume nouă. 

Dar, odată cu animalele ce nu fac rău nimănui, se 
întoarseră şi duşmanii lor flămiînziţi: vulpile şi lupii veniră în 
căutarea prăzii; urlete lugubre răsunau prin întunericul nopţii 
scurte. 

Lupul din ţinuturile acestea e o rudă foarte apropiată a 
cîinelui; latră ca şi el, şi adesea chiar în aşa fel, încît reuşeşte să 
înşele şi urechile cele mai deprinse ca de exemplu, ale cîinilor; 
se spune chiar că lupii folosesc acest şiretlic ca să atragă cîinii şi 
să-i sfişie. Faptul a fost observat prin ţinuturile din jurul golfului 
Hudson, iar doctorul a putut să-l constate în Noua Americă; 
Johnson avu grijă să nu-şi lase liberi cîinii de la sănii, căci ar fi 
putut cădea în cursă. 

Cît despre Duk, văzuse destule şi avea un miros prea fin ca 
să se arunce singur în gura lupului. 

Timp de cincisprezece zile au vînat mult; proviziile de carne 
proaspătă au fost numeroase: au împuşcat potirnichi, 
ptarmigani şi ortolani de zăpadă, care constituiau o alimentaţie 
foarte gustoasă. Vinătorii nu se îndepărtau de Fort-Providence. 
Se poate spune că vînatul mărunt venea singur în bătaia puștii; 
prin simpla sa prezenţă, însufleţea în mod deosebit plajele 
acestea tăcute, iar golful Victoria căpăta o înfăţişare neobişnuită 
care-ţi înveselea ochii. 

Cele cincisprezece zile care urmară după povestea cu urşii 
au fost consacrate acestor diferite ocupaţii; dezgheţul făcu 
progrese vizibile; termometrul urcă la treizeci şi două de grade 
peste zero*, torentele începură să mugească prin albiile lor şi 
mii de cascade se improvizau pe povirnişurile colnicelor. 

Doctorul, după ce curăţă un acru* de teren, semăna pe el 
seminţe de creson, de măcriş şi de cochelaria, a căror acţiune 
împotriva scorbutului e excelentă; vedea parcă răsărind din 


pămînt, de la o zi la alta, mici frunze verzi, cînd, dintr-o dată, cu 
o iuţeală de neînchipuit, frigul se întoarse ca un stăpîn în 
imperiul lui. 

Într-o singură noapte, în timp ce bătea un vînt puternic 
dinspre nord, termometrul scăzu iar cu aproape patruzeci de 
grade; cobori la opt grade sub zero*. Totul îngheţă, păsări, 
patrupede, amfibii dispărură ca prin farmec: răsuflătorile focilor 
se închiseră din nou, crăpăturile dispărură, gheaţa îşi recapătă 
tăria de granit, iar cascadele, prinse de îngheţ în căderea lor, se 
înţepeniră în lungi ţurţuri de cristal. 

O adevărată schimbare se produse chiar sub ochii lor, în 
noaptea de 11 spre 12 mai. Şi cînd Bell scoase dimineaţa nasul 
afară, în gerul care se lăsase, era cît pe ce să rămînă fără el. 

— O! natură boreală, exclamă doctorul, cam dezamăgit, 
iată de ce eşti tu în stare! Deh! N-am acum decit să însămînţez 
din nou. 

Hatteras lua lucrurile mai puţin filozofic, grăbit cum era 
să-şi reia cercetările. Dar trebui să se resemneze. 

— Şi vom avea multă vreme o temperatură ca asta? întrebă 
Johnson. 

— Nu, prietene, răspunse Clawbonny; e ultima lovitură pe 
care ne-o dă frigul! Îţi dai bine seama că aici e la el acasă şi nu 
poate fi gonit fără să opună rezistenţă. 

— Se apără bine, replică Bell, frecîndu-şi faţa. 

— Da! Dar ar fi trebuit să mă aştept la asta, continuă 
doctorul şi să nu-mi sacrific seminţele ca un nepriceput, cu atit 
mai mult, cu cît puteam, la nevoie, să le fac să răsară lîngă 
maşinile de gătit din bucătărie. 

— Cum? întrebă Altamont, ar fi trebuit să prevedeţi această 
schimbare de temperatură? 

— Fără îndoială, şi era la mintea oricui! Ar fi trebuit să-mi 
pun seminţele sub protecţia imediată a sfîntului Mamert, a 
sfintului Pancraţiu şi a sfintului Gervais, a căror sărbătorire cade 
în zilele de 11, 12 şi 13 ale acestei luni. 

— Nemaipomenit, doctore! exclamă Altamont; vă rog să-mi 
spuneţi ce influenţă ar putea să aibă cei trei sfinţi cu pricina 
asupra temperaturii? 

— Foarte mare, dacă ar fi să ne luăm după horticultori, 
care-i numesc „cei trei sfinţi ai gheții”. 

— Şi de ce? 


— Pentru că, în general, în luna mai se lasă un frig periodic, 
şi această scădere a temperaturii se produce între 11 şi 13 ale 
acestei luni. Aşa stau lucrurile. Asta-i tot. 

— E curios, dar se poate oare explica? întrebă americanul. 

— Da. În două feluri: fie prin interpunerea unei cantităţi mai 
mari de asteroizi* din această epocă a anului, între pămînt şi 
soare, sau, pur şi simplu, prin dizolvarea zăpezilor care, 
topindu-se, absorb în mod necesar o foarte mare cantitate de 
căldură. Ambele cauze sunt plauzibile. Trebuie să le admitem 
neapărat? Nu ştiu. Dar, dacă nu sunt sigur de valoarea 
explicaţiilor, ar fi trebuit să fiu sigur de autenticitatea faptului, 
să nu-l uit şi să nu-mi compromit plantațiile. 

Doctorul spunea adevărul. Dintr-un motiv sau altul, frigul a 
fost intens în restul lunii mai; viînătorile trebuiră să fie 
întrerupte, nu atit din cauza temperaturii prea aspre, cît mai 
ales din cauza totalei lipse de vinat; din fericire, rezerva de 
carne proaspătă nu era încă epuizată, mai aveau pînă atunci. 
Cei care iernau se găsiră, deci, din nou condamnaţi la 
inactivitate; timp de cincisprezece zile, de la 11 la 25 mai, viaţa 
lor monotonă n-a fost marcată decit de o singură întîmplare, o 
boală gravă, o anghina difterică, care-l lovi pe neaşteptate pe 
dulgher; doctorul nu se putu înşela asupra naturii acestei boli la 
vederea amigdalelor foarte inflamate şi a falsei membrane care 
le căptuşea; dar se afla în elementul său, iar boala care, desigur, 
nu ţinuse seama de prezenţa lui, fu repede înlăturată. 
Tratamentul urmat de Bell fu foarte simplu, iar farmacia nu era 
departe: doctorul se mulţumi să-i recomande lui Bell să ţină în 
gură cîteva bucăţi de gheaţă; în citeva ore inflamatia cedă, iar 
falsa membrană dispăru. După douăzeci şi patru de ore, Bell fu 
din nou pe picioare. 

Şi cum toţi se minunau de tratamentul medicului, acesta le 
spuse: 

— Aici e ţara anghinelor, grăi el, aşa încît trebuie neapărat 
ca şi leacul să fie alături de boală. 

— Leacul, şi mai ales medicul, adăugă Johnson, în mintea 
căruia iscusinţa doctorului lua proporţii fabuloase. 

In timpul acestor noi zile de repaus, doctorul se hotărî să 
aibă o discuţie importantă cu căpitanul; se punea problema de 
a-l face pe Hatteras să renunţe la ideea de a porni din nou spre 
nord fără a lua cu diînsul o baleniera sau vreo barcă oarecare, o 


bucată de lemn, în sfîrşit, ceva cu care să se poată străbate un 
braţ de mare sau o strimtoare. Căpitanul, atît de categoric în 
ideile sale, se pronunţase în mod formal împotriva folosirii 
oricărei ambarcaţiuni făcute din resturile vasului american. 

Doctorul nu prea ştia cum să înceapă vorba, şi totuşi era 
important ca în chestiunea aceasta să se ia imediat o hotărire, 
căci luna iunie aducea în curind cu sine perioada marilor 
expediţii. În sfîrşit, după ce se gîndi mult, îl luă într-o zi pe 
Hatteras deoparte şi, cu aerul său de calmă blindeţe, îi spuse: 

— Hatteras, crezi că-ţi sunt prieten? 

— Desigur, răspunse căpitanul cu vioiciune, cel mai bun, şi 
chiar singurul. 

— Dacă-ţi dau un sfat, continuă doctorul, un sfat pe care nu 
mi-l ceri, l-ai socoti dezinteresat? 

— Da, pentru că ştiu că niciodată nu v-aţi lăsat condus de 
interesul personal; dar unde vreţi să ajungeţi? 

— Aşteaptă, te rog, Hatteras, mai am o rugăminte. Mă 
socoti un bun englez ca şi dumneata şi însetat de glorie pentru 
patria mea? 

Hatteras aţinti asupra doctorului o privire surprinsă. 

— Da, răspunse el, întrebîndu-l din ochi despre scopul 
cererii sale. 

— Vrei să ajungi la Polul Nord, spuse doctorul în continuare; 
înţeleg ambiția dumitale, şi o împărtăşesc; dar, ca să ajungem la 
acest ţel, trebuie să facem ceea ce e necesar. 

— Ei bine, pînă acum n-am sacrificat oare totul ca să 
reuşesc? 

— Nu, Hatteras, nu ţi-ai sacrificat antipatiile personale şi, în 
clipa aceasta, te văd gata să refuzi mijlocul absolut 
indispensabil pentru a ajunge la pol. 

— Aha! răspunse Hatteras, vreţi să vorbiţi despre barca... 
despre omul acela... 

— Hatteras, hai, să judecăm fără patimă, la rece, şi să 
studiem problema pe toate feţele. Coasta pe care am iernat s-ar 
putea să fie întreruptă; nimic nu ne dovedeşte că ea se 
prelungeşte cu şase grade spre nord; dacă informaţiile care 
te-au adus pînă aici se verifică, trebuie, deci, în timpul verii, să 
găsim o mare liberă de o vastă întindere. Or, în prezenţa 
Oceanului Arctic, eliberat de gheţuri şi propice unei navigaţii 
uşoare, cum vom proceda dacă ne lipsesc mijloacele de a-l 


traversa? 

Hatteras nu răspunse. 

— Vrei oare să te trezeşti la cîteva mile de Polul Nord, fără 
a putea ajunge acolo? 

Hatteras lăsă să-i cadă capul în miini. 

— Şi acum, continuă doctorul, să examinăm problema sub 
aspectul ei moral, înţeleg ca un englez să-şi sacrifice viaţa şi 
averea pentru a-i oferi Angliei o glorie în plus! Dar pentru că o 
barcă, construită din cîteva scînduri smulse dintr-un vas 
american, dintr-un bastiment american naufragiat şi fără nici o 
valoare, va atinge noua coastă sau va fi străbătut oceanul 
necunoscut - ar putea oare micşora onoarea descoperirii? Oare, 
dacă ai fi descoperit chiar dumneata pe plaja aceasta coca unui 
vas părăsit ai fi şovăit să te foloseşti de ea? Nu aparţine oare 
numai şefului expediției onoarea reuşitei? Şi, te întreb, oare 
această ambarcaţiune, construită de patru englezi nu este 
englezească de la chilă pînă la bordură? 

Hatteras continua să tacă. 

— Nu, spuse Clawbonny, să vorbim deschis, nu barca e cea 
care te necăjeşte, ci omul. 

— Da, doctore, răspunse căpitanul, îl urăsc pe americanul 
acesta, pe omul acesta pe care soarta rea ni l-a aruncat în 
drum... 

— Ca să te salveze! 

— Ca să mă distrugă! Mi se pare că mă sfidează, că 
vorbeşte aici ca un stăpiîn, că-şi închipuie că soarta mea e în 
mîinile lui şi că mi-a ghicit planurile. Nu s-a dat în vileag pe 
de-a-ntregul cînd a fost vorba să punem nume noilor ţinuturi? A 
mărturisit el vreodată ce căuta la aceste latitudini? Nu-mi veţi 
scoate din cap ideea care mă ucide: că acest om e comandantul 
unei expediţii trimisă de guvernul Statelor Unite ca să facă vreo 
descoperire. 

— Şi chiar de ar fi aşa, Hatteras, ce dovedeşte că această 
expediţie încerca să ajungă la pol? America nu poate şi ea să 
încerce, ca şi Anglia, să găsească Trecerea din nord-vest? În 
orice caz, Altamont habar n-are de planurile noastre, căci nici 
Johnson, nici Bell, nici dumneata, nici eu n-am scos o vorbă în 
faţa lui despre ele. 

— Bine, atunci să nu le ştie niciodată! 

— Pînă la urmă va trebui neapărat să le cunoască, întrucît 


nu-l putem lăsa singur aici. 

— Şi de ce nu? întrebă căpitanul cu oarecare violenţă în 
glas. Nu poate să rămînă la Fort-Providence? 

— N-ar consimţi la aşa ceva, Hatteras; şi apoi, să-l părăsim 
pe omul acesta, pe care n-am fi siguri că-l regăsim la înapoiere, 
ar fi mai mult decit imprudent, ar fi inuman; Altamont va veni cu 
noi, trebuie să vină! Dar cum e de prisos să-i dăm de pe acum 
idei pe care nu le are, să nu-i spunem nimic şi să construim o 
barcă destinată în aparenţă acţiunilor de recunoaştere a acestor 
noi ţărmuri. 

Hatteras nu se putea hotărî să se dea bătut în faţa 
argumentelor prietenului său; acesta aştepta un răspuns care 
nu venea. 

— Şi dacă omul acesta refuză să consimtă la desfacerea în 
bucăţi a vasului? spuse, în fine, căpitanul. 

— În cazul acesta, vei avea dreptul de partea dumitale; vei 
construi barca fără voia lui şi n-ar mai avea căderea să facă 
vreo obiecţie. 

— Să dea Domnul, deci, să refuze! exclamă Hatteras. 

— Înainte de un refuz, răspunse doctorul, trebuie adresată 
o cerere; mă însărcinez eu s-o fac. 

Într-adevăr, chiar în aceeaşi seară, la cină, Clawbonny 
aduse vorba despre anumite planuri de călătorii necesare în 
timpul lunilor de vară, pentru a face releveele hidrografice ale 
coastelor. 

— Cred, Altamont, că vei merge cu noi? 

— Desigur, răspunse americanul, trebuie să ştim pînă unde 
se întinde acest ţinut al Noii-Americi! 

Hatteras se uită fix la rivalul său în timp ce răspundea în 
felul acesta. 

— Şi pentru asta, continuă Altamont, trebuie să folosim cît 
mai bine resturile lui Porpoise; să construim aşadar, o barcă 
solidă şi care să ne ducă departe. 

— Ai auzit Bell, spuse cu vioiciune doctorul, chiar de miine 
ne apucăm de treabă. 


Capitolul XV 


TRECEREA DIN NORD-VEST 


A doua zi, Bell, Altamont şi doctorul se duseră la Porpoise; 
lemnul nu lipsea; vechea balenieră a vasului cu trei catarge, 
desfundată de loviturile blocurilor de gheaţă, putea să mai 
furnizeze părţile principale ale celei noi. Dulgherul se puse, deci, 
imediat pe treabă: era nevoie de o ambarcaţiune în stare să 
reziste pe mare, şi totuşi destul de uşoară ca să poată fi 
transportată pe sanie. 

În timpul ultimelor zile ale lunii mai, temperatura se ridică: 
termometrul urcă iar pînă la gradul de înghețare; de astă dată 
primăvara se întorsese de-a binelea, iar cei ce iernaseră trebuiră 
să-şi dezbrace hainele de iarnă. 

Ploile cădeau des; zăpada topită începu în curînd să profite 
de cele mai mici pante ca să pornească în viituri şi cascade. 

Hatteras nu-şi putu stăpîni satisfacția, văzînd cum cîmpurile 
albe dădeau primele semne de dezgheţ. Marea liberă însemna 
pentru el libertatea. 

Spera să afle peste puţină vreme dacă înaintaşii lui se 
înşelaseră, sau nu, asupra acestei mari probleme a bazinului 
polar. De asta depindea întregul succes al expediției sale. 

Într-o seară, după o zi destul de călduroasă, în timpul căreia 
semnele de topire a gheţurilor se vădiră tot mai mult, îndreptă 
discuţia către acest subiect, atit de interesant, al mării libere. 

Reluă toate argumentele care-i erau cunoscute şi găsi, ca 
întotdeauna, un cald partizan al teoriei sale în persoana 
doctorului. De altfel, concluziile sale nu erau lipsite de justeţe. 

— E evident, spuse el, că, dacă oceanul se descotoroseşte 
de gheţurile sale în faţa golfului Victoria, partea lui sudică va fi 
de asemenea liberă pînă la Noul-Cornouailles şi pînă la Canalul 
Reginei. Penny şi Belcher aşa l-au văzut şi cu siguranţă că l-au 
văzut bine. 

— Cred ca şi dumneata, Hatteras, nimic nu îndreptăţea să 
fie pusă la îndoială buna credinţă a acestor vestiți marinari; 
degeaba se încerca explicarea descoperirii făcute de ei printr-un 
efect de miraj; se arătau prea categorici în afirmaţiile lor ca să 
nu fie siguri de acest fapt. 

— Ne-am gindit întotdeauna, spuse Altamont, care luă 
atunci cuvîntul, că bazinul polar se întinde nu numai spre vest, 
ci şi spre est. 

— Într-adevăr, se poate presupune, răspunse Hatteras. 


— Trebuie să presupunem, interveni din nou americanul, 
căci marea aceasta liberă, pe care căpitanii Penny şi Belcher au 
văzut-o aproape de coastele ținutului Grinnel, Morton, 
locotenentul lui Kane, a zărit-o şi el în strimtoarea care poartă 
numele acestui savant îndrăzneţ! 

— Nu suntem în marea Kane, răspunse sec Hatteras, şi, ca 
atare, nu putem verifica faptul. 

— Dar e de presupus, cel puţin, spuse Altamont. 

— Desigur, replică doctorul care voia să evite o discuţie 
inutilă. Trebuie să fie aşa cum gîndeşte Altamont; afară doar de 
cazul cînd există unele situaţii speciale, aceleaşi efecte se 
produc la aceleaşi latitudini. De aceea cred în existenţa mării 
libere în est, ca şi în vest. 

— În orice caz, puţin ne interesează! spuse Hatteras. 

— Nu sunt de aceeaşi părere, Hatteras, reluă americanul, 
pe care indiferența afectată a căpitanului începea să-l enerveze. 
Aceasta s-ar putea să aibă pentru noi o anumită importanţă. 

— Şi cînd anume, mă rog? 

— Cînd ne vom gîndi la întoarcere. 

— La întoarcere! exclamă Hatteras. Şi cine se gîndeşte la 
aşa ceva? 

— Nimeni, răspunse Altamont, dar în fine, bănuiesc că ne 
vom opri undeva. 

— Unde anume? întrebă Hatteras. 

Pentru prima dată, această întrebare i-a fost adresată 
direct americanului. Doctorul şi-ar fi dat un braţ ca să curme 
discuţia. 

Neprimind răspuns de la Altamont, căpitanul îşi reînnoi 
întrebarea. 

— Unde anume? făcu el, insistînd. 

— Acolo unde mergem! răspunse liniştit americanul. 

— Şi cine ştie asta? spuse împăciuitor doctorul 

— Pretind, aşadar, spuse din nou Altamont, că, dacă vrem 
să profităm de bazinul polar ca să ne înapoiem, vom putea 
încerca să ajungem la marea Kane; ea ne va duce mai direct la 
marea Baffin. 

— Crezi? întrebă ironic căpitanul. 

— Cred, aşa cum cred că, dacă vreodată aceste mări 
boreale ar deveni practicabile, s-ar merge spre ele pe acest 
drum care e mai direct. O, doctorul Kane a făcut o mare 


descoperire! 

— Într-adevăr! spuse Hatteras muşcîndu-şi buzele pînă la 
sînge. 

— Da, întări doctorul, nu se poate nega şi trebuie să-i lăsăm 
fiecăruia meritul său. 

— Fără să mai punem la socoteală că înaintea acestui vestit 
marinar, insistă încăpăţinatul american, nimeni nu mai înaintase 
atit de adînc spre nord. 

— Aş vrea să cred, spuse Hatteras, că acum englezii i-au 
luat-o înainte. 

— Şi americanii! replică Altamont. 

— Americanii?! exclamă Hatteras. 

— Dar eu ce sunt? spuse Altamont cu mîndrie. 

— Dumneata eşti, răspunse Hatteras cu un glas de abia 
stăpînit, dumneata eşti un om care pretinde să acorde 
hazardului aceeaşi parte de glorie ca şi ştiinţei! Căpitanul 
american al dumitale a înaintat mult spre nord, dar numai 
întîmplarea... 

— Întîmplarea?! strigă Altamont. Îndrăzneşti să spui că 
doctorul Kane nu datorează această mare descoperire energiei 
şi ştiinţei sale? 

— Eu spun, replică Hatteras, că numele acestui Kane nu e 
un nume care să fie rostit într-un ţinut ilustrat de un Parry, 
Franklin, Ross, Belcher, Penny, în aceste mări care i-au dezvăluit 
Trecerea din nord-vest englezului Mac Clure... 

— Mac Clure! ripostă vehement americanul. Citezi numele 
acestui om şi te ridici împotriva foloaselor pe care le aduce 
întîmplarea? Nu e oare numai întîimplarea care l-a favorizat? 

— Nu, răspunse Hatteras, înflăcărîindu-se, nu! E curajul lui, 
îndărătnicia de a petrece patru ierni în mijlocul gheţurilor... 

— Cred şi eu! răspunse americanul. Era prins de gheţuri, nu 
putea să se mai întoarcă şi, pînă la urmă, şi-a părăsit vasul 
Investigator ca să ajungă iar în Anglia! 

— Dragi prieteni, interveni doctorul... 

— De altfel, spuse Altamont întrerupîndu-l, să lăsăm la o 
parte omul şi să vedem rezultatul. Vorbeşti despre Trecerea din 
nord-vest; ei bine, trecerea aceasta încă n-a fost găsită! 

Hatteras sări în sus la auzul acestei fraze. 

Doctorul încercă iar să intervină. 

— Greşeşti, Altamont, spuse el. 


— Nu! îmi susţin părerea, continuă încăpăţinatul. Trecerea 
din nord-vest a rămas încă de găsit, sau, dacă preferaţi, de 
străbătut. Mac Clure nu a trecut prin ea şi niciodată pînă astăzi 
un vas plecat din strimtoarea Behring nu a ajuns în marea 
Baffin. 

Faptul era adevărat, vorbind la modul absolut. Ce i se putea 
răspunde americanului? 

Totuşi, Hatteras se ridică şi spuse: 

— Nu voi îngădui ca în prezenţa mea gloria unui căpitan 
englez să mai fie multă vreme atacată! 

— Nu vei îngădui! răspunse americanul, ridicîndu-se şi el, 
dar acestea sunt faptele, iar puterea dumitale nu merge pînă 
acolo încît să le desființeze. 

— Domnule! spuse Hatteras, palid de minie. 

— Dragi prieteni, interveni doctorul, fiţi puţin mai calmi; 
discutăm o problemă ştiinţifică. 

Bunul Clawbonny nu voia să vadă altceva decit o discuţie 
ştiinţifică acolo unde era în joc ura dintre căpitanul american şi 
cel englez. 

— Faptele am să vi le spun eu, reluă ameninţător vorba 
Hatteras, care nu mai asculta nimic. 

— Şi eu voi vorbi! ripostă americanul. Johnson şi Bell nu 
ştiau ce atitudine să ia. 

— Domnilor, rosti doctorul pe un ton energic, îmi veţi 
permite să iau cuvintul! Vreau acest lucru, spuse el; faptele îmi 
sunt cunoscute ca şi dumneavoastră, mai bine chiar decit vă 
sunt cunoscute dumneavoastră, şi veţi fi de acord că pot să 
discut despre ele fără părtinire. 

— Da! da! încuviinţă Bell şi Johnson, care erau neliniştiţi de 
întorsătura luată de discuţie şi-i creară o majoritate favorabilă 
doctorului. 

— Hai, începeţi, domnule Clawbonny, spuse Johnson, 
domnii aceştia vă vor asculta şi aceasta ne va instrui pe toţi. 

— Atunci vorbiţi! consimţi americanul. 

Hatteras îşi reluă locul, făcînd un semn de aprobare, şi-şi 
încrucişa braţele. 

— Am să vă povestesc faptele aşa cum s-au petrecut în 
realitate, spuse doctorul, iar dumneavoastră mă veţi putea 
corecta, dragi prieteni, dacă omit sau dacă denaturez vreun 
amănunt. 


— Vă cunoaştem, domnule Clawbonny, răspunse Bell, 
puteţi povesti fără nici o teamă. 

— lată harta mărilor polare continuă doctorul, care se 
ridicase ca să caute piesele procesului; va fi uşor să urmărim pe 
ea drumul străbătut de Mac Clure şi veţi putea să judecaţi în 
cunoştinţă de cauză. 

Doctorul întinse pe masă una din acele excelente hărţi, 
publicate din ordinul Amiralității, unde erau trecute descoperirile 
cele mai moderne făcute în regiunile arctice; apoi continuă în 
aceşti termeni: 

— În 1848, după cum ştiţi, două nave, Herald, sub comanda 
căpitanului Kellet şi Plover, sub comanda lui Moore, au fost 
trimise în strimtoarea Behring ca să încerce să găsească urmele 
lui Franklin; cercetările lor rămaseră infructuoase. În 1850, li se 
adaugă Mac Clure, care comanda vasul Investigator, navă pe 
care tocmai făcuse campania din 1849, sub ordinele lui James 
Ross. Era urmat de şeful lui, căpitanul Collinson, de pe 
Entreprise; dar i-o luă înainte şi, ajuns în strimtoarea Behring, 
declară că nu va mai aştepta multă vreme, că va pleca singur 
pe propria-i răspundere şi, ascultă-mă cu atenţie, Altamont, că-l 
va descoperi pe Franklin, sau Trecerea. 

Altamont nu manifestă nici aprobare, nici dezaprobare. 

— La 5 august 1850, continuă doctorul, după ce 
comunicase pentru ultima oară cu Plover, Mac Clure se afundă 
în mările din est pe un drum aproape necunoscut; uitaţi-vă, abia 
dacă sunt indicate citeva ţinuturi pe această hartă. La 30 
august, tînărul ofiţer determina poziţia capului Bathurst; la 6 
septembrie, descoperea ţinutul Baring, pe care-l recunoscu apoi 
ca făcînd parte din ţinutul Banks, apoi ţinutul Prince-Albert; apoi 
o luă hotărît prin această strimtoare alungită, care desparte 
aceste două mari insule, şi pe care o boteză strimtoarea Prince 
de Wales. Intraţi în ea, în gind, odată cu acest curajos navigator! 
Spera să ajungă în bazinul Melville, pe care l-am traversat, şi 
avea motiv să spere; dar gheţurile, la extremitatea strîimtorii, îi 
opuseră o barieră de netrecut. Atunci, oprit din drumul său, Mac 
Clure iernează de la 1850 la 1851, şi în timpul acesta merge 
de-a lungul banchizei ca să se asigure că strimtoarea comunică 
cu bazinul Melville. 

— Da, spuse Altamont, dar nu l-a traversat. 

— Aşteaptă, spuse doctorul. In timpul acestui iernat, ofiţerii 


lui Mac Clure străbat coastele învecinate, Creswell, ţinutul 
Baring, Haswelt, ţinutul Prince-Albert spre sud, şi Wynniat, capul 
Walker spre nord. In iulie, odată cu primele dezgheţuri, Mac 
Clure încearcă pentru a doua oară să-l ducă pe Investigator în 
bazinul Melville; se apropie de el, la douăzeci de mile, dar 
vînturile îl tîrăsc irezistibil spre sud, fără să poată birui 
obstacolul. Atunci se hotărăşte să coboare din nou prin 
strimtoarea Prince de Wales şi să ocolească ţinutul Banks ca să 
încerce prin vest ceea ce nu reuşise să facă prin est; se 
întoarce; la 18 determină poziţia capului Kellet, iar la 19, capul 
Prince-Alfred, cu două grade mai sus; apoi, după o luptă 
îngrozitoare cu aisbergurile, rămîne prins în canalul Banks, la 
intrarea în şirul de strimtori care duce la marea Baffin. 

— Dar n-a putut să le străbată, răspunse Altamont. 

— Mai aşteaptă şi ai răbdarea lui Mac Clure. La 26 
septembrie, îşi ocupă poziţia de iernare în golful Mercy, la nord 
de ţinutul Banks şi rămîne acolo pînă în 1852. Vine luna aprilie; 
Mac Clure nu mai avea provizii decit pentru optsprezece luni. 
Totuşi, nu vrea să se întoarcă; pleacă, traversează cu sania 
strimtoarea Banks şi soseşte la insula Melville. Să-l urmărim. 
Spera să găsească pe aceste coaste vasele comandantului 
Austin, trimise în întîmpinarea lui prin marea Baffin şi 
strimtoarea Lancastre; ajunse la 28 aprilie la Winter-Harbour, 
chiar în locul unde Parry iernase înainte cu treizeci şi trei de ani; 
cît despre vase, nici urmă; numai că descoperă într-un cairn un 
document prin care află că Mac Clintock, locotenentul lui Austin, 
trecuse pe acolo în urmă cu un an şi că plecase. Dar acolo unde 
pe un altul l-ar fi cuprins disperarea. Mac Clure nu-şi pierde 
nădejdea. Pune, cu totul la voia întîmplării, un nou document în 
acelaşi cairn, şi anunţă dorinţa sa de a se întoarce în Anglia prin 
Trecerea din nord-vest, pe care a găsit-o, ajungînd la 
strimtoarea Lancastre şi la marea Baffin. Dacă nu se mai aude 
vorbindu-se nimic despre el înseamnă că a fost tîrît spre nordul 
sau spre vestul insulei Melville; apoi se întoarce, deloc 
descurajat, la golful Mercy, să ierneze pentru a treia oară, de la 
1852 la 1853. 

— Nu i-am pus niciodată la îndoială curajul, ci doar 
succesul, răspunse Altamont. 

— Să-l urmărim mai departe, spuse doctorul. În martie, 
redus la două treimi din raţie, în urma unei ierni foarte aspre în 


care vînatul lipsi, Mac Clure se hotărî să trimită înapoi în Anglia 
jumătate din echipajul său, fie prin marea Baffin, fie prin rîul 
Mackensie şi golful Hudson; cealaltă jumătate trebuia să-l aducă 
înapoi în Europa pe Investigator. Alese oamenii cei mai puţin 
sănătoşi, pentru care un al patrulea iernat ar fi fost fatal; totul 
era pregătit pentru plecarea lor, fixată la 15 aprilie, cînd, în ziua 
de 6, plimbîndu-se pe gheţuri cu locotenentul Creswell, Mac 
Clure zări, alergînd dinspre nord şi gesticulînd, un om, şi omul 
acela era locotenentul Pim, de pe Herald, locotenentul aceluiaşi 
căpitan Kellet, pe care-l lăsase cu doi ani înainte în strimtoarea 
Behring, aşa cum v-am spus la începutul acestei povestiri. 
Kellet, ajuns la Winter-Harbour, găsise documentul lăsat la 
întîmplare de Mac Clure; aflind astfel despre situaţia sa în golful 
Mercy, îl trimise pe locotenentul Pim în  întîmpinarea 
îndrăzneţului căpitan. Locotenentul era însoţit de un 
detaşament de marinari de pe Herald, printre care se afla şi 
locotenentul de marină francez, domnul de Bray, care servea ca 
voluntar în statul major al căpitanului Kellet. Sper că nu pui la 
îndoială această întîlnire dintre compatrioţii noştri. 

— Nicidecum! răspunse Altamont. 

— Ei bine. să vedem ce se va întîmplă de aci înainte şi dacă 
Trecerea din nord-vest va fi cu adevărat străbătută. Observă că, 
dacă am lega descoperirile lui Parry de cele ale lui Mac Clure, 
s-ar vedea că s-a făcut ocolul coastelor nordice ale Americii. 

— Dar nu de către un singur vas, răspunse Altamont. 

— Nu, dar de către un singur om. Să continuăm. Mac Clure 
se duse să-l viziteze pe căpitanul Kellet pe insula Melville; făcu 
în douăsprezece zile cele o sută şaptezeci de mile care 
despărţeau golful Mercy de Winter-Harbour; se înţelese cu 
comandantul lui Herald să-i trimită bolnavii şi se întoarse la 
bordul vasului său; alţii, în locul lui Mac Clure, ar fi crezut că au 
făcut destul, dar tînărul cutezător voi să-şi mai încerce o dată 
norocul. Atunci, şi aici vă rog să fiţi atenţi, atunci locotenentul 
său, Creswell, însoţindu-i pe bolnavii şi infirmii de pe 
Investigator, părăsi golful Mercy, ajunse la Winter-Harbour, apoi 
de acolo, după o călătorie de patru sute şaptezeci de mile pe 
gheaţă, atinse, la 2 iunie, insula Beechey şi, după cîteva zile, cu 
doisprezece dintre oamenii săi, trecu pe bordul lui Phoenix. 

— Pe care serveam pe vremea aceea, spuse Johnson, cu 
căpitanul Inglefield, şi ne-am reîntors în Anglia. 


— lar la 7 octombrie 1853, continuă doctorul, Creswell 
ajungea la Londra, după ce străbătuse tot spaţiul cuprins între 
strimtoarea Behring şi capul Farewell. 

— Ei bine, întrebă Hatteras, să fi sosit printr-o parte şi să fi 
ieşit prin cealaltă, aceasta nu înseamnă să fi trecut? 

— Ba da, răspunse Altamont, dar străbătînd patru sute 
şaptezeci de mile pe gheaţă. 

— Şi ce importanţă are? 

— Aici stă toată chestiunea, răspunse americanul. Vasul lui 
Mac Clure a făcut el traversarea? 

— Nu, răspunse doctorul, căci, după al patrulea iernat, Mac 
Clure a fost silit să-l părăsească în mijlocul gheţurilor. 

— Ei bine, cînd e vorba de o călătorie pe mare, vasul şi nu 
omul trebuie să treacă. Dacă vreodată Trecerea din nord-vest va 
deveni posibilă, ea se va face cu vase şi nu cu sănii. Trebuie 
deci ca vasul să fie cel care face călătoria sau, în lipsa vasului, o 
ambarcaţiune. 

— O ambarcaţiune! exclamă Hatteras, care văzu o intenţie 
vădită în aceste vorbe ale americanului, 

— Altamont, se grăbi doctorul să intervină, faci o deosebire 
copilărească în privinţa aceasta; cu toţii socotim că greşeşti. 

— Asta nu-i greu pentru dumneavoastră, domnilor, spuse 
americanul, sunteţi patru contra unul. Dar asta nu mă va 
împiedica să rămîn la părerea mea. 

— Păstrează-ţi-o deci, exclamă Hatteras, şi aşa, încît să n-o 
mai auzim! 

— Şi cu ce drept îmi vorbeşti în felul acesta? întrebă 
americanul furios. 

— Cu dreptul meu de căpitan! răspunse Hatteras cu miînie. 

— Mă aflu, aşadar, sub ordinele dumitale? ripostă Altamont. 

— Fără nici o discuţie şi vai de dumneata dacă... 

Doctorul, Johnson şi Bell interveniră. Era şi timpul; cei doi 
duşmani se măsurau din ochi. Doctorul simţea o greutate pe 
suflet. 

Totuşi, după cîteva vorbe de împăcare, Altamont se duse să 
se culce, fluierind aria naţională „Yankee Doodle” şi, dormind 
sau nu, nu mai scoase nici o vorbă. 

Hatteras ieşi din casă şi se plimbă pe afară cu paşi mari; nu 
se întoarse decit după o oră şi se culcă fără să mai rostească 
nici un cuvînt. 


Capitolul XVI 
ARCADIA* BOREALA 


La 29 mai, pentru prima dată, soarele nu apuse; discul lui 
atinse în treacăt orizontul şi se ridică imediat; intrau în perioada 
zilelor de douăzeci şi patru de ore. A doua zi, astrul strălucitor 
apăru înconjurat de un halo magnific, un arc luminos sclipind în 
toate culorile curcubeului; apariţia foarte frecventă a acestor 
fenomene atrăgea întotdeauna atenţia doctorului; nu uita 
niciodată să noteze data cînd aveau loc, dimensiunile şi 
înfăţişarea lor; cel pe care-l observă în ziua aceea prezenta, prin 
forma lui eliptică, unele aspecte încă puţin cunoscute. 

În curînd, reapăru tot neamul ţipător al păsărilor: cîrduri de 
dropii, stoluri de gişte de Canada, venind din ţinuturile 
îndepărtate ale Floridei sau din Arkansas, zburau spre nord cu o 
iuţeală uimitoare şi aduceau primăvara pe aripile lor. Doctorul 
reuşi să doboare cîteva din ele precum şi trei, patru cocori 
timpurii şi chiar o barză singuratică. 

În timpul acesta, sub acţiunea soarelui, zăpezile se topeau 
din toate părţile; apa sărată, răspîndită pe ice-field prin 
crăpături şi prin răsuflătorile focilor, grăbea topirea zăpezii; 
amestecată cu apa de mare, gheaţa forma un fel de pastă 
murdară, căreia navigatorii arcticii îi dau numele de slush*. Pe 
pămînt se formau băltoace mari care se învecinau cu golful, iar 
pămîntul curăţat părea că răsare ca un produs al primăverii 
boreale. 

Doctorul se apucă din nou de însămiînţările lui; seminţele 
nu-i lipseau; de altfel, fu mirat să vadă răsărind în mod natural 
un fel de măcriş printre pietrele uscate şi admira forţa creatoare 
a naturii care cere atît de puţin pentru a se manifesta. Semăna 
creson, ale cărui tinere vlăstare după numai trei săptămîni 
aveau o lungime de aproape zece linii. 

Buruienile începură şi ele să-şi arate cu timiditate floricelele 
de un roz nesigur, aproape decolorat, un roz în care o mînă 
neîndemînatică ar fi pus prea multă apă. Într-un cuvînt, flora 
Noii-Americi lăsa de dorit; totuşi îţi făcea plăcere să vezi 
vegetaţia aceasta rară şi sfioasă; era tot ceea ce puteau să dea 


razele slăbite ale soarelui, o ultimă amintire a providenţei, care 
nu uitase cu totul de aceste ţinuturi îndepărtate. 

In sfîrşit începu să se încălzească de-a binelea. La 15 iunie, 
doctorul constată că termometrul marca cincizeci şi şapte de 
grade peste zero*; nu-i venea să-şi creadă ochilor, dar trebui să 
se încline în faţa evidenţei. Ţinutul se transforma: nenumărate 
cascade cădeau din toate virfurile pe care le miîngiia soarele; 
gheţurile se dislocau, iar marea problemă a mării libere avea, în 
sfîrşit, să se lămurească. Aerul era plin de zgomotul avalanşelor 
care cădeau din virful colinelor în fundul albiilor de torente, iar 
trosniturile ice-field-ului produceau un zgomot asurzitor. 

Au făcut o excursie pînă la insula Johnson: de fapt, nu era 
decit un ostrov fără importanţă, arid şi pustiu; dar bătrînul şef 
de echipaj nu era mai puţin încîntat că aceste cîteva stinci 
pierdute în mare fuseseră botezate cu numele lui. Voi chiar să-l 
graveze pe o stîncă înaltă, dar era cît pe ce să-şi rupă gitul. 

Hatteras, în timpul plimbărilor, făcu o recunoaştere atentă 
a acestor ţinuturi pînă dincolo de capul Washington; topirea 
zăpezilor schimba în mod simţitor înfăţişarea regiunii; ripe şi 
colnice apăreau acolo unde întinsul covor alb al iernii părea să 
acopere cîmpii uniforme. 

Casa şi magaziile amenințau să se topească şi adesea 
trebuiau reparate; din fericire, temperaturile de cincizeci şi 
şapte de grade sunt rare la aceste latitudini, iar media lor abia 
se ridică peste punctul de îngheţ. 

Către 15 iunie, construirea balenierei era într-o fază foarte 
avansată si ambarcaţia începea să arate încurajator. În timp ce 
Bell şi Johnson lucrau la ea, se încercară cîteva vînători care 
reuşiră bine. Ajunseră să împuşte reni; de animalele acestea e 
foarte greu să te apropii; totuşi, Altamont se folosi de metoda 
indienilor din ţara lui: se tîrî pe pămînt ţinîndu-şi puşca şi braţele 
în aşa fel, încît să pară a fi coarnele uneia dintre aceste 
patrupede timide şi, ajuns astfel la o distanţă potrivită, putu să 
tragă la sigur. 

Dar viînatul, prin excelenţă boul moscat*, din care Parry 
găsise numeroase cirezi pe insula Melville, nu părea să viziteze 
prea des țărmurile golfului Victoria. Hotăriră, deci, să facă o 
excursie mai îndepărtată, atit ca să vineze acest preţios animal, 
cît şi pentru recunoaşterea ținuturilor răsăritene. Hatteras nu-şi 
propunea să urce spre pol prin partea aceasta a continentului, 


dar pe doctor nu-l supăra să-şi facă o idee generală despre 
regiune. Au decis, aşadar, să facă o incursiune înspre răsărit de 
Fort-Providence. Altamont se aştepta să vineze. Duk făcu parte 
din grup, cum era şi firesc. 

Aşadar luni 17 iunie, pe o vreme frumoasă, termometrul 
arătînd patruzeci şi unu de grade*, într-o atmosferă caldă şi 
pură, cei trei vinători, înarmaţi fiecare cu cîte o puşcă cu două 
focuri, cu o toporişca, cu cuțitul de zăpadă şi urmaţi de Duk, 
părăsiră Doctor's House la şase dimineaţa; erau echipați pentru 
o excursie care putea să dureze două sau trei zile; îşi luau cu ei 
provizii corespunzătoare. La opt dimineaţa Hatteras şi cei doi 
tovarăşi ai săi apucaseră să străbată o distanţă de vreo şapte 
mile. Nici o fiinţă vie nu le solicitase încă un foc de armă şi 
vînătoarea lor ameninţa să se transforme într-o simplă excursie. 

Ţinutul acesta nou era format din cîmpii întinse care se 
pierdeau dincolo de zare; erau brăzdate de numeroase rîuri, 
născute cu o zi înainte, şi băltoace mari, nemişcate ca nişte 
eleştee, străluceau ca oglinda în lumina oblică a soarelui. 
Straturile de gheaţă topită lăsau să apară sub picioare un sol ce 
aparţinea marii diviziuni a pămînturilor sedimentare datorate 
acţiunii apelor, şi atît de larg răspîndite pe suprafaţa globului. 

Se vedeau totuşi cîteva blocuri eratice*, de o natură cu 
totul străină de pămîntul pe care-l acopereau şi a căror prezenţă 
se explica cu greu; dar şisturile de ardezie, diversele produse 
ale terenurilor calcaroase se întîlneau din belşug şi mai ales tot 
soiul de cristale transparente, incolore şi dotate cu refracția 
specifică spatului de Islanda. 

Dar, deşi nu vina, doctorul n-avea timp s-o facă pe 
geologul; nu putea să fie savant decit în pas alergător, căci 
tovarăşii săi mergeau repede. Totuşi studia terenul şi vorbea cît 
mai mult cu putinţă, căci fără el ar fi domnit o tăcere absolută în 
micul grup. 

Altamont n-avea nici un chef să vorbească cu căpitanul, 
care, la rîndul său, nu dorea să-i răspundă. 

Către ora zece dimineaţa, vinătorii înaintaseră cu 
douăsprezece mile spre răsărit; marea se ascundea sub linia 
orizontului; doctorul propuse un popas pentru masă. De data 
aceasta mincară repede; după o jumătate de oră marşul 
reîncepu. 

Pămiîntul cobora în pante uşoare; unele straturi de zăpadă, 


păstrate fie prin expunerea, fie prin înclinarea stîncilor, dădeau 
solului o înfăţişare vălurită; ai fi zis că talazuri mari se 
rostogolesc în larg pe un vînt puternic. 

Ţinutul prezenta mereu cîmpuri lipsite de vegetaţie pe unde 
nici o fiinţă vie nu părea să fi trecut vreodată. 

— Hotărit lucru, îi spuse Altamont doctorului, n-avem noroc 
la vinătoare; recunosc că ţinutul le oferă puţine mijloace de trai 
animalelor, dar vînatul din ţările boreale nu are dreptul să fie 
mofturos şi ar fi putut să se arate mai amabil. 

— Să nu ne pierdem speranţa, răspunse doctorul; vara 
de-abia începe şi dacă Parry a întîlnit atitea animale diferite pe 
insula Melville, nu e nici un motiv să nu găsim şi pe aici din ele. 

— Totuşi ne aflăm mai spre nord, răspunse Hatteras. 

— Fără îndoială; dar nordul nu e decit o latură a problemei; 
polul frigului e cel care trebuie luat în consideraţie adică acea 
imensitate de gheaţă în mijlocul căreia am iernat cu Forward: or, 
pe măsură ce înaintăm, ne îndepărtăm de zona cea mai 
friguroasă a globului; trebuie deci să regăsim dincolo ceea ce 
Parry, Ross şi alţi navigatori au întîlnit dincoace. 

— În fine, spuse Altamont oftînd cu părere de rău, pînă 
acum am fost mai mult drumeţi decit vînători. 

— Răbdare, răspunse doctorul, ţinutul are tendinţa de a se 
schimba treptat şi aş fi foarte mirat dacă vînatul ne-ar lipsi în 
albiile curenților, acolo unde vegetaţia va fi găsit mijlocul de a 
se strecura. 

— Am impresia, replică americanul, că străbatem un ţinut 
destul de nelocuit şi nelocuibil. 

— O, nelocuibil e mult spus! interveni doctorul. Eu nu cred 
în existenţa unor ţinuturi de nelocuit; omul, cu preţul unor jertfe 
şi străduindu-se din generaţie în generaţie, folosind toate 
mijloacele ştiinţei agricole, va sfîrşi prin a face să rodească un 
asemenea ţinut. 

— Credeţi? întrebă Altamont. 

— Fără îndoială! Dacă v-aţi duce prin ţinuturile vestite de la 
începuturile lumii, prin locurile pe unde au fost Teba, Ninive, 
Babilonul, în văile acelea fertile ale strămoşilor noştri, vi s-ar 
părea cu neputinţă ca omul să fi putut trăi vreodată acolo, şi 
însăşi atmosfera s-a alterat de la dispariţia fiinţelor omeneşti. E 
o lege generală a naturii care face insalubre şi sterpe ţinuturile 
unde n-am trăit, ca şi pe cele unde nu mai trăim. Aflaţi de la 


mine, omul e cel care-şi face singur locul, prin prezenţa, prin 
obiceiurile, prin dibăcia sa, ba, aş spune mai mult, chiar prin 
răsuflarea sa; el modifică treptat emanaţiile pămîntului şi 
condiţiile atmosferice, şi le purifică prin însăşi faptul că respiră! 
Aşadar, sunt de acord că există locuri nelocuite, dar de nelocuit, 
niciodată! 

Discutind astfel, vînătorii, deveniți naturalişti, mergeau 
întruna şi ajunseră într-un fel de vilcea, larg descoperită, pe 
fundul căreia şerpuia un rîu aproape dezgheţat; aşezarea spre 
sud făcuse ca pe marginile sale şi pînă la jumătatea pantelor să 
apară un soi de vegetaţie. Pămiîntul vădea în locurile acelea o 
adevărată dorinţă de a se fertiliza cu cîteva degete de pămînt 
vegetal, n-ar fi cerut altceva mai mult decit să rodească. 
Doctorul le atrase atenţia asupra acestor tendinţe. 

— Vedeţi dumneavoastră, spuse el, la nevoie, nu s-ar putea 
oare stabili în albia aceasta cîțiva colonişti întreprinzători! Cu 
pricepere şi cu răbdare, ar transforma aceste regiuni, nu chiar în 
nişte cîmpii ca acelea din regiunile temperate, nu spun asta, 
dar, în sfîrşit, ar face din ele un ţinut arătos! Ei! dacă nu mă 
înşel, iată şi cîţiva locuitori cu patru labe. Voinicii ăştia cunosc 
locurile bune. 

— Sunt iepuri polari! exclamă Altamont, încărcîndu-şi 
puşca. 

— Stai, strigă doctorul, stai, vînător înrăit ce eşti! Bietele 
animale nici nu se gîndesc să fugă! Hai, lasă-le în pace; vin spre 
noi! 

Într-adevăr, trei sau patru iepuri, ţopăind printre buruienile 
mărunte şi prin muşchii apăruţi de curînd, se îndreptau spre cei 
trei oameni, de a căror prezenţă nu păreau să se teamă; 
drăgălăşenia lor plină de nevinovăție nu avea însă darul să-l 
dezarmeze pe Altamont. 

Curînd, începură să se foiască printre picioarele doctorului, 
iar acesta îi mîngiia spunînd: 

— De ce să răspunzi cu gloanţe celui care vine să caute 
mîngiiere? Moartea acestor mici animale ne e cu totul 
nefolositoare. 

— Aveţi dreptate doctore, răspunse Hatteras, să le lăsăm 
viaţa. 

— Şi acestor ptarmigani care zboară spre noi, exclamă 
Altamont, acestor becaţe care înaintează solemn pe lungile lor 


picioare?! 

Un neam întreg de păsăret venea în întîmpinarea 
vînătorilor, nebănuind pericolul, pe care numai prezenţa 
doctorului îl înlătura. Însuşi Duk, stăpînindu-se, rămăsese în 
admiraţie. 

Era un spectacol ciudat şi emoţionant pe care-l ofereau 
aceste animale drăguţe care ţopăiau şi alergau de colo-colo. 
Fără nici un pic de neîncredere; se aşezau pe umărul bunului 
Clawbonny, i se culcau la picioare; se ofereau singure acestor 
mîngiieri neobişnuite, păreau să-şi dea toată osteneala ca să-i 
primească pe oaspeţii necunoscuţi: păsările numeroase, scoţind 
ţipete vesele, se chemau una pe alta şi veneau din diferite părţi 
ale albiei lăsate de torent; doctorul semăna cu un adevărat 
îmblînzitor. Vînători îşi continuară drumul, urcînd în susul 
malurilor umede ale rîului, urmaţi de această ceată familiară şi, 
la o cotitură a vilcelei, zăriră o turmă de opt sau zece reni care 
păşteau cîțiva licheni pe jumătate îngropaţi sub zăpadă - 
animale încîntătoare la vedere, graţioase şi liniştite, cu coarnele 
în formă de ramuri dantelate, pe care femela le purta la fel de 
mîndră ca şi bărbatul; părul lor lînos îşi părăsea albeaţa 
hibernală, căpătind culoarea brună şi cenuşie din timpul veni; 
nu păreau nici mai speriaţi, nici mai puţin blînzi ca iepurii sau ca 
păsările din ţinutul acesta paşnic. Aşa trebuie să li fost relaţiile 
dintre cel dintii om şi cele dintii animale, la virsta cea mai 
fragedă a lumii. 

Vînătorii sosiră în mijlocul turmei, fără ca aceasta să fi făcut 
măcar un pas ca să fugă: de astă dată, doctorului îi fu destul de 
greu să ţină în frîu instinctele lui Altamont. Americanul nu putea 
să privească liniştit acest măreț vînat, fără ca beţia sîngelui să i 
se urce la cap. Hatteras privi mişcat blindele animale care 
veneau să-şi frece botul de hainele doctorului, prietenul tuturor 
fiinţelor însufleţite. 

— Dar bine, spuse Altamont, oare n-am venit să vînăm? 

— Să vînăm boul moscat, răspunse Clawbonny, şi nu 
altceva. Cu acest vînat nici n-am avea ce face; proviziile pe care 
le avem sunt suficiente; lasă-ne, dar, să ne bucurăm de 
spectacolul  emoţionant al omului care se amestecă cu 
zbenguielile unor animale paşnice, fără să le inspire nici o frică. 

— Asta dovedeşte că n-au mai văzut niciodată oameni, 
spuse Hatteras. 


— De bună seamă, răspunse doctorul, şi din această 
observaţie se poate trage următoarea concluzie: aceste animale 
nu sunt de origine americană. 

— Şi de ce nu? întrebă Altamont. 

— Dacă s-ar li născut în ţinuturile Americii septentrionale, 
ar şti ce trebuie să creadă despre mamiferul cu două picioare şi 
două miini care se numeşte om şi, la vederea noastră, ar fi 
luat-o la fugă! Nu, probabil că au venit din nord, că sunt din 
nord, că sunt originare de prin ţinuturile necunoscute ale Asiei, 
de care semenii noştri nu s-au apropiat niciodată, şi că au 
străbătut continentele din jurul polului. Astfel că, Altamont, n-ai 
deloc dreptul să le revendici ca pe nişte compatrioți. 

— O! răspunse Altamont, un vînător nu-şi bate atîta capul, 
iar vînatul e întotdeauna din ţara celui care-l împuşcă. 

— Hai, linişteşte-te, viteazul meu Nemrod*. În ceea ce mă 
priveşte, aş prefera să nu mai trag un foc de armă toată viaţa, 
decit să bag spaima în populaţia aceasta fermecătoare. Priviţi! 
Chiar şi Duk fraternizează cu animalele acesta drăguţe. 
Ascultaţi-mă: să rămînem buni atunci cînd e posibil! Bunătatea e 
o forţă! 

— Bine, bine, răspunse Altamont, care nu prea înţelegea 
această sensibilitate, dar aş vrea să vă văd avind bunătatea 
drept singură armă în mijlocul unei haite de lupi sau urşi! 

— O! n-am deloc pretenţia să îmblinzesc fiarele sălbatice, 
răspunse doctorul, nu cred prea mult în farmecele lui Orfeu*; de 
altfel, urşii şi lupii n-ar veni către noi ca iepurii, potîrnichile sau 
renii aceştia. 

— De ce nu, răspunse Altamont, dacă n-au văzut oameni 
niciodată? 

— Pentru că animalele acestea sunt de felul lor sălbatice şi 
pentru că ferocitatea, ca şi răutatea, dau naştere bănuielii: e o 
observaţie care se potriveşte şi omului, şi animalelor. Cine 
spune „rău” spune „neîncrezător”, iar cei care pot inspira teamă 
se şi sperie uşor. 

Şi cu această mică lecţie de filozofie naturală, convorbirea 
luă sfîrşit. 

Toată ziua şi-o petrecură în această albie a torentului, pe 
care doctorul voi s-o boteze Arcadia boreală, lucru la care 
tovarăşii lui nu se opuseră deloc şi, odată cu venirea serii, după 
o masă care nu costase viaţa nici unui locuitor din acest ţinut, 


cei trei vînători adormiră în scobitura unei stinci, aşezată parcă 
anume ca să le ofere un adăpost confortabil. 


Capitolul XVII 
REVANŞA LUI ALTAMONT 


A doua zi, doctorul şi cei doi tovarăşi ai săi se treziră după o 
noapte foarte liniştită. Frigul, fără să fie usturător, îi cam pişcase 
către dimineaţă, dar, bine înveliţi, au dormit adînc, vegheaţi de 
animalele paşnice. 

Timpul menţinîndu-se frumos, hotăriră să-şi consacre şi 
ziua aceea unei recunoaşteri prin regiune şi căutării boului 
moscat. Trebuiau, totuşi, să-i dea lui Altamont prilejul să vîneze 
puţin şi s-a hotărît ca - de-ar fi boii aceştia animalele cele mai 
naive din lume - să aibă dreptul să-i împuşte. De altfel, carnea 
lor, deşi puternic impregnată de mosc, e un aliment gustos şi 
vînătorii se bucurau să aducă la Fort-Providence citeva bucăţi 
din această carne proaspătă şi înviorătoare. 

Călătoria nu fu întreruptă de nici un incident în primele ore 
ale dimineţii; regiunea, în partea ei nord-estică, începea să-şi 
schimbe înfăţişarea; salturi bruşte de teren, primele ondulări ale 
unui ţinut muntos lăsau să se prevadă un sol nou. Ţinutul acesta 
al Noii Americi, dacă nu cumva forma un continent, trebuia să 
fie cel puţin o insulă mare; dar nu era vorba acum să fie 
verificată această problemă geografică. 

Duk alerga departe şi, în curînd, dădu de urmele unei cirezi 
de boi moscaţi; o luă apoi înainte cu toată viteza şi, în curînd, 
dispăru din ochii vinătorilor. 

Aceştia se conduseră după lătrăturile lui puternice şi 
desluşite, a căror grabă îi făcu să-şi dea seama că, în sfirşit, 
credinciosul cîine descoperise ceea ce le stirnea atita poftă. 

Se repeziră înainte şi, după o oră şi jumătate de drum, se 
găsiră în faţa a două animale destul de mari şi cu o înfăţişare cu 
adevărat  înfricoşătoare; aceste patrupede ciudate păreau 
mirate de atacurile lui Duk fără ca, de altfel, să se sperie; 
păşteau un fel de muşchi de culoare roz, care catifela solul lipsit 
de zăpadă. Doctorul îi recunoscu uşor după statura lor mijlocie, 
după coarnele foarte lărgite şi unite la bază, după curioasa lipsă 


de bot, după fruntea rotunjită ca la oaie şi după coada foarte 
scurtă; structura lor în ansamblu le-a adus din partea 
naturaliştilor numele de „ovibos”, cuvînt compus care aminteşte 
caracteristicile celor două animale din care se trag. Au perii deşi 
şi lungi, ca o mătase brună şi fină. 

La vederea vînătorilor, cele două animale o luară imediat la 
fugă, iar aceştia le urmăriră cit îi ţineau picioarele. 

Dar era greu pentru nişte oameni, pe care un marş forţat 
de o oră şi jumătate îi făcuse să-şi piardă respiraţia, să-i ajungă. 
Hatteras şi tovarăşii săi se opriră. 

— Drace! făcu Altamont. 

— Ăsta-i cuvîntul potrivit răspunse doctorul, de îndată ce 
izbuti să-şi tragă sufletul. Ţi-i dau pe aceşti rumegători drept 
americani, deşi nu par să aibă o idee prea bună despre 
compatrioţii voştri. 

— Aceasta dovedeşte că suntem buni vînători, răspunse 
Altamont. 

În timpul acesta, boii moscaţi, nemaivăzîndu-se urmăriţi, se 
opriră cu un aer mirat. Devenise limpede că urmăritorii nu vor 
reuşi să-i biruie alergînd după ei; trebuiau, deci, să încerce să-i 
înconjoare. Platoul pe care se aflau în momentul acela era 
potrivit pentru o asemenea manevră. Vinătorii, lăsîndu-l pe Duk 
să-i hărţuiască, coboriră prin albiile torentelor învecinate în aşa 
fel, încît să ocolească platoul. Altamont şi doctorul se ascunseră 
la capătul platoului după nişte colţi de stincă, în timp ce 
Hatteras, apărind pe neaşteptate dinspre extremitatea opusă, 
trebuia să abată boii spre ei. 

După jumătate de oră, fiecare ajunsese la postul său. 

— De data aceasta nu vă opuneţi să întimpinăm aceste 
patrupede cu focuri de armă? întrebă Altamont. 

— Nu! de data asta e cinstit, răspunse doctorul care, în 
ciuda blîndeţii sale naturale, avea fire de vînător. 

Şi în timp ce discutau aşa, văzură că boii moscaţi se pun în 
mişcare, cu Duk pe urmele lor; mai departe, Hatteras, scoţind 
strigăte puternice, îi goni spre doctor şi american, care se 
aruncară imediat în întîmpinarea acestei grozave prăzi. 

Îndată ce boii se opriră şi, fiind mai puţin îngroziţi la 
vederea unui singur duşman, se întoarseră împotriva lui 
Hatteras. Acesta îi aştepta hotărît; ochi în cel mai apropiat 
dintre cele două patrupede, trase, fără ca glonţul său, care Îi 


lovise pe animal drept în frunte, să reuşească a-l opri din mers. 
Al doilea foc de armă al lui Hatteras nu avu alt efect decît acela 
de a înfuria animalele; ele se aruncară asupra vinătorului 
dezarmat şi, într-o clipă îl doboriră. 

— E pierdut! strigă doctorul. 

In momentul cînd Clawbonny, disperat, rostea aceste 
cuvinte, Altamont făcu un pas înainte ca să sară în ajutorul lui 
Hatteras; dar se opri, luptîndu-se cu sine. 

— Nu! exclamă el, în cele din urmă. Ar fi o laşitate! Şi se 
repezi spre locul luptei împreună cu Clawbonny. Şovăirea lui nu 
durase nici o jumătate de secundă. 

Dacă doctorul văzuse ce se petrecea în sufletul 
americanului, o înţelesese şi Hatteras, el, care s-ar fi lăsat mai 
degrabă omorît, decit să-i ceară rivalului său să-i vină în ajutor. 
Totuşi, abia avu vreme să-şi dea seama, că Altamont şi apăru 
lîngă el. 

Hatteras, căzut la pămînt, încerca să se apere de loviturile 
de coarne şi de copite ale celor două animale, dar nu putea să 
lungească multă vreme o asemenea luptă. Ar fi fost sfişiat în 
mod inevitabil, cînd, deodată, se auziră răsunînd două focuri de 
armă; Hatteras simţi cum gloanţele îi trec pe deasupra capului. 

— Haide! exclamă Altamont, care, aruncînd departe de el 
puşca descărcată, se repezi asupra animalelor furioase. 

Unul dintre boi, lovit în inimă, căzu ca trăznit; celălalt, 
înfuriat la culme, era tocmai să-l străpungă pe nefericitul 
căpitan, cînd Altamont, apărîndu-i în faţă, îi vîri între fălcile 
căscate, mîna lui înarmată cu cuțitul de zăpadă, iar cu cealaltă îi 
crăpă capul cu o groaznică lovitură de topor. 

Totul a avut loc cu o miraculoasă iuţeală, cît ar fi durat un 
fulger care să lumineze scena. 

Al doilea bou îşi îndoi genunchii şi căzu mort. 

— Ura! ura! strigă Clawbonny. 

Hatteras era salvat. 

li datora deci viaţa omului pe care îl ura cel mai mult pe 
lumea asta! Ce s-a petrecut în sufletul lui în acea clipă? Ce 
pornire omenească s-a declanşat în el, şi pe care nu şi-o putu 
stăpîni? E unul din acele secrete ale inimii, care scapă oricărei 
analize. 

Orice-ar fi fost, Hatteras, fără nici o şovăială, se îndreptă 
spre rivalul său şi-i spuse pe un ton solemn: 


— Mi-ai salvat viaţa, Altamont! 

— Şi dumneata mi-ai salvat-o pe-a mea, răspunse 
americanul. Urmă un moment de tăcere, apoi Altmont adăugă: 

— Suntem chit, Hatteras. 

— Nu, Altmont, răspunse căpitanul, cînd doctorul te-a scos 
din mormîntul de gheaţă în care te aflai, nu ştiam cine eşti, dar 
dumneata m-ai salvat cu preţul vieţii, ştiind cine sunt. 

— Ei! eşti semenul meu, răspunse Altamont şi, oricum ar fi, 
un american nu e niciodată laş! 

— Nu, desigur, exclamă doctorul, e un om! Un om ca şi 
dumneata, Hatteras! 

— Şi, ca şi mine, va împărtăşi gloria care ne aşteaptă! 

— Gloria de a merge la Polul Nord! rosti Altamont. 

— Da! făcu căpitanul, pe un ton plin de mîndrie. 

— Ghicisem deci! strigă americanul. Aţi îndrăznit, aşadar, 
să concepeţi un asemenea plan! Aţi îndrăznit să încercaţi să 
ajungeţi la acest punct de neatins! Ah, ce frumos! V-o spun eu, 
e sublim! 

— Dar dumneata, întrebă Hatteras, repede de tot, nu te-ai 
avîntat, ca şi noi, pe drumul spre pol? 

Altmont părea să şovăie în răspunsul lui. 

— Ei? întrebă doctorul. 

— Ei bine, nu! exclamă americanul! Nu! Adevărul înaintea 
amorului propriu! Nu, n-am avut acest gînd nobil care v-a adus 
pînă aici! Încercam să străbat cu vasul meu Trecerea din 
nord-vest, asta-i tot. 

— Altamont, spuse Hatteras întinzîndu-i americanului mîna, 
să împărţim împreună gloria. Vino cu noi să descoperim Polul 
Nord! 

Şi cei doi bărbaţi îşi strînseră cu căldură mîinile. Cînd se 
întoarseră spre doctor, acesta plîngea. 

— Ah! dragii mei prieteni, murmură el ştergîndu-şi ochii, 
cum de poate să încapă în inima mea o bucurie atit de mare? 
Ah! dragii mei tovarăşi, ca să vă uniţi în vederea unui succes 
comun, aţi sacrificat această rivalitate nenorocită! V-aţi spus că 
diferenţa de naţionalitate n-are nici un amestec aici şi că, în faţa 
pericolelor pe care le avem de întîmpinat în cursul expediției 
noastre,trebuie să fim legaţi printr-o strînsă prietenie! Dacă 
Polul Nord va fi atins, ce importanţă are cine-l va fi descoperit! 
Pentru ce să ne coborim atit de jos încît să ne duşmănim 


fălindu-ne că suntem americani sau englezi, cînd ne putem 
mîndri că suntem oameni! 

Bunul doctor îi stringea în braţe pe duşmanii care se 
împăcaseră; nu putea să-şi stăpinească bucuria: noii prieteni se 
simțeau şi mai apropiaţi prin dragostea pe care vrednicul om o 
avea pentru amindoi. Clawbonny vorbea, fără să se poată 
stăpiîni, despre deşertăciunea competiţiilor, despre nebunia 
rivalităţilor şi despre nevoia atit de mare a unei înţelegeri între 
oamenii  părăsiţi, departe de ţara lor. Vorbele, lacrimile, 
mîngiierile lui, toate veneau din adîncul sufletului. 

Se linişti după ce-i îmbrăţişa pentru a douăzecea oară pe 
Hatteras şi Altamont. 

— Şi acum, spuse el, la treabă, la treabă! Şi deoarece n-am 
fost bun de nimic ca vinător, să folosim celelalte talente ale 
mele. 

Şi se apucă să taie în bucăţi boul, pe care-l numi „boul 
împăcării”, dar cu atita meşteşug, încît semăna cu un chirurg 
care practică o autopsie delicată. 

Cei doi tovarăşi îl priveau zimbind. După cîteva minute, 
îndemînatecul practician a scos din corpul animalului vreo sută 
de livre de carne îmbietoare; făcu din ea trei părţi, fiecare 
urmînd să care cite o parte, şi se întoarseră spre 
Fort-Providence. 

La zece seara, vinătorii, mergind sub razele oblice ale 
soarelui, ajunseră la Doctor's House, unde Johnson şi Bell le 
pregătiseră o cină bună. 

Dar, înainte de a se aşeza la masă, doctorul exclamă 
triumfător, arătîndu-i pe cei doi tovarăşi de vinătoare: 

— Bitrine Johnson, luasem cu mine un englez şi un 
american, nu-i aşa? 

— Da, domnule Clawbonny, răspunse şeful de echipaj. 

— Ei bine, aduc înapoi doi fraţi. 

Marinarii îi întinseră mîna cu bucurie lui Altamont; doctorul 
le povesti ce făcuse căpitanul american pentru căpitanul englez 
şi, în noaptea aceea, casa de zăpadă adăposti cinci oameni pe 
de-a întregul fericiţi. 


Capitolul XVIII 


ULTIMELE PREGĂTIRI 


A doua zi, vremea se schimbă; fu din nou frig; zăpada, 
ploaia şi vîrtejurile se ţinură lanţ timp de citeva zile. 

Bell terminase baleniera; ea corespundea perfect scopului 
pe care-l avea de îndeplinit; puntată parţial, cu bordajul înalt, ea 
putea să navigheze şi pe vreme de furtună, cu o trincă şi un foc; 
fiind uşoară, putea fi trasă pe sanie, fără să cîntărească prea 
mult pentru ciinii înhămaţi. 

In sfîrşit, o schimbare de mare însemnătate pentru cei care 
iernau se pregătea în starea bazinului polar. Gheţurile începeau 
să se pună în mişcare, în interiorul golfului; cele mai înalte, 
subminate necontenit de ciocniri, nu aşteptau decit o furtună 
destul de puternică pentru a se desprinde de țărm şi a forma 
aisberguri plutitoare. Totuşi, Hatteras nu voi să aştepte 
dislocarea cîmpului de gheaţă ca să înceapă călătoria. De vreme 
ce trebuia să aibă loc pe uscat, puţin îi păsa dacă marea era, 
sau nu era liberă; fixă, deci, plecarea pentru ziua de 25 iunie; 
pînă atunci, toate pregătirile puteau să fie terminate în 
întregime. Johnson şi Bell se ocupară cu repunerea săniei în 
perfectă stare; cadrul fu întărit, iar tălpicile refăcute. Călătorii 
voiau să profite pentru călătoria lor de aceste citeva săptămîni 
de vreme bună, pe care natura le acordă tinuturilor 
hiperboreene. Suferințele ar fi fost astfel mai puţin aspre, 
obstacolele mai uşor de biruit. 

Cu cîteva zile înainte de plecare, la 20 iunie, gheţurile 
lăsară între ele cîteva şenale libere de care au profitat pentru a 
pune la încercare baleniera, într-o plimbare pînă la capul 
Washington. Marea nu era cu totul eliberată de gheţuri - mai era 
încă mult pînă atunci; dar, în sfîrşit, nu se mai înfăţişa ca o 
suprafaţă solidă şi ar fi fost cu neputinţă să încerci o excursie pe 
jos printre ice-field-urile îmbucătăţite. 

Această jumătate zi de navigaţie le permise să aprecieze 
bunele calităţi nautice ale balenierei. 

La întoarcere, navigatorii fură martorii unui spectacol 
curios, şi anume, vînarea unei foci de către un urs uriaş; acesta 
era, din fericire, prea ocupat, ca să zărească baleniera, căci n-ar 
fi scăpat prilejul de a o urmări; stătea la pîndă lîngă o crăpătură 
în ice-field, prin care se scufundase foca. Ursul spiona, deci, 
reapariţia focii, cu răbdarea unui vînător, sau mai curînd a unui 


pescar, căci pescuia cu adevărat. Pîndea în tăcere; nu se clintea, 
nu dădea nici un semn de viaţă. Dar, deodată, apa începu să se 
agite: în crăpătura dintre gheţuri, foca ieşea la suprafaţă ca să 
respire; ursul se culcă pe cîmpul de gheaţă, cît era de lung, şi-şi 
arcui labele în jurul spărturii. 

După o clipă, foca apăru scoţind capul din apă, dar n-avu 
timpul necesar să-l mai tragă înapoi; labele ursului, puse parcă 
în mişcare de un resort, se uniră, strinseră animalul cu o forţă 
irezistibilă şi-l scoaseră din elementul lui preferat. 

A fost o luptă rapidă; foca se zbătu timp de citeva secunde 
şi fu înăbuşită pe pieptul uriaşului ei duşman; acestea, tîrînd-o 
fără nici o greutate, deşi era destul de mare, sări uşor de pe un 
bloc de gheaţă pe altul, pînă ce ajunse pe pămînt, şi dispăru cu 
prada. 

— Drum bun! îi strigă Johnson; ursul acesta are prea multe 
labe la dispoziţie. 

Baleniera se reîntoarse după scurt timp în golfuleţul pe care 
Bell îl amenajase printre gheţuri. 

Patru zile îl mai despărţeau pe Hatteras şi pe tovarăşii săi 
de momentul stabilit pentru plecare. 

Hatteras dădea zor cu ultimele pregătiri; se grăbea să 
părăsească Noua Americă, pămîntul acesta care nu era al lui şi 
pe care nu-l botezase el; nu se simţea acolo la el acasă. 

La 22 iunie, începură să încarce pe sanie materialele de 
tabără, cortul şi proviziile. Călătorii duceau cu ei două sute de 
livre de carne uscată, trei lăzi de legume, cincizeci de livre 
saramură şi lime-juce, cinci quarteri* de făină, pachete de 
creson şi de cochelaria, furnizate de plantațiile doctorului; 
adăugind la acestea două sute de livre de praf de puşcă, 
instrumentele, armele şi lucrurile mărunte; adăugind apoi şi 
baleniera, halket-boat-ul şi greutatea săniei, era de tras o 
povară de aproape o mie cinci sute de livre, ceea ce era foarte 
greu pentru patru cîini, cu atît mai mult cu cît, contrar 
obiceiurilor eschimoşilor care nu-i pun la treabă mai mult de 
patru zile la rînd, aceştia, neavînd înlocuitori, trebuiau să tragă 
în fiecare zi; dar călătorii se angajau să-i ajute la nevoie şi 
socoteau să meargă cu popasuri dese; distanţa de la golful 
Victoria la pol era de cei mult trei sute cincizeci şi cinci de mile 
şi, mergiînd cîte douăsprezece mile pe zi, le trebuia o lună ca s-o 
străbată; de altfel, cînd n-ar mai fi avut pămînt în faţa lor, 


baleniera le-ar fi îngăduit să-şi termine călătoria fără osteneală 
nici pentru cîini, nici pentru oameni. Echipajul se simţea bine; 
sănătatea tuturor era excelentă; iarna, deşi aspră, se termina în 
condițiuni destul de bune; fiecare, dînd ascultare sfaturilor 
doctorului, scăpase de bolile inerente acestui climat necruţător. 
Pe scurt, au cam slăbit - ceea ce-l incinta foarte mult pe 
vrednicul Clawbonny - dar îşi adaptaseră trupul şi sufletul la 
această viaţă grea, şi acum, aceşti oameni aclimatizaţi puteau 
să înfrunte încercările cele mai neîndurătoare la care îi 
supuneau oboseala şi frigul, fără să se lase doboriţi. 

Şi apoi, în sfîrşit, aveau să meargă către ţinta călătoriei, 
către acel pol de neatins, după care n-ar mai fi avut decit grija 
întoarcerii. Simpatia care îi unea acum pe cei cinci membri ai 
expediției trebuia să-i ajute în drumul lor îndrăzneţ, şi nici unul 
dintre ei nu se îndoia de succes. 

Prevăzind o călătorie îndepărtată, doctorul le ceruse 
tovarăşilor săi să se pregătească cu multă vreme înainte şi să se 
„antreneze” cu cea mai mare grijă. 

— Prieteni dragi, le spunea el, nu vă cer să faceţi ca 
alegătorii englezi, care slăbesc cu optsprezece livre după două 
zile de antrenament şi cu douăzeci şi cinci după cinci zile, dar, în 
fine, trebuie să facem ceva ca să ne creăm cele mai bune 
condiţii posibile pentru realizarea unei călătorii lungi. Or, primul 
principiu al antrenamentului la alergător ca şi la jocheu este 
suprimarea grăsimii, şi aceasta cu ajutorul purgativelor, al 
transpiraţiei şi al unor exerciţii care cer efort; aceşti gentlemeni 
ştiu că vor pierde din greutate cu ajutorul medicinii şi ajung la 
nişte rezultate de o precizie de necrezut; astfel, unul care 
înainte de antrenament nu putea să alerge cale de o milă fără 
ca să-şi piardă răsuflarea, după antrenament face cu uşurinţă 
cele douăzeci şi cinci de mile! Se citează cazul unui oarecare 
Townsend care făcea o sută de mile în douăsprezece ore fără să 
se oprească. 

— Bun rezultat, răspunse Johnson; deşi nu suntem prea 
graşi, dacă mai trebuie să slăbim... 

— Nu-i nevoie, Johnson; dar, fără să exagerăm, nu se poate 
nega că antrenamentul ar avea efecte bune; dă oaselor mai 
multă rezistenţă, muşchilor mai multă elasticitate, face auzul 
mai fin şi privirea mai limpede; aşadar, să nu uităm de el. 

În sfîrşit, antrenați sau nu, călătorii fură gata cu pregătirile 


în ziua de 23 iunie; era într-o duminică şi ziua fu consacrată unei 
odihne absolute. 

Momentul plecării se apropia şi locuitorii  Fortului 
Providence îl vedeau sosind, nu fără oarecare emoție. li cam 
durea inima să părăsească coliba aceasta de zăpadă care-şi 
îndeplinise atît de bine rolul ei de locuinţă, golful Victoria, plaja 
primitoare pe care-şi petrecuseră ultimele luni ale iernatului. Vor 
mai găsi. oare, la întoarcere clădirile acestea? Razele soarelui 
nu vor sfîrşi prin a topi, oare, zidurile fragile? 

La urma urmei, multe ceasuri bune au petrecut acolo. 
Doctorul le reaminti la cină tovarăşilor săi acele emoţionante 
clipe şi nu uită să mulţumească Cerului pentru ocrotirea pe care 
le-o acordase. 

În sfîrşit. sosi ora somnului. Fiecare se culcă devreme ca să 
se scoale dis-de-dimineaţă. Astfel se scurse ultima noapte 
petrecută la Fort-Providence. 


Capitolul XIX 
MARŞUL SPRE NORD 


A doua zi dimineaţa, în zori, Hatteras dădu semnalul de 
plecare. Cîinii fură înhămaţi la sanie; bine hrăniţi, bine odihniţi, 
după o iarnă petrecută în condiţii confortabile, n-aveau nici un 
motiv să nu aducă servicii mari în timpul verii. Nu se lăsară deci 
rugaţi ca să li se pună iar harnaşamentul de călătorie. 

Cumsecade animale, la urma urmei, aceşti cîini, 
groenlandezi! Firea lor sălbatică se schimbase încetul cu încetul; 
pierdeau din asemănarea lor cu lupul, ca să se apropie de cea a 
lui Duk, modelul desăvirşit al rasei canine; cu un cuvint, se 
civilizau. 

Duk, cu siguranţă avea dreptul să-şi revendice în parte 
educarea lor; le dăduse lecţii de bună tovărăşie şi le oferea 
propriul lui exemplu; în calitatea sa de englez, foarte pretenţios 
in chestiunile de „protoco!l” îi trebuise multă vreme ca să se 
familiarizeze cu nişte cîini care „nu-i fuseseră prezentaţi” şi, în 
principiu, nu li se adresa; dar, fiind silite să împărtăşească 
acelaşi pericole, aceleaşi lipsuri, aceeaşi soartă, animalele 
acestea de rase diferite, încet, încet, se apropiară între ele. Duk, 


care era bun la suflet, făcu primii paşi şi tot neamul cu patru 
labe deveni în scurt timp o ceată de prieteni. 

Doctorul îi mîngiia pe groenlandezi, iar Duk privea fără 
gelozie cum sunt alintaţi semenii lui. 

Oamenii nu erau într-o formă mai proastă decît animalele; 
dacă acestea trebuiau să tragă bine, ceilalţi îşi propuneau să 
meargă bine. 

Plecară la ora şase dimineaţa, pe o vreme frumoasă; după 
ce  merseră urmînd conturul golfului şi depăşiră capul 
Washington, Hatteras indică drumul drept spre nord; la ora 
şapte, călătorii lăsau spre sud conul farului şi Fort-Providence. 

Călătoria începea bine şi, mai ales, mai bine decit expediţia 
întreprinsă în plină iarnă, în căutarea cărbunelui. Hatteras lăsa 
atunci în urmă, la bordul vasului său, revolta şi disperarea, fără 
a fi sigur de ţinta spre care se îndrepta; lăsa un echipaj pe 
jumătate mort de frig; pleca, împreună cu tovarăşii lui, slăbiţi de 
suferinţele provocate de-o iarnă arctică; el, omul nordului, se 
întorcea spre sud! Acum, dimpotrivă, înconjurat de prieteni 
puternici şi sănătoşi, susţinut, înconjurat, stimulat, mergea spre 
pol, către țelul întregii sale vieţi, niciodată un om nu fusese mai 
aproape de dobîndirea acestei glorii uriaşe pentru ţara lui şi 
pentru el însuşi. 

Se gindea, oare, la toate lucrurile acestea, inspirate în mod 
firesc de situaţia în care se aflau? Doctorului îi făcea plăcere să 
presupună că se gindea şi nu putea să aibă îndoieli în această 
privinţă, văziîndu-l atît de nerăbdător. 

Bunul Clawbonny se bucura de tot ceea ce putea să-l 
bucure pe tovarăşul lui şi, după împăcarea dintre cei doi 
căpitani, dintre cei doi prieteni ai săi, era cel mai fericit dintre 
oameni - el, căruia îi era străină ideea de ură, invidie, rivalitate, 
el, cea mai bună dintre fiinţe! Ce se va întîmplă cu ei, ce rezultat 
va avea această călătorie? Nu ştia nici el, dar măcar începea 
bine. Şi asta însemna mult. 

Coasta de vest a Noii Americi se prelungea printr-un şir de 
golfuri, dincolo de capul Washington; călătorii, ca să evite 
această cotitură uriaşă, după ce au trecut de primele povirnişuri 
ale lui Bell-Mount, se îndreptară spre nord, luînd-o pe platourile 
superioare. Era o însemnată economie de drum; Hatteras voia, 
în cazul că nu i s-ar fi opus obstacole neprevăzute, scoase în 
cale de strimtoare şi munte, să tragă o linie dreaptă, de trei sute 


cincizeci de mile, de la Fort-Providence pînă la pol. 

Călătoria se desfăşura în bune condițiuni; cîmpiile înalte 
erau ca nişte întinse covoare albe, pe care sania cu tălpicile 
unse cu pucioasă, aluneca uşor, iar oamenii, încălţaţi cu 
snow-shoes, puteau merge în siguranţă şi repede. 

Termometrul arăta treizeci şi şapte de grade*. Vremea nu 
era cu totul stabilă; era cînd senin, cînd ceaţă, dar nici frigul şi 
nici vîrtejurile nu i-ar fi oprit pe aceşti călători atit de hotăriţi să 
meargă înainte. 

Drumul se dezvăluia cu uşurinţă; acul  busolei, 
depărtindu-se de polul magnetic, devenea mai puţin leneş; nu 
mai şovăia; e drept că, odată polul magnetic depăşit, se 
întorcea spre el şi arăta, ca să nu zicem aşa, sudul unor oameni 
care mergeau spre nord; dar indicaţia aceasta inversă nu 
îngreuna în nici un fel calculele. 

De altfel, doctorul imagină un mijloc de jalonare destul de 
simplu, care evita consultarea permanentă a busolei; odată 
stabilită poziţia, călătorii, cînd era senin, luau drept ţintă cîte un 
obiect plasat exact la nord şi situat la două sau trei mile înainte; 
mergeau atunci spre el pînă ajungeau acolo, apoi îşi alegeau alt 
punct de reper în aceeaşi direcţie, şi aşa mai departe. în felul 
acesta, se îndepărtau foarte puţin de drumul drept. 

In timpul primelor două zile de călătorie, au mers cu o 
viteză de douăzeci de mile în douăsprezece ore; restul timpului 
era rezervat pentru masă şi odihnă; cortul era suficient ca să-i 
apere de frig în timpul somnului. 

Temperatura avea tendinţe de urcare; zăpada se topea pe 
alocuri cu totul, după natura solului, în timp ce alte locuri îşi 
păstrau albeaţa imaculată; ici şi colo se formau mari băltoace de 
apă, adesea adevărate eleştee, pe care, cu puţină imaginaţie, le 
puteai lua drept nişte lacuri; călătorii se înfundau în ele uneori 
pînă la genunchi; de altfel, asta-i făcea să rîdă; doctorul era 
fericit de băile neprevăzute. 

— Nu-i este, totuşi, îngăduit apei prin ţinuturile acestea să 
ne ude, spunea el; acest element n-are aici dreptul decit de a fi 
în stare solidă şi în stare gazoasă; cît despre starea lichidă, e un 
abuz! Gheaţă sau vapori, foarte bine; dar apă, niciodată! 

Vînătoarea nu era dată uitării în timpul călătoriei, căci cu 
ajutorul ei trebuiau procurate alimentele proaspete; de aceea, 
Altamont şi Bell, fără să se îndepărteze prea mult, cutreierau 


albiile de torente vecine; vînau ptarmigani, garii, gişte, iepuri 
cenuşii; animalele acestea treceau, cu încetul, de la încredere la 
teamă; începuseră să fugă din faţa lor şi devenise greu să te 
apropii de ele. Fără Duk, vinătorii s-ar fi ales adesea cu praful de 
puşcă irosit. 

Hatteras le recomanda să nu se îndepărteze mai mult de o 
milă, căci n-avea de pierdut nici o zi, nici un ceas, şi nu conta 
decit pe trei luni de vreme bună. 

De altfel, fiecare trebuia să fie la postul lui, în preajma 
săniei, cînd aveau de trecut cîte un lac mai greu, o trecătoare 
mai strîmtă, podişuri înclinate; atunci fiecare se înhăma sau 
punea umărul la sanie, trăgînd, împingînd sau ţinînd-o în loc; nu 
o dată au trebuit s-o descarce în întregime, dar nici asta nu era 
suficient ca să prevină izbiturile şi, deci, stricăciunile pe care 
Bell le repara cum putea mai bine. 

A treia zi, miercuri, 26 iunie, călătorii întîlniră un lac cu o 
suprafaţă de mai mulţi acri, încă complet îngheţat ca urmare a 
faptului că nu era orientat spre soare; gheaţa era destul de tare 
ca să suporte greutatea călătorilor şi a săniei; părea să se fi 
menţinut dintr-o iarnă îndepărtată, căci lacul pesemne că nu se 
dezgheţa niciodată, din cauza poziţiei în care se afla; semăna cu 
o oglindă compactă asupra căreia verile arctice nu aveau nici o 
influenţă; faptul că malurile erau înconjurate de o zăpadă 
uscată, ale cărei straturi inferioare datau cu siguranţă încă din 
anii trecuţi, părea să confirme această observaţie. 

Din clipa aceea, ţinutul începu să coboare în mod simţitor; 
doctorul trase concluzia că nu putea să se întindă prea mult 
spre nord; de altfel, era foarte probabil că Noua Americă nu era 
decit o insulă şi că nu ajungea pînă la pol. Solul devenea din ce 
în ce mai neted; numai spre vest se zăreau citeva coline 
nivelate de depărtare şi scăldate într-o ceaţă albăstruie. 

Pînă atunci, expediţia nu fusese obositoare, călătorii nu 
sufereau decit din pricina reverberaţiei razelor solare pe 
suprafaţa zăpezii; această reflectare intensă putea să le dea 
snow-blindness* - îndeobşte cu neputinţă de evitat. 

În oricare altă perioadă, ar fi călătorit noaptea, ca să scape 
de acest neajuns; dar nu exista noapte. Zăpada, din fericire, 
avea tendinţa să se topească şi-şi pierdea mult din strălucire 
atunci cînd era pe punctul să se transforme în apă. 

La 28 iunie, temperatura urcă la patruzeci şi cinci de grade 


deasupra lui zero*; creşterea temperaturii a fost însoţită de o 
ploaie  îmbelşugată, pe care călătorii o  întîmpinară cu 
resemnare, ba chiar cu plăcere: ea grăbea topirea zăpezilor; 
trebuiră să-şi încalţe iar mocasinii din piele de cerb şi să 
schimbe modul de alunecare a săniei. Marşul fu, desigur, 
întîrziat, dar, neîntîmpinînd obstacole serioase, înaintau mereu. 

Uneori, doctorul aduna în drumul său pietre rotunde sau 
plate, de felul pietricelelor roase de mişcarea valurilor, şi atunci 
se credea aproape de bazinul polar; totuşi cîmpia se desfăşura 
neîncetat, cît vedeai cu ochii. 

Ea nu prezenta nici o urmă de locuinţă, nici de colibe, nici 
de cairnuri sau adăposturi de eschimoşi; călătorii noştri erau în 
mod vădit primii care puneau piciorul în acest ţinut nou. 
Groenlandezii, ale căror triburi dau tîrcoale pămiînturilor arctice, 
nu ajungeau niciodată aşa de departe şi totuşi, în ţinutul acesta, 
vînătoarea ar fi fost rodnică pentru aceşti nenorociţi, mereu 
înfometați; uneori se vedeau urşi care urmăreau de la distanţă 
micul grup, fără să-şi manifeste intenţia de a-l ataca; în 
depărtare apăreau cirezi numeroase de boi moscaţi şi de reni; 
doctorul ar fi vrut chiar să prindă cîțiva reni ca să-şi întărească 
atelajul; dar erau prea fricoşi şi cu neputinţă de a fi capturați de 
vii. 

În ziua de 29, Bell împuşcă o vulpe, iar Altamont avu 
norocul să doboare un bou moscat de mărime mijlocie, după ce 
le dădu tovarăşilor săi prilejul să-şi facă o excelentă impresie 
despre sîngele rece şi dibăcia lui; era într-adevăr un vînător 
minunat, iar doctorul, care era un cunoscător, îl admira foarte 
mult. Boul fu tăiat în bucăţi şi le furniza o hrană proaspătă şi 
îmbelşugată. 

Mesele bune şi gustoase, hărăzite de întîmplare erau 
întotdeauna bine primite; chiar şi cei mai puţin mîncăcioşi nu se 
puteau stăpini de a arunca priviri pline de satisfacţie spre 
bucăţile de carne îmbietoare. Doctorul ridea ori de cîte ori se 
surprindea rămiînind în extaz în faţa acestor îmbelşugate 
bunătăţi. 

— Să nu facem mofturi, spuse el, în expedițiile polare masa 
e un lucru important. 

— Mai ales, răspunse Johnson, atunci cînd depinde de un 
foc de armă mai mult sau mai puţin dibaci! 

— Ai dreptate, bătrînul meu Johnson, replică doctorul, şi te 


gîndeşti mai puţin la mîncare cînd ştii că oala fierbe regulat pe 
plită. 

În 30, ţinutul contrar previziunilor, deveni foarte accidentat, 
ca şi cum ar fi fost răscolit de vreun cutremur vulcanic; conurile, 
virfurile ascuţite se multiplicară la infinit şi atinseră mari 
înălţimi. 

Dinspre sud-est se porni să sufle cu violenţă un vint care 
degenera în curînd într-un adevărat uragan; pătrunse cu furie 
printre stîncile încununate de zăpadă şi munţii de gheaţă care, 
deşi se aflau în inima uscatului, păreau să aibă forme de 
hummock-uri şi de aisberguri; prezenţa lor pe aceste platouri 
înalte rămase inexplicabilă chiar şi pentru doctor, care le explica 
pe toate. 

Furtunii îi urmă o vreme caldă şi umedă; a fost un adevărat 
dezgheţ; din toate părţile răsuna trosnetul blocurilor de gheaţă, 
care se amesteca cu zgomotul impresionant al avalanşelor. 

Călătorii evitau cu grijă să meargă de-a lungul poalelor 
colinelor şi chiar să vorbească tare, deoarece zgomotul vocilor, 
agitînd aerul, putea să provoace catastrofe; erau martorii unor 
prăbuşiri frecvente şi înfricoşătoare, pe care n-ar fi avut timp să 
le prevadă; într-adevăr, declanşarea înspăimiîntător de bruscă 
era caracterul principal al avalanşelor polare; prin aceasta ele se 
deosebesc de cele din Suedia sau din Norvegia; acolo, 
într-adevăr, se formează un bulgăre, la începutul nu prea 
însemnat, care îngroşindu-se cu zăpezile şi pietrele întîlnite în 
cale, se rostogoleşte cu viteză din ce în ce mai mare, 
devastează pădurile şi dărimă satele; dar, la urma urmelor, îi 
trebuie un timp destul de mare ca să se năpustească în jos; nu 
la fel se întîmplă în ţinuturile lovite de frigul arctic; deplasarea 
blocului de gheaţă se face pe neaşteptate, fulgerător: 
prăbuşirea lui nu durează decit atîta cît durează momentul 
desprinderii, şi cine l-ar vedea deasupra capului, oscilînd în plină 
cădere, ar fi în mod inevitabil zdrobit. Nici ghiuleaua de tun nu e 
mai rapidă, şi nici fulgerul mai prompt; desprinderea, 
rostogolirea, zdrobirea au loc dintr-o dată, cînd e vorba de 
avalanşe din ţinuturile boreale - însoţite de un zgomot 
formidabil ca de tunet şi de răsfrîngeri ciudate ale ecoului, mai 
curînd plîngătoare decit asurzitoare. 

Astfel, se produceau uneori adevărate modificări sub ochii 
spectatorilor uluiţi; regiunea se metamorfoza: muntele devenea 


cîmpie sub efectul unui dezgheţ brusc; alteori, cînd apa căzută 
din cer şi infiltrată în crăpăturile marilor blocuri se solidifica 
într-o singură noapte din cauza gerului, sfărima prin irezistibila 
ei forţă de expansiune orice obstacol, fiind mai puternică atunci 
cînd îngheţa decît cînd se evapora, iar fenomenul se declanşa 
înfricoşător de brusc. 

Din fericire, nici o catastrofă nu a ameninţat sania şi pe cei 
ce o conduceau; luîndu-se toate măsurile, fu evitat orice pericol. 
De altfel, ţinutul acesta înţesat de creste, de contra-coifuri, de 
culmi, de aisberguri nu era prea întins, şi trei zile mai tîrziu, la 3 
iulie, călătorii se aflau din nou pe cîmpiile mai uşor de străbătut. 

Dar privirile le-au fost atrase atunci de un nou fenomen, 
care, timp îndelungat a stimulat cercetările răbdătoare ale 
savanților din cele două lumi; micul grup mergea pe lîngă un 
lanţ de coline înalte de cel mult cincizeci de picioare şi lung de 
mai multe mile; versantul său oriental era acoperit de o zăpadă 
cu totul roşie. 

Ne putem închipui mirarea fiecăruia dintre ei, exclamaţiile 
scoase şi chiar efectul oarecum înspăimîntător pe care îl făcea 
această lungă perdea stacojie. Doctorul se grăbi, dacă nu să-i 
liniştească pe tovarăşii lui, cel puţin să le explice fenomenul; el 
cunoştea această ciudăţenie a zăpezilor roşii, precum şi 
analizele chimice făcute în legătură cu acest subiect de către 
Wollaston, Candole şi Bauer; povesti, aşadar, că zăpada aceasta 
se întilneşte nu numai prin ţinuturile arctice, ci şi în Elveţia, în 
mijlocul Alpilor; de Saussure a strîns, la 1700, de pe Breven, o 
cantitate însemnată, şi, mai apoi, căpitanul Ross, Sabine şi alţi 
navigatori au adus-o şi ei din expedițiile lor boreale. 

Altamont îl întreabă pe doctor despre natura acestei 
substanţe extraordinare, iar dînsul îl informă că culoarea se 
datora unor corpusculi organici; multă vreme chimiştii s-au 
întrebat dacă aceşti corpusculi erau de origine animală sau 
vegetală; dar recunoscură pînă la urmă că aparţineau familiei de 
ciuperci microscopice de tipul „uredo” pe care Bauer propuse să 
le numească „uredo nivalis”. 

Atunci doctorul, scormonind cu bastonul cu vîrf de fier prin 
zăpadă, le arătă tovarăşilor săi că stratul de culoare stacojie era 
adînc de nouă picioare şi-i pofti să calculeze cîte asemenea 
ciuperci puteau să existe pe un spaţiu de mai multe mile, 
savanții socotind că ar fi pînă la patruzeci şi trei de mii pe 


centimetru pătrat. 

După poziţia versantului coloraţia aceasta trebuie să fi fost 
din vremuri foarte îndepărtate, căci astfel de ciuperci nu se 
descompun nici prin evaporarea, nici prin topirea zăpezii, iar 
culoarea lor nu se alterează. 

Fenomenul, deşi explicat, nu era mai puţin ciudat; culoarea 
roşie e puţin răspîndită pe spaţii largi în natură; reverberaţia 
razelor de soare pe covorul acesta de purpură producea efecte 
bizare; obiectelor învecinate, stîncilor, oamenilor, animalelor le 
dădea o culoare aprinsă, ca şi cum ar fi fost luminaţi de un jar 
interior, iar cînd zăpada se topea, se părea că rîuri de sînge 
veneau să curgă pînă sub picioarele călătorilor. 

Doctorul, care nu putuse să examineze această substanţă 
atunci cînd o zărise pe crimson-ciliff-urile mării Baffin, luă acum 
din ea cit îi plăcu şi o strînse cu grijă în mai multe sticle. 

Pămiîntul acesta roşu, „cîmpul de sînge” cum îl numi el, n-a 
fost lăsat în urmă decit după trei ore de umblat, iar ţinutul îşi 
reluă apoi înfăţişarea obişnuită. 


Capitolul XX 
URME PE ZĂPADĂ 


Ziua de 4 iulie se scurse în mijlocul unei ceţi foarte groase 
şi drumul spre nord n-a putut să fie menţinut decit cu mare 
greutate; în fiecare clipă trebuia să fie corectat cu compasul. 
Din fericire, nu se întîmplă nici un accident cît timp se aflară în 
beznă; numai Bell îşi pierdu încălţămintea de zăpadă care se 
sfişie de un colţ de stîncă. 

— Zău, aşa, spuse Johnson, credeam că, după ce am avut 
de-a face cu Mersey şi cu Tamisa, avem dreptul să ne arătăm 
pretenţioşi în materie de ceţuri, dar văd că m-am înşelat. 

— Ei bine, răspunse Bell, ar trebui să aprindem făclii ca la 
Londra sau ca la Liverpool. 

— De ce nu? replică doctorul. E o idee; n-am lumina prea 
mult drumul, dar cel puţin l-am vedea pe ghid şi ne-am orienta 
mai direct. 

— Dar cum să facem rost de făclii? întrebă Bell. 

— Fixînd cîlţi îmbibaţi cu spirt în vîrful bastoanelor noastre. 


— Bună idee, răspunse Johnson, şi n-ar dura mult să le 
facem. 

După un sfert de oră, micul grup îşi continuă drumul cu 
făclii în mijlocul întunericului umed. 

Dar dacă au început să meargă în şir mai drept, nu însemna 
că mergeau mai repede, iar aburii aceştia întunecaţi nu se 
risipiră înainte de 6 iulie; în ziua aceea, pămîntul răcindu-se, un 
vînt care bătea dinspre nord luă cu sine toată ceața, ca pe nişte 
fişii de stofă ruptă. 

Imediat doctorul stabili poziţia şi constată că prin ceaţă 
călătorii nu au parcurs nici măcar o medie de opt mile pe zi. 

În ziua de 6, se grăbiră să recîştige din timpul pierdut şi 
plecară cu noaptea în cap. Altamont şi Bell îşi reluară postul de 
cercetaşi, sondind terenul şi descoperind vînatul; Duk îi însoțea; 
vremea, uimitor de schimbătoare, se făcuse iar foarte senină şi 
uscată şi, deşi călăuzele erau la două mile de sanie, doctorul nu 
pierdea din vedere nici măcar o singură mişcare a lor. A fost 
deci mirat văzîndu-i că se opresc brusc şi că rămîn nemişcaţi; 
păreau că privesc atent în depărtare, ca nişte oameni care 
scrutează orizontul. Apoi, aplecîndu-se spre pămînt, îl cercetau 
cu atenţie şi se ridicau miraţi. Se părea că Bell voia chiar să 
meargă înainte, dar Altamont îl ţinea de mînă. 

— Ei, asta-i! Ce face oare? îl întreabă doctorul pe Johnson. 

— Mă uit şi eu la ei, ca şi dumneavoastră, domnule 
Clawbonny, răspunse bătrînul marinar, şi nu înţeleg nimic din 
gesturile lor. 

— Au găsit urme de animale, răspunse Hatteras. 

— Nu poate fi asta, spuse doctorul. 

— De ce nu? 

— Pentru că Duk ar lătra. 

— Totuşi sunt nişte urme pe care le studiază. 

— Să mergem, spuse Hatteras, vom afla în curînd despre ce 
e vorba. Johnson îi îmboldi pe ciinii înhămaţi la sanie, care o 
porniră mai iute. După douăzeci de minute, cei cinci călători 
erau adunaţi la un loc iar Hatteras, doctorul, Johnson 
împărtăşeau surpriza lui Bell şi Altamont. 

Într-adevăr, nişte urme de oameni, vizibile, care nu puteau 
fi puse la îndoială, şi proaspete, ca şi cum ar fi fost făcute în 
ajun, apăreau împrăştiate pe zăpadă. 

— Sunt eschimoşi, spuse Hatteras. 


— Într-adevăr, răspunse doctorul, iată urmele rachetelor* 
lor. 

— Credeţi? spuse Altamont. 

— E absolut sigur! 

— Bine, dar pasul acesta? continuă Altamont, arătînd o altă 
urmă ce se repeta de mai multe ori. 

— Pasul acesta? 

— Puteţi afirma că aparţine unui eschimos? 

Doctorul privi atent şi fu uluit; urma unei încălțări 
europene, cu cuie, talpa şi tocurile sale, erau adînc săpate în 
zăpadă; nu mai încăpea nici o îndoială că un european, un 
străin, trecuse pe acolo. 

— Europeni aici! exclamă Hatteras. 

— În mod sigur, răspunse Johnson. 

— Şi totuşi, spuse doctorul, e atît de improbabil, încît 
trebuie să ne gîndim bine înainte de a ne pronunţa. 

Doctorul examina, aşadar, urma de două ori, de trei ori, şi 
fu, în consecință, obligat să recunoască originea ei 
extraordinară. 

Eroul lui Daniel Defoe n-a fost mai uluit cînd a întîlnit urma 
unui picior apăsată in nisipul insulei sale; dar dacă ceea ce a 
simţit el era teamă, sentimentul lui Hatteras a fost dezamăgirea. 
Un european atit de aproape de pol! 

Merseră înainte în recunoaştere, după urme; ele se repetau 
pe parcursul unui sfert de milă, amestecate cu alte urme de 
rachete şi mocasini; apoi se îndreptau spre vest. 

Ajunşi la acest punct, călătorii se întrebară dacă trebuiau să 
le mai urmărească. 

— Nu, răspunse Hatteras, să mergem... 

A fost întrerupt de exclamaţia doctorului, care tocmai 
ridicase din zăpadă un obiect şi mai convingător asupra originii 
căruia nu aveau cum să se mai îndoiască. Era obiectivul unei 
lunete de buzunar. 


— De data aceasta, spuse el, nu se mai poate pune la 
îndoială prezenţa unui străin pe acest pămînt... 
— Inainte! strigă Hatteras. 


Şi rosti cu atita energie vorba asta, încît îl urmară cu toţii; 
sania îşi reluă drumul întrerupt o clipă. 

Fiecare scruta cu atenţie orizontul, afară de Hatteras care, 
cuprins de o furie surdă, nu voia să vadă nimic. Totuşi, cum 
exista pericolul de a nimeri în mijlocul unui grup de exploratori, 
trebuiau să-şi ia măsurile necesare; însemna într-adevăr să ai 
un ghinion îngrozitor ca să vezi că ţi-a luat-o cineva înainte pe 
acest drum necunoscut. Doctorul, deşi nu încerca miînia lui 
Hatteras, nu-şi putea stăpîni o anumită ciudă, cu toată firea lui 
de filozof. Altamont părea şi el supărat; Johnson şi Bell 
mormăiau printre dinţi tot felul de vorbe amenințătoare. 

— Hai, spuse în cele din urmă doctorul, să privim vitregia 
soartei cu zimbetul pe buze. 

— Trebuie să mărturisesc, spuse Johnson, fără să-l audă 
Altamont, că, dacă ar fi să găsim locul ocupat, m-ar dezgusta să 
mai fac călătoria la pol. 

— Şi totuşi, răspunse Bell, nu încape îndoială că... 

— Într-adevăr, replică doctorul. Zadarnic am studiat 
întimplarea pe toate feţele, spunîndu-mi că e improbabil, 
imposibil, trebuie să ne plecăm în faţa evidenţei; gheata asta nu 
s-a imprimat în zăpadă fără să fi fost încălţată pe un picior şi 
fără ca piciorul să nu fi fost legat de un corp omenesc. Dacă ar fi 
eschimoşi, treacă-meargă, dar european! 

— Fapt este, răspunse Johnson, că, dacă în hanul de la 
capătul lumii am găsi paturile ocupate, ar fi jignitor. 

— Deosebit de jignitor! întări Altamont. 

— În sfîrşit, vom vedea, spuse doctorul. 

Şi porniră iar la drum. 

Ziua aceea se termină fără ca vreun fapt nou să confirme 
prezenţa unor străini în această parte a Noii Americi şi, în sfîrşit, 
se instalară în tabără de noapte. 

Vîntul, destul de violent, mutindu-se spre nord, trebuiră să 
caute, pentru instalarea cortului, un loc bine adăpostit într-un 
fund de văgăună; cerul era ameninţător, nori alungiţi brăzdau 
aerul cu mare iuţeală; treceau destul de aproape de pămînt, iar 
ochiul cu greu îi putea urmări în goana lor nebunească; uneori 
fişiile de nori se tîrau pînă pe pămînt, iar cortul rezista cu multă 
greutate în faţa uraganului. 

— Afurisită noapte se pregăteşte, spuse Johnson, după cină. 

— Nu va fi friguroasă, ci zgomotoasă, răspunse doctorul; să 


ne luăm măsurile necesare şi să întărim cortul cu bolovani. 

— Aveţi dreptate, domnule Clawbonny. Dacă uraganul 
ne-ar smulge cortul, Dumnezeu ştie unde am mai putea pune 
mîna pe el. 

Aşadar, luară măsurile cele mai minuţioase pentru evitarea 
acestui pericol şi călătorii, obosiţi, încercară să doarmă. 

Dar le-a fost cu neputinţă; furtuna se dezlănţuise şi se 
repezea din sud spre nord, cu o violenţă nemaipomenită; norii 
se împrăştiau prin spaţiu ca aburii ieşind, dintr-un cazan care a 
explodat chiar atunci; ultimele avalanşe, sub loviturile 
uraganului, cădeau în puhoaie, iar ecourile repetau bubuiturile 
lor surde; atmosfera părea teatrul unei lupte pe viaţă şi pe 
moarte dintre aer şi apă, două elemente aprige la miînie, şi 
numai focul mai lipsea in această bătălie. 

Urechea, încordată la maximum, distingea în tumultul 
general nişte zgomote speciale, nu vuietul care însoţeşte 
căderea corpurilor grele, ci mai curînd trosnetul clar al unor 
corpuri care se sparg; în hăulitul prelung al furtunii, se auzea 
desluşit, precis şi limpede, un piriit ca de oţel care se rupe. 

Unele zgomote se explicau în mod firesc prin avalanşele 
răsucite de virtejuri, dar doctorul nu ştia cui să le atribuie pe 
celelalte. 

Profitind de momentele de tăcere încărcată de nelinişte, în 
timpul cărora uraganul părea să-şi recapete respiraţia ca să 
sufle cu mai multă violenţă, călătorii schimbau între ei 
presupuneri. 

— Se produc nişte ciocniri, spuse doctorul, ca şi cum s-ar 
izbi ghețari şi cîmpuri de gheaţă. 

— Da, răspunse Altamont, s-ar zice că se dislocă scoarţa 
pămîntului. lată, auziţi? 

— Dacă am fi fost în apropierea mării, interveni doctorul, aş 
fi crezut cu adevărat că-i o rupere a gheţurilor. 

— Intr-adevăr, spuse Johnson, zgomotul acesta nu se poate 
explica altfel. 

— Să fi ajuns noi la coastă? întrebă Hatteras. 

— N-ar fi imposibil, răspunse doctorul; iată, adăugă el după 
ce se auzi o trosnitură extrem de violentă, nu s-ar spune că s-au 
sfărimat nişte blocuri de gheaţă? S-ar putea foarte bine să ne fi 
apropiat tare de ocean. 

— Dacă e aşa, spuse Hatteras, n-aş şovăi să pornesc peste 


cîmpurile de gheaţă. 

— O! făcu doctorul, nu se poate să nu fi fost sfărimate după 
o asemenea furtună; vom vedea miine; oricum ar fi, dacă există 
oameni care călătoresc într-o noapte ca asta, îi pling din toată 
inima. 

Uraganul dură timp de zece ore, fără întrerupere, şi nici 
unul din locuitorii cortului nu putu să adoarmă măcar o clipă; 
noaptea trecu într-o adincă linişte. 

Într-adevăr, în asemenea împrejurări, orice întîmplare nouă, 
o furtună, o avalanşă, putea să provoace întirzieri grave. 
Doctorul ar fi vrut tare mult să iasă afară şi să vadă cum stăteau 
lucrurile, dar cum să te aventurezi prin vinturile acestea 
dezlănţuite? 

Din fericire, uraganul se potoli în primele ore ale zilei; 
putură, în sfîrşit, să părăsească cortul care rezistase vitejeşte; 
doctorul, Hatteras şi Johnson se îndreptară spre o colină înaltă 
cam de trei sute de picioare; o urcară destul de uşor. 

Privirile lor dădură atunci de un peisaj cu totul schimbat, 
format din stînci goale, creste ascuţite şi complet lipsit de 
gheaţă. Sosise vara care urma brusc după iarna gonită de 
furtună; zăpada, rasă de uragan ca de o lamă ascuţită, nu 
avusese timp să se topească şi pămîntul apărea în toată 
asprimea lui primitivă. 

Dar direcţia înspre care se îndreptară imediat privirile lui 
Hatteras era nordul. Orizontul părea, într-acolo, scăldat în aburi 
negricioşi. 

— lată un fenomen care ar putea să fie efectul oceanului, 
spuse doctorul. 

— Aveţi dreptate, răspunse Hatteras, acolo trebuie să fie 
marea. 

— Culoarea aceasta e ceea ce numim noi „blink-ul apei 
libere”, spuse Johnson. 

— Cu siguranţă! confirmă doctorul. 

— Şi acum, la sanie! strigă Hatteras şi să ne îndreptăm 
către acest nou ocean! 

— lată un lucru care-ţi umple inima de bucurie, îi spuse 
Clawbonny căpitanului. 

— Da, sigur, răspunse acesta cu entuziasm, nu va trece 
mult şi vom fi ajuns la pol! Dar pe dumneavoastră, scumpe 
doctore, oare perspectiva aceasta nu vă face fericit? 


— Eu! Eu sunt întotdeauna fericit şi mai ales mă bucură 
fericirea altora! 

Cei trei englezi se întoarseră la locul albiei şi, sania fiind 
pregătită, ridicară tabăra, îşi reluară drumul, fiecare cu teama 
că vor găsi urmele din ajun; dar, în tot restul călătoriei, nici o 
urmă de paşi străini sau indigeni nu se arătă pe sol. După trei 
ore ajunseră la țărm. 

— Marea! marea! strigau într-un singur glas. 

— Şi încă marea liberă! exclamă căpitanul. Era ora zece 
dimineaţa. 

Într-adevăr, uraganul făcuse curăţenie generală în bazinul 
polar; gheţurile sfărimate şi dislocate se îndreptau în toate 
direcţiile; cele mai mari, formînd aisberguri, tocmai „ridicaseră 
ancora”, după expresia marinarilor, şi pluteau în largul mării. 
Cîmpul suferise un puternic atac din partea vîntului; pe stîncile 
înconjurătoare se abătuse o grindină de lame subţiri, de aşchii şi 
praf de gheaţă. 

Puţinul care mai rămăsese din ice-field, odată cu nivelarea 
țărmului, părea atins de distrugere; pe stincile de care se 
spărgea valul se lăfăiau alge marine şi tufe decolorate de iarbă 
de mare. 

Oceanul se întindea cît puteai cuprinde cu privirea, fără ca 
vreo insulă sau vreun ţinut nou să limiteze orizontul. 

Coasta forma spre est şi spre vest două capuri care se 
pierdeau în pantă lină în mijlocul valurilor; marea se spărgea de 
ele şi o spumă uşoară zbura sub forma unor pînze albe pe aripile 
vîntului; pămîntul Noii Americi venea astfel să se prindă în apele 
oceanului polar, fără convulsii, liniştit şi uşor înclinat; se 
rotunjea într-un golf foarte deschis şi forma o radă improvizată, 
mărginită de cele două capuri înalte. În mijloc, o stîncă ieşită în 
afară forma un mic port natural, adăpostit din trei părţi; acesta 
pătrundea în interiorul ținutului prin albia lată a unui rîu, drumul 
obişnuit al zăpezilor topite la sfîrşitul iernii, plin de torente în 
momentul acela. 

Hatteras, după ce-şi dădu seama de configuraţia coastei, 
hotărî să facă chiar în ziua aceea pregătirile de plecare, să 
lanseze baleniera la apă, să demonteze sania şi s-o îmbarce 
pentru viitoarele excursii. 

Treaba putea să dureze pînă la sfîrșitul zilei. Aşadar, a fost 
ridicat cortul şi, după o masă reconfortantă, începură lucrările; 


în timpul acesta, doctorul îşi luă instrumentele ca să determine 
longitudinea şi latitudinea locului unde se aflau şi să facă 
releveul hidrografic al unei părţi din golf. 

Hatteras dădea zor cu lucrul, se grăbea să plece, ca să nu 
mai fie pe uscat şi s-o ia înaintea altora, în cazul cînd vreun grup 
oarecare ar fi venit pe mare. 

La ora cinci după-amiază, Johnson şi cu Bell îşi terminară 
treaba şi nu le mai rămiînea decit să-şi încrucişeze braţele. 
Baleniera se legăna grațios în micul port, cu catargul ridicat, cu 
focul lăsat jos şi cu trinca strinsă pe saulă; proviziile şi părţile 
demontabile ale săniei fuseseră transportate; pentru a doua zi 
nu mai rămăseseră de îmbarcat decit cortul şi cîteva obiecte de 
tabără. 

Doctorul găsi la întoarcerea sa pregătirile terminate. Văzind 
baleniera la adăpost de vinturi, îi veni ideea să-i dea un nume 
acestui port şi propuse să poarte numele lui Altamont. 

Propunerea n-a întimpinat nici o greutate şi fiecare o găsi 
perfect întemeiată. 

În consecinţă, portul fu numit Altamont-Harbour. 

După calculele doctorului, portul se găsea situat la 87*05' 
latitudine şi 118*35' longitudine la răsărit de Greenwich, adică la 
mai puţin de 3* de pol. 

Călătorii străbătuseră o distanţă de două sute de mile de la 
golful Victoria pînă la portul Altamont. 


Capitolul XXI 
MAREA LIBERĂ 


A doua zi dimineaţa, Johnson şi Bell începură încărcarea 
efectelor de tabără. La ora opt, pregătirile de plecare erau 
terminate. În clipa cînd să părăsească această coastă, doctorul 
începu să se gindească la călătorii ale căror urme le întîlniseră, 
întîmplare care nu înceta să-l preocupe. 

Oamenii aceştia voiau să ajungă în nord? Aveau oare la 
dispoziţia lor vreun mijloc de a străbate oceanul polar? li vor mai 
întîlni pe acest drum nou? 

De trei zile, nici o urmă nu dezvăluia prezenţa acestor 
călători şi, cu siguranţă, orice ar fi fost ei, nu putuseră să ajungă 


în nici un fel la Altamont-Harbour. Era un loc încă necălcat de 
pasul omului. 

Aşadar, doctorul, obsedat de gindurile sale, voi să arunce o 
privire asupra ținutului şi se urcă pe o colină înaltă de cel mult o 
sută de picioare; de acolo putea să urmărească cu privirea toată 
partea de sud a orizontului. 

Ajuns în vîrf, îşi puse luneta la ochi. Mare-i fu surpriza, 
nezărind nimic, nu numai în depărtare, pe cîmpii, ci nici măcar 
la cîţiva paşi de el. | se păru foarte ciudat, cercetă din nou şi, în 
cele din urmă, îşi privi luneta... Obiectivul lipsea. 

— Obiectivul! exclamă el. 

Ne putem da seama de lumina bruscă ce se făcu în mintea 
lui; scoase un strigăt destul de puternic pentru ca tovarăşii lui 
să-l poată auzi şi neliniştea acestora fu mare, văzîndu-l coborînd 
de pe colină cît îl ţineau picioarele. 

— Ei! Ce s-a mai întîmplat? întrebă Johnson. 

Doctorul, gifiind, nu putea să rostească nici o vorbă; în 
sfîrşit lăsă să se audă următoarele cuvinte: 

— Urmele... paşii... echipa!... 

— Ei, spuneţi, ce e? întrebă Hatteras... sunt străini pe aici? 

— Nu!... nu!... continuă doctorul... obiectivul... obiectivul e 
al meu... al meu... 

Şi arătă luneta care era incompletă... 

— Ah! exclamă americanul... L-aţi pierdut? 

— Da! 

— Dar atunci urmele... 

— Sunt ale noastre, dragi prieteni, ale noastre! exclamă 
doctorul. Ne-am rătăcit în ceaţă! Ne-am învirtit în cerc şi ne-am 
întors pe urmele paşilor noştri. 

— Dar urma de gheată? întrebă Hatteras. 

— E de la gheata lui Bell, care, după ce şi-a rupt perechea 
sa de snow-shoes, a umblat o zi întreagă prin zăpadă cu 
ghetele. 

— E perfect adevărat, confirmă Bell. 

Greşeala era atit de evidentă, cit fiecare izbucni într-un 
hohot de ris, afară de Hatteras, care era totuşi cel mai fericit de 
această descoperire. 

— Am fost destul de caraghioşi, reluă vorba doctorul, atunci 
cînd se potoliră risetele. Ce presupuneri straşnice am mai făcut! 
Străini pe acest țărm. Haida de! Hotărit lucru, trebuie să gîndeşti 


înainte de a vorbi. În fine, deoarece am scăpat de griji în 
această privinţă, nu ne mai rămîne decit să plecăm. 

— La drum! spuse Hatteras. 

După un sfert de oră, fiecare îşi ocupase locul la bordul 
balenierei care, cu trinca desfăşurată şi cu focul ridicat, ieşi cu 
toată viteza din Altamont-Harbour. 

Traversarea aceasta a mării începea miercuri, 10 iulie; 
navigatorii se aflau la o distanţă foarte mică de pol, exact la o 
sută şaptezeci şi cinci de mile; presupuniînd că în acest punct al 
globului exista o bucată de pămînt, navigația pe mare avea să 
fie foarte scurtă. 

Vîntul era slab, dar favorabil. Termometrul arăta cincizeci 
de grade sub zero*; era cald de-a binelea. 

Baleniera nu suferise de pe urma călătoriei cu sania; era în 
perfectă stare şi se manevra cu uşurinţă. Johnson ţinea cîrma, 
doctorul, Bell şi americanul se instalară cît putură mai bine 
printre lucrurile lor aşezate parte pe punte, parte dedesubt. 

Hatteras sta la prova şi fixa cu privirea punctul acela 
misterios, către care se simţea atras cu o forţă de nebiruit, ca 
acul magnetizat către polul magnetic. Dacă se apropiau de 
vreun țărm, voia să fie primul care să facă recunoaşterea lui. 
Onoarea aceasta îi aparţinea cu adevărat. 

El observă, de altfel, că suprafaţa oceanului polar era 
formată din valuri mici, cum sunt cele din mările închise. Vedea 
în aceasta un semn că pămîntul era aproape, iar doctorul îi 
împărtăşea părerea. 

E uşor de înţeles de ce Hatteras dorea cu atita ardoare să 
găsească uscat la Polul Nord. Ce dezamăgire ar fi simţit văzînd 
marea nesigură, pe care nu poţi să pui mîna, întinzîndu-se acolo 
unde o bucată de pămînt, oricît de mică ar fi fost, era necesară 
pentru planurile lui! Într-adevăr, cum să însemne cu un anumit 
nume o întindere de ocean nedeterminat? Cum să înfigă în 
mijlocul valurilor pavilionul ţării sale? Cum să ia în stăpiînire, în 
numele graţioasei sale maiestăţi, o parte dintr-un element 
lichid? 

De aceea, cu privirea aţintită şi busola în mînă, Hatteras 
privea nordul cu nesat. 

Nimic, de altfel, nu limita întinderea bazinului polar pînă la 
linia orizontului; în depărtare, bazinul se confunda cu cerul 
limpede al acestor zone. Cîţiva munţi de gheaţă, gonind în larg, 


păreau că lasă trecerea liberă îndrăzneţilor navigatori. 

Înfăţişarea regiunii prezenta unele particularităţi straniii. 
Impresia aceasta se datora oare stării de spirit a călătorilor, 
foarte emoţionaţi şi peste măsură de nervoşi? E greu de spus. 
Totuşi doctorul, în însemnările sale zilnice, a descris fizionomia 
bizară a oceanului; vorbea despre ea aşa cum vorbea şi Penny, 
potrivit spuselor căruia aceste ţinuturi au o înfăţişare „care 
oferă aspectul cel mai izbitor al unei mări însufleţite de milioane 
de fiinţe vii”. 

Cimpia lichidă, colorată în cele mai fine nuanţe de 
ultramarin, se arăta a fi egal de transparentă şi înzestrată cu o 
putere de împrăştiere a luminii de necrezut, ca şi cum ar fi fost 
făcută din carbură de sulf. Această limpezime a apei permitea 
s-o cercetezi cu privirea pînă la cele mai mari adîncimi; bazinul 
polar părea luminat pe dedesubt ca un uriaş acvarium; vreun 
fenomen electric, produs în fundul mărilor, lumina, fără îndoială, 
straturile cele mai adinci. De aceea baleniera părea suspendată 
deasupra unui abis fără fund. 

La suprafaţa acestor ape uimitoare, păsările zburau în 
nenumărate stoluri, asemănătoare cu norii groşi şi mari, 
aducători de furtună. Păsări migratoare, păsări care trăiesc pe 
țărm, păsări înotătoare reprezentau în ansamblu toate speciile 
marii familii acvatice, de la albatrosul atît de comun în ţinuturile 
australe, pînă la pinguinul mărilor arctice, dar, cu dimensiuni 
uriaşe. Ţipetele lor te asurzeau. Privindu-le, doctorul nu se mai 
descurca, în ciuda cunoştinţelor sale de naturalist; multe din 
numele acestor specii miraculoase îi scăpau şi se surprindea 
plecîndu-şi capul, cînd aripile lor băteau aerul cu o forţă de 
nedescris. Aripile unora dintre aceşti monştri aerieni aveau 
deschiderea pînă la douăzeci de picioare; acopereau baleniera 
cu zborul lor şi existau pe acolo legiuni întregi de păsări a căror 
nomenclatură n-a apărut niciodată în „Index ornitologus” din 
Londra 

Intr-un cuvînt, doctorul era uluit, descoperind că ştiinţa sa 
avea lipsuri. 

Apoi, cînd privirea lor, părăsind minunăţiile cerului, aluneca 
la suprafaţa acestui ocean paşnic, întîlnea nişte produse nu mai 
puţin uluitoare ale regnului animal, printre altele, meduze, a 
căror mărime ajungea pînă la aproape treizeci de picioare; ele 
serveau drept hrană pentru întregul neam păsăresc şi pluteau 


ca nişte adevărate insulițe în mijlocul algelor şi a ierburilor de 
mare uriaşe. Ce prilej de uimire! Ce diferenţă faţă de celelalte 
meduze microscopice, observate de Scoresby în mările 
groenlandei şi al căror număr navigatorul l-a evaluat la douăzeci 
şi trei de triliarde, opt sute optzeci şi opt de biliarde de miliarde, 
pe un spaţiu de două mile pătrate*. 

În sfîrşit, atunci cînd privirea se cufunda în apele 
transparente, spectacolul acestui element, brăzdat de mii de 
peşti de tot felul, nu era mai puţin supranatural; vietăţile 
acestea ba se cufundau cu toată iuţeala în adîncurile masei 
lichide - şi ochiul le vedea micşorîndu-se, descrescînd, dispărind 
ca nişte ireale năluciri - ba, părăsind adîncurile oceanului, urcau 
la suprafaţa valurilor mărindu-se mereu. Monştrii marini nu 
păreau cituşi de puţin speriaţi de prezenţa balenierei; o 
atingeau în trecere cu înotătoarele lor uriaşe; acolo unde 
vînătorii de balene s-ar fi speriat pe bună dreptate, navigatorii 
noştri nici nu-şi dădeau măcar seama de pericolul prin care 
treceau; şi totuşi, cîţiva dintre aceşti locuitori ai mărilor atingeau 
proporţii formidabile. 

Viţeii de mare se jucau între ei; narvalul, la fel de fantastic 
ca şi licornul, înarmat cu colţul lui lung, îngust şi conic, 
instrument minunat care-i foloseşte să ferestruiască cîmpurile 
de gheaţă, urmărea cetaceele mai fricoase; nenumărate balene, 
scoţind prin nări coloane de apă şi mucozităţi, umpleau aerul cu 
un şuierat special; nordcaper-ul, cu coada mlădioasă, cu 
înotătoarele lui mari de la coadă, tăia valul cu o viteză de 
nemăsurat, hrănindu-se în goana lui cu animale la fel de iuți ca 
şi el, un fel de peşti din neamul gadideelor sau un soi de 
scrumbii, în timp ce balena albă, mai leneşă, înghiţea în mod 
paşnic moluşte liniştite şi nepăsătoare ca şi ea. 

Mai la fund, cetacee cu botul ascuţit, anarnaks 
groenlandezi, lunguieţi şi negricioşi, caşaloţi uriaşi, specie 
răspîndită prin toate mările, înotau în mijlocul unor bancuri de 
chihlimbar cenuşiu, sau porneau bătălii homerice, care înroşeau 
oceanul pe o suprafaţă de mai multe mile; physalele cilindrice, 
marele tegusik din labrador, delfini cu aripi dorsale ca o lamă de 
sabie, tot neamul focilor şi al morselor, cîinii, caii, urşii de mare, 
leii, elefanții de mare păreau că pasc păşunile umede ale 
oceanului, iar doctorul admira aceste nenumărate animale cu 
aerul firesc cu care ar fi admirat crustaceele şi peştii aflaţi în 


bazinele de cristal din Zoological Garden. Ce frumuseţe, ce 
varietate, cîtă forţă există în natură! Cit de straniu şi de 
miraculos părea totul în mijlocul acestor regiuni din jurul polului! 

Atmosfera dobiîndea o puritate neverosimilă; s-ar fi spus că 
e supraîncărcată de oxigen; navigatorii trăgeau în piept cu nesat 
aerul acesta care îi înviora; fără să-şi dea seama de acest efect, 
erau pradă unei adevărate arderi, despre care nu se poate da 
nici o idee, oricît de slabă; organismul îşi îndeplinea funcţiile 
digestive, de respiraţie cu o energie supraomenească; ideile, 
într-un creier supraexcitat, deveneau grandioase; într-o oră, 
trăiau viaţa unei zile întregi. 

În mijlocul acestor surprize şi minunăţii, baleniera plutea 
liniştit, mînată de un vînt moderat, pe care nenumăraţii albatroşi 
îl întreţineau cu aripile lor uriaşe. 

Către seară, Hatteras şi tovarăşii lui pierdură din ochi 
coasta Noii Americi. Orele nopţii băteau în zonele temperate ca 
şi în zonele de echinox, dar aici soarele, lărgindu-şi spiralele, 
trasa un cerc riguros paralel cu al oceanului. Baleniera, scăldată 
în razele sale oblice, nu putea părăsi acest centru luminos care 
se deplasa odată cu ea. 

Fiinţele vii din regiunile hiperboreene simţiră totuşi că vine 
seara, ca şi cum astrul luminos s-ar fi ascuns îndărătul 
orizontului. Păsările, peştii, cetaceele dispărură. Unde? In 
adîncurile mării? Cine ar fi putut să spună? Dar, după strigătele 
şi şuierul lor, după freamătul valurilor agitate de respiraţia 
monştrilor marini, urmă în curînd nemişcarea tăcută; valurile 
adormiră într-o abia simțită legănare, iar noaptea îşi recapătă 
influenţa ei liniştitoare sub privirile strălucitoare ale soarelui. 

De la plecarea din Altamont-Harbour, baleniera înaintase cu 
un grad spre nord; a doua zi nu apăruse încă nimic la orizont; 
nici vîrfurile înalte care semnalează de departe pămîntul, nici 
acele semne particulare care-l fac pe marinar să presimtă 
apropierea insulelor sau a continentelor. 

Vîntul se menținea fără să fie puternic; hula nu era prea 
mare; cortegiul de păsări şi de peşti se întoarse, la fel de 
numeros ca şi în ajun; doctorul, aplecat deasupra valurilor, putu 
să vadă cum cetaceele îşi părăseau adăpostul lor situat în 
adincime şi cum urcă, la suprafaţa mării; ici şi colo cîteva 
aisberguri, cîteva blocuri de gheaţă risipite rupeau uriaşa 
monotonie a oceanului. 


Dar, tot în tot, gheţurile erau rare şi n-ar fi putut să 
stînjenească mersul unui vas. Trebuie să observăm că baleniera 
se găsea în momentul acela la zece grade dincolo de polul 
frigului, iar, din punct de vedere al paralelelor de temperatură, 
era ca şi cum ar fi fost la zece grade dincoace. Nimic 
surprinzător, deci, ca marea să fie liberă în epoca aceea, aşa 
cum trebuia să fie la travers de golful Disko, în marea Baffin. 
Aşadar, un bastiment ar fi avut libertate de mişcare în lunile de 
vară. 

Observaţia aceasta are o mare importanţă practică; 
într-adevăr, dacă vreodată vînătorii de balene se pot ridica pînă 
la bazinul polar, fie prin mările din nordul Americii, fie prin 
mările din nordul Asiei, au siguranţa că-şi pot realiza repede 
încărcătura, căci această parte a oceanului pare să fie un bazin 
universal, rezervorul general al balenelor, al focilor şi al tuturor 
animalelor marine. 

La prînz, linia apei se mai confundă încă cu linia orizontului; 
doctorul începea să se îndoiască de prezenţa uscatului la 
latitudinile acestea atit de ridicate. 

Totuşi, reflectînd asupra acestui lucru, el era, prin forţa 
împrejurărilor, înclinat să creadă în existenţa unui continent 
boreal; într-adevăr, în primele zile ale naşterii lumii, după 
răcirea scoarţei terestre, apele formate prin condensarea 
vaporilor în atmosferă au trebuit să se supună forţei centrifuge, 
să se îndrepte către zonele ecuatoriale şi să părăsească 
extremităţile nemişcate ale globului. De aici, necesitatea ieşirii 
la suprafaţă a ținuturilor din jurul polului. Doctorul găsea 
raţionamentul foarte just. 

Tot aşa i se părea şi lui Hatteras. 

De aceea privirile căpitanului încercau să străpungă ceţurile 
orizontului. Era permanent cu luneta la ochi. In culoarea apelor, 
în forma valurilor, în bătaia vîntului, căuta semnele unui pămînt 
apropiat. Fruntea i se pleca înainte şi chiar cine nu i-ar fi 
cunoscut gîndurile l-ar fi admirat, totuşi, atitea dorinţe energice 
şi întrebări pline de nelinişte ghiceai în atitudinea sa. 


Capitolul XXII 


APROPIEREA DE POL 


Timpul se scurgea în mijlocul acestei nesiguranţe. Nimic nu 
se arăta în faţa acestui cerc de apă atit de categoric fixat. Nici 
un punct care să fie altceva decit cer sau mare. Nici măcar un fir 
din ierburile acelea pămiînteşti la suprafaţa valurilor, care au 
făcut să-i tresară inima lui Cristofor Columb, atunci cînd plecase 
să descopere America. 

Hatteras continuă să privească. 

În fine, către ora şase seara, un abur de o formă nehotărită, 
dar destul de înalt, apăru deasupra nivelului mării; s-ar fi spus 
că e un panaş de fum; cerul era perfect curat deci nu putea fi un 
nor. Aburul cînd apărea, cînd dispărea, de parcă ar fi fost 
fluturat de vînt. 

Hatteras fu primul care observă fenomenul; el încadra 
acest punct neclar, aburul acesta inexplicabil, în cîmpul vizual al 
lunetei sale şi timp de o oră îl privi fără încetare. 

Deodată, un anumit indice sigur, după cite se părea, i se 
prezentă în faţa ochilor, căci întinse braţele spre orizont şi, cu 
glas tunător, strigă: 

— Pămînt! pămînt! 

La auzul acestor cuvinte, fiecare se ridică, de parcă ar fi 
fost electrizat. Un fel de fum se înălța vizibil deasupra mării. 

— Văd! văd! exclamă doctorul. 

— Da! sigur... da, făcu Johnson. 

— E un nor, spuse Altamont. 

— Pămînt! pămînt! răspunse Hatteras, cu o convingere de 
nezdruncinat. Cei cinci navigatori se uitară din nou cu cea mai 
mare atenţie. 

Dar, aşa cum se întîmplă cu obiectele pe care depărtarea le 
face nesigure, punctul observat părea să fi dispărut. In sfîrşit, 
privirile îl prinseră din nou, iar doctorul crezu chiar că surprinde 
o lumină rapidă la douăzeci sau douăzeci şi cinci de mile spre 
nord. 

— E un vulcan! strigă el. 

— Un vulcan? întrebă Altamont. 

— Fără îndoială! 

— La o latitudine atit de înaltă? 

— Şi de ce nu? reluă doctorul. Islanda nu e un ţinut vulcanic 
sau, ca să spun aşa, făcută toată din vulcani? 

— Da, Islanda, replică americanul, dar atît de aproape de 


pol... 
— Ei bine, ilustrul nostru compatriot, commodorele* James 


Ross n-a constatat oare pe continentul austral existenţa lui 
Erebus şi Terror, la o sută şaptezeci de grade longitudine şi 
şaptezeci şi opt de grade latitudine? De ce n-ar fi, aşadar, 
vulcani şi la Polul Nord? 

— Într-adevăr, e posibil, răspunse Altamont. 

— A! exclamă doctorul, dar îl văd foarte clar: e un vulcan. 

— Ei bine, strigă Hatteras, să alergăm spre el! 

— Vintul începe să ne vină de hac! spuse Johnson. 

— Schimbaţi trinca, şi strîngeţi vîntul cît mai aproape. 

Dar manevra aceasta avu drept rezultat îndepărtarea 
balenierei de punctul observat şi nici cele mai atente priviri nu-l 
mai putură prinde din nou. 

Totuşi, nu se mai puteau îndoi de apropierea coastei. Acolo 
era, deci, ţinta călătoriei, întrezărită dacă nu chiar atinsă, şi fără 
îndoială că nu vor trece nici douăzeci şi patru de ore şi pămîntul 
acesta nou va fi călcat de piciorul omului. Providența, după ce le 
îngăduise să se apropie atît de mult, n-avea să-i împiedice acum 
pe aceşti marinari îndrăzneţi să debarce acolo. 

Totuşi, în împrejurările date, nimeni nu manifesta bucuria 
pe care o asemenea descoperire ar fi fost normal s-o producă; 
fiecare se închidea în sine, întrebîndu-se cum ar putea s-arate 
pămîntul acela polar. Vietăţile păreau să fugă de el; pe înserat, 
păsările, în loc să caute acolo un refugiu, zburau cît puteau de 
repede spre sud. Era, aşadar, atit de neprimitor, încît un 
ptarmigan sau un pescăruş nu-şi putea găsi acolo adăpost? 
Inşişi peştii şi marile cetacee fugeau cu iuţeală de coastă prin 
apele transparente. De unde venea sentimentul de repulsie, 
dacă nu chiar de teroare, comun tuturor fiinţelor care bîntuiau 
această parte a globului? 

Navigatorii fură şi ei cuprinşi de impresia generală şi se 
lăsau în voia sentimentelor provocate de situaţia în care se 
găseau; treptat, fiecare dintre ei simţi cum somnul îi 
îngreunează pleoapele. 

Lui Hatteras îi veni rindul să facă de cart. Puse mina pe 
echea cîrmei; doctorul, Altamont, Johnson şi Bell, întinşi pe 
bănci, adormiră unul după altul, cufundîndu-se în lumea viselor. 

Hatteras încercă să reziste somnului; nu voia să piardă nici 
o clipă din timpul acesta preţios; dar mişcarea lentă a balenierei 


îl legăna uşor şi fără voia lui; căzu într-o irezistibilă somnolenţă. 

În timpul acesta, ambarcaţiunea de-abia înainta; vîntul nu 
reuşea să-i umfle pînza întinsă. În depărtare, spre vest, cîteva 
blocuri nemişcate reflectau razele luminoase şi formau plăci 
incandescente în plin ocean. Hatteras începu să viseze. 
Gîndurile i se întoarseră cu repeziciune în trecut, şi întîmplările 
vieţii porniră să se depene cu iuţeala deosebită pe care o au 
visurile şi pe care încă nici un savant n-a reuşit s-o calculeze; 
reveni cu memoria la zilele scurse; revăzu în minte iernatul, 
golful Victoria,  Fort-Providence, Casa doctorului, găsirea 
americanului sub gheţuri. 

Apoi se adinci mai departe în trecut; îşi văzu în vis vasul 
Forward, incendiat, tovarăşii lui, trădătorii, care îl părăsiseră. Ce 
se întimplase cu ei? Se gîndi la Shandon, la Wall, la bruta de 
Pen. Unde se aflau? Reuşiseră, oare, să ajungă printre gheţuri la 
marea Baffin? 

Apoi imaginaţia lui pluti în vis şi mai departe, înapoi, şi se 
regăsi la plecarea din Anglia, iar apoi în călătoriile care o 
precedaseră, la încercările nereuşite, la nenorocirile întîmplate. 
Atunci uită de situaţia în care se afla în momentul acela, de 
reuşita lui apropiată, de speranţele pe jumătate împlinite. De la 
bucurie, visul îl aruncă iar în neliniştile lui. 

Rămase în starea aceasta timp de două ore; apoi gindul lui 
apucă un drum nou: îl duse înapoi la pol; se văzu, în sfîrşit 
punînd piciorul pe acest pămînt şi desfăşurind pavilionul ţării 
sale. 

În timp ce dormita astfel, un nor uriaş, de culoare măslinie, 
urca în zare întunecînd oceanul. 

E de neînchipuit cu ce iuţeală fulgerătoare se abat 
uraganele asupra mărilor arctice. Vaporii, zămisliţi în ţinuturile 
ecuatoriale, se condensează deasupra uriaşilor ghețari din nord 
şi atrag cu o violenţă irezistibilă masele de aer care să-i 
înlocuiască, în felul acesta se poate explica energia furtunilor 
boreale. 

La prima suflare a vîntului, căpitanul şi tovarăşii săi s-au 
smuls din somnul lor, gata de manevră. 

Marea se ridica în valuri înalte, cu bază puţin dezvoltată; 
baleniera, zviîrlită de colo-colo de o hulă violentă, se cufunda în 
hăuri adinci, sau se clătina pe muchia unui val, înclinîndu-se sub 
unghiuri mai mari de patruzeci şi cinci de grade. 


Hatteras apucă din nou cu mînă sigură echea, care se 
mişca zgomotos în capul cîrmei; uneori, echea, prinsă cu 
violenţă de vreo deviere bruscă, îl împingea într-o parte sau îl 
făcea să se îndoaie fără vrerea lui. Johnson şi Bell se ocupau 
fără răgaz cu golirea apei care umplea baleniera în timpul cînd 
valurile treceau peste punte. 

— lată o furtună la care nu ne-am aşteptat deloc, spuse 
Altamont, ţinîndu-se cu mîinile de banchetă. 

— Pe aici trebuie să te aştepţi la orice, răspunse doctorul. 

Aceste vorbe le schimbau printre şuierăturile vîntului şi 
vacarmul valurilor, ale căror creste violenţa uraganului le 
transforma într-o impalpabilă pulbere lichidă; devenea aproape 
cu neputinţă să se audă unul pe celălalt. 

Era greu să ţii direcţia nordului: ceţurile dese nu permiteau 
să vezi marea mai departe de citeva prăjini; orice punct de 
reper dispăruse. 

Furtuna aceasta subită, apărută în momentul cînd ţinta 
avea să fie atinsă, părea să închidă în ea avertismente severe; 
pentru nişte minţi înfierbîntate, apărea ca o interzicere de a 
merge mai departe. Voia oare natura să împiedice accesul la 
pol? Punctul acesta al globului era, oare, înconjurat de un zid de 
uragane şi furtuni care nu îngăduiau să te apropii de el? 

Totuşi, văzînd figura energică a acestor oameni, înţelegeai 
că nu se vor da bătuţi nici în faţa valurilor, nici în faţa vîntului şi 
că vor merge pînă la capăt. 

Luptară în felul acesta cît a durat ziua, înfruntînd moartea 
în fiecare clipă, neciştigind nici un pas spre nord, dar nici 
pierzind ceva din ceea ce dobiîndiseră, udaţi de o ploaie 
căldicică şi de valurile mari cu care îi împroşca marea; 
şuierăturile vîntului se amestecau uneori cu sinistrele ţipete ale 
păsărilor. 

Dar chiar în toiul miîniei înăsprite a valurilor, către ora şase 
seara, se produse o acalmie bruscă. Vintul se potoli ca prin 
minune. Marea se înfăţişa liniştită şi netedă, ca şi cum n-ar fi 
învolburată, timp de douăsprezece ore, de hulă. Uraganul părea 
să fi cruțat această parte a oceanului polar. 

Ce se întîmplă oare? Un fenomen neobişnuit, inexplicabil, la 
care a fost martor căpitanul Sabine în timpul călătoriilor sale 
prin mările groenlandeze. 

Ceaţa, fără să se ridice, deveni ciudat de luminoasă. 


Baleniera naviga într-o zonă de lumină electrică, un imens 
foc Saint-Elme*, strălucitor, dar lipsit de căldură. Catargul, vela, 
palancurile, toate se profilau negre pe fondul fosforescent al 
cerului cu o nemaivăzută precizie. Navigatorii rămîneau 
cufundaţi într-o baie de raze transparente, iar figurile lor erau 
colorate de reflexe aprinse. 

Acalmia bruscă a acestei porţiuni de ocean provenea, 
desigur, din mişcarea ascendentă a coloanelor de aer, în timp 
de furtuna, de tipul cicloanelor, se învirtea cu mare iuţeală în 
jurul acestui centru liniştit. 

Dar atmosfera luminată de flăcări făcu să treacă o idee prin 
mintea lui Hatteras. 

— Vulcanul! exclamă el. 

— E cu putinţă? întrebă Bell. 

— Nu, nu, răspunse doctorul; am fi fost 
flăcările lui ar fi ajuns pînă la noi. 

— Poate că e reflexul lui în ceaţă, spuse Altamont. 

— Nu. Ar trebui să admitem că am trecut aproape de 
pămînt şi, în cazul acesta, am fi auzit vuietele erupției. 

— Şi atunci?... întrebă căpitanul. 

— E un fenomen cosmic, răspunse doctorul, fenomen rar 
observat pînă acum!... Dacă ne continuăm drumul, nu va dura 
mult şi vom ieşi din zona aceasta luminoasă şi vom da din nou 
de întuneric şi de furtună. 

— Orice-ar fi, înainte! răspunse Hatteras. 

— Înainte! exclamară tovarăşii lui, care nu se gîndiră măcar 
să-şi mai tragă sufletul în bazinul acesta liniştit. 

Vela, cu cutele ei ca de foc, atîrna de-a lungul catargului 
strălucitor; vislele se cufundară în undele arzătoare şi părură că 
scot jerbe de scîntei, formate din picături de apă viu luminate. 

Hatteras, cu busola în mînă, reluă drumul spre nord; încetul 
cu încetul, ceața pierdu din luminozitatea ei, apoi din 
transparenţă; mugetele vîntului se făceau auzite la o distanţă de 
cîteva prăjini şi, în curînd baleniera, aplecîndu-se sub lovitura 
unei rafale violente, intră din nou în zona furtunilor. 

Dar uraganul se mutase, din fericire, cu un grad mai spre 
sud şi, în felul acesta, ambarcaţiunea putu să gonească cu vintul 
din pupa, drept spre pol, riscînd să se scufunde, dar avintîndu-se 
cu o viteză nebună; primejdios, o stîncă sau un bloc de gheaţă, 
putea să apară în orice clipă dintre valuri şi baleniera s-ar fi 

năbuşiţi dacă 


făcut, fără îndoială, bucăţi. 

Totuşi, nici unul dintre aceşti oameni nu ridică vreo 
obiecţie; nici unul nu făcea să se audă glasul prudenţei. Erau 
cuprinşi de nebunia pericolului. li copleşea setea de necunoscut. 
Mergeau astfel, nu ca orbii, ci orbiţi, găsind că înfricoşătoarea 
iuţeală a acestei curse e prea slabă faţă de nerăbdarea lor. 
Hatteras ţinea bara cîrmei în direcţie sa neclintită, în mijlocul 
valurilor ce spumegau biciuite de furtună. 

În timpul acesta se simţea apropierea coastei; în aer 
pluteau semne ciudate. 

Deodată ceața se crăpă ca o perdea sfişiată de vint şi, timp 
de citeva clipe, repezi ca fulgerul, se putu zări la orizont un 
imens panaş de flăcări ridicîndu-se spre cer. 

— Vulcanul! Vulcanul!... 

Acesta a fost cuvintul care a izbucnit din gura tuturor; dar 
fantastica viziune dispăruse; vîntul, mutîndu-se spre nord-est, 
împinse ambarcaţiunea de la travers şi o obligă să fugă iar de 
ţinutul acesta de care nu te puteai apropia. 

— Nenorocire! făcu Hatteras, schimbind trinca în celălalt 
bord. Eram la nici trei mile de coastă! 

Hatteras nu putea să reziste la violenţa furtunii; dar, fără 
să-i cedeze, ocolea vintul care se dezlănţuia cu o furie de 
nedescris. Din cînd în cînd, baleniera se înclina într-un bord, 
făcîndu-i să se teamă ca nu cumva chila să iasă cu totul din apă; 
totuşi, pînă la urmă, se redresa sub acţiunea cîrmei, ca un cal de 
curse căruia îi slăbesc genunchii şi pe care călăreţul îl ridică cu 
friul şi cu pintenul. 

Hatteras, cu părul vilvoi, cu mîna lipită de echea cîrmei, era 
sufletul acestei bărci, părind una cu ea, ca omul şi calul pe 
vremea centaurilor. 

Deodată, privirile îi fură atrase de un spectacol înfricoşător. 

La mai puţin de zece prăjini depărtare, un bloc de gheaţă 
se clătina pe creasta agitată a valurilor; urca şi cobora în ritm cu 
baleniera; o ameninţa cu căderea lui şi ar fi zdrobit-o doar la 
simpla atingere. 

Dar, odată cu pericolul de a fi zvirliţi în abis, mai apăruse 
unul, nu mai puţin teribil; căci blocul acesta de gheaţă, care 
gonea la întîmplare, era încărcat de urşi albi, înghesuiți unii în 
alţii şi înnebuniţi de groază. 

— Urşi! urşi! strigă Bell cu o voce sugrumată. Şi fiecare, 


îngrozit, văzu ceea ce vedea şi dînsul. 

Sloiul de gheaţă făcea mişcări înspăimîntătoare, încolo şi 
încoace; uneori se înclina atit de tare, încît animalele se 
rostogoleau îngrămădindu-se unul peste altul. Atunci scoteau 
nişte mormăieli care se luau la întrecere cu vacarmul furtunii, şi 
un formidabil concert se auzea dinspre această menajerie 
plutitoare. Dacă pluta aceasta de gheaţă s-ar fi dat peste cap, 
urşii, repezindu-se spre ambarcaţiune, ar fi încercat să se urce 
în ea. 

Timp de un sfert de oră, lung cît un secol, baleniera şi sloiul 
de gheaţă plutiră împreună, cînd la o distanţă de douăzeci de 
prăjini, cînd gata să se ciocnească; uneori, unul o domina pe 
cealaltă, încît monştrii n-aveau decit să facă un salt. Cîinii 
groenlandezi tremurau de spaimă. Duk rămiînea nemişcat. 

Hatteras şi tovarăşii săi stăteau muţi; nici nu le dădea prin 
minte să pună cîrma sub vint ca să se îndepărteze de acest 
vecin de temut, ci-şi vedeau de drumul lor neabătuţi. Un 
sentiment nedesluşit, mai mult mirare decit spaimă, pusese 
stăpînire pe mintea lor; erau în admiraţie în faţa spectacolului 
acesta înfiorător care le dădea o imagine completă a luptei 
elementelor naturii. 

În sfîrşit, blocul de gheaţă se îndepărtă treptat, împins de 
vîntul căruia baleniera îi rezista cu trinca întinsă toată, şi dispăru 
în mijlocul ceţurilor, semnalîndu-şi din cînd în cînd prezenţa prin 
mormăiturile îndepărtate ale monstruosului său echipaj. 

În clipa aceea, furtuna deveni de două ori mai puternică; se 
petrecu o dezlănţuite de nedescris a undelor atmosferice; 
ambarcaţiunea, ridicată pe deasupra valurilor, începu să se 
învîrtească în loc, cu o viteză vertiginoasă; trinca, smulsă, zbură 
în întuneric, ca o pasăre mare, albă; o groapă circulară, un nou 
maelstrom, se formă în viitoarea valurilor, iar navigatorii, închişi 
în mijlocul acestui vîrtej, fură minaţi cu asemenea iuţeală, încît 
şuvoaiele de apă li se păreau nemişcate, în ciuda incalculabilei 
lor viteze. Se înfundau încet în fundul viîrtejului se producea o 
atracţie puternică, o aspirație irezistibilă, care-i atrăgea şi-i 
înghiţea de vii. 

Se ridicaseră toţi cinci în picioare. Se uitau cu o privire 
îngrozitoare. Îi apuca ameţeala. încercau acel sentiment de 
nedefinit al abisului. 

Dar, dintr-o dată, baleniera se ridică perpendicular. Prova ei 


domină şuvoaiele viîrtejului; viteza sa o proiectă în afara 
centrului de atracţie şi, scăpind prin tangentă acestei 
circumferinţe care făcea mai mult de o mie de tururi pe 
secundă, fu azvirlită afară cu iuţeala unei ghiulele de tun. 

Altamont, doctorul, Johnson, Bell fură răsturnaţi pe 
banchetele lor, cînd se ridicară, Hatteras dispăruse. Era ora 
două dimineaţa. 


Capitolul XXIII 
PAVILIONUL ENGLEZ 


Un strigăt, pornit din patru piepturi, urmă după primul 
moment de uluire. 

— Unde-i Hatteras? întrebă doctorul. 

— Dispărut! răspunseră Johnson şi Bell. 

— Pierdut! 

Priviră în jurul lor. Nimic nu apărea pe marea aceasta 
cuprinsă de hulă. Duk lătra cu disperare; voia să se arunce în 
mijlocul valurilor şi Bell de-abia reuşi să-l reţină. 

— Treci la cîrmă, Altamont, spuse doctorul, şi să încercăm 
tot ce e omeneşte posibil ca să-l regăsim pe nefericitul nostru 
căpitan! 

Johnson şi Bell îşi reluară locurile pe banchete. Altamont 
apucă echea cîrmei, iar baleniera rătăcitoare făcu drumul 
înapoi. Johnson şi Bell începură să vislească din toate puterile: 
timp de o oră nu părăsiră locul catastrofei. Căutară, dar în 
zadar! Nenorocitul Hatteras, luat de uragan, era pierdut. 

Pierdut! atît de aproape de pol! atit de aproape de ţinta pe 
care n-a apucat decit s-o întrezărească! 

Doctorul îl cheamă, strigă, trase focuri de armă; Duk îşi 
alătură jalnicele lui lătrături; dar nimeni nu răspunse celor doi 
prieteni ai căpitanului. Atunci Clawbonny fu cuprins de o adîncă 
durere; îşi lăsă capul în miini şi tovarăşii lui îl auziră plîngînd. 

Într-adevăr, la această distanţă de pămînt, fără nici o vislă, 
fără nici o bucată de lemn de care să se prindă, Hatteras nu 
putea s-ajungă viu pe țărm, şi dacă ceva din el ar fi atins în 
sfîrşit pămîntul acesta atit de dorit, nu putea să fie decit 
cadavrul lui, tumefiat şi stîlcit. 


După o oră de căutări, trebuiră să ia din nou drumul spre 
nord şi să lupte împotriva ultimelor furii ale furtunii. 

La ora cinci dimineaţa, în ziua de 11 iulie, vîntul se potoli; 
hula slăbi cu încetul, cerul îşi recapătă limpezimea sa polară şi, 
la mai puţin de trei mile, pămîntul apăru în toată splendoarea 
lui. 

Acest pămînt nou nu era decit o insulă, sau, mai curînd, un 
vulcan înălţat ca un far la polul boreal al lumii. 

Muntele, în plină erupție, vărsa din adiîncurile lui o grămadă 
de pietre fierbinţi şi de bucăţi de stînci încinse la roşu; părea să 
se agite pradă unor scuturături repetate, ca respiraţia unui 
uriaş; pietroaiele erau azvirlite în aer la mare înălţime, în 
mijlocul jeturilor intense de foc, iar lava topită curgea pe pante 
în torente năvalnice; aici, şerpi aprinşi se strecurau printre 
stîncile fumegînde; dincolo, cascade arzătoare se rostogoleau în 
mijlocul unor aburi purpurii, iar mai jos, un fluviu de foc, format 
din mii de rîuri aprinse, se zvirlea în mare printr-o gură care 
fierbea. 

Vulcanul părea să aibă un crater unic din care ţişnea 
coloana de foc, tăiată de-a curmezişul de fulgere transversale; 
s-ar fi spus că electricitatea juca un rol în acest măreț fenomen. 

Pe deasupra flăcărilor gifiitoare unduia o uriaşă trimbă de 
fum, roşie la bază, neagră în virf. Se ridica cu o nemaivăzută 
măreție şi se desfăşura larg, în rotocoale groase. 

Cerul, aflat la o mare înălţime, era de culoare cenuşie; 
întunericul din timpul furtunii, de care doctorul nu putuse să-şi 
dea seama, provenea în mod evident de la trîmbele de cenuşă 
care acopereau soarele ca o perdea de nepătruns. Işi aminti 
atunci de un fapt asemănător, petrecut în 1812, pe insula 
Barbados, care, în mijlocul zilei, fu cufundată în cea mai adîncă 
beznă de masa de cenuşă zvirlită de craterul vulcanului 
Saint-Vincent. 

Această stîncă uriaşă care scuipa foc, apărută în plin ocean, 
era înaltă de o mie de prăjini, avînd aproape altitudinea Heclei. 

Linia trasă din virful ei spre bază forma cu orizontul un 
unghi de circa unsprezece grade. 

Părea să iasă puţin cîte puţin dintre valuri, pe măsură ce 
baleniera se apropia de ea. Nu prezenta nici o urmă de 
vegetaţie. Îi lipseau şi țărmurile, iar coastele cădeau 
perpendicular în mare. 


— Vom putea să coboram pe pămînt? întrebă doctorul. 

— Ne duce vintul, răspunse Altamont. 

— Dar nu văd nici un petic de plajă pe care să putem pune 
piciorul. 

— Aşa pare de departe; dar o să găsim loc ca să ne 
adăpostim ambarcaţiunea; e tot ce ne trebuie. 

— Atunci, să mergem! răspunse trist Clawbonny. 

Doctorul nu mai avea ochi să vadă acest uscat straniu care 
se întindea în faţa lui. Pămiîntul polului era cu adevărat acolo, 
dar nu şi omul care-l descoperise. 

La cinci sute de paşi depărtare de stînci, marea fierbea sub 
acţiunea focurilor subterane. Insula pe care o înconjura să tot fi 
avut o circumferință de opt pînă la zece mile, nu mai mult şi, 
după cît se putea aprecia, se găsea aproape de pol, chiar dacă 
axa lumii nu trecea exact pe acolo. 

Apropiindu-se de insulă, navigatorii observară un fiord în 
miniatură, suficient ca să adăpostească ambarcaţia lor; se 
îndreptară imediat într-acolo, cu teama de a găsi corpul 
căpitanului aruncat pe coastă, de furtună! 

Totuşi, părea greu ca un cadavru să zacă aici: nu exista nici 
o plajă şi marea se spărgea de stincile abrupte; o cenuşă densă 
şi necălcată de nici un pas omenesc le acoperea suprafaţa, 
dincolo de bătaia valurilor. 

În sfîrşit, baleniera se strecură printr-o deschidere strîmtă 
între două stînci aflate la suprafaţa apei şi acolo se află perfect 
adăpostită de furia talazurilor. 

Atunci urletele jalnice ale lui Duk se înteţiră; bietul animal 
îşi chema căpitanul în graiul lui emoţionant; îl cerea înapoi 
acestei mări nemiloase, acestor stînci fără ecou. Lătra în zadar, 
iar doctorul îl mîngiia fără să-i poată linişti, cînd credinciosul 
cîine, ca şi cum ar fi vrut să-l urmeze pe stăpinul său, făcu un 
salt uimitor şi se aruncă primul pe stînci, în mijlocul unei pulberi 
de cenuşă care se ridică în jurul lui ca un nor. 

— Duk! Aici, Duk! îl strigă doctorul. 

Dar Duk nu-l auzi, şi dispăru. Trecură atunci la operaţiile de 
debarcare; Clawbonny şi cei trei tovarăşi ai săi puseră piciorul 
pe pămînt, iar baleniera fu solid legată de țărm cu parima. 

Altamont se pregătea să se urce pe un uriaş morman de 
pietre, cînd lătrăturile lui Duk se auziră la o anumită distanţă, cu 
o energie neobişnuită; ele nu exprimau furie, ci durere. 


— Ascultaţi, spuse doctorul. 

— Să fi descoperit vreun animal? întrebă şeful de echipaj. 

— Nu! nu! răspunse doctorul, tresărind, e un vaiet! sunt 
plînsete! Corpul lui Hatteras e acolo! 

La aceste vorbe, cei patru porniră pe urmele lui Duk, prin 
cenuşa care-i orbea: ajunseră în fundul unui fiord, la o distanţă 
de zece picioare, unde valurile mureau pe nesimţite. 

Acolo, Duk lătra lîngă un cadavru învelit în pavilionul 
Angliei. 

— Hatteras! Hatteras! strigă doctorul, aruncîndu-se asupra 
corpului prietenului său. 

Dar imediat scoase o exclamaţie, cu neputinţă de redat. 

Trupul acesta însîngerat, în aparenţă neînsufleţit, mişcă sub 
mîinile sale. 

— E viu! e viu! strigă el. 

— Da, răspunse o voce slabă, viu, pe pămîntul polului, pe 
care m-a zvîrlit furtuna, viu, pe Insula Reginei! 

— Ura pentru Anglia! strigară cei cinci, într-un glas. 

— Şi pentru America! continuă doctorul, întinzîndu-i o mînă 
lui Hatteras şi cealaltă americanului. 

Duk, strigă şi el „ura”, în felul lui, şi aclamaţia lui fu tot atît 
de valabilă. 

În primele clipe aceşti oameni viteji fură cu gîndul numai la 
fericirea de a-şi revedea căpitanul; îşi simțeau ochii plini de 
lacrimi. 

Doctorul se asigură de starea sănătăţii lui Hatteras. Nu era 
grav rănit. vîntul îl împinsese pînă la coastă, unde abordajul era 
foarte periculos; îndrăzneţul marinar, care fusese zvirlit de 
multe ori în larg, reuşise în cele din urmă, cu un mare efort, să 
se agate de o bucată de stincă şi să se ridice deasupra valurilor. 
Acolo îşi pierduse cunoştinţa, după ce se învelise în steagul lui, 
şi nu-şi revenise în simţiri decit la mîngiierile lui Duk şi la 
zgomotul lătrăturilor. 

După primele îngrijiri, Hatteras putu să se ridice şi să 
meargă, sprijinit de braţul doctorului, spre baleniera. 

— Polul! Polul Nord! repeta el, în timp ce mergea. 

— Eşti un om fericit! îi spuse doctorul. 

— Da, fericit! Dar dumneata, prietene, nu simţi fericirea 
aceasta, bucuria de a te afla aici? Pămiîntul acesta pe care 
călcăm e pămîntul polului! Marea pe care am străbătut-o e 


marea polului! Aerul pe care-l respirăm e al polului! O! Polul 
Nord! Polul Nord! 

Şi, vorbind astfel, Hatteras era pradă unei exaltări violente, 
a unui soi de febră, iar doctorul încerca zadarnic să-l liniştească. 
Ochii lui aveau o strălucire extraordinară, capul îi fierbea de 
gînduri. Clawbonny punea această stare de surescitare pe 
seama  îngrozitoarelor pericole prin care tocmai trecuse 
căpitanul. 

Hatteras avea, cu siguranţă, nevoie de odihnă şi tovarăşii 
lui s-au îngrijit să caute un loc pentru tabără. 

Altamont găsi în curînd o grotă formată din stînci prăbuşite, 
Johnson şi Bell aduseră acolo proviziile şi lăsară în libertate cîinii 
groenlandezi. 

Către ora unsprezece, totul era pregătit pentru prînz; pînza 
de cort servea drept faţă de masă; prînzul, alcătuit din 
pemmican, carne sărată, ceai şi cafea, era întins pe jos şi nu 
aştepta decit să fie înghiţit. 

Dar, mai întîi, Hatteras ceru să se facă releveul insulei; voia 
să ştie exact poziţia în care se afla. 

Doctorul şi Altamont îşi luară atunci instrumentele şi, după 
măsurători, aflară că poziţia precisă a grotei era la 89*59'15" 
latitudine. Longitudinea în acest punct nu mai avea nici o 
importanţă, căci toate meridianele se întîlnesc la cîteva sute de 
picioare mai încolo. 

Aşadar, în realitate, insula se afla situată la Polul Nord, iar 
al nouăzecilea grad de latitudine se afla la nu mai mult de 
patruzeci şi cinci de secunde de acolo, mai precis, la trei sferturi 
de milă, adică spre virful vulcanului. 

Cînd Hatteras cunoscu acest rezultat, ceru ca el să fie 
consemnat într-un proces-verbal, făcut în dublu exemplar, care 
trebuia să fie depus într-un cairn, pe coastă. 

Deci, pe loc, doctorul luă pana şi redacta următorul 
document, din care un exemplar se găseşte azi în arhivele 
Societăţii regale de Geografie din Londra: 


În 11 iulie 1861, la 89*59'15" latitudine septentrională, a 
fost descoperită Insula Reginei, la Polul Nord, de către căpitanul 
Hatteras, comandantul bricului FORWARD din Liverpool, care a 
semnat împreună cu tovarăşii lui. 

Oricine va găsi acest document e rugat să-l fac să ajungă la 


Amiralitate.  Semnat. John Hatteras, comandantul vasului 
FORWARD, doctor Clawbonny, Altamont, căpitanul vasului 
PORPOISE, Johnson, şef de echipaj, Bell, dulgher. 


— Şi acum, dragi prieteni, la masă! spuse cu voioşie 
doctorul. 


Capitolul XXIV 
CURS DE COSMOGRAFIE POLARĂ 


E de la sine înţeles, că pentru a sta la masă, se aşezară pe 
jos. 

— Dar, spuse Clawbonny, cine n-ar da toate mesele şi toate 
sufrageriile din lume ca să ia priînzul la 89*59'15" latitudine 
boreală? 

Gîndurile fiecăruia dintre ei se concentrau, într-adevăr, 
asupra situaţiei prezente; spiritele erau stăpînite de ideea 
izbîndei în atingerea Polului Nord. Pericolele înfruntate ca să 
ajungă la el, primejdiile ce-i aşteptau la înapoiere, toate erau 
uitate în faţa acestui succes fără precedent. Ceea ce nici anticii, 
nici modernii, nici europenii, nici americanii, nici asiaticii nu 
reuşiseră încă să facă, acum se înfăptuise. 

De aceea, doctorul fu ascultat cu atenţie de tovarăşii lui 
cînd le povesti tot ceea ce ştiinţa şi nesecata lui memorie îi 
puneau la dispoziţie în legătură cu situaţia actuală. 

A fost un adevărat entuziasm cînd propuse mai întîi un 
toast pentru căpitan. 

— Pentru John Hatteras! spuse el. 

— Pentru John Hatteras! închinară tovarăşii săi, într-un 
singur glas. 

— Pentru Polul Nord! rosti căpitanul, pe un ton care părea 
ciudat pentru omul acesta atît de rece, atît de reţinut, şi care se 
alia acum în prada unei mari agitaţii căreia nu-i putea rezista. 

Ciocniră cănile şi toasturile fură urmate de călduroase 
stringeri de mînă. 

— lată, aşadar, spuse doctorul, evenimentul geografic cel 
mai important al epocii noastre! Cine ar fi spus că această 
descoperire va preceda pe cea a centrului Africii sau Australiei! 


Hatteras, eşti cu adevărat mai presus de Stuart şi Livingstone, 
de Burton şi de Barth! Cinste dumitale! 

— Aveţi, dreptate, doctore, răspunse Altamont, se pare că, 
datorită greutăților pe care le prezintă o asemenea expediţie, 
Polul Nord ar fi trebuit să fie ultimul punct de pe pămînt care să 
poată fi descoperit. În ziua în care vreun guvern ar fi vrut 
neapărat să descopere centrul Africii, ar fi reuşit acest lucru, 
fără îndoială, punînd în mişcare oameni şi bani; pe cînd aici, 
nimic nu era mai puţin sigur decit succesul şi puteau să se 
ivească obstacole absolut de netrecut. 

— De netrecut?! exclamă Hatteras cu vehemenţă. Nu 
există obstacole de netrecut, există voinţă mai mult sau mai 
puţin puternică, asta-i tot! 

— În sfîrşit, tăcu Johnson, ne aflăm aici, şi asta-i bine. Dar, 
în fine, domnule Clawbonny, îmi veţi spune oare odată ce are 
polul atît de special? 

— Ce are? Bravul meu Johnson, are că e singurul punct de 
pe glob nemişcat, în timp ce toate celelalte puncte se învirtesc 
cu o iuţeală extremă. 

— Dar nu-mi dau seama deloc, răspunse Johnson, că 
suntem mai nemişcaţi aici decît la Liverpool! 

— Ca şi la Liverpool, nu-ţi dai seama de mişcare; asta din 
cauză că, în ambele cazuri, participi chiar dumneata la această 
mişcare sau la acest repaus. Dar faptul nu e mai puţin sigur. 
Pămiîntul e înzestrat cu o mişcare de rotaţie care se realizează în 
douăzeci şi patru de ore, iar această mişcare e socotită că se 
produce în jurul unei axe, ale cărei extremităţi trec prin Polul 
Nord şi prin Polul Sud. Fii bine, noi ne aflăm la una din 
extremităţile acestei axe, care e neapărat nemişcată. 

— Aşadar, spuse Bell, in timp ce compatrioţii noştri se 
învîrtesc repede, noi rămînem în repaus? 

— Aproape, căci nu ne aflăm în mod absolut la pol! 

— Aveţi dreptate, doctore, spuse Hatteras pe un ton solemn 
şi clătinînd din cap, mai trebuiesc încă patruzeci şi cinci de 
secunde ca să ajungem la punctul exact! 

— E un fleac, răspunse Altamont, şi putem să ne 
considerăm în stare de imobilitate. 

— Da, interveni iar doctorul în discuţie, asta în timp ce 
locuitorii fiecărui punct de pe Ecuator fac trei sute nouăzeci şi 
şase de leghe pe oră! 


— Şi fără să fie mai obosiţi din această pricină! făcu Bell. 

— Intocmai! răspunse doctorul. 

— Dar, reluă Johnson, independent de această mişcare de 
rotaţie, pămîntul nu e înzestrat şi cu o altă mişcare în jurul 
soarelui? 

— Ba da, cu o mişcare de translație, pe care o efectuează 
în timp de un an. 

— E mai rapidă decit cealaltă? întrebă Bell. 

— Infinit mai rapidă şi trebuie să vă spun că, deşi ne aflăm 
la pol, ne antrenează şi pe noi, ca pe toţi locuitorii pămîntului. 
Aşa încît, pretinsa noastră nemişcare nu e decit o iluzie: 
nemişcaţi în raport cu alte puncte ale globului, da: dar în raport 
cu soarele, nu. 

— Bine! spuse Bell cu un accent de regret comic, şi eu care 
mă credeam aşa liniştit! Trebuie să renunţ la această iluzie! 
Hotărit lucru, pe lumea asta nu poţi avea nici o clipă de odihnă. 

— Chiar aşa, Bell, replica Johnson; şi ne vei spune, domnule 
Clawbonny, care e viteza acestei mişcări de translație? 

— E foarte mare, răspunse doctorul; pămîntul se înviîrteşte 
în jurul soarelui de şaptezeci şi şase de ori mai repede decit o 
ghiulea de calibru douăzeci şi patru, care face totuşi o sută 
nouăzeci şi cinci de prăjini pe secundă. Viteza sa de translație 
este de şapte leghe şi şase zecimi pe secundă; precum vedeţi, e 
cu totul altceva decît deplasarea punctelor de pe Ecuator. 

— Drace! exclamă Bell, să nu-ţi vină să crezi, domnule 
Clawbonny! Mai mult de şapte leghe pe secundă, şi asta în timp 
ce ar fi fost atît de uşor să rămînă imobil! _ 

— Ei! tăcu Altamont, cum poţi să spui aşa ceva, Bell! In 
acest caz, n-ar mai fi zi, n-ar mai fi noapte, n-ar mai fi 
primăvară, nici toamnă, nici vară, nici iarnă! 

— Fără să mai punem la socoteală un rezultat de-a dreptul 
înfricoşător! interveni doctorul. 

— Care anume? întrebă Johnson. 

— Că am fi căzut pe soare! 

— Să fi căzut pe soare? replică Bell, surprins. 

— Fără îndoială. Dacă această mişcare de translație s-ar 
opri, pămîntul s-ar prăvăli peste soare în şaizeci şi patru de zile 
şi jumătate. 

— O cădere de şaizeci şi patru de zile! se minună Johnson. 

— Nici mai mult, nici mai puţin, răspunse doctorul, căci e de 


parcurs pînă acolo o distanţă de treizeci şi opt de milioane de 
leghe. 

— Care este, deci, greutatea globului pămiîntesc? întrebă 
Altamont. 

— Ei! făcu Johnson, iată nişte numere care nu spun nimic 
urechilor! Nici nu le mai poţi înţelege. 

— De aceea, stimabilul meu Johnson, o să-ţi dau doi 
termeni de comparaţie care-ţi vor rămîne în minte; află că e 
nevoie de o greutate de şaptezeci şi cinci de ori mai mare decit 
luna ca să atingi greutatea pămîntului şi o greutate de trei sute 
cincizeci de mii de ori mai mare ca a pămîntului ca să atingi 
greutatea soarelui. 

— Toate astea sunt strivitoare! spuse Altamont. 

— Strivitor, aceasta-i cuvintul, întări doctorul; dar revin la 
pol, deoarece niciodată vreo lecţie de cosmografie despre 
această parte a pămîntului n-ar fi mai potrivită, dacă totuşi asta 
nu vă plictiseşte. 

— Hai, doctore, continuaţi! făcu Altamont. 

— V-am spus, reluă doctorul, căruia-i plăcea tot atît de mult 
să-i înveţe pe alţii, pe cît de mult le plăcea tovarăşilor săi să se 
instruiască, v-am spus că polul e un punct nemişcat faţă de alte 
puncte de pe pămînt. Ei bine, nu e chiar exact. 

— Cum! spuse Bell. Trebuie s-o lăsăm mai moale? 

— Da, Bell, polul nu ocupă mereu acelaşi loc; odinioară, 
steaua polară era mai îndepărtată de polul ceresc decit este 
acum. Polul nostru este, deci, dotat cu o anumită mişcare, el 
descrie un cerc în aproximativ douăzeci şi şase de mii de ani. 
Asta se datoreşte precesiunii echinocţiilor, despre care o să vă 
vorbesc imediat. 

— Dar, întrebă Altamont, nu s-ar putea întîmplă ca polul să 
se deplaseze, într-o bună zi, mai mult? 

— Ei! dragul meu Altamont, răspunse doctorul, ai atins o 
mare problemă, pe care savanții au dezbătut-o multă vreme, în 
urma unei descoperiri ciudate. 

— Care anume? 

— lată: în 1771, a fost descoperit leşul unui rinocer pe 
malurile Mării Glaciale şi, în 1799, al unui elefant pe coastele 
Siberiei. Cum de au putut fi găsite aceste patrupede din ţările 
calde la o asemenea latitudine? De aici - o stranie rumoare 
printre geologi, care nu erau atit de savanţi cum a fost mai tîrziu 


un francez, domnule Elie de Beaumont, ca să poată demonstra, 
aşa cum a făcut el, că animalele acestea trăiau deja la latitudini 
ridicate şi că torentele şi fluviile le-au transportat, pur şi simplu, 
leşurile în locul unde au fost găsite. Dar cum această explicaţie 
nu fusese încă emisă, ghiciţi ce a inventat imaginaţia savantilor? 

— Savanţii sunt în stare de orice, spuse Altamont rizînd. 

— Da, de orice, ca să explice un fenomen; ei bine, au 
presupus că polul pămîntului fusese odinioară la Ecuator şi 
Ecuatorul la pol. 

— Ei aş! 

— Aşa cum vă spun, şi în mod serios; or, dacă ar fi fost aşa, 
cum pămîntul e turtit la pol pe o întindere de mai mult de cinci 
leghe, mările transportate la noul Ecuator de forţa centrifugă ar 
fi trebuit să acopere munţi de două ori mai înalţi decît Himalaya; 
toate ţările care se învecinează cu cerul polar, Suedia, Norvegia, 
Rusia, Siberia, Groenlanda, Noua-Britanie, ar fi fost înecate sub 
cinci leghe de apă, în timp ce regiunile ecuatoriale, împinse la 
pol, ar fi format podişuri înalte de cinci leghe. 

— Ce schimbare! spuse Johnson. 

— O! aceasta nu-i înspăimînta deloc pe savanţi. 

— Şi cum explicau ei această perturbaţie? întrebă 
Altamont. 

— Prin ciocnirea cu o cometă. Cometa e Deus ex machina*; 
ori de cîte ori se întîmplă să nu te poţi descurca în cosmografie, 
e chemată în ajutor o cometă. E astrul cel mai serviabil pe care-l 
cunosc şi, la cel mai mic semn al vreunui savant, se deranjează 
ca să aranjeze totul! 

— Atunci, întrebă Johnson, după părerea dumneavoastră, 
domnule Clawbonny, perturbaţia aceasta e imposibilă? 

— imposibilă! 

— Şi dacă s-ar produce? 

— Dacă s-ar produce, Ecuatorul ar îngheţa în douăzeci şi 
patru de ore! 

— Bine! dacă acest fenomen s-ar întîmplă acum, spuse Bell, 
lumea ar fi în stare să spună că n-am fost la pol! 

— Linişteşte-te, Bell! Ca să revenim la imobilitatea axei 
pămîntului, rezultă din toate astea următoarele: dacă am fi fost 
aici în timpul iernii, am fi văzut stelele descriind un cerc perfect 
în jurul nostru. Cit priveşte soarele, în ziua echinoxului de 
primăvară, la 23 martie, ne-ar apare (nu ţin seama de refracție), 


ne-ar apare tăiat exact în două de linia orizontului, şi apoi ar 
urca puţin cîte puţin formînd nişte curbe foarte alungite; dar 
aici, e remarcabil faptul că, de îndată ce a răsărit, nu mai apune; 
rămîne vizibil timp de şase luni; apoi discul lui atinge din nou 
linia orizontului, la 22 septembrie şi, îndată ce a apus, nu maie 
văzut toată iarna. 

— Vorbeaţi înainte de turtirea pămîntului la poli, spuse 
Johnson; vă rog să-mi explicaţi acest lucru, domnule Clawbonny. 

— lată, Johnson, pămîntul fiind fluid în primele zile ale 
naşterii lumii, înţelegi că atunci mişcarea de rotaţie a trebuit să 
împingă o parte din masa mobilă către Ecuator, unde forţa 
centrifugă se făcea mai viu simțită. Dacă pămîntul ar fi fost 
nemişcat, ar fi rămas o sferă perfectă; dar, ca urmare a 
fenomenului pe care vi l-am descris, el se înfăţişează în formă 
de elipsă, iar punctele polului sunt mai apropiate de centru decit 
punctele de la Ecuator, cu aproape cinci leghe şi o treime. 

— Aşadar, spuse Johnson, dacă ar vrea căpitanul nostru să 
se ducă în centrul pămîntului, am avea cinci leghe mai puţin de 
făcut ca să ajungem acolo? 

— Aşa cum spui, prietene... 

— Ei bine, căpitane, e un drum cîştigat! lată un prilej de 
care trebuie să ne folosim... 

Hatteras nu răspunse. Era vădit că nu asculta, sau că 
ascultă fără să audă, 

— Zău aşa! exclamă doctorul. Dacă ne luăm după spusele 
unor savanţi, poate că ar fi cazul să încercăm această expediţie. 

— Aşa e! făcu Johnson. 

— Dar lăsaţi-mă să termin, spuse doctorul; asta am să v-o 
povestesc mai tîrziu; vreau să vă explic mai întîi cum se face că 
turtirea polilor e cauza precesiunii echinocţiilor, adică de ce în 
fiecare an echinoxul de primăvară vine cu o zi mai devreme 
decît dacă pămîntul ar fi perfect rotund. Aceasta se întîmplă, pur 
şi simplu, pentru că atracţia soarelui se produce într-un fel 
diferit asupra părţii umflate a globului, situată la Ecuator, care 
are atunci o mişcare retrogradă. Ulterior, asta e forţa care 
deplasează puţin polul, aşa cum v-am spus mai înainte. Dar, 
independent de acest efect, turtirea ar trebui să aibă o influenţă 
mai curioasă şi mai directă asupra persoanei noastre şi de care 
ne-am da seama dacă am fi fost înzestrați cu o sensibilitate 
matematică. 


— Ce vreţi să spuneţi? întrebă Bell. 

— Că suntem mai grei aici decit la Liverpool. 

— Mai grei? 

— Da! Noi, cîinii noştri, puştile, instrumentele noastre. 

— E cu putinţă? 

— Desigur, şi din două motive: primul este că suntem mai 
apropiaţi de centrul globului care, în consecinţă, ne atrage mai 
mult; or, forţa aceasta de atracţie nu-i altceva decit gravitația. 
Al doilea motiv e că forţa de rotaţie, care e nulă la pol, fiind 
marcată la Ecuator, obiectele au acolo tendinţa de a se 
îndepărta de pămînt; ele sunt, deci, acolo mai puţin grele. 

— Cum! spuse Johnson, cu un aer serios, n-avem peste tot 
aceeaşi greutate? 

— Nu, Johnson, conform legii lui Newton, corpurile se atrag 
în raport direct cu masa lor şi în raport invers proporţional cu 
pătratul distanțelor. Aici cîntăresc mai mult, pentru că mă aflu 
mai aproape de centrul de atracţie, iar pe o altă planetă aş 
cîntări mai mult, sau mai puţin, după masa planetei. 

— Cum! întrebă Bell. În lună...? 

— În lună, greutatea mea, care e de două sute de livre la 
Liverpool, n-ar fi mai marc de treizeci şi două. 

— Dar în soare? 

— O! în soare aş cîntări mai mult de cinci mii de livre! 

— Dumnezeule mare! făcu Bell, atunci ar trebui un cric cu 
care să vi se ridice picioarele! 

— Probabil! răspunse doctorul, rizînd de uluirea lui Bell; dar 
aici diferenţa nu se simte şi, făcînd un efort egal al muşchilor de 
la genunchi, Bell ar sări tot atît de sus ca pe cheiurile lui Mersey. 

— Da, dar în soare? repetă Bell, care nu-şi revenea. 

— Prietene, îi răspunse doctorul, concluzia tuturor acestor 
lucruri este că stăm bine aici unde suntem şi că e inutil să ne 
grăbim să mergem în alte părţi. 

— Spuneaţi înainte, interveni Altamont, că ar fi poate cazul 
să se încerce o excursie spre centrul pămîntului! Oare a existat 
vreodată ideea de a se întreprinde o asemenea călătorie? 

— Da. Şi cu aceasta termin cele ce am avut să vă spun cu 
privire la pol. Nu există nici un punct de pe glob care să fi dat 
naştere la mai multe ipoteze şi himere. Anticii, foarte neştiutori 
în ale cosmografiei, situau colo grădina Hesperidelor. In Evul 
Mediu, s-a presupus că pămîntul este susţinut de nişte piroane 


fixate la poli. În jurul cărora se învîrteşte, dar cînd au fost văzute 
cometele mişcîndu-se libere prin regiunile circumpolare, s-a 
renunţat la ideea unui asemenea mod de susţinere. Mai tîrziu, 
s-a găsit un astronom francez. Bailly, care susţinu că atlanţii, 
poporul cu moravuri blinde, astăzi dispărut, de care vorbeşte 
Platon, ar fi trăit chiar pe aceste meleaguri. În sfîrşit, în zilele 
noastre, s-a pretins că la poli ar exista o uriaşă deschidere prin 
care ţişneşte lumina aurorelor boreale şi prin care s-ar putea 
pătrunde în interiorul globului; apoi, în sfera scobită s-a 
presupus a fi după planete, Pluton şi Proserpina, şi o atmosferă 
luminoasă, ca urmare a puternicei presiune pe care o suportă. 

— S-au spus toate astea? întrebă Altamont. 

— Ba chiar s-au şi scris, şi încă foarte serios. Căpitanul 
Synness, unul dintre compatrioţii noştri, le-a propus chiar lui 
Humphrey-Davy, Humboldt şi Arago să încerce călătoria! Dar 
aceşti savanţi au refuzat. 

— Şi bine au făcut. 

— Cred şi eu! Oricum ar fi, vedeţi dumneavoastră, dragi 
prieteni, că imaginaţia şi-a dat friu liber în legătură cu polul şi că 
trebuie, mai devreme sau mai tirziu, să se revină la simpla 
realitate. 

— De altfel, vom mai vedea, spuse Johnson, care nu 
renunţase la ideea lui. 

— Atunci lăsăm pe miine expedițiile, spuse doctorul 
zimbind, pentru că-l văzu pe bătrinul marinar prea puţin 
convins, iar dacă există vreo deschidere specială prin care să se 
poată merge spre centrul pămîntului, vom merge împreună! 


Capitolul XXV 
MUNTELE HATTERAS 


După această conversaţie plină de miez, fiecare din ei, 
instalîndu-se cît putu mai comod în grotă, adormi imediat. 

Fiecare, afară de Hatteras. De ce omul acesta extraordinar 
nu doarme? 

Oare scopul vieţii sale nu fusese atins? Nu-şi realizase 
îndrăzneţe planuri care-l preocupaseră atît? De ce sufletul 
acesta pasionat nu se liniştea după frămiîntarea de pînă atunci? 


Nu era normal să crezi că, odată cu realizarea planurilor sale, 
Hatteras ar fi intrat într-o stare de destindere şi că nervii lui, 
relaxaţi, ar fi dorit să se odihnească? După succes, ar fi putut 
chiar normal să fie cuprins de acel sentiment de tristeţe care 
urmează întotdeauna după satisfacerea dorințelor. 

Dar nu. El se arăta a fi şi mai nervos. Şi totuşi, nu ideea 
întoarcerii era cea care-l frămînta aşa de mult. Voia să meargă 
şi mai departe? Ambiţia lui de călător n-avea, oare, nici o limită, 
şi găsea că lumea e prea mică pentru că îi dăduse ocol? 

Oricum ar fi fost, nu putu să doarmă cu toate că această 
primă noapte petrecută la polul boreal al lumii a fost limpede şi 
liniştită. Insula era absolut pustie. Nici o pasăre în atmosfera ei 
încinsă, nici un animal pe solul ei de cenuşă, nici un peşte în 
apele care fierbeau. Numai în depărtare se auzeau uruiturile 
surde ale muntelui, în vîrful căruia se despleteau trimbe de fum 
aprins. 

Cînd Bell, Johnson, Altamont şi doctorul se treziră, nu-l mai 
găsiră pe Hatteras lîngă ei. Neliniştiţi, părăsiră grota şi-l zăriră 
pe căpitan în picioare, pe o stîncă. Stătea cu privirea aţintită 
spre vîrful vulcanului. Îşi ţinea în mînă instrumentele; făcuse, se 
vede, releveul exact al muntelui. 

Doctorul se îndreptă spre el şi trebuie să-i adreseze de 
cîteva ori cuvintul. Înainte de a-l scoate din starea lui de 
contemplare. 

În cele din urmă, căpitanul păru că-l înţelege. 

— La drum! îi spuse doctorul care-l examina cu o privire 
atentă, la drum! Hai să facem ocolul insulei noastre; iată-ne 
gata pentru ultima noastră excursie. 

— Ultima, răspunse Hatteras cu acea intonaţie în glas a 
oamenilor care visează cu glas tare; da. Într-adevăr, ultima. Dar, 
continuă el cu o mare însufleţire, şi cea mai minunată! 

Vorbea astfel, frecîndu-şi fruntea cu amîndouă mîinile, ca 
să-şi calmeze clocotul lăuntric. 

În clipa aceea, Altamont. Johnson şi Bell ajunseră lîngă el; 
Hatteras păru să iasă atunci din starea de halucinație în care se 
afla. 

— Dragi prieteni, spuse el cu glas emoţionat, vă mulţumesc 
pentru curajul vostru, vă mulţumesc pentru stăruința voastră, 
vă mulţumesc pentru eforturile supraomeneşti care ne-au 
îngăduit să punem piciorul pe acest pămînt! 


— Căpitane, spuse Johnson, n-am făcut decit să-ţi dăm 
ascultare şi numai dumitale îţi revine cinstea. 

— Nu! nu! continuă Hatteras, cu o violentă efuziune, vi se 
cuvine şi vouă, la fel ca şi mie! Lui Altamont, ca şi nouă tuturor! 
Ca şi doctorului! O! lăsaţi-mă să-mi descarc inima în faţa 
voastră! Nu-şi mai poate zăgăzui recunoştinţa! 

Hatteras le stringea mîinile vitejilor săi tovarăşi care-l 
înconjurau. Umbla de colo-colo, nu mai era stăpiîn pe sine. 

— Nu ne-am făcut decît datoria, spuse Bell. 

— Datoria noastră de prieteni, răspunse doctorul. 

— Da, reluă Hatteras, dar această datorie n-au ştiut toţi să 
şi-o îndeplinească. Unii au capitulat! Totuşi, trebuie să-i iertăm 
pe cei care au trădat ca şi pe cei care s-au lăsat antrenați pe 
panta trădării! Bieţii oameni, îi iert. Mă auziţi, doctore? 

— Da, răspunse doctorul, pe care exaltarea lui Hatteras îl 
neliniştea în mod serios. 

— Şi acum, continuă căpitanul, nu doresc ca ei să piardă 
mica avere pe care au venit s-o caute atit de departe. Nu! Nu se 
va schimba nimic din dispoziţiile date de mine şi vor fi bogaţi... 
dacă vor mai revedea vreodată Anglia! 

Ar fi fost greu să nu fii mişcat de tonul cu care Hatteras 
rosti aceste vorbe. 

— Dar, căpitane, spuse Johnson încercînd să glumească, 
s-ar spune că vă faceţi testamentul. 

— Poate, răspunse solemn Hatteras. 

— Totuşi, aveţi în faţa dumneavoastră o existenţă 
glorioasă, lungă şi frumoasă. 

— Cine ştie? grăi Hatteras. 

Cuvintele acestea fură urmate de o tăcere destul de lungă. 
Doctorul nu îndrăznea să dea vreo interpretare acestor ultime 
vorbe. 

Dar Hatteras îi lămuri imediat, căci cu un glas înfrigurat, 
de-abia stăpînit, continuă: 

— Dragi, prieteni, ascultaţi-mă. Am făcut mult pînă aici şi 
totuşi mai rămîne mult de făcut. 

Tovarăşii căpitanului se priviră cu adîncă uimire. 

— Da, suntem pe pămîntul polului, dar nu ne aflăm chiar la 
pol! 

— Cum asta? întrebă Altamont. 

— Asta-i bună! exclamă doctorul, care se temea să 


ghicească sensul vorbelor căpitanului. 

— Da! răspunse Hatteras cu putere, am spus că un englez 
va pune piciorul pe polul boreal al lumii; am spus acest lucru, şi 
un englez o va face. 

— Cum? întrebă doctorul. 

— Ne aflăm încă la patruzeci şi cinci de secunde de punctul 
necunoscut, continuă Hatteras cu o însufleţire din ce în ce mai 
mare, şi acolo unde se află, acolo mă voi duce! 

— Dar e în vîrful acestui vulcan! strigă doctorul. 

— Mă voi duce! 

— E un con inaccesibil. 

— Mă voi duce! 

— E un crater larg deschis, în flăcări! 

— Mă voi duce! 

Nu poate fi redată convingerea energică cu care Hatteras 
rosti aceste ultime cuvinte. Prietenii săi erau uluiţi; priveau cu 
groază muntele care-şi legăna în aer panaşul său de flăcări. 

Doctorul interveni iar, insistă, făcu orice ca să-l convingă pe 
Hatteras să renunţe la planul lui; îi spuse tot ceea ce era în stare 
să imagineze: de la rugămintea umilă pînă la amenințările 
amicale; dar toate acestea nu avură nici un efect asupra firii 
nervoase a căpitanului, cuprins de un fel de nebunie care ar 
putea fi numită „nebunia polară”. 

Nu le mai răminea decit să folosească mijloace violente 
pentru a-l opri pe acest smintit, care alerga spre propria lui 
pieire. Dar prevăzind că acestea ar avea drept efect nişte 
dereglări grave, doctorul nu voi să le întrebuinţeze decit în caz 
extrem. 

El spera, de altfel, că anumite imposibilităţi fizice, obstacole 
de netrecut îl vor opri pe Hatteras de la realizarea planului său. 

— Dacă aşa stau lucrurile, te vom urma. 

— Da, răspunse căpitanul, pînă la jumătatea muntelui! Nu 
mai departe! Nu trebuie oare să duceţi în Anglia copia 
procesului-verbal care atestă descoperirea noastră dacă?... 

— Totuşi!... 

— Am hotărît, răspunse Hatteras pe un ton de neclintit, şi, 
deoarece rugăminţile prietenului nu vă ajung, vă ordonă 
căpitanul. 

Doctorul nu voi să mai insiste şi, după cîteva clipe, micul 
grup, echipat pentru o ascensiune grea şi cu Duk în frunte, se 


porni la drum. 

Cerul era strălucitor. Termometrul arăta cincizeci şi două de 
grade*. Atmosfera se impregna din belşug de lumina proprie 
acestui grad de latitudine. Era ora opt dimineaţa. 

Hatteras o luă înainte, însoţit de curajosul său cîine; Bell şi 
Altamont, doctorul şi Johnson îl urmară îndeaproape. 

— Mi-e frică, spuse Johnson. 

— Nu, nu, n-ai de ce să te temi, răspunse doctorul, suntem 
noi aici. Ce insuliţă ciudată şi cum să-i redai înfăţişarea atît de 
specială, care era însuşi neprevăzutul, noutatea, tinereţea! 
Vulcanul nu părea bătrîn, iar geologii ar fi putut să confirme că 
naşterea lui e de dată recentă. 

Stiîncile, agăţate unele de altele, nu se mențineau decit 
printr-un echilibru miraculos. Muntele nu era, propriu-zis, decit o 
adunătură de pietre, căzute de sus. Nici un pic de pămînt, nici 
cel mai mic muşchi, nici cel mai jigărit lichen, nici o urmă de 
vegetaţie. Acidul carbonic, pe care-l vărsa craterul, n-avusese 
încă vreme să se unească cu hidrogenul din apă, nici cu 
amoniacul din nori, ca să formeze, sub acţiunea luminii, materie 
organică. 

Insula aceasta, pierdută în mare, nu-şi datora existenţa 
decit aglomerării succesive a dejecţiilor vulcanice; în felul 
acesta s-au înălţat mai mulţi munţi pe glob; ceea ce au zvîrlit 
vulcanii din străfundul lor a fost destul ca să-i formeze. Aşa s-a 
întîmplat cu Etna, care a vărsat pînă acum un volum de lavă 
mult mai mare decit însăşi masa sa; tot aşa e şi Monte-Nuovo, 
lîngă Neapole. Născut din zgură într-un scurt răstimp de 
patruzeci şi opt de ore. 

Adunătura aceasta de roci din care se alcătuia Insula 
Reginei era în mod evident ieşită din măruntaiele pămîntului; 
avea în cel mai înalt grad un caracter vulcanic. Pe locul unde se 
afla, se întindea altădată marea uriaşă, formată din primele zile 
din condensarea vaporilor de apă pe globul răcit; dar, pe 
măsură ce vulcanii din lumea veche şi din lumea nouă s-au stins 
sau, mai bine zis, s-au astupat, trebuiră să fie înlocuiţi de noi 
cratere care varsă foc. 

Într-adevăr, pămîntul poate fi asimilat cu un uriaş cazan 
sferoidal. Acolo, sub influenţa focului central, se nasc cantităţi 
uriaşe de aburi, înmagazinaţi la o presiune de mii de atmosfere, 
care ar face să sară globul în aer dacă n-ar exista supapele de 


siguranţă spre exterior. 

Aceste supape sunt vulcanii; cînd unul se închide, altul se 
deschide şi, în dreptul polilor unde fără îndoială, din cauza 
turtirii, scoarţa pămîntului e mai puţin groasă, nu-i de mirare ca 
un vulcan să se fi format pe neaşteptate prin ridicarea masivului 
deasupra valurilor. 

Doctorul, în timp ce-l urma pe Hatteras, observă 
următoarele ciudăţenii: piciorul lui călca pe un tuf vulcanic şi pe 
depuneri ca de piatră ponce, formate din zgură, cenuşă, roci 
eruptive, asemănătoare sienitului şi granitului de Islanda. 

Dar dacă-i atribuia insuliţei o origine apropiată de epoca 
noastră, era pentru că terenul sedimentar nu avusese încă timp 
să se formeze. 

Lipsea şi apa. Dacă Insula Reginei ar fi numărat mai multe 
secole de existenţă, din mijlocul ei ar fi ţişnit izvoare termale, 
aşa cum se întîmplă în jurul vulcanilor. Or, nu numai că nu se 
găsea nici o moleculă de lichid, dar vaporii care se ridicau din 
riurile de lavă păreau să fie absolut lipsiţi de apă. 

Aşadar, insula aceasta era de formaţie recentă şi, aşa cum 
apăruse într-o bună zi, aşa putea să dispară în alta şi să se 
scufunde din nou în apele oceanului. 

Pe măsură ce urcau, ascensiunea devenea din ce în ce mai 
grea; coastele muntelui se apropiau de perpendiculară şi trebuia 
să fii cu ochii în patru ca să te fereşti de surpări. Adesea, 
coloane de cenuşă se răsuceau în jurul călătorilor şi amenințau 
să-i asfixieze, sau torente de lavă le barau trecerea. Pe citeva 
terenuri orizontale, riurile, răcite, şi solidificate în partea 
superioară, lăsau lava să se scurgă fierbinte sub coaja lor 
întărită. Fiecare din ei trebuia deci să sondeze terenul ca să nu 
se trezească scufundat pe neaşteptate în aceste materii în plină 
topire. Din cînd în cînd, craterul vărsa bucăţi de stincă, înroşite 
de gazele aprinse: unele dintre aceste mase explodau în aer ca 
nişte bombe, iar sfărimăturile lor se împrăştiau la distanţe 
uriaşe, în toate direcţiile. 

E lesne de închipuit de cîte nenumărate pericole era 
ameninţată această ascensiune şi cît de smintit trebuia să fii ca 
s-o încerci. 

In timpul acesta, Hatteras continua să se caţăre cu o 
agilitate surprinzătoare şi, nesocotind ajutorul bastonului cu vîrf 
de fier, urca fără şovăire pantele cele mai abrupte. 


Ajunse în curînd la o stîncă circulară, un fel de platou larg, 
cam de zece metri; un fluviu incandescent o înconjura, după ce 
se bifurcase întîlnind muchea unei stînci de deasupra, şi nu lăsa 
decit o trecere strimtă prin care Hatteras se strecură cu 
îndrăzneală. 

Acolo se opri, iar tovarăşii săi putură să-l ajungă. Apoi păru 
să măsoare din ochi spaţiul ce-i răminea de străbătut; în linie 
dreaptă nu se afla la mai mult de o sută de prăjini de crater, 
adică de punctul matematic al polului; dar, pe verticală, mai era 
de urcat mai mult de o mie cinci sute de prăjini. 

Ascensiunea dura de trei ore; Hatteras nu părea să fie 
obosit; tovarăşii lui erau la capătul puterilor. 

Virful vulcanului părea inaccesibil. Doctorul hotărî să-l 
împiedice cu orice preţ pe Hatteras să urce mai sus. Încercă la 
început să-l ia cu blindeţe, dar exaltarea căpitanului atinsese 
delirul, în timpul drumului dăduse toate semnele unei nebunii 
care creştea, şi cine l-a cunoscut, cine l-a urmărit în diversele 
faze ale existenţei sale nu putea fi surprins de acest lucru. Pe 
măsură ce Hatteras se ridica mai sus, deasupra oceanului, 
starea lui de surescitare se accentua; nu mai trăia în sfera 
oamenilor; i se părea că se înalţă odată cu muntele însuşi. 

— Hatteras, îi spuse doctorul, ajunge! nu mai putem urca. 

— Atunci rămineţi aici, răspunse căpitanul cu un glas 
ciudat; eu voi merge mai sus! 

— Nu! ceea ce faci e inutil! Te afli aici la Polul Nord! 

— Nu! nu! Mai sus! 

— Prietene! îţi vorbesc eu, doctorul Clawbonny. Nu mă 
recunoşti? 

— Mai sus! Mai sus! repetă smintitul. 

— Ei bine, nu, nu vom îngădui... 

Doctorul nici nu termină ce avea de spus, că Hatteras, 
printr-un efort supraomenesc, sări peste fluviul de lavă şi nu mai 
putu fi ajuns de tovarăşii săi. 

Aceştia scoaseră un țipăt; îl credeau prăbuşit în torentul de 
foc; dar căpitanul căzu pe malul celălalt, urmat de cîinele său, 
Duk, care nu voia să-l părăsească. 

Dispăru după o perdea de fum şi se auzea doar vocea lui 
care descreştea, îndepărtîndu-se. 

— Spre nord! Spre nord! strigă el. Pe virful muntelui 
Hatteras! Amintiţi-vă de muntele Hatteras! 


Nu se puteau gîndi să-l ajungă pe căpitan; existau pentru ei 
numeroase şanse de a eşua acolo pe unde el trecuse ajutat de 
noroc şi cu îndemiînarea proprie nebunilor; era cu neputinţă să 
sari peste acest torent de foc de asemenea era cu neputinţă să-l 
ocoleşti. Altamont încercă zadarnic să-l treacă; fu cît pe ce să 
piară pe cînd voia să ajungă dincolo de fluviul de lavă; tovarăşii 
lui trebuiră să-l reţină împotriva voinţei sale. 

— Hatteras! Hatteras! striga doctorul. 

Dar căpitanul nu răspunse şi doar lătrăturile lui Duk, abia 
desluşite, mai răsunau pe munte. 

Totuşi, Hatteras putea fi văzut din cînd în cînd printre 
coloanele de fum şi sub ploaia de cenuşă. Cînd braţul, cînd capul 
îi apăreau din mijlocul vîrtejului. Apoi dispărea şi apărea mai 
sus, agăţat de stînci. Silueta i se făcea din ce în ce mai mică, cu 
acea iuţeală fantastică a obiectelor care se ridică în văzduh. 
După jumătate de oră, părea redus la jumătate. 

Atmosfera se umplea de zgomotele surde ale vulcanului; 
muntele răsuna şi duduia ca un cazan în fierbere şi se simţea 
cum îi tremură coastele... Hatteras urca mereu. Duk îl urma. 

Din cînd în cînd, în spatele lor se producea o surpare şi cîte 
o stîncă uriaşă, cu o viteză din ce în ce mai mare şi sărind din 
creastă în creastă, se prăvălea pînă în fundul bazinului polar. 

Hatteras nici măcar nu întorcea capul. Se servise de baston 
ca de o prăjină de steag, de care legase pavilionul englez. 
Tovarăşii lui înspăimîntaţi nu pierdeau din vedere nici una din 
mişcările sale. Dimensiunile lui deveneau, puţin cîte puţin, 
infime, iar Duk părea redus la mărimea unui şobolan. 

A fost un moment cînd vintul lăsă asupra lor o uriaşă 
perdea de flăcări. Doctorul scoase un strigăt de groază; dar 
Hatteras reapăru, în picioare, fluturîndu-şi steagul. 

Spectacolul acestei înfricoşătoare ascensiuni dură mai mult 
de o oră. O oră de luptă cu stîncile care se clătinau, cu hirtoape 
pline de cenuşă în care acest erou al imposibilului dispărea pînă 
la jumătatea corpului. Ba se ridica, sprijinindu-se în genunchi şi 
în şale de scobiturile muntelui, ba, ţinîndu-se în miini de cîte un 
colţ ascuţit, se legăna în vînt ca o buruiană uscată. 

În sfîrşit, ajunse în vîrful vulcanului, chiar la gura craterului. 
Doctorul speră atunci ca nefericitul, atingîndu-şi ţinta, va reveni, 
poate, şi că nu mai avea de suferit decit pericolele întoarcerii. 
Strigă pentru ultima oară: 


— Hatteras! Hatteras! 

Chemarea doctorului avu darul să-l mişte pe american pînă 
în fundul sufletului. 

— ÎI voi salva! strigă Altamont. 

Apoi, dintr-o săritură, trecînd peste torentul de foc, cu riscul 
de a cădea în el, dispăru printre stînci. 

Clawbonny nu avusese timp să-l mai oprească. 

În vremea aceasta, Hatteras, ajuns în virful muntelui, 
înainta deasupra prăpastiei pe o stincă povirnită peste ea. In 
jurul lui ploua cu bolovani. Duk îl urma mereu. Bietul animal 
părea că începuse să fie cuprins de atracţia amenințătoare a 
abisului. Hatteras îşi flutura steagul, luminat de reflexe 
incandescente, iar pînza roşie flutura în falduri lungi la suflul 
craterului. 

Hatteras îl legăna cu o mină, cu cealaltă arăta spre zenit 
polul sferei pămînteşti. Totuşi, părea că şovăie. Mai căuta încă 
punctul matematic în care se adună toate meridianele globului 
şi pe care, în sublima lui îndărătnicie, voia să pună piciorul. 

Deodată, stinca se prăbuşi sub el. Hatteras dispăru. Un 
țipăt înfiorător, scos de tovarăşii lui, urcă pînă în virful muntelui. 
Trecu o secundă, cît un secol! Clawbonny îşi socotea prietenul 
pierdut şi îngropat pe vecie în adîncurile vulcanului. Dar 
Altamont era acolo, Duk de asemenea. Omul şi cîinele îl prinseră 
pe nefericitul căpitan chiar în momentul în care dispărea în abis. 
Hatteras era salvat, salvat fără voia lui şi, după o jumătate de 
oră, se odihnea neînsufleţit în braţele tovarăşilor săi cuprinși de 
disperare. 

Cînd îşi reveni în simţiri, doctorul i se uită în ochi cu o 
nelinişte mută. Dar privirea lui inconştientă, ca aceea a unui orb 
care se uită fără să vadă, nu-i răspundea. 

— Dumnezeule mare! spuse Johnson. E orb! 

— Nu, răspunse Clawbonny, nu! Bieţii mei prieteni, n-am 
salvat decit corpul lui Hatteras! Sufletul i-a rămas în virful 
acestui vulcan! Mintea lui a murit! 

— Nebun! exclamă Johnson şi Altamont, consternaţi. 

— Nebun! răspunse doctorul 

Şi plînse cu lacrimi grele. 


Capitolul XXVI 


ÎNTOARCEREA ÎN SUD 


După trei ore de la acest tragic deznodămiînt al aventurilor 
căpitanului Hatteras, Clawbonny, Altamont şi cei doi marinari se 
găseau adunaţi în grota de la poalele vulcanului. 

Acolo, Clawbonny fu rugat să-şi dea părerea despre cele ce 
trebuiau să facă 

— Dragi prieteni, spuse el, nu putem să ne prelungim 
şederea pe Insula Reginei; marea e liberă în faţa noastră; avem 
provizii în cantitate suficientă: trebuie să plecăm şi să ajungem 
în cea mai mare grabă la Fort-Providence, unde vom ierna pînă 
la vara viitoare. 

— E şi părerea mea, răspunse Altamont, vintul e favorabil şi 
chiar de miine vom porni iar pe mare. 

Ziua trecu într-o adîncă tristeţe. Nebunia căpitanului era ca 
un semn rău ori de cîte ori Johnson, Bell, Altamont se gîndeau la 
întoarcere, se speriau ei înşişi de starea de nepăsare în care se 
aflau, se îngrozeau de dezgustul ce-i cuprinsese. Le lipsea firea 
întreprinzătoare a lui Hatteras. 

Totuşi, în timpul acesta, ca nişte oameni energici ce erau, 
se pregătiră să lupte din nou împotriva elementelor naturii şi 
chiar împotriva propriei lor voințe, dacă vreodată ar fi simţit că 
voinţa le slăbeşte. 

A doua zi, sîmbătă, 13 iulie, echipamentul de tabără fu 
îmbarcat şi totul fu gata de plecare. 

Dar înainte e a părăsi această stîncă, pentru a nu o mai 
revedea niciodată, doctorul, respectind dorinţele lui Hatteras, 
dispuse să ridice un cairn chiar în punctul unde căpitanul a tras 
la malul insulei; acest cairn a fost construit din blocuri mari, 
suprapuse în aşa fel, încît să formeze o construcţie perfect 
vizibilă, un reper, dacă totuşi  neprevăzutele schimbări 
provocate de erupție l-ar cruța. Pe una din pietrele laterale Bell 
gravă cu daltă această simplă inscripţie: 


JOHN HATTERAS 
1861 


Copia documentului a fost depusă în interiorul cairnului 
într-un cilindru de tablă perfect închis, şi mărturia marii 


descoperiri rămase astfel părăsită pe aceste stînci pustii. 

Apoi cei patru oameni şi căpitanul - un biet trup fără suflet 
- şi credinciosul său Duk, trist şi plingător, se îmbarcară pentru 
călătoria din întoarcere. Era ora zece dimineaţa. Din pinza 
cortului au făcut o velă nouă. Baleniera, alunecînd cu vîntul de 
pupa părăsi Insula Reginei, iar seara, doctorul, ridicat în picioare 
pe bancheta sa, trimise un ultim salut Muntelui Hatteras, ale 
cărui flăcări străluceau la orizont. 

Traversarea a fost foarte rapidă; marea, peste tot liberă, 
le-a îngăduit o navigaţie uşoară şi părea cu adevărat mai lesne 
să fugi de pol decit să te apropii de el. 

Dar Hatteras nu era în stare să mai înţeleagă ceea ce se 
întîmplă în jurul lui; rămînea întins în baleniera, mut, cu privirea 
stinsă, cu braţele încrucişate pe piept, cu Duk culcat la picioare. 
In zadar i se adresa doctorul. Hatteras nu-l auzea. 

Timpul de patruzeci şi opt de ore, vintul a fost favorabil şi 
marea destul de liniştită. Clawbonny şi tovarășii săi se lăsau în 
voia brizei de nord. 

La 15 iulie, recunoscură Altamont-Harbour, spre sud; dar 
cum oceanul polar era degajat de-a lungul întregii coaste, în loc 
să traverseze cu sania ţinutul Noii Americi, hotăriră să-l 
ocolească şi să ajungă pe mare la golful Victoria. 

Drumul era mai rapid şi mai uşor. Într-adevăr, distanţa, pe 
care călătorii o străbătuseră cu sania în cinsprezece zile, o 
parcurseră, navigind, doar în opt zile şi, după ce urmară 
şerpuirile unei coaste dantelate de numeroase fiorduri, a căror 
configuraţie o fixară, sosiră luni seara, la 23 iulie, în golful 
Victoria. 

Baleniera fu ancorată puternic de țărm şi fiecare se repezi 
spre  Fort-Providence. Dar ce dezastru! Casa doctorului, 
magaziile, depozitul de pulbere, fortificațiile, totul se 
transformase în apă sub acțiunea razelor solare, iar proviziile 
fuseseră prădate de animalele carnivore. 

Trist şi dezamăgitor spectacol. 

Navigatorii îşi terminaseră aproape proviziile şi se bizuiseră 
că şi le vor reface la Fort-Providence. Imposibilitatea de a-şi 
petrece acolo iarna deveni evidentă. Ca oameni obişnuiţi să ia 
repede o hotărîre, deciseră să ajungă la marea Baffin pe drumul 
cel mai scurt. 

— N-avem altă soluţie, spuse doctorul, marea Baffin e la 


nici şase sute de mile; atita timp cît nu ne va lipsi apa, vom 
putea naviga cu baleniera ca să ajungem la strimtoarea Jones şi 
de acolo la aşezările daneze. 

— Da, răspunse Altamont, să adunăm ce ne-a mai rămas 
din provizii şi să plecăm. 

Căutînd bine, găsiră cîteva lăzi de pemmican, risipite ici şi 
colo, şi două butoiaşe de carne conservată, care scăpaseră de 
distrugere. Într-un cuvînt, aveau provizii pentru şase săptămîni 
şi praf de puşcă în cantităţi suficiente. Toate astea au fost 
adunate în grabă; au profitat de ziua aceasta ca să-şi 
călăfătuiască baleniera, s-o pună din nou în bună stare şi a doua 
Zi, 24 iulie, luară iarăşi drumul mării. 

Uscatul la latitudinea de 83* se înclina spre răsărit. Era 
posibil să întilnească acele ţinuturi, cunoscute sub numele de 
ţinuturile Grinnel, Ellesmere şi Lincoln septentrional, care 
formează linia de coastă a mării Baffin. Se putea, deci, 
considera ca un lucru sigur că strimtoarea Jones se deschidea 
către mările interioare, ca şi strimtoarea Lancastre. 

Baleniera naviga de atunci fără mari greutăţi; ea evita cu 
uşurinţă gheţurile plutitoare. Doctorul, prevăzind posibilitatea 
unor întîrzieri, le reduse tovarăşilor săi raţia la jumătate; dar, în 
fond, aceştia nu se oboseau prea tare şi se simțeau sănătoşi. 

De altfel, nu se întîmplă să nu tragă şi cîte un foc de armă; 
vinară rațe, gişte şi garii care le furnizau o alimentaţie 
proaspătă şi sănătoasă. Cit despre rezerva lor de lichid, o 
refăceau uşor datorită blocurilor de gheaţă din apă dulce care le 
ieşeau în cale, căci aveau mereu grijă să nu se depărteze de 
coaste, baleniera neîngăduindu-le să se avinte în largul mării. 

În această perioadă a anului, termometrul se menținea 
aproape în mod constant deasupra punctului de îngheţ; după ce 
vremea fusese adesea ploioasă, începu să ningă şi să se 
întunece; soarele cobora spre orizont, iar discul lui se lăsa 
ciuntit din zi în zi mai mult. La 30 iulie, călătorii încetară pentru 
prima oară să-l mai vadă, adică avură o noapte de citeva 
minute. 

Totuşi, baleniera înainta în bune condițiuni şi adesea 
parcurgeau şaizeci şi cinci de mile în douăzeci şi patru de ore; 
nu se opreau nici un moment; ştiau cîte ar fi avut de îndurat, 
cîte piedici ar fi întimpinat dacă ar fi trebuit să ia calea 
uscatului, iar aceste şenale strimte aveau să devină în curînd o 


singură întindere; ici-colo, se şi formaseră gheţuri noi. La 
latitudinile înalte, iarna vine brusc după vară; nu există nici 
primăvară, nici toamnă; anotimpurile intermediare lipsesc. 
Trebuiau, deci, să se grăbească. 

La 31 iulie, cerul fiind limpede, după apusul soarelui zăriră 
primele stele în constelaţiile zenitului. Începînd din ziua aceea 
domni o ceaţă permanentă care îngreuna considerabil navigația. 

Doctorul, văzînd cum se înmulţesc semnele iernii, deveni 
foarte îngrijorat; ştia prin cîte greutăţi a trecut John Ross ca să 
ajungă la marea Baffin, după ce-şi părăsise vasul; lăsînd o 
încercare să treacă printre gheţuri, acest marinar îndrăzneţ fu 
silit să se înapoieze la vasul lui şi să ierneze a patra oară; dar cel 
puţin avea un adăpost pentru vremea rea, provizii şi 
combustibil. 

Dacă li s-ar fi întîmplat supravieţuitorilor lui Forward o 
asemenea nenorocire, dacă ar fi fost siliţi să se oprească sau să 
se întoarcă, erau pierduţi; doctorul nu spuse nimic tovarăşilor 
săi despre neliniştile sale, dar îi grăbi să meargă cît mai departe 
spre est. 

In sfîrşit, la 15 august, după treizeci de zile de navigaţie 
destul de rapidă, după ce luptaseră timp de patruzeci şi opt de 
ore împotriva gheţurilor care se adunau prin şenale, după ce-şi 
riscaseră de o sută de ori şubreda lor baleniera, navigatorii se 
văzură opriţi cu totul, fără să poată merge mai departe; marea 
era îngheţată din toate părţile, iar termometrul nu mai arăta în 
medie decît cincisprezece grade deasupra lui zero*. 

De altfel, peste tot, la nord şi est, era uşor de recunoscut 
apropierea unei coaste, după pietricelele plate şi rotunjite pe 
care valurile le şlefuiesc pe țărm. De asemenea se întiîlnea tot 
mai des gheaţa de apă dulce. 

Altamont luă relevmentele cu o precizie riguroasă şi stabili 
că se aflau la 77* 15' latitudine şi 85*2' longitudine. 

— Aşadar, spuse doctorul, iată poziţia noastră exactă; am 
atins Lincoln-ul septentrional, chiar la capul Eden; intrăm în 
strimtoarea Jones; cu ceva mai mult noroc, am fi găsit-o liberă 
pînă la Marea Baffin. Dar nu trebuie să ne plingem. Dacă bietul 
meu Hatteras ar fi întîlnit de la început o mare atît de uşor de 
străbătut, ar fi ajuns repede la pol. Tovarăşii lui nu l-ar fi părăsit, 
iar el nu şi-ar fi pierdut minţile din cauza atitor frămîntări. 

— Atunci, spuse Altamont, n-avem de luat decit o singură 


hotărire: să părăsim baleniera şi să ajungem cu sania pe coasta 
orientală a ținutului Lincoln. 

— Bine, răspunse doctorul, să părăsim baleniera şi să luăm 
sania, dar, în loc să traversăm Lincoln-ul, propun să traversăm 
pe gheaţă strimtoarea Jones şi să ajungem la Devonul 
septentrional. 

— Şi de ce? întrebă Altamont. 

— Pentru că, cu cît ne vom apropia de strimtoarea 
Lancastre, cu atit vom avea şanse mai mari de a întîlni acolo 
vînători de balene. 

— Aveţi dreptate, doctore, dar mă tem că gheţurile nu s-au 
unit încă îndeajuns de bine pentru a ne oferi o trecere 
lesnicioasă. 

— Vom încerca, răspunse Clawbonny. 

Baleniera fu descărcată; Bell şi Johnson montară din nou 
sania; toate piesele erau în stare bună; a doua zi fură înhămaţi 
cîinii şi o luară de-a lungul coastei ca să ajungă la ice-field. 

Reîncepu călătoria - de atitea ori descrisă - obositoare şi 
înceată. Altamont avusese dreptate să nu se încreadă în starea 
gheții; nu putură să traverseze strimtoarea Jones şi trebuiră să 
meargă pe coasta Lincoln. 

La 21 august, călătorii, tăind drumul de-a curmezişul, sosiră 
la intrarea în Strimtoarea Gheţarului; acolo se aventurară pe 
ice-field şi, a doua zi, ajunseră la insula Coburg, pe care o 
străbătură în mai puţin de două zile pe vreme de viscol. 

Atunci putură să ia din nou drumul mai uşor al cîmpurilor 
de gheaţă şi în fine, la 24 august, puseră piciorul pe Devonul 
septentrional. 

— Acum, spuse doctorul, nu ne mai rămîne decit să 
străbatem acest ţinut ş să ajungem la capul Warender, la 
intrarea în strimtoarea Lancastre. 

Dar vremea deveni îngrozitoare şi se făcu foarte frig; 
rafalele, vîrtejurile de zăpadă îşi reluară violenţa din timpul 
iernii; călătorii se simțeau ajunşi la capătul puterilor. Proviziile le 
erau pe sfirşite şi fiecare trebui să-şi reducă raţia la o treime, ca 
să păstreze pentru cîini o hrană proporţională cu munca lor. 

Natura solului contribuia mult la oboseala călătoriei; acest 
ţinut al Devonului septentrional era foarte accidentat, trebuiră 
să străbată munţii Trauter prin nişte chei de netrecut, luptînd 
împotriva tuturor elementelor naturii dezlănţuite. 


Sania, oamenii şi cîinii erau cît pe-aci să rămînă acolo şi, nu 
o dată, deznădejdea puse stăpinire pe micul grup atît de călit, 
totuşi, şi atît de obişnuit cu truda unei expediţii polare. Dar, fără 
să-şi dea seama, aceşti bieţi oameni erau uzaţi atit din punct de 
vedere fizic, cît şi moral; nu se pot suporta, fără să resimţi 
urmările, optsprezece luni de eforturi permanente şi o 
succesiune enervantă de speranţe şi descurajări. De altfel, 
trebuie să remarcăm că mersul către ţintă se face cu un avint, 
cu o convingere şi o încredere care lipsesc la întoarcere. Aşa că 
nenorociţii de-abia se mai tirau; se poate spune că umblau din 
obişnuinţă, împinşi de un rest de energie vitală, aproape 
independentă de voinţa lor. 

Abia la 30 august ieşiră, în fine, din haosul acesta de munţi, 
despre care descrierea zonelor joase nu poate să ofere nici o 
idee, dar ieşiră de acolo stilciţi şi pe jumătate îngheţaţi. Doctorul 
nu mai reuşea să-şi îmbărbăteze tovarăşii şi chiar el se simţea 
sfîrşit. 

Munţii Trauter se terminau într-o cîmpie plină de ridicături 
de teren şi gropi, rămasă astfel de pe vremea cînd s-a ridicat 
muntele. 

Acolo trebuiră să facă neapărat un popas de cîteva zile; 
călătorii nu mai puteau să facă un pas; doi dintre cîinii înhămaţi 
la sanie muriseră istoviţi. 

Aşadar, s-au adăpostit îndărătul unui bloc de gheaţă, pe un 
frig de două grade sub zero*; nimeni nu avu curajul să întindă 
cortul. 

Proviziile se reduseră foarte mult şi cu toată zgircenia 
maximă cu care se distribuiau rațiile, nu puteau să ajungă 
pentru mai mult de opt zile; vînatul era rar şi se refugiase, 
pentru timpul iernii, într-un climat mai puţin aspru. Moartea prin 
foame se ridica, deci, amenințătoare, în faţa victimelor ei, 
sfirşite de oboseală 

Altamont, care dădea dovadă de un mare devotament şi de 
o adevărată abnegaţie, profită de puţinele puteri care-i mai 
rămăseseră şi hotărî să procure, vînînd, ceva hrană pentru 
tovarăşii săi. 

Îşi luă puşca, îl strigă pe Duk şi se înfundă în cîmpiile din 
nord; doctorul, Johnson şi Bell îl priviră îndepărtîndu-se, aproape 
cu indiferenţă. Timp de o oră, nu auziră nici măcar o dată 
detunătura puştii sale şi-l văzură întorcîndu-se fără să fi tras 


măcar un foc; dar americanul venea alergind ca un om îngrozit. 

— Ce s-a întîmplat? îl întrebă doctorul. 

— Acolo! Sub zăpadă! răspunse Altamont, cu o spaimă în 
glas, arătînd către un punct al orizontului. 

— Ce e? 

— Un grup întreg de oameni!... 

— Vii? 

— Morți... îngheţaţi... şi chiar... 

Americanul nu îndrăzni să-şi termine gîndul, dar figura lui 
exprima o groază de nedescris. 

Doctorul, Johnson, Bell, reînsufleţiţi de această întîmplare, 
găsiră puterea de a se ridica şi se tiriră pe urmele lui Altamont, 
către acea parte a cîmpiei pe care dinsul o arătase cu mina. 
Sosiră în curînd într-un spaţiu înghesuit în fundul unei albii 
adinci şi acolo, ce spectacol li se înfăţişă privirilor! Cadavre 
tepene, pe jumătate îngropate sub linţoliul alb. leşeau ici şi colo 
de sub stratul de zăpadă; aici un braţ, dincolo un picior, mai 
departe miini încleştate, capete ce-şi păstrau încă fizionomia lor 
amenințătoare şi disperată! 

Doctorul se apropie, apoi se dădu înapoi palid, cu faţa 
răvăşită, în timp ce Duk lătra cu o spaimă sinistră. 

— Groaznic! groaznic! exclamă el. 

— Ce e? întrebă şeful de echipaj. 

— Nu i-ai recunoscut? întrebă doctorul cu glas schimbat. 

— Ce vreţi să spuneţi? 

— Priveşte! 

Această albie fusese cîndva teatrul unei ultime lupte a 
oamenilor împotriva climei, a disperării, chiar împotriva foamei, 
căci, după anumite resturi înspăimîntătoare, au înţeles că 
nenorociţii s-au hrănit cu cadavre omeneşti, poate chiar din 
trupuri ce mai respirau încă şi, printre ei, doctorul îi recunoscu 
pe Shandon, pe Pen, jalnicul echipaj al lui Forward; nefericiţii 
aceştia îşi pierduseră puterile, alimentele le lipseau; baleniera 
lor fusese probabil strivită de avalanşe sau zvirlită într-o 
prăpastie, aşa că nu putuseră să profite de marea liberă; se mai 
poate presupune, de asemenea, că s-au rătăcit în mijlocul 
acestor păminturi necunoscute. De altfel, nişte oameni plecaţi 
cu gînduri mişeleşti nu puteau fi multă vreme legaţi între ei prin 
acea unitate care-ţi permite să înfăptuieşti fapte mari; un 
conducător de răufăcători dispune de o putere îndoielnică. Şi, 


fără îndoială, Shandon fusese repede depăşit de evenimente. 
Oricum ar fi, echipajul a trecut cu siguranţă prin mii de 
chinuri, mii de momente de disperare, ca să ajungă la această 
catastrofă înfiorătoare; dar secretul mizeriilor îndurate a rămas 
îngropat, odată cu ei, pentru totdeauna, în zăpezile polului. 
— Să fugim, să fugim! strigă doctorul. 
Şi-şi trase tovarăşii departe de locul acestui dezastru. 
Groaza le redase pentru moment energia. Porniră iar la 
drum. 


Capitolul XXVII 
ÎNCHEIERE 


La ce bun să ne oprim prea mult asupra suferințelor care 
s-au abătut întruna asupra supravieţuitorilor expediției? Nici 
chiar ei n-au mai putut să găsească în memoria lor amintirea 
amănunţită a celor opt zile care s-au scurs după oribila 
descoperire a resturilor echipajului. 

Totuşi, la 9 septembrie, printr-un miraculos efort de 
energie, se găsiră la capul Horsburg, la capătul Devonului 
septentrional. 

Mureau de foame; nu mîncaseră de patruzeci şi opt de ore, 
şi ultimul lor prînz l-au pregătit din carnea ultimului lor cîine 
eschimos. Bell nu mai putea să-şi continue drumul, iar bătrînul 
Johnson simţea că moare. 

Erau pe ţărmul mării Baffin, în partea îngheţată, adică pe 
drumul spre Europa. La trei mile de coastă, valurile mării libere 
se spărgeau cu zgomot de muchiile ascuţite ale cîmpului de 
gheaţă. 

Trebuiau să aştepte trecerea îndoielnică a vreunei 
baleniere şi cine ştie cîte zile mai putea să dureze!... 

Dar Cerul se îndură de aceşti nenorociţi căci, a doua zi, 
Altamont zări desluşit o velă la orizont. Se ştie cîte nelinişti 
însoțesc asemenea apariţii de vase, cîte temeri de a nu suferi o 
dezamăgire! Vasul cînd pare că se apropie, cînd pare că se 
îndepărtează. Ceea ce dă loc la o alternare îngrozitoare de 
speranţă şi de disperare şi, prea adesea, în momentul în care 
naufragiaţii se cred salvaţi, vela întrezărită se îndepărtează şi 


dispare în zare. 

Doctorul şi tovarăşii săi au trecut prin toate aceste chinuri; 
ajunseră la limita vestică a cîmpului de gheaţă, mai mult 
împingîndu-se unul pe altul, şi vedeau cum, încet, încet, dispare 
acest vas, fără să le fi observat prezenţa. Îl strigau, dar în zadar! 

Iscusitul spirit al doctorului, care-l slujise întotdeauna atit 
de bine, avu atunci o ultimă inspiraţie. 

Un sloi, luat de curent, tocmai se ciocni de ice-field. 

— Sloiul acesta! făcu el, arătîndu-l cu mîna. Ceilalţi nu l-au 
înţeles. 

— Să ne îmbarcăm! Să ne îmbarcăm! strigă el. Atunci se 
luminară cu toţii. 

— Ah! domnule Clawbonny, domnule Clawbonny! repeta 
Johnson, strîngîndu-i mîinile doctorului. 

Bell, ajutat de Altamont, alergă la sanie, aduse de acolo 
una din tălpicile ei, o înfipse în blocul de gheaţă ca pe un catarg 
şi o fixă cu funii; cortul fu sfişiat ca să se facă din el, de bine, de 
rău, o velă. Vintul era favorabil; nenorociţii se repeziră pe 
şubreda plută şi porniră în larg. 

După două ore de eforturi nemaipomenite, ultimii oameni 
de pe Forward erau culeşi la bordul lui Hans Christian, un vas 
danez de pescuit balene, care se îndrepta spre strimtoarea 
Davis. 

Căpitanul primi plin de omenie aceste spectre care nu mai 
aveau înfăţişare omenească; la vederea suferințelor lor, le 
înţelese povestea; le acordă cele mai atente îngrijiri şi reuşi să 
le salveze viaţa. 

După zece zile, Clawbonny, Johnson, Bell, Altamont şi 
căpitanul Hatteras debarcară la Korsoeur, în Seeland, în 
Danemarca; un vas cu vapori îi duse la Kiel; de acolo, prin 
Altona şi Hamburg - la Londra, unde sosiră la 13 ale aceleiaşi 
luni, de-abia revenindu-şi din lungile încercări prin care 
trecuseră. 

Prima grijă a doctorului a fost să ceară Societăţii regale de 
Geografie din Londra favoarea de a-i face o comunicare; a fost 
admis să participe la şedinţa din 15 iulie. 

Putem să ne închipuim uimirea acestei savante adunări şi 
uralele ei entuziaste după lectura documentului lui Hatteras. 

Călătoria aceasta, unică în felul ei, fără precedent în 
analele istoriei, rezuma toate descoperirile anterioare făcute în 


regiunile circumpolare; lega între ele expedițiile lui Parry, Ross, 
Franklin, Mac Clure; completa între meridianul o sută şi 
meridianul o sută cincisprezece harta ținuturilor hiperboreene şi 
se termina la Polul Nord, acel punct al globului, neatins pînă 
atunci. 

Niciodată, nu, niciodată vreo noutate mai senzaţională n-a 
făcut atita vilvă în Anglia uluită! 

Englezii sunt pasionaţi de aceste mari evenimente 
geografice; ei s-au simţit mişcaţi şi mîndri, de la lord pînă la 
cockney*, de la prince-merchant* pînă la muncitorul din docuri. 

Ştirea marii descoperiri se răspîndi prin toate firele 
telefonice ale Marii Britanii cu iuţeala fulgerului; ziarele 
înscriseseră numele lui Hatteras în fruntea coloanelor lor ca pe 
cel al unui martir, iar Anglia fremăta de orgoliu. 

Doctorul şi tovarăşii săi au fost sărbătoriţi şi au fost 
prezentaţi  graţioasei sale  maiestăţi de către marele 
lord-cancelar, în audienţă solemnă. 

Guvernul a confirmat numele de Insula Reginei dat stîncii 
de la Polul Nord, Muntele Hatteras cu care a fost botezat 
vulcanul şi Altamont-Harbour, dat portului din Noua Americă. 

Altamont nu s-a mai despărţit de tovarăşii săi de suferinţă 
şi de glorie, care i-au devenit prieteni; îi urmă pe doctor, pe Bell 
şi pe Johnson la Liverpool, care-i aclamă la întoarcerea lor, după 
ce-i crezuse atita vreme morţi şi îngropaţi în gheţurile veşnice. 

Dar această glorie doctorul Clawbonny o atribuia fără 
încetare celui care o merita cel mai mult dintre toţi. În relatarea 
călătoriei sale intitulată: „The English at the North Pole”, 
publicată în anul următor prin grija Societăţii regale de 
geografie, el făcu din John Hatteras egalul celor mai mari 
călători, emulul acelor oameni curajoşi care se sacrifică cu totul 
pentru progresul ştiinţei. 

În timpul acesta, trista victimă a unei pasiuni sublime trăia 
liniştită în casa de sănătate din Sten-Cottage, lîngă Liverpool, 
unde îl instalase chiar prietenul său, doctorul. Nebunia lui era 
blîndă, dar nu rostea nici un cuvint, nu mai înţelegea nimic, iar 
darul vorbirii părea să i se fi dus odată cu mintea. Un singur 
sentiment îl mai lega de lumea exterioară: prietenia sa pentru 
Duk, de care n-au vrut să-l despartă. 

Boala aceasta, numită „nebunia polară”, îşi urma, deci, 
cursul şi nu prezenta nici un simptom special cînd, într-o zi, 


doctorul Clawbonny, care-l vizita pe bietul său bolnav, a fost 
izbit de înfăţişarea lui. 

De cîtva timp, căpitanul Hatteras, urmat de credinciosul 
său cîine, care-l privea cu ochii săi blînzi şi trişti, se plimba, în 
fiecare zi, ore întregi, dar plimbarea lui se tăcea în mod 
invariabil într-un sens anumit şi în direcţia unei anumite alei din 
Sten-Cottage. Odată ajuns la capătul aleii, căpitanul se întorcea 
de-a-ndărătelea. Dacă-l oprea cineva, el arăta cu degetul un 
punct fix pe cer. Dacă voia cineva să-l oblige să se întoarcă, se 
enerva, iar Duk, împărtăşindu-i mînia, lătra furios. 

Doctorul observă cu atenţie mania aceasta atit de bizară şi 
înţelese în curînd motivul ciudatei lui încăpăţinări; ghici de ce 
plimbarea se făcea mereu în aceeaşi direcţie şi, ca să spunem 
aşa, sub influenţa unei forţe magnetice. 

Căpitanul John Hatteras mergea neclintit spre nord. 


